(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΞΔ΄

Τετάρτη, 29 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Μ. Χουρδάκη., σελ.
3. Ανακοινώνεται ότι τη συνεδρίαση παρακολουθούν ο Πρόεδρος του Κοινωφελούς Ιδρύματος «Αλέξανδρος Σ. Ωνάσης» κ. Αντώνης Παπαδημητρίου, μαθήτριες και μαθητές και συνοδοί εκπαιδευτικοί από το 7ο Δημοτικό Σχολείο Αργυρούπολης, το 69ο Δημοτικό Σχολείο Αθήνας, το 85ο Δημοτικό Σχολείο Αθήνας, το 2ο Δημοτικό Σχολείο Καλυβίων, το 4ο Γυμνάσιο Κερατσινίου, το 1ο Γενικό Λύκειο Νέας Φιλαδέλφειας, το 1ο Δημοτικό Σχολείο Ναυπάκτου, το 1ο Λύκειο Νέας Φιλαδέλφειας, το Γενικό Λύκειο Κρεμαστής Ρόδου, το Γενικό Λύκειο Πάρου και απο το Γενικό Λύκειο Κρεμαστής Ρόδου., σελ.
4. Επετειακή Αναφορά στη μνήμη των πεσόντων Αξιωματικών του Πολεμικού Ναυτικού, Χριστόδουλου Καραθανάση, Παναγιώτη Βλαχάκου και Έκτορα Γιαλοψού, που θυσίασαν τη ζωή τους κατά την κρίση των Ιμίων στις 30 Ιανουαρίου 1996 και τήρηση ενός λεπτού σιγής , σελ.
5. Τήρηση ενός λεπτού σιγής στη μνήμη των πεσόντων Αξιωματικών του Πολεμικού Ναυτικού, Χριστόδουλου Καραθανάση, Παναγιώτη Βλαχάκου και Έκτορα Γιαλοψού, που θυσίασαν τη ζωή τους κατά την κρίση των Ιμίων στις 30 Ιανουαρίου 1996., σελ.
6. Αναφορά στο τραγικό δυστύχημα των Τεμπών, σελ.
7. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων: Προς τον Υφυπουργό στον Πρωθυπουργό και Κυβερνητικό Εκπρόσωπο, με θέμα: «Η υποβαθμισμένη κάλυψη των συγκεντρώσεων της 26ης Ιανουαρίου για το Έγκλημα των Τεμπών και η χρήση βίας από αστυνομικούς των ΜΑΤ κατά του φωτορεπόρτερ Μάριου Λώλου», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20-1-2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων», σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επετειακή Αναφορά στη μνήμη των πεσόντων Αξιωματικών του Πολεμικού Ναυτικού, Χριστόδουλου Καραθανάση, Παναγιώτη Βλαχάκου και Έκτορα Γιαλοψού, που θυσίασαν τη ζωή τους κατά την κρίση των Ιμίων στις 30 Ιανουαρίου 1996:

 ΒΟΡΥΛΛΑΣ Α. , σελ.
 ΔΗΜΗΤΡΙΑΔΗΣ Π. , σελ.
 ΚΑΖΑΜΙΑΣ Α. , σελ.
 ΚΑΤΣΑΦΑΔΟΣ Κ. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΟΒΕΡΔΟΣ Ι. , σελ.
 ΠΛΑΚΙΩΤΑΚΗΣ Ι. , σελ.
 ΣΠΑΝΙΑΣ Α. , σελ.
 ΣΤΙΓΚΑΣ Β. , σελ.
 ΤΣΙΡΩΝΗΣ Σ. , σελ.
 ΥΨΗΛΑΝΤΗΣ Β. , σελ.
 ΧΗΤΑΣ Κ. , σελ.

Β. Αναφορά στο τραγικό δυστύχημα των Τεμπών:

 ΑΝΑΓΝΩΣΤΟΠΟΥΛΟΥ Α. , σελ.
 ΖΑΜΠΑΡΑΣ Μ. , σελ.
 ΖΕΪΜΠΕΚ Χ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΟΒΕΡΔΟΣ Ι. , σελ.
 ΜΑΚΡΗ Ζ. , σελ.
 ΠΑΡΑΣΤΑΤΙΔΗΣ Σ. , σελ.
 ΤΖΟΥΦΗ Μ. , σελ.
 ΧΗΤΑΣ Κ. , σελ.
 ΧΡΗΣΤΙΔΗΣ Π. , σελ.

Γ. Επί διαδικαστικού θέματος:

 ΑΛΕΞΟΠΟΥΛΟΥ Χ. , σελ.
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.
 ΠΛΑΚΙΩΤΑΚΗΣ Ι. , σελ.

Δ. Επί της επίκαιρης ερώτησης:

 ΚΑΖΑΜΙΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΡΙΝΑΚΗΣ Π. , σελ.

Ε. Επί του σχεδίου νόμου του Υπουργείου Υπουργείου Παιδείας, Θρησκευμάτων και Αθλητισμού:

 ΑΛΕΞΟΠΟΥΛΟΥ Χ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΣΗΜΑΚΟΠΟΥΛΟΥ Σ. , σελ.
 ΒΟΡΥΛΛΑΣ Α. , σελ.
 ΒΡΕΤΤΟΣ Ν. , σελ.
 ΓΕΡΟΥΛΑΝΟΣ Π. , σελ.
 ΓΙΑΝΝΟΥΛΗΣ Χ. , σελ.
 ΓΙΩΡΓΟΣ Ι. , σελ.
 ΔΕΛΒΕΡΟΥΔΗΣ Κ. , σελ.
 ΔΕΛΗΚΑΡΗ Α. , σελ.
 ΔΕΛΗΣ Ι. , σελ.
 ΔΗΜΗΤΡΙΑΔΗΣ Π. , σελ.
 ΔΙΓΕΝΗ Α. , σελ.
 ΖΑΜΠΑΡΑΣ Μ. , σελ.
 ΖΕΪΜΠΕΚ Χ. , σελ.
 ΚΑΠΠΑΤΟΣ Π. , σελ.
 ΚΑΡΑΝΑΣΤΑΣΗΣ Α. , σελ.
 ΚΑΤΣΑΦΑΔΟΣ Κ. , σελ.
 ΚΕΦΑΛΑ Γ. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΒΑΝΟΣ Μ. , σελ.
 ΛΙΝΟΥ Α. , σελ.
 ΛΟΒΕΡΔΟΣ Ι. , σελ.
 ΜΑΚΡΗ Ζ. , σελ.
 ΜΑΛΑΜΑ Κ. , σελ.
 ΜΑΝΩΛΑΚΟΥ Δ. , σελ.
 ΝΑΤΣΙΟΣ Δ. , σελ.
 ΠΑΠΠΑΣ Ι. , σελ.
 ΠΑΡΑΣΤΑΤΙΔΗΣ Σ. , σελ.
 ΠΑΦΙΛΗΣ Α. , σελ.
 ΠΙΕΡΡΑΚΑΚΗΣ Κ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΣΤΑΥΡΟΠΟΥΛΟΣ Α. , σελ.
 ΣΤΙΓΚΑΣ Β. , σελ.
 ΣΥΝΤΥΧΑΚΗΣ Ε. , σελ.
 ΤΖΟΥΦΗ Μ. , σελ.
 ΤΣΙΡΩΝΗΣ Σ. , σελ.
 ΥΨΗΛΑΝΤΗΣ Β. , σελ.
 ΦΩΤΙΟΥ Θ. , σελ.
 ΧΑΤΖΗΙΩΑΝΝΙΔΟΥ Μ. , σελ.
 ΧΗΤΑΣ Κ. , σελ.
 ΧΟΥΡΔΑΚΗΣ Μ. , σελ.

ΣΤ. ΠΑΡΕΜΒΑΣΕΙΣ:

 **Βουλευτές - Υπουργοί**

 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΔ**΄**

Τετάρτη 29 Ιανουαρίου 2025

Αθήνα, σήμερα στις 29 Ιανουαρίου, ημέρα Τετάρτη και ώρα 9.31΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλή σας ημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-1-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΓ΄ συνεδριάσεώς του, της Τρίτης 28 Ιανουαρίου 2025, σε ό,τι αφορά την ψήφιση στο σύνολο του σχεδίου νόμου: «Αναμόρφωση του Εθνικού Συστήματος Τραύματος - Εναρμόνιση του θεσμικού πλαισίου του Εθνικού Οργανισμού Φαρμάκων με τον κατ’ εξουσιοδότηση Κανονισμό (ΕΕ) 2016/161 της Επιτροπής της 2ας Οκτωβρίου 2015, «για τη συμπλήρωση της οδηγίας 2001/83/ΕΚ του Ευρωπαϊκού Κοινοβουλίου και του Συμβουλίου με τον καθορισμό λεπτομερών κανόνων σχετικά με τα χαρακτηριστικά ασφαλείας που εμφανίζονται στη συσκευασία των φαρμάκων για ανθρώπινη χρήση» και λοιπές διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Ελένη Καραγεωργοπούλου Βουλευτή Α΄ Ανατολικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, η σημερινή συνεδρίαση της Εθνικής Αντιπροσωπείας ξεκινά με μια αναφορά που υπερβαίνει τα όρια της τυπικής μνήμης. Στέκεται ως χρέος εθνικό, χρέος ψυχής, στη θυσία των τριών Ελλήνων αξιωματικών του Πολεμικού Ναυτικού, Χριστόδουλου Καραθανάση, Παναγιώτη Βλαχάκου και Έκτορα Γιαλοψού.

Εκείνη η νύχτα της 31ης Ιανουαρίου του 1996 δεν ήταν μια απλή στιγμή στην ιστορία, ήταν μια νύχτα που οι λέξεις «καθήκον» και «θυσία» πήραν σάρκα και οστά. Στις 4.50΄ τα ξημερώματα οι τρεις ήρωές μας έδωσαν την τελευταία τους αναφορά. Το ελικόπτερό τους σίγησε, μα η φωνή της θυσίας τους αντηχεί ακόμα, όχι μόνο στις θάλασσες του Αιγαίου, αλλά και στις καρδιές κάθε Έλληνα.

Δεν λύγισαν, δεν δείλιασαν, δεν λογάριαζαν τον κίνδυνο. Έβαλαν την πατρίδα πάνω από την ίδια τους τη ζωή. Με τη θυσία τους χάραξαν τον δρόμο της τιμής και πέρασαν στο πάνθεον της ιστορίας μας, φωτίζοντας το εθνικό μας καθήκον.

Η σημερινή μας, όμως, αναφορά δεν πρέπει να περιοριστεί στην απόδοση τιμών. Η θυσία τους πρέπει να γίνει φάρος που θα καθοδηγεί τις αποφάσεις μας, την πολιτική μας βούληση, την εθνική μας ενότητα. Διότι το Αιγαίο, κυρίες και κύριοι συνάδελφοι, δεν έχει γκρίζες ζώνες. Έχει μόνο γαλάζια κύματα που αγκαλιάζουν την ιστορία μας, την εθνική μας κυριαρχία, τα κυριαρχικά μας δικαιώματα. Και αυτά είναι αδιαπραγμάτευτα. Η θυσία των τριών αξιωματικών αποτελεί μια παρακαταθήκη που μας υπενθυμίζει ότι η ελευθερία δεν είναι αυτονόητη. Κατακτάται και διαφυλάσσεται με θυσίες.

Στο όνομα αυτών των ανθρώπων και όσων έδωσαν τη ζωή τους για την πατρίδα, ας σταθούμε στο ύψος των περιστάσεων. Ας διασφαλίσουμε ότι οι θυσίες τους δεν θα χαθούν στο πέρασμα του χρόνου, αλλά θα αποτελέσουν τη βάση μιας ισχυρής, αδιαίρετης και κυρίαρχης Ελλάδος.

Σας καλώ, λοιπόν, να κρατήσουμε ενός λεπτού σιγή στη μνήμη των Χριστόδουλου Καραθανάση, Παναγιώτη Βλαχάκου και Έκτορα Γιαλοψού, στη μνήμη των ηρώων που έδωσαν το πιο ακριβό αντίτιμο για την πατρίδα μας.

(Στο σημείο αυτό τηρείται στην Αίθουσα ενός λεπτού σιγή)

**ΠΡΟΕΔΡΕΥΩΝ (Ιωάννης Πλακιωτάκης):** Αιωνία τους η μνήμη! Αθάνατοι!

Στο σημείο αυτό ολοκληρώθηκε η επετειακή αναφορά στη μνήμη των πεσόντων Ελλήνων αξιωματικών του Πολεμικού Ναυτικού στα Ίμια την 31η Ιανουαρίου του 1996.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: Με την παρούσα σας ενημερώνουμε πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 29 Ιανουαρίου του 2025, η υπ’ αριθμόν 442/27-1-2025 επίκαιρη ερώτηση θα απαντηθεί από τον Υφυπουργό στον Πρωθυπουργό, κ. Παύλο Μαρινάκη. Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και ο ερωτών Βουλευτής.

Κατόπιν τούτου, εισερχόμαστε στη συζήτηση της πρώτης με αριθμό 442/27-1-2025 επίκαιρης ερώτησης πρώτου κύκλου του Βουλευτή Επικρατείας της Κοινοβουλευτικής Ομάδας Πλεύσης Ελευθερίας, κ. Αλέξανδρο Καζαμία, προς τον Υφυπουργό στον Πρωθυπουργό και Κυβερνητικό Εκπρόσωπο, με θέμα: «Η υποβαθμισμένη κάλυψη των συγκεντρώσεων της 26ης Ιανουαρίου για το Έγκλημα των Τεμπών και η χρήση βίας από αστυνομικούς των ΜΑΤ κατά του φωτορεπόρτερ Μάριου Λώλου».

Ο κ. Καζαμίας έχει τον λόγο για να αναπτύξει την επίκαιρη ερώτηση.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Μαρινάκη, την περασμένη Κυριακή και ενώ στην πλατεία Συντάγματος όπως και στη Θεσσαλονίκη και σε δεκάδες πόλεις της χώρας είχαν συγκεντρωθεί πλήθη κόσμου για να διαμαρτυρηθούν και να διαδηλώσουν υπέρ της απονομής δικαιοσύνης για το έγκλημα στα Τέμπη, η δημόσια τηλεόραση η ΕΡΤ κάλυψε το γεγονός αυτό σύντομα στο πρώτο δελτίο ειδήσεών της στις 12.00΄, ύστερα από τριάντα επτά λεπτά και το κάλυψε χωρίς να δείξει ζωντανές εικόνες από τις συγκεντρώσεις του κόσμου.

Οι εργαζόμενοι στην ΕΡΤ εξέδωσαν ανακοίνωση κατόπιν, η οποία εξέφραζε την έντονη διαμαρτυρία τους και έκαναν λόγο για υποβάθμιση με ακραίο τρόπο και για ντροπιαστικές από το δημόσιο ραδιοτηλεοπτικό φορέα τακτικές. Παράλληλα, την ίδια μέρα, διεθνή ειδησεογραφικά πρακτορεία και διεθνή μέσα ενημέρωσης, όπως BBC, το «REUTERS», το TV5 και άλλα, εστίασαν πάνω στις μεγάλες συγκεντρώσεις στην Ελλάδα για την απονομή δικαιοσύνης για το έγκλημα στα Τέμπη.

Με άλλα λόγια επρόκειτο για τη μεγαλύτερη είδηση στη χώρα μας, σύμφωνα με τα διεθνή ειδησεογραφικά πρακτορεία και αυτή υποβαθμίστηκε από την ΕΡΤ. Την ίδια μέρα, επιπλέον, μετά το τέλος των συγκεντρώσεων, ο βραβευμένος φωτορεπόρτερ Μάριος Λώλος δέχτηκε χειροβομβίδα κρότου λάμψης, στο κεφάλι η οποία παραλίγο να τον τραυμάτιζε σοβαρά.

Υπενθυμίζω, κύριε Υφυπουργέ, ότι ο Μάριος Λώλος στις 5 Απριλίου του 2012 είχε δεχτεί πισώπλατα χτύπημα από αστυνομικό, το οποίο λίγο κόντεψε να του στερήσει τη ζωή και κατέφυγε στα δικαστήρια, τα οποία τον δικαίωσαν, αλλά δεν βρέθηκε ο αστυνομικός ο οποίος τον χτύπησε. Πρόκειται με άλλα λόγια για έναν φωτορεπόρτερ, ο οποίος είναι και γνωστός αλλά απ’ ότι φαίνεται και στοχευμένος από τα μέσα καταστολής.

Αυτές οι πρακτικές, κύριε Υφυπουργέ, η βία, οι εκφοβισμοί και η παρακολούθηση δημοσιογράφων που ασκούν ανεξάρτητα το επάγγελμά τους, έχει οδηγήσει τη χώρα μας στο να βρίσκεται πολύ χαμηλά στις αξιολογήσεις διεθνών οργανισμών για την ελευθερία του Τύπου και της ενημέρωσης και διασύρουν και σπιλώνουν το όνομα της χώρας μας στο εξωτερικό, όσον αφορά τη χειραγώγηση του Τύπου και την υποβάθμιση της δημοκρατίας και της πλουραλιστικής ενημέρωσης.

Και σας ερωτώ: Δεν σας ανησυχούν οι καταγγελίες των εργαζομένων στην ΕΡΤ για ντροπιαστικές και ακραίες τακτικές υποβάθμισης των μαζικών συγκεντρώσεων της 26ης Ιανουαρίου από τη δημόσια τηλεόραση, τη στιγμή που η συντριπτική πλειονότητα της κοινής γνώμης είναι πεπεισμένη πως η Κυβέρνηση συγκαλύπτει διαρκώς την υπόθεση του εγκλήματος των Τεμπών;

Δεύτερον, γιατί δεν προβήκατεάμεσα σε καταδικαστικές δηλώσεις για τη βίαιη επίθεση κατά του κ. Λώλου, αλλά και άλλων δημοσιογράφων από ό,τι φαίνεται, και ποιες έρευνες προτίθεστε να κάνετε εσείς και η Κυβέρνηση, για να διαπιστωθεί ποιος αστυνομικός και κάτω από ποιες εντολές, έριξε οβίδα κρότου λάμψης στο κεφάλι του γνωστού φωτορεπόρτερ, την ώρα που εκείνος ασκούσε το επάγγελμά του;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Υπουργός κ. Μαρινάκης.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Σας ευχαριστώ πολύ για την ερώτηση, γιατί μου δίνετε τη δυνατότητα και ενώπιον της Εθνικής Αντιπροσωπείας να απαντήσω σε μία πρωτοφανή, για τα δεδομένα, μάλιστα, αυτού που καταγγέλλετε, προπαγάνδα, την οποία τη βλέπουμε να εκτυλίσσεται τις τελευταίες ημέρες πάνω σε ένα πολύ επικίνδυνο έδαφος και θα εξηγήσω.

Θα μου επιτρέψετε, λοιπόν, κύριε Πρόεδρε, με την ανοχή σας, επειδή και ο ερωτών Βουλευτής αναφέρθηκε στην συγκάλυψη, όπως μας κατηγορεί η Αντιπολίτευση, για το τραγικό δυστύχημα των Τεμπών, να πω δυο-τρία λόγια, γιατί πάνω σε αυτήν την προσπάθεια της Αντιπολίτευσης, την προσπάθεια, δηλαδή, να βρει πολιτικό σωσίβιο στις πλάτες πονεμένων ανθρώπων, που δυστυχώς, δεν είναι μια προσπάθεια ενός μόνο κόμματος, χτίζονται μια σειρά από αφηγήματα τα οποία βασίζονται σε παραπληροφόρηση των πολιτών.

Ξεκινώ λέγοντας -γιατί αυτό που πρέπει να κάνουμε κάθε φορά που μιλάμε για οτιδήποτε έχει να κάνει ευρύτερα με το τραγικό δυστύχημα των Τεμπών- πως αυτή ήταν μια μαύρη μέρα για τη χώρα. Κανείς δεν μπορεί να πει το οτιδήποτε, κυρίως, στους συγγενείς των θυμάτων των Τεμπών, γιατί αυτοί οι άνθρωποι -οι συγγενείς, οι φίλοι, τα αδέλφια- βίωσαν τον απόλυτο πόνο και το μόνο που πρέπει να κάνουμε, είναι να σκύβουμε το κεφάλι και να ζητάμε όλοι συγγνώμη για τις διαχρονικές ευθύνες -πολιτικές- για όλα όσα δεν έγιναν όλα αυτά τα χρόνια, ασχέτως το ποιος ήταν και ποιος δεν ήταν στην κυβέρνηση. Αυτό έκανε από την πρώτη στιγμή ο Πρωθυπουργός.

Τώρα, ως προς τις ποινικές ευθύνες, οι οποίες προφανώς πρέπει να διερευνηθούν και διερευνώνται, αυτή η διερεύνηση θα γίνει μόνο από τη δικαιοσύνη. Από τους δικαστικούς λειτουργούς, από τους ανακριτές, από τους εισαγγελείς και από κανέναν άλλον. Υπάρχει διάκριση των εξουσιών και οφείλουμε όλοι να τη σεβαστούμε.

Είπατε, λοιπόν, τη λέξη «συγκάλυψη». Είναι πολύ βαριά κατηγορία. Δεν είστε ο πρώτος που την απευθύνει στην Κυβέρνηση, στον Πρωθυπουργό και δυστυχώς, δεν θα είστε ούτε ο τελευταίος. Επειδή τυχαίνει να έχω και την ιδιότητα του νομικού, του δικηγόρου και θεωρώ ότι πρέπει να απαντάμε σε κάθε κατηγορία, κυρίως για να είμαστε καθαροί απέναντι στους πολίτες και πολύ περισσότερο στους συγγενείς των νεκρών, των θυμάτων -τους ανθρώπους αυτούς οι οποίοι, όπως είπα, βιώνουν τον απόλυτο πόνο και έχουν κάθε δίκιο να απαιτούν δικαιοσύνη και να υποβάλουν ό,τι αίτημα πιστεύουν- αναρωτιέμαι: Για ποια συγκάλυψη μιλάτε; Το επαναλάβατε και σήμερα και κάθε μέρα.

Ερώτημα πρώτο: Υπάρχει κάποια περίπτωση που έπεσε η δικαιοσύνη πάνω σε κάποιο όνομα πολιτικού, το έστειλε στη Βουλή -η διαδικασία που γίνεται στη δικαιοσύνη εδώ και δύο χρόνια σχεδόν- και ο οποιοσδήποτε από αυτούς εδώ τους Βουλευτές της Κοινοβουλευτικής Πλειοψηφίας της Νέας Δημοκρατίας, οποιοδήποτε κυβερνητικό στέλεχος είπε όχι στη δικαιοσύνη για διερεύνηση; Υπάρχει, έστω και μία περίπτωση, με εξαίρεση την περίπτωση της 717 που το ΚΚΕ κατέθεσε σχετικό αίτημα και έγινε εξεταστική; Για τις άλλες περιπτώσεις που είναι στη Βουλή -και πάμε στη δεύτερη περίπτωση, γιατί στην πρώτη δεν υπάρχει και το δηλώνω και από εδώ- εφόσον πέσει η δικαιοσύνη στο οποιοδήποτε όνομα, δεν πρόκειται ούτε η κυβερνητική Πλειοψηφία, ούτε η Νέα Δημοκρατία να μην διευκολύνει τη δικαιοσύνη.

Η δικαιοσύνη θα διευκολυνθεί σε όποιο αίτημα υποβάλλει.

Δεύτερη κατηγορία. Οι μηνύσεις που υπάρχουν στη Βουλή και οι οποίες όλες είναι στη διάθεση των Βουλευτών, όλες! Κατηγορήσατε τον πρώην Πρόεδρο της Βουλής και υποψήφιο Πρόεδρο της Δημοκρατίας τον κ. Τασούλα, ότι κρύβει δικογραφίες και λέτε ψέματα. Όσα κόμματα το λένε αυτό λένε ψέματα. Όλες οι μηνύσεις είναι στη διάθεσή σας αναλυτικά και μιλάτε για συγκάλυψη.

Ρωτώ εγώ: Έχετε καταθέσει κάποιο κατηγορητήριο, το οποίο εμείς απορρίψαμε γιατί θέλουμε να συγκαλύψουμε; Τι κάνετε, λοιπόν; Αναφέρεστε σε μία υποτιθέμενη συγκάλυψη, ενώ ξέρετε ότι δεν υπάρχει κάποιο αίτημα από τη δικαιοσύνη και ταυτόχρονα στις υπόλοιπες υποθέσεις, που είναι μηνύσεις, δεν κάνετε κατηγορητήριο για να μπορούμε εμείς να απαντήσουμε στο Ελληνικό Κοινοβούλιο και να γίνει η σχετική ψηφοφορία, άρα, δεν έχουμε τη δυνατότητα να πούμε το άλφα ή το βήτα και εκ του ασφαλούς φτιάχνετε το αφήγημα της συγκάλυψης προσώπων.

Πάμε στη συγκάλυψη της ουσίας. Είναι το δεύτερο σκέλος. Όποιος θέλει να συγκαλύψει τι κάνει; Ό,τι έκανε η προηγούμενη από εμάς κυβέρνηση. Φτιάχνει παραϋπουργεία δικαιοσύνης, παρεμβαίνει στη δικαιοσύνη -παρανόμως, προφανώς- και τι λέει; Άρον-άρον να κλείσει η ανάκριση. Αυτό κάνει αυτός που θέλει να συγκαλύψει. Έχουμε κάνει εμείς κάτι τέτοιο;

Και μάλιστα, σκεφτείτε, θα μπορούσαμε να πούμε κιόλας, ενώ θα έχουμε φερθεί με τον χειρότερο και τον πιο επικίνδυνο τρόπο, έκλεισε και γρήγορα η υπόθεση και πάμε γρήγορα σε δίκη. Όχι, δεν το κάναμε ούτε θα το κάνουμε ποτέ αυτό. Δώσαμε την αυτονόητη ελευθερία στη δικαιοσύνη -το προβλέπει το Σύνταγμά μας- να κινηθεί και το θέλουμε όσο πιο γρήγορα, αλλά όχι βιαστικά. Και αν είχαμε φερθεί παράτυπα, παράνομα και παρεμβατικά, όπως έκαναν άλλες κυβερνήσεις στο παρελθόν, δεν θα είχαμε τις απαντήσεις που όλοι περιμένουμε από την πραγματογνωμοσύνη του Εθνικού Μετσόβιου Πολυτεχνείου. Όλοι περιμένουμε απαντήσεις για όλα τα ερωτήματα και για την έκρηξη.

Επίσης, αυτός που θέλει να συγκαλύψει στελεχώνει την Εθνική Αρχή Διερεύνησης Αεροπορικών και Σιδηροδρομικών Δυστυχημάτων, η οποία και αυτή θα μας φέρει ένα πολύ σημαντικό πόρισμα; Αυτός που θέλει να συγκαλύψει, δίνει τα όπλα σε αυτήν την αρχή, με ανεξάρτητους εμπειρογνώμονες και από το εξωτερικό, για να έχει και αυτή τη δική της συνεισφορά στην υπόθεση;

Όταν υποβάλλονται αιτήματα στον ανακριτή -και εδώ έρχομαι να πω για την υποτιθέμενη καθυστέρηση- τι οφείλει να κάνει ο ανακριτής; Να τα απαντήσει. Έτσι δεν είναι; Αν δεν τα απαντήσει, θα πείτε -και θα πω εγώ και δικαιολογημένα αν δεν το έκανε- συγκάλυψη. Όταν τα απαντάει, που παίρνει έναν χρόνο για να τα απαντήσει, τι λέτε; Καθυστέρηση! Μια είναι η απάντηση, δικαιοσύνη! Δικαιοσύνη για όλους, χωρίς αστερίσκους, χωρίς εξαιρέσεις, για όποιο όνομα και αν είναι η δικαιοσύνη. Αλλά αυτό θα το κρίνει μόνο η δικαιοσύνη.

Η Κυβέρνηση αυτήν την οποία κατηγορείτε -και κλείνω τη γενική απάντηση- προχώρησε και σε κάποιες νομοθετικές πρωτοβουλίες και την προηγούμενη τετραετία και αυτή. Πόση συζήτηση έχει γίνει αυτά τα δύο χρόνια για τον νόμο περί ευθύνης Υπουργών που, μάλιστα, κάποιοι -δολίως ή μη- τον μπλέκουν με τη βουλευτική ασυλία, που δεν έχει σχέση το ένα με το άλλο;

Ρωτώ: Με βάση την πρωτοβουλία ποιας κυβέρνησης άλλαξε η αποσβεστική προθεσμία και μπορούμε να έχουμε ενδεχόμενες ευθύνες για ένα κυβερνητικό στέλεχος της προηγούμενης τετραετίας; Με την Κυβέρνηση της Νέας Δημοκρατίας, απαντώ.

Δεύτερη ερώτηση: Ποιος άλλαξε τη διαδικασία παραπομπής στο ακροατήριο μετά την κύρια ανάκριση για αδικήματα, όπως αυτά που περιγράφονται στο τραγικό δυστύχημα των Τεμπών και έτσι δεν θα έχουμε χρονοβόρα διαδικασία παραπομπής μετά την ανάκριση και θα μπορούμε να έχουμε απευθείας κλήσεις στο ακροατήριο, χωρίς την ψήφο -να προσθέσω- των κομμάτων της Αντιπολίτευσης; Η Κυβέρνηση της Νέας Δημοκρατίας.

Ποιος κατόπιν αιτήματος του ανακριτή άλλαξε τη νομοθεσία για να μπορούν να συμπεριληφθούν συνομιλίες στη δικογραφία; Η Κυβέρνηση της Νέας Δημοκρατίας, χωρίς την ψήφο της Αντιπολίτευσης. Άρα και νομοθετικά διευκόλυνε τη δικαιοσύνη, την ανεξάρτητη δικαιοσύνη, η Κυβέρνηση.

Και πάμε και στην ΕΡΤ. Ποια είναι η κατηγορία για να συνεννοηθούμε; Ότι είτε με εντολή είτε χωρίς εντολή υπήρξε μία προσπάθεια υποβάθμισης της πολύ μεγάλης συγκέντρωσης για το τραγικό δυστύχημα των Τεμπών, όπου εκεί πήγαν πολίτες απογοητευμένοι, οργισμένοι -δικαιολογημένα- να ζητήσουνε δικαιοσύνη. Και στεκόμαστε με πολύ μεγάλο σεβασμό στους συμπολίτες μας, οι οποίοι διαμαρτυρήθηκαν με τον τρόπο που ο καθένας επέλεξε και χωρίς να θέλουν να κάνουν καμία πολιτική διαδήλωση, όσο και αν κάποιοι προσπαθούν να καπηλευτούν αυτήν τη δικαιολογημένη οργή.

Και τι λέτε; Ότι έγινε προσπάθεια από την ΕΡΤ να υποβαθμίσει το θέμα. Γιατί; Γιατί στο δελτίο των 12.00΄ έπαιξε μετά το πρώτο μισάωρο. Απαντώ επί της ουσίας και επί του ενδεχόμενου υποτιθέμενου δόλου. Γιατί και τα δύο έχουν σημασία.

Η ΕΡΤ πριν την έναρξη της συγκέντρωσης, κάτι το οποίο δολίως το κρύβετε, έκανε σύνδεση με την πλατεία Συντάγματος, στην προηγούμενη εκπομπή, λίγα λεπτά πριν το δελτίο των 12.00΄. Πρώτη κίνηση της ΕΡΤ. Ένας που θέλει να υποβαθμίσει το θέμα δεν συνδέεται πριν ξεκινήσει η συγκέντρωση. Πράγματι, στις 12.00΄ δεν έπαιξε στα πρώτα θέματα, κανένας δεν το έκρυψε από την ΕΡΤ αυτό και ο λόγος είναι γιατί δεν είχε ακόμα συγκεντρωθεί το μεγάλο μέρος του πλήθους. Έπαιξε στη συνέχεια.

Πότε βγήκε ανακοίνωση των εργαζομένων, που θα μπορούσε κάποιος να πει ότι τους «έπιασαν με τη γίδα στην πλάτη» και στη συνέχεια άλλαξαν τακτική; Πιο αργά το απόγευμα. Πριν την ανακοίνωση των εργαζομένων -πολύ πριν- δηλαδή στο δελτίο στις 15.00΄, η ίδια η ΕΡΤ, που υποτίθεται πως ήθελε να θάψει το θέμα, το βάζει πρώτο θέμα. Δηλαδή, στις 12.00΄ η ΕΡΤ θέλει να το υποβαθμίσει -για σας- και στις 15.00΄ η ίδια ΕΡΤ, χωρίς κάποια ανακοίνωση των εργαζομένων, το βάζει πρώτο θέμα.

Γιατί το βάζει πρώτο θέμα στις 15.00΄; Γιατί έχει ολοκληρωθεί, επί της ουσίας, η συγκέντρωση, είναι μια μεγαλειώδης συγκέντρωση και προβάλλεται ως πρώτο θέμα με συνδέσεις από τέσσερις πόλεις. Μένει εκεί η ΕΡΤ; Όχι, στις 18.00΄ στις 22.00΄ στις 24.00΄ το έχει στα πρώτα θέματα. Μένει μόνο εκεί η ΕΡΤ; Όχι. Πρώτο πρόγραμμα, το ραδιόφωνο της ΕΡΤ που παίζει σε όλη την Ελλάδα και μπαίνει σε όλα τα σπίτια. Πρώτο θέμα στα ωριαία και στα ημίωρα δελτία, από το μεσημέρι μέχρι το βράδυ. Μένει μόνο εκεί η ΕΡΤ; Όχι. Συμπεριλαμβανομένων όλων των μέσων της ΕΡΤ -γιατί είναι και τα διαδικτυακά μέσα- καλύπτει συγκεντρώσεις από δεκαέξι διαφορετικές πόλεις της Ελλάδας. Πείτε μου εσείς ποιο άλλο μέσο κάλυψε αθροιστικά συγκεντρώσεις πολιτών από δεκαέξι πόλεις.

Ποιο είναι το συμπέρασμα; Εγώ να δεχτώ την κριτική για το δελτίο των 12.00΄. Θα δεχτώ την κριτική αυτή, που ούτε δόλος υπήρχε και υπήρχε και εξήγηση και έγινε σύνδεση στις 11.50΄. Από το να πει κάποιος ότι και στις 12.00΄ έπρεπε να παίξει λίγο νωρίτερα -το οποίο είναι μια κριτική, εγώ θα πω, καλοπροαίρετη- μέχρι να φτάσει στο σημείο να πει ότι υπήρξε δόλος από τη διοίκηση της ΕΡΤ συνδέοντας μέχρι και εντολές, ενώ υπάρχουν όλα αυτά τα δεδομένα, τι λέγεται; Θα σας πω εγώ τι λέγεται. Άλλο ένα επεισόδιο απόπειρας εκμετάλλευσης μιας τραγωδίας.

Γιατί, ναι, όταν ξέρεις ότι έχεις να κάνεις με πολίτες οι οποίοι είναι δικαιολογημένα αγανακτισμένοι, αυτή είναι η τακτική. Όχι μόνο η δικιά σας -δεν είναι προσωπική επίθεση- είναι γενική τακτική, για να μην παρεξηγηθώ. Ξέρετε ότι ο κόσμος πονάει και είναι λογικό που πονάει. Και δεν υπάρχει πολίτης που να μην πονάει. Και αν εξαιρέσεις τους συγγενείς, που πονάνε όσο κανένας άλλος, όλοι οι γονείς το ίδιο πονάμε. Όλοι σκεφτόμαστε ότι θα μπορούσαν να είναι τα δικά μας παιδιά εκεί πέρα. Όλοι. Η οργή είναι δικαιολογημένη, είναι απολύτως δικαιολογημένη. Όλοι θέλουμε δικαιοσύνη. Όλοι θα μπορούσαμε να ήμασταν εκεί και ως φοιτητές έχουμε ταξιδέψει με αυτό το τρένο. Όμως, είναι άλλο πράγμα να οργίζεσαι, άλλο πράγμα να ζητάς δικαιοσύνη -που είναι επιβεβλημένο- και άλλο πράγμα να χτίζεις ένα αφήγημα πάνω στις πλάτες πονεμένων ανθρώπων.

Και κλείνω με τον φωτορεπόρτερ, ο οποίος πράγματι πήγε να κάνει τη δουλειά του. Είναι βραβευμένος φωτορεπόρτερ, ο οποίος κάτω από δύσκολες συνθήκες προσπαθεί να καλύπτει γεγονότα.

Ψέμα πρώτο, ότι δεν είπαμε κουβέντα. Με την πρώτη ευκαιρία στην ενημέρωση πολιτικών συντακτών εκφράσαμε τις ευχές μας για ταχεία ανάρρωση στον κ. Λώλο. Ψέμα Δεύτερο: «Κρατική επίθεση στον φωτορεπόρτερ», με πηχυαίους τίτλους για να εξοργίσουμε τα πλήθη. Αυτή είναι η τακτική είτε είναι η ΕΡΤ, είτε είναι η συγκάλυψη, είτε είναι ο φωτορεπόρτερ.

Αλήθεια. Ποια είναι η αλήθεια; Δέχθηκε ή δεν δέχτηκε η Αστυνομία επίθεση από μια συγκεκριμένη ομάδα που παρείσφρησε στην πορεία με βόμβες μολότοφ; Απάντηση. Δέχθηκε επίθεση με μολότοφ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από πού προέκυψε αυτό; Ήσασταν μάρτυρας;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Από την επίσημη ανακοίνωση της Αστυνομίας, τις εικόνες και την ίδια την πραγματικότητα. Η επίθεση ξεκίνησε στην οδό Φιλελλήνων και κράτησε πάρα πολλή ώρα. Ήταν παρατεταμένη επίθεση και επικίνδυνη επίθεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήσασταν εκεί;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κυρία Κωνσταντοπούλου, που ήρθατε στην Αίθουσα, είσαστε νομικός. Ξέρετε ότι η επίθεση με βόμβα μολότοφ είναι μια πολύ επικίνδυνη επίθεση που μπορεί να προκαλέσει πολύ σοβαρές βλάβες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και η κρότου λάμψης είναι πάρα πολύ επικίνδυνη.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Απαντώντας στην επίθεση, αποκρούοντας την επίθεση η Ελληνική Αστυνομία είχαμε αυτό το πολύ τραγικό αποτέλεσμα που ευτυχώς ο συμπολίτης μας δεν είχε και κάποια χειρότερη ζημιά. Επαναλαμβάνω τις ευχές όλων μας για ανάρρωση.

Ψέμα τρίτο. Δεν έκανε τίποτα η Αστυνομία για να διερευνήσει αν παρά την άμυνα, την απόκρουση της επίθεσης της Αστυνομίας, κάποιος ή κάποιοι αστυνομικοί υπερέβησαν τα όρια της άμυνας. Ψέματα κι αυτό. Από τις 27 Ιανουαρίου έχει διαταχθεί διοικητική προκαταρκτική εξέταση για διερεύνηση ευθυνών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από ποιον;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κι έρχομαι και καταλήγω -δεν υπάρχει προφανώς απάντηση, ρητορικά είναι τα ερωτήματα, αλλά απευθυνόμαστε στους πολίτες χρησιμοποιώντας το μεγάλο όπλο που θεωρώ ότι πρέπει να έχουμε, την κοινή λογική- όταν ένας αστυνομικός που κι αυτός πάει εκεί να εργαστεί, να κάνει το καθήκον του -κι όχι κάτω από τις καλύτερες συνθήκες νομίζω, όταν δέχεται επίθεση με μολότοφ- και δέχεται επίθεση με μολότοφ, δεν πρέπει να αντιδράσει; Δεν πρέπει να αποκρούσει την επίθεση; Πρέπει.

Δεύτερο ερώτημα. Έστω ότι υπάρχει μία συμπεριφορά μειοψηφική από ένα όργανο της τάξεως η οποία πρέπει να ελεγχθεί. Πρέπει συλλήβδην να αμαυρώνουμε την εικόνα συνολικά της Αστυνομίας; Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος την αμαυρώνει, κύριε;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Η Αστυνομία τι κάνει σε αυτές τις περιπτώσεις; Κάνει προκαταρκτική εξέταση. Την έκανε; Ναι. Θα διερευνήσει τυχόν ευθύνες; Ναι. Γιατί όλο αυτό είναι επίθεση με κρατική εντολή; Γιατί αυτό σας βολεύει ως αφήγημα.

Κλείνω, λοιπόν, με την έκθεση για το κράτος δικαίου και την ελευθερία του Τύπου που επίσης αναφερθήκατε. Σας καλώ να διαβάσετε την ετήσια έκθεση της Ευρωπαϊκής Επιτροπής για το κράτος δικαίου, σύμφωνα με την οποία η Ελλάδα έχει κάνει μια σειρά από άλματα και στο κομμάτι της ελευθερίας του Τύπου και αναρωτηθείτε ποια Κυβέρνηση κατήργησε το αδίκημα της δυσφήμισης για τους δημοσιογράφους, ποια έβαλε τις περισσότερες προβλέψεις ασφαλείας στους δημοσιογράφους στις συλλογικές συμβάσεις εργασίας, ποια Κυβέρνηση κατοχύρωσε τα δικαιώματα των δημοσιογράφων με το Μητρώο Έντυπου και Ηλεκτρονικού Τύπου και ποια Κυβέρνηση έχει βάλει ιδιώνυμα αδικήματα για την ασφάλεια των δημοσιογράφων, όπως των αθλητικογράφων. Η απάντηση είναι η Κυβέρνηση του Κυριάκου Μητσοτάκη, η οποία πέρασε από τα συνθήματα χωρίς ουσία, στις πράξεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις συνοδοί εκπαιδευτικοί από το 7ο Δημοτικό Σχολείο Αργυρούπολης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Μαρινάκη, θα συμφωνήσω μαζί σας μόνο σε ένα σημείο, ότι δεν θα είμαι ο τελευταίος ο οποίος θα μιλήσει για συγκάλυψη. Και ξέρετε γιατί; Γιατί όλος ο κόσμος μιλάει για συγκάλυψη. Και ξέρετε γιατί όλος ο κόσμος μιλάει για συγκάλυψη; Γιατί υπάρχει και όλες σας οι κινήσεις από την πρώτη μέρα του εγκλήματος των Τεμπών είναι κινήσεις συγκάλυψης.

Το να παρουσιάζετε μία σειρά από ανυπόστατα επιχειρήματα και ψέματα πρέπει να πω -γιατί με κατηγορήσατε εμένα ότι είπα ψέματα- δεν μπορεί να σας απαλλάξει από την κατηγορία της συγκάλυψης. Η κοινή γνώμη, κατ’ καταρχήν, να σας πω, εδώ και μήνες, οκτώ στους δέκα Έλληνες θεωρούν ότι συγκαλύπτετε το έγκλημα των Τεμπών. Το έχετε πάρει χαμπάρι; Νομίζετε ότι με τα ψέματα που ήρθατε εδώ πέρα να εκθέσετε στη Βουλή και θα έπρεπε να ντρέπεστε για αυτά, ότι απαλλάσσεστε από αυτή την ευθύνη;

Να τα πάρουμε ένα-ένα. Οι δικογραφίες μάλιστα χάνονταν όταν ερχόντουσαν από τη Λάρισα στη Βουλή τον Φεβρουάριο του 2024. Το έχετε λάβει υπ’ όψιν σας αυτό; Το θυμάστε; Η δικογραφία από την Ευρωπαία Εισαγγελέα για την περιβόητη υπόθεση της σύμβασης 717 ήταν κλεισμένη εδώ. Εσείς δεν είστε Βουλευτής. Εγώ είμαι και την έψαχνα. Πήγα στο γραφείο της γραμματείας του Προέδρου της Βουλής τότε, του κ. Τασούλα, μαζί με την κ. Κωνσταντοπούλου. Ξέρετε τι εμπόδια μας έβαζαν για να αποκτήσουμε πρόσβαση στη δικογραφία; Δεν ξέρετε, γιατί δεν ήσασταν εκεί. Εγώ ήμουν. Το λέω τώρα και το καταθέτω. Δεν μας έδιναν έγγραφα, ενώ επίκειτο η συζήτηση στην Ολομέλεια της Βουλής, όχι για εξεταστική επιτροπή, το ΚΚΕ είχε καταθέσει πρόταση και η πρόταση ήταν για προανακριτική και αναφερόταν στο έγκλημα, όχι στο δυστύχημα ή ατύχημα των Τεμπών, όπως το αποκαλείτε εσείς για να συνεχίσετε να συγκαλύπτετε τις ευθύνες σας βεβαίως για αυτή την φοβερή υπόθεση. Η προανακριτική επιτροπή που προτάθηκε από το ΚΚΕ δεν συστάθηκε γιατί ψηφίσατε υπέρ της προστασίας, με τον νόμο περί ευθύνης Υπουργών, τριών Υπουργών της Κυβέρνησής σας, του κ. Χατζηδάκη, του κ. Χρυσοχοΐδη και του κ. Καραμανλή, βεβαίως, τον οποίο καταχειροκροτήσατε κιόλας.

Άρα, υπάρχει συντονισμένη επιχείρηση συγκάλυψης από την αρχή. Το μπάζωμα γιατί το διατάξατε; Συγκάλυψη δεν είναι αυτό; Και πέρα από την συγκάλυψη που κάνατε σχετικά με το ίδιο το έγκλημα, τώρα συγκαλύπτεται και κάθε φωνή διαμαρτυρίας για όσα κάνετε.

Κι έχετε -τι να σας πω, λυπάμαι- το θράσος να μας αποκαλείτε εμάς προπαγανδιστές. Εσείς είναι που έχετε όλα τα μηχανήματα της προπαγάνδας. Μιλήσατε για «μονταζιέρα» στις δηλώσεις που κάνατε κατά της δήλωσης των εργαζομένων της ΕΡΤ. Τη μονταζιέρα την κρατάτε εσείς στα χέρια σας. Εσείς έχετε τη διοίκηση της κρατικής, της δημόσιας τηλεόρασης, την οποία κλείσατε κιόλας το 2012 και έπρεπε να έρθει η κ. Κωνσταντοπούλου να την ανοίξει το 2015. Βάλατε μαύρο το 2013 στην ΕΡΤ. Εσείς έχετε τη μονταζιέρα, όχι οι εργαζόμενοι της ΕΡΤ. Οι εργαζόμενοι της ΕΡΤ είναι εκείνοι που διαμαρτυρήθηκαν, όχι η Αντιπολίτευση, όπως ψευδώς λέτε, πάλι για να συνεχίσετε αυτήν την επιχείρηση συγκάλυψης της αλήθειας.

Η περίπτωση της μετάδοσης -γιατί γι’ αυτό σας ρώτησα και ήσασταν αρκετά σύντομος ως προς αυτό- των συγκεντρώσεων της περασμένης Κυριακής, οι οποίες ήταν άνευ προηγουμένου, είπατε ότι στις 12.00΄ -λέει- μεταδόθηκαν. Στις 12.00΄ δεν υπήρχαν πλάνα από τη συγκέντρωση. Στις 12.37΄. Περιμένατε τριάντα επτά λεπτά. Μετά αναφερθήκατε στο δεύτερο δελτίο στις 15.00΄. Αυτά που παραθέσατε και πριν στην απάντησή σας, τη θλιβερή απάντηση που δώσατε στην διαμαρτυρία των εργαζομένων στην ΕΡΤ είναι ποσοτικά στοιχεία τα οποία κρύβουν την πραγματικότητα. Στις 15.00΄ δεν μεταδόθηκε η μεγαλειώδης συγκέντρωση. Υπήρχε ρεπορτάζ το οποίο μιλούσε για τα επεισόδια. Έτσι έλεγε το ρεπορτάζ, για επεισόδια με αστυνομικούς των ΜΑΤ. Δεν έλεγε τίποτα για τη συγκέντρωση. Τα είδατε αυτά; Αν τα είδατε πείτε μας, δεν μιλούσε γι’ αυτό;

Αργότερα αυτό που συνέβη είναι ότι βάλατε στο δελτίο των 18.00΄ πάλι τις μεγαλειώδεις συγκεντρώσεις ως τρίτη είδηση. Η δεύτερη είδηση ήταν η ανάρτηση του Πρωθυπουργού. Ήταν πιο σημαντική.

Απορώ πραγματικά. Τα διεθνή ειδησεογραφικά πρακτορεία πιστεύετε ότι θα έβαζαν πιο σημαντική είδηση την κυριακάτικη ανάρτηση του Πρωθυπουργού και όχι τις μεγαλειώδεις συγκεντρώσεις για τα Τέμπη;

Κύριε Μαρινάκη, χρησιμοποιείτε γκεμπελικές μεθόδους. Έχετε τη μονταζιέρα στα χέρια σας και συνεχίζετε όχι μόνο να συγκαλύπτετε το έγκλημα, αλλά συγκαλύπτετε και κάθε προσπάθεια να δοθεί η εντύπωση μέσω της ενημέρωσης ότι ο κόσμος σας καταλαβαίνει.

Οι Δημοσιογράφοι Χωρίς Σύνορα, μια οργάνωση την οποία συστήνει -όσον αφορά την ελευθερία του Τύπου και της ενημέρωσης- η UNESCO, δηλαδή ο ΟΗΕ -γιατί κάποιος συνάδελφός σας προσπάθησε να την απαξιώσει-, ξέρετε πού έχει κατατάξει την Ελλάδα; Στην ογδοηκοστή όγδοη θέση για το ΄24. Το ΄23 ήταν ακόμη χειρότερα. Πρέπει να σας επισημάνω ότι πάνω από εμάς βρίσκονται κράτη, όπως είναι η Γκαμπόν, όπως είναι η Βοσνία-Ερζεγοβίνη, όπως είναι η Ουγγαρία του Όρμπαν στην ελευθερία του Τύπου και της ενημέρωσης. Εκεί βάλατε τη χώρα.

Όσον αφορά τις επιθέσεις κατά δημοσιογράφων, δεν σας άκουσα -ξέρετε- να καταδικάζετε την επίθεση κατά του κ. Λώλου. Μας κάνατε και μάλιστα αναφορά για το τι συνέβη εκεί. Ήσασταν εκεί; Πού ξέρετε τι συνέβη εκεί; Η επίθεση κατά του κ. Λώλου δεν είναι η πρώτη περίπτωση. Ο ίδιος έχει υποστεί ξανά επίθεση. Μάλιστα η Ένωση Φωτορεπόρτερ Ελλάδος έχει αναφέρει ότι υπήρξαν και επιθέσεις κατά άλλων δημοσιογράφων στο τέλος της συγκέντρωσης για τα Τέμπη. Γι’ αυτές έχετε να πείτε κάτι; Γιατί επιτρέπετε στα μέσα καταστολής να χτυπούν δημοσιογράφους;

Είπατε ότι είπα ψέματα ότι δεν διατάχθηκε έρευνα. Εγώ σας ρώτησα αν διατάχθηκε έρευνα ή όχι, δεν είπα ότι δεν διατάχθηκε. Μας είπατε ότι έχει διαταχθεί. Για πείτε μας κάτι περισσότερο. Ποιος πραγματοποιεί αυτήν την έρευνα; Δεν μπορείτε να βρείτε από το βίντεο τον αστυνομικό ο οποίος έριξε τη χειροβομβίδα κρότου-λάμψης στο κεφάλι δημοσιογράφου, την ώρα που ασκούσε τα καθήκοντά του και που φορούσε κάμερες και τον έβλεπαν οι πάντες;

Επιτρέπετε αυτές τις επιθέσεις να γίνονται, γιατί θέλετε να υπάρχει μια κατάσταση εκφοβισμού σε όσους δημοσιογράφους ασκούν ανεξάρτητη δημοσιογραφία και στους φωτορεπόρτερ. Παρακολουθείτε δημοσιογράφους μέσω της ΕΥΠ. Γιατί τους παρακολουθείτε τους δημοσιογράφους μέσω της ΕΥΠ, ιδίως εκείνους που διεξάγουν ερευνητικό ρεπορτάζ για υποθέσεις που καίνε την Κυβέρνηση;

Οι Δημοσιογράφοι Χωρίς Σύνορα ξέρετε πώς περιγράφουν την κατάσταση της ενημέρωσης στη χώρα μας; Προβληματική και ιδιαιτέρως δυσχερή. Βρισκόμαστε πάρα πολύ χαμηλά στην ελευθερία της ενημέρωσης, κύριε Μαρινάκη και η στάση σας είναι τρομερά μπλαζέ ως προς αυτό, προφανώς γιατί το θέλετε, αυτή είναι η πολιτική της Κυβέρνησης. Θέλετε να φιμώνετε την ενημέρωση, να δίνετε πλασματική εικόνα του τι ακριβώς γίνεται και βεβαίως η απάντηση σε όλα αυτά είναι οι μεγαλειώδεις συγκεντρώσεις του κόσμου για τα Τέμπη την περασμένη Κυριακή και θα υπάρξουν κι άλλες. Αυτά δεν μπορείτε να τα φιμώσετε, όσο κι αν προσπαθείτε να το κάνετε. Πλέον έχετε καταντήσει να γελοιοποιείστε στα μάτια του κόσμου.

Μπορείτε να λέτε ό,τι θέλετε για μονταζιέρες. Εσείς έχετε τη μονταζιέρα, εσείς έχετε τον έλεγχο των μέσων μαζικής ενημέρωσης, αλλά ο κόσμος θα συνεχίσει να λέει την αλήθεια, να αναζητάει την αλήθεια και θα βγαίνει στους δρόμους μέχρι να αποκαλυφθεί εντελώς αυτή η αλήθεια.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

Τον λόγο έχει ο Υπουργός, ο κ. Μαρινάκης.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Πολύ σύντομα, γιατί η απάντησή σας, κύριε Καζαμία, επιβεβαιώνει στην πραγματικότητα -αν δει κάποιος το σκέλος των στοιχείων και των επιχειρημάτων και όχι των αόριστων καταγγελιών- όσα είπα στην εκτεταμένη απάντησή μου, γιατί ήρθα να απαντήσω για την ΕΡΤ και τον φωτορεπόρτερ και βάλατε όλα τα ζητήματα της υποτιθέμενης συγκάλυψης. Δεν απαντήσατε αν υπάρχει υπόθεση, περίπτωση όπου ο ανακριτής, ο εισαγγελέας έχει πέσει πάνω σε πολιτικό πρόσωπο, ήρθε στη Βουλή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας το είπε, η 717.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ, κυρία Πρόεδρε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κυρία Κωνσταντοπούλου, ηρεμήστε. Μην λέτε πράγματα τα οποία έχουν ήδη ειπωθεί. Όταν μίλησα είπα πλην της 717 για την οποία έγινε εξεταστική, δεν υπάρχει καμία άλλη περίπτωση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προανακριτική.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, σας παρακαλώ.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Κυρία Κωνσταντοπούλου, σας παρακαλώ, μίλησε ο Βουλευτής σας. Απαντώ πολύ σύντομα, γιατί τα είπα όλα αναλυτικά στην πρώτη μου απάντηση. Δεν απάντησε, λοιπόν, γιατί δεν υπάρχει καμία απόπειρα -έστω- συγκάλυψης, γιατί δεν υπάρχει καμία δικογραφία που η δικαιοσύνη -όχι ο άλφα, ο βήτα, ο γάμα ή ο δέλτα- έπεσε πάνω σε κάποιο όνομα πολιτικού, ήρθε στη Βουλή και αυτή η «κακιά» Κοινοβουλευτική Ομάδα της Νέας Δημοκρατίας και ο «ενορχηστρωτής» -υποτίθεται- της συγκάλυψης Πρωθυπουργός είπαν «όχι». Δεν υπάρχει και το ξέρετε.

Στις άλλες περιπτώσεις των δικογραφιών, που επίσης αυτά που λέτε είναι απολύτως ψευδή, έχετε πλήρη πρόσβαση στις δικογραφίες. Περίπου δύο χρόνια -το επαναλαμβάνω- δεν συντάξατε κατηγορητήριο για καμία, για να μπορεί να έρθει αυτή η Κοινοβουλευτική Ομάδα και αυτή η Κυβέρνηση που κατηγορείτε να απαντήσει όπως εκείνη πιστεύει και τότε να έρθετε εσείς και να την κατηγορήσετε. Αυτά τα είπαμε. Δεν έχετε κάποιο σημείο αντίκρουσης. Είναι όλα δημόσια στους Βουλευτές και έχουν απόλυτη πρόσβαση.

Δεν θα επαναλάβω αυτά που είπα για την ΕΡΤ. Ευτυχώς υπάρχουν τα αντικειμενικά δεδομένα. Καταθέτω στα Πρακτικά την ανακοίνωση της ΕΡΤ που λέει και για κάθε δελτίο ειδήσεων πόσα λεπτά έκανε κάλυψη και έκανε σύνδεση.

**ΑΛΕΞΑΝΔΡΟΣ ΚΑΖΑΜΙΑΣ:** Τι έδειχνε είναι το θέμα, όχι πόσα λεπτά.

**ΠΡΟΕΔΡΕΥΩΝ (Ιωάννης Πλακιωτάκης):** Σας ακούσαμε. Σας παρακαλώ, κύριε Καζαμία.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Τα λέειόλααναλυτικά η σύνδεση.

(Στο σημείο αυτό ο Υφυπουργός στον Πρωθυπουργό, κ. Παύλος Μαρινάκης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό το οποίο κάνατε δεν σας βγαίνει.

**ΑΛΕΞΑΝΔΡΟΣ ΚΑΖΑΜΙΑΣ:** Εσάς σας βγήκε!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Σας απέδειξα ότι η ΕΡΤ κάθε άλλο παρά δόλο υποβάθμισης είχε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από αμέλεια!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Και για τις 12.00΄ σας απάντησα. Δεν αρνηθήκαμε ότι τις 12.00΄ έπαιξε μετά τις 12.30΄. Ο λόγος ήταν ότι δεν είχε ακόμα συγκεντρωθεί το πλήθος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα!

**ΑΛΕΞΑΝΔΡΟΣ ΚΑΖΑΜΙΑΣ:** Λέει ψέματα, κύριε Πρόεδρε!

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, σας ακούσαμε, κύριε Καζαμία.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Από τις 11.00΄ ήμασταν εκεί.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Φωνάζει αυτός ο οποίος έχει άδικο και δεν έχει επιχειρήματα. Δεν θα μπούμε σε αυτήν τη διαδικασία.

**ΑΛΕΞΑΝΔΡΟΣ ΚΑΖΑΜΙΑΣ:** Το δίκιο φωνάζει!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Η δημόσια τηλεόραση, η οποία κάνει ζωντανή σύνδεση 11.50΄ και στις 15.00΄ στο επόμενο δελτίο το παίζει πρώτο θέμα και πάνω από δώδεκα λεπτά, άμα δείτε την ανακοίνωση και τα επίσημα στοιχεία και δείτε και τα βίντεο, το τελευταίο πράγμα που θέλει να κάνει είναι να υποβαθμίσει μια μεγαλειώδη συγκέντρωση.

Και κλείνω, γιατί για τον φωτορεπόρτερ επίσης δεν υπάρχει καμία απάντηση.

**ΑΛΕΞΑΝΔΡΟΣ ΚΑΖΑΜΙΑΣ:** Το καταδικάζετε; Δεν το καταδικάζετε.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Είναι προφανές ότι καταδικάζουμε την οποιαδήποτε ενέργεια -είτε από αμέλεια, που είναι προφανές ότι ήταν απάντηση της Αστυνομίας- οδήγησε σε τραυματισμό πολίτη. Τι συζητάμε τώρα; Από την πρώτη στιγμή το έχουμε πει αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αμέλεια;

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Ναι, κυρία Κωνσταντοπούλου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, δεν κάνουμε συνέντευξη τύπου εδώ.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Γιατί όταν δέχεσαι επίθεση με μολότοφ, κάπως πρέπει να αντιδράσεις στην επίθεση με μολότοφ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από αμέλεια!

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Οι άνθρωποι αυτοί πάνε στους δρόμους με δύσκολες συνθήκες.

Ερώτηση, όμως, γιατί μιλήσατε και εδώ για ένα σχέδιο που θέλει η Αστυνομία να αποκρύψει ή να κάνει. Έχει γίνει κάποια μήνυση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Έχει γίνει έγγραφη καταγγελία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, έγινε χθες. Έχει γίνει μήνυση.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Βάσει της ενημέρωσης της Αστυνομίαςδενυπάρχει κάποια καταγγελία.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε, αφήστε τον κύριο Υπουργό να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ρώτησε. Έχει γίνει μήνυση.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Επαναλαμβάνω,έχει ασκηθεί από την επόμενη μέρα προκαταρκτική διοικητική εξέταση -δεν είναι ότι το έθαψε η Αστυνομία-, για να δει η Αστυνομία εάν και εφόσον πρέπει να διερευνηθούν ευθύνες για κάποια υπέρμετρη αντίδραση κάποιου εκ των αστυνομικών. Ερευνάται, λοιπόν. Δεν θάβεται κάτι, ερευνάται. Και εφόσον ασκήθηκε εκ των υστέρων και μήνυση στην Εισαγγελία, όπως μου λέτε εσείς που το ξέρετε -δεν σας αμφισβητώ-, θα ερευνηθεί και στην ποινική δικαιοσύνη, όπως γίνεται στα πολιτισμένα κράτη με τη διάκριση των εξουσιών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι αυτεπάγγελτα τα αδικήματα.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Βεβαίως, βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Δεν χρειάζεται μήνυση, αλλά έχει γίνει και μήνυση.

**ΠΑΥΛΟΣ ΜΑΡΙΝΑΚΗΣ (Υφυπουργός στον Πρωθυπουργό):** Εφόσον υπάρχουν ποινικές ευθύνες, θα ερευνηθούν. Αναλόγως ποια είναι η σωματική βλάβη, είναι ή όχι αυτεπάγγελτα.

Και κλείνω, για να μην καταχραστώ του χρόνου. Αυτό που κάνει ο εκπρόσωπος του κόμματος, με Πρόεδρο την κ. Κωνσταντοπούλου, που συμμετείχε σε όσα ζήσαμε το 2015 και την αντίστοιχη ΕΡΤ των προηγούμενων ετών που παρέπεμπε σε άλλες χώρες και σε άλλα κράτη και όχι σε κράτη με αντικειμενική ενημέρωση, ο οποίος κουνάει το δάχτυλο στην ΕΡΤ η οποία μετά από το 2019 μετετράπη σε δημόσια τηλεόραση με κύρος που σέβεται και το τελευταίο ευρώ του Έλληνα φορολογούμενου, είναι κάτι παραπάνω από ύβρις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση της επίκαιρης ερώτησης.

Διακόπτουμε για λίγο και θα επανέλθουμε με την ημερήσια διάταξη της νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(META TH ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού «Κύρωση της από 20-1-2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων».

Η Διάσκεψη των Προέδρων αποφάσισε στη συνεδρίασή της στις 24 Ιανουαρίου 2025 τη συζήτηση του νομοσχεδίου σε μια συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ιωάννης Λοβέρδος για δεκαπέντε λεπτά.

Τη συνεδρίαση παρακολουθεί σήμερα και ο Πρόεδρος του Κοινωφελούς Ιδρύματος «Αλέξανδρος Σ. Ωνάσης» κ. Αντώνης Παπαδημητρίου, τον οποίο καλωσορίζουμε, μαζί με τους συνεργάτες του.

Παρακαλώ να ανοίξει το σύστημα της ηλεκτρονικής εγγραφής.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, καλημέρα σας.

Σήμερα η Βουλή τίμησε τη μνήμη τριών ηρώων, του Καραθανάση, του Γιαλοψού και του Βλαχάκου, οι οποίοι έπεσαν πριν από είκοσι εννέα χρόνια -πώς πέρασαν άραγε τα χρόνια αυτά- υπέρ πίστεως και πατρίδος στα Ίμια.

Θα ήθελα και θα προτιμούσα να ήταν ασφυκτικά γεμάτη η Αίθουσα της Βουλής για να τιμήσει αυτούς τους τρεις ήρωες. Ήμασταν εδώ παρόντες και κρατήσαμε ενός λεπτού σιγή στη μνήμη τους. Δεν θα ξεχαστούν ποτέ, όπως δεν ξεχνιούνται ποτέ οι ήρωες της πατρίδας μας που διαχρονικά έχουν δώσει τη ζωή τους για να είναι αυτή η χώρα ελεύθερη και δυνατή.

Και το λέω αυτό γιατί προηγουμένως άκουσα, όπως και όλοι μας, τη συζήτηση που έγινε με αφορμή την επίκαιρη ερώτηση που κατέθεσε ο κ. Καζαμίας από την Πλεύση Ελευθερίας για το θέμα της κάλυψης των συλλαλητηρίων για την υπόθεση των Τεμπών, για την πρωτοφανή και φρικιαστική αυτήν τραγωδία που έχει συγκλονίσει τον ελληνικό λαό και όλους μας και αποτελεί ένα εθνικό συλλογικό τραύμα.

Ο κ. Καζαμίας δεν είναι στην Αίθουσα αυτήν τη στιγμή, αλλά θα ήθελα να του πω ότι σέβομαι τη δική του ευαισθησία, όμως δεν έχετε εσείς στην Αντιπολίτευση το προνόμιο της ενσυναίσθησης και της συγκίνησης. Όλοι μας υποφέρουμε από την τραγωδία αυτή. Όλοι μας είμαστε γονείς και νιώθουμε τον πόνο των γονιών. Κανείς δεν έχει μεγαλύτερη ευαισθησία από τον άλλον. Άνθρωποι είμαστε, Έλληνες είμαστε, αγαπάμε τα παιδιά μας και αγαπάμε την κοινωνία.

Πριν από λίγες ημέρες, όταν έγινε το συλλαλητήριο στο Σύνταγμα, ένα μεγαλειώδες συλλαλητήριο, το μεγαλύτερο των τελευταίων ετών, ο γιος μου, που είναι φοιτητής της Νομικής, μου είπε: «Πατέρα, αν δεν είχα μπει στην Αθήνα και είχα μπει στη Θεσσαλονίκη, αυτό το τρένο θα χρησιμοποιούσα για να πηγαίνω από την Αθήνα στη Θεσσαλονίκη». Και μόνο στη σκέψη ότι μπορούσε το παιδί μου να είναι μέσα σε εκείνο το τρένο, πάγωσε το αίμα στις φλέβες μου, πόσο μάλλον γι’ αυτούς τους γονείς που έχασαν το παιδί τους και που ζητάνε -και δικαιολογημένα ζητάνε- απαντήσεις και να πέσει άπλετο φως στην υπόθεση αυτή.

Αυτό ζητάμε κι αυτό θέλουμε και η Κυβέρνηση και η Νέα Δημοκρατία και οι εκατόν πενήντα έξι συνάδελφοί μου στην Κοινοβουλευτική Ομάδα και φυσικά ο ίδιος ο Πρωθυπουργός Κυριάκος Μητσοτάκης ο οποίος ήταν συγκλονισμένος εκείνο το φρικιαστικό βράδυ που έγινε η τραγωδία και ο οποίος ζητάει να χυθεί άπλετο φως στην υπόθεση αυτή. Κανείς μα κανείς δεν θέλει να συγκαλύψει αυτήν την τραγωδία η οποία αποτελεί, όπως είπαμε, ένα εθνικό συλλογικό τραύμα για όλη την ελληνική κοινωνία.

Αύριο, η Ελλάδα και το εκπαιδευτικό σύστημα, οι μαθητές, οι εκπαιδευτικοί, όλοι, τιμούν τη μνήμη των Τριών Ιεραρχών που είναι οι προστάτες της παιδείας στην χώρα μας. Είναι ευτυχής συγκυρία ότι το νομοσχέδιο για τα Ωνάσεια Σχολεία εισάγεται στη μνήμη των Τριών Ιεραρχών, την ίδια περίπου μέρα στην Ολομέλεια της Βουλής των Ελλήνων. Γιατί αυτό το νομοσχέδιο, το οποίο θα συζητήσουμε σήμερα και από ό,τι βλέπω θα έχει μεγάλη κάλυψη -γιατί είναι αρκετοί οι συνάδελφοι οι οποίοι θέλουν να μιλήσουν και καλώς θα πράξουν-, είναι ένα πολύ σημαντικό νομοσχέδιο που αφορά την αναβάθμιση του εκπαιδευτικού μας συστήματος, την αναβάθμιση της δημόσιας, επαναλαμβάνω, της δημόσιας εκπαίδευσης.

Εμείς, στη Νέα Δημοκρατία πιστεύουμε πάρα πολύ και στη δημόσια εκπαίδευση και στη δημόσια υγεία, αντίθετα από ό,τι μας κατηγορούν οι της Αντιπολίτευσης. Θέλουμε να ενισχύσουμε τη δημόσια εκπαίδευση, θέλουμε να δώσουμε την ευκαιρία στα παιδιά μας που προέρχονται από υποβαθμισμένες κοινωνικές, οικονομικές ομάδες του πληθυσμού -αλλά έχουν τις ικανότητες, έχουν τη φλόγα που καίει από μέσα τους για να γίνουν καλύτεροι-, να το πετύχουν αυτό, να πετύχουν όσο το δυνατόν περισσότερα.

Ξέρετε, οι περισσότεροι σήμερα πολιτικοί και επιστήμονες και επιχειρηματίες και άνθρωποι που προέρχονται από όλες τις επιτυχημένες εργασίες που κάνουν σήμερα, ήταν παιδιά αγροτών και φτωχών αγροτών ή παιδιά βιοπαλαιστών πολλές φορές και ήταν η δημόσια παιδεία αυτή που τους έδωσε τη δυνατότητα, το δημόσιο πανεπιστήμιο και το δημόσιο σχολείο, να βρεθούν εκεί που βρίσκονται ή που βρέθηκαν κατά τη διάρκεια αυτών των τελευταίων δεκαετιών. Αυτό δεν το ξεχνάμε.

Η Νέα Δημοκρατία είναι και παραμένει ένα φιλελεύθερο και λαϊκό κόμμα, ένα κόμμα που νοιάζεται για τους πολλούς και όχι για τους λίγους.

Αυτόν τον σκοπό έχει και η σύμβαση, η οποία υπεγράφη μεταξύ του Ελληνικού Δημοσίου και του Ιδρύματος Ωνάση. Το Ίδρυμα Ωνάση κάνει μια μεγάλη δωρεά, μια σημαντική δωρεά την οποία πρέπει όλοι να χειροκροτήσουμε, προκειμένου είκοσι δύο σχολεία της χώρας, έντεκα γυμνάσια και έντεκα γενικά λύκεια, κυρίως σε περιοχές που κατά τεκμήριο δεν είναι οι πιο πλούσιες της χώρας, να δώσουν τη δυνατότητα σε συμπολίτες μας, σε γονείς και μαθητές κυρίως, που αντιμετωπίζουν κοινωνικές, οικονομικές προκλήσεις, να αποκτήσουν περισσότερα εφόδια, περισσότερες γνώσεις, περισσότερες δεξιότητες για να πετύχουν στη ζωή υπέρ των εαυτών τους, των οικογενειών τους, αλλά και της πατρίδας μας. Αυτός είναι ο σκοπός του δικτύου Δημόσιων Ωνασείων Σχολείων, το οποίο θα ξεκινήσει να λειτουργεί από τη νέα σχολική χρονιά, το 2025-2026, μετά την κύρωση αυτού του νομοσχεδίου, την επικύρωση από την Ολομέλεια της Βουλής των Ελλήνων.

Τα Δημόσια Ωνάσεια Σχολεία λειτουργούν υπό την αποκλειστική εκπαιδευτική επίβλεψη του Υπουργείου Παιδείας, του δημόσιου Υπουργείου Παιδείας, του κρατικού Υπουργείου Παιδείας, όχι υπό κάποιον ιδιωτικό φορέα. Δεν υπάρχει κάποιος ιδιωτικός φορέας που θα ελέγχει. Το Ίδρυμα Ωνάση κάνει τη δωρεά, δεν θα παρεμβαίνει ούτε στο εκπαιδευτικό έργο ούτε στη διαδικασία για το πώς θα λειτουργούν αυτά τα σχολεία. Αυτή τη διάκριση φοβάμαι, απ’ ό,τι κατάλαβα από τις συζητήσεις που έγιναν στις συνεδριάσεις της Επιτροπής Μορφωτικών Υποθέσεων, ότι κάποιοι ή δεν θέλουν ή δεν μπορούν να καταλάβουν.

Η φοίτηση στα σχολεία αυτά θα είναι απολύτως δωρεάν, όπως ισχύει για όλα τα δημόσια σχολεία της χώρας μας. Θα ακολουθούν το πρόγραμμα των προτύπων σχολείων. Ξέρετε, όταν επανίδρυσε αυτή η Κυβέρνηση τα πρότυπα και πειραματικά σχολεία -ήταν νομίζω στην προηγούμενη σύνοδο της Βουλής- θυμάμαι τις ίδιες ακριβώς αντιδράσεις: Θέλετε, δήθεν, τους αρίστους, κοροϊδεύαμε την «αριστεία» που έλεγε η Κυβέρνηση της Νέας Δημοκρατίας και δεν τα θέλουμε, θα δημιουργηθούν προβλήματα, ανισότητες, κ.ο.κ..

Σήμερα όλοι θα ήθελαν να υπάρχει πρότυπο σχολείο στη γειτονιά τους. Όλοι. Δεν υπάρχει μέρος στην Ελλάδα που να μην είναι υπέρ των προτύπων σχολείων, γιατί λειτούργησαν και λειτουργούν σωστά. Το ίδιο θα συμβεί και με τα Ωνάσεια, να είστε βέβαιοι. Γιατί τα Ωνάσεια είναι σαν τα πρότυπα σχολεία, με την ενίσχυση όμως περαιτέρω που δίνεται μέσω της δωρεάς του Ιδρύματος Ωνάση, η οποία θα επιτρέψει στα παιδιά μας να έχουν πολυσχιδείς δραστηριότητες σε όλο το φάσμα των κοινωνικών, επιστημονικών, καλλιτεχνικών και άλλων δραστηριοτήτων που πρέπει να έχει ένα σύγχρονο σχολείο σε μια εποχή μεγάλης επέκτασης των τεχνολογικών επιτευγμάτων της ανθρωπότητας, εκτός από το ωρολόγιο πρόγραμμα, το οποίο θα καθορίζεται αποκλειστικά από το Υπουργείο Παιδείας και όχι από το Ίδρυμα Ωνάση, διότι το άκουσα και αυτό. Θα λειτουργούν παράλληλα όμιλοι και σύνολα, τα οποία σκοπό θα έχουν να ενισχύσουν τη γνώση και τις δεξιότητες των μαθητών, που θα εισάγονται στα Ωνάσεια Σχολεία, στις θετικές, ανθρωπιστικές επιστήμες, στις γλώσσες, στην τέχνη, στον πολιτισμό, στον αθλητισμό και φυσικά, στην τεχνολογία η οποία σήμερα παίζει καθοριστικό ρόλο στη λειτουργία της παγκόσμιας κοινωνίας.

Τα σχολεία αυτά, θα λειτουργούν όπως λειτουργούν όλα τα δημόσια σχολεία. Θα έχουν τον διευθυντή τους, που θα είναι δημόσιος εκπαιδευτικός, τον υποδιευθυντή, τον σύλλογο καθηγητών κ.ο.κ.. Το δίκτυο βέβαια θα διοικείται από εννεαμελή επιτροπή που και εδώ την πλειοψηφία θα την κατέχει το Υπουργείο Παιδείας, με πέντε μέλη μετά από απόφαση του Υπουργού Παιδείας. Τα υπόλοιπα τέσσερα μέλη θα υποδεικνύονται από τη διοίκηση του Ιδρύματος Ωνάση.

Σκοπός της προσπάθειας αυτής είναι η διαμόρφωση ολοκληρωμένων πολιτών. Σκοπός είναι τα παιδιά να μην μαθαίνουν παπαγαλία ένα σχολικό εγχειρίδιο αποκλειστικά και μόνο για να περάσουν, αν περάσουν στις πανελλαδικές εξετάσεις ή να πάρουν ένα χαρτί, το οποίο δεν θα ανταποκρίνεται στην πραγματική μόρφωση, αλλά να δίνουμε τα κίνητρα στους μαθητές αυτούς -που σε πρώτη φάση θα είναι έξι χιλιάδες και σκοπός είναι μέσα σε δώδεκα χρόνια να είναι είκοσι δύο χιλιάδες, παιδιά δικά μας, παιδιά λαϊκών τάξεων, παιδιά βιοπαλαιστών-, να μπορούν να έχουν επιπρόσθετες γνώσεις και ικανότητες, που θα τους επιτρέψουν να γίνουν καλύτεροι πολίτες, καλύτεροι επαγγελματίες, καλύτεροι οικογενειάρχες για τους ίδιους και για την πατρίδα μας.

Από το σύνολο των είκοσι δύο σχολείων, που σε πρώτη φάση θα αρχίσουν να λειτουργούν, πάρα πολλά εξ αυτών, τα περισσότερα, είναι σε περιοχές κατά τεκμήριο -δεν μου αρέσει ο όρος αυτός, αλλά καταλαβαίνετε τι θέλω να πω- υποβαθμισμένες. Υποβαθμισμένες περιοχές δεν βρίσκω ούτε το Μενίδι, ούτε το Πέραμα, ούτε, φυσικά, το αγαπημένο μου Περιστέρι, που είναι στην εκλογική μου περιφέρεια, αλλά παρ’ όλα αυτά κατανοείτε τι εννοώ. Πρόκειται για περιοχές που δεν είναι στις λεγόμενες αναβαθμισμένες περιοχές, τύπου Γλυφάδας ή Κηφισιάς, αλλά που είναι σε περιοχές, οι οποίες έχουν πολύ λαϊκό κόσμο, γνήσιους Έλληνες, γνήσιους πατριώτες για τους οποίους εγώ είμαι περήφανος που τους εκπροσωπώ. Δύο από αυτά τα σχολεία, λοιπόν, θα είναι στο Περιστέρι, ένα θα είναι στον Δήμο Αχαρνών, το Μενίδι, έναν εξαιρετικό δήμο στην Ανατολική Αττική και στο Πέραμα, στη Β΄ Πειραιώς, μια περιοχή που και αυτή έχει τις δικές της ιδιαιτερότητες και άλλα σχολεία θα είναι σε περιοχές, όπως η Κυψέλη και η Ρόδος.

Τα Δημόσια Ωνάσεια Σχολεία έρχονται να πολλαπλασιάσουν τις εκπαιδευτικές ευκαιρίες για τις τοπικές κοινωνίες. Άκουσα κατά τη διάρκεια των συζητήσεων στις επιτροπές διάφορα πράγματα που δεν ισχύουν. Άκουσα, για παράδειγμα, ότι επειδή θα λειτουργεί ένα Δημόσιο Ωνάσειο Σχολείο στον Λόφο Αξιωματικών στο Περιστέρι, ότι με αυτόν τον τρόπο θα υποβαθμιστούν τα υπόλοιπα δημόσια σχολεία της περιοχής. Αντιθέτως. Και αυτό το έχει δείξει η εμπειρία από τα πρότυπα σχολεία. Η ώσμωση, αυτό που θα υπάρχει μεταξύ των απλών δημόσιων σχολείων και των Δημοσίων Ωνασείων Σχολείων θα δώσει τη δυνατότητα να αναβαθμιστούν και τα υπόλοιπα δημόσια σχολεία, που και αυτός είναι ο σκοπός και της Κυβέρνησης και του Υπουργείου Παιδείας και της κοινωνίας θα έπρεπε να είναι, όσο το δυνατόν να ανεβάζουμε το σύνολο των δημόσιων σχολείων. Αυτή είναι επιδίωξή μας, προς εκεί κατευθυνόμαστε.

Κατανοώ ότι υπάρχουν ιδεολογικές διαφορές. Ας πούμε, με τον αγαπητό φίλο και συνάδελφο τον κ. Δελή, έχουμε μια εκ διαμέτρου αντίθετη άποψη για το πώς θα πρέπει να λειτουργεί το δημόσιο σχολείο. Εμείς, πιστεύουμε ότι το δημόσιο πρέπει να κάνει συνέργειες με τον ιδιωτικό τομέα, εκεί όπου χρειάζονται, για να αναπτυχθούν τα λαϊκά παιδιά, για τα οποία το ΚΚΕ λέει ότι κόπτεται. Δεν συμφωνούμε μαζί του. Έχει άλλη αντίληψη των πραγμάτων. Δεκτό, σεβαστό. Θα μας την πει σε λίγο που θα ανέβει στο Βήμα αυτό της Βουλής. Ο καθένας κρίνεται από αυτά, τα οποία λέει και η πλειοψηφία απαντάει με την ψήφο της. Αυτό σημαίνει δημοκρατία, αυτό σημαίνει κοινοβουλευτισμός.

Εμείς πιστεύουμε στις συνέργειες αυτές με το Ίδρυμα Ωνάση. Τέτοιους φορείς, σαν το Ίδρυμα Ωνάση, δεν τους θεωρούμε αντίπαλούς μας, ταξικούς μας εχθρούς. Αντίθετα, τους θεωρούμε συνεργάτες μας στην προσπάθεια που πρέπει να καταβάλλει κάθε κοινωνία για την αναβάθμισή της. Και σκοπός μας -επαναλαμβάνω- είναι αυτά τα παιδιά που δεν έχουν την οικονομική δυνατότητα να σπουδάσουν στο Κολλέγιο Αθηνών ή στου Μωραΐτη, να έχουν τη δυνατότητα να σπουδάσουν με τον ίδιο και καλύτερο, ενδεχομένως, τρόπο σε ένα δημόσιο σχολείο, το οποίο θα έχει και την υποστήριξη από το Ίδρυμα Ωνάση.

Το Ίδρυμα Ωνάση, μάλιστα, όπως εξήγησε στην επιτροπή και ο Πρόεδρός του, ο κ. Παπαδημητρίου, δεν πρόκειται μετά το τέλος των δώδεκα αυτών ετών της πρώτης φάσης να εγκαταλείψει τα ΔΗΜ.Ω.Σ, αντίθετα θα συνεχίζει να τα στηρίζει οικονομικά, τεχνικά και με άλλη βοήθεια που χρειάζεται για να λειτουργούν, όσο το δυνατόν καλύτερα, εις όφελος πάντα των μαθητών, όπως έχει κάνει και σε άλλες περιπτώσεις με το Ωνάσειο Καρδιοχειρουργικό Κέντρο, με τις με τις υποτροφίες που δίνει ως Ίδρυμα Ωνάση.

Από εκεί και πέρα -και ολοκληρώνω, κύριε Πρόεδρε- κατάλαβα κατά τη διάρκεια των εργασιών των επιτροπών ότι ο βασικός λόγος που υπάρχουν αντιδράσεις δεν είναι ότι θα λειτουργήσουν αυτά τα σχολεία, πέραν της ιδεολογικής κατά τη γνώμη μου προκατάληψης ότι διαχωρίζουμε τους μαθητές σε καλούς και σε κακούς, σε άριστους και μη άριστους. Δεν τους διαχωρίζουμε εμείς. Η ίδια η ζωή τους διαχωρίζει. Η ίδια η ζωή δείχνει ότι υπάρχουν άνθρωποι, που προέρχονται από το ίδιο οικογενειακό ή εισοδηματικό περιβάλλον, αλλά δεν έχουν την ίδια διάθεση, την ίδια θέληση, τις ίδιες ικανότητες για να ανέβουν. Ανισότητα υπάρχει στην ίδια την κοινωνία, στην ίδια τη ζωή.

Εμείς δεν θέλουμε να προκαλέσουμε. Εμείς θέλουμε να δώσουμε μεγαλύτερες ευκαιρίες σ’ αυτούς που έχουν τις δυνατότητες, αλλά δεν μπορούν να τους εκμεταλλευθούν τώρα.

Τώρα το θέμα που προκαλεί τις μεγαλύτερες αντιδράσεις είναι κυρίως το αν θα είναι οι μαθητές που θα πηγαίνουν σ’ αυτά τα σχολεία από τον τόπο, από τον δήμο από τον οποίο προέρχονται ή αν θα έρχονται ξένοι από άλλους δήμους και από άλλες περιοχές. Αυτό λύνεται με τροπολογία, που κατέθεσε ο Υπουργός Παιδείας, με την οποία αυξάνεται σε 60% το ποσοστό των ντόπιων, δηλαδή 60% από το δήμο Αχαρνών εκεί που θα λειτουργεί το ΔΗΜΩΣ.

Και το δεύτερο, όπου υπήρξαν μεγάλες αντιδράσεις και αυτό ελύθη από την εμπειρία που έχουμε με τα πρότυπα σχολεία, είναι το θέμα της οργανικής θέσης των καθηγητών, που ήδη υπηρετούν σ’ αυτά τα δημόσια σχολεία. Να ξέρετε ότι εκ των πραγμάτων ναι, μεν θα περάσουν από κάποια προκήρυξη που θα επιλέγονται οι καθηγητές των Ωνασείων Σχολείων, αλλά όπως διευκρίνισε και ο κ. Παπαδημητρίου και η αρμόδια Υφυπουργός στην επιτροπή θα υπάρχουν προγράμματα επιμόρφωσης γι’ αυτούς τους καθηγητές. Συνήθως, αυτοί οι καθηγητές όχι μόνον δεν θα χάσουν τη θέση τους την οργανική, το πιθανότερο είναι ότι θα συνεχίσουν να εργάζονται στα ίδια σχολεία και αν δεν επιλέγουν για τα ίδια σχολεία, θα μπορούν να βρουν οργανική θέση πάρα πολύ κοντά εκεί που ήταν μέχρι τώρα. Κατά συνέπεια αυτές τις δύο βασικές ενστάσεις, τις οποίες τις κατανοώ και για τις οποίες υπήρξαν αντιδράσεις, τις λύνει η τροπολογία που κατέθεσε χθες ο Υπουργός Παιδείας.

Ολοκληρώνοντας, κύριε Πρόεδρε, κυρίες και κύριοι συνάδελφοι, θεωρώ πως είναι πολύ σημαντική αυτή η πρωτοβουλία, που ανέλαβε σε συνεργασία με το Ίδρυμα Ωνάση το Υπουργείο Παιδείας, είναι προς τη σωστή κατεύθυνση. Θα έπρεπε όλες οι πλευρές, κατανοώντας βέβαια και τις ιδεολογικές αγκυλώσεις και διαφορές που μπορεί να έχουμε, να υποστηρίξουν αυτήν την προσπάθεια που γίνεται προς όφελος της δημόσιας εκπαίδευσης, προς όφελος των συμπολιτών μας που έχουν μικρότερες οικονομικές δυνατότητες, αλλά πολύ μεγαλύτερες νοητικές και άλλες δεξιότητες και λειτουργίες γι’ αυτά τα παιδιά, για τα καλά παιδιά, για τα άριστα παιδιά, που θέλουμε να είναι όλα μας τα παιδιά, όλα τα παιδιά των Ελλήνων θέλουμε να είναι και θα γίνουν, φτάνει να το θέλουν και οι ίδιοι, άριστοι, για μία κοινωνία καλύτερη, για όλους μας και πάνω απ’ όλα για την πατρίδα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Λοβέρδο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρείς συνοδοί εκπαιδευτικοί από το 69ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο εισηγητής από το ΠΑΣΟΚ - Κίνημα Αλλαγής, ο κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε σήμερα στην Ολομέλεια για να συζητήσουμε τη Σύμβαση Δωρεάς μεταξύ του Κοινωφελούς Ιδρύματος Ωνάση και του Ελληνικού Δημοσίου. Το Ίδρυμα Ωνάση αποφάσισε να δωρίσει το διόλου ευκαταφρόνητο ποσό των 160 εκατομμυρίων ευρώ για τη δημιουργία είκοσι δύο πρότυπων σχολείων με στόχο την αναβάθμιση της ελληνικής εκπαίδευσης.

Η σύμβαση θα έχει χρονική διάρκεια δώδεκα ετών και ανανεώνεται με τη σύμφωνη γνώμη των συμβαλλομένων μερών. Τα σχολεία που έχουν επιλεγεί έχουν ως κριτήριο να βρίσκονται σε οικονομικά υποβαθμισμένες περιοχές της χώρας.

Κατ’ αρχάς είμαστε σύμφωνοι με την δωρεά; Η πρώτη ιδεολογική διαίρεση αφορά σ’ αυτούς που δεν αποδέχονται καμία ιδιωτική δωρεά, θεωρώντας ότι τα πάντα οφείλει να τα καλύπτει το κράτος.

Εμείς ως ΠΑΣΟΚ δεν έχουμε αυτήν την άποψη. Επισημαίνουμε, όμως, ότι δεν πρέπει να διολισθήσουμε από το κοινωνικό κράτος στην κοινωνική πολιτική της φιλανθρωπίας. Για εμάς η κοινωνική πολιτική είναι πριν απ’ όλα υποχρέωση του κράτους, δεν είναι δουλειά των πλουσίων. Επίσης, σημαίνει ότι αποδεχόμαστε κάθε δωρητή; Όχι. Η απάντησή μας εξαρτάται από τις προϋποθέσεις.

Για εμάς σημαντική παράμετρος είναι η διασφάλιση ότι δεν θα εμπορευματοποιηθεί το δημόσιο αγαθό της παιδείας, δηλαδή ο ιδιώτης δεν θα βγάλει κανένα κέρδος. Το Ίδρυμα Ωνάση το διασφαλίζει αυτό, καθώς είναι ένα κοινωφελές ίδρυμα, ένας μη κερδοσκοπικός οργανισμός, με σημαντική προσφορά στη χώρα. Επίσης, το συγκεκριμένο ίδρυμα δεν θα βγάλει ούτε 1 ευρώ απ’ αυτή τη σύμβαση, θα βάλει μόνο.

Δεύτερη σημαντική παράμετρος είναι η δωρεάν πρόσβαση του άμεσα ενδιαφερόμενου, δηλαδή του μαθητή, στο δημόσιο αγαθό της παιδείας. Αυτό είναι κάτι που επίσης διασφαλίζεται. Τα παιδιά, δηλαδή, θα δίνουν εξετάσεις για την είσοδό τους στα σχολεία, κάτι που δεν μπορούμε να το αρνηθούμε, καθώς προσομοιάζει με το μοντέλο που ήδη ισχύει στα υπάρχοντα πρότυπα σχολεία.

Αυτό το μοντέλο που επιλέγουν είναι σεβαστό. Αναβαθμίζεται με αυτόν τον τρόπο μια υποβαθμισμένη οικονομικά περιοχή; Η απάντηση είναι: Όχι, διότι η αναβάθμιση μιας περιοχής δεν είναι ένα ανακαινισμένο κτίριο. Η κάθε περιοχή είναι οι άνθρωποί της, αυτοί που όπου και αν φύγουν πάντα με έναν τρόπο θα επιστρέφουν. Έτσι, αν το κριτήριο εισόδου είναι οι εξετάσεις, το πιθανό σενάριο είναι η ισχυρή πλειοψηφία των παιδιών να μην είναι από τη συγκεκριμένη υποβαθμισμένη περιοχή. Για παράδειγμα, στον Δήμο Μενιδίου θα φοιτούν παιδιά από όλο το Λεκανοπέδιο, όπως αντίστοιχα στην Ξηροκρήνη, παιδιά από όλη τη Θεσσαλονίκη. Έτσι όχι μόνο δεν θα αναβαθμιζόταν η περιοχή, αλλά ήταν πιθανό να απομακρύνουμε εκατοντάδες οικογένειες από σχολεία κοντά στα σπίτια τους.

Αυτό επισημάναμε στην πρώτη συνεδρίαση της επιτροπής και προτείναμε να υπάρξει κριτήριο εντοπιότητας, ούτως ώστε ένα σημαντικό ποσοστό των παιδιών στα δημόσια Ωνάσεια Σχολεία να είναι από την περιοχή όπου εδράζεται το σχολείο. Το επόμενό μας βήμα ήταν να καταθέσουμε τροπολογία επί αυτού, ζητώντας επιπρόσθετα να υπάρξει μέριμνα και για τους εκπαιδευτικούς που διδάσκουν στα προτεινόμενα για αναβάθμιση σχολεία. Η Κυβέρνηση υιοθέτησε πλήρως το περιεχόμενο της τροπολογίας μας, ευτυχώς, όμως άλλαξε το «περιτύλιγμα», την κατέθεσε ως δική της, δυστυχώς.

Είναι η πολλοστή φορά που η Κυβέρνηση υιοθετεί τις προτάσεις μας, επιδιώκοντας να τις παρουσιάσει ως δικές της. Το έκανε με τις τράπεζες, το έκανε με την Golden Visa, το έκανε με τα ασφάλιστρα υγείας, έχει προαναγγείλει ότι θα το κάνει –και περιμένουμε- για την υπαγωγή των νοσηλευτών στα βαρέα και ανθυγιεινά.

Εμείς κρατάμε την πολιτική ουσία, διότι πετύχαμε την επιλογή των παιδιών από την περιοχή πέριξ των σχολείων σε ποσοστό μέχρι και 60%, όπως και την προστασία των εκπαιδευτικών με μία μεταβατική ρύθμιση. Αρκεί, όμως, αυτή η αλλαγή ή η σύμβαση έχει και άλλα σοβαρά ζητήματα;

Θέλω να αναφέρω μερικά από αυτά. Πρώτον, δεν έγινε μια ανοιχτή θεσμική κοινοβουλευτική διαδικασία με τη συμμετοχή των κομμάτων και των ενδιαφερόμενων και ενδιαφερόμενων φορέων. Αυτή η διαφανής διαδικασία θα βοηθούσε να αποφύγουμε τις πελατειακές διαπραγματεύσεις, όπως για παράδειγμα το πού θα γίνουν τα σχολεία, αλλά και θα δημιουργούσε σχέσεις εμπιστοσύνης, όχι αμφισβήτησης. Δυστυχώς, για ακόμη μία φορά βρεθήκαμε προ τετελεσμένων.

Επίσης, δεν βλέπω να υπάρχει πρόνοια για τους μαθητές των συγκεκριμένων περιοχών που θα υποχρεωθούν να αλλάξουν τη σχολική τους πορεία και να επιλέξουν άλλη σχολική μονάδα, καθώς θα υπάρξουν περιπτώσεις που θα χρειαστεί οι οικογένειες να επιβαρυνθούν με σημαντικά έξοδα μετακίνησης των παιδιών τους. Αυτό οφείλουμε να διασφαλίσουμε και πιθανώς θα το κάνουμε.

Θέλω να αναφέρω, όμως, το παράδειγμα στον Δήμο και στην περιοχή του Ευόσμου, όπου η κτιριακή υποδομή ουσιαστικά αδυνατεί να υποστηρίξει όμορα σχολεία για τα παιδιά τα οποία δεν θα ενταχθούν σε αυτό το σχολείο. Ποιος εγγυάται ότι σε αυτήν την περίπτωση, επίσης, θα αποτραπεί θα αποτραπούν φαινόμενα υπεραριθμιών; Ποιος εγγυάται ότι θα αποτραπούν φαινόμενα στα οποία μαθητές προερχόμενοι από φτωχότερες οικογένειες και οι γονείς τους θα υποβληθούν στη βάσανο αναζήτησης απομακρυσμένης σχολικής μονάδας; Και το επισημαίνω αυτό έχοντας ζήσει την εμπειρία της πολύ μεγάλης αναποτελεσματικότητας και των καθυστερήσεων του παρελθόντος.

Επίσης, η αξιοποίηση δωρεών δεν μπορεί να γίνεται με τρόπο που ενισχύει τις ανισότητες, την αίσθηση αδικίας, που τροφοδοτεί έναν ιδιότυπο διαγωνισμό μεταξύ σχολικών μονάδων και εκπαιδευτικών για το ποιος θα είναι ο εκλεκτός. Σε κάθε περίπτωση μία δωρεά δεν μπορεί να αποτελεί την «κολυμβήθρα του Σιλωάμ» για τα ευρύτερα εκπαιδευτικά προβλήματα κάθε περιοχής, αλλά να υπενθυμίζει διαρκώς την ανάγκη για ισόρροπη αντιμετώπιση των προβλημάτων της δημόσιας εκπαίδευσης. Με απλά λόγια, δεν γίνεται δίπλα σε ένα ανακαινισμένο Ωνάσειο Σχολείο να υπάρχουν σχολεία με σοβάδες που πέφτουν ή που διεξάγουν μαθήματα σε κοντέινερ.

Αγαπητές και αγαπητοί συνάδελφοι, υπάρχουν πράγματα που θα ήθελα να είναι αλλιώς σε αυτή τη σύμβαση, όμως, ας σκεφτούμε -παρά τις αντιρρήσεις- αν πρέπει να προτάσσουμε τις ενστάσεις μας, να αναδεικνύουμε ως κυρίαρχες τις όποιες διαφωνίες μας, όταν υπάρχει ένα κοινωφελές ίδρυμα που στην πράξη θα βελτιώσει, με οικονομικούς πόρους κι ένα σύγχρονο λειτουργικό πλαίσιο, το μέλλον είκοσι δύο χιλιάδων συνολικά παιδιών και μάλιστα κυρίαρχα από υποβαθμισμένες οικονομικά περιοχές.

Δεν έχουμε την απαίτηση, όμως, από το Ίδρυμα Ωνάση να σχεδιάσει και να αμβλύνει τις ανισότητες στην παιδεία. Αυτή είναι η δουλειά του Υπουργείου Παιδείας και αν τα είκοσι δύο Ωνάσεια Σχολεία αποκτήσουν σήμερα ένα προβάδισμα έναντι των υπολοίπων σχολείων, δουλειά του Υπουργείου είναι να ενισχύσει το δημόσιο σχολείο, να ακολουθήσει το παράδειγμά του, όπως και αυτό των υπόλοιπων πρότυπων και πειραματικών, διεκδικώντας έτσι την ισότητα των ευκαιριών για όλα τα παιδιά με ισχυρά σχολεία για όλους.

Δυστυχώς, έχουμε συμπληρώσει έξι χρόνια στην παιδεία, όπως και στην υγεία, με τη Νέα Δημοκρατία στη διακυβέρνηση της χώρας και το μόνο έργο που έχει επιδείξει είναι κυρώσεις συμβάσεων και δωρεών, πανηγυρίζοντας με τα χρήματα των Ιδρυμάτων Νιάρχου και Ωνάση. Μια Κυβέρνηση που δεν έχει σχέδιο, δεν πιστεύει στον εαυτό της, δεν πιστεύει στην Ελλάδα. Μια Κυβέρνηση που «βγαίνει παγανιά» και ζητιανεύει από κάποιο ξένο ισχυρό πανεπιστήμιο μήπως κάνει κάποιο παράρτημα στην Ελλάδα, αντί να πιστέψει στο ελληνικό πανεπιστήμιο και να το ισχυροποιήσει. Μια Κυβέρνηση που παρακολουθεί ακόμα και τα ελληνικά ιδιωτικά σχολεία να περνούν σε χέρια μεγάλων ξένων funds, λες και είναι εταιρείες ενοικιάσεως αυτοκινήτων. Μια Κυβέρνηση που δεν τολμά να κάνει όσα απαιτούνται για να κάνει ισχυρό το δημόσιο σχολείο ξανά. Μια Κυβέρνηση η οποία ψηφίζει νομοσχέδια στην επαγγελματική εκπαίδευση και τα κάνει κάδρα στον τοίχο για να τα κοιτάει. Μια Κυβέρνηση της ατάκας. Μια Κυβέρνηση της επικοινωνίας. Μια Κυβέρνηση των χάρτινων γερμένων πύργων, που μόλις έρχεται ένας διαγωνισμός PISA μας αξιολογεί και πέφτουν σαν τραπουλόχαρτα. Μια Κυβέρνηση που δεν ηγείται, παρά μετράει τις ιδέες της σε δημοσκοπικές ζυγαριές και την αποτελεσματικότητα των δράσεών της στην παιδεία σε μονάδες αύξησης του Ακαθάριστου Εθνικού Προϊόντος.

Κυρίες και κύριοι συνάδελφοι της Νέας Δημοκρατίας, η ιδεολογία που υπηρετείτε παρουσιάζει την παιδεία ως έναν αγώνα δρόμου και τα παιδιά θα πρέπει να προετοιμάζονται με όρους ταχύτητας, να κερδίσει ο πιο γρήγορος. Μήπως είναι κακό αυτό; Το μετάλλιο; Η πρωτιά; Η αριστεία; Όχι, δεν είναι. Έχει σημασία σε έναν αγώνα δρόμου ο πρώτος, ο δεύτερος, αυτός που θα πάρει το μετάλλιο. Άλλωστε αυτό δημιούργησε τους αγώνες, τους έδωσε ενδιαφέρον, βελτίωσε τις ανθρώπινες επιδόσεις.

Η παιδεία, όμως, είναι πολύ παραπάνω και πολλά παραπάνω από έναν αγώνα δρόμου. Ο μαθητής που μπαίνει στον εκπαιδευτικό στίβο, στην αφετηρία -στο σχολείο του- δεν τρέχει μόνο. Ο μαθητής σκέφτεται, ο μαθητής αισθάνεται, ο μαθητής συνεργάζεται, ο μαθητής διαδρά, ο μαθητής νοιάζεται, ο μαθητής μαθαίνει να υπηρετεί το κοινό καλό, ο μαθητής βοηθάει τον διπλανό του, ο μαθητής αναπτύσσει αλληλεγγύη, ενσυναίσθηση, διάθεση για συλλογική προσφορά.

Κυρίες και κύριοι συνάδελφοι, αν σε έναν αγώνα δρόμου ο αθλητής πέσει κανείς από τους συναθλητές του δεν θα σταματήσει να τον σηκώσει. Γι’ αυτό η παιδεία είναι πολλά παραπάνω από έναν αγώνα δρόμου. Γι’ αυτό, ενώ διαχωρίζουμε τα παιδιά με κινητικά προβλήματα σε ειδικούς αγώνες, δεν διαχωρίζουμε τα παιδιά με ειδικές μαθησιακές ανάγκες και επιδιώκουμε τη συμπερίληψη, την ένταξη τους στην τάξη, δηλαδή στην πραγματική κοινωνία.

Εμείς πιστεύουμε στην κοινωνία της συμπερίληψης. Άλλωστε αυτό βλέπει στο βάθος του ορίζοντα ο κάθε σοσιαλδημοκράτης και η παιδεία είναι αυτή που χτίζει τις ανθρώπινες κοινωνίες. Από εκεί ξεκινούν όλα.

Κυρίες και κύριοι συνάδελφοι, το ΠΑΣΟΚ στη διάρκεια της ιστορικής του διαδρομής έχει αποδείξει ότι δεν έχει δόγματα και προκαταλήψεις. Έχει όμως επίσης αποδείξει ότι πιστεύει σε μία παιδεία των ανοιχτών οριζόντων, της συμπερίληψης, των ανθρώπινων ευαισθησιών, μια παιδεία που θα κάνει τον κόσμο μας καλύτερο.

Η βασική μας διαίρεση σήμερα είναι στη βάση του κέρδους. Η δημόσια παιδεία οφείλει να παραμείνει ένα δημόσιο αγαθό και θα είμαι ειλικρινής. Ενώ ακούω τους κυβερνώντες να το επικαλούνται, η παιδεία σήμερα δεν είναι ένας πραγματικός μοχλός κοινωνικής κινητικότητας. Να το πούμε ξεκάθαρα αυτό. Έχει αποκτήσει ταξικά χαρακτηριστικά.

Τα δημόσια σχολεία αφήνονται να απαξιώνονται. Η στροφή των γονέων στον ιδιωτικό τομέα τα τελευταία χρόνια είναι ραγδαία -δεν ξέρω αν έχετε δει καθόλου τα στατιστικά στοιχεία- όχι γιατί έχουν γίνει πιο πλούσιοι οι γονείς, το αντίθετο τα τελευταία χρόνια, αλλά γιατί οι γονείς θα κάνουν τα πάντα για να προσφέρουν στα παιδιά τους ένα καλύτερο μέλλον, το οποίο δεν διασφαλίζει αυτήν τη στιγμή η δημόσια παιδεία.

Και απευθυνόμενος στους πολίτες, αυτούς που πίστεψαν και εμπιστεύτηκαν αυτή την Κυβέρνηση και βλέπουν σήμερα την παιδεία και την υγεία να επιβιώνουν με δωρεές και χρήματα της Ευρωπαϊκής Ένωσης, θέλω ευθέως να τους πω ότι ανάμεσα σε μια παιδεία της αγοράς και μία παιδεία ακραία δογματική, που υπερασπίζεται την αδράνεια, τη στασιμότητα και την υπεράσπιση μονάχα οργανωμένων μικροσυμφερόντων, υπάρχουμε και εμείς που ονειρευόμαστε μια καλύτερη παιδεία για όλους, μια παιδεία που θα θέτει τα παιδιά μας στο επίκεντρο, μια παιδεία που θα στηρίζει τον εκπαιδευτικό να μπορεί να προσφέρει, να καινοτομεί, να δημιουργεί, μία παιδεία που δεν θα έχει ως αξία της την αποστήθιση, αλλά μία παιδεία που θα σκέπτεται, μία παιδεία που θα χτίζει τους πολίτες του αύριο με πηλό φτιαγμένο από αρχές, αξίες, ανθρωπιά, αλληλεγγύη και σεβασμό στον διπλανό μας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παραστατίδη.

Παρακαλώ να κλείσει το ηλεκτρονικό σύστημα.

Τον λόγο έχει τώρα ο ειδικός αγορητής από τον ΣΥΡΙΖΑ κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω με κάτι που δεν άπτεται της παιδείας υπό τη στενή έννοια, υπό την έννοια της εκπαίδευσης, αφορά όμως στην παιδεία και στην κουλτούρα ενός λαού υπό την έννοια της ευαισθησίας, της αλληλεγγύης, της γνήσιας αποστροφής στο άδικο και της απέχθειας σε κάθε μορφή συγκάλυψης.

Δεν ξέρω αν το γνωρίζετε. Προφανώς το γνωρίζετε. Χθες παραιτήθηκε ο Πρωθυπουργός της Σερβίας. Γνωρίζετε όμως για ποιον λόγο ακριβώς παραιτήθηκε; Είμαι σίγουρος ότι και αυτό το γνωρίζετε. Παραιτήθηκε κάτω από την πίεση διαδηλώσεων που για τέσσερις μήνες ζητούσαν δικαιοσύνη για την τραγωδία σε σιδηροδρομικό σταθμό που στοίχισε τη ζωή σε δεκαπέντε πολίτες.

Λίγες μέρες πριν το ατύχημα είχαν γίνει τα εγκαίνια του σταθμού. Μετά την τραγωδία παραιτήθηκε ο αρμόδιος Υπουργός, συνελήφθη, αλλά αφέθηκε ελεύθερος, γεγονός που πυροδότησε την οργή του κόσμου. Όλους αυτούς τους μήνες η Κυβέρνηση κατηγορούσε τους διαδηλωτές ότι ήταν υποκινούμενοι και έκανε τα πάντα για να συγκαλυφθούν οι ευθύνες της.

Σας θυμίζει κάτι αυτό; Σίγουρα σας θυμίζει κάτι, με τη διαφορά ότι σε αυτή την περίπτωση μιλάμε για μία χώρα που έστω και μετά από τέσσερις μήνες κάποιος ανέλαβε επιτέλους την ευθύνη. Καμία σχέση λοιπόν με τη χώρα μας, που εδώ και δύο χρόνια η Κυβέρνηση παίζει με τη νοημοσύνη μας, παίζει με τη νοημοσύνη των πολιτών και ολόκληρης της κοινωνίας.

Στην Ελλάδα του 2025 αντί για παραιτήσεις, έχουμε εγκληματική αμέλεια, ατέλειωτες δικαιολογίες, συγκάλυψη, επικοινωνιακές διαχειρίσεις και ευθύνες που γλιστρούν σαν άμμος στα χέρια όσων τις φέρουν. Υπάρχουν πάρα πολλά αναπάντητα ερωτήματα, ερωτήματα που εκεί έξω ο κόσμος δεν τα έχει απλά στο στόμα του, αλλά τα φωνάζει και ζητάει απαντήσεις. Όταν λοιπόν η πολιτική εξουσία κωφεύει μπροστά στην οργή των πολιτών και αδυνατεί να αναλάβει το κόστος των αποφάσεών της, τότε ανοίγει διάπλατα ο δρόμος για την απαξίωση της δημοκρατίας.

Εγώ θα μείνω σε ένα από τα βασικότερα στοιχεία, σε ένα μόνο απ’ αυτά. Για ποιον λόγο ο Πρωθυπουργός, αγαπητοί συνάδελφοι, ψευδώς ισχυριζόταν ότι δεν μετέφερε -και ήταν απολύτως σίγουρος και βέβαιος- εύφλεκτο φορτίο η εμπορική αμαξοστοιχία και μάλιστα κατηγορούσε ως συνωμοσιολόγους όσους ισχυρίζονταν εκείνη τη στιγμή κάτι τέτοιο;

Και τώρα μετά τις αποκαλύψεις τι έχετε να πείτε; Τι λέτε δηλαδή στο δημόσιο λόγο; Ότι η Αντιπολίτευση εργαλειοποιεί την υπόθεση. Και τους εκατοντάδες χιλιάδες πολιτών, που κατέβηκαν να διαμαρτυρηθούν και ζητούν δικαίωση, δικαιοσύνη και να πληρώσουν οι ένοχοι, ποιος τους εργαλειοποιεί αυτούς τους ανθρώπους;

Είναι πολύ ρηχά και πολύ φαιδρά τα επιχειρήματά σας, όταν εμείς ως Αντιπολίτευση ζητάμε το αυτονόητο, το μίνιμουμ, να έρθει ο Πρωθυπουργός στη Βουλή και να δώσει απαντήσεις. Και αυτό δεν το απαιτεί μόνο η Αντιπολίτευση. Το απαιτεί η κοινωνία που θα ξαναβγεί στον δρόμο, γιατί η κοινωνία πήρε θέση και δεν μένει αμέτοχη σε τέτοιες διαδικασίες.

Και είναι προφανές ότι θα πρέπει να απαντήσετε εάν, σε αυτά που ακούγονται από τα στόματα επίσημων στελεχών σας, Υπουργών σας, κορυφαίων Υπουργών σας, συμφωνείτε ή όχι, εάν τα υιοθετείτε ή όχι, εάν ισχυρίζεστε και εσείς όπως ο κ. Γεωργιάδης ότι ο πραγματογνώμονας έκανε μοντάζ στα ηχογραφημένα στοιχεία προκαλώντας ακόμα και την αγωγή του κ. Κοκοτσάκη.

Να ξαναγυρίσω όμως στο θέμα μας, στο θέμα του νομοσχεδίου. Ο Πρόεδρος της Σερβίας, εκτός από την παραίτηση του Πρωθυπουργού, ανακοίνωσε την ίδια στιγμή αύξηση κατά 20% του προϋπολογισμού για την τριτοβάθμια εκπαίδευση, μετά από την πίεση και τις μεγαλειώδεις διαδηλώσεις των φοιτητών. Και αυτό βέβαια είναι ψιλά γράμματα, κύριε Υπουργέ, για την Κυβέρνησή σας. Εμείς ως χώρα βρισκόμαστε σήμερα σταθερά στις τελευταίες θέσεις της Ευρώπης όσον αφορά τις δαπάνες για την παιδεία.

Με αυτό λοιπόν το νομοσχέδιο που φέρνετε ιδρύονται σήμερα, με δωρεά του Ιδρύματος Ωνάση είκοσι δύο νέα πρότυπα σχολεία, είκοσι δύο νέες δομές εκπαίδευσης, εν μέσω όμως εκατοντάδων άλλων που καταρρέουν και μεταφορικά και δυστυχώς κυριολεκτικά.

Προφανώς δεν ευθύνεται το ίδρυμα για την κατάσταση που επικρατεί στη δημόσια εκπαίδευση, στη δημόσια δευτεροβάθμια εκπαίδευση. Η κατάρρευση αυτή σε όλες τις μορφές της έχει τη σφραγίδα και την υπογραφή της Κυβέρνησης. Η υπονόμευση του μέλλοντος των παιδιών μας και η αφαίρεση κάθε σοβαρής ευοίωνης μεσομακροπρόθεσμης προοπτικής είναι η ξεκάθαρη επιλογή της Κυβέρνησης, είναι η στρατηγική σας επιλογή, κύριε Υπουργέ.

Κυρίες και κύριοι συνάδελφοι, έχουμε τη συστηματική υποβάθμιση των σχολείων και την παροχή ποιοτικής εκπαίδευσης μόνο για λίγους, μόνο σε αυτούς που αντέχουν και όχι για όλους, όχι συμπεριληπτικά.

Ποια είναι λοιπόν σήμερα τα προβλήματα στη δευτεροβάθμια εκπαίδευση; Η δραματική υποστελέχωση των σχολείων όλων των βαθμίδων της εκπαίδευσης, η υποχρηματοδότηση, η απίστευτα μεγάλη ταλαιπωρία και ο τελικός εμπαιγμός των αναπληρωτών εκπαιδευτικών, οι υποχρεωτικές υπερωρίες, οι πειθαρχικές διώξεις στο διδακτικό προσωπικό, τα στοιβάγματα των μαθητών στις τάξεις, τα ταβάνια που πέφτουν -και αυτό δεν είναι λαϊκισμός, στο Γυμνάσιο Αιτωλικού στο Νομό Αιτωλοακαρνανίας έπεφταν σοφάδες τη χρονιά που μας πέρασε, στην αρχή της σχολικής χρονιάς και σε πολλές άλλες περιοχές ανά τη χώρα- οι αίθουσες διδασκαλίας που πλημμυρίζουν, ο αιφνίδιος τερματισμός ολοήμερων προγραμμάτων, οι ελλείψεις σε ειδικό εκπαιδευτικό και ειδικό προσωπικό και συνολικά η έλλειψη των κτιριακών υποδομών.

Συνεπώς, κύριε Υπουργέ, με βάση μία υπάρχουσα πραγματική κατάσταση -με ρεαλιστικά στοιχεία μιλάμε και τοποθετούμαστε- ποια από αυτά τα προβλήματα αλλάζει το παρόν σχέδιο νόμου; Ποια από αυτά τα προβλήματα λύνει; Γιατί συνεχώς υπερθεματίζετε ότι όλες οι κινήσεις που κάνετε, όλη η στοχοθεσία που έχετε, είναι στην αναβάθμιση της δημόσιας δευτεροβάθμιας εκπαίδευσης. Δεν προκύπτει λοιπόν κάτι τέτοιο. Απολύτως τίποτα δεν γίνεται.

Και όχι μόνο δεν λύνει τα βασικά προβλήματα που ανέφερα, αλλά δημιουργεί και περαιτέρω προβλήματα, αφού μαθητές πολύ πρακτικά, θα αναγκαστούν να μεταφερθούν σε άλλα σχολεία, πολλές φορές και σε άλλες περιφέρειες. Οργανικές θέσεις εκπαιδευτικών θα χαθούν και θα δημιουργηθούν επί της ουσίας μαθητές δύο ταχυτήτων. Σε ένα γυμνάσιο ή λύκειο για παράδειγμα σε μία περιοχή που επιλέχθηκε να ιδρυθεί πρότυπο, θα εισαχθούν εκατό παιδιά. Εάν τα είκοσι είναι από την περιοχή με δεδομένο και το υπέρογκο κόστος προετοιμασίας, τα ογδόντα ή τα εξήντα θα είναι από άλλες περιοχές και τα παιδιά αυτά που θα πήγαιναν κανονικά στο πρώην ΓΕΛ που γίνεται πρότυπο, θα αναγκαστούν να πάνε σε άλλα σχολεία της περιοχής.

Οι αντιδράσεις λοιπόν, κύριε Υπουργέ, οι εύλογες αντιδράσεις των τοπικών κοινωνιών σε Εύοσμο, Ηράκλειο, Ξάνθη, οι επισημάνσεις μας, αλλά και ο δωρητής της, σας ανάγκασαν να κατεβάσετε τροπολογία για να ρυθμίσετε το ζήτημα της εντοπιότητας. Δεν είμαστε σίγουροι για την επιτυχία της, αφού δεν μπορούν σε καμία περίπτωση να ισχύουν δύο μέτρα και δύο σταθμά για τα πρότυπα. Θα έπρεπε πρώτα κατά την άποψή μας -και το λέμε σε μόνιμη βάση όχι μόνο για αυτό το νομοσχέδιο αλλά γιατί αποτελεί βασική κουλτούρα της πολιτικής σας- να είχατε κάνει μια σοβαρή διαβούλευση, η οποία απουσιάζει και από αυτό το νομοσχέδιο πριν ανακοινώσετε τις περιοχές. Ξέρετε, κύριε Υπουργέ, η προχειρότητα είναι πολύ κακός σύμβουλος.

Δεύτερη επισήμανση αναφορικά με τις εξετάσεις εισαγωγής, κύριε Υπουργέ. Τα παιδιά του δημοτικού σχολείου που θα στοχεύουν στην εισαγωγή τους στα σχολεία αυτά, θα πρέπει να παρακολουθούν ενισχυτική διδασκαλία, επιβαρύνοντας σημαντικά τον οικογενειακό προϋπολογισμό. Κατά προσέγγιση η προετοιμασία αυτή θα είναι στα 4000 ευρώ. Είναι απαγορευτικό λοιπόν όχι μόνο για τις οικογένειες που ζουν σε ευάλωτες περιοχές που πάτε εσείς να παρέμβετε, αλλά για την πλειοψηφία σήμερα των νοικοκυριών στη χώρα. Ψιλά γράμματα και αυτά για εσάς. Για μας όμως, κύριε Υπουργέ, δεν είναι ψιλά γράμματα αυτά. Είναι η ουσία, είναι ο πυρήνας του ζητήματος της εκπαιδευτικής πολιτικής, που θα πρέπει να ξεδιπλώσει μια Κυβέρνηση που νοιάζεται και για τους μαθητές και για τους γονείς και για την εκπαιδευτική κοινότητα.

Τρίτον, οι εκπαιδευτικοί των σχολείων αυτών χάνουν τις οργανικές τους θέσεις και βρίσκονται εκτεθειμένοι με υποβάθμιση των εργασιακών τους συνθηκών. Το εξέφρασε και η ΟΛΜΕ και είναι πραγματικά εύλογη η ανησυχία τους. Το θέσαμε στην επιτροπή, σας το λέμε και στην Ολομέλεια. Πριν λίγες ημέρες, κύριε Υπουργέ, τα μουσικά και καλλιτεχνικά σχολεία σας χτύπησαν ένα μελωδικό καμπανάκι. Μήπως τους ακούσατε; Μίλησαν για σοβαρές ελλείψεις σε καθηγητές, σε σχέση με τους ακατάλληλους χώρους και τις υποδομές, σε σχέση με τα αναλώσιμα, σε σχέση με τα μουσικά όργανα, σε σχέση με τα σύγχρονα συγγράμματα και τα αναλυτικά προγράμματα σπουδών για όλες τις κατευθύνσεις. Τους ακούσατε; Τους ακούσατε πραγματικά; Γιατί και αυτό είναι σε ένα πλαίσιο αριστείας, για να πάμε μπροστά. Όχι όμως όπως ορίζετε εσείς την αριστεία, αλλά όπως πραγματικά ισχύει και την ορίζουμε εμείς.

Άρα, πολύ αμφιβάλλουμε ότι το πνεύμα που σας διακατέχει είναι σε αυτή την κατεύθυνση ενίσχυσης, δηλαδή, αυτών των σχολείων. Πώς έχετε επιλέξει λοιπόν να αντιμετωπίσετε το τεράστιο πρόβλημα της υποστελέχωσης; Με αναπληρώσεις και υποχρεωτικές υπερωρίες του υφιστάμενου προσωπικού. Αν κρίνουμε, λοιπόν, κύριε Υπουργέ, από τις αθρόες παραιτήσεις αναπληρωτών εκπαιδευτικών, μπορούμε να πούμε την ρήση «καλά πήγε και αυτό».

Οι μαζικές παραιτήσεις οφείλονται, όπως γνωρίζετε πολύ καλά, στις συνθήκες που έχετε διαμορφώσει, συνθήκες ανασφάλειας και υπέρμετρης πίεσης. Οι αναπληρωτές αναγκάζονται να εργάζονται σε απομακρυσμένες ή τουριστικές περιοχές με ελάχιστη ή καθόλου κρατική υποστήριξη. Το πρόβλημα εύρεσης στέγασης, στέγης, είναι πολύ σημαντικό, ειδικά σε περιοχές υψηλής τουριστικής ζήτησης και η εξεύρεση οικονομικά προσιτής διαμονής τους οδηγούν σε παραιτήσεις, αφού δεν μπορούν να καλύψουν ούτε τα βασικά έξοδα διαβίωσης.

 Η κατάσταση δεν διαφέρει ούτε για το μόνιμο προσωπικό, αφού η υποστελέχωση επιφέρει την επιβολή υποχρεωτικών υπερωριών. Αυτή η υπερεργασία για το τέταρτο πιο γερασμένο εκπαιδευτικό προσωπικό της Ευρώπης σε συνδυασμό με τις κακές συνθήκες, οδηγεί μοιραία σε επαγγελματική εξουθένωση και μοιραία στην ακούσια υποβάθμιση του εκπαιδευτικού έργου.

Αυτή λοιπόν η δυστοπία που σας περιέγραψα, έχει και συνέχεια. Έχουμε σήμερα την ώρα που μιλάμε για πρότυπα σχολεία, για έναν νέο θεσμό, διώξεις εκπαιδευτικών. Ασκούνται εν έτει 2025 πειθαρχικές διώξεις σε εκπαιδευτικούς είτε για εκδηλώσεις που διοργανώνουν στο σχολείο τους, είτε γιατί γνωστοποιούν τα σοβαρά προβλήματα που αντιμετωπίζουν στις δομές τους, είτε γιατί συμμετέχουν σε απεργιακές κινητοποιήσεις. Άδικες και απαράδεκτες διώξεις σε εκπαιδευτικούς που αγωνίζονται για τα δικαιώματα των μαθητών και των συναδέλφων τους.

Μία συνεχής προσπάθεια λοιπόν του Υπουργείου είναι να υπονομεύσει την αυτονομία των εκπαιδευτικών, το εκπαιδευτικό τους έργο και την ελευθερία της έκφρασής τους, δημιουργώντας ένα κλίμα φόβου και ανασφάλειας στα σχολεία. Καταλαβαίνετε λοιπόν απ’ όλα αυτά που σας περιγράφω, ότι δεν γίνεται να επιστρέψουμε αλλά και να επιτρέψουμε να παγιωθούν όλα τα παραπάνω ως κανονικότητα, ως βασική αντίληψη στην πρωτοβάθμια και δευτεροβάθμια εκπαίδευση.

Αποτελεί λοιπόν καθήκον και υποχρέωσή μας να εξασφαλίσουμε ένα ποιοτικό και δωρεάν δημόσιο σχολείο, ελεύθερα προσβάσιμο για όλα τα παιδιά ανεξαρτήτως οικονομικής κατάστασης, ανεξαρτήτως γεωγραφικής προέλευσης, χωρίς αποκλεισμούς και σίγουρα χωρίς κατηγοριοποίηση. Οποιοδήποτε ίδρυμα -γιατί θέλω να είναι, κυρίες και κύριοι συνάδελφοι, απολύτως ξεκάθαρος- και ιδιώτης που θέλει να συμβάλει στην αναβάθμιση των σχολείων, μπορεί να το κάνει. Εμείς ως κυβέρνηση την περίοδο 2015-2019 το ενισχύσαμε αυτό και είχαμε μάλιστα και μια πολύ σοβαρή ενίσχυση δημόσιων δομών, ειδικά στο κομμάτι της υγείας από ιδρύματα που ήθελαν να βάλουν πλάτη και να βοηθήσουν. Και προφανώς λέμε ότι μπορεί να γίνει κάτι τέτοιο, αλλά με μια συγκεκριμένη στοχοθεσία.

Ο τρόπος όμως, αγαπητοί συνάδελφοι, να αναβαθμίσουμε σχολεία σε «υποβαθμισμένες» -εντός εισαγωγικών- περιοχές δεν είναι αυτός. Οι μαθητές κατά την άποψή μας αξίζουν ίσες ευκαιρίες, ίσες δυνατότητες, σχολεία με υποδομές και καθηγητές που να μην ψάχνουν τα αυτοκίνητά τους για να κοιμηθούν, όταν διορίζονται εκτός τόπου κατοικίας.

Αντί να συζητάμε λοιπόν και μέσα στην Ολομέλεια και συνολικά στον δημόσιο λόγο ως πολιτικά κόμματα και ως Βουλευτές για σύγχρονες παιδαγωγικές μεθόδους, που θα καλλιεργούν τις ιδιαιτερότητες του κάθε παιδιού, αντί να συζητάμε σήμερα το 2025 πώς η επιστήμη μπορεί να λειτουργήσει για να επικοινωνούν πια οι μαθητές σε όλο τον κόσμο μεταξύ τους, ζητάμε και γυρνάμε -θα έλεγα εγώ- σε μία όχι νεοφιλελεύθερη λογική περί αρίστων και μη αρίστων, αλλά σε μία παλαιοφιλελεύθερη λογική υπέρ αυτής της διάκρισης. Ζητήματα, δηλαδή, που έχουν ξεπεραστεί καιρό τώρα από την σύγχρονη παιδαγωγική.

Ένα λοιπόν από τα βασικά θετικά που παρέχει η δημόσια εκπαίδευση στη χώρα μας, είναι ακόμα τουλάχιστον η αταξικότητα, που σε έναν βαθμό πρεσβεύει.

Ενώ λοιπόν από τα βασικά θετικά που παρέχει η δημόσια εκπαίδευση στη χώρα μας είναι, ακόμα τουλάχιστον, η αταξικότητα που σε έναν βαθμό πρεσβεύει -σε έναν βαθμό, μέχρι και σήμερα το πλούσιο παιδί με το φτωχό παιδί μπορούσαν να πηγαίνουν στο ίδιο σχολείο της γειτονιάς και να προσφέρονται, να παίρνουν, να λαμβάνουν τα ίδια εφόδια- τα «άριστα» σχολεία που ονειρεύεστε, και αναφέρομαι στις κυρίες και τους κυρίους της Κυβέρνησης, δεν μπορούν να λύσουν το πρόβλημα. Τα «άριστα» σχολεία, που ονειρεύεστε, δεν το προσφέρουν αυτό, γιατί λειτουργούν με κριτήρια αποκλεισμού και ο αποκλεισμός για εμάς, οποιασδήποτε μορφής, δεν έχει θέση στα σχολεία που εμείς ονειρευόμαστε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Ζαμπάρα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι τρεις μαθήτριες και μαθητές και δύο συνοδοί εκπαιδευτικοί από το 85ο Δημοτικό Σχολείο Αθήνας.

Η Βουλή σάς καλωσορίζει και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας, τον κ. Ιωάννη Δελή.

**ΙΩΑΝΝΗΣ ΔΕΛΗΣ:** Κυρίες και κύριοι, παρά τη μεγάλη διαφήμιση που γίνεται στα Ωνάσεια Σχολεία, παρά τα όσα λέγονται για τη μεγάλη, τάχα, αποδοχή τους ούτε οι τοπικές κοινωνίες ούτε πολύ περισσότερο η κοινωνία των σχολείων τα στηρίζουν. Η βροχή των επιστολών διαμαρτυρίας και αγωνίας που δέχεται η Βουλή και βέβαια οι μεγάλες κινητοποιήσεις των εκπαιδευτικών, των γονιών, των μαθητών στις περιοχές των Ωνάσειων Σχολείων το μαρτυρά. Καταθέτω εδώ τις επιστολές διαμαρτυρίας αυτών των σχολείων.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από το Πέραμα και την Αθήνα ως την Κοζάνη, τον Εύοσμο και τη Θεσσαλονίκη, την Ξάνθη και το Ηράκλειο η φωνή ολοένα δυναμώνει: Θέλουμε καλά και σύγχρονα σχολεία για όλους και όχι μόνο για λίγους. Θέλουμε να μείνουμε στα σχολεία της γειτονιάς μας. Δεν τρελάθηκαν όλοι αυτοί ξαφνικά να μην θέλουν το καλό τους.

Και επειδή αυτές οι κινητοποιήσεις, που ολοένα και φουντώνουν, σας πιέζουν και σας χαλάνε το αφήγημα περί αναβάθμισης της εκπαίδευσης, κάνετε ελιγμούς και με κάτι μεταμεσονύκτιες τροπολογίες προσπαθείτε να χρυσώσετε το χάπι.

Λαγοί κανονικοί βέβαια, σοσιαλδημοκρατικοί, αποδεικνύονται εδώ και το ΠΑΣΟΚ, αλλά και ο ΣΥΡΙΖΑ, συμφωνώντας με την ουσία του νομοσχεδίου. Σας δίνουν πάσες βολικές και εσείς φυσικά ανταποκρίνεστε και με το παραπάνω. Έτσι λοιπόν, κυρίες και κύριοι της Κυβέρνησης, αλλά και του ΠΑΣΟΚ και του ΣΥΡΙΖΑ, που το ζητήσατε, δεν θα πεταχτούν από τα σχολεία τους όλα σχεδόν τα παιδιά, όπως αρχικά προβλεπόταν στο νόμο για τα σχολεία που θα γίνουν Ωνάσεια, αλλά τώρα, με την τροπολογία σας, θα πεταχτούν μόνο τα μισά, το 40% με 60%, λες και αυτά δεν είναι παιδιά. Καλά ποιον νομίζετε ότι πάτε να κοροϊδέψετε με κάτι τέτοια;

Δεν θα εκδιωχθούν επίσης αμέσως, σύμφωνα με την τροπολογία σας, οι εκπαιδευτικοί από τα σχολεία που γίνονται Ωνάσεια, αλλά μπορούν να μείνουν, λέει, για δύο χρόνια ακόμα -μεγάλη χάρη, αλήθεια, τους κάνετε!- και μετά να φύγουν, και δεν πάει να έχουν και οργανικές θέσεις!

Και βέβαια συνεχίζετε να μιλάτε για τις ίσες ευκαιρίες, μέχρι και για την αντιμετώπιση των οικονομικών, κοινωνικών και εκπαιδευτικών ανισοτήτων, αλλά και για τη συνολική αναβάθμιση της εκπαίδευσης. Και όλα αυτά με τα είκοσι δύο όλα και όλα σχολεία που θα μπουν σε ένα δίκτυο και θα γίνουν Ωνάσεια. Και με τα υπόλοιπα δώδεκα χιλιάδες τι θα γίνει, θα μας απαντήσετε; Τίποτα, φυσικά, γιατί αυτό γράφεται στην αιτιολογική έκθεση με το ανήκουστο ότι -δικό σας είναι αυτό, από εκεί το πήραμε- η διάθεση, λέει, περισσότερων ανθρώπινων και υλικών πόρων δεν θα συνέβαλε στην αντιμετώπιση των ζητημάτων! Σοβαρά;

Τα όσα μεγαλόστομα λοιπόν εξαγγέλλετε, κύριοι της Κυβέρνησης, για τα Ωνάσεια Σχολεία θυμίζουν καθρεφτάκια για ιθαγενείς. Αυτό που καλλιεργείται συστηματικά και με κάθε αφορμή είναι η λογική που λέει ότι για να μπορέσει κάτι να λειτουργήσει στα σχολεία των παιδιών μας αυτό θα γίνει μόνο με τη χρηματοδότηση των χορηγών. Την ίδια ακριβώς λογική με ανοιχτό προσκλητήριο μάλιστα προς τους χορηγούς εφαρμόζετε και στο Πρόγραμμα «Μαριέττα Γιαννάκου» των 250 εκατομμυρίων για τις ξεχαρβαλωμένες σχολικές υποδομές. Και δείτε τώρα: Το Ίδρυμα Ωνάση θα δώσει έως και 1 εκατομμύριο για την ανακαίνιση καθενός από αυτά τα είκοσι δύο σχολεία. Η Κυβέρνηση με το ζόρι δίνει 250 εκατομμύρια για την ανακαίνιση των υπολοίπων δώδεκα χιλιάδων σχολικών μονάδων. Είναι άλλη μία πλευρά του τι σημαίνει για λίγους και το τι για πολλούς, για όλους.

Το μήνυμα της Κυβέρνησης στα σχολεία είναι καθαρό. «Θέλετε καλύτερα εξοπλισμένα, όμορφα και ασφαλή σχολεία;» λέει η Κυβέρνηση. «Αναζητήστε χορηγούς, γιατί το κρατικό ταμείο είναι μείον». Και αυτήν την ίδια απάντηση την έχετε πάντα όταν πρόκειται για τις ανάγκες της λαϊκής οικογένειας, ακόμη και για τις πιο στοιχειώδεις. Όταν όμως πρόκειται να επιδοτήσετε τους ομίλους και να δώσετε για τους εξοπλισμούς του ΝΑΤΟ τότε τα λεφτά φτάνουν και περισσεύουν.

Για να δούμε όμως τι σημαίνουν και τι μας φέρνουν αυτά τα Ωνάσεια Σχολεία. Τι σημαίνει δηλαδή ότι είκοσι δύο σχολεία, έντεκα γυμνάσια και έντεκα αντίστοιχα λύκεια, αποσπώνται από το κύριο σώμα της εκπαίδευσης και εντάσσονται στο Ωνάσειο Δίκτυο Σχολείων; Τι φέρνει, άραγε, αυτή η ανοιχτή και άμεση εμπλοκή ενός ιδιωτικού φορέα, γιατί ιδιωτικός φορέας είναι το Ίδρυμα Ωνάση, στην εκπαιδευτική διαδικασία; Και πού οδηγεί αυτός ο άλλος ένας ακόμα δρόμος που ανοίγεται με αυτή την ενίσχυση της πολυτυπίας, όπως λέτε και που την παρουσιάζετε μάλιστα αυτήν την πολυτυπία και ως κανόνα προοδευτικό της εκπαίδευσης; Μα πού αλλού; Όχι βέβαια σε καλά για όλους σχολεία, παρά κατευθείαν σε σχολεία πολλών ταχυτήτων, σχολεία διαφοροποιημένα και άρα και κατηγοριοποιημένα ταξικά, γιατί ζούμε σε ταξική κοινωνία. Γιατί σε τέτοια σχολεία, πολλών ταχυτήτων και πολλών κατηγοριών, άλλα καλά για τους λίγους και άλλα μίζερα για τους πολλούς, εκεί οδηγεί και εκεί καταλήγει η πολιτική σας. Στα σχολεία για λίγους και εκλεκτούς, όπως τα Ωνάσεια, θα πηγαίνουν μόνο όσοι καταφέρνουν να περνάνε από το πυκνό κόσκινο των εξετάσεων. Γι’ αυτό και αυτά τα σχολεία δεν απευθύνονται στα παιδιά των ευάλωτων περιοχών, όπως διαλαλείτε για να χρυσώσετε το χάπι, αλλά μόνο σε ένα μικρό τους τμήμα και αυτό με εξετάσεις πάλι.

Στα Ωνάσεια Σχολεία λοιπόν όλα θα είναι διαφορετικά σε σχέση με τα υπόλοιπα. Και όλα μα, όλα θα ρυθμίζονται από την παντοδύναμή τους εννεαμελή διοικούσα επιτροπή, όπου βέβαια το κουμάντο το κάνει πάντα αυτός που βάζει τα λεφτά. Θα έχουν κατ’ αρχάς αυτά τα σχολεία διαφορετική πηγή χρηματοδότησης, θα έχουν δικό τους ξεχωριστό και διαφορετικό πλαίσιο λειτουργίας από τα υπόλοιπα σχολεία, θα έχουν διαφορετικό τρόπο εισαγωγής, διαφορετικό αναλυτικό πρόγραμμα, ακόμα και διαφορετικό απολυτήριο, θα έχουν διαφορετικό ωράριο λειτουργίας και διδακτικό ωράριο για τους εκπαιδευτικούς, μέχρι και θερινά τμήματα προβλέπονται σε αυτά τα Ωνάσεια. Προβλέπεται δε να έχουν -προσέξτε- ακόμα και διαφορετικό προβλεπόμενο ανώτερο αριθμό παιδιών μέσα στην τάξη, είκοσι πέντε και όχι είκοσι επτά ή είκοσι εννέα που ισχύει για τα υπόλοιπα δημόσια σχολεία των πόλεων.

Αλήθεια όμως, κυρία Υπουργέ, πόσες και πόσες συγχωνεύσεις και καταργήσεις τμημάτων σε όλη τη χώρα δεν θα γλιτώναμε, αν αυτός ο αριθμός ίσχυε και για τα υπόλοιπα σχολεία; Γιατί αυτούς τους αριθμούς χρησιμοποιήσατε για να καταργήσετε και να συγχωνεύσετε χιλιάδες τμήματα. Μέχρι και διαφορετικό καθεστώς φύλαξης και καθαριότητας προβλέπεται να έχουν αυτά τα σχολεία, τα είκοσι δύο, με εταιρείες σεκιούριτι και εργολάβων καθαριότητας.

Την εκτεταμένη αυτή διαφοροποίηση μάλιστα τη θωρακίζετε και με μια απαράδεκτη διάταξη στο νομοσχέδιο, που λέει ότι ρητά συμφωνείται ότι οι όροι της παρούσας σύμβασης δωρεάς υπερισχύουν κάθε αντίθετης διάταξης της εκάστοτε ισχύουσας νομοθεσίας και κανονιστικού πλαισίου! Αυτό γράφετε.

Ξέρετε κάτι όμως; Αυτή σας η πολυτυπία δεν είναι πρόοδος. Δεν είναι πρόοδος να λέτε ότι κάποιοι μπορούν να μάθουν πέντε πράγματα, άλλοι δέκα και άλλοι είκοσι. Γιατί το ποιος θα μάθει και πόσα θα μάθει καθορίζεται τελικά από το οικονομικό και το μορφωτικό υπόβαθρο της οικογένειας στην οποία μεγαλώνει ιδίως τα πρώτα κρίσιμα χρόνια του, αφού βλέπετε και η προσχολική αγωγή είναι για αρκετά παιδιά ευθύνη οικογενειακή και όχι, όπως θα έπρεπε, καθολικό δικαίωμα εξασφαλισμένο από το κράτος.

Ούτε είναι πρόοδος τη μόρφωση από δικαίωμα όλων των παιδιών να τη μετατρέπετε σε ευκαιρία για κάποια λίγα από αυτά. Αλλά, όπως λέει και ο Μπρεχτ, για το παλιό που έρχεται σαν καινούργιο, όλη σας η πολιτική, όλη αυτή σας η πολυτυπία της διαφοροποίησης και της κατηγοριοποίησης των σχολείων είναι σκέτη μα, σκέτη οπισθοδρόμηση, γιατί τους ταξικούς φραγμούς τους υψώνει ακόμα περισσότερο.

Και όχι μόνο δεν είναι ισοπεδωτισμός, όπως συχνά λέτε για εμάς και μας κατηγορείτε, η ενιαία αντιμετώπιση των παιδιών και η ενιαία, ισότιμη παροχή όλων των μορφωτικών αγαθών σε όλα τα παιδιά άσχετα από το πορτοφόλι των γονιών τους, αλλά αυτό ακριβώς, κυρία Υπουργέ, είναι η πραγματική πρόοδος στην εκπαίδευση. Και έρχεται εδώ ο εισηγητής της Νέας Δημοκρατίας σήμερα και λέει ότι η ανισότητα είναι στη ζωή, είναι μια φυσική κατάσταση. Βέβαια το έχει ξαναπεί και ο Πρωθυπουργός. Άλλη μια απόδειξη για την παρακμή της αστικής ιδεολογίας σήμερα η οποία βρίσκεται πίσω ακόμα και από τις διακηρύξεις της Γαλλικής Επανάστασης του 18ου αιώνα, που διακήρυξε η Γαλλική Επανάσταση ότι όλοι οι άνθρωποι γεννιούνται ίσοι. Όχι, λέει η Νέα Δημοκρατία!

Άλλωστε μόνο τότε, όταν όλα τα παιδιά αποκτήσουν τη στέρεη βασική γνώση, μπορούν και να αναδειχθούν και όλες οι δυνατότητές τους, τα ταλέντα τους και οι κλίσεις τους. Ενώ όχι μόνο κοινωνικά, αλλά και παιδαγωγικά, είναι επιστημονικά ορθό να αντιπροσωπεύονται σε ένα σχολείο όλα τα μαθησιακά, τα μορφωτικά και τα κοινωνικά επίπεδα και στρώματα και όχι μόνο οι καλοί και οι προνομιούχοι. Προφανώς, όλος αυτός ο ανταγωνισμός των εξετάσεων που προβλέπεται για την είσοδο στα Ωνάσεια Σχολεία και για παιδιά δημοτικού μάλιστα μόνο υγείες παιδαγωγικό κλίμα δεν συνιστά.

Για να μη μιλήσουμε δηλαδή και για εκείνη την απαράδεκτη διάταξη του άρθρου 8 σύμφωνα με την οποία -ακούστε- με απόφαση του διευθυντή του Ωνασείου Σχολείου μπορούν να απομακρυνθούν από τους ομίλους και τα σύνολα του σχολείου μαθητές που η συμμετοχή τους δεν είναι αποδοτική. Τι είναι αυτά που γράφετε; Για μαθητές μιλάμε! Τι θα πει αποδοτική; Σε επιχείρηση βρίσκονται;

Θέλετε να δούμε και τη διεθνή πείρα; Στη Βρετανία παραδείγματος χάριν, όπου η κατηγοριοποίηση των σχολείων υπάρχει εδώ και χρόνια στα σχολεία της αριστείας τύπου Eton, τα παιδιά των προνομιούχων διδάσκονται σε βάθος και προετοιμάζονται εντατικά για να στελεχώσουν τα ανώτερα ερευνητικά, οικονομικά, πολιτικά, κρατικά κλιμάκια, ενώ στα σχολεία των φτωχών, των λαϊκών στρωμάτων, το πρόγραμμα στέκεται μονάχα σε κάτι γνώσεις επιφανειακές και σε κάτι δεξιότητες τόσες όσες αρκούν για ένα φτηνό εργατικό δυναμικό. Αυτή είναι η πολυτυπία, εκεί οδηγεί.

Και μη χαρείτε πως δικαιώνεται, κύριοι της Κυβέρνησης, η πολιτική σας, επειδή αυξάνουν οι αιτήσεις για τα πρότυπα σχολεία. Γιατί αυτό δεν δείχνει παρά την επιθυμία και την αγωνία των γονιών να έχουν καλύτερη εκπαίδευση τα παιδιά τους και γι’ αυτό κάνουν ό,τι μπορούν και όσοι μπορούν για αυτό. Γιατί όλοι δεν μπορούν φυσικά οικονομικά.

Εσείς το μόνο που κάνετε είναι να μοιράζετε κάποιες ευκαιρίες για λίγους τελικά και να διατηρείτε την υποβάθμιση για τα σχολεία των πολλών. Αυτό δηλαδή ακριβώς που θα γίνει και με τα Ωνάσεια. Γιατί εσείς μπορεί να μιλάτε συνέχεια για τις ίσες ευκαιρίες που δίνετε με τα Ωνάσεια Σχολεία και τη δυνατότητα σε παιδιά τα οποία προέρχονται από περιοχές που έχουν οικονομικά και κοινωνικά προβλήματα, προκειμένου να πλασάρετε δηλαδή τη δωρεά του Ιδρύματος Ωνάση ως μέτρο άμβλυνσης, τρομάρα σας, των κοινωνικών ανισοτήτων, αλλά στην πράξη αυτά τα σχολεία θα είναι ελιτίστικα σχολεία, που θα δέχονται μαθητές ανάλογα με τις επιδόσεις τους στις εξετάσεις που προβλέπονται. Γι’ αυτό και ήδη έχει αναπτυχθεί φάμπρικα φροντιστηρίων και ιδιαίτερων μαθημάτων ειδικά για την προετοιμασία μαθητών του δημοτικού, παρακαλώ, για τις εξετάσεις στα πρότυπα και γι’ αυτό τρίβουν τα χέρια τους τα φροντιστήρια με τις εξετάσεις που έρχονται και για τα Ωνάσεια. Αλήθεια, πόσες οικογένειες αυτών των περιοχών μπορούν να αντέξουν αυτό το οικονομικό βάρος, ξεκινώντας από το δημοτικό;

Με δεδομένο λοιπόν -δικό σας στατιστικό αυτό- ότι το ποσοστό επιτυχίας των εξεταζόμενων για τα αντίστοιχα ήδη λειτουργούντα πρότυπα σχολεία δεν είναι ούτε 20%, με δεδομένο ότι στα Ωνάσεια Σχολεία μπορούν να φοιτούν μαθητές από όλη την περιφέρεια, από όλη την Αττική δηλαδή, από όλη την Κεντρική Μακεδονία, τι συμπέρασμα βγαίνει; Ότι τα παιδιά αυτών των λαϊκών γειτονιών, δωδεκάχρονα και δεκατριάχρονα, θα πεταχτούν στη συντριπτική τους πλειοψηφία έξω από τα κοντινά τους σχολεία, που θα έχουν γίνει Ωνάσεια, και θα τρέχουν χιλιόμετρα μακριά για να φοιτήσουν και πολλές φορές να στοιβαχτούν σε ακατάλληλες αίθουσες σε ένα μακρινό σχολείο. Αυτό το λέτε στήριξη των λαϊκών περιοχών;

Στην πραγματικότητα λοιπόν καταργείται τουλάχιστον για τη μεγάλη πλειοψηφία των μαθητών της περιοχής το σχολείο της γειτονιάς, καταργείται, αφού οι περισσότεροι είτε δεν θα επιλέξουν είτε δεν θα μπορέσουν να πετύχουν στις εξετάσεις για το Ωνάσειο Σχολείο. Όλα αυτά είναι που ξεσηκώνουν τον κόσμο και τον βγάζουν στο δρόμο του αγώνα στο Πέραμα, όπου θα απομείνουν μόλις δύο γυμνάσια και ένα γενικό λύκειο απομακρυσμένα μεταξύ τους για χιλιάδες μαθητές και μαθήτριες, στην Κυψέλη, όπου φοιτούν πάνω από τριακόσια παιδιά στα σχολεία που θα γίνουν Ωνάσεια, παιδιά λαϊκών οικογενειών, μεταναστών, προσφύγων. Πού θα πάνε τόσα παιδιά όταν τα σχολεία τους θα έχουν γίνει Ωνάσεια; Στο 39ο Γυμνάσιο και 39ο Λύκειο της περιοχής στην Κυψέλη, όπου ήδη σήμερα βρίσκονται χίλιοι τριακόσιοι μαθητές και ασφυκτιούν σε χώρους ανεπαρκείς; Τα ίδια και στον Κολωνό, που με τη μετατροπή του 52ου Γυμνασίου και του 52ου Λυκείου σε Ωνάσεια μένει με ήδη επιβαρυμένα δύο γυμνάσια και ένα λύκειο για ολόκληρη αυτή τη συνοικία.

Στον Εύοσμο της Θεσσαλονίκης, που ξεσηκώθηκαν και ξεσηκώνονται μαζικά γονείς, μαθητές, εκπαιδευτικοί. Πού θα πάνε οι οκτακόσιοι και πλέον μαθητές εκεί, αν γίνουν τα Ωνάσεια; Σε διπλανά σχολεία; Μα, αυτά τα διπλανά σχολεία είναι τουλάχιστον δύο χιλιόμετρα μακριά και τα τμήματά τους είναι στο φουλ, εικοσιεπτάρια και εικοσιοκτάρια, αφήστε που πολλές αίθουσες, ειδικά εκεί στον Εύοσμο, υπάρχουν και είναι υπόγειες. Πενήντα αίθουσες υπόγειες υπάρχουν στα σχολεία του Δήμου Ευόσμου, underground! Τα ίδια και με το 12ο Γυμνάσιο και το 16ο Λύκειο της Θεσσαλονίκης με πολλά παιδιά μεταναστών στην πιο ξεχασμένη, στην πιο φτωχή γειτονιά του δήμου. Αν γίνουν τα Ωνάσεια, κανένα λύκειο δεν θα έχει απομείνει στην περιοχή, κανένα. Και το κοντινότερο γυμνάσιο, το 30ο Γυμνάσιο, θα είναι πολύ μακριά και μάλιστα κάτω και από τη Μοναστηρίου, που είναι ένας κεντρικός οδικός άξονας.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ**. ΟΛΓΑ ΓΕΡΟΒΑΣΙΛΗ**)

Αντί λοιπόν να ανταγωνίζονται, κλείνοντας και ευχαριστώ, κύριε Πρόεδρε, για την ανοχή, οι μαθητές δημοτικού για ελάχιστες θέσεις στα λεγόμενα πρότυπα και Ωνάσεια Σχολεία σήμερα, στον 21ο αιώνα, υπάρχουν ναι, υπάρχουν όλες εκείνες οι δυνατότητες, ώστε όλα τα σχολεία να είναι πραγματικά πρότυπα, όλα όμως! Με όλο το προσωπικό τους, με ασφαλείς, σύγχρονες υποδομές, με σύγχρονα βιβλία και μέσα διδασκαλίας και με όλες τις αναγκαίες υποδομές για τον αθλητισμό, για τον πολιτισμό, και βέβαια σχολεία που θα προάγουν όχι τον ανταγωνισμό, αλλά την ομαδικότητα, την αλληλοβοήθεια και την αλληλεγγύη. Αυτά τα σχολεία δεν χωράνε στην πολιτική σας.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, σας παρακαλώ, κύριε συνάδελφε.

**ΙΩΑΝΝΗΣ ΔΕΛΗΣ:** Κλείνω, κυρία Πρόεδρε.

Χωράνε, όμως, στο μυαλό και στις καρδιές της νεολαίας και όλου του λαού. Και με το κίνημά τους, αυτά τα σχολεία θα τα κάνουν πραγματικότητα.

Καταψηφίζουμε φυσικά τη σύμβαση με το Ίδρυμα Ωνάση.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα πέντε μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Καλυβίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επόμενη ομιλήτρια είναι η ειδική αγορήτρια της Ελληνικής Λύσης, η κ. Σοφία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα για μία σύμβαση για την οποία επί της ουσίας δεν υπήρξε κανένας διάλογος με τους γονείς, τους εκπαιδευτικούς και την τοπική κοινωνία, γεγονός που κατήγγειλε και η ΟΛΜΕ κατά τη διάρκεια της συνεδρίασης των φορέων.

Οι αντιδράσεις είναι πολλές. Διαμαρτυρίες είχαμε από το 2ο ΓΕΛ Ξάνθης, ένα λύκειο περίπου πεντακοσίων πενήντα μαθητών και πενήντα καθηγητών, το μεγαλύτερο του νομού και από τα μεγαλύτερα της χώρας. Υπογραμμίζουν ότι δημιουργούνται σχολεία δύο ταχυτήτων, αυτά για τους άριστους της Ξάνθης και τα άλλα σχολεία είναι -εντός εισαγωγικών- για τους «υπόλοιπους».

Χαρακτηριστικό του ότι δεν υπήρξε κανένας διάλογος είναι αυτό που αναφέρουν στην ανακοίνωσή τους, ότι δηλαδή η σχολική τους κοινότητα τελούσε σε παντελή άγνοια γι’ αυτήν την απόφαση που αλλάζει ριζικά το μέλλον τους.

Το τετελεσμένο αυτό γεγονός τούς ανακοινώθηκε χωρίς καμία προηγούμενη ενημέρωση ή διαβούλευση, με ό,τι αυτό συνεπάγεται για το επίπεδο των δημοκρατικών διαδικασιών στον κλάδο και τη χώρα μας.

Χαρακτηριστικό είναι το κείμενο διαμαρτυρίας των γονέων και εκπαιδευτικών του 1ου Γυμνασίου Περάματος, όπου ήδη έχουν ξεκινήσει καταλήψεις, και το οποίο θα καταθέσουμε στα Πρακτικά.

Τονίζουν ότι, με δεδομένο ότι τα άλλα σχολεία του Περάματος είναι υπερπλήρη, οι μαθητές του 1ου Γυμνασίου Περάματος και του 1ου ΓΕΛ Περάματος θα αναζητήσουν σχολείο σε άλλες περιοχές. Κοινώς, θα εξορίσουν τα παιδιά του Περάματος για χάρη λίγων και εκλεκτών. Και όλα αυτά σε έναν δήμο που διαθέτει μόνο τρία γυμνάσια και δύο ΓΕΛ, που οριακά χωρούν τους μαθητές.

Άρα, υπογραμμίζουν ότι δεδομένου πως οι θέσεις δεν επαρκούν, οι μαθητές θα αναγκαστούν να πηγαινοέρχονται σε άλλη πόλη, με ό,τι αυτό συνεπάγεται για την ταλαιπωρία σε μαθητές και γονείς.

Εύλογα, λοιπόν, οι γονείς και οι εκπαιδευτικοί του 1ου Γυμνασίου Περάματος ρωτούν: «Αφού ενδιαφέρονται τόσο πολύ να αναβαθμίσουν την υποβαθμισμένη περιοχή μας, γιατί δεν χτίζουν εξαρχής ένα νέο σχολείο και καταπατούν ένα δημόσιο κτίριο;».

Σε αναβρασμό βρίσκονται και οι γονείς των δημοτικών σχολείων της περιοχής, γιατί αν τα παιδιά τους δεν καταφέρουν να μπουν στο 1ο Γυμνάσιο, που βρίσκεται δίπλα στα σπίτια τους, θα περπατούν είκοσι πέντε λεπτά για να πάνε στο 2ο Γυμνάσιο οι λιγότεροι τυχεροί, πενήντα λεπτά για να πάνε στο 3ο Γυμνάσιο, ενώ οι πιο άτυχοι θα ψάχνουν για σχολείο στο Κερατσίνι ή τη Σαλαμίνα.

Την έντονη αντίθεσή τους στη μετατροπή του 6ου Γυμνασίου και του 3ου ΓΕΛ Ευόσμου στα Ωνάσεια Σχολεία εξέφρασαν, προχωρώντας μάλιστα σε κατάληψη, γονείς, εκπαιδευτικοί και μαθητές, κρούοντας ταυτόχρονα το «καμπανάκι» τόσο για τα οκτακόσια παιδιά που θα διασκορπιστούν σε διάφορα σχολεία όσο για τη διάλυση του τμήματος ένταξης για παιδιά με μαθησιακές δυσκολίες.

Η Ε΄ ΕΛΜΕ Θεσσαλονίκης καταγγέλλει τη μετατροπή του 6ου Γυμνασίου Ευόσμου και του 3ου ΓΕΛ Ευόσμου σε Ωνάσεια Σχολεία εν μία νυκτί και φυσικά εν αγνοία εκπαιδευτικών, γονέων και μαθητών. Το φιλεύσπλαχνο έργο, όπως επισημαίνουν, της λειτουργίας των Ωνάσειων Σχολείων σε κοινωνικά ευάλωτες περιοχές, όπως λένε, προς όφελος των παιδιών καταρρέει εξαρχής, εφόσον οι μαθητές θα εισάγονται με εξετάσεις, όπως στα πρότυπα σχολεία.

Όπως συνέβη και με τα υπάρχοντα πρότυπα, θα πάψουν να είναι σχολεία της γειτονιάς, δημιουργώντας τελικά μεγαλύτερη πίεση στις περιοχές αυτές όπου τα υπόλοιπα σχολεία καλούνται να απορροφήσουν, με ό,τι αυτό συνεπάγεται για τους μαθητές από τη γειτονιά που δεν διεκδικούν ή δεν μπορούν να επιτύχουν την εισαγωγή τους στο πρότυπο.

Τις ίδιες αντιδράσεις είδαμε και από το 10ο ΓΕΛ Ηρακλείου, που σε επιστολή τους υπογράμμισαν ότι δεν θα επωφεληθούν οι ευπαθείς οικογένειες της ευάλωτες περιοχής των Δειλινών, αλλά οι μαθητές που θα έχουν την οικονομική δυνατότητα να εισαχθούν στο αναβαθμισμένο σχολείο του Ιδρύματος Ωνάση, με μία εκπαίδευση ανταγωνιστική, μακριά από κάθε πνεύμα ουσιαστικής, πολύπλευρης και ανθρωπιστικής παιδείας.

Ρωτούν εύλογα: Πώς λοιπόν θα καρπωθούν τα οφέλη του εκσυγχρονισμού οι μαθητές αυτής της περιοχής, από τη στιγμή που δεν θα φοιτήσουν σε αυτό το σχολείο, αλλά αντιθέτως θα εκδιωχθούν απ’ αυτό, ψάχνοντας θέσεις στα όμορα και ήδη υπερπλήρη σχολεία του Ηρακλείου;

Αντιδράσεις υπάρχουν και από το 3ο Γυμνάσιο Κοζάνης για τη μετατροπή του σχολείου τους σε Ωνάσειο. Λένε χαρακτηριστικά ότι «χωρίς να γνωρίζουμε τίποτα για τα καινούργια αυτά πρότυπα σχολεία, αρχίσαμε να αναζητούμε πληροφορίες μέσα από την ιστοσελίδα του Ωνασείου Ιδρύματος και να αντιλαμβανόμαστε ότι το δημόσιο σχολείο μας πρόκειται να εκχωρηθεί για δώδεκα έτη σε μία ιδιωτική εταιρεία, η οποία έχει σκοπό να παρέμβει ακόμα και στον τρόπο λειτουργίας του σχολείου μας».

Κατά την ακρόαση φορέων ακούσαμε από τον Δήμαρχο Αχαρνών ότι η επιλογή των σχολείων έγινε από το Υπουργείο Παιδείας. Το κριτήριο εγγύτητας, τα σχολεία να είναι κοντινά, στην περίπτωση των Αχαρνών δεν ισχύει. Στην απάντησή του ο Δήμαρχος Αχαρνών σαφέστατα είπε ότι επέλεξαν το 3ο Γυμνάσιο Αχαρνών και το 7ο Γενικό Λύκειο Αχαρνών επειδή είναι στο κέντρο της πόλης. Αλλά και έτσι να είναι, θα έπρεπε μαζί με το 7ο Γενικό Λύκειο Αχαρνών να έχει επιλεγεί το 8ο Γυμνάσιο Αχαρνών.

Αν πράγματι το κεντρικό σημείο είναι ένα από τα κριτήρια, γιατί δεν έγινε το ίδιο και στο Πέραμα; Αν και σας ρωτήσαμε στην προηγούμενη συνεδρίαση σχετικά με τον τρόπο επιλογής των σχολείων, απάντηση δεν πήραμε. Αν κρίνουμε από τις απαντήσεις που μας δώσατε για τη μετατροπή του 26ου Γυμνασίου Αθηνών σε πειραματικό, μάλλον θα περιμένουμε άδικα.

Το τελικό συμπέρασμα από τη συζήτηση με τους φορείς είναι ότι δεν υπήρχε καμία διαβούλευση με τους άμεσα ενδιαφερόμενους, καθώς και ότι όλα τα κριτήρια της επιλογής των σχολείων είναι ασαφώς διατυπωμένα.

Ως προς την επιλογή των μαθητών, στο άρθρο 5 του Παραρτήματος αναφέρεται ότι ο υποψήφιος μπορεί να καταθέσει αίτηση σε μία σχολική μονάδα του δικτύου, χωρίς να αποκλείεται η δυνατότητα συμμετοχής σε εξετάσεις για τα πρότυπα ή άλλου τύπου σχολεία, αλλά πρέπει να επιλέξει στην αίτησή του σειρά προτίμησης.

Για ποιον λόγο να το κάνει, αφού οι εξετάσεις φαίνεται να είναι ξεχωριστές, όπως προκύπτει από τις παραγράφους 2 και 4 του ίδιου άρθρου; Θα αναγκάζετε τους υποψηφίους να δηλώνουν αν θα λάβουν μέρος σε διαδικασίες επιλογής άλλων σχολείων ή μήπως σκέφτεστε να κάνετε κοινές εξετάσεις;

Σύμφωνα με την τροπολογία που καταθέσατε επί του νομοσχεδίου, το κατ’ ελάχιστον επιλογής μαθητών κυμαίνεται από 40% έως 60% συνολικού αριθμού των εισακτέων του οικείου ΔΗΜΩΣ. Το ελάχιστο ποσοστό βέβαια θα το αποφασίσει ο Υπουργός μετά από εισήγηση της διοικούσας επιτροπής των ΔΗΜΩΣ.

Στην αιτιολογική έκθεση λέτε ότι τα δημόσια Ωνάσεια Σχολεία θα λειτουργούν σε περιοχές που αντιμετωπίζουν κοινωνικές και οικονομικές προκλήσεις, για να πολλαπλασιάσετε τις εκπαιδευτικές ευκαιρίες των μαθητών. Και πάλι, όμως, με το κριτήριο που εντάσσετε σε αυτή την τροπολογία, δεν αφορά στο σύνολο των μαθητών που κατοικούν σε αυτές τις περιοχές, αφού υπάρχει ποσόστωση.

Αν ο αριθμός των εισαχθέντων δεν επαρκεί για την κάλυψη των κενών θέσεων, οι τελευταίες καλύπτονται από μαθητές που δεν πληρούν τον γεωγραφικό παράγοντα και σε κάθε περίπτωση εμπίπτουν στην ίδια περιφερειακή διεύθυνση εκπαίδευσης, ενώ σε περίπτωση ισοβαθμίας διενεργείται κλήρωση τηρημένου του ως άνω ποσοστού.

Δεν θέλουμε να γίνουμε μάντεις κακών, αλλά δεν το θεωρούμε καθόλου απίθανο για κάποιους -εντός εισαγωγικών- λόγους που θα προκύψουν στην πορεία, ο αριθμός των εισαχθέντων να μην επαρκεί για την κάλυψη των κενών θέσεων και οι τελευταίες να καλύπτονται από μαθητές που δεν πληρούν τον γεωγραφικό παράγοντα.

Στις προτεινόμενες διατάξεις, σχετικά με την επιλογή των μαθητών, δεν διευκρινίζει με ποιον τρόπο θα γίνεται η επιλογή των μαθητών του δήμου στον οποίο θα λειτουργήσει ένα Ωνάσειο Σχολείο, με ειδικές εξετάσεις μεταξύ των μαθητριών και μαθητών που φοιτούν σε όλα τα σχολεία του δήμου ή με κλήρωση; Από τα αποτελέσματα των κοινών εξετάσεων, θα επιλέγονται με σειρά προτεραιότητας μαθήτριες και μαθητές από τα σχολεία της στενότερης περιοχής που ανήκει το σχολείο;

Ταυτόχρονα, κάποιες περιφερειακές διευθύνσεις εκπαίδευσης αποτελούνται από δήμους με μεγάλες διαφορές ως προς το κοινωνικό και οικονομικό προφίλ των δημοτών τους και άρα, στις εξετάσεις θα ευνοηθούν μαθητές από δημοτικά διαμερίσματα με υψηλό προφίλ. Είναι μπαλώματα χωρίς σχέδια, χωρίς στόχους. Διευκολύνεται η εισαγωγή στα Δημόσια Ωνάσεια Σχολεία για τα μικρότερα αδέλφια μαθητών και μαθητριών που ήδη φοιτούν σε εκπαιδευτικές μονάδες, οι οποίες θα μετατραπούν σε ΔΗΜΩΣ. Γιατί, όμως, για τα πρώτα δύο χρόνια; Ξέρετε πολύ καλά και το γράφετε στην αιτιολογική έκθεση ότι η ζήτηση πρόσβασης στα πρότυπα σχολεία είναι ιδιαιτέρως ανταγωνιστική και αυτό σημαίνει φροντιστήρια.

Σύμφωνα με πρόσφατα δημοσιεύματα, σε αυτά τα φροντιστήρια που λειτουργούν ανεξέλεγκτα -τα οποία ο κ. Γαβρόγλου σε συνέντευξή του στις 2-3-2019 είχε χαρακτηρίσει παράνομα- των οποίων τη ρύθμιση σας ζητάμε με ερωτήσεις μας από το 2019 και στις οποίες δεν απαντάτε, ο γονιός κάθε υποψήφιου παιδιού ξοδεύει πάνω από 2.000 ευρώ για την προετοιμασία του για τις ειδικές πανελλαδικές εξετάσεις εισαγωγής στα πρότυπα γυμνάσια.

Πώς θα ωφεληθούν, λοιπόν, οι λιγότερο προνομιούχες κοινωνικές ομάδες που λέτε στο άρθρο 7 της Σύμβασης Δωρεάς; Να σημειωθεί ότι κάποιοι γονείς στέλνουν τα παιδιά στα φροντιστήρια γι’ αυτόν τον λόγο από την Δ΄ Δημοτικού. Και μιλάμε για περιοχές, όπου οι οικονομικές δυνατότητες των οικογενειών είναι περιορισμένες. Άρα, αν δεν διαθέτεις τα μέσα -δηλαδή, τα χρήματα- δεν θα έχουν πρόσβαση τα παιδιά σου στην παροχή παιδείας υψηλής ποιότητας, με στόχο την ολόπλευρη αρμονική και ισόρροπη ανάπτυξη και καλλιέργεια, όπως αναφέρεται στο άρθρο 2 της Σύμβασης, σχετικά με την αποστολή των Δημοσίων Ωνασείων Σχολείων. Προσοχή, όμως. Στο ίδιο άρθρο, ως προς την αποστολή τους, αναφέρετε και κάτι ακόμη. Λέτε ότι θα έχουν ως αποστολή και την προαγωγή του σεβασμού της ετερότητας σε όλες τις μορφές.

Η παρουσία της woke ατζέντας είναι εμφανής μέχρι και εδώ, στον ευαίσθητο τομέα της εκπαίδευσης των παιδιών μας, τεχνηέντως κρυμμένη, πλην σαφής, στις διατάξεις για την αποστολή των ΔΗΜΩΣ. Δεν μπορούμε να κάνουμε τα στραβά μάτια σε ρυθμίσεις τέτοιου είδους. Ποιες ετερότητες πρέπει να μάθουμε στα παιδιά μας να σέβονται;

Όσον αφορά στις διατάξεις του άρθρου 8, σχετικά με τους ομίλους και την πρόβλεψη ότι τα όμορα σχολεία με τα ΔΗΜΩΣ. θα έχουν υπό προϋποθέσεις τη δυνατότητα να συμμετέχουν σε δραστηριότητες των ομίλων των Ωνασείων Σχολείων, το ίδιο ισχύει και για τα πρότυπα και πειραματικά σχολεία, άρθρο 17, του ν.4692/2020.

Έχετε ελέγξει αν αυτό συμβαίνει στην πράξη; Υπάρχουν έρευνες; Εμείς δεν βρήκαμε καμία. Από επαφές που είχαμε με εκπαιδευτικούς πρότυπων και πειραματικών σχολείων, μάθαμε ότι στην πράξη κάτι τέτοιο δεν συμβαίνει. Τα τμήματα των ομίλων έχουν συγκεκριμένο αριθμό μαθητών που καλύπτεται αποκλειστικά από μαθητές του σχολείου και μάλιστα, σε μερικές περιπτώσεις αποκλείονται και μαθητές του ίδιου σχολείου και γίνεται κλήρωση. Άρα, και αυτή η διάταξη είναι χωρίς ουσιαστικό νόημα.

Ας μην γελιόμαστε! Το εκπαιδευτικό μας σύστημα είναι εντελώς παραμελημένο. Η υπόθεση «παιδεία» αναβάλλεται πάντα στο διηνεκές και αντί να δημιουργήσει το κράτος επιπλέον πρότυπα και πειραματικά σχολεία και να αναβαθμίσει όλα τα σχολεία γενικά επενδύοντας σε αυτά, η λύση που βρήκατε ποια είναι; Το να υιοθετούνται τα δημόσια σχολεία από ιδιωτικούς φορείς και όχι το σύνολο των σχολείων να είναι ικανά να ανταποκριθούν σε ουσιαστικές ανάγκες του συνόλου των μαθητών; Είναι η ίδρυση των Ωνασείων Σχολείων ο μόνος δρόμος για την ενίσχυση των ευκαιριών στην εκπαίδευση για ένα σύγχρονο σχολείο που θα αναδεικνύει τις δεξιότητες των μαθητών και των μαθητριών; Όσο καλές προθέσεις -εντός εισαγωγικών- και αν έχει ο ιδιώτης, δεν γνωρίζει τις ανάγκες της δημόσιας εκπαίδευσης και δεν λειτουργεί εξ ορισμού με τους όρους της. Τελικά, ποιος εγγυάται ότι μια τέτοια παρέμβαση δεν αφήνει ανοικτό το ενδεχόμενο εισόδου κι άλλων ιδιωτικών φορέων σε δημόσιους εκπαιδευτικούς θεσμούς και ότι δεν θα ενισχύσει τις κοινωνικές ανισότητες;

Στην Ελληνική Λύση θέλουμε να μην υστερούν τα δημόσια σχολεία και να είναι διαθέσιμα σε όλους και προφανώς, δεν συμφωνούμε με τη δημιουργία μιας παιδείας δύο ταχυτήτων, με τη σφραγίδα των ιδιωτών εντός των δημόσιων σχολείων.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο Κερατσινίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια της Νέας Αριστεράς κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κυρία Πρόεδρε, κυρίες και κύριοι Υπουργοί, κυρίες και κύριοι συνάδελφοι, προσκεκλημένοι μαθητές και καθηγητές, η εκπαίδευση αποτελεί τη ραχοκοκαλιά κάθε κοινωνίας που φιλοδοξεί να προοδεύσει, να ενισχύσει τη συνοχή της και να εξασφαλίσει ένα μέλλον αντάξιο των πολιτών της. Είναι το θεμέλιο που εξισώνει τις ευκαιρίες, γεφυρώνει το χάσμα των ανισοτήτων και παρέχει στα παιδιά μας τα εφόδια για να διεκδικήσουν ένα καλύτερο αύριο.

Μέσα από την καθολική και ισότιμη πρόσβαση στην εκπαίδευση, οι κοινωνικές ανισότητες μπορούν να αμβλυνθούν ή και να εξαλειφθούν. Οι ίσες ευκαιρίες δεν αποτελούν απλώς σύνθημα, αλλά τον ακρογωνιαίο λίθο για μια δίκαιη και δημοκρατική, κοινωνία όπου όλοι και όλες έχουν τη δυνατότητα να αναπτύξουν πλήρως τις δυνατότητές τους. Ωστόσο, η Κυβέρνηση της Νέας Δημοκρατίας ακολουθεί μια πορεία που υπονομεύει αυτές τις αρχές, επιλέγοντας πολιτικές που εντείνουν τις ανισότητες και ενισχύουν τους αποκλεισμούς. Αντί να θωρακίσει τη δημόσια εκπαίδευση, επιδιώκει τη συστηματική αποδυνάμωσή της.

Η σημερινή μας συζήτηση για την ίδρυση του δικτύου των Ωνασείων Σχολείων δεν είναι μια μεμονωμένη εκπαιδευτική πολιτική, είναι μια ακόμη κίνηση σε μια συνολική στρατηγική που επιβεβαιώνει τη διάθεση της Κυβέρνησης να περιορίσει τον ρόλο του δημόσιου εκπαιδευτικού συστήματος και να μετατρέψει την εκπαίδευση σε προνόμιο για λίγους. Αντί να επενδύει σε ένα ενιαίο ποιοτικό και δωρεάν δημόσιο σχολείο για όλα τα παιδιά, η Κυβέρνηση επιλέγει να δημιουργεί νησίδες αριστείας και προνομίων που προορίζονται για τους λίγους. Με αυτό τον τρόπο υπονομεύεται ευθέως η βασική αρχή της ισότητας στην εκπαίδευση και αναπαράγονται οι κοινωνικές ανισότητες.

Το νομοσχέδιο που συζητάμε σήμερα δεν αποτελεί μεταρρύθμιση προς όφελος της εκπαιδευτικής κοινότητας, είναι μια συνειδητή επιλογή που διευρύνει χάσματα, ενισχύει οι ανισότητες, εδραιώνει ένα νεοφιλελεύθερο μοντέλο διαχείρισης της δημόσιας εκπαίδευσης, όπου η εκπαίδευση παύει να είναι δικαίωμα και μετατρέπεται σε προνόμιο.

Θα προσπαθήσω στην τοποθέτησή μου να αποδείξω ότι η πρόταση αυτή δεν μπορεί να αποτελέσει τη λύση. Δυστυχώς, είναι ένα ακόμη βήμα προς τη συστηματική αποδόμηση του δημόσιου σχολείου, με σοβαρές μακροχρόνιες συνέπειες για τους μαθητές, τους εκπαιδευτικούς και την κοινωνία στο σύνολό της. Οι νεοφιλελεύθερες πολιτικές στην εκπαίδευση αποδέχονται την ανισότητα στην εκπαίδευση και ταυτόχρονα ασπάζονται τη θεωρία του ανθρώπινου κεφαλαίου, σύμφωνα με την οποία η οικονομική επένδυση στην εκπαίδευση, αποδίδει οικονομικά τα πολλαπλάσια, αλλά αυτό αφορά μόνο μια ολιγάριθμη ελίτ στην οποία πρέπει να εξασφαλιστούν όλες οι δυνατότητες. Αντίθετα, για την πλειονότητα των παιδιών αρκεί μια σύντομη εκπαίδευση και προώθηση στην επαγγελματική κατάρτιση. Έτσι στις Ηνωμένες Πολιτείες της Αμερικής και στη Βρετανία εφαρμόστηκαν πολιτικές που προέβλεπαν τη δυνατότητα των γονέων να επιλέγουν σχολεία για τα παιδιά τους, ανεξάρτητα από την περιοχή κατοικίας τους, οι οποίες ευνόησαν τη συγκέντρωση των παιδιών με υψηλές αποδόσεις σε λίγα σχολεία, ανάλογη με την πολιτική που εφάρμοσε η Νέα Δημοκρατία με την καθιέρωση ενός προνομιακά δικτύου πρότυπων πειραματικών κατά τη διάρκεια της πανδημίας. Ακολούθησαν σε ΗΠΑ και Μεγάλη Βρετανία η χρηματοδότηση των σχολείων, ανάλογα με το ποσοστό των παιδιών που προσέλκυαν και η συγκέντρωση σημαντικών προνομίων σε αυτά τα σχολεία, κατά κανόνα εις βάρος των άλλων σχολείων. Και βεβαίως, όλα αυτά απέβαιναν σε βάρος των σχολείων των πιο υποβαθμισμένων περιοχών των μεγαλουπόλεων και ποιο ήταν το αποτέλεσμα; Μεγάλα ποσοστά σχολικής αποτυχίας, αναλφαβητισμού και διαρροής.

Η Κυβέρνηση, λοιπόν, μιλάει για την πολυτυπία των σχολείων. Όπως είπα και εισαγωγικά, δυστυχώς, εδώ πρόκειται για μια ευρύτερη στρατηγική κατακερματισμού του δημόσιου εκπαιδευτικού συστήματος. Τα πρότυπα, τα πειραματικά, οι εξαγγελίες για διεθνή απολυτήρια, τα ιδιωτικά πανεπιστήμια, προωθούνται από την Κυβέρνηση ως λύσεις.

Ας δούμε, όμως, την πραγματικότητα. Τι προκύπτει; Κατηγοριοποίηση των σχολείων. Αντί να επενδύουμε σε ένα ενιαίο, ισχυρό δημόσιο σχολείο, δημιουργούνται κατηγορίες σχολείων, κατηγορίες μαθητών και τελικά κατηγορίες πολιτών.

Τα Ωνάσεια Σχολεία με τη διαφορετική δομή και τα ιδιαίτερα προνόμια που θα απολαμβάνουν σύμφωνα με τη σύμβαση, εισάγουν μια νέα μορφή εκπαιδευτικής ελίτ, ενώ αφήνουν τους λιγότερο προνομιούχους να αγωνίζονται για τα ελάχιστα. Παραβιάζεται η αρχή της ισότητας. Η διαφοροποίηση στα προγράμματα σπουδών, που μπορεί να τα αποφασίζει η διοικούσα επιτροπή, στις υποδομές, στον αριθμό των μαθητών ανά τάξη, παραβιάζει την αρχή της ισότητας. Οι τάξεις των συγκεκριμένων σχολείων θα έχουν είκοσι πέντε μαθητές, ενώ στα υπόλοιπα δημόσια σχολεία οι μαθητές θα στοιβάζονται σε αίθουσες είκοσι επτά και τριάντα ατόμων.

Το αποτέλεσμα, λοιπόν, είναι προφανές. Ένα εκπαιδευτικό σύστημα πολλών ταχυτήτων, λίγοι ευνοημένοι με πρόσβαση σε υψηλού επιπέδου εκπαίδευση, οι υπόλοιποι μένουν πίσω. Και βεβαίως αποδυνάμωση του δημόσιου σχολείου, ενδυνάμωση των ανισοτήτων, συστηματικά αποδυνάμωση του δημόσιου σχολείου και βεβαίως η διαρκής ανακατεύθυνση πόρων και προσωπικού επιλεγμένου προς τα σχολεία ειδικού σκοπού, αφήνει τα σχολεία της γειτονιάς χωρίς βασικές υποδομές και ανθρώπινο δυναμικό. Το αποτέλεσμα; Ένα σχολείο δεύτερης κατηγορίας που αδυνατεί να ανταποκριθεί στις ανάγκες των μαθητών του.

Ανέφερα και τα διεθνή δεδομένα. Η Κυβέρνηση, λοιπόν, διαφημίζει και τα Ωνάσεια Σχολεία ως μια λύση για την παροχή ευκαιριών σε μαθητές από υποβαθμισμένες περιοχές. Είναι έτσι τα πράγματα; Τι καθιερώνεται; Εισαγωγικές εξετάσεις και συνεντεύξεις για την επιλογή των μαθητών. Πώς εξυπηρετείται, λοιπόν, ο κοινωνικός χαρακτήρας, όταν οι μαθητές που δεν θα έχουν πρόσβαση σε ακριβή φροντιστηριακή προετοιμασία από το δημοτικό αποκλείονται εξαρχής; Αυτό που πραγματικά βλέπουμε είναι η δημιουργία ενός συστήματος επιλογής όπου οι προνομιούχοι, που θα έχουν τη δυνατότητα των φροντιστηρίων, έχουν πλεονέκτημα απέναντι στους υπόλοιπους.

Υπάρχει και γεωγραφική ανισότητα. Οι περιοχές που επιλέγονται δεν ανταποκρίνονται πάντοτε στις μεγαλύτερες κοινωνικοοικονομικές ανάγκες. Στην Κυψέλη, για παράδειγμα, όπου λειτουργούν, ήδη, τέσσερα γυμνάσια και δύο λύκεια, τα Ωνάσεια Σχολεία θα στερήσουν πολύτιμες υποδομές από την πλειοψηφία των μαθητών και οι υπόλοιποι μαθητές θα στοιβαχθούν στα ήδη υπερφορτωμένα σχολεία της περιοχής.

Και βεβαίως, εδώ υπάρχει ένα θέμα ότι εκεί δεν μπορούν να φοιτήσουν παιδιά με σοβαρές γνωσιακές ή αναπτυξιακές διαταραχές και αναπηρίες, μόνο με κινητικές αναπηρίες πιθανόν. Άρα, επιλέγονται οι καλύτεροι και οι υπόλοιποι μένουν στο περιθώριο. Έτσι το εκπαιδευτικό σύστημα παύει να λειτουργεί ως μοχλός κοινωνικής κινητικότητας και μετατρέπεται σε εργαλείο αναπαραγωγής της ανισότητας. Τι συμβαίνει, δηλαδή; Η πολιτεία, αντί να υποστηρίξει τα πιο αδύναμα παιδιά βάζοντάς τα σε ένα πραγματικά αντισταθμιστικό σχολείο, μέσα στο σχολείο, τα αποκλείει εκ των προτέρων από το σχολείο αυτό με τις εισαγωγικές εξετάσεις και τα αποστερεί με αυτόν τον τρόπο από όλα εκείνα τα οποία ταυτόχρονα υπόσχεται.

Γι’ αυτό, λοιπόν, η σύμπραξη του Υπουργείου και του Ιδρύματος Ωνάση θα μπορούσε, αν ήθελε, να προσφέρει σημαντικό κοινωνικό έργο καταργώντας εξολοκλήρου τις εισαγωγικές εξετάσεις από τα Ωνάσεια Σχολεία, γιατί γνωρίζει ότι με αυτές θα αποκλειστούν ακριβώς εκείνα τα παιδιά που έχουν μεγαλύτερη ανάγκη υποστήριξης. Θα μπορούσε να το κάνει στηρίζοντας σχολεία και θεσμούς που, ήδη, λειτουργούν γι’ αυτόν το σκοπό και συναντούν σοβαρά προβλήματα στη λειτουργία τους, όπως τα σχολεία τα διαπολιτισμικά, τα σχολεία με ζώνες εκπαιδευτικής προτεραιότητας, αναφέρονται και τα μουσικά και καλλιτεχνικά σχολεία που βρίσκονται στους δρόμους και ζητάνε στήριξη. Δεν το κάνει, όμως, γιατί επιχειρεί να θηρεύσει εύκολη αποτελεσματικότητα. Δουλεύοντας με παιδιά επιλεγμένα με τόσο αυστηρά κριτήρια και αλλεπάλληλες κρίσεις και αποδιώχνοντας από τα Ωνάσεια Σχολεία, αλλά και τους ομίλους και τα σύνορα, όσους αποκλίνουν από τις επίσημες νόρμες θεωρεί ότι θα εξασφαλίσει εύκολα και άκοπα την επιζητούμενη μαθησιακή ομοιομορφία και, βέβαια, εντυπωσιακά θετικά αποτελέσματα, αλλά και εύκολη κοινωνική αποδοχή. Θα είχε συμβάλει, όμως, στην περαιτέρω ενίσχυση της ανισότητας στην εκπαίδευση και την εξαπάτηση της ελληνικής κοινωνίας.

Τώρα, όσον αφορά στα πιο επιμέρους ζητήματα, πώς ενσωματώνεται η λογική της ιδιωτικοποίησης; Η διοικούσα επιτροπή έχει υπερεξουσίες, υπερβαίνουν τον ρόλο της πολιτείας, έχει αυτονομία, αναφορικά με το διδακτικό πρόγραμμα, την αξιολόγηση των εκπαιδευτικών και τους όρους φοίτησης, ακόμη και το να διώχνει μαθητές που δεν τα καταφέρνουν. Και βεβαίως μπορεί να χρησιμοποιεί κονδύλια που να τα ανακατανέμει ανά βούληση. Ποιος ελέγχει αυτήν τη διαδικασία; Υπάρχει λογοδοσία;

Βλέπουμε, λοιπόν, ότι εδώ υποβαθμίζεται, ταυτοχρόνως με όλα αυτά στα οποία αναφέρθηκα, στην ουσία το Ωνάσειο Σχολείο. Ενώ, λοιπόν, εκεί γίνονται όλα αυτά για να φτιάξουμε τα καλά σχολεία, ποια είναι η κατάσταση στα δημόσια σχολεία; Απογοητευτική! Ελλιπείς υποδομές, σχολεία σε πολλές περιοχές της χώρας λειτουργούν σε κτίρια που καταρρέουν, μαθητές και εκπαιδευτικοί αναγκάζονται να αντιμετωπίσουν συνθήκες που δεν αρμόζουν σε μια σύγχρονη κοινωνία. Οι πόροι που διατίθενται για τη δημόσια εκπαίδευση είναι ελάχιστοι. Οι διευθυντές συχνά αναγκάζονται να ζητούν από τους γονείς να καλύψουν βασικές ανάγκες, όπως αναλώσιμα υλικά και συντήρηση κτιρίων. Και βεβαίως σημαντικές ελλείψεις προσωπικού σε πολλά σχολεία, με τους μαθητές να κάνουν μάθημα χωρίς καθηγητές σε βασικά μαθήματα, όπως τα μαθηματικά ή η φυσική ή με αναπληρωτές καθηγητές που κάτω από πολύ δραματικές συνθήκες τρέχουν σε δύο ή και περισσότερα σχολεία.

Επομένως, το πρόβλημα είναι ότι η Κυβέρνηση αντί να επενδύσει -και είναι επιλογή- στη συνολική αναβάθμιση της δημόσιας εκπαίδευσης, προσπαθεί να δημιουργήσει και με αυτήν τη νομοθέτηση, αλλά και με τις άλλες στις οποίες αναφέρθηκα, σχολεία – βιτρίνα αφήνοντας την πλειοψηφία των μαθητών στο περιθώριο.

Και βεβαίως, οι εκπαιδευτικοί, που αποτελούν έναν από τους βασικούς πυλώνες του εκπαιδευτικού συστήματος, βρίσκονται στο στόχαστρο. Επαγγελματική εξουθένωση. Εκπαιδευτικοί στα Ωνάσεια Σχολεία υποχρεώνονται να συμμετέχουν σε εξωσχολικές δραστηριότητες, χωρίς την απαραίτητη στήριξη και το αποτέλεσμα πάντα, όπως ξέρουμε, όταν υπάρχει εξουθένωση είναι υποβάθμιση της ποιότητας της διδασκαλίας. Υποχρεωτική μετακίνηση εκπαιδευτικών από άλλα σχολεία για την κάλυψη των αναγκών, που διαλύει τη συνοχή της εκπαιδευτικής κοινότητας. Ποιος θα προστατεύσει τους μαθητές που μένουν πίσω;

Η διαδικασία της αξιολόγησης είναι ένα επιπλέον γραφειοκρατικό βάρος για τους εκπαιδευτικούς που εντείνει την αίσθηση της αβεβαιότητας και της ανασφάλειας. Και φυσικά, κανένας διάλογος, καμία διαβούλευση, όχι μόνο με την Αντιπολίτευση -γι’ αυτό και ακούτε για τις τροπολογίες της τελευταίας στιγμής του Υπουργείου για να μετριαστούν οι σκληρές επιπτώσεις και αντιδράσεις- αλλά ούτε με την ΟΛΜΕ ούτε με τις τοπικές ΕΛΜΕ ούτε με τους συλλόγους γονέων και κηδεμόνων ούτε με τους μαθητές, που καταθέτουν διαβήματα αγωνίας από τον Εύοσμο, από το Ηράκλειο, από την Κυψέλη, από την Ξάνθη. Διάβασα στις επιτροπές την επιστολή που έρχεται υπογεγραμμένη από όλους τους καθηγητές του Λυκείου Ευόσμου και οι οποίοι σήμερα, ομόφωνα, έχουν αποφασίσει να κηρύξουν στάση εργασίας και διαδήλωση στο Σύνταγμα, γιατί ενώ καλούνται να υπηρετήσουν αυτό το σύστημα, κανένας δεν τους λαμβάνει υπ’ όψιν ούτε στον διάλογο.

Κυρίες και κύριοι συνάδελφοι, η Νέα Αριστερά δεν μπορεί να υποστηρίξει μια πολιτική που διαλύει τη δημόσια εκπαίδευση και ενισχύει τις κοινωνικές ανισότητες. Στεκόμαστε στο πλευρό της εκπαιδευτικής κοινότητας, των μαθητών, των εκπαιδευτικών και των οικογενειών τους, που δίνουν καθημερινά έναν αγώνα για να κρατήσουν ζωντανή την ιδέα της δημόσιας δωρεάν συμπεριληπτικής και ισότιμης εκπαίδευσης για όλες και όλους. Η εκπαίδευση δεν είναι προνόμιο που παραχωρείται σε λίγους, αλλά δικαίωμα που ανήκει σε όλους. Η πολιτεία έχει ευθύνη να διασφαλίσει αυτό το δικαίωμα θωρακίζοντάς το απέναντι σε κάθε προσπάθεια υπονόμευσης.

Στα χρόνια της διακυβέρνησης της Δεξιάς η δημόσια παιδεία έχει δεχθεί μια συστηματική επίθεση με δύο διακριτά χαρακτηριστικά, την υποβάθμιση μέσω κρατικής υποχρηματοδότησης και μέτρων περιορισμού, μεταξύ αυτών συγχωνεύσεις τμημάτων που αποδιοργανώνουν την εκπαιδευτική διαδικασία, εγκατάλειψη σχολικών υποδομών και συστηματική ανεπάρκεια μόνιμου προσωπικού. Επίσης, οι χαμηλοί μισθοί των εκπαιδευτικών και η εφαρμογή της ελάχιστης βάσης εισαγωγής, που αποκλείει μαθητές από την τριτοβάθμια εκπαίδευση και δημιουργεί πελάτες για τα ιδιωτικά κολλέγια και τα ιδιωτικά πανεπιστήμια. Και βεβαίως συνεχίζεται η ιδεολογική επίθεση -το ακούσαμε και σήμερα από του Βήματος αυτού- με στόχο τη μετατροπή της εκπαίδευσης σε μηχανισμό αναπαραγωγής νεοφιλελεύθερων και συντηρητικών αντιλήψεων. Αναφέρθηκα εισαγωγικά σε αυτές.

Στο πλαίσιο αυτό καλλιεργείται η κουλτούρα ατομικισμού και συντηρητισμού, με στόχο την απαξίωση των δημοκρατικών κατακτήσεων της Μεταπολίτευσης. Ακόμα, αποδυναμώνεται η εκπαιδευτική κοινότητα ως συλλογική δύναμη, σε αντίθεση με το όραμα της συμμετοχικής και δημοκρατικής εκπαίδευσης. Η χώρα μας χρειάζεται άμεσα όραμα και σχέδιο για τη δημόσια εκπαίδευση.

Ως Νέα Αριστερά, πιστεύουμε ότι η απαξίωση της δημόσιας εκπαίδευσης δεν είναι μόνο ζήτημα υποχρηματοδότησης, αλλά αποτέλεσμα μιας συστηματικής δομικής υποβάθμισης που απαιτεί θεσμική επανίδρυση. Το όραμά μας περιλαμβάνει σχολεία παντού, οργανωμένα, δημοκρατικά, με μόνιμο προσωπικό, συμπεριληπτικά και προσβάσιμα σε όλους. Μια ολιστική προσέγγιση της εκπαίδευσης που να καλύπτει τις ανάγκες της σύγχρονης κοινωνίας. Υποχρεωτική δεκατετραετή εκπαίδευση που να εξασφαλίζει ίσες ευκαιρίες για όλους τους μαθητές και τις μαθήτριες. Επένδυση στις υποδομές, το ανθρώπινο δυναμικό και τους απαραίτητους πόρους για μια ποιοτική και δωρεάν εκπαίδευση.

Καλούμε την Κυβέρνηση να αποσύρει πολιτικές που αποδομούν τη δημόσια παιδεία και να δρομολογήσει ουσιαστικές αλλαγές που θα θωρακίσουν το εκπαιδευτικό σύστημα της χώρας. Φυσικά, επειδή είναι μία κεντρική επιλογή δεν πιστεύουμε ότι θα το κάνει. Επομένως, το μέλλον αυτής της χώρας δεν μπορεί να οικοδομηθεί πάνω στις ανισότητες, αλλά στις αρχές της ισότητας, της δικαιοσύνης και της αλληλεγγύης. Η συλλογική πρόοδος ξεκινάει από το σχολείο μας.

Και μία τελευταία οφειλόμενη απάντηση στην κ. Μακρή για μια συζήτηση που έγινε για ένα θέμα που αφορά επίσης το κοινωνικό κράτος και είναι η δημόσια υγεία. Θεωρώ πολύ σημαντική την προσφορά του Ωνάσειου Καρδιοχειρουργικού Κέντρου και τη σύμβαση που σε δύσκολες συνθήκες προσέφερε στο Υπουργείο Υγείας επί διακυβέρνησης του ΣΥΡΙΖΑ, με πλαίσιο όμως σαφές, νοσηλεία ασθενών από τα ασφαλιστικά ταμεία και κυρίως ανασφάλιστων ασθενών. Κι εδώ η κ. Μακρή είχε τοποθετηθεί ότι τα είχε λύσει και αυτά η Νέα Δημοκρατία.

Θέλω, λοιπόν, να δηλώσω ότι το 2015 περισσότεροι από δύο εκατομμύρια ανασφάλιστοι πολίτες ξέρουν πολύ καλά πότε άλλαξε και κατοχυρώθηκε το δικαίωμα πρόσβασής τους στα νοσοκομεία, στην ιατροφαρμακευτική περίθαλψη και στο δημόσιο σύστημα υγείας. Παρελήφθησαν το 2015 χρέη 28 εκατομμυρίων ευρώ ανασφαλίστων συμπολιτών που είχαν βεβαιωθεί στις ΔΟΥ.

Με τον εμβληματικό ν.4486/2017 αυτά τα χρέη διαγράφηκαν, ενώ πάγωσαν και άλλα 150 εκατομμύρια ευρώ από νοσήλια ανασφαλίστων, ώστε να μην προχωρήσουν στις ΔΟΥ χρέη ανασφαλίστων που προφανώς είχαν συσσωρευθεί πριν το 2015. Ήταν χρέη που προφανώς δεν άγγιζε καμία νομοθετική πρωτοβουλία της Νέας Δημοκρατίας, πόσο μάλλον επί υπουργίας Γεωργιάδη. Η προφανέστερη του ν.4386/2016 απόφαση της κυβέρνησης συσσώρευσε ανασφάλιστο κόσμο σε τριμελείς επιτροπές που είχαν θεσμοθετηθεί και παρακαλούσαν για θεραπεία και ένα χειρουργείο. Με τον νόμο αυτό εγγυήθηκε η πολιτεία τη χρήση ΑΜΚΑ σε όλους τους πολίτες της χώρας για να μπορούν να έχουν πρόσβαση στο ΕΣΥ, στα φάρμακα, στις εξετάσεις και στη νοσηλεία όσο ακριβή κι αν είναι, χωρίς χρέωση.

Και στην τελική, ας αποφασίσετε, κύριοι της Κυβέρνησης, αν τελικά είναι αναγκαία η δημόσια φροντίδα υγείας για όλους και εκείνους που διεκδικούν την υλοποίησή της ή ένα ισχυρό δημόσιο σύστημα υγείας συνιστά περιττή πολυτέλεια.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο ειδικός αγορητής της Κοινοβουλευτικής Ομάδας της Νίκης, ο κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Κυρία και κύριε Υπουργέ, επιτρέψτε μου να ξεκινήσω με τη θυσία των τριών αξιωματικών του Πολεμικού μας Ναυτικού στα Ίμια, η οποία μπορεί να αποτέλεσε ένα έπος ηρωισμού και αυταπάρνησης από τα τρία ηρωικά ελληνόπουλα, τον Βλαχάκο, τον Καραθανάση και τον Γιαλοψό, όμως οι ψυχές τους δεν έχουν ηρεμήσει κι ας έχουν τοποθετηθεί, όπως είπε ο Πρόεδρος, στο πάνθεον των ηρώων αυτού του γένους.

Είπε επίσης ότι έχουμε χρέος να τους τιμήσουμε. Προφανώς, αλλά όχι μόνο στα λόγια. Όσο ιερή κι αν είναι η στιγμή που σε αυτόν τον σημαντικό για τη δημοκρατία μας χώρο καλούμαστε να αποδώσουμε φόρο τιμής σε αυτά μας τα παλικάρια, δυστυχώς η δικαίωση της θυσίας τους εξακολουθεί να απουσιάζει. Αυτοί οι τρεις ήρωες, όπως σωστά είπε ο Πρόεδρος, δεν δείλιασαν. Δυστυχώς, όμως, δείλιασαν και δειλιάζουν ακόμα οι κυβερνώντες. Με Καρακούκηδες και τρύπες από πριτσίνια τότε και κυβερνητικά ελεγχόμενες και καθοδηγούμενες επιτροπές και γνωματεύσεις δεν δικαιώνονται οι πεσόντες ήρωες, δεν δικαιώνεται κανένας νεκρός ούτε τότε ούτε και τώρα που οι σκιές των νεκρών μας παλικαριών εξακολουθούν να μας στοιχειώνουν.

Σεβασμός στη μνήμη τους είναι η επίτευξη του σκοπού για τον οποίον έπεσαν. Και ο σκοπός αυτός είναι κάθε Έλληνας να μπορεί να πατήσει επάνω στο ελληνικότατο έδαφος των Ιμίων. Αν θέλουμε να σεβόμαστε τη θυσία αυτών των ηρώων, όπως και των άλλων που πότισαν με το αίμα τους τόσο την ελληνική γη όσο και τις θάλασσες, για να μπορούμε να θεωρούμε τους εαυτούς μας κυρίαρχους, τότε η αδικία που ακολούθησε, η οποία και γκρίζαρε το Αιγαίο και το έχει αφήσει έκτοτε έρμαιο στις διεκδικήσεις του εχθρού, της Τουρκίας, γιατί περί εχθρού πρόκειται παρ’ όλο που προβαίνετε σε αβρότητες και υποτιθέμενες φιλίες μαζί του, πρέπει να αποκατασταθεί. Αυτό γίνεται μόνο με έναν τρόπο. Δώδεκα μίλια και ΑΟΖ εδώ και τώρα. Έτσι σεβόμαστε τους πεσόντες ήρωές μας, έτσι τιμούμε τη μνήμη τους.

Σχετικά με το νομοσχέδιο τώρα. Η προς κύρωση σύμβαση μεταξύ του Υπουργείου Παιδείας και του Ιδρύματος Ωνάση διακυβεύει αναμφίβολα τον δημόσιο χαρακτήρα της παιδείας που αποτελεί θεμελιώδες και αναφαίρετο κοινωνικό αγαθό και δικαίωμα. Η σύμπραξη του δημοσίου με τον συγκεκριμένο ιδιωτικό οργανισμό είναι ιδιαίτερα προνομιακή για το Ίδρυμα Ωνάση, αφού το κράτος παραχωρεί στο ίδρυμα επί της ουσίας όχι μόνο τη δημόσια περιουσία, τις κτιριακές δηλαδή υποδομές και την εν μέρει κάλυψη της μισθοδοσίας των εκπαιδευτικών που θα εργάζονται εκεί, αλλά και το δικαίωμα να επιβάλλει τους όρους του στο καθεστώς λειτουργίας του σχολείου, αλλάζοντας άρδην τον χαρακτήρα και τη φυσιογνωμία του.

Κατ’ αρχάς, νομίζω ότι αντιλαμβανόμαστε όλοι πως παραδίδετε δημόσια σχολεία σε ιδιώτες, οι οποίοι θα έχουν λόγο για τη λειτουργία των σχολείων αυτών, αφού θα συμμετέχουν στη διοικούσα επιτροπή με ό,τι αυτό συνεπάγεται.

Το πλαίσιο στο οποίο θα λειτουργούν τα Ωνάσεια Σχολεία τα καθιστά κυριολεκτικά άλλα σχολεία. Διαφοροποιούνται ως προς τη λειτουργία, τη διοίκησή τους, έχουν διαφορετική πηγή χρηματοδότησης, διαφορετικό απολυτήριο, ωράριο λειτουργίας, ακόμα και αναλυτικό διδακτικό ωράριο για τους εκπαιδευτικούς.

Υπάρχουν διαφορετικές προβλέψεις για την εισαγωγή των μαθητών, όπως ότι οι εξετάσεις στα τεστ δεξιοτήτων, ο αριθμός των εισαγομένων μαθητών, αλλά και η πλατφόρμα για τη διεξαγωγή των εξετάσεων θα ρυθμίζονται από τη διοικούσα επιτροπή, καθιστώντας την εισαγωγή των μαθητών ουσιαστικά και τυπικά διαφορετική σε σχέση με τα υπόλοιπα πρότυπα σχολεία.

Η κατηγοριοποίηση των εκπαιδευτικών εντείνεται, καθώς όσοι και όσες υπηρετούν στα Ωνάσεια θα έχουν αναγνώριση της εκτός ωρολογίου απασχόλησής τους είτε ως κάλυψη υποχρεωτικού ωραρίου είτε ως υπερωρία, πράγμα, όμως, που δεν ισχύει για τα υπόλοιπα σχολεία. Ακόμη και το ύψος της υπερωριακής αμοιβής διαφοροποιείται στα Ωνάσεια απ’ ότι στα υπόλοιπα σχολεία.

Η διοικούσα επιτροπή διενεργεί πρόσθετη αξιολόγηση τόσο των εκπαιδευτικών όσο και των σχολικών μονάδων πέραν των, ήδη, προβλεπόμενων διαδικασιών, δημιουργώντας δηλαδή ένα ακόμα πιο ασφυκτικό και γραφειοκρατικό πλαίσιο λειτουργίας εργασιακών συνθηκών.

Η επιλογή του έμψυχου δυναμικού των εκπαιδευτικών με μια σειρά αυστηρών και ιδιαιτέρως απαιτητικών κριτηρίων τους απαξιώνει, δημιουργώντας καθεστώς εργασιακής ανασφάλειας και διαγράφοντας την όποια προσφορά τους επί μακρό χρονικό διάστημα για την εύρυθμη λειτουργία των επιλεγέντων σχολείων.

Η σκληρή πραγματικότητα είναι ότι μετά από μία διετία οι μόνιμοι εκπαιδευτικοί θα χάσουν οριστικά και αμετάκλητα τις οργανικές τους θέσεις στις συγκεκριμένες σχολικές μονάδες. Δηλαδή, πλήρης καταστρατήγηση του δικαιώματος της μοριοδότησης που προέρχεται από την πολύχρονη εμπειρία των εκπαιδευτικών, οριστική διαγραφή της προϋπηρεσίας που περιλαμβάνει μετακινήσεις για μεγάλα χρονικά διαστήματα σε περιφερειακά σχολεία και δυσπρόσιτες περιοχές, χρόνο, κόπο, οικονομικό κόστος, οικογενειακό κόστος και θυσίες πολλών ετών.

Προς επίρρωση των ανωτέρω και σύμφωνα με την τροπολογία που καταθέσατε, οι ανωτέρω εκπαιδευτικοί μπορούν να παραμείνουν στο σχολείο που χαρακτηρίστηκε Ωνάσειο με διετή θητεία προκειμένου να επιμορφωθούν και προσαρμοστούν στις νέες απαιτήσεις κατόπιν αίτησής τους.

Μετά τη διετία μπορούν να διεκδικήσουν θέση στο Ωνάσειο Σχολείο κατόπιν σχετικής πρόσκλησης. Πραγματικά τόση ισότητα δεν αντέχεται. Δεν λαμβάνεται καμία πρόνοια για τους μαθητές των περιοχών στις οποίες θα λειτουργήσουν τα Ωνάσεια Σχολεία και οι οποίοι θα υποχρεωθούν να αλλάξουν τη σχολική τους πορεία -το είπαν και πολλοί συνάδελφοι- και να επιλέξουν άλλη σχολική μονάδα. Υπολογίζεται ότι περίπου χίλιοι μαθητές θα αναγκαστούν να φοιτήσουν σε σχολεία που βρίσκονται σε μεγαλύτερη απόσταση από την κατοικία τους. Αυτό θα αυξήσει τον χρόνο και τα έξοδα μετακίνησης, ενώ παράλληλα θα δυσχεραίνει την καθημερινότητα τους και θα περιορίσει τον χρόνο και για μελέτη και για πρόσθετες δραστηριότητες, αλλά και για ξεκούραση. Εύκολα γίνεται αντιληπτό ότι οι δυσκολίες πολλαπλασιάζονται για τα παιδιά της γειτονιάς που αντιμετωπίζουν κάποιο ιδιαίτερο πρόβλημα κατά την κίνησή τους.

Δεν έχετε δώσει μέχρι σήμερα καμία απάντηση για το πώς θα αποτρέψετε το βέβαιο ενδεχόμενο των υπεραριθμιών. Ενδεικτική είναι η πρόβλεψη για τα τμήματα με ανώτερο αριθμό μαθητών το 2025 στα Ωνάσεια Σχολεία, την ώρα που στα υπόλοιπα σχολεία συγχωνεύονται τμήματα που στοιβάζονται είκοσι επτά, είκοσι οκτώ και σε μερικές περιπτώσεις και τριάντα μαθητές. Και όλα αυτά ενώ είναι κοινή παραδοχή ότι η μείωση των μαθητών και μαθητριών ανά τμήμα είναι παιδαγωγικά απαραίτητη στο σύνολο της εκπαίδευσης. Το ίδιο ισχύει και για την επιτακτική ανάγκη καθολικής και κεντρικά σχεδιασμένης επιμόρφωσης των εκπαιδευτικών που αποτελεί βασική υποχρέωση της πολιτείας και βλέπουμε με την παρούσα σύμβαση να μετακυλίεται και αυτή στην ιδιωτική πρωτοβουλία.

Ας έρθουμε τώρα και στο άρθρο 11, για το οποίο προχθές μας «μάλωσε» η κυρία Υφυπουργός, ότι εμείς ως μη νομικοί δεν μπορούμε να το κατανοήσουμε και σύμφωνα με το οποίο ρητά συμφωνείται ότι οι όροι της παρούσας σύμβασης-δωρεάς υπερισχύουν κάθε αντίθετης διάταξης της εκάστοτε ισχύουσας νομοθεσίας και κανονιστικού πλαισίου. Αυτό που εμείς και οι πλείστοι συνάδελφοι αντιλαμβανόμαστε είναι ότι πρόκειται για πλήρη αλλοίωση του δημόσιου χαρακτήρα της παιδείας και των αξιών που αυτή πρέπει να πρεσβεύει σύμφωνα με το Σύνταγμα. Κανένας έλεγχος για το τι θα διδάσκονται τα παιδιά μας και αφαίρεση του δικαιώματος της εναντίωσης και της διαμαρτυρίας από γονείς και εκπαιδευτικούς.

Ας δούμε πώς προσεγγίζει η Κυβέρνηση το συγκεκριμένο άρθρο διά της Υπουργού. Μας είπε στην επιτροπή: «Είναι μία πάγια τοποθέτηση, η οποία γίνεται σε ανάλογες συμβάσεις, που σε απλά ελληνικά για τους μη νομικούς σημαίνει ότι υπερισχύουν οι ειδικές διατάξεις των γενικών. Είναι κάτι το οποίο μπαίνει παγίως και αν με ρωτήσετε «γιατί», δεν μπορώ να σας απαντήσω. Είναι κάτι σαν αυτό που λένε οι νομικοί «επιφυλάσσομαι κάθε νομίμου δικαιώματός μου. Δεν υπάρχει παράνομο δικαίωμα. Είναι περιττό, αλλά έχει καθιερωθεί έτσι να γίνεται». Άρα, λοιπόν, κανένας φόβος, όπως μας είπε. Οι ειδικές διατάξεις, οι ειδικές ρυθμίσεις υπερισχύουν των γενικών, όπως γίνεται, είναι η γενική αρχή του δικαίου και δεν υπάρχει καμία ανησυχία.

Δηλαδή, πρώτον, η Κυβέρνηση που υπογράφει τη σύμβαση δεν γνωρίζει γιατί μπήκε η συγκεκριμένη πρόβλεψη. Δεύτερον, ποιος επιφυλάσσεται για τα νόμιμα δικαιώματά του, το Υπουργείο ή το ίδρυμα; Αυτό που μας φοβίζει και προκαλεί τη βεβαιότητα ότι σύμβαση είναι υπέρ του ιδρύματος, είναι ακριβώς ότι οι ειδικές διατάξεις της υπερισχύουν των διατάξεων της ισχύουσας νομοθεσίας και του κανονιστικού πλαισίου. Δεν είμαστε νομικοί, κυρία Υπουργέ, αλλά φροντίζουμε να ρωτάμε νομικούς και κυρίως να χρησιμοποιούμε την κοινή λογική, που και αυτή σιγά-σιγά φαίνεται να την καταργείτε. Αφού είναι περιττό και δεν ξέρετε γιατί έχει μπει, βγάλτε το. Τι σας εμποδίζει; Ας γίνει από την παρούσα σύμβαση η αρχή. Τι σημαίνει «έχει καθιερωθεί» και πώς είναι δυνατόν να έχει καθιερωθεί κάτι που εμφανώς δεν είναι υπέρ της πολιτείας ή είναι υπέρ του ιδρύματος;

Το έχουμε σημειώσει πολλές φορές, αλλά επειδή η επανάληψη είναι μήτηρ μαθήσεως, το επαναλαμβάνουμε σε ένα ακόμα νομοσχέδιο. Φέρνετε προς ψήφιση ένα νομοσχέδιο, μία σύμβαση στη Βουλή. Αυτό θα πρέπει να είναι έτοιμο να εφαρμοστεί την ίδια στιγμή που γίνεται νόμος του κράτους. Αντίθετα, ως πάγια τακτική, η Κυβέρνησή σας στο πλαίσιο εξυπηρέτησης συμφερόντων που υπηρετεί και με την προσπάθεια εντυπωσιασμού που υποβοηθείται από τα φιλοκυβερνητικά μέσα μαζικής επικοινωνίας, συνεχίζει να φέρνει προς ψήφιση νομοσχέδια που όταν εφαρμοστούν καμία σχέση δεν θα έχουν με τα πρωτότυπα μετά τις αλλοιώσεις που θα υποστούν διά της μεθόδου των τροπολογιών, των κοινών υπουργικών αποφάσεων, διαταγμάτων, εγκυκλίων και όλα αυτά τα τρικ. Το ίδιο πρόκειται να συμβεί και με την προς ψήφιση σύμβαση. Απόδειξη είναι το άρθρο 1, παράγραφος 2 της τροπολογίας που καταθέσατε. Με απόφαση του Υπουργού Παιδείας Θρησκευμάτων και Αθλητισμού μετά από εισήγηση της διοικούσας επιτροπής δύναται να καθορίζονται ο δήμος, ή το είδος της γεωγραφικής υποδιαιρέσεις του δήμου για κάθε Ωνάσειο Σχολείο, λαμβάνοντας υπ’ όψιν: Πρώτον, ιδίως τον πληθυσμό και τη διοικητική διάρθρωση του δήμου στον οποίο βρίσκεται, δεύτερον, το ελάχιστο ποσοστό του τρίτου εδαφίου της παραγράφου 1, τρίτον, τα απαιτούμενα δικαιολογητικά για την απόδειξη του τόπου συνήθους διαμονής, τέταρτον, η διαδικασία κλήρωσης σε περίπτωση ισοβαθμίας και πέμπτον κάθε άλλο ειδικό τεχνικό ή λεπτομερειακό θέμα για την εφαρμογή του παρόντος.

Άρα, μέσω των υπουργικών αποφάσεων και εγκυκλίων μπορείτε να αλλάξετε ό,τι και αν μας πείτε τώρα και όσο και καλοπροαίρετη και εμπιστοσύνη να σας δείξουμε -που δεν την αξίζετε αυτήν την εμπιστοσύνη, σύμφωνα με το πώς μέχρι τώρα νομοθετηθείτε- αυτό θα αλλάξει. Φοβάμαι πως άλλο κείμενο κάθε φορά φέρνετε προς ψήφιση και άλλο βλέπουμε τελικά στην πράξη. Είναι άλλωστε γνωστό ότι με τη συνταγματική νομιμότητα δείχνετε να έχετε πάρει διαζύγιο. Η Κυβέρνηση το απέδειξε αυτό καταργώντας -παρακάμπτοντας- ένα από τα πιο σκληρά άρθρα του Συντάγματος, του άρθρου 16.

Η Νίκη θα καταψηφίσει αυτήν τη σύμβαση η οποία φέρει την ταμπέλα «δωρεάς», αλλά στην ουσία είναι παρέμβαση στην εθνική παιδεία. Στη δευτερολογία μου θα αναφερθώ συγκεκριμένα, γιατί δεν είναι δωρεά και είναι παρέμβαση στην ελληνική παιδεία και κάτι τέτοιο στη Νίκη δεν θα το ανεχτούμε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Νέας Φιλαδέλφειας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός αγορητής της Πλεύσης Ελευθερίας, ο κ. Αδαμάντιος Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ, κυρία Πρόεδρε.

Κύριε Υπουργέ, κυρία Υπουργέ, κύριε Πρόεδρε, δυστυχώς ήθελα να ξεκινήσω διαφορετικά την ομιλία μου. Δεν θέλω να βρεθώ σε ένταση, αλλά θα με βάλει σε λίγη ένταση αυτό που θα πω. Όσοι με ξέρετε ένας ηθοποιός είμαι, βρίσκομαι εδώ μέσα προσπαθώντας να βρω σημεία τομής, σημεία που μας ενώνουν, σημεία που μπορούμε να δημιουργήσουμε. Αυτό έχω μάθει να κάνω, να δημιουργώ στη ζωή μου, έτσι γεννήθηκα και εκπαιδεύτηκα, δημιουργώντας. Δεν μπορώ παρά να μην αναφερθώ στην ατυχέστατη ομιλία του εισηγητή της Νέας Δημοκρατίας, που ξεκίνησε για πάρα πολλά λεπτά, αναφερόμενος στην επίκαιρη ερώτηση του κ. Καζαμία, για το έγκλημα των Τεμπών, -η οποία έχει συζητηθεί, ο καθένας έβγαλε τα συμπεράσματά του, ήταν σαφή νομίζω τα συμπεράσματα σε όλους-, κάνοντάς μας μαθήματα συγκίνησης και αναφερόμενος στο πόσο συγκλονισμένος ήταν ο Πρωθυπουργός εκείνο το βράδυ. Ήταν τόσο συγκλονισμένος που πήρε τον Αγοραστό και του είπε: «Αγοραστέ, είμαι συγκλονισμένος, μπάζωνε, μπάζωνε». Γι’ αυτό βγαίνει ο κόσμος εκεί πέρα έξω, γι’ αυτό. Με συγχωρείτε, αλλά πρέπει να το πω.

(Χειροκροτήματα από την πτέρυγα της Πλεύσης Ελευθερίας)

Να ελαφρύνουμε λίγο το κλίμα. Έχω μπροστά μου ένα σκονάκι. Έχω πει εδώ επανειλημμένα ότι λόγω της θεατρικής μου εκπαίδευσης με ενοχλεί ιδιαίτερα τα κινητά και οι ομιλίες στην Αίθουσα και έχω αποφασίσει να μιλάω από στήθους. Αλλά ακριβώς επειδή είναι πολύ σημαντικό το θέμα, έχω κάνει κάποια σκονάκια.

Θα πρότεινα στον νέο Πρόεδρο της Βουλής του οποίου του εύχομαι από καρδιάς καλή θητεία, να φροντίσει αυτό το θέμα με τα κινητά στην Αίθουσα. Εγώ θα τα απαγόρευα στην Αίθουσα και θα άφηνα τα τάμπλετ και τους υπολογιστές για να μπορούμε να ενημερωνόμαστε, να έχουμε την απαραίτητη ενημέρωση και όχι να μιλάμε όλη τη μέρα στα κινητά μας μέσα εδώ. Μας ακούν και νέα παιδιά από τα θεωρεία. Καλώς ήρθατε.

Ξεκινάω για το νομοσχέδιο, λέγοντας το εξής: «Του χάριζαν γάιδαρο και τον κοιτούν στα δόντια». Ή όπως έλεγε ο παππούς μου ο Διαμάντης: «Τζάμπα ξύδι, πιο γλυκό από μέλι». Τι θέλω να πω; Δεν είναι κανείς από τον ΣΥΡΙΖΑ τώρα. Αν ήταν εδώ ο προ-πρώην Πρόεδρος του ΣΥΡΙΖΑ, γιατί τον άλλον τον «τζάσανε», θα μας μιλούσε για καμήλες και θα μας έλεγε: «gifted the camel, now see the queue». Αλλά αυτά είναι ιστορίες που περάσαμε δυστυχώς και πέρασαν, έμειναν μακριά.

Δεν θα πω κάτι διαφορετικό από ό,τι είπα στις επιτροπές. Πιστεύω βαθιά και το έχω ξαναπεί εδώ, ότι για θέματα παιδείας και πολιτισμού μπορούμε να βρούμε χίλια πράγματα να συμφωνούμε και άλλα χίλια να διαφωνούμε και να έχουμε όλοι δίκιο. Σε κάθε θέμα και ιδίως σε τέτοια θέματα και λεπτά ζητήματα. Και έχω πει εδώ ότι δεν βλέπω το ποτήρι ούτε μισοάδειο ούτε μισογεμάτο. Εγώ με το ποτήρι ξεδιψώ. Και αν διψάω και πάρα πολύ θα το πιώ όλο το ποτήρι ό,τι και αν έχει μέσα. Καλή ώρα, τώρα.

Κάπως έτσι βλέπω, λοιπόν, αυτό το νομοσχέδιο, σαν μια μεγάλη ανάγκη να ξεδιψάσουμε σε ένα τέτοιο λεπτό ζήτημα της παιδείας. Είχα κάποιες ενστάσεις, τις είπα στην επιτροπή, σε σχέση με τη βιωσιμότητα ας πούμε. Απαντήθηκαν τα ερωτήματά μου για τη βιωσιμότητα, μελετώντας λίγο καλύτερα και την λειτουργία του Ωνασείου Καρδιοχειρουργικού Κέντρου και βλέποντας πώς αυτός ο τόσο σοβαρός οργανισμός, το Ίδρυμα Ωνάση δεν αφήνει τίποτα στην τύχη του, δεν δίνει κάποια χρήματα και μετά τα αφήνει, αλλά συνεχίζει να τα ενισχύει και να τα ενισχύει με δωρεές.

Σχετικά με το σχολείο της γειτονιάς, νομίζω ότι η ρύθμιση για την εντοπιότητα δίνει τις απαντήσεις. Ένα ποσοστό παιδιών από την στενή περιοχή θα δίνουν εξετάσεις και ένα άλλο ποσοστό από την ευρύτερη περιοχή, όχι από όλη την Αθήνα ή από όλη την Ελλάδα. Σε κάθε πράγμα κάτι κερδίζεις και κάτι χάνεις. Εδώ νομίζω ότι κερδίζουμε πάρα πολλά περισσότερα από αυτά που χάνουμε.

Είμαι ένα παιδί από τη Λάρισα, το είπα και στην επιτροπή, με δύο εκπαιδευτικούς γονείς, που διάλεγα -λόγω αυτού του προνομίου- σχολείο και είχα διαλέξει το 1ο Γυμνάσιο Λάρισας, πολύ μακριά από το σπίτι μου και δεν με πείραζε καθόλου να περπατάω λίγο παραπάνω. Δεν νομίζω να συμβεί κάτι τέτοιο, νομίζω πως θα υπάρχουν ανάλογες ρυθμίσεις.

Σχετικά με τους καθηγητές, ναι είναι ένα θέμα. Θα κρίνονται ή θα απαιτούνται ιδιαίτερα προσόντα. Μιλάει ένας άνθρωπος που κρίνεται καθημερινά για τη δουλειά του. Κρίνομαι καθημερινά. Έχω μάθει να κρίνομαι και δεν θέλω να κρίνει κάποιος αρνητικό το να κρίνεται. Και εν πάση περιπτώσει με τον τρόπο που γίνεται αυτή η ρύθμιση όπως τη διαβάσαμε, λέει ότι θα απαιτούνται κάποια ιδιαίτερα προσόντα και θα έχουν τη δυνατότητα να επιμορφωθούν οι καθηγητές ή αλλιώς να διαλέξουν σχολείο της επιλογής τους.

Θα ήθελα να δώσω ένα παράδειγμα, που μπορεί να αρέσει στα παιδιά που είναι πάνω. Αν σε μία παράσταση μου πουν:

«Δυστυχώς, Διαμαντή θέλει φλάουτο η παράσταση. Ξέρεις φλάουτο;».

«Όχι. Ξέρω κιθάρα, ντραμς».

«Θέλεις να μάθεις σε δύο χρόνια ή να διαλέξεις ένα άλλο θέατρο να πας;».

Θα πω, fair enough. Ή μαθαίνω φλάουτο ή διαλέγω ένα θεατράκι και πάω και παίζω. Κάπως έτσι το βλέπω σε σχέση με τη ρύθμιση την οποία βρίσκω εξαιρετικά ευνοϊκή.

Σχετικά με τους μαθητές, να δώσω ένα προσωπικό παράδειγμα και κάπως έτσι θα κλείσω. Έχω δύο παιδιά, την Νιόβη και τον Γιάννο. Η Νιόβη μου είχε την τύχη να κληρωθεί στο Μαράσλειο. Μετά, το πειραματικό συνδέθηκε -ήταν η τελευταία φουρνιά μαθητών που συνδέθηκε- με το πρότυπο, 1ο Γυμνάσιο Πλάκας και τώρα φοιτά στη Γεννάδειο, στο 1ο Λύκειο Αθηνών. Ένα σπουδαίο σχολείο, ένα πραγματικά σπουδαίο σχολείο, ζηλευτό σχολείο. Υπολείπεται λίγο σε υποδομές, αλλά είναι ένα σπουδαίο σχολείο. Οι μαθητές έχουν τρομερά ενδιαφέροντα, πολιτικοποιημένοι, μιλάνε για φιλοσοφία, για μουσική. Έκαναν ένα πάρτι πριν από έναν μήνα και στις 3.00΄ το πρωί έβγαζαν stories, έπαιζαν Ραχμάνινοφ στο πιάνο και χόρευαν. Είναι εξαιρετικό αυτό που συμβαίνει και χαίρομαι πάρα πολύ που υπάρχει αυτό το σχολείο και αυτά τα παιδιά που βγαίνουν από αυτό το 1ο Λύκειο της Ελλάδας, τη Γεννάδειο Σχολή.

Ο γιος μου δεν είχε την ίδια τύχη. Πηγαίνει σε ένα δημόσιο σχολείο, με τα πάρα πολλά γνωστά προβλήματα, όπως κτιριακά, που υπάρχει ανάγκη να δούμε ποιος θα κάνει τι, ο δήμος, το Υπουργείο και να υπάρχει κάπως μια συνεννόηση για να μπορέσουν τα πράγματα να προχωρήσουν στα δημόσια σχολεία.

Θα ήθελα λοιπόν, να πάει ο γιος μου στη Γεννάδειο; Θα ήθελα. Θα ήθελα να πάει σε Ωνάσειο; Θα ήθελα. Θα ήθελα όμως, όλα τα παιδιά να έχουν αυτήν τη δυνατότητα. Θα ήθελα όλα τα παιδιά. Γι’ αυτό και κάνω μια έκκληση, όπως είπα στον Υπουργό κατά τη διάρκεια της επιτροπής, γιατί πιστεύω βαθιά στην εξίσωση προς τα πάνω. Δεν μπορούμε να συμφωνούμε όλοι εδώ ότι υπάρχουν σοβαρά προβλήματα στην παιδεία –όπως και στην υγεία- και να λέμε: «Α, δεν θέλουμε. Ξεχάστε μας, δεν θέλουμε. Έχουμε σοβαρά προβλήματα, αλλά δεν θέλουμε». Πιστεύω στην εξίσωση προς τα πάνω. Να δώσουμε μια υπόσχεση, να είναι μια αρχή, να δούμε σοβαρά τα κτιριακά προβλήματα, όλα τα προβλήματα που υπάρχουν στην παιδεία σήμερα και να είναι ένα έναυσμα, ακόμα και σε άλλους επενδυτές. Όπως έγινε αυτή η θαυμαστή Στέγη Γραμμάτων και Τεχνών και μετά από κάποια χρόνια «τσίμπησε» ο Νιάρχος και έκανε το Ίδρυμα Σταύρος Νιάρχος, ένα κόσμημα κι αυτό. Γιατί να μην είναι η αρχή και να ενισχυθεί η δημόσια παιδεία από ιδιώτες, με αυτόν τον τρόπο, να παραμείνει και να κρατηθεί ο χαρακτήρας της, αλλά να φροντίσουμε να αναβαθμίσουμε προς τα πάνω, να κάνουμε μια εξίσωση προς τα πάνω, να είναι αυτός ο στόχος μας, πάντα προς τα πάνω, στοχεύοντας προς τα πάνω και όχι καταστρέφοντας και στοχεύοντας στο να παραμείνουμε κάτω.

Η δική μου εισήγηση είναι θετική. Θα αφήσω, όμως, τον χώρο στην Πρόεδρό μας, Ζωή Κωνσταντοπούλου να μιλήσει κάπως πιο πολιτικά -εγώ έτσι έχω μάθει να μιλάω, με την αλήθεια και την ψυχή μου- και να σας αναλύσει την ψήφο μας, με το δικό της πολιτικό κριτήριο.

Σας ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα τώρα ο κ. Ιωάννης Κόντης, ο ειδικός αγορητής της Κοινοβουλευτικής Ομάδας των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, συζητάμε τώρα τη σύμβαση αυτή, η οποία εκ πρώτης όψεως φαίνεται ότι είναι ευεργετική με τα δεδομένα που παρέχει και τα οικονομικά δεδομένα, τον τρόπο που θα προσεγγίζουν την εκπαίδευση οι νέοι καθηγητές μαζί με τους παλιούς.

Εμείς, όπως όλοι γνωρίζουν εδώ, έχουμε πει «ναι» σε όλες τις χορηγίες που έχουν γίνει, Ίδρυμα Νιάρχου, Λάτση, δεν έχουμε ιδεοληψίες ούτε ερχόμαστε να πούμε ότι οι χορηγίες από ευαγή ιδρύματα δεν είναι αποδεκτές. Έχουμε αποδεχθεί όλες τις χορηγίες, γιατί θεωρούμε ότι η Ελλάδα μεγάλωσε μέσα από μεγάλους χορηγούς. Και μέχρι σήμερα ξέρουμε τα κτίρια και ό,τι έχουν φτιάξει, όπως το Παναθηναϊκό Στάδιο, το Ζάππειο και άλλα, που έκαναν Έλληνες χορηγοί, Έλληνες της διασποράς, Έλληνες που μεγαλούργησαν έξω. Και είναι αποδεκτό. Πόσο μάλλον όταν μιλάμε για έναν μεγάλο για εμάς Έλληνα, τον Αριστοτέλη Ωνάση, έναν Έλληνα ο οποίος για μας είναι μέρος της ιστορίας της Ελλάδος, ένας άνθρωπος ο οποίος ένιωθε κάθε στιγμή ότι είναι Έλληνας.

Εδώ μπαίνει όμως, ένα «αλλά». Θα αποδεχόμασταν να υπάρχει αυτή η δωρεά αν υπήρχε μία ισόνομη κατεύθυνση προς όλη την εκπαίδευση. Αυτήν τη στιγμή εγώ έχω πάρει πολλά μηνύματα μετά τις επιτροπές από μαθητές σχολείων από όλη την περιφέρεια ειδικά της Θεσσαλονίκης, από τον Εύοσμο και τις όμορες περιοχές. Βλέπω ότι τα παιδιά, οι μαθητές, οι καθηγητές αισθάνονται ότι δημιουργούνται σχολεία δύο ταχυτήτων, ότι δημιουργούνται σχολεία δύο ευκαιριών, ότι κάποιοι θα είναι κάτω από τον ήλιο, όπως λέμε, άσχετα αν στην ουσία αυτό δεν αποδειχθεί τόσο πραγματικό. Και βλέπουμε ότι αισθάνονται ότι δεν θα έχουν τη δυνατότητα όλοι να φοιτήσουν σε ένα σχολείο, το οποίο θα είναι δημόσιο επαναλαμβάνω και θα τους δίνει τις δυνατότητες να έχουν τα επιπλέον μαθήματα με διάφορες συνεργασίες, κ.λπ.. Και όπως είπα και μένα ο γιος μου φοιτά σε ένα ιδιωτικό σχολείο, το Ανατόλια, και βλέπω τη διαφορά που υπάρχει με τα δημόσια. Θα ήθελα, όμως, τα δημόσια να είναι σαν το Ανατόλια ή σαν άλλα ιδιωτικά σχολεία.

Δυστυχώς, αυτό δεν έχουμε κάνει και δεν θα γίνει αυτό με μια δωρεά δέκα - είκοσι σχολείων τα οποία θεωρητικά θα προσπαθήσουν να ανεβάσουν τη δημόσια εκπαίδευση.

Θα θέλαμε, κύριε Πρόεδρε, αυτή η προτεραιότητα που κάνετε, όπως είπαμε και στην προηγούμενη συνεδρίαση, να κατευθυνθεί στα ειδικά σχολεία παιδιών τα οποία έχουν μεγάλα προβλήματα, όπως είναι ο αυτισμός που είναι –επαναλαμβάνω- το μεγαλύτερο πρόβλημα. Το μεγαλύτερο πρόβλημα στην Ελλάδα σήμερα, το οποίο δεν το αναγνωρίζουμε, είναι ότι πάρα πολλές οικογένειες δίπλα μας μεγαλώνουν παιδιά τα οποία είναι πανέξυπνα στην πραγματικότητα, αλλά χρειάζονται ειδική προσέγγιση. Και είναι παιδιά τα οποία δεν έχουν τη δυνατότητα. Δύο χρόνια ασχολούμαι και παρακολουθώ το Ειδικό Σχολείο Αυτισμού που υπήρχε μέσα σ’ ένα εργοστάσιο στην Τούμπα στη Θεσσαλονίκη στο οποίο είχαν τα παιδιά φυλακισμένα, σαν σάντουιτς από μηχανήματα. Δούλευε το πρωί το εργοστάσιο. Και το οποίο δεν άλλαξε ποτέ θέση, παρ’ όλες τις υποσχέσεις που έγιναν. Τα παιδιά υποτίθεται ότι πήραν την υπόσχεση ότι θα πάνε σε ένα νέο σχολείο ειδικό. Δόθηκαν 500.000 ευρώ από το Υπουργείο Παιδείας -ο κύριος Υπουργός σίγουρα ξέρει το θέμα- και ο Δήμος Καλαμαριάς σήμερα, λέει, ότι δεν επαρκούν αυτά τα χρήματα, γιατί απαιτούνται κι άλλα χρήματα ή δεν μπορεί να γίνει το έργο. Τα παιδιά διασκορπίστηκαν σε άλλα σχολεία και έχει δημιουργηθεί μια πολύ άσχημη κατάσταση στο σπίτι του κάθε παιδιού και στα παιδιά τα ίδια.

Και λέω πόσο πολύ ευπρόσδεκτο θα ήταν να έχουμε είκοσι τέτοια σχολεία στην Ελλάδα για αρχή, τα οποία θα βοηθούσαν τα παιδιά να βρουν τον εαυτό τους, γιατί τα παιδιά με αυτισμό θέλουν να εξωτερικευτούν, γιατί το πρόβλημά τους είναι ότι κλείνονται στον εαυτό τους, αλλά έχουν τρομερές ικανότητες τα περισσότερα από αυτά.

Και επειδή κάποιοι πήγαν να βγάλουν ότι ο αυτισμός διαχωρίζεται σε Άσπεργκερ ή όχι, να πω ότι ο Καρλ Άσπεργκερ ήταν ένας πειραματιστής ναζί –για να ξέρετε- ο οποίος έκανε πειράματα στα στρατόπεδα συγκεντρώσεως και προσπάθησε να βγάλει ότι κάποια από αυτά τα παιδιά δεν είναι ικανά να παραμείνουν στην κοινωνία. Δεν είναι έτσι. Και έχουμε δώσει και το όνομα σ’ αυτήν την ξεχωριστή περίπτωση.

Θα πρέπει να έχουμε νέες μεθόδους και νέα σχολεία. Και επαναλαμβάνω ότι θα είναι ευπρόσδεκτο, κύριε Πρόεδρε, να στραφείτε προς τα εκεί ακόμη και μετά από την ψήφιση αυτής της σύμβασης. Να φτιάξετε, τουλάχιστον, για αρχή δυο-τρία σχολεία και θα μείνει πραγματικά στην ιστορία μια πραγματική συνδρομή του ιδρύματος, το οποίο τόσα έχει προσφέρει γενικά, άσχετα αν τελευταία έχει στραφεί και σε άλλες ατζέντες που εμάς δεν μας αγγίζουν, κάποιους τους ενοχλεί βέβαια και καταλαβαίνετε τι εννοώ.

Πάντως παραμένει ένα ίδρυμα που αισθάνεται την Ελλάδα και τη βοηθάει. Γνωρίζουμε πολλά περισσότερα απ’ όσα νομίζετε ότι γνωρίζουμε.

Έτσι, λοιπόν, δεν θέλουμε να δούμε τα παιδιά μας, ειδικά σ’ αυτές τις οικονομικά ευαίσθητες περιοχές οι οποίες είναι ευαίσθητες και από άλλες πλευρές, στα σχολεία των οποίων είχαν συμβεί επεισόδια κατά καιρούς με αποτέλεσμα να αισθάνονται παιδιά ενός κατώτερου Θεού, να τα δούμε για άλλη μια φορά να αισθάνονται περισσότερο έτσι.

Η δημόσια εκπαίδευση πρέπει να είναι για όλα τα παιδιά μας και πρέπει να δίνονται ίσες ευκαιρίες. Και αν μπορείτε να κάνετε κάτι γι’ αυτό πραγματικά, σε ισόνομη, όμως, κατεύθυνση, πράγμα που δεν ξέρω αν μπορεί να πιάσει τα δεκαεπτά χιλιάδες σχολεία μας ή πόσα είναι, θα ήταν ευπρόσδεκτο. Δεν έχει να κάνει, λοιπόν, με το αν θα κάνετε τη χορηγία αυτή, αλλά έχει να κάνει με τον τρόπο που γίνεται. Γι’ αυτό δεν την αποδεχόμαστε, γιατί θεωρούμε ότι θα υπάρξει μεγάλη ανισονομία.

Δεν θα πιάσω το θέμα των καθηγητών, γιατί κι εγώ να ταχθώ στο ότι έχουν μεν οργανικές θέσεις, αλλά υπάρχουν και καθηγητές που δεν πληρούν τις προϋποθέσεις κάποιοι. Οι περισσότεροι μάχονται, όμως, σε αντίξοες συνθήκες κυρίως κτιριακές, σε συνθήκες που δεν μπορούν να μιλήσουν, δεν μπορούν να ασκήσουν την καθηγητική παρέμβαση, όπως ήταν στο παρελθόν, και δεν μπορούν να μιλήσουν σήμερα, γιατί οι νόμοι όπως έχουν βγει και πήραν τον στραβό δρόμο κι αυτοί τελευταία και δεν αφήνουν τον καθηγητή ούτε να κάνει μια παρατήρηση γιατί αμέσως τον φέρνουν κατηγορούμενο.

Θέλουμε να δούμε εάν μπορούμε να το κάνουμε αυτό, επαναλαμβάνω, με ισόνομο τρόπο. Ούτε θα μπω στη διαδικασία του πόσα χρήματα θα χαλάσετε, τι θα γίνει μετά από την παύση της δωρεάς, τον τερματισμό. Πιστεύω ότι μπορεί να προβλέπει η σύμβαση ότι θα τερματιστεί, αλλά εσείς θα έχετε σκοπό ίσως να ανανεωθεί.

Δεν είμαι κακόπιστος έναντι των προθέσεών σας, αλλά είμαι αντίθετος με το αποτέλεσμα που παράγει αυτό. Το αποτέλεσμα που παράγει, δυστυχώς, κύριε Πρόεδρε, και το καταλαβαίνετε τώρα, μετά από τις επικοινωνίες που κάναμε, είναι η ανισονομία ειδικά μεταξύ των πιο ευπαθών και των πιο αδύναμων οικονομικά ομάδων. Αυτές οι ομάδες δεν θα μπορούν φροντιστηριακά να έχουν τη δυνατότητα να μπουν με εξετάσεις, να πληρώσουν δηλαδή οι γονείς τους, για να διεκδικήσουν μία θέση εκεί ή να έχουν τη δυνατότητα επιλογής άλλου σχολείου μετά, να φύγουν από εκεί και να πάνε σε ένα άλλο σχολείο πιο μακριά ή σε έναν άλλο διαφορετικό τόπο. Δεν θα έχουν τη δυνατότητα να μπορέσουν να ακολουθήσουν.

Πιστεύουμε ότι, κατ’ αρχάς, η σύμβαση θα περάσει. Τη φέρνει η Κυβέρνηση και θα ψηφιστεί. Όπου μπορείτε, δώστε τις βελτιώσεις που ακούσατε ότι μπορεί να δοθούν. Δεν θα μιλήσω περισσότερο. Είπα την αντίθεσή μας για την ανισονομία που υπάρχει. Μιλάμε για δημόσια εκπαίδευση. Δεν θα μπω σε καμία άλλη λεπτομέρεια. Απλά εκδηλώνουμε εδώ την αντίθεσή μας η οποία, επαναλαμβάνω, δεν προέρχεται ούτε από κακή προαίρεση ούτε από αμφισβήτηση των προθέσεών σας, αλλά προέρχεται από το ότι γενικά θα υπάρχει αυτή η ανισόνομη αντιμετώπιση όλων των δημοσίων σχολείων και των μαθητών μας.

Ειδικά η Θεσσαλονίκη, που τη γνωρίζω καλά, έχει πάρα πολλά προβλήματα. Ειδικά στις περιοχές αυτές θα πρέπει να φροντίσουμε με άλλους τρόπους να αναπτύξουμε τα άλλα σχολεία τα οποία κτιριακά και εργαστηριακά και οτιδήποτε άλλο έχουν προβλήματα.

Δεν είναι μόνο θέμα καλύτερου προγράμματος, παρότι υπάρχουν παρατηρήσεις που θα ήθελα να κάνω, όπως ότι η επιτροπή που θα βάλετε θα έχει δικαίωμα να προσαρμόζει το πρόγραμμα κατά το δοκούν και κατά περίσταση. Είναι κι αυτό ένα περίεργο θέμα το οποίο όμως δεν το εξετάζω αφού είμαι αντίθετος. Πάντως, μας κάνει εντύπωση γιατί το πρόγραμμα για τα σχολεία είναι ένα και το αυτό.

Εάν τώρα θέλετε να περάσουμε σε μια άλλη διαφορετική εκπαίδευση, ολοκληρωτικά από το ίδρυμα, καλύτερα να τα κάνετε ιδιωτικά, κυρία Πρόεδρε. Και να πείτε ότι δημιουργείτε αυτά τα ιδιωτικά σχολεία με χαμηλή μηνιαία συμμετοχή τα οποία θα βοηθήσουν ίσως αυτούς που με κάποιο τρόπο μπορούν να πάνε σε ιδιωτικό.

Μην τα κάνετε δημόσια, γιατί χαλάμε τον χαρακτήρα του δημοσίου. Μπαίνει πλέον το δημόσιο με κάποια είκοσι ελιτίστικα –να τα πω, όμως, και πολύ καλά- σχολεία τα οποία, όμως, δυστυχώς είναι δημόσια και δημιουργούν ανισονομία σε όλες αυτές τις περιοχές. Να κοιτάξουμε τα ειδικά σχολεία, όπως σας είπα, καθώς έχουμε και ΑΜΕΑ παιδιά. Μην ξεχνάμε ότι στην Ελλάδα έχουμε 12% ΑΜΕΑ. Δυστυχώς, το 12% των συνανθρώπων μας είναι ΑΜΕΑ, με διάφορες μορφές ΑΜΕΑ. Και είμαστε και εν δυνάμει ΑΜΕΑ, γιατί γεννιούνται πολλοί άνθρωποι υγιείς και με ένα ατύχημα χάνουν την ικανότητα να κινούνται, να βλέπουν, να γράφουν. Είμαστε εν δυνάμει ΑΜΕΑ. Θα έπρεπε να υπάρχει στήριξη και σ’ αυτό, όχι μόνο στον επαγγελματικό προσανατολισμό, αλλά και στην κατεύθυνση, στην εκμάθηση και σε όλα.

Προσωπικά πάντως, παρότι καταψηφίζουμε, σας ευχαριστώ, έστω και για αυτήν την πρόθεση που έχετε. Να είστε καλά.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τέσσερις συνοδοί καθηγητές από το 1ο Δημοτικό Σχολείο Ναυπάκτου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ζητήσει και καλείται στο Βήμα ο Υπουργός Παιδείας κ. Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πολύ, κυρία Πρόεδρε.

Κύριε Πρόεδρε του Ιδρύματος Ωνάση, κυρίες και κύριοι συνάδελφοι, με ιδιαίτερη υπερηφάνεια εγκαινιάζουμε σήμερα με τον πιο επίσημο, τον πιο υπεύθυνο και τον πιο ουσιαστικό τρόπο, μέσα από τον κοινοβουλευτικό διάλογο, μια πρωτοβουλία εξαιρετικά σημαντική για την ενίσχυση και την προαγωγή της δημόσιας δωρεάν παιδείας. Είναι σημαντική γιατί αντιπροσωπεύει ένα παράδειγμα κινητοποίησης και συνεργασίας της κοινωνίας των πολιτών με το κράτος, με κοινό στόχο την προαγωγή του κοινού καλού, της εκπαίδευσης και της μόρφωσης της επόμενης γενιάς και που προστίθεται σε άλλες για να ενισχύσει την εθνική προσπάθεια, την προσπάθεια όλων μας για τη συνολική αναβάθμιση της δημόσιας εκπαίδευσης στη χώρα μας.

Θα μου επιτρέψετε να ξεκινήσω πρώτα με τρεις φιλοσοφικού τύπου παρατηρήσεις γενικά για την παιδεία χωρίς να μπω –θα αδικούσα, άλλωστε, και το πνεύμα της δωρεάς του ιδρύματος- συνολικά σε όλες τις πτυχές της κυβερνητικής πολιτικής για την παιδεία.

Νομίζω, όμως, ότι αξίζει να σταθούμε σε τρεις φιλοσοφικές παρατηρήσεις, για το προς τα πού πρέπει να πάει η παιδεία ή τι μαθήματα μπορεί κανείς να αντλήσει και από αυτήν τη σύμβαση δωρεάς.

Η πρώτη έχει να κάνει καθαυτή με την κουλτούρα της δωρεάς, μία κουλτούρα, η οποία υπήρχε με τεράστια ένταση στη χώρα μας, αντανακλάται πάντα μην πάτε μακριά στα πανεπιστημιακά κτίρια. Σπούδασα στο Οικονομικό Πανεπιστήμιο Αθηνών, η δωρεά του Μαρασλή είναι εκεί. Στους μεγάλους δωρητές του Μετσόβου, στο Εθνικό Μετσόβιο Πολυτεχνείο. Γυρνώντας τον κόσμο πρόσφατα -είχε τύχει να το αναφέρω από αυτό το Βήμα- είχα το τεράστιο, κατά τη γνώμη μου, προνόμιο, μακάρι να το δουν όλοι οι Έλληνες αυτό, να βρεθώ στην Αλεξάνδρεια, να πάω στο ελληνικό τετράγωνο και να δω εκεί το Αβερώφειο και το Τοσιτσαίο.

Αυτά τα τεράστια ονόματα των μεγάλων δωρητών της χώρας έπαιξαν τεράστιο ρόλο για να μπορέσουμε να στηρίξουμε το σύστημα παιδείας. Και επιτρέψτε μου να πω με απόλυτη ειλικρίνεια και μέσα από την καρδιά μου, κύριε Παπαδημητρίου, προσθέτετε το δικό σας όνομα σ’ αυτά τα ονόματα με αυτήν την τεράστια κίνηση που κάνετε σαν Ίδρυμα Ωνάση και η πολιτεία σας ευχαριστεί γι’ αυτό.

(Χειροκροτήματα από την πτέρυγα της Νέας Δημοκρατίας)

Προσθέτω, όμως, σ’ αυτό, επειδή ακούστηκε και από την Αντιπολίτευση -και επιτρέψτε μου να πω σωστά- ότι σε καμία των περιπτώσεων αυτή η κίνηση δεν έρχεται να υποκαταστήσει την αυτονόητη ευθύνη και υποχρέωση του κράτους να στηρίξει την κοινωνία και να ενισχύσει το σύστημα πρόνοιας. Οφείλουν να γίνουν τα αυτονόητα. Οφείλουν να γίνουν και τα δύο. Το ένα χέρι νίβει το άλλο.

Και υπό αυτήν την έννοια, επειδή πολύ σωστά αναφέρθηκαν τα προβλήματα στις σχολικές υποδομές, τα οποία είναι μεγάλα, επιτρέψτε μου να πω πρώτος εγώ ότι έχει τύχει να αναφέρω όταν βάζουμε διαδραστικούς πίνακες με δεδομένο το τεράστιο ενδιαφέρον, το οποίο έχουμε για την τεχνολογία στις σχολικές αίθουσες ότι είναι όντως αντιφατική η εικόνα -ο ευγενέστερος είναι ο όρος «αντιφατική»- να βλέπεις από τη μία ένα διαδραστικό πίνακα του 2025 και από την άλλη ένα σοβά να πέφτει. Είναι αντιφατικό. Είναι πρόβλημα.

Έχουμε δώδεκα χιλιάδες επτακόσια δέκα σχολεία. Έχει απεμπολήσει το κράτος την υποχρέωσή του να τα στηρίξει; Σε καμία των περιπτώσεων. Τυπικά είναι ευθύνη των δήμων. Ανήκουν στους τριακόσιους τριάντα δύο δήμους της χώρας. Μείναμε σε αυτό;

Πρόσφατα ανακοινώσαμε -ο ίδιος ο Πρωθυπουργός- τη δημιουργία ενός προγράμματος, του προγράμματος «Μαριέττα Γιαννάκου». Ξεκίνησε με 250 εκατομμύρια, πήρε το όνομα της αείμνηστης προκατόχου μου, είναι 350 εκατομμύρια, ήδη, αυτό το πρόγραμμα, διότι προστέθηκαν ήδη και 100 εκατομμύρια μέσω των τραπεζών.

Πριν λίγες μέρες ανακοινώσαμε άλλο ένα πρόγραμμα για την ενεργειακή αναβάθμιση των σχολείων με τον κ. Σκυλακάκη, το πρόγραμμα «Αθηνά», άλλα 30 εκατομμύρια ευρώ. Διαρκώς θα προστίθεται το ένα ποσό μετά το άλλο για να φτάσουμε στα νούμερα που πρέπει, γιατί όταν αναφέρω δώδεκα χιλιάδες επτακόσιες δέκα σχολικές μονάδες, αντιλαμβάνομαι πρώτος εγώ ότι ακόμη και 380 εκατομμύρια ευρώ, που είναι το άθροισμα, δεν φτάνουν για να τα στηρίξουν. Χρειάζεται πολύ-πολύ παραπάνω, αλλά από κάπου ξεκινάς, κυρίες και κύριοι.

Και αυτό το λέω, γιατί ο καθένας μας πρέπει να έχει επίγνωση από πού έρχεται, τι λέει, τι εκπροσωπεί σήμερα και πού πάει. Σε προηγούμενες κυβερνήσεις, γιατί και άλλα κόμματα κυβέρνησαν, εδόθησαν αυτά τα ποσά ή αντίστοιχα ποσά για να στηριχθούν οι σχολικές υποδομές και αν ναι, πώς και πόσα;

Αντιστοίχως, προσπαθούμε να κινητοποιήσουμε την κοινωνία των πολιτών για να μπορέσουμε να στηρίξουμε τα σχολεία μας ακόμη περισσότερο. Και αυτό οφείλουμε να το κάνουμε και ευελπιστούμε να βρούμε και άλλους δωρητές ναι, αγκαλιάζοντάς τους για να μπορέσουμε σωρευτικά να βοηθήσουμε, όσο πιο πολλά παιδιά σε όσο πιο πολλά σχολεία.

Δεν έρχεται κανείς να απεμπολήσει την κυρίαρχη ευθύνη του κράτους, έρχεται να προσθέσει. Και εδώ επιτρέψτε μου να πω ότι προσθέτοντας, ενίοτε πολλαπλασιάζεις. Και αυτό είναι που θέλουμε να πετύχουμε. Αυτή είναι η πρώτη φιλοσοφικού τύπου παρατήρηση.

Η δεύτερη έχει να κάνει με το πόσο γρήγορα αλλάζει ο κόσμος και με το πώς ειδικά στον χώρο της παιδείας, στον χώρο της εκπαίδευσης διοχετεύτηκε το σύνολο των ιδεοληψιών της Μεταπολίτευσης. Η πιο προβληματική επιλογή για την παιδεία κατά τη γνώμη μου είναι η ακινησία, η πιο προβληματική επιλογή γενικά εγώ θα έλεγα. Και αυτό γιατί είναι μια αυτάρεσκη επιλογή, η οποία κεκαλυμμένα έρχεται να πει ότι όλα βασικά πάνε καλά. Δεν πρέπει να πειράξουμε τίποτα, πρέπει να συνεχίσουμε έτσι όπως πάμε. Ίσα-ίσα μπορούμε να λέμε τα πράγματα με τις ίδιες ορολογίες και με τις ίδιες πρακτικές, που λέγαμε τη δεκαετία του ’70, τη δεκαετία του ’80. Αυτό έρχονται να το αναιρέσουν από τις βασικές επιστήμες, από τη Θερμοδυναμική, την εντροπία, το δεύτερο νόμο, όπου λέει ότι για να κρατήσεις κάτι αυτούσιο, πρέπει διαρκώς να το αλλάζεις. Πιο λογοτεχνικά το έχει πει ο Λαμπεντούζα στον «Γατόπαρδο» για τον κόσμο που έφευγε και λέει ότι όλα για να μείνουν ίδια, όλα πρέπει να αλλάξουν.

Πρέπει διαρκώς να αλλάζουμε τους εαυτούς μας, διαρκώς να αμφιβάλλουμε για τους εαυτούς μας πρώτοι εμείς, διαρκώς να βελτιώνουμε τους εαυτούς μας και από την εποχή της αυταρέσκειας να πάμε στην εποχή της περιέργειας. Και εκεί που λέμε γιατί, να πούμε γιατί όχι.

Και δεν υπάρχει εδώ ωραιότερο αν θέλετε πείραμα, ωραιότερη εμπειρία για να το αφουγκραστείς αυτό. Εγώ θα πω δύο. Η μία είναι αυτή που είχα την περασμένη εβδομάδα, πηγαίνοντας στην Πολώνια -πρώτη φορά έτυχε να πάω- στο Συμβούλιο Υπουργών στη Βαρσοβία, όπου έβλεπα όλον αυτόν τον κόσμο της Ανατολικής Ευρώπης πόσο γρήγορα αναπτύσσεται σε σχέση με το πώς αναπτυσσόταν ή πώς εμείς θεωρούσαμε ότι θα αναπτυχθεί όταν ήμουν εγώ μαθητής στη θέση αυτών των παιδιών, πώς μιλούσαμε για αυτές τις χώρες, πώς τις αντιλαμβανόμασταν τα εκπαιδευτικά τους συστήματα και πού είναι τώρα, πού πάνε τώρα, πόσο γρήγορα τρέχουν. Ενώ εμείς εδώ αναπαράγαμε την τοξικότητα του διχασμού στην ελληνική δεκαετία της κρίσης και χρειαζόμασταν τρία μνημόνια, εκεί που άλλες χώρες που είχαν προβλήματα χρειαζόντουσαν ένα, αυτές οι χώρες έτρεχαν. Και τώρα πρέπει εμείς να τρέξουμε. Γιατί; Για να μπορέσουμε να πετύχουμε -και αυτή είναι η τρίτη φιλοσοφική παρατήρηση- όλα αυτά τα οποία ένα σύστημα παιδείας πρέπει και οφείλει να πετυχαίνει, να είναι ο βασικός ιμάντας κοινωνικής κινητικότητας της χώρας.

Αυτό ήταν το ελληνικό όνειρο μετά τον πόλεμο. Το βιώνει και το βίωσε κάθε ελληνική οικογένεια. Στα οικογενειακά τραπέζια ποιο ήταν το όραμά της; Το κάθε παιδί, η κάθε επόμενη γενιά να τα πάει καλύτερα από την προηγούμενη. Και αυτό επετεύχθη μέσα από τη δημόσια εκπαίδευση.

Αυτό, όμως, για να γίνεται πρέπει διαρκώς να αλλάζει, πρέπει διαρκώς να βελτιώνεται με τους όρους αυτής της διαρκούς κίνησης, που είπα πριν. Ανέφερα τη μία διάσταση, που ήταν οι χώρες της Ανατολικής Ευρώπης. Η άλλη διάσταση είναι πολύ απλά να κατεβάσετε όλοι στα κινητά σας τηλέφωνα μία εφαρμογή τεχνητής νοημοσύνης, εάν δεν το έχετε κάνει ήδη, παραδείγματος χάριν το ChatGPT και να το ενεργοποιήσετε και να αρχίσετε να μιλάτε με την εφαρμογή και με το πόσο γρήγορα αυτή βελτιώνεται. Ο κόσμος αλλάζει εκθετικά με μια εκθετική καμπύλη. Εμείς σκεφτόμαστε γραμμικά. Άρα, δεν αρκεί ούτε καν η γραμμική αντιμετώπιση αυτού που έρχεται. Πρέπει να βγούμε, αν θέλετε, έξω από τη ζώνη, στην οποία έχουμε κινηθεί μέχρι σήμερα και να αλλάξουμε πάρα-πάρα πολλά πράγματα, ειδικά στον χώρο της παιδείας, για να μπορέσουμε να ανταποκριθούμε καλύτερα.

Ειδικά, όμως, σ’ ό,τι αφορά τον ιμάντα κοινωνικής κινητικότητας, επιτρέψτε μου να πω, επειδή δημιουργούνται πολλές παρεξηγήσεις με πολλά πράγματα και ακούει τη λέξη αριστεία. Αριστεία σημαίνει συμπερίληψη. Οι λέξεις αυτές οφείλουν να είναι συνώνυμες σε οποιοδήποτε εκπαιδευτικό σύστημα, ειδικά σε ένα εκπαιδευτικό σύστημα του 21ου αιώνα. Αριστεία με απόλυτους όρους δεν υπάρχει για κανέναν, γιατί τελειότητα δεν υπάρχει για κανέναν σε τίποτα. Υπάρχει μόνο η πορεία προς το καλύτερο και υπάρχει μόνο ένα εκπαιδευτικό σύστημα, το οποίο σου επιτρέπει να απελευθερώσεις την καλύτερη εκδοχή του εαυτού σου, να γίνεις λίγο καλύτερος και σίγουρα να μη γίνεις μόνο για σένα, να γίνεις και για τους άλλους.

Η δουλειά που έχουμε να κάνουμε και η δουλειά που θέλουμε να κάνουμε και που καλέσαμε το Ίδρυμα Ωνάση για να την κάνουμε μαζί εδώ, δεν είναι να υψώσουμε νοητά τείχη υψηλών επιδόσεων, είναι να βοηθήσουμε το κάθε παιδί να απελευθερώσει την καλύτερη δυνατή εκδοχή του εαυτού του. Άλλωστε, η τεχνολογία μάς διδάσκει το τελευταίο διάστημα την κουλτούρα της προσωποποιημένης μάθησης, της αυτοβελτίωσης, όπως ακριβώς ήδη εγώ θα πω ενυπάρχει στην ειδική αγωγή. Και άρα θα πρέπει αυτό να αφορά το κάθε παιδί σε ολόκληρο το εκπαιδευτικό σύστημα.

Εδώ απλώς να πω, γιατί δεν μπορώ να αποφύγω τον πειρασμό σε σχέση με αυτές τις διαστάσεις που έβαλα τις φιλοσοφικές, για να περάσω μετά στη σύμβαση, ότι η πρώτη είναι πως επειδή άκουσα από κόμματα της Αντιπολίτευσης, ειδικά από την Αριστερά να διαφωνεί αμιγώς με τα Πρότυπα Σχολεία, να πω εδώ ότι τα Ωνάσεια δεν είναι αυτό. Έχουν στοιχεία από τα Πρότυπα Σχολεία, υπάρχει 40% ως 60% εντοπιότητα και υπάρχουν κι άλλες μεταβολές, υπάρχει η ευαλωτότητα των περιοχών.

Εγώ να πω ότι με πολλή έκπληξη, επειδή ανέφερα πριν το ChatGPT, με το οποίο και εγώ πειραματίζομαι, όπως αντιλαμβάνεστε, θα καταθέσω στα Πρακτικά ότι στη Σοβιετική Ένωση υπήρχαν, όπως φαίνεται Πρότυπα Σχολεία. Βλέπω εδώ Φυσικομαθηματικά και Τεχνικά Πρότυπα Σχολεία, Shkola Kolmogorova, στη Μόσχα, το οποίο απαιτούσε εξετάσεις και μάλιστα πάρα πολύ δύσκολες. Το ίδιο πράγμα και τα Αθλητικά Σχολεία και ήταν φυτώρια αριστείας, λέει εδώ, προετοιμάζοντας επιστήμονες, στρατιωτικούς, καλλιτέχνες, αθλητές με εξαιρετικά δύσκολη διαδικασία επιλογής.

Δηλαδή, έρχεται τώρα κομμάτι της Ελληνικής Βουλής να αρνηθεί πράγματα τα οποία ίσχυαν ακόμη και στη Σοβιετική Ένωση εκατό χρόνια πριν;

Κατατίθεται στα Πρακτικά.

(Στο σημείο αυτό η Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, άκουσα την τοποθέτηση του ΣΥΡΙΖΑ. Εδώ αντιλαμβάνεσθε ότι θα παραβιάσω –νομίζω- ανοιχτές θύρες. Κύρωση σύμβασης δωρεάς μεταξύ του Κοινωφελούς Ιδρύματος «Αλέξανδρος Ωνάσης», του Ωνάσειου Καρδιοχειρουργικού Κέντρου και του ελληνικού δημοσίου στις 27 Σεπτεμβρίου 2018. Υπήρχε ευρεία πλειοψηφία: ΣΥΡΙΖΑ, ΑΝΕΛ, Νέα Δημοκρατία, Δημοκρατική Συμπαράταξη, Ποτάμι. Η δωρεά ήταν 70 εκατομμύρια ευρώ, είχε στόχο τον εκσυγχρονισμό και την αναβάθμιση του Ωνασείου Καρδιοχειρουργικού Κέντρου, την λειτουργία σύγχρονου Εθνικού Κέντρου Μεταμοσχεύσεων, καθώς και Εθνικού Παιδικού Καρδιοχειρουργικού Κέντρου.

Εκείνη την ημέρα ο κ. Ξανθός στη Βουλή ανέφερε: «Η δωρεά αυτή είναι ψήφος εμπιστοσύνης στο δημόσιο σύστημα υγείας και πολύ σημαντική προσφορά». Ο τότε εισηγητής του ΣΥΡΙΖΑ Γιάννης Δέδες υπογράμμισε ότι η δωρεά είναι μια σοβαρή παρέμβαση, με την έννοια της απόδοσης μεγάλου έργου στην ελληνική κοινωνία. Και σε συνέντευξή του στο Βήμα, στις 18 Νοεμβρίου 2018, ο κ. Ξανθός επεσήμανε ότι οι δωρεές αυτές είναι ζωτικής σημασίας για τον εκσυγχρονισμό και την αναβάθμιση των υποδομών του ΕΣΥ λέγοντας: «Είμαστε ευγνώμονες για τις δωρεές των ιδρυμάτων, γιατί υπηρετούν ένα πολιτικό σχέδιο ενδυνάμωσης και όχι παθητικής ιδιωτικοποίησης του δημοσίου συστήματος υγείας».

Προσυπογράφω και νομίζω ότι καλό θα ήταν να προσυπογράψουν όλοι. Το ψηφίσαμε εμείς τότε. Δεν φοβηθήκαμε, δεν διστάσαμε, δεν είχαμε απόκλιση δημόσιου και ιδιωτικού λόγου.

Σας τιμώ, κύριε Καραναστάση, επειδή μιλάτε μέσα από την ψυχή σας και όταν συμφωνούμε και όταν διαφωνούμε. Τιμάτε το Κοινοβούλιο με τη στάση σας και μακάρι να σας μιμηθούμε όλοι σε αυτό. Εγώ θα πω ότι πρέπει να μιλάμε όλοι μας περισσότερο μέσα από την ψυχή μας, γιατί το να έχουμε διαφορετική ατομική στρατηγική για εμάς και διαφορετικό δημόσιο λόγο για τις ιδεοληψίες μας είναι πολύ άδικο, ειδικά για έναν ευαίσθητο χώρο, όπως η παιδεία.

Φυσικά το ταγκό θέλει δύο ή παραπάνω στη συγκεκριμένη περίπτωση. Εδώ, λοιπόν, θα πω ότι σε ό,τι μας αφορά, ακριβώς για να μην αδικήσουμε την τεράστια δωρεά που γίνεται από το συγκεκριμένο ίδρυμα, με πολύ ανοιχτό πνεύμα κάναμε αλλαγές. Καθίσαμε στις επιτροπές, μελετήσαμε τροπολογίες που μας ήρθαν από το ΠΑΣΟΚ, ακούσαμε τις τοποθετήσεις της Πλεύσης Ελευθερίας, τους πάντες. Οπουδήποτε υπήρξε διάσταση άποψης που καταλάβαμε ότι έπρεπε να ενσωματωθεί για να είναι κτήμα όλων αυτό, ενσωματώνεται, ανεξάρτητα από την ψήφο σήμερα.

Γιατί στο τέλος της ημέρας αυτό το οποίο πρέπει να κατακτήσουμε και πρέπει να πετύχουμε είναι αυτά τα σχολεία να γίνουν κτήμα όλου του ελληνικού λαού. Θέλουμε να σηκώσουμε όλο το σύστημα προς τα πάνω, όχι να το κατεβάσουμε μαζί προς τα κάτω. Και γι’ αυτό απαιτείται να το αγκαλιάσουμε όλες και όλοι.

Θα μπω τώρα στη συγκεκριμένη σύμβαση. Το μοντέλο είναι αυτό το οποίο ανέφερα πριν και το οποίο είχε υπερψηφιστεί και από κόμματα -που σήμερα δεν ψηφίζουν- το 2018 για τον χώρο της υγείας, με αντίστοιχη θεσμική αρχιτεκτονική το μοντέλο του Ωνάσειου Νοσοκομείου. Δανειζόμαστε πράγματα για το μοντέλο των προτύπων, αλλά το μοντέλο των προτύπων, όπως ξέρετε, δεν έχει υποχρεωτική εντοπιότητα για ένα μεγάλο ποσοστό, που είναι μια πάρα πολύ σωστή ιδέα και πρόταση.

Θα έχουμε και άλλα πράγματα τα οποία θα ενσωματωθούν εδώ. Κατ’ αρχήν, να πω ότι, επειδή έχουν ακουστεί πάρα πολλά -και ξέρετε ότι δεν επικαλούμαι την ορολογία αυτή συχνά- fake news, κανένα παιδί δεν φεύγει από αυτά τα σχολεία. Όσα παιδιά φοιτούν εκεί, θα αποφοιτήσουν εκεί.

Να προσθέσω αυτό που είπε πολύ ωραία ο πρόεδρος του ιδρύματος στις επιτροπές: Θα υπάρξει ψηφιακή μέριμνα για όλα εκείνα τα παιδιά, τα οποία θα θελήσουν να συμμετάσχουν σε εξετάσεις, οι οποίες δεν θα είναι ίδιες με τις εξετάσεις των προτύπων, θα είναι άλλες, με άλλη διάσταση, ακριβώς επειδή πιστεύουμε στην πολυτυπία. Η Σιγκαπούρη που έχει ένα εξαιρετικό εκπαιδευτικό σύστημα λέει ότι αδικούμε τα παιδιά υπάρχει ακριβώς η ίδια διαδρομή. Να μην υπάρχει ένα μέγεθος για όλα τα παιδιά. Πρέπει να βοηθήσεις το κάθε παιδί στον μέγιστο δυνατό βαθμό. Θέλουμε, λοιπόν, να δούμε πώς μπορεί αυτό να εμπλουτίσει το σύστημα και υιοθετούμε αυτή την ιδέα η οποία θα υπάρξει και σε ό,τι αφορά τα Δημόσια Ωνάσεια Σχολεία.

Εγώ θα σας πω συνολικά για τις εξετάσεις που αφορούν και τα Πρότυπα Σχολεία. Έχουμε δημιουργήσει την υποδομή του ψηφιακού φροντιστηρίου τα τελευταία χρόνια και θα τη διευρύνουμε κι εμείς. Είναι μια ιδέα την οποία καταλάβαμε, ακούσαμε και μελετήσαμε μετά τις επιτροπές και είναι μία ιδέα που πρέπει να εφαρμοστεί ευρύτερα. Και βέβαια τα σχολεία αυτά ανοίγουν και στα όμορα σχολεία για τους ομίλους και τα σύνολα. Θα δράσουν, δηλαδή, ως κοινωνικοί πολλαπλασιαστές σε συγκεκριμένες περιοχές οι οποίες έχουν κοινωνικές και οικονομικές προκλήσεις.

Εγώ θέλω να πω ότι δεν συμπαθώ την ορολογία «υποβαθμισμένες περιοχές». Καμία περιοχή δεν είναι υποβαθμισμένη. Είναι περιοχές οι οποίες έχουν συγκεκριμένες ευαλωτότητες και κάποιες τυγχάνει να την ξέρω και προσωπικά πολύ καλά. Ακριβώς γι’ αυτόν τον λόγο επικαλούμαι και αυτή την ορολογία.

Οι ευαλωτότητες αυτές, όμως, δεν είναι το πεπρωμένο των περιοχών αυτών. Μπορούν να αλλάξουν και είναι πάρα πολύ σπουδαίο που και οι δήμαρχοι ήρθαν στις επιτροπές, προσέθεσαν ιδέες, προσέθεσαν απόψεις, τις υιοθετήσαμε και θα πάμε μαζί να στήσουμε αυτό το νέο οικοδόμημα. Γιατί; Διότι αυτό το οποίο θα δούμε εκεί βασικά το θέλουμε για παντού. Πρέπει να σηκώσουμε όλοι το σύστημα προς τα πάνω. Πρέπει να μάθουμε από το κάθε σχολείο, από την κάθε περίπτωση και να δράσουμε βελτιωτικά.

Θα κλείσω, λέγοντας ότι για εμάς αυτό είναι μία πάρα πολύ σπουδαία κατάσταση, μία σπουδαία κατάκτηση, ότι ερχόμαστε να κυρώσουμε αυτή τη σύμβαση από την Ελληνική Βουλή και να εφαρμόσουμε το πολύ επιτυχημένο μοντέλο της δωρεάς του Ιδρύματος Ωνάση στην υγεία και στην παιδεία. Θα αδικούσε όλα τα παιδιά και όλες τις περιοχές, αν όλοι μαζί δεν το αγκαλιάσουμε. Θα αδικούσε σε αυτή την τεράστια χειρονομία, αν δεν αφήσουμε αυτά τα σχολεία, όχι απλώς να πετύχουν, αλλά να ανθίσουν. Γι’ αυτόν τον λόγο, ας το κάνουμε όλοι μαζί.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ξεκινάει ο κατάλογος των ομιλητών με πρώτο ομιλητή τον κ. Βασίλειο - Νικόλαο Υψηλάντη, Βουλευτή της Νέας Δημοκρατίας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πάρα πολύ, κυρία Πρόεδρε.

Κύριε Υπουργέ, κυρίες Υφυπουργοί, κυρίες και κύριοι Βουλευτές, σήμερα κι εγώ θα αναφερθώ, ξεκινώντας την ομιλία μου στη Βουλή, στα τρία παλικάρια τον Χριστόδουλο Καραθανάση, τον Παναγιώτη Βλαχάκο και τον Έκτορα Γιαλοψό, που με αυτοθυσία υπερασπίστηκαν την εθνική μας ανεξαρτησία και την εδαφική ακεραιότητα της πατρίδας μας στα Ίμια, στην Κάλυμνο, στα Δωδεκάνησα. Πορευόμαστε στις παρακαταθήκες που μας άφησαν, με ισχυρή ενίσχυση της αποτρεπτικής δύναμης της χώρας μας και ενωμένοι. Οφείλουμε να δώσουμε όποτε χρειαστεί την απάντηση ότι όλα τα ακριτικά νησιά, όλα τα Δωδεκάνησα, τα αναφερόμενα στις διεθνείς συνθήκες και τους χάρτες και οι πέριξ αυτών νησίδες και βραχονησίδες, αποτελούν ελληνική επικράτεια. Να είναι αθάνατοι!

Τώρα, σχετικά με την από 20 Ιανουαρίου 2025 Σύμβαση μεταξύ του Ελληνικού Δημοσίου, του Κοινωφελούς Ιδρύματος «Αλέξανδρος Ωνάσης» και της εταιρείας με την επωνυμία «ΑΡΙΟΝΑ ΕΛΛΑΣ», είναι μια σύμβαση η οποία αφορά την ένταξη είκοσι δύο υφισταμένων δημόσιων σχολικών μονάδων στη δευτεροβάθμια εκπαίδευση, γυμνάσια και λύκεια, σε ενιαίο δίκτυο σχολικών μονάδων. Αφορά και στην πρωτεύουσα του Νομού Δωδεκανήσου, που έχω την τιμή να εκπροσωπώ στη Βουλή, τη Ρόδο και θα ήθελα ένθερμα να ευχαριστήσω τον Πρόεδρο και το Διοικητικό Συμβούλιο του Ιδρύματος «Αλέξανδρος Ωνάσης», όσο βεβαίως και το Υπουργείο Παιδείας και προσωπικά τον Υπουργό κ. Πιερρακάκη. Αυτές οι σχολικές μονάδες θα ονομάζονται Ωνάσεια Σχολεία ή και Δημόσια Ωνάσεια Σχολεία.

Η σπουδαία αυτή δωρεά αφορά τον εξοπλισμό και την ανακαίνιση των κτιριακών υποδομών του δικτύου, καθώς και μέρος της λειτουργίας των σχολείων αυτών με μία συνολική χρηματοδότηση 160 εκατομμυρίων ευρώ μέχρι τη λήξη του σχολικού έτους 2036-2037.

Πέραν τούτου, στα σχολεία αυτά θα λειτουργούν όμιλοι όπως αναφέρονται στη σύμβαση που κυρώνουμε σήμερα και σύνολα, των οποίων η παρακολούθηση είναι υποχρεωτική για τους μαθητές και αφορούν είτε γνωστικούς τομείς, όπως τα μαθηματικά, την επιστήμη υπολογιστών, την ψηφιακή τεχνολογία, την περιβαλλοντική εκπαίδευση, την ελληνική και την ξένη λογοτεχνία, είτε τη δημιουργία και την ερμηνεία σπουδαίων καλλιτεχνικών έργων. Αυτά επιτάσσουν οι αρχές ενός σύγχρονου σχολείου και αυτό επιτελεί πειραματικά η μεγάλη αυτή δωρεά.

Τα σχολεία αυτά δεν εντάσσονται στην κατηγορία των προτύπων, αλλά συνιστούν παράλληλο δίκτυο σχολικών μονάδων. Η υπό κύρωση σύμβαση είναι σύμφωνη με το άρθρο 3 παράγραφος 1 αυτής, σύμφωνη με το άρθρο 9 του Συντάγματος. Οι δε τροπολογίες που εισήγαγε το Υπουργείο Παιδείας, δηλαδή το κριτήριο εντοπιότητας για την τελική κατάταξη των μαθητών στα Δημόσια Ωνάσεια Σχολεία σε ποσοστό που θα κυμαίνεται από 40% έως 60% είναι πολύ σημαντικό. Η εντοπιότητα θα καθορίζεται με βάση τον τόπο διαμονής των μαθητών σε σχέση με την έδρα του Δημοσίου Ωνασείου Σχολείου, προκειμένου να ενισχυθούν και οι περιοχές αυτές, αλλά και τα σχολικά αυτά συγκροτήματα.

Δεύτερον, διευκολύνεται η εισαγωγή στα Δημόσια Ωνάσεια Σχολεία για τα μικρότερα αδέλφια των ήδη φοιτούντων εκεί μαθητών και μαθητριών.

Τρίτον, οι εκπαιδευτικοί και υποδιευθυντές των σχολείων που θα μετεξελιχθούν σε Δημόσια Ωνάσεια Σχολεία θα μπορούν να παραμείνουν στις θέσεις τους για δύο χρόνια με τη διασφάλιση της οργανικότητας των θέσεων. Τους παρέχεται η δυνατότητα δηλαδή να παραμείνουν και μετά την πάροδο της διετίας υπό μία προϋπόθεση, αυτή δηλαδή της επιτυχούς παρακολούθησης επιμορφωτικών προγραμμάτων.

Επίσης, προβλέπεται μεταβατική περίοδος τετραετίας, ώστε οι διευθυντές, οι υποδιευθυντές και το διδακτικό προσωπικό να αποκτήσουν το αυξημένο προσόν πιστοποίησης επιμόρφωσης δευτέρου επιπέδου στις τεχνολογίες πληροφορίας και των επικοινωνιών.

Η επιδίωξη μέρους της Αντιπολίτευσης να μειώσει το όλο εγχείρημα, να τα «ρίξει όλα στον ίδιο κουβά», όπως λέει ο λαός μας, να υποτιμήσει τις μέχρι σήμερα κυβερνητικές προσπάθειες της Νέας Δημοκρατίας για την ολοένα βελτίωση του εκπαιδευτικού μας συστήματος, με προσλήψεις χιλιάδων εκπαιδευτικών, με εκσυγχρονισμό του εκπαιδευτικού συστήματος και των συστημάτων εκπαίδευσης, με τον εμπλουτισμό της υλικοτεχνικής τους υποδομής, με ενέργειες όπως το πρόγραμμα «Μαριέττα Γιαννάκου» για τον εκσυγχρονισμό του σχολείου μας και η παρότρυνση σε αντιδράσεις αποτελεί, κυρίες και κύριοι συνάδελφοι, τον ορισμό της μιζέριας και της οπισθοδρόμησης.

Δεν επιδιώκουμε την ταξικοποίηση των σχολείων. Άλλωστε στα Πρότυπα και στα Δημόσια Ωνάσεια Σχολεία επιδιώκεται οι άριστοι μαθητές να μην γίνονται βορά της ήσσονος προσπάθειας και όλοι ανεξαιρέτως να μπορέσουν να προσπαθήσουν για το καλύτερο και να ενταχθούν και σε καλύτερα δημόσια σχολεία.

Ο Αριστοτέλης Ωνάσης δεν είναι μόνο η εμβληματική προσωπικότητα, ο μεγάλος Έλληνας. Και επιτρέψτε μου να αναφερθώ και σε αυτά εδώ μέσα, διότι πρέπει να ακούγονται για τους ανθρώπους οι οποίοι έχουν βοηθήσει τη χώρα μας. Είναι η προσωπικότητα, ο μεγάλος αυτός Έλληνας που τιμά ολόκληρη η ανθρωπότητα, που ο ίδιος ίδρυσε στη μνήμη του αείμνηστου γιου του Αλεξάνδρου το ίδρυμα για την καλυτέρευση της ζωής όλων των Ελλήνων.

Ακούσαμε εδώ μέσα από μερικούς συναδέλφους να λένε ότι παραδίδουμε, λέει, στο Ίδρυμα Ωνάση τα σχολεία μας. Αν είναι δυνατόν να λέγονται τέτοια πράγματα! Και πολύ ορθά είπε ο συνάδελφος από την Πλεύση Ελευθερίας το λαϊκό ρητό που λέει «τους χάριζαν τον γάιδαρο και τον κοιτούσαν στα δόντια». Αυτό συμβαίνει σε πολλούς τομείς, στα νοσοκομεία, στην εκπαίδευση, στον πολιτισμό και μια τέτοια σημαντική δωρεά είναι και αυτή των σχολείων αυτών.

Κυρίες και κύριοι Βουλευτές, εμείς, η Νέα Δημοκρατία και ο Πρωθυπουργός Κυριάκος Μητσοτάκης, θα συνεχίσουμε να κάνουμε το καλύτερο για τη χώρα. Θα συνεχίσουμε το σπουδαίο αυτό μεταρρυθμιστικό έργο. Εσείς συνεχίστε να σπρώχνετε τη χώρα στη μιζέρια και την καθυστέρηση.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του ΠΑΣΟΚ - Κινήματος Αλλαγής κ. Παύλος Χρηστίδης και θα ακολουθήσει ο Πρόεδρος της Κοινοβουλευτικής Ομάδας της Νίκης κ. Νατσιός.

Κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που περιλαμβάνει μια σημαντική ιδιωτική πρωτοβουλία του Ιδρύματος Ωνάση, προκειμένου αυτό να αναλάβει τη μετατροπή έντεκα Γυμνασίων και έντεκα Λυκείων σε επιλεγμένες περιοχές σε Πρότυπα Σχολεία, αναλαμβάνοντας το επιπλέον κόστος και συμμετέχοντας στη διοίκηση αυτών των σχολικών μονάδων για ένα χρονικό διάστημα.

Τέτοιου είδους πρωτοβουλίες είναι δεδομένα σημαντικές πρωτοβουλίες και βοηθούν σε μία κατεύθυνση η οποία αντιμετωπίζει καίρια ζητήματα της πατρίδας μας, αντιμετωπίζει μια σειρά ζητημάτων τα οποία έχουν να κάνουν με τον τρόπο με τον οποίο σήμερα λειτουργούν ή καλύτερα, θα έλεγα, δεν λειτουργούν τα σχολεία μας.

Και ενώ η συζήτηση αυτή θα έπρεπε να είναι μία συζήτηση η οποία κινείται σε τόνους και σε ρυθμούς που είναι μακριά από την πρόκληση για το εκπαιδευτικό μας σύστημα, δεν μπορώ παρά να υποκύψω στον πειρασμό να αναρωτηθώ αν ο κ. Πιερρακάκης έχει εικόνα του τι έχει συμβεί στη χώρα από την ημέρα που καταργήθηκαν οι σχολικές επιτροπές με τον νόμο του κ. Λιβάνιου, αν έχει εικόνα τι συμβαίνει στα μισά σχολεία της χώρας τα οποία είναι και υποχρηματοδοτούμενα, πολλά από αυτά είναι χωρίς θέρμανση, χωρίς λέβητες. Υπάρχουν τεράστια ζητήματα. Τι έχει συμβεί σε μια σειρά σχολείων τα οποία αναγκάστηκαν να συγχωνεύσουν τις τάξεις τους;

Και όλα αυτά τα οποία συζητάμε πρέπει, αν μη τι άλλο, πάνω σε μία βάση που έχει και λογική, αλλά και στοιχεία, να σας οδηγούν να εξετάζετε τα γεγονότα με μεγαλύτερη μετριοπάθεια. Δεν μπορεί να παρουσιάζετε μία γενική φιλοσοφική συζήτηση περί ανέμων και υδάτων, να παρουσιάζετε μια ιδανική εικόνα στα ζητήματα της εκπαίδευσης και ακόμα περισσότερο στα ζητήματα των δομών και των υποδομών, λες και είμαστε σε άλλη χώρα.

Είναι δυνατόν να ακούγεται από τα έδρανα της Κυβέρνησης της Νέας Δημοκρατίας ότι ποτέ ξανά στο παρελθόν δεν έχουν δοθεί τα χρήματα τα οποία δίνονται τώρα για τα σχολεία μας; Συγκρίνετε αυτά τα οποία κάνετε σήμερα εσείς εδώ με άλλες εποχές, όπου τα σχολεία μας ήταν γεμάτα με μαθητές σε κάθε γωνιά της πατρίδας μας και είχαμε τη δυνατότητα να δημιουργήσουμε πολύ μεγάλη προοπτική και να κάνουμε πράξη την κοινωνική κινητικότητα;

Συγκρίνετε αυτό που συμβαίνει σήμερα εδώ που, όπως πολύ σωστά είπε ο εισηγητής μας, είναι αναγκασμένοι οι μαθητές να ψάχνουν μαζί με τους γονείς τους ιδιωτικά σχολεία για να μπορούν να έχουν τη στοιχειώδη πρόσβαση στο εκπαιδευτικό μέλλον, σε σχέση με αυτό το οποίο συνέβαινε κάποτε σε καλά δημόσια σχολεία και καλά δημόσια πανεπιστήμια, όπου επιλέγαμε σε ποιο σχολείο θα πάμε και ακόμα περισσότερο σε ποιο πανεπιστήμιο θα περάσουμε, όχι με βάση τις οικονομικές δυνατότητες των γονιών μας, αλλά με βάση αυτό το οποίο θέλουμε να σπουδάσουμε; Και έχετε το θράσος σήμερα εδώ να μας κουνάτε το δάχτυλο, λέγοντας ότι είστε στη σωστή κατεύθυνση;

Έχετε εικόνα πόσα Ωνάσεια Ιδρύματα θα έπρεπε να υπάρχουν για να φτιαχτούν τα σχολεία τα οποία είναι ακατάλληλα για να πηγαίνουν οι μαθητές μας; Ή νομίζετε ότι μπορείτε να εργαλειοποιείτε και να κομματικοποιείτε τη συνεισφορά μεγάλων ευεργετών, με τον τρόπο με τον οποίο εσείς το κάνετε; Εδώ πέρα έχετε μπερδέψει τους μεγάλους ευεργέτες, έχετε μπερδέψει τα ιδρύματα τα οποία προσφέρουν με την εργαλειοποίηση την οποία κάνετε παρουσιάζοντας μια ειδυλλιακή εικόνα ότι όλα είναι τέλεια και όλα τα έχουμε κατοχυρώσει.

Είστε πολύ μακριά από αυτό το οποίο έχει ανάγκη η χώρα για να αντιμετωπίσει, ειδικά στο κομμάτι του εκπαιδευτικού συστήματος, τις ανισότητες. Αντί να ακούσουμε προοπτικές και λογικές, οι οποίες δίνουν σε κάθε μαθητή σε κάθε γωνιά της χώρας τη δυνατότητα να προχωρήσει στη ζωή του, ακούμε φανφάρες! Φανφάρες! Το πιο γρήγορο ίντερνετ είναι τελικά το πιο ακριβό και το πιο αργό. Τα ζητήματα τα οποία αντιμετωπίσαμε στον covid άφησαν μια σειρά μαθητών και φοιτητών πολύ πίσω, στη δικιά σας Κυβέρνηση.

Θα έπρεπε λοιπόν, επαναλαμβάνω, να είστε πιο μετριοπαθείς και να μη λαμβάνετε την αυτονόητη στήριξη, με την πολύ σωστή πολιτική και ιδεολογική ανάπτυξη την οποία έκανε ο εισηγητής μας, ο Στέφανος Παραστατίδης, ως μία λευκή επιταγή να αξιοποιείτε τα πραγματικά όπλα τα οποία σας δίνουν μια σειρά ανθρώπων και ιδρυμάτων στη δικιά σας κατεύθυνση.

Αλλά αυτή την έχουμε συνηθίσει από τη δικιά σας μεριά, την έχουμε συνηθίσει σε όλα τα επίπεδα της κουβέντας από το πρωί μέχρι το βράδυ σε όποιο τηλεοπτικό πάνελ ανοίξουμε, σε όποιο πολιτικό χρόνο κάνουμε τη σύγκριση. Είστε έξι χρόνια Κυβέρνηση. Και σε αυτά τα έξι χρόνια τα δεδομένα τα οποία αφορούν και το κομμάτι της παιδείας και το κομμάτι της υγείας, δεν είναι και τόσο πολύ υπέρ σας. Αλλά πια στερείστε και ενός ακόμα δικαιώματος, να συγκρίνεστε με τους προηγούμενους, για τους οποίους λέγατε τόσα πολλά, οι οποίοι δυστυχώς έκαναν και εκείνοι τα δικά τους λάθη για να μπορείτε να έρχεστε σήμερα εδώ και να πατάτε πάνω σε εκείνους. Και τι κάνετε εσείς; Τα ίδια και χειρότερα.

Και το μήνυμα, κυρίες και κύριοι συνάδελφοι, των πολιτών την προηγούμενη Κυριακή είναι αυτό ακριβώς. Είναι ένα μήνυμα μακριά από την αλαζονεία, την αμετροέπεια, το κούνημα του δαχτύλου στους συγγενείς, στους γονείς των θυμάτων των Τεμπών, απέναντι στη βεβαιότητα του κ. Μητσοτάκη ενάμιση χρόνο πριν ότι δεν υπάρχει τίποτα προβληματικό στην εμπορική αμαξοστοιχία -όλα τα ξέρουν!- απέναντι στη βεβαιότητα του κ. Μητσοτάκη ότι είναι ανθρώπινο λάθος.

Έρχονται οι πολίτες και επικυρώνουν αυτή την αίσθηση αλήθειας και οξυγόνου, την οποία έχουμε τόσο πολύ ανάγκη όλοι, απέναντι στην απόπειρα συγκάλυψης την οποία κάνετε, απέναντι στην απόπειρα του ακραίου λαϊκισμού που ακούμε από τον κ. Φλωρίδη από χθες να κουνάει το δάχτυλο του σε όλες τις νομικές σχολές της χώρας, σε όλους τους δικηγορικούς συλλόγους, σε όλους τους επιστημονικούς φορείς.

Και στο νομοσχέδιο το οποίο φέρατε πριν από ένα χρόνο ήταν όλοι απέναντι και τολμάτε να λέτε σήμερα, εργαλειοποιώντας εκείνο το νομοθέτημα, ότι εσείς θέλατε να τρέξει η υπόθεση Τεμπών και η υπόθεση αυτή δεν τρέχει. Εσείς φταίτε που δεν τρέχει, εσείς που χειροκροτήσατε και χειροκροτούσατε μανιωδώς τον κ. Καραμανλή όταν φέραμε την πρόταση για την προανακριτική επιτροπή για την 717, η οποία ήταν πρόταση Ευρωπαίου Εισαγγελέως.

 Και άκουσα προηγουμένως τον κ. Μαρινάκη να είναι εδώ πέρα και να λέει κάποια πράγματα. Τι έλεγε τότε ο κ. Μαρινάκης; «Εντάξει, η Ευρωπαία Εισαγγελέας κάνει τη δουλειά της, δεν σημαίνει ότι επειδή φέρνει ένα πόρισμα, πρέπει και εμείς να το υιοθετήσουμε». Αυτά λέγατε πριν από ενάμιση χρόνο. Σήμερα λέτε άλλα, όπως άλλα λέγατε την προηγούμενη εβδομάδα πριν το συλλαλητήριο, που κάποιοι συνάδελφοί σας έλεγαν ότι οι δικηγόροι βγαίνουν στις τηλεοράσεις και μιλούν γιατί θέλουν να βγάλουν λεφτά.

Αλλά ξεχνάτε να πείτε ότι έχουν αναγκαστεί να γίνουν ντετέκτιβ οι γονείς και οι συγγενείς, οι οποίοι έχουν ανακαλύψει πού πήγαν τα χώματα τα οποία πήρατε χωρίς αστυνομική συνοδεία και τα πήγατε αλλού. Οι άνθρωποι αυτοί πενθούν και έχουν κάποιους να τους κουνάνε το δάχτυλο. Απέναντι σε αυτό, η ύβρις -τα έχουμε διδαχτεί ευτυχώς σε καλά σχολεία τα οποία λειτουργούσαν, χωρίς να πέφτουν οι σοβάδες- φέρνει πάντοτε και Νέμεσις. Και γι’ αυτόν ακριβώς τον λόγο κάντε ό,τι περνάει από το χέρι σας για να χυθεί άπλετο φως στην υπόθεση των Τεμπών.

Και περιμένω να δω τι θα πει και ο κ. Μητσοτάκης, ο οποίος έλεγε πολλά τους προηγούμενους μήνες για την υπόθεση του τρένου το οποίο συγκρούστηκε με το τρένο το οποίο είχε μέσα τους συνανθρώπους μας, τι θα πει σήμερα στη συνέντευξή του, πώς θα απολογηθεί για εκείνη του τη βεβαιότητα σε όλους αυτούς τους ανθρώπους, οι οποίοι σήμερα πενθούν και έχουν μια σειρά Υπουργών να τους κατηγορούν για τα αυτονόητα ζητήματα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και δύο συνοδοί εκπαιδευτικοί από το 1ο Λύκειο Νέας Φιλαδέλφειας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλείται στο Βήμα ο Πρόεδρος της Κοινοβουλευτικής Ομάδας της Νίκης κ. Νατσιός.

 **ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

 Κυρίες και κύριοι συνάδελφοι, η Κυβέρνηση έχει επιδείξει εξαιρετική ικανότητα να διαστρεβλώνει ακόμα και τις απλούστερες έννοιες. Σε κάθε νομοσχέδιο κάτω από το περιτύλιγμα ωραίων επικοινωνιακών λέξεων, διαρκώς ανακαλύπτουμε κρυμμένες δόσεις από δηλητήρια. Η πονηριά κυλά στις φλέβες της Κυβέρνησης και το αποδεικνύει και με αυτό το νομοσχέδιο.

Συζητούμε σήμερα για τη μετατροπή δημοσίων σχολείων σε Δημόσια Ωνάσεια Σχολεία. Γύρω από αυτή την ωραία κεφαλίδα, που χρησιμοποιεί και το βαρύ όνομα Ωνάσης, τρεις ακόμη ωραίες επικοινωνιακές έννοιες ακολουθούν: Πρώτον, η έννοια της αριστείας. Δεύτερον, η έννοια των ίσων ευκαιριών. Και τρίτον, η έννοια του εθνικού ευεργέτη.

Πρώτα θα ξεκινήσω με την έννοια της αριστείας. Κανείς δεν αντιλέγει ότι οι μαθητές με φυσικό ταλέντο πρέπει να μπορούν να το αξιοποιούν ακόμη περισσότερο. Στην ευαγγελική παραβολή –ας το πω έτσι- των ταλάντων, αυτός που του δόθηκαν πέντε τάλαντα, αν κοπιάσει και αποδώσει άλλα πέντε, θα λάβει εύσημα από τον Κύριο. Αυτός στολίστηκε με δύο, αν αποδώσει άλλα δύο, θα λάβει εύσημα εξίσου όπως και ο πρώτος. Αλλά και αυτός που θάβει το τάλαντο που του δόθηκε, θα κριθεί για την αχαριστία και την αγνωμοσύνη του. Διότι το τάλαντό μας πρέπει να το κάνουμε ωφέλιμο όχι μόνο για τον εαυτό μας -το είπατε, κύριε Υπουργέ- αλλά και για τον πλησίον μας και όλη την κοινωνία.

Αυτό δείχνει και την τεράστια ευθύνη της κρατικής εκπαίδευσης, και όχι παιδείας, όταν θάβει το τάλαντο, που έχουν χαρισματικά ελληνόπουλα τα οποία πιάνουν στα χέρια τους βιβλία πανέρια με οχιές. Είναι ένα θέμα, το οποίο με βασανίζει εδώ και δεκαετίες και δεν γίνεται απολύτως τίποτε. Συνεχίζουν να ενσταλάζονται τα δηλητήρια, δυστυχώς, σε αθώα παιδιά.

Θέλω να σας ρωτήσω κάτι, κύριε Υπουργέ. Αυτή την εικόνα τη βλέπετε; Είναι σε βιβλίο έκτης δημοτικού. Μόνο αυτό θα δείξω, γιατί ως Μακεδόνες μας ενοχλεί. Είναι τρεις ισοϋψείς εικόνες, Καραγκιόζης, Κοκκινοσκουφίτσα, Μέγας Αλέξανδρος και μία άσκηση από κάτω όπου καλούνται οι μαθητές εμβρόντητοι να γράψουν μια ιστορία στην οποία πρωταγωνιστούν ο Μέγας Αλέξανδρος και η Κοκκινοσκουφίτσα. Μπορείτε να μας πείτε εσείς τι θα γράφατε; Τέτοια προσβολή στην πιο εμβληματική προσωπικότητα της ιστορίας μας και μετά περιμένουμε από τους Σκοπιανούς να σεβαστούν συμφωνίες και προδοσίες;

Ευθύνη της κρατικής εκπαίδευσης είναι όταν αναγκάζονται τα παιδιά μας να εξαντλούν την ικμάδα τους σε μεγάλες διαδρομές καθημερινά, επειδή το κοντινό τους σχολείο καταργήθηκε και συγχωνεύθηκε με κάποιο μακρινότερο. Είναι τεράστια η ευθύνη της κρατικής εκπαίδευσης, διότι οι αθλιότητες των σχολικών βιβλίων, η αποξένωση απ’ όσα μας ενώνουν ως κοινωνία και ως έθνος, η έλλειψη φωτισμένου υγιούς παραδείγματος, υποσιτίζουν πνευματικά τους εφήβους και τους οδηγούν σε λειτουργικό αναλφαβητισμό. Τους κάνουν να αναζητούν ένα παράλογο και εγωιστικό νόημα ζωής μέσα σε συμμορίες. Το βλέπουμε και αυτό τα τελευταία χρόνια. Δωδεκάχρονα παιδιά ακόμη, να φτιάχνουν συμμορίες και να περιφέρονται ως αγέλες λύκων και να επιδίδονται σε βιαιοπραγίες και τον πανσεξουαλισμό και τον εθισμό σε ουσίες και σε οθόνες. Εδώ και αν τα τάλαντα των παιδιών μας δεν πετιούνται στα σκουπίδια.

Αλήθεια, ξέρετε ποια είναι αποστολή της παιδείας; Θα σας το πω. Η ένταξη των νέων στο παρελθόν, η σύνδεση των νέων με τις ρίζες. Γιατί το δέντρο μεγαλώνει από τα κλαδιά του, αλλά μεγαλώνει και από τις ρίζες του. Αυτή είναι η αποστολή της παιδείας και δη της ελληνικής παιδείας, να γνωρίσουν, να αρωματιστούν τα παιδιά μας από το παρελθόν μας.

Θέλετε αριστεία και στους εκπαιδευτικούς; Δώστε τους μονιμότητα και προβλεψιμότητα στην πρόσληψή τους, για να μπορούν να σταθεροποιήσουν τη ζωή τους και να δοθούν με αφοσίωση στα καθήκοντά τους, δημιουργώντας οικογένειες και όχι να περιφέρονται με αβεβαιότητα εδώ και εκεί. Αλλά εσείς ξέρετε να επιβραβεύετε μόνο όσοι «προσκυνούν» -εντός εισαγωγικών- τα είδωλα της woke θρησκείας σας.

Μοριοδοτείτε πολύ περισσότερο τους εκπαιδευτικούς που παρακολουθούν τα σεμινάρια πλύσης εγκεφάλου για ΛΟΑΤΚΙ και μπερδεμένες ψευτοθεωρίες πέντε, είκοσι πέντε, εκατό και άλλων τόσων φύλων.

Για ποια αριστεία λοιπόν σήμερα υπερηφανεύεστε; Η υποτιθέμενη δίψα σας για αριστεία αντιφάσκει με όσα κάνετε. Αύριο ξημερώνει η σπουδαία εορτή των Τριών Ιεραρχών. Μια κουβέντα δεν είπατε. Εδώ και χίλια χρόνια η γιορτή της παιδείας, η γιορτή των ελληνικών γραμμάτων, έτσι λεγόταν και λέγεται, την οποία καταργήσατε σχεδόν με ύπουλο τρόπο, την περιορίσατε σε προαιρετικό εκκλησιασμό. Δεν θέλετε να ξεδιψούν οι ψυχές των παιδιών μας, μαθαίνοντας από τη σοφία και τα έργα αυτών των όντως αρίστων προγόνων μας.

Ο Μέγας Βασίλειος, ο Άγιος Χρυσόστομος και ο Άγιος Γρηγόριος ο Θεολόγος όχι μόνο ζωογόνησαν την παιδεία, όχι μόνο απέδειξαν ότι οι γερές οικογένειες και η μόρφωση η ελληνική, η της καθ’ ημάς Ανατολής μόρφωση, δημιουργούν χρηστούς πολίτες, αλλά και θεμελίωσαν έμπρακτα την έννοια της κοινωνικής πρόνοιας, φωτίζοντας απλόχερα ολόκληρο τον κόσμο με τα σπουδαία τάλαντά τους.

Αλλά όπως εκδιώξατε τους τρεις μεγίστους φωστήρες ιεράρχες μας από τα σχολεία, έτσι δόλια και πονηρά καταργήσατε και την έπαρση της ελληνικής σημαίας, τις εικόνες των ηρώων του γένους μας στις σχολικές αίθουσες, τον εκκλησιασμό και τη διδασκαλία των θρησκευτικών με τρόπο αντίθετο προς το Σύνταγμα, στο οποίο ορκιστήκατε.

Είχα κάνει και ερώτηση και μιας και σας έχω δίπλα, μια φορά τον μήνα γινόταν έπαρση της σημαίας και απαγγελία του εθνικού ύμνου στα Δημοτικά Σχολεία, κάθε πρώτη Δευτέρα. Καταργήθηκε επί ΣΥΡΙΖΑ. Σας ρωτώ: Γιατί δεν το επαναφέρετε; Ήταν μια φορά τον μήνα, να το ακούσει ο ελληνικός λαός. Υποτίθεται ότι είστε πατριωτική κυβέρνηση. Σας ενοχλεί η έπαρση της ελληνικής σημαίας με τον σταυρό και με το «ελευθερία ή θάνατος» και η απαγγελία του εθνικού ύμνου από παιδιά του Δημοτικού Σχολείου; Ιδού, απόφαση πάρτε, επαναφέρετε αυτή την ωραία εικόνα. Οι μαθητές οι μικροί, βλέποντας γονείς, δασκάλους και τους συμμαθητές τους σε στάση προσοχής, έπαιρναν ένα λαμπρό μάθημα ότι ανήκουν σε μια πατρίδα, σε έναν λαό, το αίσθημα του συνανήκειν. Ορίστε, κύριε Υπουργέ, σας περιμένουμε. Κατά τα άλλα μας λέτε για πατριωτική κυβέρνηση. Στις πράξεις φαίνεται όχι στα λόγια τα παχιά, κούφια καρύδια και ασκιά γεμάτα αγέρα, που λέει και ο Μακρυγιάννης.

Κάνετε όλα όσα προσκρούουν στο εμείς, στον πυρήνα της παράδοσής μας, η οποία σε άλλες εποχές σφυρηλατούσε δυνατούς χαρακτήρες ικανούς να αγωνιστούν και να αντέξουν στις μεγάλες δυσκολίες της ζωής και φυσικά να δημιουργήσουν γερές οικογένειες και περιμένετε να καλύψετε τα ανομήματά σας με πανηγυρικές χορηγίες. Αλλά εσείς φτάσατε να εξευτελίσετε και τον εννοιολογικό πυρήνα της ίδιας της παραδοσιακής οικογένειας. Για ποια οικογένεια θα διδάξετε τα παιδιά εσείς και το Ίδρυμα Ωνάσης, το οποίο είναι διαβόητο για τη γενναία χρηματοδότησή του στις ομάδες ΛΟΑΤΚΙ; Μήπως για την οικογένεια που το παιδί δεν θα δικαιούται να γνωρίσει ποτέ του μάνα και μητρική αγκαλιά; Ή για την οικογένεια που θα αυτοπροσδιορίζεται όχι από δύο, αλλά από σαράντα δύο φύλα;

Η κυβίστηση, να το πω κομψά, του Πρωθυπουργού κ. Μητσοτάκη, ο οποίος απαρνήθηκε δήθεν την woke ατζέντα από την τρομάρα του για την εκλογή του Τραμπ στην άλλη όχθη του Ατλαντικού, είναι μόνο επιφανειακή. Αν πραγματικά το εννοεί, αν άλλαξε γνώμη ο Πρωθυπουργός και η woke ψευτοκουλτούρα δεν τον αντιπροσωπεύει πλέον, ας καταργήσει τον άθλιο νόμο περί γάμου και υιοθεσίας από ομοφυλόφιλους τον οποίο ψηφίσατε πριν από έναν χρόνο, τότε που μας λέγατε ότι είναι μια δήθεν νομοθετική μικρολεπτομέρεια για να ρυθμίσει λίγα δικαιώματα, αλλά την επόμενη μόλις ώρα της ψήφισης βούιξε ολόκληρος ο πλανήτης για την κατάντια της Ελλάδας. Πηχυαίοι τίτλοι σε εφημερίδες του εξωτερικού για την πρώτη ορθόδοξη χώρα, που πρόδωσε τα όσια και τα ιερά της ανθρώπινης αξιοπρέπειας. Ηττήθηκε η Ορθοδοξία; Ανόητοι άνθρωποι, βέβαια. Η Ορθοδοξία δεν ηττάται, πολεμουμένη λαμπροτέρα καθίσταται. Ντροπή και μόνο ντροπή όμως να πανηγυρίζουν κάποιοι εις βάρος, υποτίθεται, ήττας της Ορθοδοξίας.

Όσο και αν κρύβεστε με κούφια λόγια, όσο κι αν σας λιβανίζουν τα ΜΜΕ, τα οποία τρέμουν μήπως χάσουν το επόμενο γερό χαρτζιλίκι που θα τους τάξετε, ωστόσο οι πράξεις σας αποκαλύπτουν ένα ανεξήγητο μίσος για τον ελληνικό λαό. Φρικτότερη επιβεβαίωση δεν υπάρχει από το παράδειγμα που ζήσαμε την περασμένη Κυριακή, Κυριακή των Τεμπών θα μπορούσε να μείνει ως ονομασία στην ιστορία.

Το 2023 η Ελλάδα έφριξε από το έγκλημα και την ανευθυνότητα. Το 2025 η Ελλάδα φρίττει από την ύπουλη συγκάλυψη. Θυμήθηκα στίχους του Σολωμού όταν ήμουνα προχτές και εγώ, ως απλός πολίτης, στη μεγαλειώδη συγκέντρωση του λαού. «Τα κόκαλά τους εβαρέθηκαν στο μνήμα καρτερώντας και τρίζουν ακατάπαυστα την κρίση αναζητώντας». Στη γλώσσα μας κρίση σημαίνει δικαιοσύνη, κριτής είναι ο δικαστής.

Αλήθεια, πώς σχολιάζετε το γεγονός της παραίτησης του Σέρβου Πρωθυπουργού για το δυστύχημα που συνέβη εκεί σε σιδηροδρομικό σταθμό και είχε ως αποτέλεσμα να σκοτωθούν δεκαπέντε άνθρωποι; Τι γίνεται, εκεί ευθιξία, εδώ παχυδερμία;

Ο ελληνικός λαός προχθές, το είδαμε σε πολλές ελληνικές πόλεις και εδώ στο Σύνταγμα, υπέροχα ενωμένος όσο σπάνιες φορές, με ακομμάτιστες κινητοποιήσεις σε περισσότερες από εκατόν ογδόντα, όπως διάβασα, πόλεις στην Ελλάδα και σε αρκετές ακόμη πόλεις εκτός των συνόρων, έδειξε την αγανάκτησή του για την ύβρη και την ασέβεια της Κυβέρνησης στη μνήμη των πενήντα επτά θυμάτων. Ξέρω, σας προκαλεί πανικό αυτό, οι συγκεντρώσεις των Ελλήνων.

Στο Σύνταγμα η μεγαλειώδης κινητοποίηση του απλού λαού μας θύμισε ένα άλλο συλλαλητήριο για τη Μακεδονία μας παλαιότερα. Δύο συλλαλητήρια, δύο κραυγές αγωνίας του απλού λαού για την αξιοπρέπειά του, την εθνική του αξιοπρέπεια τότε για τη Μακεδονία, την ηθική αξιοπρέπειά του τώρα για το έγκλημα το Τεμπών.

Στη σκιά αυτού του συλλαλητηρίου τούτη η Βουλή επιχειρεί να εκλέξει για Πρόεδρο της Δημοκρατίας τον κ. Τασούλα, πρόσωπο που πέρυσι ψήφισε υπέρ του γάμου και των υιοθεσιών από ομοφυλόφιλους, αλλά και που συνέδραμε ενεργητικά στις κυβερνητικές προσπάθειες συγκάλυψης του εγκλήματος των Τεμπών. Αυτό δεν το λέει η Νίκη, το λένε τα δεδομένα, το διατράνωσαν οι συγγενείς των θυμάτων. Μέσα στον ανείπωτο πόνο για τις αδικοχαμένες ψυχές των αγαπημένων σου το να βλέπεις να επιβραβεύονται με το ανώτατο πολιτειακό αξίωμα άνθρωποι που τόλμησαν να συγκαλύψουν την αδικία είναι σαν το μαχαίρι που στρίβει σε ανοιχτή πληγή. Αυτή η ανοιχτή πληγή δεν είναι μόνο των συγγενών των θυμάτων, αλλά και όλου του φιλότιμου ελληνικού λαού που απεχθάνεται την αδικία, τη ψευτιά και την υποκρισία.

Σκεφτείτε σοβαρά, κύριοι συνάδελφοι, εν όψει της μεθαυριανής επαναληπτικής ψηφοφορίας για τον νέο Πρόεδρο της Δημοκρατίας. Σας θυμίζω ότι όποιον εκλέξετε θα ορκιστεί με τον εξής όρκο: «Ορκίζομαι στο όνομα της Αγίας και Ομοουσίου και Αδιαιρέτου Τριάδος να φυλάσσω το Σύνταγμα και τους νόμους, να μεριμνώ για την πίστη τους τήρηση, να υπερασπίζω την εθνική ανεξαρτησία και την ακεραιότητα της χώρας, να προστατεύω τα δικαιώματα και τις ελευθερίες των Ελλήνων και να υπηρετώ το γενικό συμφέρον και την πρόοδο του ελληνικού λαού». Σε τι θα ορκιστεί ο κ. Τασούλας; Στο όνομα της Αγίας Τριάδος, της οποίας τον ευαγγελικό λόγο καταπάτησε με τον γάμο των ομοφυλοφίλων; Ή στο να υπηρετεί το γενικό συμφέρον του ελληνικού λαού όταν το περιφρόνησε, επιχειρώντας τη συγκάλυψη των ευθυνών για τα Τέμπη;

Σας είπα για τα δύο μεγαλειώδη συλλαλητήρια στο Σύνταγμα, το παλαιότερο για τις Πρέσπες και το τωρινό για τα Τέμπη. Όταν ο τότε Πρωθυπουργός κ. Τσίπρας πρόδωσε τη Μακεδονία, θυμόμαστε, κρυβόταν για αρκετό καιρό από την οργή του απλού κόσμου. Να θυμηθούμε το θλιβερό θέαμα στις εθνικές παρελάσεις, που τις παρακολουθούσε ο τότε Πρωθυπουργός, περιφραγμένος και με πεντακόσια μέτρα ασφαλείας από τον απλό λαό; Άραγε, θα ξαναδούμε το ίδιο θέαμα με περιφραγμένο Πρόεδρο της Δημοκρατίας; Μιλάτε για δημοκρατία, αλλά ντρέπεστε και φοβάστε τον απλό λαό γιατί δεν έχετε μέτωπο και χέρια καθαρά.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αν θέλετε πραγματική δημοκρατία, όπου οι ταγοί του έθνους θα νιώθουν ότι η ισχύς τους είναι η αγάπη του λαού και όχι τα χημικά και τα ρόπαλα της Αστυνομίας και αν θέλετε πραγματική αριστεία, για την οποία και σήμερα συζητάμε, σας προκαλώ. Ας αλλάξουμε το Σύνταγμα και ο Πρόεδρος της Δημοκρατίας να εκλέγεται απευθείας από τον λαό με δημοψήφισμα. Αυτή είναι η πρόταση της Νίκης για το ανώτατο πολιτειακό αξίωμα.

Σας προκαλούμε και σας προσκαλούμε να πάρετε θέση Κυβέρνηση και Αντιπολίτευση σε τούτη την πρόταση της Νίκης. Αποδείξτε ότι αγαπάτε τη δημοκρατία και την αριστεία, αναδεικνύοντας ως ανώτατο πολίτη της χώρας πρόσωπο που θα το αγαπά και θα το σέβεται ο λαός μας ως δικό του άνθρωπο.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

Έρχομαι στη δεύτερη έννοια, που με αυτό το νομοσχέδιο, όχι απλώς διαστρεβλώνετε, αλλά κυριολεκτικά ευτελίζετε, την έννοια των ίσων ευκαιριών.

Διαβάζω από τη δήλωση του Προέδρου του Ιδρύματος Ωνάση κατά την υπογραφή της σύμβασης: «Στόχος μας είναι να δώσουμε ίσες ευκαιρίες σε αυτούς που δεν τις έχουν». Μάλιστα! Σύμφωνοι!

Φαντάζομαι τα ίδια επιδιώκετε και εσείς, κύριε Υπουργέ της Παιδείας. Αναρωτιέμαι, κύριε Υπουργέ, τη θεωρία για ίσες ευκαιρίες θα την εκστομίσετε και τον προσεχή Αύγουστο, όταν θα ανακοινώνετε τα νέα κλεισίματα και τις συγχωνεύσεις σχολείων στις ολιγάνθρωπες επαρχίες;

Πέρυσι η Κυβέρνησή σας έκλεισε εκατοντάδες σχολεία, πρόπερσι άλλα τόσα. Τώρα σας έπιασε ο καημός για τις ίσες ευκαιρίες; Άραγε, πόσο σας ενδιαφέρουν οι ίσες ευκαιρίες των παιδιών που δεν θα δικαιούνται να πάνε σε σχολείο της γειτονιάς τους, αλλά θα πρέπει να ταλαιπωρούνται για να μεταβαίνουν σε μακρινότερο σχολείο;

Σας συμβουλεύω να μην απαντήσετε επαναλαμβάνοντας το αξιογέλαστο επιχείρημα μιας προκατόχου σας ότι το καθημερινό περπάτημα λίγων χιλιομέτρων ωφελεί τα παιδιά ως άσκηση γυμναστικής. Γιατί προφανώς για το καλό μας τα κάνετε όλα!

Μήπως όμως ίσες ευκαιρίες έχουν και όλα εκείνα τα παιδιά που τους είναι απαραίτητη η παράλληλη στήριξη; Πόσα μένουν σπίτι, διότι η υπηρεσία που δικαιούνται δεν τους παρέχεται; Έχετε άραγε καλύψει και στελεχώσει όλες τις ανάγκες των παιδιών για παράλληλη στήριξη;

Ίσες ευκαιρίες είναι άραγε και όταν σύλλογοι γονέων σε σχολεία της επαρχίας εκβιάζονται να αποδεχθούν να γεμίσουν οι τάξεις των παιδιών τους με παιδιά πολλές φορές παράνομων μεταναστών, αλλιώς το σχολείο τους θα κινδυνεύσει να κλείσει και τότε θα είναι τα παιδιά τους αναγκασμένα να βαδίζουν πολλά χιλιόμετρα;

Η Νίκη επιθυμεί και μάχεται για πραγματικές ίσες ευκαιρίες για τα ελληνόπουλα. Ζητήσαμε και θα ζητούμε την υποχρεωτική λειτουργία σχολείου ακόμη και όπου υπάρχουν τρεις μαθητές.

Ένας παπάς και μια δασκάλα στο χωριό Φουρνά Ευρυτανίας κατόρθωσαν να ανοίξουν ένα σχολείο και εσείς δεν μπορείτε να ανοίξετε σχολεία σε ακριτικά μέρη! Συντρέχουν και εθνικοί λόγοι και κυρίως δημογραφικοί λόγοι. Με αυτόν τον τρόπο, ακόμη και στο πιο ακριτικό χωριό, μια οικογένεια τρίτεκνη θα μείνει στον τόπο της. Τα χωριά μας θα βοηθηθούν να κρατηθούν ζωντανά. Και να το ξέρετε. Σε χωριά μεγαλώσαμε. Τα χωριά μένουν ζωντανά όταν οι κάτοικοι ακούν δύο ήχους: Τον ήχο της καμπάνας και το κουδούνι του σχολείου. Εκκλησιά και σχολειό κρατούν τα χωριά ζωντανά.

Φαίνεται, όμως, ότι σας είναι αδιάφορη η ερήμωση της υπαίθρου μας και η πληθυσμιακή υποκατάσταση του γηγενούς πληθυσμού μας από ξένους εποίκους. Τα ελληνόπουλα της υπαίθρου είναι δεύτερης και τρίτης κατηγορίας για εσάς και τα περί ίσων ευκαιριών είναι φιλολογίες «να έχουμε και να λέμε».

Επειδή θα απαντήσετε ότι οι ίσες ευκαιρίες των Πρότυπων Ωνασείων Σχολείων αφορούν σε μια συγκεκριμένη κατηγορία μαθητών και ότι κακώς ενδεχομένως αναφέρομαι σε πλείστες άλλες ανισότητες, έχω να σας ρωτήσω το εξής.

Όλοι γνωρίζουμε ότι στην Ελλάδα οι ίσες ευκαιρίες γίνονται πιο ίσες για εκείνα τα παιδιά που οι γονείς τους κάνουν όσες θυσίες ανθρωπίνως αντέχουν ώστε να τους παρέχουν φροντιστήρια για ξένες γλώσσες, για σχολικά μαθήματα, για προπαρασκευή για τις πανελλήνιες εξετάσεις.

Την ίδια στιγμή, τα Δημόσια Ωνάσεια Σχολεία θα προσφέρουν περισσότερες ώρες διδασκαλίας, με την υπερωριακή αμοιβή των εκπαιδευτικών να καλύπτεται από δαπάνες του Ιδρύματος Ωνάση. Τελικά όμως τόσο οι πρόσθετες ώρες διδασκαλίας των Ωνασείων όσο και οι πρόσθετες ώρες των εξωσχολικών φροντιστηρίων δεν χωράνε όλες στο εικοσιτετράωρο του κάθε μαθητή. Ο μαθητής θα πρέπει να επιλέξει ένα από τα δύο.

Συνεπώς, οι προσφερόμενες από το Ίδρυμα Ωνάση πρόσθετες ώρες διδασκαλίας θα έχουν ουσιαστικό νόημα όταν απαλλάσσουν μαθητή και γονέα από την ανάγκη και τη δαπάνη των φροντιστηρίων.

Αξίζει να μετρήσει κανείς τι ποσοστό των μαθητών γενικών, αλλά και Πρότυπων Σχολείων κάνουν σήμερα πρόσθετες δαπάνες για εξωσχολικά φροντιστήρια και τι ποσοστό στα Δημόσια Ωνάσεια Σχολεία θα εξακολουθεί να κάνει τέτοιες δαπάνες.

Αν δεν υπάρχει σημαντική διαφορά, τότε όλο το αφήγημα για το πλεονέκτημα με τις πρόσθετες ώρες θα είναι άνευ ουσίας. Αν, όμως, υπάρχει σημαντική διαφορά, τότε θα αποδειχθεί ότι το κράτος θα μπορούσε σε όλα τα γυμνάσια και λύκεια της χώρας με κατάλληλες πρόσθετες ώρες διδασκαλίας να απαλλάξει τους γονείς από τα πρόσθετα ιδιαίτερα μαθήματα.

Άραγε, δεσμεύεστε ότι θα κάνετε κάτι τέτοιο, δηλαδή πρόσθετα μαθήματα ανάλογα με αυτά των Ωνασείων Σχολείων, για να απαλύνετε το κόστος για τη σπουδή των παιδιών της πολύπαθης ελληνικής οικογένειας; Φυσικά και δεν δεσμεύεστε. Εδώ δεν κάνετε προσλήψεις για οργανικές θέσεις και υπαρκτές ανάγκες στο κυρίως ωράριο, θα μεριμνήσετε και για υπερωρίες στα γενικά σχολεία;

Έρχομαι και στην τρίτη λέξη και τελειώνω, που αλλάζετε το νόημά της. Είναι η έννοια του εθνικού ευεργέτη.

Ο ελληνικός λαός ανεπιφύλακτα σέβεται και αγαπά ακόμη τον Αριστοτέλη Ωνάση και τιμά τη μνήμη του. Στη συνείδηση του λαού μας ο Σμυρνιός μεγιστάνας είναι βγαλμένος από τα σπλάχνα του φτωχού λαού, του σπρωγμένου στην προσφυγιά, που κατάφερε με την ευφυΐα του, με την τόλμη του και κυρίως με τη σκληρή δουλειά του να χτίσει μια ολάκερη αυτοκρατορία. Αλλά, ο Ωνάσης είναι ταυτόχρονα και ο πατριώτης που θα συγκινηθεί με τις ελλείψεις και τις αδυναμίες της πατρίδας και θα προσφερθεί να συνεισφέρει ως από μηχανής Θεός, θα έλεγα.

Δυστυχώς, το Ίδρυμα Ωνάση εδώ και αρκετά χρόνια δείχνει να αλλοιώνει την πορεία που θα επιθυμούσε ο αείμνηστος Αριστοτέλης Ωνάσης. Έχει μετασχηματιστεί σε έναν απροκάλυπτο ενεργητικό προαγωγό της woke ατζέντας στην Ελλάδα. Το Ίδρυμα Ωνάση είναι μόνιμος -τα γεγονότα το αποδεικνύουν- και ισχυρός υποστηρικτής οποιασδήποτε πρωτοβουλίας των ομάδων συμφερόντων ΛΟΑΤΚΙ, από τις πολύχρωμες παρελάσεις διαφήμισης της ομοφυλοφιλίας, την εισβολή της σεξουαλικής διαπαιδαγώγησης στις σχολικές αίθουσες, με τα δόγματα των ΛΟΑΤΚΙ, μέχρι τον ψευτογάμο και τις υιοθεσίες.

Ένας Θεός ξέρει τι σκέπτεται ο Αριστοτέλης Ωνάσης σήμερα από εκεί που αναπαύεται για όσα πράττει το Ίδρυμα Ωνάση, προσβλητικά, θα έλεγα, για την ανατροφή και τις αξίες του. Ένα είναι βέβαιο. Παραφράζοντας τη γνωστή παροιμία, ό,τι λάμπει με το όνομα Ωνάσης στην προμετωπίδα του δεν είναι απαραίτητα χρυσός!

Και αυτό μας βάζει σε τεράστιες ανησυχίες για το τι πραγματικά σημαίνουν τα Ωνάσεια Σχολεία. Ακούμε ότι δεν θα υπάρχει παρέμβαση σε όσα ήδη ισχύουν για τα Πρότυπα Σχολεία. Αλλά, ακούμε και μισόλογα ότι όποια αλλαγή στο ωρολόγιο πρόγραμμα θα γίνεται μετά από εισήγηση του «αμαρτωλού» ΙΕΠ και με απόφαση και υπογραφή του Υπουργού Παιδείας. Δηλαδή, οι αλλαγές δεν αποκλείονται. Δηλαδή, μια χαρά γίνονται αλλαγές. Κατά τα άλλα, τα Δημόσια Ωνάσεια Σχολεία θα προάγουν, όπως το ίδρυμα ισχυρίζεται, τον σεβασμό της ετερότητας σε όλες τις μορφές.

Να υποθέσουμε ότι οι μορφές ετερότητας που ενδιαφέρουν κυρίως το Ίδρυμα Ωνάση σχετίζονται με την προώθηση της ΛΟΑΤΚΙ ατζέντας; Να υποθέσουμε περαιτέρω ότι όταν αναφέρονται «σε συνεργασία με άλλους εκπαιδευτικούς και κοινωνικούς φορείς» -εντός εισαγωγικών η φράση- εννοούν κάτι ανάλογο όσων φρικτών έχουν συμβεί –το είδαμε και αυτό- σε νηπιαγωγεία με την ανάγνωση παραμυθιών από βαμμένους τραβεστί; Φυσικό και επόμενο είναι ότι διαφημίζουν τα Ωνάσεια Σχολεία πως θα παρέχουν ψυχολογική υποστήριξη από κοινωνικούς λειτουργούς και ψυχολόγους.

Εμείς ξέραμε ότι οι εθνικοί ευεργέτες είχαν άδολη αγάπη στην πατρίδα και τη βοηθούσαν, χωρίς να παρέμβουν ή να ζητήσουν τίποτα, παρά μόνο τον σεβασμό στη μεταχείριση και τον σκοπό όσων δώριζαν.

Ο Γεώργιος Αβέρωφ δεν ζήτησε στη διαθήκη του κάποιου είδους συνδιαχείριση του θρυλικού ομώνυμου πολεμικού πλοίου από διαχειριστές του κληροδοτήματος, μόνο το όνομα και τον σκοπό. Tο ίδιο και ο Ζάππας, το ίδιο και άλλοι πολλοί γνήσιοι εθνικοί ευεργέτες. Όμως, πρώτη φορά βλέπουμε εθνικούς ευεργέτες που να κάνουν ζημιά στις ψυχές των παιδιών, να αποδομούν τις παραδοσιακές αξίες της κοινωνίας μας και να ζητούν να συνδιοικούν δημόσια σχολεία, παρεμβαίνοντας στον πυρήνα των εκπαιδευτικών προγραμμάτων.

Φαίνεται ότι η Κυβέρνηση, η οποία μας έχει φλομώσει στον δικό της νέο πατριωτισμό -όπως μας είχε πει η κ. Δόμνα Μιχαηλίδου, η Κυβέρνηση πιστεύει σε έναν νέο πατριωτισμό, αλλά δεν μας εξήγησε τι ακριβώς είναι αυτό, προφανώς, είναι το άλλο όνομα, το καλλιτεχνικό όνομα του εθνομηδενισμού και της μειοδοσίας- έρχεται σήμερα να μας διδάξει και ένα νέο της εθνικό ευεργέτη στην παιδεία μας. Θεός φυλάξοι!

Τέλος, θα ρωτήσω τον Υπουργό να μας ενημερώσει υπεύθυνα με ποια ακριβώς κριτήρια, εκτός από χρηματική δωρεά, θεωρείται δόκιμο και κατάλληλο ένα οποιοδήποτε ιδιωτικό ίδρυμα να συνδιοικεί ένα ελληνικό δημόσιο σχολείο, λόγω χρηματικής δωρεάς. Να το πω απλά: Με ποια κριτήρια το Ίδρυμα Ωνάση είναι κατάλληλο; Αφαιρέστε από τη σημερινή συζήτηση το όνομα Ωνάσης. Τι εμποδίζει την Κυβέρνηση -το υπαινίχθηκε ο κύριος Υπουργός στην ομιλία του- να συνάψει μια αντίστοιχη συμφωνία με ένα γενναιόδωρο ίδρυμα του τύπου Τζορτζ Σόρος; Και αυτοί θα έρθουν ως ευεργέτες στην Ελλάδα και ξέρουμε τι προωθούν αυτοί. Μεθαύριο θα έρθει ένα άλλο ίδρυμα που θα γίνει ακόμη πιο επικίνδυνο στη Θράκη, ένα ίδρυμα δημόσιο με το όνομα Κεμάλ Ατατούρκ, όπως ονομάζουν οι Τούρκοι τον γενοκτόνο μας. Όμως, να μην συνεχίσω -και μη χειρότερα!- γιατί μπορεί να σας δίνω ιδέες, κύριε Υπουργέ.

 Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο συνοδοί εκπαιδευτικοί από το Γενικό Λύκειο Κρεμαστής Ρόδου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσουμε τον λόγο στον κύριο Υπουργό για μια παρέμβαση που ζήτησε.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κύριε Πρόεδρε, σας ευχαριστώ.

Κύριε Πρόεδρε, κύριε Νατσιέ, νομίζω ότι πρέπει να συμφωνήσουμε ότι διαφωνούμε. Και πρέπει να συμφωνήσουμε ότι διαφωνούμε, γιατί αυτό το οποίο είπατε για αρχή, ότι ο στόχος της παιδείας είναι η ένταξη των νέων στο παρελθόν, δεν είναι το όραμα το δικό μας. Πιστεύουμε ότι πρέπει να γίνουν και τα δύο. Χρειαζόμαστε και μνήμη παρελθόντος και μνήμη μέλλοντος. Πρέπει να μπορείς να εντάσσεις το παρελθόν οργανικά στο παρόν, για να αντιμετωπίσεις το μέλλον.

Πολύ φοβούμαι ότι σε πολλά από όσα είπατε -θα το πω όπως το νιώθω, λοιπόν, και εγώ- η μονάδα μέτρησης της ομιλίας σας δεν ήταν ο χρόνος, ήταν τα Ρέντγκεν, η ραδιενέργεια. Ήταν τοξικά πολλά από αυτά τα πράγματα και πάρα πολλοί από τους ανθρώπους οι οποίοι θέλουν να κάνουν δωρεές -είναι άλλο πράγμα μια ιδεολογική διαφωνία ή μια διαφωνία επί της αρχής σε κάποια πράγματα ή επί των σημείων και άλλο πράγμα ένα ίδρυμα το οποίο έρχεται εδώ να κάνει μια δωρεά 160 εκατομμυρίων να πρέπει να αναγκαστεί να ακούσει όλα αυτά τα πράγματα- αλλά αποφεύγουν να το κάνουν, ακριβώς επειδή έπρεπε να υποστούν αυτή τη βάσανο.

Στο τέλος της ημέρας, ξέρετε, μάθημα πατριωτισμού. Πίστη άνευ έργον, νεκρά εστί, για να δανειστώ τα λόγια της Βίβλου και εγώ. Εμείς το δείξαμε με έργα τι είναι ο πατριωτισμός: Αιγαίο, Έβρος, πανδημία, καθημερινότητα. Υπάρχει και το άλλο ρητό, ξέρετε, για τον πατριωτισμό, ότι είναι το τελευταίο καταφύγιο των αχρείων.

Η σημαία στα σχολεία είναι υψωμένη κάθε μέρα και το ποιοι είμαστε, το αποδεικνύουμε κάθε μέρα στην πράξη. Εδώ μας είπατε περίπου ότι εσείς συνομιλείτε με το πνεύμα του Αριστοτέλη Ωνάση. Σεβαστή η συνομιλία σας με το επέκεινα, αλλά στην πραγματικότητα η ουσία είναι ότι εδώ πέρα πάμε να βοηθήσουμε είκοσι δύο σχολεία. Κι αν, όντως, το ενδιαφέρον σας για την εκπαίδευση είναι ουσιαστικό και όχι προσχηματικό, ιδού η Ρόδος ιδού και το πήδημα! Δεν χρειάζεται κάθε φορά να γίνεται αυτού του τύπου η τοξική ανάλυση για το καθετί και να αξιολογείται το κάθε ίδρυμα για τη συνεισφορά του με αυτό τον τρόπο. Κάπου, νομίζω, ότι το παρακάνατε.

 Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο για δύο λεπτά.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Είπα μια φορά τον μήνα να επαναφέρετε τον Εθνικό Ύμνο και έπαρση σημαίας. Δεν το κάνετε.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κάθε μέρα.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Δεν το κάνετε! Να ακούν τα παιδιά τον Εθνικό Ύμνο. Δεν υπάρχει ο Εθνικός Ύμνος στα σχολεία. Δεν τον διδάσκετε. Είστε ψευτοπατριώτες. Μη μιλάτε για το Αιγαίο. Ήταν ο Βουλευτής μας ο κ. Κομνηνός Δερβερούδης προχτές στα Ίμια και δεν μπορούσε να πάει. Διότι, μπροστά από τα Ίμια υπήρχε το τουρκικό λιμενικό που εμπόδιζε. Τα Ίμια δεν είναι γκρίζα, είναι μαύρα. Τα έχετε παραδώσει. Μη μιλάτε για αυτά τα πράγματα, δεν σας συμφέρει. Έχετε γκριζάρει το μισό Αιγαίο.

Δεν μου λέτε, για τα βιβλία γιατί δεν κάνετε κάτι; Αυτή η εικόνα σας αρέσει; Γιατί δεν λέτε κάτι; Είκοσι χρόνια στα παιδιά λέτε: «Καραγκιόζη και Κοκκινοσκουφίτσα»! Γιατί το επιτρέπετε; Μακεδόνας είμαι και δάσκαλος είμαι και με ενοχλεί. Δεν το δίδασκα. Το έσκιζα, βέβαια. Και ακόμη ένα -δεν το έδειξα- σε μάθημα θεατρικής αγωγής, όπου καλούνται τα παιδιά να υποδυθούν έναν ρόλο. Ξέρετε τι λέει εδώ; «Είμαι δαιμόνιο». Καλούνται τα παιδιά να υποδυθούν τον ρόλο του δαιμόνιου. Ωραία παιδεία έχετε! Εκπαίδευση! Παιδομάζωμα έχετε! Καθόλου μη μιλάτε!

Για τα άλλα θέματα, εμείς το Ωνάσειο το κατηγορούμε, γιατί ακριβώς συμμετέχει σε όλες αυτές τις ανεκδιήγητες ψευτοπερηφάνειας παρελάσεις. Τι δουλειά έχει να δίνει χρήματα σε αυτά που σαπίζουν την ελληνική κοινωνία;

Τώρα, βέβαια, είστε στην περίοδο της κωλοτούμπας. Εσείς συμμερίζεστε αυτό που είπε ο Πρωθυπουργός, ότι υπάρχει μόνο άνδρας και γυναίκα; Θέλω να σας ακούσω. Υπάρχει νόμος -το είπα και χθες- σε δεκαπεντάχρονα να αλλάζουν φύλο με μια απλή δήλωση. Θα το κρατήσετε αυτό, όταν συνορεύουμε με τους Τούρκους; Δεν είναι επικίνδυνο για την εθνική μας άμυνα; Σας το ξαναλέω, δεκαπεντάχρονα παιδιά, με μια απλή δήλωση, αλλάζουν φύλο. Ντροπή σας και για αυτό.

Γιατί δεν αποσύρετε τη woke ατζέντα από τα σχολεία; Έβλεπα ο ίδιος, ιδίοις όμμασι, να κάνετε τεράστια ζημιά εξ απαλών ονύχων, σε μικρά παιδιά. Είστε εκτεθειμένοι σε ένα σωρό θέματα. Δεν χρειάζεται να πω τίποτα άλλο.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Θα συνεχίσουμε τώρα με τον κατάλογο των ομιλητών και θα καλέσουμε στο Βήμα τη Διαμάντω Μανωλάκου από το Κομμουνιστικό Κόμμα Ελλάδας και αμέσως μετά τον κ. Ζεϊμπέκ Χουσεΐν.

**ΔΙΑΜΑΝΤΩ ΜΑΝΩΛΑΚΟΥ:** Αναμφίβολα υπάρχει ανάγκη για πραγματικά αναβαθμισμένη δημόσια παιδεία για όλα τα παιδιά. Εδώ μέχρι και κτίρια έχουμε που πέφτουν ταβάνια και σοφάδες συχνά. Ωστόσο, με την παρούσα κύρωση σύμβασης, μεταξύ Υπουργείου Παιδείας και Ιδρύματος Ωνάση, στο όνομα ψευδεπίγραφων ίσων ευκαιριών, θα καταργήσουν υπάρχοντα σχολεία της γειτονιάς και θα ενταχθούν σε ένα ξεχωριστό δίκτυο Πρότυπων Σχολείων. Θα έχουν ξεχωριστό πρόγραμμα, εννεαμελή διοικούσα επιτροπή και το ίδρυμα θα έχει τέσσερα μέλη. Ουσιαστικά, εκχωρείται ένα τμήμα της δημόσιας δωρεάν δευτεροβάθμιας εκπαίδευσης σε ιδιώτες αναδόχους. Συνεπώς, δεν θα υπάρχει αναβάθμιση της δημόσιας εκπαίδευσης, όπως υποστηρίζει η Κυβέρνηση, αλλά θα οξυνθούν οι κοινωνικές ανισότητες στο δικαίωμα για τη μόρφωση.

Με λίγα λόγια, δεν είναι μια προσπάθεια να γίνουν όλα τα παιδιά άριστα, αλλά μόνο κάποια, σε βάρος άλλων. Γι’ αυτό δεν ισχύει το αφήγημα ότι ιδρύονται τα Ωνάσεια Σχολεία για τη στήριξη παιδιών ευάλωτων περιοχών, αφού θα γίνει επιλογή για το ποιοι θα φοιτούν σε αυτά, μέσω εξετάσεων και ξέρουμε όλοι, γιατί το βιώνει κάθε λαϊκό σπίτι, ότι η δυνατότητα πρόσβασης θα εξαρτάται -όπως και στα Πρότυπα- από τα οικονομικά αποθέματα για φροντιστήρια και προετοιμασία που έχει κάθε οικογένεια. Και δυστυχώς, στην πλειοψηφία των μισθωτών δεν περισσεύει τίποτα. Αντίθετα, κόβονται και από το καθημερινό φαΐ. Παράδειγμα, το Πέραμα. Σήμερα δικαιούνται σχολικά γεύματα. Δυστυχώς, δεν διατίθενται στα Δημοτικά Σχολεία, γιατί η Κυβέρνηση επιδεικνύει μνημειώδη αναλγησία, αδιαφορία και αναβλητικότητα εδώ και πέντε μήνες. Η μισή σχολική χρονιά έχει τελειώσει και όλα αυτά είναι σε βάρος των μαθητών. Είναι η μοναδική περιοχή στον Πειραιά και από τις ελάχιστες στην Αττική που δεν έχει σχολικά γεύματα στα Δημοτικά και είναι ντροπή!

Και δεν φτάνουν μόνο αυτά. Τρία Γυμνάσια έχει το Πέραμα. Το ένα, λοιπόν, από αυτά και το ένα από τα δύο Λύκεια που διαθέτει, θα μετατραπούν σε Ωνάσεια. Γι’ αυτό εκπαιδευτικοί, γονείς και μαθητές, είναι σε συνεχείς διαμαρτυρίες. Επιστολή διαμαρτυρίας έχουν στείλει και θα την καταθέσω στα Πρακτικά.

Και τι αναφέρουν; Θα σας τη μεταφέρω με τα λόγια τους. «Οι μαθητές που δεν θα καταφέρουν ή δεν θα επιλέξουν να εισαχθούν στο Δημόσιο Ωνάσειο Σχολείο, θα πρέπει να μετακινηθούν σε αυτά που θα απομείνουν, δεδομένου ότι οι θέσεις δεν επαρκούν -δυο απομένουν- θα πηγαινοέρχονται σε άλλη πόλη ή στα εναπομείναντα, τα οποία θα γίνουν ακόμα πιο υπεράριθμα. Και προφανώς θα δημιουργήσει μεγάλη ταλαιπωρία σε εκατοντάδες οικογένειες».

 Και περιγράφουν στην επιστολή τους: «Αποτελεί κοινωνική πρόκληση για τον λαό του Περάματος να εκτοπίζονται τα παιδιά του από το σχολείο που χτίστηκε από τους κατοίκους του για την μόρφωσή τους και ταυτόχρονα, να μεταφέρονται μαθητές από ολόκληρη την Αττική, με μεταφορικά που θα καλύπτει η περιφέρεια». Και θέτουν το ερώτημα: «Αφού ενδιαφέρονται τόσο πολύ να αναβαθμίσουν την υποβαθμισμένη περιοχή μας, γιατί δεν χτίζουν εξ αρχής ένα νέο σχολείο και καταπατείται ένα δημόσιο κτίριο; Τόσο πολύ ενδιαφέρονται να μας αναβαθμίσουν που αναγκάζουν τα παιδιά μας να φύγουν εκτός πόλης, για να ανταποκριθούν στην υποχρεωτική δημόσια και υποτιθέμενη δωρεάν εκπαίδευση»; Και έχουν και υστερόγραφο για τις συνέπειες της κατάργησης του 1ου Γυμνασίου Περάματος. Πρώτον, απομάκρυνση των Εσπερινών Σχολείων, δεύτερον, αποκλεισμό των μαθητών με μαθησιακές δυσκολίες και τρίτον, αποκλεισμό μαθητών της δομής Σχιστού.

Αυτά, λοιπόν, οδηγούν πού; Στη γιγάντωση των φροντιστηρίων για την πολυπόθητη εισαγωγή. Ήδη η βιομηχανία φροντιστηρίων αναμένει νέους πελάτες, διαφημίζει στα προγράμματά τους προετοιμασία για εξετάσεις στα Ωνάσεια Σχολεία. Δεν μπορεί, λοιπόν, να γίνει αποδεκτό σε μια περιοχή να επενδύονται εκατοντάδες χιλιάδες ευρώ σε ένα σχολείο και μερικά τετράγωνα δίπλα, ένα άλλο σχολείο να πρέπει να διαχειριστεί την πραγματικότητα σε καθεστώς έντονης υποχρηματοδότησης. Αυτή είναι ταξική κατηγοριοποίηση. Να γιατί βροχή είναι τα ψηφίσματα ενάντια στην κατάργηση των σχολείων της γειτονιάς και τη μετατροπή τους. Και είναι μόνο από τον Πειραιά. Τα καταθέτουμε στα Πρακτικά.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά τα προαναφερθέν έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανακοίνωση του Εργατικού Κέντρου Πειραιά, ψήφισμα Συλλόγων Διδασκόντων, Εσπερινού και Εσπερινού ΓΕΛ, ψήφισμα Συλλόγου Διδασκόντων 3ου Γυμνασίου Περάματος, Ένωση Γονέων και Σύλλογος Εργαζομένων του Δήμου Περάματος, ψήφισμα Συλλόγου Διδασκόντων, αλλά και της γενικής συνέλευσης των μαθητών του 1ου Γυμνασίου Περάματος.

Ταυτόχρονα γροθιά στο στομάχι είναι και το βιντεάκι με τους στίχους που σκάρωσαν και τραγουδούσαν οι μαθητές του 1ου ΓΕΛ στην κατάληψή τους. Σας το αφιερώνουμε, κύριοι της Κυβέρνησης. Θα σας το στείλουμε κιόλας και λέμε τα λόγια τους δυνατά: «Έβγαλε βρώμα το Υπουργείο ότι ξοφλήσαμε. Είμαστε, λέει, υποβαθμισμένοι και υποανάπτυκτοι, έτσι, μια μέρα να γίνουμε άριστοι αποφασίσανε. Όμως, στην πόρτα τους θα μας βρουν να έχουμε άποψη. Με στόμφο μίλησαν για εκατομμύρια και για ανάπτυξη, μας εγγυήθηκαν πως όλα γίνονται για το καλό μας. Ένα σχολείο στολίδι πρότυπο και αξιοζήλευτο μα, δεν τους ένοιαξε πως δε θα είναι πια δικό μας. Δημόσιο κτίριο και δεν ντραπήκατε να το χαρίσετε; Δεν είναι κτήμα σας, είναι δημόσια περιουσία. Μας ξεπουλήσατε και για το μέλλον μας αδιαφορήσατε, πανηγυρίσατε και το βαφτίσατε επιτυχία».

Ναι, αυτά έγραψαν αυτά τα παιδιά, που καμαρώνουμε γιατί αγωνίζονται. Έχουμε, λοιπόν, κάθε λόγο να καταψηφίσουμε τη σύμβαση και αγωνιζόμαστε για αναβαθμισμένο, δημόσιο και δωρεάν σχολείο που θα μορφώνει ολόπλευρα όλα τα παιδιά και όχι σχολεία για τους λίγους.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χουσεΐν Ζεϊμπέκ από τη Νέα Αριστερά.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προτού μιλήσω για το σημερινό νομοσχέδιο, επιτρέψτε μου μια αναφορά στις μεγαλειώδεις συγκεντρώσεις της Κυριακής για τα Τέμπη που συγκλόνισαν όλη τη χώρα.

Ξέρετε και στην Ξάνθη, τον τόπο μου, πραγματοποιήθηκε μία από τις μεγαλύτερες συγκεντρώσεις εδώ και πολλά χρόνια. Ακούμε τις τελευταίες ώρες τα στελέχη της Κυβέρνησης να χαρακτηρίζουν όλον αυτόν τον κόσμο που βγήκε να διαδηλώσει, περίπου, ως αφελείς, ως πλανώμενους, ότι δεν έχουν καταλάβει πόσο καλά τα έχει κάνει η Κυβέρνηση για να διαλευκανθεί το έγκλημα στα Τέμπη.

Θα σας παρακαλούσα, κύριοι της Κυβέρνησης, να σταματήσετε να εμπαίζετε και να προσβάλλετε έτσι τους πολίτες και κυρίως τους συγγενείς των θυμάτων. Δύο χρόνια μετά από εκείνη τη νύχτα στα Τέμπη -που σώπασαν οι λύκοι γιατί ούρλιαζαν οι άνθρωποι, όπως θα έλεγε και ο ποιητής- οι πολίτες συνεχίζουν να απαιτούν δικαιοσύνη και σκληρή τιμωρία των ενόχων. Ζητούν να μπει ένα τέλος στα παραποιημένα ηχητικά, στα εξαφανισμένα βίντεο, στα μπαζώματα, γιατί αισθάνονται ότι δεν μπορούν πια να αναπνεύσουν.

Κυρίες και κύριοι συνάδελφοι, η Κυβέρνηση φέρνει σήμερα ένα νομοσχέδιο για την ίδρυση και λειτουργία των Ωνάσειων Σχολείων, σχολείων δηλαδή που θα προκύψουν με την υπογραφή μιας σύμβασης μεταξύ του Ελληνικού Δημοσίου και του Κοινωφελούς Ιδρύματος Ωνάση.

Μας λέτε ότι θα εγκριθούν είκοσι δύο τέτοια σχολεία σε όλη τη χώρα, μεταξύ αυτών και δύο στην Ξάνθη. Συγκεκριμένα, στο 1ο Γυμνάσιο, το ιστορικότερο γυμνάσιο στον νομό, και στο 2ο Λύκειο της πόλης, τα οποία μετά το νομοσχέδιο που φέρνετε παύουν να είναι τα δημόσια σχολεία της γειτονιάς όπως λειτουργούσαν όλα αυτά τα χρόνια. Θα έχουν δικαίωμα να πηγαίνουν σε αυτά, πια, μόνον όσα παιδιά επιτυγχάνουν στις εισαγωγικές εξετάσεις που βάζετε με τις συνεντεύξεις, όλο αυτό το περίπλοκο σύστημα που προβλέπεται για την εισαγωγή. Και αυτό εσείς το προμοτάρετε, δήθεν, ως ενίσχυση των ευκαιριών για τους μαθητές υποβαθμισμένων περιοχών, ενώ στην πραγματικότητα πρόκειται για πολιτικές αποκλεισμού, κατηγοριοποίησης, εμπορευματοποίησης και όξυνσης των ανισοτήτων μεταξύ των μαθητών αλλά και των εκπαιδευτικών. Σχολεία, μαθητές και εκπαιδευτικοί δύο ταχυτήτων, μέχρι είκοσι πέντε παιδιά η τάξη στα Ωνάσεια Πρότυπα Σχολεία, όπως τα βαφτίζετε, συνωστισμός και συγχωνεύσεις τμημάτων σε όλα τα υπόλοιπα.

Το Σύνταγμά μας προβλέπει ότι είναι υποχρέωση της πολιτείας η δωρεάν εκπαίδευση. Αλλά εσείς θέλετε να φαίνεται ότι τα σχολεία έχουν ανάγκη τους ιδιώτες και τις χορηγίες για να κάνετε τις δουλίτσες σας. Ήδη, μεγάλοι όμιλοι φροντιστηρίων, πριν καν ψηφιστεί το νομοσχέδιο, διαφημίζουν ότι ξεκινούν μαθήματα για τις εξετάσεις εισαγωγής στα Ωνάσεια Σχολεία. Όλα για την παραπαιδεία.

Και έχει σημασία σε ποιο περιβάλλον τα κάνετε όλα αυτά. Ας δούμε τι συμβαίνει στον Νομό Ξάνθης. Κινητοποίηση ενάντια στη συγχώνευση του 18ου και του 9ου Δημοτικού Σχολείου Ξάνθης. Μαζική συγκέντρωση πραγματοποίησαν γονείς, εκπαιδευτικοί στην Ξάνθη, ενάντια στην πρόταση της Διεύθυνσης Περιφερειακής Εκπαίδευσης στον νομό για κατάργηση του 18ου Δημοτικού Σχολείου και συγχώνευση με το 9ο Δημοτικό.

Σας κατέθεσα και αναφορά στη Βουλή -και περιμένω την απάντησή σας- καθώς με το «έτσι θέλω» κρίνετε ένα δημοτικό σχολείο. Θα καταθέσω στα Πρακτικά την ανακοίνωση από το Μουσικό Σχολείο Ξάνθης, που την 21η Ιανουαρίου -λίγες μέρες πριν- έκαναν διαμαρτυρία οι μαθητές. Το βασικότερο πρόβλημα που αντιμετωπίζουμε είναι η κτιριακή υποδομή για την οποία έχει γίνει λόγος πολλές φορές στο παρελθόν. Η κατάσταση του κτιρίου είναι άθλια. Αυτά λένε τα ίδια τα παιδιά. Είναι επιτακτική ανάγκη η ανέγερση νέου κτιρίου για τη στέγαση του Μουσικού Σχολείου Ξάνθης, λένε εκπαιδευτικοί. Δεν μπορούμε να δεχτούμε όλες τις αιτήσεις λόγω έλλειψης χώρου. Μειονοτικό Γυμνάσιο - Λύκειο Ξάνθης. Τεράστια τα κτιριακά προβλήματα.

Σας κατέθεσα πριν λίγο καιρό και επίκαιρη ερώτηση για το θέμα όπου πραγματικά δέχτηκα μια πρωτοφανή επίθεση από την κυρία Υφυπουργό, που δεν την τιμά, για να έρθει τελικά λίγες ημέρες μετά την παρέμβασή μας η περιφερειακή διεύθυνση και παρά τα όσα ψευδώς ισχυρίστηκε για τη σχολική εφορία, ουσιαστικά, να επιβεβαιώσει τα λεγόμενά μας.

Οι κτιριακές υποδομές με συντονισμό του Υπουργείου θα εκπονήσουν για αρχή μελέτη και θα υλοποιήσουν τις αναγκαίες εργασίες για τη συντήρηση και αναβάθμιση των εγκαταστάσεων του Μειονοτικού Γυμνασίου - Λυκείου Ξάνθης. Αυτό, όμως, δεν είναι εφικτό επειδή το κτίριο που στεγάζεται το Μειονοτικό Γυμνάσιο - Λύκειο είναι διατηρητέο και δεν μπορούν να γίνουν οι απαραίτητες παρεμβάσεις ώστε να μπορέσει το κτίριο να ανασαίνει. Η μοναδική λύση είναι ένα καινούριο σχολικό κτίριο που εσείς δεν το παραδέχεστε.

Ήθελα να αναφέρω σε αυτό το σημείο πως έφτασαν από το Υπουργείο ακόμα και στο σημείο να εμποδίζουν τις Σχολικές Εφορείες στα Μειονοτικά Γυμνάσια - Λύκεια σε Ξάνθη και Κομοτηνή, ακόμα να μπουν και στην αυλή του σχολείου για να ακούσουν τα προβλήματα που υπάρχουν. Ξέρετε, κύριε Υπουργέ, ότι η διαχείριση των μειονοτικών σχολείων γίνεται από τις Σχολικές Εφορείες οι οποίες εκλέγονται για τρία χρόνια και τώρα έρχεστε στην ουσία με έναν τρόπο -που σας αρμόζει βέβαια- αποφασίζομεν και διατάσσομεν και λέτε ότι οι Σχολικές Εφορείες δεν έχουν θέση στα μειονοτικά σχολεία. Θέλω να το ξαναδείτε αυτό το θέμα επειδή δημιουργεί σοβαρά προβλήματα στη λειτουργία των μειονοτικών σχολείων. Αυτά είναι ανεπίτρεπτα πράγματα.

Θέλετε να πάμε και λίγο παραπέρα για να δούμε πού έχετε καταντήσει τη δημόσια εκπαίδευση και τα δημόσια σχολεία στη Θράκη; Στη Σαμοθράκη είναι χωρίς μαθηματικό το Λύκειο Σαμοθράκης. Έχουμε επιστολή του δημάρχου του νησιού. Σας καταθέσαμε αναφορά και γι’ αυτό. Περιμένουμε πάλι απάντηση. Στο Διδυμότειχο είναι κλειστά δύο σχολεία λόγω αδυναμίας θέρμανσης. Στις 16 Γενάρη ήταν αυτό. Το πρόβλημα ήταν γνωστό εδώ και μήνες αφού από τον Νοέμβριο είχε διαπιστωθεί ζήτημα με τον λέβητα θέρμανσης. Τότε είχε αποφασιστεί να τοποθετηθούν κλιματιστικά. Αυτή είναι η κατάσταση στην Ξάνθη και τη Θράκη.

Αντί, λοιπόν, να κοιτάξετε να παρέμβετε και να διορθώσετε όλα αυτά, έρχεστε σήμερα και λέτε πως στα δύο σχολεία ναυαρχίδες της πόλης το 1ο Γυμνάσιο και το 2ο Λύκειο θα εισάγονται οι μαθητές με εξετάσεις. Και σας ρωτώ ευθέως, κύριε Υπουργέ: Οι πεντακόσιοι πενήντα μαθητές που φοιτούν στο 2ο Λύκειο της πόλης μας τι θα γίνουν; Σε ποιο σχολείο θα πάνε όσα παιδιά αποτύχουν στις εξετάσεις; Γνωρίζετε ότι στα δύο σχολεία που μετατρέπετε σε Ωνάσεια πολλοί από τους μαθητές έρχονται από τα χωριά του Νομού Ξάνθης. Ποια η πρόνοιά σας γι’ αυτούς τους μαθητές; Πού θα πάνε αυτά τα παιδιά, στα ήδη κορεσμένα σχολεία στο νομό με σοβαρά κτιριακά προβλήματα;

Θα καταθέσω για τα Πρακτικά τις επιστολές των εκπαιδευτικών του 1ου Γυμνασίου και του 2ου Λυκείου Ξάνθης που και αυτοί από μεριά τους εκφράζουν τις τεράστιες επιφυλάξεις τους, να το πω ευγενικά, για το κακό που πάει να γίνει. Σας κατηγορούν ότι χωρίς κανένα διάλογο και χωρίς να έχετε ιδέα για τα σημαντικά που συμβαίνουν σε αυτά τα δύο σχολεία, αλλά και τις ιδιαιτερότητες που υπάρχουν, ουσιαστικά επιλέγετε να γκρεμίσετε τα πάντα. Εκχωρείτε όλες τις βασικές λειτουργίες της δημόσιας εκπαίδευσης στην ιδιωτική πρωτοβουλία. Το Ίδρυμα Ωνάση αποκτά υπερεξουσίες στη διοίκηση, την οργάνωση και τη λειτουργία των σχολείων, επιβάλλοντας όρους που υπερισχύουν της εθνικής νομοθεσίας, όπως αναφέρεται στο άρθρο 11 της σύμβασης.

Και σας ρωτάω: Πώς αποφασίσατε εν μία νυκτί να παραδώσετε στον όποιο ιδιώτη, στο όποιο ίδρυμα, τις αίθουσες, τον εξοπλισμό, τα υλικοτεχνικά μέσα, τα εργαστήρια, όσα πλήρωσε και πληρώνει ο ελληνικός λαός από το υστέρημά του όλα αυτά τα χρόνια; Πώς πετάτε έτσι στον Καιάδα εκπαιδευτικούς που αφιέρωσαν τη ζωή τους για να δημιουργήσουν στα σχολεία που υπηρετούν δεκαετίες τώρα;

 Ως Νέα Αριστερά, αντιστεκόμαστε σθεναρά στη θεσμοθέτηση ενός μοντέλου που ενισχύει τις ανισότητες και τους αποκλεισμούς και παραδίδει τη δημόσια εκπαίδευση στην αρένα της αγοράς. Οι μαθητές και οι ανάγκες τους δεν μετριούνται με όρους πελατείας. Δεν είναι κέρδη και ζημιές. Στηρίζουμε και απαιτούμε ένα δημόσιο δωρεάν και ενιαίο εκπαιδευτικό σύστημα που θα προσφέρει ίσες ευκαιρίες σε όλα τα παιδιά.

Σας ευχαριστώ.

(Στο σημείο αυτό ο Βουλευτής κ. Χουσείν Ζεϊμπέκ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Αριστεράς)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας των Σπαρτιατών κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, κύριε Πρόεδρε, γενικότερα θέλω να είμαι σύντομος στους λόγους μου, να μην τρώω τον χρόνο των συναδέλφων εδώ μέσα. Θέλω, όμως, δημόσια να τοποθετηθώ και να διαμαρτυρηθώ για τη σημερινή ρηχή τελετή που αναφέρθηκε το Σώμα στη θυσία των τριών αξιωματικών που έπεσαν στα Ίμια.

Συγχωρέστε με, αλλά αυτή δεν ήταν καμία ιδιαίτερη τιμή γι’ αυτούς τους ανθρώπους που έπεσαν στο καθήκον, που έπεσαν υπέρ πίστεως και πατρίδος, να αναφέρεται το Προεδρείο της Βουλής με μια ομιλία τριών λεπτών και να κρατάμε και ενός λεπτού σιγή. Είναι απαράδεκτο. Θα εισηγηθώ στον Πρόεδρο της Βουλής τον κ. Κακλαμάνη ανάλογες περιπτώσεις να τυγχάνουν και του ανάλογου σεβασμού. Διότι αυτοί οι άνθρωποι και όσοι υπηρετούν γενικότερα στις Ένοπλες Δυνάμεις και στα Σώματα Ασφαλείας νυχθημερόν προσπαθούν και να μας προστατεύσουν και να προστατεύσουν και τα σύνορα της χώρας μας.

Εδώ και ενάμιση χρόνο που βρίσκομαι στη Βουλή παρακολουθώ με δέος το τεράστιο μέγεθος της υποκρισίας και της παράνοιας που διακατέχει Βουλευτές, αλλά κυρίως πολιτικούς αρχηγούς. Ξέρω πολύ καλά τον ρόλο όλων μαζί, αλλά και του καθενός ξεχωριστά, αλλά ξέρω και τι σημαίνουν οι πολιτικοί σχηματισμοί που εκπροσωπούν τη μεγαλύτερη βιομηχανία εξαπάτησης παγκοσμίως και είναι πολιτικά κόμματα στην Ελλάδα.

Την περασμένη Παρασκευή έγινε δήθεν εδώ μία συζήτηση στην ώρα του Πρωθυπουργού για το θέμα του πρωτογενούς τομέα και της αγροτικής παραγωγής. Το ανέκδοτο όλων, κυρίες και κύριοι συνάδελφοι, ήταν η ερώτηση που κατέθεσε ο Ανδρουλάκης -εδώ γελάμε πραγματικά- που ενδιαφέρεται -λέει- για τα προβλήματα των αγροτών. Δεν θα κάνω αναδρομή πώς το εγκληματικό ΠΑΣΟΚ κατέστρεψε την αγροτική παραγωγή και όχι μόνο, εδώ στην Ελλάδα. Ενδιαφέρεται για τα προβλήματα των αγροτών ένας άνθρωπος ο οποίος ήτανε ουραγός στην Ευρωπαϊκή Ένωση ως Ευρωβουλευτής. Ήταν από τους χειρότερους Ευρωβουλευτές βάσει στοιχείων. Και αυτός ο ανύπαρκτος θέλει να σώσει -λέει- τους αγρότες. Πιθανόν δεν ξέρει και τι είναι το τρακτέρ.

Το ΠΑΣΟΚ, το κόμμα των μεγαλύτερων απατεώνων που πέρασαν από αυτό τον τόπο, το κόμμα που έφερε τα μνημόνια, το κόμμα που έφερε την καταστροφή στην Ελλάδα, το κόμμα των εμβολίων, το κόμμα που ψήφισε και χασκογελούσαν όλοι οι Βουλευτές για τον νόμο των ομοφυλοφίλων, ο Πρόεδρός του καλεί συνεχώς λαθρομετανάστες να έρθουν στη χώρα και τώρα προσπαθεί να κοροϊδέψει τους αγρότες.

Δεν είναι μόνο τα χάλια αυτά που έχει το ΠΑΣΟΚ και ο Πρόεδρός του, αλλά ακολουθεί και ο Πρωθυπουργός, ο κ. Μητσοτάκης. Αντί να συζητήσουν και οι δυο τους εδώ τα πραγματικά και μεγάλα και σημαντικά προβλήματα που έχουν οι αγρότες, οι δύο woke πολιτικοί βρήκαν πεδίο δράσης να αντιπαρατεθούν σε οτιδήποτε άλλο θέμα υπήρχε εκτός από το αγροτικό. Δηλαδή, με ποιους θα κάνουν προεκλογικές συνεργασίες, ποιος είναι ο καλύτερος για Πρόεδρος της Δημοκρατίας, για τα Τέμπη, το αγαπημένο θέμα πολλών για εκμετάλλευση, πλην Σπαρτιατών να το τονίσω αυτό. Μίλησαν, επίσης, για κόμματα σουπερμάρκετ, για πράσινο ΣΥΡΙΖΑ κι άλλα τέτοια χαριτωμένα.

Ο κ. Μητσοτάκης έχει τεράστιες ευθύνες. Πρώτα απ’ όλα, επειδή είμαι ένας άνθρωπος -και το έχω πει πάρα πολλές φορές- που στα νιάτα μου ασχολήθηκα με αγροτικές εργασίες, ξέρω ακριβώς πού πονάνε οι αγρότες, ξέρω πού πονάει η χώρα μας επάνω σε αυτό το πολύ σοβαρό θέμα. Όλα τα κόμματα που έχουν κυβερνήσει σε αυτήν τη χώρα έχουν καταστρέψει την αγροτική παραγωγή, τη βιομηχανική παραγωγή, τη βιοτεχνική παραγωγή, τους μικρομεσαίους. Τα ρήμαξαν. Δεν έχουν αφήσει τίποτα.

Γι’ αυτόν τον λόγο, λοιπόν, έχω καλέσει κι εγώ, έχω καταθέσει ερώτηση στον κύριο Πρωθυπουργό να συζητήσουμε το αγροτικό ζήτημα. Ξέρετε από πότε; Έχω εδώ το έγγραφο το οποίο λέει 5 Φεβρουαρίου του 2024. Σε λίγες μέρες κλείνουμε ένα χρόνο. Στον ένα χρόνο αυτόν δεν μπήκε στον κόπο ο κύριος Πρωθυπουργός να συζητήσει με έναν πολιτικό αρχηγό. Ξέρετε όλοι τον πόλεμο που δεχόμαστε και από τη Νέα Δημοκρατία και από το ΠΑΣΟΚ. Όμως, ο κ. Μητσοτάκης που κυβερνάει αυτή τη χώρα θα έπρεπε να έχει την ευαισθησία να απαντήσει σε έναν πολιτικό αρχηγό και να δει τι ερώτηση είναι αυτή που του απευθύνει. Δεν θέλει εμένα; Πολύ ωραία. Τους αγρότες δεν τους θέλει; Δεν θέλει να συζητήσει γι’ αυτά τα ζητήματα που είναι σημαντικά;

Προσέξτε τώρα, έχουν βγει όλοι οι αγρότες στον δρόμο. Το ίδιο δεν έγινε και πέρυσι; Το ίδιο δεν έγινε και πρόπερσι και κάθε χρόνο; Πείτε μου κάτι, αγαπητοί συνάδελφοι, τι πήραν οι αγρότες πέρυσι και διεκδικούν πάλι σήμερα; Τίποτα απολύτως. Καταθέτω στα Πρακτικά την ερώτηση, μήπως την αναζητήσει ο κ. Μητσοτάκης.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πραγματικά είναι μεγάλη προσβολή να μη δέχεται να συζητήσει με έναν πολιτικό Αρχηγό ένα σοβαρό θέμα που έχει η χώρα μας. Γιατί γι’ αυτούς τους ανθρώπους που είναι εκεί έξω δεν είναι ότι θέλουν να πάρουν το κατιτίς παραπάνω, ούτε ότι ζητάνε μόνο ούτε ότι θέλουν να πάρουν αυτοί έναντι άλλων κοινωνικών ομάδων ή άλλων επαγγελμάτων κάτι παραπάνω. Οι αγρότες στην Ελλάδα είναι σε τραγική κατάσταση. Αρκεί να πάει κάποιος σε κάποια από αυτά τα μπλόκα που υπάρχουν να δει με τι τρακτέρ έχουν πάει εκεί, τρακτέρ της δεκαετίας του ’80, τουλάχιστον. Η κατάσταση είναι τραγική.

Επομένως, θεωρώ ότι όλο αυτό είναι προσχηματικό. Δεν μπορεί κάποιοι να σηκώνουν το δάχτυλο στους Σπαρτιάτες, να μας εγκαλούν για χίλια δυο πράγματα, όταν οι ίδιοι έχουν εγκλιματίσει, γενικότερα, κατά της χώρας και κατά του ελληνικού λαού.

Επειδή, όμως, εγώ στις επιθέσεις απαντώ με επίθεση, οφείλω να φέρω κάποια στοιχεία τα οποία αποδεικνύουν -για να καταλάβει ο ελληνικός λαός, όχι να καταλάβετε εσείς εδώ μέσα, κυρίες και κύριοι συνάδελφοι, που πολλοί μπορεί να μην ενδιαφέρονται, αλλά πρέπει να μάθει ο ελληνικός λαός- τι κρύβεται πίσω από τις κουρτίνες και πώς φτάσαμε εδώ σε αυτήν την τραγική κατάσταση. Κάποιοι -λέει- θέλουν να κυβερνήσουν. Έρχεται το ΠΑΣΟΚ με τον αποτυχημένο Ανδρουλάκη και λέει «θέλω να κυβερνήσω». Ποιος να κυβερνήσει, ο εφιάλτης; Ο εφιάλτης να ξανάρθει να κυβερνήσει; Θα πρέπει να φύγουμε όλοι από την Ελλάδα μετά.

Έχω ένα έγγραφο εδώ της Attica Bank, που γράφει: «Πιστούχος, Πανελλήνιο Σοσιαλιστικό Κίνημα, 30-11-2010, το πολιτικό κόμμα υπέβαλε αίτημα χρηματοδότησης ύψους 5 εκατομμυρίων με εξασφάλιση εκχώρησης ποσού αντίστοιχου από την ετήσια χρηματοδότηση του 2015». Έκανε την αίτηση το ’10 και προεξοφλούσε τι θα πάρει το ’15. Η αίτηση έγινε στις 30 Νοεμβρίου. Στις 8 Δεκεμβρίου εγκρίθηκε από την τράπεζα, σε οκτώ ημέρες περίπου, κάτι που δεν γίνεται για κανέναν Έλληνα πολίτη και για κανέναν επιχειρηματία. Στις 13 Δεκεμβρίου, μετά από τρεις, τέσσερις ημέρες, υπεγράφη σύμβαση δανείου μεταξύ της τράπεζας και του κόμματος, το οποίο εκπροσώπησε ο Ροβέρτος Σπυρόπουλος βάσει ειδικού πληρεξούσιου του Προέδρου του κόμματος, Γεωργίου Παπανδρέου. Έναν χρόνο, σχεδόν, μετά από τις εκλογές, τότε δεν έλεγε ότι λεφτά υπάρχουν, που εξαπάτησε χυδαία τον ελληνικό λαό; Τι έγινε μετά; Έψαχνε το ίδιο το ΠΑΣΟΚ να βρει λεφτά. Η εξόφληση -λέει- του δανείου θα γίνει 2 εκατομμύρια στις 31 Νοεμβρίου του ’11, μετά από έναν χρόνο και 3 εκατομμύρια στις 31 Δεκεμβρίου του ’12. Βεβαίως, εκεί, κάθε εξάμηνο θα έπεφταν και οι τόκοι.

Πάμε παρακάτω. Στις 23-3-2016 λέει εδώ η ίδια η τράπεζα: «Απαντητική επιστολή της πιστούχου στην οποία αναφέρεται η αδυναμία του κόμματος να ανταποκριθεί στις υποχρεώσεις του. Οφείλεται στο ότι μεταβλήθηκαν ριζικά οι συνθήκες που ίσχυαν κατά την περίοδο λήψης του δανείου». Μετά από έξι ολόκληρα χρόνια και υποτίθεται ότι με τη χρηματοδότηση του 2015, μετά από πέντε χρόνια, θα αποπλήρωνε αυτό το ποσό. Τότε γιατί υπέγραψαν εδώ και λέει «31-12-2011» και «31-12-2012» θα αποπληρώσουν όλο αυτό το ποσό; Άρα, είναι κοινοί απατεώνες.

Απαντά η τράπεζα: «Σημειώνεται ότι από την εκταμίευση της χρηματοδότησης έως σήμερα δεν έχει γίνει καμία καταβολή από το πολιτικό κόμμα προς απομείωση της οφειλής του, η οποία είναι εξολοκλήρου καθυστερημένη από το 2012 και σήμερα ανέρχεται σε 6,5 εκατομμύρια μη λογιστικοποιηθέντων τόκων, 10-5-2016».

Έτσι λειτουργούν τα πολιτικά κόμματα -ή κάποια πολιτικά κόμματα- στην Ελλάδα. Οι απατεώνες ειδικά, όμως, στο ΠΑΣΟΚ είναι το κάτι άλλο. Μετά από έξι χρόνια είχε πάει 6,5 εκατομμύρια το δάνειο και δεν είχαν σκοπό να το πληρώσουν. Όπως αντιλαμβάνεστε, κυρίες και κύριοι συνάδελφοι, δεν το έχουν πληρώσει μέχρι σήμερα.

Θα δείτε, όμως, σε λίγο πού θέλω να καταλήξω. Ο γενικός διευθυντής του ΠΑΣΟΚ Νίκος Σαλαγιάννης στις 5-6-2015 στο κλειστό γυμναστήριο του Πανελληνίου είπε για το τεράστιο οικονομικό πρόβλημα που αντιμετωπίζει το ΠΑΣΟΚ και ορίστηκε -λέει- επιτροπή για να αντιμετωπιστεί το οικονομικό του πρόβλημα. Μάλιστα. Η επιτροπή αποτελούνταν από τον γραμματέα Νίκο Ανδρουλάκη. Σας θυμίζει τίποτα το όνομα; Αυτός που θέλει να σώσει την Ελλάδα ήταν σε οικονομική επιτροπή για να φτιάξει τα οικονομικά του ΠΑΣΟΚ. Η πλήρης καταστροφή. Μαζί ήταν ο γραμματέας της Κοινοβουλευτικής Ομάδας Λεωνίδας Γρηγοράκος, η Φώφη Γεννηματά, ο Ανδρέας Λοβέρδος, ο Βαγγέλης Αργύρης. Συνεχίζει ο Σαλαγιάννης και λέει: «Οι κρίσιμες χρονιές ήταν το 2009 και το 2010». Δηλαδή, οι άφραγκοι απατεώνες τι έλεγαν; «Λεφτά υπάρχουν», να υφαρπάξουν τις ψήφους του ελληνικού λαού και οι ίδιοι δεν είχαν μια μέσα στο ταμείο.

Οι κρίσιμες χρονιές, όπως είπαμε, ήταν το 2009 και το 2010, όχι γιατί τότε δημιουργήθηκε το πρόβλημα, αλλά γιατί τότε κορυφώθηκε. Ακόμα χειρότερα τα πράγματα! Άρα, τα προηγούμενα χρόνια δεν είχαν μαντήλι να κλάψουν. Το 2009 -λέει- το ΠΑΣΟΚ πήρε από την κρατική χρηματοδότηση 24 εκατομμύρια ευρώ και, ταυτόχρονα, έλαβε δάνειο άλλα 47 εκατομμύρια ευρώ. Το 2010, την επόμενη χρονιά, πήρε άλλα 20 εκατομμύρια ευρώ κρατική χρηματοδότηση και, ταυτόχρονα, έλαβε δάνειο άλλα 40 εκατομμύρια ευρώ. Κυρίες και κύριοι συνάδελφοι, στα δύο χρόνια αυτά ξέρετε πόσα λεφτά ήταν, αν τα προσθέσουμε; Ήταν 131 εκατομμύρια ευρώ δανεικά και αγύριστα.

Συνεχίζει ο Σαλαγιάννης. «Το 2010 κορυφώθηκε ο υψηλότατος δανεισμός των προηγούμενων χρόνων και προς διασφάλιση των τραπεζών υπογράφτηκε εκχώρηση των μελλοντικών κρατικών επιχορηγήσεων». Το καλύτερο κόλπο! Αν πάει ένας επιχειρηματίας να βάλει υποθήκη για να πάρει ένα δάνειο, θα βάλει ένα ακίνητο ως είθισται. Αυτοί έβαζαν την κρατική χρηματοδότηση. «Το 2010 αποκλείσαμε τη δυνατότητα να λάβουμε άλλο δάνειο από τράπεζες και, ταυτόχρονα, εκχωρήσαμε τα μελλοντικά έσοδα του κόμματος από την κρατική χρηματοδότηση. Ουσιαστικά, αποκλειστήκαμε από οποιαδήποτε χρηματοδότηση».

Στη συνέχεια, λέει: «Από το φθινόπωρο του 2011, ουσιαστικά, είχαμε στάση πληρωμών. Μπαίνοντας στο 2012 η κατάσταση επιδεινώθηκε λόγω μνημονίων. Η κρατική επιχορήγηση προς τα κόμματα μειώθηκε πάνω από 55%. Τι παραλάβαμε τον Μάρτιο του 2012; Στο ταμείο είχαμε 45.000 ευρώ, χρέη προς τράπεζες 133 εκατομμύρια ευρώ και με τόκους πάνω από 15 εκατομμύρια ευρώ κατ’ έτος». Υποτίθεται ότι θα πλήρωναν 15 εκατομμύρια ευρώ τον χρόνο, λες και είναι πολυεθνική, λες και είναι η Microsoft. Μέσα σε όλα αυτά λέει ο κ. Σαλαγιάννης: «Να προσθέσουμε τα χρέη προς τρίτους, άλλα 4,5 εκατομμύρια ευρώ, απλήρωτοι εργαζόμενοι, ενοίκια, ασφαλιστικές εισφορές και άλλα». Τέλεια εικόνα! «Δεν είχαμε δυνατότητα καμία, είμαστε αποκλεισμένοι από παντού». Σε αυτά να προσθέσουμε ότι είχαν απλήρωτους εργαζόμενους, με κατασχέσεις εις χείρας τρίτων και με ένα τεράστιο χρέος.

Ακούστε, όμως, να δείτε πού καταλήγει όλο αυτό που σας είπα σήμερα. Συνεχίζει ο οικονομικός διευθυντής του κόμματος: «Ευτυχώς μας έδωσε μια ανάσα η τροπολογία που ήρθε στη Βουλή την άνοιξη του 2012, που μας επέτρεπε να κρατήσουμε τρεις δόσεις κρατικής επιχορήγησης από αυτές που ήταν εκχωρημένες στις τράπεζες, δηλαδή τις δύο πρώτες δόσεις του 2012 και την τελευταία δόση του 2011». Ήταν μπλοκαρισμένες οι συγχρηματοδοτήσεις, ως όφειλαν να κάνουν οι τραπεζίτες και πολύ σωστά έπραξαν τη δεδομένη στιγμή. Και έρχονται οι απατεώνες και κάνουν τροποποίηση για να τα πάρουν πίσω, να μην τα κρατήσουν οι τράπεζες και μειώσουν το χρέος τους.

Την ίδια τροποποίηση έκανε και σήμερα το ΠΑΣΟΚ, οι ίδιοι απατεώνες είναι, δεν έχουν αλλάξει πρόσωπο και απέκλεισαν τη χρηματοδότηση των Σπαρτιατών. Αυτό ξέρετε τι σημαίνει, κυρίες και κύριοι συνάδελφοι; Πρώτα απ’ όλα δεν υπάρχει κράτος δικαίου, πρώτα απ’ όλα δεν λειτουργεί η δημοκρατία μας, δεν λειτουργούν οι θεσμοί.

Πώς τότε το καταραμένο και χρεοκοπημένο ΠΑΣΟΚ έφερε τροπολογία για να πάρει λεφτά; Τώρα φέρνει τροπολογία για να κόψει τη χρηματοδότηση των Σπαρτιατών. Αυτά είναι πολύ σοβαρά θέματα, κυρίες και κύριοι, και πρέπει να μας προβληματίσουν. Διότι, όπως έχω ξαναπεί, και θα το ξαναπώ πάρα πολλές φορές, εμείς οι Σπαρτιάτες δεν χρωστάμε ούτε 1 ευρώ. Και αν νομίζουν οι πασόκοι ότι θα μας γονατίσουν με αυτές τις μεθοδεύσεις, κάνουν πολύ μεγάλο λάθος.

Για να μην κουράζω, εδώ ακόμα υπάρχει έγγραφο, το οποίο η Χαριλάου Τρικούπη δεν πληρώνει. Ερχόταν η ΔΕΗ στο όνομα του ιδιοκτήτη. Ο άνθρωπος χρεώθηκε 52 χιλιάδες. Δεν ξέρω πώς καθάρισε. Πραγματικά είναι τραγική η κατάσταση και ακόμη εξακολουθεί να είναι. Και τότε, το 2012 μπορεί να χρωστούσαν γύρω στα 400 εκατομμύρια και τα δύο κόμματα. Τώρα έχουν φτάσει στο 1 δισεκατομμύριο. Και μας κουνάει το χέρι εμάς ο Ανδρουλάκης; Κατ’ αρχάς πρέπει να είναι ισοϋψής, να είναι στο ύψος μας, στο ύψος των Σπαρτιατών για να μας φτάσει και να μας κουνήσει το χέρι. Είναι πολύ μικρός.

Και κλείνω με ένα απόσπασμα του πορίσματος Καλούδη, που κι αυτό πήγε στον κουβά. Δεν φαίνεται πουθενά ούτε κινήθηκαν οι αρμόδιες εισαγγελικές αρχές να τους καθίσουν στο σκαμνί. «Σύμφωνα εξάλλου με το πόρισμα διαπιστώνεται ότι το ΠΑΣΟΚ δεν θα είχε καμία δυνατότητα να αποπληρώσει τις υψηλές δανειοδοτήσεις που έχει λάβει. Είναι χαρακτηριστικό ότι κατά την τριετία, 2009 και 2011 ήταν άκρως ελλειμματικό, παρά το γεγονός ότι εισέπραξε δεκάδες εκατομμύρια ευρώ τόσο από την τακτική και έκτακτη εκλογική χρηματοδότηση. Το ΠΑΣΟΚ εμφανίζεται ιδιαίτερα ελλειμματικό το 2009 και το 2011 όπως είπαμε και εμφάνισε αυξημένες δαπάνες 94 εκατομμύρια ευρώ». Λες και μιλάμε τώρα για αμύγδαλα ή στραγάλια. «Η διαφορά μεταξύ δαπανών και εσόδων το 2009 έφτασε τα 12,5 εκατομμύρια, ενώ το 2011 τα 6 εκατομμύρια». Και όπως αντιλαμβάνεστε και το πόρισμα αυτό καταλήγει στο γεγονός ότι τα χρήματα αυτά, τα θαλασσοδάνεια, τα κλεμμένα χρήματα από τις τράπεζες και από τον ελληνικό λαό δεν πρόκειται ποτέ να πληρωθούν.

Το πόρισμα έπεσε μέσα. Βρισκόμαστε σε μια, όπως είπα, τραγική κατάσταση, ο κόσμος πεινάει, δεν έχει να πληρώσει το ρεύμα του, δεν έχει να πληρώσει τα βασικά, δεν έχει να φροντίσει τα παιδιά του. Και εδώ έχουμε απατεώνες, οι οποίοι κατακλέβουν τον κόσμο. Δεν επιτρέπω σε κανέναν να μου σηκώνει το χέρι. Ποτέ, σε κανέναν. Θα πρέπει να έχουν στοιχεία για να με κατηγορήσουν ή να κατηγορήσουν το κόμμα μας.

Έρχεται, όμως, η δικαίωση σύντομα, κυρίες και κύριοι. Πιστεύω και στον Θεό ο οποίος δεν αφήνει αυτές τις αδικίες. Έρχεται δικαίωση για τους Σπαρτιάτες και τότε όπως έχω πει, το ανάλογο έγγραφο της αθώωσης μας θα το τρίψω στη μούρη των απατεώνων.

Οφείλω, όμως, κλείνοντας να κάνω μια σύντομη, πολύ μικρή αναφορά, διότι πέρασαν κιόλας δεκαεπτά χρόνια από τότε που ορφάνεψε η Ελλάδα μας και η Ορθοδοξία. Ο λαός έχασε τον ποιμενάρχη του, τον θρησκευτικό του καθοδηγητή, τον άνθρωπο που προσέφερε όραμα, δύναμη και αντιστασιακή διάθεση στον λαό, προετοιμάζοντας τον για τα χειρότερα, που δυστυχώς ήρθαν μετά την απώλεια του. Προέβλεψε το δυσοίωνο μέλλον για την Ελλάδα και τους Έλληνες, λέγοντας: «Μην αφήσεις τη χώρα σου να χάσει τον χαρακτήρα της και να μετατραπεί σε μάζα ανθρώπων, χωρίς εθνικότητα και χωρίς ταυτότητα. Μέσα σε αυτήν τη μάζα κινδυνεύεις να γίνεις ένα νούμερο, ένας αριθμός, να χάσεις την ελευθερία σου και την προσωπικότητά σου». Χριστόδουλος, Αρχιεπίσκοπος Αθηνών και πάσης Ελλάδος.

Αυτό ακριβώς δεν συμβαίνει σήμερα, κυρίες και κύριοι; Αυτό δεν προσπαθούν να κάνουν; Με κάθε τρόπο θέλουν να ξεχάσουμε ποιοι είμαστε και από πού ερχόμαστε. Και το κυριότερο, για τι είμαστε ικανοί. Για το καλύτερο. Να ξεχάσουμε ότι γεννηθήκαμε Έλληνες, ότι είμαστε απόγονοι ηρώων και ημίθεων. Ο λαός μας χόρτασε ψέματα και υποσχέσεις από λαοπλάνους, απατεώνες και εκμαυλιστές της ελληνικής κοινωνίας.

Κλείνοντας τη μικρή αυτή αναφορά στον Χριστόδουλο των Ελλήνων είναι πολύ σημαντικό να θυμηθούμε το τελευταίο του δημόσιο μήνυμα, που θύμιζε πολύ την τελευταία δημηγορία του Βυζαντινού Αυτοκράτορα Κωνσταντίνου Παλαιολόγου, λίγο πριν έρθει το τέλος: «Σταθείτε όλοι όρθιοι στις επάλξεις σας και μην ξεπουλήσετε τα πρωτοτόκια σας. Διδάξτε στα παιδιά σας την αλήθεια, όπως την βίωσαν οι αείμνηστοι πατέρες μας. Ο λαός μας ξέρει να υπερασπίζεται τα ιερά και τα όσια του. Το έχει κατ’ επανάληψιν αποδείξει και θα το αποδείξει και πάλι. Αντίσταση και ανάκαμψη. Για να ξαναβρούμε ό,τι έχουμε χάσει, για να υπερασπιστούμε ό,τι κινδυνεύει.» Αθάνατος.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε τον κατάλογο ομιλητών.

Τον λόγο έχει τώρα η κ. Ασπασία Κουρουπάκη από την Κοινοβουλευτική Ομάδα της Νίκης.

Θα ακολουθήσει η κ. Μάλαμα, ανεξάρτητη Βουλευτής και μετά θα μιλήσει ο Κοινοβουλευτικός Εκπρόσωπος του ΠΑΣΟΚ, κ. Γερουλάνος.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, το δημόσιο σχολείο είναι ο φορέας που θα χτίσει την εθνική και πολιτισμική ταυτότητα των αυριανών πολιτών. Όμως, εδώ και δεκαετίες τελεί υπό κατοχή από τους εθνομηδενιστικούς κύκλους που αρνούνται τον ρόλο του και θέλουν να το μετατρέψουν σε εργοστάσιο αναπαραγωγής ανθελληνικών και αντιχριστιανικών ιδεοληψιών.

Σήμερα, όμως, με την ίδρυση των woke δημόσιων σχολείων οδηγούμαστε στο επόμενο στάδιο πολιτισμικής αλλοτρίωσης τους. Από την πνευματική κατοχή των δημόσιων σχολείων περνάτε στην πλήρη παράδοσή τους στις ελίτ που επιβάλλουν με αλαζονικό τρόπο την woke ατζέντα στα μυαλά των ανήλικων παιδιών. Ετοιμάζεστε να παραδώσετε τις ψυχές των παιδιών μας στη woke κατήχηση από ιδρύματα όπως το Ωνάσειο, που αποτελεί έναν από τους πιο ένθερμους οπαδούς του εθνομηδενισμού και της woke ατζέντας.

Αλλά ας ξεκινήσουμε από τα βασικά. Ποιος είναι ο σκοπός του δημόσιου σχολείου; Να παράσχει εθνική παιδεία, που θα εντάσσει τους μαθητές στον εθνικό πολιτισμικό κορμό. Να τους διδάσκει τη θέση τους στη διαχρονική πορεία του Ελληνισμού και να τους εμφυσήσει αξίες που θα επιτρέπουν την αρμονική συμβίωση των αυριανών Ελλήνων. Λειτουργούν με σκοπό να διαμορφώσουν συλλογικές αναπαραστάσεις για το έθνος και την εθνική ταυτότητα, μέσα από την παραγωγή επίσημης εκπαιδευτικής γνώσης. Αυτόν τον ρόλο, όμως, τον έχει εγκαταλείψει το Υπουργείο Παιδείας εδώ και δεκαετίες, προβάλλοντας ως αιτούμενο πλέον όχι την ενδυνάμωση της εθνικής ταυτότητας και των κοινών πολιτισμικών αξιών που παραδίδονται από γενιά σε γενιά και μας κάνουν να αισθανόμαστε ότι είμαστε φορείς ενός κοινού πολιτισμού, αλλά την εισαγωγή ενός μοντέλου πολυπολιτισμού όπου δεν υπάρχει εθνική παιδεία ή κάτι κοινό, αλλά ένα συνονθύλευμα πολιτισμών χωρίς κοινή μνήμη και χωρίς κοινή πορεία. Σε αυτήν την νοσηρή κατάσταση προστίθεται και η woke ατζέντα για τις ρευστές ταυτότητες και τα εξήντα δύο φύλα.

Αυτό, ακριβώς, είναι το όραμα που προωθεί πιστά και το Ίδρυμα Ωνάση. Το όραμα της εγκατάλειψης κάθε κοινής μνήμης και παραδοσιακής αξίας.

Η αντίρρηση μας στη σύμβαση είναι απόλυτη. Θα εστιάσω, όμως, σε δύο μόνο σημεία αυτής.

Σύμφωνα με το άρθρο 8 της σύμβασης τα Ωνάσεια Δημόσια Σχολεία δύνανται να έχουν δικό τους αναλυτικό και ωρολόγιο πρόγραμμα, το οποίο θα είναι διαφορετικό από το προβλεπόμενο για τα υπόλοιπα δημόσια σχολεία. Δρομολογείται έτσι η νομοθετική αναγνώριση της πλήρους ελευθερίας του Ιδρύματος Ωνάση στον καθορισμό του εκπαιδευτικού προγράμματος. Ναι μεν, τυπικώς, την πλειοψηφία θα την έχουν εκπρόσωποι που ορίζονται από το δημόσιο, αφού σύμφωνα με το άρθρο 2 τα τέσσερα από τα εννέα μέλη θα ορίζονται από το Ίδρυμα Ωνάση και τα υπόλοιπα από το Υπουργείο, όμως, όλοι αντιλαμβανόμαστε ότι ο φόβος απόσυρσης της δωρεάς που προβλέπεται στο άρθρο 12 θα δίνει απόλυτη εξουσία στο Ίδρυμα να καθορίζει το περιεχόμενο του εκπαιδευτικού προγράμματος. Πρόκειται για μία λεόντεια σύμβαση που το Ωνάσειο πολύ απλά και στυγνά δηλώνει πως αν δεν τηρηθούν όσα ζητάει θα αποσύρει τη δωρεά με ό,τι συνεπάγεται για τους μαθητές. Αυτό και μόνο δείχνει το ήθος και την πραγματική πρόθεση του κατ’ όνομα μόνο δωρητή. Το Ίδρυμα Ωνάση προκειμένου να προβεί στη δωρεά απαιτεί την πλήρη πολιτισμική υποτέλεια του σχολείου στις ιδεοληψίες της woke ελίτ που εκπροσωπεί.

Και με αυτήν την διαπίστωση έρχομαι στο δεύτερο σημείο της τοποθέτησής μου, που αφορά στην αποστολή των Δημόσιων Σχολείων Ωνάση, όπως αυτή αποτυπώνεται στο άρθρο 2 της σύμβασης. Από τη σύμβαση αυτή απουσιάζει κάθε αναφορά στο ελληνικό και χριστιανικό χαρακτήρα, που οφείλει να έχει το δημόσιο σχολείο, ώστε να πλάσει ανθρώπους με κοινή πολιτισμική ταυτότητα που θα έχουν κοινή ιστορική μνήμη και κοινή πορεία.

Σας καλώ να επιστρέψετε στον ρεαλισμό. Η Ελλάδα συνορεύει με Γκρίζους Λύκους και γι’ αυτό δεν έχουμε την πολυτέλεια να αδιαφορούμε για τον εθνικό χαρακτήρα του δημόσιου σχολείου, όπως οι χώρες της Βόρειας Ευρώπης που δεν έχουν αναθεωρητές στα σύνορά τους. Είναι απαράδεκτο τη στιγμή που οι Τούρκοι διδάσκουν τη «γαλάζια πατρίδα» στα σχολικά τους βιβλία, να μην υπάρχει ούτε μια αναφορά στη Σύμβαση για την εθνική παιδεία ως αποστολή του δημόσιου σχολείου.

Η εθνική παιδεία ήταν, είναι και θα είναι όρος επιβίωσης του Ελληνισμού και θα έπρεπε να είναι ένας από τους βασικούς στόχους κάθε δημόσιου σχολείου. Οι γεωπολιτικές προκλήσεις που θα αντιμετωπίσει ο Ελληνισμός τις επόμενες δεκαετίες απαιτεί να υπάρχει μια παιδεία που θα ενισχύσει τις ψυχικές αντοχές και θα καλλιεργήσει αξίες. Όμως, με αυτήν τη συνεργασία με το Ωνάσειο, κινείστε στην αντίθετη κατεύθυνση από αυτήν που απαιτούν οι γεωπολιτικές συνθήκες.

Συμπερασματικά, έχουμε βάσιμες ανησυχίες πως η πασίδηλη εμμονή του Ιδρύματος Ωνάση να στηρίζει, τάχα, τη διαφορετικότητα, με την προαγωγή της woke ατζέντας, θα βρει εφαρμογή και στο εκπαιδευτικό πρόγραμμα αυτών των σχολείων που επιμελώς αποκρύπτετε.

Η λογική, άλλωστε, δεν υπαγορεύει αρχικά την κατάθεση αυτών των προγραμμάτων για όλες τις τάξεις προς ενημέρωση της Βουλής, της εκπαιδευτικής κοινότητας και των συλλόγων των γονέων και κηδεμόνων; Πώς μας καλείτε να τοποθετηθούμε απέναντι στη σύμβαση, τη στιγμή που αγνοούμε το βασικότερο χαρακτηριστικό της που αφορά στη διδακτέα ύλη;

Το φερόμενο σχέδιο νόμου καλύπτεται από ένα πέπλο μυστηρίου και αδιαφάνειας, αφού ουσιαστικά δίνετε λευκή επιταγή στο ίδρυμα να καταρτίσει ανεξέλεγκτα δικό του πρόγραμμα σπουδών.

Για όλους τους προαναφερόμενους λόγους, καταψηφίζουμε το παρόν σχέδιο νόμου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η κ. Κυριακή Μάλαμα, ανεξάρτητη Βουλευτής.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, η κύρωση της δωρεάς που έχουμε μπροστά μας έχει δημιουργήσει έναν πολύ μεγάλο προβληματισμό στην εκπαιδευτική κοινότητα, στους γονείς, στους κηδεμόνες.

Ήμασταν οι πρώτοι που είχαμε εκφράσει σοβαρές επιφυλάξεις επί του θέματος με δημόσια ανακοίνωσή μας στις 6 Ιανουαρίου. Καταθέσαμε κοινοβουλευτική ερώτηση στο ίδιο πνεύμα στις 9 Ιανουαρίου, θέτοντας το εξής απλό ερώτημα: Τι περιλαμβάνει αυτή η δωρεά; Γιατί εμπεριέχει ως όρο την απόκλιση από τον γενικό εκπαιδευτικό κανόνα και για ποιον λόγο ο δωρητής θα πρέπει να μετέχει στον καθορισμό του εκπαιδευτικού αντικειμένου κατά παρέκκλιση κάθε γενικού κανόνα περί δημόσιας παιδείας; Ευτυχώς, και η εκπαιδευτική κοινότητα και οι γονείς και οι κηδεμόνες έχουν αντιδράσει με πολύ έντονο τρόπο. Δυστυχώς, το νομοσχέδιο αυτό ήρθε να επιβεβαιώσει τους φόβους μας. Ο δωρητής έρχεται να καλύψει την υποχρηματοδότηση των σχολικών υποδομών που σε όλη τη χώρα, το γνωρίζουμε πάρα πολύ καλά αυτό, η κατάσταση είναι τραγική, σε όλη τη χώρα υπάρχουν τεράστια εκπαιδευτικά κενά κάτι για το οποίο εγκαλούμε την Κυβέρνηση εδώ και πέντε συνεχόμενα χρόνια.

Κι όλα αυτά με αντάλλαγμα την αποκοπή του σχολείου από τη φυσική του κοινότητα. Ο δωρητής θα έχει λόγο στο εκπαιδευτικό πρόγραμμα του σχολείου, πράγμα που επίσης είναι απαράδεκτο και πρωτόγνωρο, ενώ το κράτος θα συνεχίσει να πληρώνει τα λειτουργικά έξοδα του σχολείου. Άρα, το κράτος έρχεται να παραχωρήσει το δημόσιο αγαθό της εκπαίδευσης στις προτεραιότητες ενός δωρητή, κατά παρέκκλιση των γενικών εκπαιδευτικών αρχών που ισχύουν σε όλη τη χώρα εδώ και χρόνια.

Πληροφορηθήκαμε, επίσης, μέσα από το παράρτημα Β΄ της σύμβασης δωρεάς, ποια θα είναι τα σχολεία που αναγκαστικά θα υπαχθούν σε αυτό το νέο καθεστώς.

Ερώτηση πρώτη: Με ποια κριτήρια επιλέχθηκαν; Τα επέλεξε το Υπουργείο Παιδείας στη βάση κάποιων κριτηρίων ή τα διάλεξε ο δωρητής; Ερώτηση δεύτερη: Είχαν ενημερωθεί οι εκπαιδευτικές κοινότητες; Προφανώς και όχι. Αυτός είναι και ο λόγος που εδώ και κάποιες ημέρες το 3ο Γενικό Λύκειο και το 6ο Ημερήσιο Γυμνάσιο Ευόσμου έχουν ξεσηκωθεί. Αντίστοιχα, έχουν κινητοποιηθεί εκπαιδευτικές κοινότητες στα σχολεία της Κυψέλης, του Κολωνού, του Μενιδίου, του Περάματος, της Κοζάνης και πάει λέγοντας. Στον Εύοσμο δύο μεγάλες σχολικές μονάδες, με πάνω από οκτακόσιους μαθητές, βρίσκονται στην κυριολεξία «στα κάγκελα». Και ξέρετε γιατί; Γιατί αυτό το σχολείο που θέλετε να φτιάξετε θα αποκλείει το 80% των παιδιών που ήδη φοιτούν ή πρόκειται να φοιτήσουν εκεί.

Την κινητοποίηση συνυπογράφει μάλιστα και το 8ο Δημοτικό Σχολείο Ευόσμου. Ο λόγος είναι ότι τα παιδάκια που θα τελειώσουν το δημοτικό εκεί θα πρέπει να ξενιτευτούν, αν δεν επιλέγουν. Άρα, ξεριζώνετε το σχολείο από την κοινωνία. Αυτό για εμάς είναι απαράδεκτο και -επιτρέψτε μου την έκφραση- είναι και πραγματικά απάνθρωπο και ανατριχιαστικό.

Τι λένε στις κοινές επιστολές τους οι σύλλογοι γονέων και κηδεμόνων των σχολείων και οι σύλλογοι εκπαιδευτικών;

Σας τις καταθέτω στα Πρακτικά μήπως και ευαισθητοποιηθείτε.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε, λοιπόν, κοινή ανακοίνωση του Συλλόγου Γονέων Κορδελιού-Ευόσμου «Αριστοτέλης», του Συλλόγου Γονέων και Κηδεμόνων 3ου ΓΕΛ Ευόσμου, του Συλλόγου Εκπαιδευτικών 3ου ΓΕΛ Ευόσμου και του Δεκαπενταμελούς Συμβουλίου Μαθητών 3ου ΓΕΛ Ευόσμου η οποία λέει: «Θέλουμε όλα τα παιδιά να πηγαίνουν στο σχολείο της γειτονιάς τους. Πιστεύουμε ότι ο Εύοσμος είναι μια περιοχή με οικονομική ανάπτυξη, με δραστήριους ανθρώπους και δυναμικά παιδιά». Λέει, επίσης: «Όχι στην κατάργηση του 3ου ΓΕΛ Ευόσμου». Αυτά λένε συνοψίζοντας.

Με άλλα λόγια, κυρίες και κύριοι της Κυβέρνησης και αξιότιμοι κύριοι δωρητές, η εκπαιδευτική κοινότητα και η κοινωνία του Ευόσμου δεν επιθυμούν τους σχεδιασμούς σας.

Εμείς, επαναλαμβάνουμε: «Τους ρωτήσατε;». Πιστεύουμε ότι δεν τους ρωτήσατε. Τους χαρακτηρίσατε απλώς «περιοχή με κοινωνικά και οικονομικά προβλήματα» και τους κατασχέσατε το σχολείο τους. Μπράβο σας.

Εμείς, κυρίες και κύριοι Βουλευτές, δεν είμαστε δογματικοί με το θέμα των δωρεών, όμως, βάζουμε ένα κριτήριο το οποίο θα έπρεπε να το θέτει η ίδια η πολιτεία. Μια δωρεά στηρίζει ή υποβαθμίζει το κοινωνικό αγαθό το οποίο υποτίθεται ότι προάγει; Είναι ένα ερωτηματικό. Και στη συγκεκριμένη περίπτωση εμείς αναρωτιόμαστε ποια είναι τα κίνητρα μιας δωρεάς που αποκλείει επτακόσια παιδιά από το σχολείο τους, μιας δωρεάς που οδηγεί σε απώλεια της οργανικής θέσης των εκπαιδευτικών που σήμερα τα στελεχώνουν, αφού θα υπάρχει ημερομηνία λήξης της παραμονής τους και, μάλιστα, με όρους που θέτετε; Γιατί όλο αυτό έγινε κρυφά και χωρίς καμία διαβούλευση; Γιατί η Κυβέρνηση και το Υπουργείο Παιδείας δεν μίλησε με τα σχολεία;

Απόδειξη όλης αυτής της απαράδεκτης πρακτικής είναι και η υποκριτική τροπολογία που καταθέτετε μετά από τον σάλο που προκλήθηκε με όλα αυτά. Βάζετε κριτήριο και ποσόστωση εντοπιότητας για κάποια παιδιά. Και τι κάνετε; Κάνετε τα πράγματα ακόμα χειρότερα. Διχάζετε εις διπλούν τις τοπικές κοινωνίες κι αυτό δεν περιποιεί τιμή για την Κυβέρνηση ούτε για το Υπουργείο Παιδείας, αλλά ούτε και για την ίδια τη δωρεά. Λυπούμαστε πραγματικά. Λυπούμαστε πολύ που έχουμε μπροστά μας αυτήν την κατάσταση.

Εμείς σας λέμε να μην προχωρήσετε με αυτούς τους όρους, να τεθεί ξανά το θέμα αυτό της δωρεάς στο τραπέζι του διαλόγου και να συζητήσετε και με τις τοπικές κοινότητες οι οποίες έχουν στο κέντρο τους, στο κέντρο πραγματικά των ενδιαφερόντων τους, τα δημόσια σχολεία.

Και εμείς θα σταθούμε στο πλευρό όλων των παιδιών, που απειλούνται πραγματικά με αποκοπή από τα σχολεία τους και θα είμαστε παρόντες σε κάθε κινητοποίηση, ενάντια στους εκπαιδευτικούς αποκλεισμούς, που εσείς οργανώνετε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ, ο κ. Γερουλάνος. Μετά τον κ. Γερουλάνο θα πάρουν τον λόγο ο κ. Σπάνιας, ο κ. Καππάτος και η κ. Αναγνωστοπούλου, η Κοινοβουλευτική Εκπρόσωπος.

Ορίστε, κύριε συνάδελφε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Σας ευχαριστώ πολύ, κύριε Πρόεδρε.

Θα ήθελα να πω μία κουβέντα για τον κ. Στίγκα. Ασχολήθηκε δεκαπέντε λεπτά με το ΠΑΣΟΚ. Γιατί; Επειδή είπαμε, λέει, ότι είναι ακολούθημα του κ. Κασιδιάρη.

Ξέρετε κάτι, όμως; Δεν το είπαμε εμείς. Ο Άρειος Πάγος το είπε. Εμείς, το μόνο που διασφαλίσαμε είναι ότι το ακολούθημα του κ. Κασιδιάρη δεν θα πάρει λεφτά από τον Έλληνα φορολογούμενο. Και είμαστε περήφανοι γι’ αυτό.

Λοιπόν, ο λόγος που ασχολήθηκε με το ΠΑΣΟΚ είναι διότι αυτό, η απουσία των χρημάτων τον «τσούζει», αλλά να ξέρει ότι όσο είμαστε εδώ, το ΠΑΣΟΚ, όσο είμαστε μέσα σ’ αυτήν τη Βουλή, θα κάνουμε ό,τι είναι δυνατόν για να σταματήσουμε αυτό το κόμμα να παίρνει τα λεφτά του Έλληνα φορολογούμενου.

Άκουσα εχθές κάποιο κυβερνητικό στέλεχος, νομίζω ήταν ο ίδιος ο Κυβερνητικός Εκπρόσωπος, να λέει: «Αν έρθει και πει ότι ο άλφα ή ο βήτα είχε ενδεχόμενες ποινικές ευθύνες ή βρεθεί το όνομά του στη δικογραφία, γιατί εκεί δεν μπορεί να πάει η δικαιοσύνη, τότε εμείς κατευθείαν θα διευκολύνουμε τη δικαιοσύνη».

Μπα, λέω. Άκουσα καλά; Αλήθεια; Ή παρακούω; Βλέπω, όμως, και τους τίτλους σήμερα: «Ανοιχτή η Κυβέρνηση σε προανακριτική επιτροπή για τα Τέμπη». Αλήθεια, και γιατί δεν ήταν ανοιχτή μέχρι τώρα; Γιατί δεν ήταν ανοιχτή όταν το ΠΑΣΟΚ πρότεινε τη σύσταση προανακριτικής επιτροπής -όχι στον αέρα- για τη σύμβαση 717, που ήταν συνδεδεμένη με την τραγωδία των Τεμπών και όχι επειδή το είπαμε εμείς, αλλά διότι το πόρισμα της Ευρωπαϊκής Εισαγγελίας μιλούσε για ενδεχόμενες συγκεκριμένες ποινικές ευθύνες Υπουργών.

Τότε, θυμάμαι, η μισή Νέα Δημοκρατία έκανε ότι αγνοούσε το πόρισμα και η άλλη μισή Νέα Δημοκρατία έκανε ό,τι μπορούσε για να το απαξιώσει. Αρνήθηκαν την πρόταση για προανακριτική και έτσι για τα πολιτικά πρόσωπα η δικογραφία έμεινε στο συρτάρι, αλλά για τα μη πολιτικά πρόσωπα η ανάκριση συνεχίζεται. Γιατί δεν ήταν ανοιχτή τότε η Κυβέρνηση στην προανακριτική επιτροπή; Τι άλλαξε;

Ένα πράγμα άλλαξε, ότι η Κυβέρνηση τώρα αντιλαμβάνεται ότι τα ψέματα τελείωσαν, διότι τα γεγονότα της τραγωδίας είναι ακόμη εδώ, αμείλικτα. Οι αποκαλύψεις διαδέχονται η μία την άλλη. Και το ακόμα σημαντικότερο; Οι γονείς δεν σταμάτησαν ποτέ να κάνουν τον αγώνα τους. Και η κοινωνία δεν κουράστηκε -αντίθετα με αυτά που λένε πολλά σας στελέχη-, δεν βαρέθηκε τα Τέμπη, όπως θα ήθελαν πολλοί. Αντίθετα, νοιάζεται, πενθεί με τους γονείς, ζητάει την αλήθεια και γεμίζει πλατείες.

Το είπα και εχθές. Μπροστά στην κρισιμότητα του γεγονότος της τραγωδίας των Τεμπών και για ολόκληρη την ελληνική κοινωνία, αλλά και για το μέλλον των θεσμών μας το ΠΑΣΟΚ θα συνεχίσει να πορεύεται με σοβαρότητα, θεσμικότητα και με τον ιερό σεβασμό, που αρμόζει στη μνήμη των θυμάτων και στον αγώνα των οικογενειών τους. Δεν θα αφήσουμε απολύτως τίποτα να μείνει στο σκοτάδι.

Τώρα, αγαπητές συναδέλφισσες και αγαπητοί συνάδελφοι, «όχι» σε όλα, γι’ αυτό δεν μας κατηγορεί η Κυβέρνηση; Για να δούμε πως πάει αυτό. Εχθές φέρατε ένα νομοσχέδιο για την υγεία, ένα νομοσχέδιο για τα Εθνικά Συστήματα Τραύματος. Κάναμε την κριτική μας. Είπαμε ότι είναι καλύτερο να έχεις υποδεέστερα κέντρα τραύματος σε ένα καλό σύστημα υγείας από το να έχεις ένα καλό κέντρο τραύματος σε ένα κακό σύστημα υγείας και αυτό παραμένει αλήθεια. Αυτό, όμως, δεν μας σταμάτησε από το να ψηφίσουμε το νομοσχέδιο. Ήταν ένα σοβαρό νομοσχέδιο με στοιχειώδη αρχή, μέση και τέλος. Αναδείξαμε αυτά που πρέπει να λάβει υπ’ όψιν ο Υπουργός για να γίνει καλύτερο το σύστημα της υγείας γενικότερα και φέραμε και τις προτάσεις μας για το συγκεκριμένο νομοσχέδιο και μετά από την απαραίτητη διαδικασία ψηφίσαμε το νομοσχέδιο. Γιατί; Διότι η Ελλάδα, πράγματι, χρειάζεται καλύτερα κέντρα τραύματος και το χθεσινό νομοσχέδιο θα έβαζε τις βάσεις για καλύτερα κέντρα τραύματος.

Σήμερα, μας φέρνετε ένα άλλο νομοσχέδιο και έχουμε αποφασίσει και αυτό να το ψηφίσουμε από την αρχή και καθαρά. Γιατί; Διότι ανταποκρίνεται σε μια μεγάλη ανάγκη, να αναβαθμιστεί το ελληνικό σχολείο. Από την πρώτη ημέρα της Κυβέρνησής μας πουλάτε ότι το μόνο πρόβλημα της ελληνικής παιδείας είναι το πανεπιστήμιο, δηλαδή η τριτοβάθμια εκπαίδευση. Και μήνες τώρα μας λέτε ότι ο μόνος τρόπος να αναβαθμιστεί, είναι να φέρουμε ιδιωτικά πανεπιστήμια.

Πρώτο πρόβλημα, η τριτοβάθμια εκπαίδευση δεν είναι το κεντρικό πρόβλημα στην παιδεία μας. Η πρωτοβάθμια και η δευτεροβάθμια είναι. Στο σχολείο αρχίζει το πρόβλημα της ελληνικής παιδείας, στο μονολιθικό του χαρακτήρα. Αν καταφέρεις να επιβιώσεις, αν καταφέρεις να αναδείξεις τα πραγματικά σου ταλέντα έως τα δεκαοκτώ, ο κόσμος γίνεται πιο φιλόξενος. Αν δεν τα καταφέρεις, όμως, στα δεκαοκτώ σου, ξεκινάς από την αρχή, απηυδισμένος, αποκαρδιωμένος, θυμωμένος και πολύ συχνά παραιτημένος. Στα δεκαοκτώ ξεκινάς από την αρχή και νιώθεις πάρα πολύ μόνος. Δεν σας το λέω γιατί κάπου το άκουσα. Σας το λέω, διότι το έζησα. Και αν είμαι σήμερα σ’ αυτό το Βήμα, είναι διότι τότε ορκίστηκα ότι θα κάνω ό,τι περνάει από το χέρι μου να μην έχει κανένα ελληνόπουλο την εμπειρία που είχα εγώ στο σχολείο.

Πρόβλημα δεύτερο, αντί να σκύψετε πραγματικά στο πρόβλημα που επιλέγετε να αναδείξετε, την τριτοβάθμια εκπαίδευση δηλαδή, απλά την ιδιωτικοποιείτε. Λες και όταν πληρώνεις από την τσέπη σου, αγοράζεις πάντα στη σωστή τιμή και στη σωστή ποιότητα. Αυτό, αυτόν τον καιρό, δεν πάει καλά ούτε στα τρόφιμα, ούτε στα καύσιμα, ούτε στις τηλεπικοινωνίες, ούτε στην υγεία, ούτε στις μεταφορές, αλλά και αυτό είναι θέμα για άλλη ώρα.

Πάμε τώρα στην ουσία του συγκεκριμένου νομοσχεδίου. Ασχολείται με την πρωτοβάθμια και τη δευτεροβάθμια παιδεία; Ναι. Την αναβαθμίζει; Ναι. Αμέσως έχετε την προσοχή μας και την καλή μας διάθεση απέναντι στο νομοσχέδιο. Γιατί; Όχι λόγω της προσωπικής μου εμπειρίας, σύμφωνα με τα αποτελέσματα του διεθνούς προγράμματος αξιολόγησης PISA, οι Έλληνες μαθητές βρίσκονται διαχρονικά κάτω από το μέσο όρο των χωρών του ΟΟΣΑ σε δεξιότητες, όπως είναι η κατανόηση κειμένου, τα μαθηματικά και οι φυσικές επιστήμες. Ενδεικτικά, στην τελευταία αξιολόγηση η Ελλάδα κατατάχθηκε στις τελευταίες θέσεις με τους μαθητές μας να δυσκολεύονται να επιλύσουν βασικά προβλήματα καθημερινότητας.

Επιπλέον, στοιχεία από το Ινστιτούτο Εκπαιδευτικής Πολιτικής δείχνουν ότι περίπου 30% των μαθητών του Γυμνασίου παρουσιάζουν σοβαρές αδυναμίες στην κατανόηση και έκφραση γραπτού λόγου. Τι να το κάνω το Πανεπιστήμιο δημόσιο ή ιδιωτικό αν δεν μπορώ να γράψω, να διαβάσω ή να λύσω μία άσκηση ή ένα πρόβλημα;

Άρα, η αναβάθμιση του σχολείου είναι η δική μας προτεραιότητα. Και η αναβάθμιση του σχολείου, όπως θα σας πουν όλα τα πετυχημένα συστήματα παιδείας, δεν έρχεται από ένα τέλειο εκπαιδευτικό σύστημα, έρχεται από σωστά παράλληλα συστήματα. Δεν υπάρχει ένα τέλειο εκπαιδευτικό σύστημα, διότι το κάθε παιδί μαθαίνει με τον δικό του τρόπο, μαθαίνει αλλιώς. Υπάρχει καλό σύστημα για σένα και άλλο καλό σύστημα για κάποιον άλλο. Και αυτό σημαίνει ότι δοκιμάζεις συνεχώς καινούργια πράγματα, όπως κάνουν στη Σιγκαπούρη, είπε ο Υπουργός, εγώ θα σας πω και στη Φινλανδία και σε άλλες χώρες, που είναι πραγματικά μπροστά τα εκπαιδευτικά τους συστήματα. Δοκιμάζεις καινούργια πράγματα, δημιουργείς καινούργια προγράμματα εκπαίδευσης και τα αναβαθμίζεις συνεχώς, τα κάνεις συνεχώς καλύτερα μέχρι κάθε παιδί να βρει το δικό του δρόμο στον ήλιο, όχι στον ιδιωτικό χώρο, κυρίως στον δημόσιο.

Θα μου πείτε και αυτό θα γίνει με δωρεές; Όχι, βέβαια. Αυτό θα γίνει όταν έχεις ένα κράτος που λειτουργεί με προτεραιότητα τον μαθητή. Έχουμε σήμερα τέτοιο κράτος; Όχι. Όλες οι προτεραιότητες του κράτους αφορούν σε όλους τους άλλους εκτός από τους μαθητές. Τους γονείς; Πού και πού. Τους δασκάλους; Μία στις τόσες. Το Υπουργείο; Πάντα. Τον μαθητή; Ποτέ. Γι’ αυτό είναι βαριά η σχολική τσάντα και ελαφριά τα σχολικά αποτελέσματα.

Και, άρα, αφού δεν έχεις ένα κράτος που βάζει πρώτο τον μαθητή, καλωσορίζεις αυτόν που το κάνει. Προφανώς, δεν σταματάς από το να παλεύεις για να γίνεις καλύτερος, αλλά δέχεσαι αυτούς που βοηθούν, όταν βοηθούν. Και διαχρονικά, σας θυμίζω ότι ο Ελληνισμός ευεργετήθηκε από Έλληνες με αίσθημα πραγματικού πατριωτισμού, αλτρουισμού και διάθεσης προσφοράς.

Έδωσαν την περιουσία τους ή μεγάλα χρηματικά ποσά για να εξυπηρετήσουν κοινωφελείς σκοπούς και όχι μόνο και να βοηθήσουν τη χώρα μας σε πολύ δύσκολες στιγμές. Και την χώρα την πήγαν μπροστά, δεν την πήγαν πίσω. Μία τέτοια προσφορά έχουμε σήμερα μπροστά μας και πρέπει να την κρίνουμε με βάση αυτό το οποίο έχουμε μπροστά μας.

Όπως πολύ σωστά επισήμανε ο εισηγητής μας κ. Στέφανος Παραστατίδης, κάθε πρωτοβουλία η οποία δεν εμπορευματοποιεί το δημόσιο αγαθό της παιδείας και δεν κερδοσκοπεί άμεσα ή έμμεσα, δεν αλλάζει τους κανόνες της δωρεάν προσβασιμότητας για τον μαθητή και μεριμνά για το σύνολο των ενδιαφερόμενων της εκπαιδευτικής διαδικασίας, είναι μια πρωτοβουλία που μπορεί να προσφέρει κατ’ ουσία στην πρόοδο της εθνικής εκπαίδευσης.

Είναι πολύ σημαντικό, λοιπόν, ότι έγινε δεκτή η πρόταση του ΠΑΣΟΚ για την εισαγωγή γεωγραφικού κριτηρίου επιλογής μαθητών. Το επαναλαμβάνω, γιατί δεν το είπε ο εισηγητής σας, ότι ήταν εισήγηση του ΠΑΣΟΚ. Είναι αυτό που λέμε εντοπιότητα, ώστε να διασφαλίζεται ο διακηρυγμένος στην ίδια τη σύμβαση σκοπός παροχής δυνατότητας πρόσβασης σε πρότυπα σχολεία σε λιγότερες προνομιούχες κοινωνικές ομάδες.

Είναι, επίσης, πολύ σημαντικό ότι έγινε δεκτή η πρόταση του ΠΑΣΟΚ για δίκαιη μεταβατική περίοδο για τους εκπαιδευτικούς που υπηρετούν στις μονάδες που εντάσσονται στο δίκτυο ΔΗΜ.Ω.Σ..

Άρα, καμία δωρεά και καμία προσφορά ιδρύματος δεν υποκαθιστά την υποχρέωση της πολιτείας να διασφαλίσει ποιοτικές δημόσιες υπηρεσίες παιδείας σε όλους. Όμως, κάθε δωρεά που δυναμώνει το έργο της πολιτείας είναι ευπρόσδεκτη. Και εδώ είναι η «ταμπακιέρα» και για τον Υπουργό, αλλά και για το Υπουργείο.

Το έργο της πολιτείας δεν αλλάζει λόγω της δωρεάς. Δεν μπορεί να τροποποιείται το έργο της πολιτείας σε κάθε δωρεά. Εάν αύριο σας δώσει κάποιος 1 δισεκατομμύριο, θα δεχόσασταν ένα πρόγραμμα σπουδών που διδάσκει ότι η γη είναι επίπεδη ή ότι ο κόσμος φτιάχτηκε σε επτά ημέρες; Ελπίζω πως όχι, αν και είμαι σίγουρος ότι κάποιοι εδώ θα το υπερασπιζόντουσαν. Τι διασφαλίζει, όμως, ότι δεν θα το κάνει ο επόμενος Υπουργός Παιδείας; Εάν κάποιος σας έλεγε ότι εγώ σας δίνω λεφτά, αλλά εγώ θα σχεδιάζω τις εξετάσεις και θα αποφασίζω ποιος θα αποφοιτήσει, τι θα λέγατε; Αν δεν τον στέλνατε σπίτι του, θα λειτουργούσατε όχι για τον μαθητή πάλι, αλλά για τον δωρητή.

Γι’ αυτό είναι λάθος ότι αυτό το νομοσχέδιο, η δωρεά και το πρόγραμμα σπουδών ταυτίζονται. Άλλο το ένα, άλλο το άλλο. Είχα αντιμετωπίσει το ίδιο πρόβλημα και στον Δήμο της Αθήνας.

Οι δωρεές δεν χρειάζονται συγκεκριμένο πλαίσιο. Εκ των προτέρων να γίνεται γνωστό και στον δωρητή και στο κοινωνικό πλαίσιο: Με τι κριτήρια συντελείται το έργο και τι ζητά ανταποδοτικά ο δωρητής; Η έλλειψη πλαισίου για δωρεές κάνει το κράτος γραφικό. Αναγκάζεται να γράψει ένα νομοσχέδιο για κάθε δωρεά. Ποιος διασφαλίζει ότι αυτό θα λειτουργήσει σωστά στο μέλλον;

Όπως πολύ σωστά είπε ο εισηγητής μας στην επιτροπή, η πολιτική είναι βαθιά θεσμική λειτουργία. Το σωστό πλαίσιο και η ολοκληρωμένη διαβούλευση είναι απαραίτητες προϋποθέσεις ώστε τα πράγματα να γίνονται σωστά, να επιλύονται εκ των προτέρων βασικά ερωτήματα όπως: Πώς και από ποιον καθορίζεται το πρόγραμμα σπουδών; Πώς και γιατί επιλέγονται τα σχολεία, ώστε να μην υπάρχουν φαινόμενα πελατειακών διαπραγματεύσεων; Πώς θα αποφευχθούν φαινόμενα -που έχουν εμφανιστεί και σε άλλες περιπτώσεις πρότυπων ή πειραματικών σχολείων- όπου δυσκολεύει για τους μαθητές μιας περιοχής η πρόσβασή τους προς το σχολείο; Αν είναι να κάνουμε στον Κολωνό αυτό που πήγαμε και κάναμε στο Μαράσλειο, εκεί θα μας βρείτε απέναντι. Αυτά δεν πρέπει να καθορίζονται από ένα νομοσχέδιο, γιατί αφήνει άπλετο φως για ασυδοσία.

Και για να μην κάνουμε μισές δουλειές, όλα αυτά τα ερωτήματα πρέπει να απαντώνται εκ των προτέρων με ένα σαφώς δομημένο πλαίσιο που θα διασφαλίζει και τον δωρητή και την ευρύτερη στρατηγική του ελληνικού εκπαιδευτικού συστήματος, αλλά και την ομόθυμη στήριξη τόσο της διδασκαλικής κοινότητας όσο και της κάθε τοπικής κοινωνίας. Γι’ αυτό σε πολλές χώρες η αποδοχή τέτοιων δωρεών έρχεται μετά από διαβούλευση με το σύνολο των ενδιαφερομένων, την τοπική κοινωνία, το δημόσιο προσωπικό που θα συμμετέχει στη διαδικασία, τις τοπικές αρχές, τον όποιον άλλο μπορεί να συμβάλει στην επίλυση επιμέρους προβλημάτων που θα αναδειχθούν.

Σας προτείνουμε να θεσμοθετήσετε και να ακολουθήσετε αυτή ή μια τέτοια πρόταση σε κάθε γειτονιά που θα πάει να γίνει ένα τέτοιο πρότυπο σχολείο. Ακούστε μας αν θέλετε το καλό του σχολείου, το καλό της γειτονιάς και το καλό του νομοσχεδίου.

Ψηφίσαμε το νομοσχέδιο για τα Κέντρα Τραύματος. Ψηφίζουμε και το σημερινό. Και το λέω για να επισημάνω ότι ψηφίζουμε τα νομοσχέδια της Κυβέρνησης όταν αυτά κάνουν καλό στην κοινωνία και θα καταψηφίζουμε τα νομοσχέδια της Κυβέρνησης όταν αυτά είναι εκτός του πλαισίου των αξιών που έχουμε ταχθεί να υπηρετούμε. Τόσο απλά! Και δεν το λέω για την Κυβέρνηση, γιατί η Κυβέρνηση πάντα διατηρεί -και από ό,τι βλέπω αξιοποιεί- το δικαίωμά της να ζει στον δικό της κόσμο. Το λέω για εκείνους τους ανθρώπους που έχουν ταχθεί να υπηρετούν τη γραμμή της χωρίς κρίση.

Και κάτι τελευταίο, κυρίες και κύριοι της Νέας Δημοκρατίας. Μην προσποιείστε ότι αυτές οι δωρεές είναι κυβερνητικό έργο, γιατί βλέπω διάφορους κυβερνητικούς να το πλασάρουν ως κυβερνητική δράση. Αυτό κι αν είναι γελοίο! Το Ωνάσειο Καρδιοχειρουργικό δεν λέγεται καρδιοχειρουργικό «Ανδρέας Παπανδρέου». Τότε έγινε. Αλλά ο Ανδρέας Παπανδρέου ήξερε γιατί. Έξυπνοι άνθρωποι είστε, κάτι θα σκεφτείτε κι εσείς.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή, ζήτησε μια σύντομη παρέμβαση ο Πρόεδρος των Σπαρτιατών ο κ. Στίγκας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Σας ευχαριστώ, κύριε Πρόεδρε.

Όπως είπα και προηγουμένως στην ομιλία μου…

Καθίστε, κύριε Γερουλάνο, να ακούσετε. Καθίστε!

**ΠΑΥΛΟΣ ΓΕΡΟΥΛΑΝΟΣ:** Δεν χρειάζεται!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Φίλος του Παπανδρέου του απατεώνα ήσασταν, που σας έβγαλε στην πολιτική!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ! Να λείπουν τέτοιες εκφράσεις!

**ΣΤΕΦΑΝΟΣ ΠΑΡΑΣΤΑΤΙΔΗΣ:** Αφήστε τους χαρακτηρισμούς!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτοί είναι οι χαρακτηρισμοί, είτε σας αρέσουν είτε δεν σας αρέσουν.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

**ΣΤΕΦΑΝΟΣ ΠΑΡΑΣΤΑΤΙΔΗΣ:** Επιτρέπονται, κύριε Πρόεδρε, τέτοιοι χαρακτηρισμοί;

**ΠΡΟΕΔΡΕΥΩΝ (Γεώργιος Λαμπρούλης):** Έχετε Κοινοβουλευτικό Εκπρόσωπο, αν θέλετε να παρέμβετε!

Κύριε Στίγκα, μην προχωράτε σε χαρακτηρισμούς. Πείτε αυτό που θέλετε, για να συνεχίσουμε τη συζήτηση.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Αυτοί έχουν ξεκινήσει τον πόλεμο…

**ΣΤΕΦΑΝΟΣ ΠΑΡΑΣΤΑΤΙΔΗΣ:** Δεν χρειάζεται Κοινοβουλευτικός. Εσείς είστε Προεδρεύων!

**ΠΡΟΕΔΡΕΥΩΝ (Γεώργιος Λαμπρούλης):** Δεν δέχομαι υποδείξεις! Παρακαλώ!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, παρακαλώ.

Έχουμε δείξει εδώ μέσα ότι είμαστε «μόρφωμα»; Είμαστε «ναζί», είμαστε «ταγματασφαλίτες» ή οτιδήποτε άλλο; Αυτό κατά κόρον γίνεται εδώ μέσα! Και βεβαίως, αυτούς τους χαρακτηρισμούς τους επιστρέφουμε και δεν δεχόμαστε, ειδικά από το εγκληματικό ΠΑΣΟΚ, να μας εγκαλεί.

Είπε προηγουμένως από το Βήμα ότι στηρίζονται πάνω στην απόφαση του Α1. Αυτή είναι μία εκτίμηση. Δεν είναι δικαστική απόφαση αυτό που έβγαλε το Α1. Και, βεβαίως, υποβοηθήθηκε προς αυτήν την κατεύθυνση με τα ψεύτικα υπομνήματα του ΠΑΣΟΚ και της Νέας Δημοκρατίας. Όλος ο κόσμος το ξέρει πλέον! Και αυτό υποτίθεται το ανακάλυψε το ΠΑΣΟΚ μετά. Τι ήξερε το ΠΑΣΟΚ, όταν 14 ημέρες αφότου ορκιστήκαμε εδώ μέσα στο Ελληνικό Κοινοβούλιο, κατέθεσε ένσταση ότι υπάρχει άλλος αρχηγός, με δημοσιεύματα της περιόδου εκείνης; Δεν ντρέπονται λίγο!

Και, βεβαίως, τώρα που έχουμε και το εκλογοδικείο, πρόσθεσαν -να το ξέρετε αυτό, κυρίες και κύριοι συνάδελφοι- εχθές συγκεκριμένα δύο ενστάσεις ακόμα, δύο παρεμβάσεις του «πεθαμένου» Σπίρτζη, που είναι υπόδικος για το μεγάλο έγκλημα των Τεμπών και «ξέθαψαν» και την Ξενογιαννακοπούλου προσπαθώντας να βοηθήσουν το εκλογοδικείο να βγάλει μια απόφαση κατά τις επιθυμίες τους.

Και έρχεται τώρα να μας πει ο κ. Γερουλάνος ότι βοήθησαν απλώς την κρίση του δικαστηρίου; Τι είναι αυτοί; Γιατί δεν αφήνουν το δικαστήριο να αποφασίσει μόνο του;

Ο loser, ο άνθρωπος που έχασε από τον Ανδρουλάκη, τολμάει να εγκαλεί εμένα. Για τα 450 εκατομμύρια που χρωστάνε, γιατί δεν είπε τίποτα; Κουβέντα δεν είπε προηγουμένως! Δεν ακούστηκε τίποτα για τις παράνομες μεθόδους που πήραν αυτά τα λεφτά από τον ελληνικό λαό και δεν πρόκειται ποτέ να τα επιστρέψουν πίσω.

Για όλα αυτά, για την κακοδαιμονία της χώρας, φταίνε οι Σπαρτιάτες; Θα πρέπει να είναι πολύ περισσότερο προσεκτικοί προς εμάς. Και, βεβαίως, περιμένουμε και τις αποφάσεις των δικαστηρίων μέσα στους επόμενους δύο μήνες για να αποδείξουμε αυτό που είμαστε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα έξι μαθήτριες και μαθητές και τέσσερις συνοδοί-εκπαιδευτικοί από το Γενικό Λύκειο Πάρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Αριστοτέλης Σπάνιας από τη Νέα Δημοκρατία. Θα ακολουθήσει ο κ. Καππάτος και μετά η κ. Αναγνωστοπούλου Κοινοβουλευτική Εκπρόσωπος της Νέας Αριστεράς .

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Να μου επιτρέψετε, πριν ξεκινήσω, να αποδώσω κι εγώ φόρο τιμής στους τρεις ήρωές μας που έδωσαν για την υπεράσπιση της πατρίδας μας ό,τι πολυτιμότερο μπορούσαν να έχουν, την ίδια τους τη ζωή. Τιμή, λοιπόν, και δόξα στους ήρωές μας!

Συζητάμε σήμερα το σχέδιο νόμου του Υπουργείου Παιδείας, Θρησκευμάτων και Αθλητισμού, που αφορά στην κύρωση σύμβασης δωρεάς μεταξύ του Ελληνικού Δημοσίου και του Ιδρύματος «Αλέξανδρος Ωνάσης». Οφείλουμε να ευχαριστήσουμε θερμά το Ίδρυμα Ωνάση για την τεράστια αυτή προσφορά του στην εκπαίδευση και δηλώνουμε ευγνώμονες για τη δωρεά του.

Η δωρεά αφορά στη δημιουργία ενός ενιαίου δικτύου πρότυπων σχολικών μονάδων δευτεροβάθμιας εκπαίδευσης με την επωνυμία Δημόσια Ωνάσεια Σχολεία. Το Ίδρυμα Ωνάση θα αναλάβει την ανάπτυξή τους τόσο σε επίπεδο υποδομών όσο και σε επίπεδο προγραμμάτων σπουδών. Τα σχολεία θα αποτελέσουν δομές που θα βοηθήσουν στην αναβάθμιση της δημόσιας παιδείας, στην αντιμετώπιση των κοινωνικών και οικονομικών ανισοτήτων, ενισχύοντας έτσι την κοινωνική δικαιοσύνη.

Δημιουργούνται είκοσι δύο σχολικές μονάδες, έντεκα γυμνάσια και έντεκα λύκεια που θα λειτουργήσουν σε περιοχές με συγκεκριμένες κοινωνικές, οικονομικές και γεωγραφικές ιδιαιτερότητες, δίνοντας έτσι νέες δυνατότητες εκπαίδευσης στους εκεί μαθητές, ενισχύοντας τη συνεργασία μεταξύ πρωτοβάθμιας και δευτεροβάθμιας εκπαίδευσης. Γίνεται αναλυτικός πίνακας με το σύνολο των υπό ίδρυση και λειτουργία σχολείων, όπως περιγράφονται όλες οι προϋποθέσεις και οι όροι για τη λειτουργία αυτών.

Η αναγκαιότητα της ίδρυσης και της λειτουργίας των σχολείων ως μέσο διεύρυνσης και αύξησης των εκπαιδευτικών ευκαιριών αναδεικνύεται και από τη ζήτηση για τη συμμετοχή μαθητών στα πρότυπα και πειραματικά σχολεία. Τα Δημόσια Ωνάσεια Σχολεία θα λειτουργούν πάνω στη βάση των πρότυπων και πειραματικών, τα οποία σημειώνουν υψηλές επιδόσεις σε κάθε επίπεδο στις πανελλήνιες εξετάσεις, πετυχαίνοντας σημαντικές διακρίσεις, εθνικές και διεθνείς.

Η ζήτηση και οι αιτήσεις μαθητών για τα πρότυπα έχουν αυξηθεί κατά 10% και 3,6% για τα πειραματικά σχολεία. Το γεγονός αυτό επιβεβαιώνει ότι η ίδρυση των Δημόσιων Ωνάσειων Σχολείων θα δώσει ευκαιρία σε μαθητές και εκπαιδευτικούς να βρεθούν σε περιβάλλον υψηλής γνώσης και εκπαίδευσης με τη σύγχρονη τεχνολογία.

Είναι ο βασικός πυλώνας της στρατηγικής αναβάθμισης της εκπαίδευσης δημιουργώντας ένα σύγχρονο περιβάλλον μάθησης, αξιοποιώντας στο έπακρο τις δεξιότητες των μαθητών. Η δημιουργία του δικτύου αποτελεί μια ουσιαστική πρωτοβουλία για την ανάπτυξη μιας σύγχρονης εκπαίδευσης. Οι μαθητές θα έχουν τη δυνατότητα επαφής με καινοτόμα προγράμματα, εκπαιδευτικές πρακτικές υψηλού επιπέδου, ακολουθώντας μια σχολική καθημερινότητα σύγχρονη και πρωτοπόρα.

Κομβικό ρόλο στις νέες δομές παίζει η λειτουργία των «Ομίλων» και των «Συνόλων», που περιλαμβάνουν αντικείμενα και δράσεις στις θετικές και ανθρωπιστικές σπουδές, στις γνώσεις, στην τέχνη, στον πολιτισμό και στον αθλητισμό. Ακόμα, θα γίνονται καινοτόμες δράσεις, ενισχυτική διδασκαλία, εμβάθυνση και προετοιμασία για τις πανελλαδικές εξετάσεις.

Η μισθοδοσία του διδακτικού και διοικητικού προσωπικού θα καλύπτεται από το Υπουργείο Παιδείας, τα πάγια και τα λειτουργικά έξοδα από τον δήμο που ανήκουν, όπως άλλωστε και σε όλα τα άλλα δημόσια σχολεία. Προβλέπεται πρόσθετη αμοιβή για το προσωπικό και τυχόν αναπληρωτές ή αποσπασμένους εκπαιδευτικούς που θα απασχολούνται στους «Ομίλους» και στα «Σύνολα», τα οποία αναλαμβάνει το Ίδρυμα Ωνάση.

Ορίζεται η διαδικασία επιλογής μαθητών βάσει αντικειμενικών και αξιοκρατικών κριτηρίων. Προβλέπεται το κανονιστικό πλαίσιο και για τη λειτουργία των Δημόσιων Ωνάσειων Σχολείων, όπως και η δυνατότητά τους να αναπτύξουν εξωστρεφή δράση, συνεργαζόμενα με ανώτερα εκπαιδευτικά ιδρύματα, ερευνητικούς φορείς και κοινωφελή ιδρύματα.

Κύριο όργανο διοίκησης η Διοικούσα Επιτροπή. Αποτελείται από μέλη με αυξημένα επιστημονικά προσόντα. Προβλέπεται Σχολικός Συντονιστής Εκπαιδευτικού Έργου για κάθε μία από τις πέντε ομάδες συγγενών γνωστικών αντικειμένων, καθώς και πέντε συμβούλων Σχολικών Συντονιστών Εκπαιδευτικού Έργου. Ο Σύλλογος Διδασκόντων αποτελεί το αρμόδιο όργανο για την εφαρμογή της εκπαιδευτικής πολιτικής, την εύρυθμη λειτουργία των σχολικών μονάδων που σχετίζονται με τη λειτουργία των «Ομίλων» και των «Συνόλων», το ερευνητικό και επιστημονικό έργο και τις συνεργασίες τους με τρίτους φορείς. Προβλέπεται ορισμός επταμελούς Συμβουλίου Σχολικής Μονάδας σε κάθε Δημόσιο Ωνάσειο Σχολείο. Για κάθε ζεύγος συνδεδεμένων σχολείων συστήνεται ένα Επιστημονικό Εποπτικό Συμβούλιο.

Κυρίες και κύριοι συνάδελφοι, η υλοποίηση καινοτόμων εκπαιδευτικών προγραμμάτων με αξιοποίηση πρωτοπόρων διδακτικών πρακτικών και δράσεων, η παροχή δημόσιας δωρεάν παιδείας υψηλής ποιότητας, η ενίσχυση της επιστημονικής έρευνας, η προαγωγή του διαλόγου, της ελεύθερης σκέψης και της ισότητας σε συνδυασμό με την ψηφιακή τεχνολογία και την τεχνητή νοημοσύνη αποτελούν τον κεντρικό σχεδιασμό της Κυβέρνησης για τη δομή και τον τρόπο λειτουργίας συνολικά της εκπαίδευσης στη χώρας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Σπάνια.

Τον λόγο έχει τώρα ο κ. Παναγής Καππάτος από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα στεκόμαστε ενώπιον μιας ιστορικής στιγμής για την ελληνική παιδεία με την κατάθεση ενός νομοσχεδίου που φιλοδοξεί να φέρει έναν αέρα ανανέωσης στο εκπαιδευτικό μας σύστημα.

Έχοντας βαθιά επίγνωση της ευθύνης που φέρουμε όλοι μας απέναντι στις νέες γενιές καλούμαστε να αποφασίσουμε για την πορεία της εκπαίδευσης στη χώρα μας, για το αν θα παραμείνουμε στα στεγανά του παρελθόντος ή αν θα τολμήσουμε να κάνουμε το επόμενο βήμα προς ένα μέλλον γεμάτο ευκαιρίες και ελπίδα.

Το νομοσχέδιο για την ίδρυση και λειτουργία των Δημόσιων Ωνάσειων Σχολείων είναι αναμφίβολα μια τομή, μια πράξη βαθιάς κοινωνικής ευθύνης. Πρόκειται για μία πρόταση που μακριά από τις εύκολες ρητορείες στοχεύει να απαντήσει στις πραγματικές προκλήσεις του εκπαιδευτικού μας συστήματος. Δεν φέρνει απλώς νέα σχολεία, αλλά εισάγει ένα νέο μοντέλο όπου η αριστεία, η καινοτομία και η κοινωνική δικαιοσύνη ενώνονται για να δημιουργήσουν μια εκπαιδευτική πραγματικότητα που ανταποκρίνεται στις ανάγκες της εποχής μας.

Σήμερα σας καλώ να δούμε αυτό το νομοσχέδιο όχι ως μία ακόμα νομοθετική πρωτοβουλία, αλλά ως μια ευκαιρία να αναβαθμίσουμε την παιδεία μας, να δώσουμε στους μαθητές και στις μαθήτριες τα εφόδια που χρειάζονται για να αντιμετωπίσουν τις προκλήσεις του αύριο, να επενδύσουμε στο μέλλον τους και κατ’ επέκταση στο μέλλον της πατρίδας μας. Σε αυτή τη συζήτηση δεν χωρούν μικροπολιτικές αντιπαραθέσεις ούτε δογματικές αντιρρήσεις. Καλούμαστε να σταθούμε πάνω από τις διαφορές μας και να εργαστούμε για το κοινό καλό.

Με αυτό το πνεύμα, θα ήθελα να αναδείξω γιατί το παρόν νομοσχέδιο αποτελεί ένα αποφασιστικό βήμα μπροστά και πως η υιοθέτησή του μπορεί να αποτελέσει σημείο καμπής για την ελληνική εκπαίδευση. Ας ξεκινήσουμε τη συζήτηση με το πνεύμα που αρμόζει σε όσους έχουν αναλάβει να υπηρετούν τον λαό και τις επόμενες γενιές και ας θυμόμαστε ότι κάθε μας απόφαση, κάθε μας ψήφος εδώ έχει τη δύναμη να διαμορφώσει το μέλλον.

Κυρίες και κύριοι συνάδελφοι, το νομοσχέδιο για τα Δημόσια Ωνάσεια Σχολεία ενσωματώνει μια φρέσκια προσέγγιση τόσο στη φιλοσοφία όσο και στη δομή της δημόσιας εκπαίδευσης. Σε έναν κόσμο που αλλάζει με καταιγιστικούς ρυθμούς, όπου η τεχνολογία, η τεχνητή νοημοσύνη και οι παγκόσμιες εξελίξεις αναδιαμορφώνουν τον τρόπο που εργαζόμαστε, που μαθαίνουμε και που επικοινωνούμε, η Ελλάδα δεν μπορεί να μείνει πίσω. Πρέπει να ετοιμάσουμε τους νέους μας για να αντιμετωπίσουν έναν ανταγωνιστικό και απαιτητικό κόσμο, παρέχοντάς τους τα κατάλληλα εργαλεία, τις γνώσεις και την καλλιέργεια που θα τους επιτρέψουν να σταθούν αντάξιοι των προσδοκιών του μέλλοντος.

Τα Δημόσια Ωνάσεια Σχολεία δεν είναι απλώς ένα ακόμα εκπαιδευτικό πρόγραμμα. Είναι μια εμβληματική συνεργασία του δημόσιου και ιδιωτικού τομέα, με σκοπό τη δημιουργία σχολείων που θα αποτελέσουν πρότυπο για όλη την επικράτεια.

Υπό την επίβλεψη του Υπουργείου Παιδείας και με τη γενναία χρηματοδότηση του Ιδρύματος Ωνάση αυτά τα σχολεία θα αναβαθμίσουν όχι μόνο την εκπαιδευτική διαδικασία, αλλά και τις περιοχές στις οποίες θα λειτουργήσουν. Είναι μια επένδυση στην κοινωνική συνοχή, μια προσπάθεια να γεφυρωθούν οι ανισότητες που χρόνια τώρα υπονομεύουν τη συνολική πρόοδο της κοινωνίας μας.

Και εδώ επιτρέψτε μου να σταθώ στη σημασία της περιοχής που θα λειτουργήσουν αυτά τα σχολεία. Δεν επιλέχθηκαν τυχαία. Δεν κατευθύνθηκαν σε περιοχές που ήδη απολαμβάνουν υψηλό βιοτικό επίπεδο οι εκπαιδευτικές υποδομές. Επιλέχθηκαν με κριτήριο την ενίσχυση περιοχών που αντιμετωπίζουν κοινωνικές και οικονομικές προκλήσεις, όπως το Περιστέρι, το Μενίδι, η Κυψέλη, η Ξάνθη, το Πέραμα. Ο κατάλογος είναι μακρύς και σημαίνων. Με αυτό το νομοσχέδιο η πολιτεία δείχνει ότι δεν εγκαταλείπει κανέναν πολίτη, ότι στέκεται αρωγός σε όσους το έχουν περισσότερο ανάγκη.

Κυρίες και κύριοι, τα Δημόσια Ωνάσεια Σχολεία εισάγουν, επίσης, μια νέα παιδαγωγική προσέγγιση, προγράμματα που στηρίζονται στη βιωματική μάθηση, που ενσωματώνουν τη χρήση σύγχρονων τεχνολογιών, που δίνουν έμφαση στις ανθρωπιστικές και θετικές επιστήμες, στις καλές τέχνες, στη συναισθηματική νοημοσύνη και στη συνεργασία.

Ο θεσμός των «Ομίλων» που θα φιλοξενεί καινοτόμες δράσεις, η ενισχυτική διδασκαλία, ακόμα και η προετοιμασία για τις πανελλήνιες εξετάσεις είναι ένα ισχυρό εργαλείο που θα δώσει σε μαθητές τη δυνατότητα να ανακαλύψουν τις κλίσεις τους, να εξελίξουν τις δεξιότητές τους και να αναπτύξουν την κριτική τους σκέψη.

Επιπλέον το άνοιγμα αυτών των «Ομίλων» και «Συνόλων» σε μαθητές από γειτονικά σχολεία, ενισχύει την εξωστρέφεια της εκπαιδευτικής διαδικασίας, δημιουργεί ένα δίκτυο αλληλεπίδρασης και συνεργασίας, που θα ωφελήσει το σύνολο της εκπαιδευτικής κοινότητας.

Το μήνυμα είναι ξεκάθαρο: Η εκπαίδευση δεν είναι προνόμιο λίγων αλλά δικαίωμα όλων. Όμως, τα Δημόσια Ωνάσεια Σχολεία δεν στοχεύουν μόνο στους μαθητές. Στοχεύουν και στους εκπαιδευτικούς. Η επιμόρφωση, η αξιολόγηση και η ενίσχυση των προσόντων τους είναι θεμελιώδη στοιχεία της προσπάθειας αυτής. Είναι προφανές ότι μια ισχυρή εκπαιδευτική βάση χτίζεται από εκπαιδευτικούς, που εμπνέουν, που καθοδηγούν και που καλλιεργούν τη γνώση με πάθος. Το Ίδρυμα Ωνάση δεσμεύεται να παρέχει τα μέσα για την ανάπτυξη του προσωπικού αυτού είτε μέσω σεμιναρίων είτε μέσω συμμετοχής σε εκπαιδευτικά προγράμματα στην Ελλάδα και το εξωτερικό.

Κυρίες και κύριοι συνάδελφοι, η κριτική που θα ασκηθεί σε αυτό το νομοσχέδιο είναι αναμενόμενη. Θα ακουστούν φωνές, που θα ισχυριστούν ότι το κράτος παραχωρεί μέρος του έργου του σε ιδιώτες. Όμως, σε αυτήν την περίπτωση το αποτέλεσμα υπερβαίνει κατά πολύ τέτοιες ανησυχίες. Το Ίδρυμα Ωνάση δεν υποκαθιστά το κράτος. Το υποστηρίζει, το ενδυναμώνει και του δίνει τη δυνατότητα να επιτύχει κάτι, που μόνο του δεν θα μπορούσε να φέρει εις πέρας. Και ας μην ξεχνάμε ότι η δημόσια παιδεία παραμένει η καρδιά αυτής της προσπάθειας, καθώς η μισθοδοσία των εκπαιδευτικών και τα βασικά λειτουργικά έξοδα καλύπτονται από την πολιτεία.

Είναι σημαντικό να δούμε τη μεγάλη εικόνα. Αυτό το νομοσχέδιο δεν αφορά μόνο στα είκοσι δύο σχολεία, που πρόκειται να ενταχθούν στο δίκτυο των Δημόσιων Ωνάσειων Σχολείων. Είναι μια παρακαταθήκη, ένα πείραμα, που μπορεί να λειτουργήσει ως μοντέλο για την υπόλοιπη δημόσια εκπαίδευση. Είναι μια απόδειξη ότι μπορούμε να καινοτομούμε, να συνεργαζόμαστε και να αναβαθμίζουμε την πατρίδα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κυρίες και κύριοι, κλείνοντας, θα ήθελα να σας καλέσω να στηρίξουμε αυτό το νομοσχέδιο όχι απλώς με την ψήφο μας, αλλά με την πλήρη αποδοχή του οράματος που το συνοδεύει. Η ψήφος μας σήμερα είναι ένα μήνυμα στους νέους της πατρίδας μας ότι τους βλέπουμε, ότι τους ακούμε και ότι τους εμπιστευόμαστε. Ας προχωρήσουμε, λοιπόν, με αποφασιστικότητα και πίστη στο μέλλον, ψηφίζοντας για μια παιδεία που θα ανταποκρίνεται στις πραγματικές ανάγκες του 21ου αιώνα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ο Βουλευτής κ. Μιχαήλ Χουρδάκης ζητεί άδεια απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Η Βουλή ενέκρινε τη ζητηθείσα άδεια.

Τον λόγο έχει η κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θα ξεκινήσω από το μεγάλο γεγονός της Κυριακής για τα Τέμπη. Και το λέω μεγάλο γεγονός, γιατί όταν έχουμε συγκέντρωση εκατοντάδων χιλιάδων ανθρώπων σε όλη την Ελλάδα αλλά και σε μεγάλες πόλεις του εξωτερικού, σημαίνει ότι κάτι γίνεται. Ποια ήταν η κραυγή αυτού του κόσμου, που μαζεύτηκε και πραγματικά αγκάλιασε τους συγγενείς των θυμάτων; Ήταν αξιοπρέπεια και δικαιοσύνη. Δικαιοσύνη πρώτα, γιατί χωρίς δικαιοσύνη δεν υπάρχει αξιοπρέπεια.

Αυτή η περιφρόνηση και η αλαζονεία που έδειξε επί δύο χρόνια η Κυβέρνηση απέναντι σε μία εθνική τραγωδία, απέναντι σε ένα έγκλημα, δεν συγχωρέθηκε από κανέναν.

Άκουγα σήμερα τον κ. Πλακιά, συγγενή, γονέα τριών ανθρώπων, τριών νέων ανθρώπων, τριών νέων παιδιών να λέει: «Δύο από τα αιτήματα να είχαν κάνει αποδεκτά, δύο, όχι παραπάνω, την άρση του απορρήτου των συνομιλιών των εμπλεκομένων σε αυτήν την τραγωδία και δεύτερον, την επιτόπου εξέταση του τόπου του εγκλήματος…». Όχι τα διακόσια αιτήματα, αλλά τα δύο είπε ο άνθρωπος.

Τίποτα απ’ όλα αυτά δεν έγινε. Από την πρώτη στιγμή ήταν η συγκάλυψη. Γι’ αυτό και είναι έγκλημα. Ήταν συγκάλυψη από τον Πρωθυπουργό να λέει ότι ένας άνθρωπος ευθύνεται, τον οποίο είχαν διορίσει κάποιοι της Νέας Δημοκρατίας -πρέπει να μάθουμε το όνομα αυτού που τον διόρισε- μέχρι μια εξεταστική επιτροπή-παρωδία. Ήταν εξευτελισμός για όλο το Κοινοβούλιο, για τους γονείς των θυμάτων, για όλη την κοινωνία να είναι Πρόεδρος της επιτροπής ο κ. Μαρκόπουλος, ο οποίος στην κυριολεξία έκανε μπούλινγκ, μίλαγε χυδαία σε οποιονδήποτε άνθρωπο.

Ντράπηκα, ντράπηκα -και το λέω ειλικρινά γιατί το παρακολουθούσα από την τηλεόραση- την ημέρα που η κ. Καρυστιανού ήταν εδώ στη Βουλή. Ντράπηκα ως Βουλευτής του Κοινοβουλίου. Και αυτός ο άνθρωπος έγινε Κοινοβουλευτικός Εκπρόσωπος της Νέας Δημοκρατίας αμέσως μετά, όπως και οκτώ από τα μέλη της εξεταστικής επιτροπής έγιναν Υπουργοί στη συνέχεια.

Αυτή η περιφρόνηση, ο Υπουργός Δικαιοσύνης, ο ίδιος ο Υπουργός Δικαιοσύνης να λέει -σε ποιους;- στους γονείς, στους συγγενείς των θυμάτων και σε όλους εμάς ότι είναι για τα μπάζα, όσοι μιλάνε για μπάζωμα! Προσέξτε τις εκφράσεις, που δείχνουν τη βαθιά περιφρόνηση. Γι’ αυτό αντέδρασε έτσι ο κόσμος. Γι’ αυτό βρέθηκαν στις πλατείες.

Και δεν θέλω να θυμηθώ όλα τα άλλα. Δεν θέλω να θυμηθώ τον γόνο. Το είχα πει εκείνη την ημέρα στη Βουλή όταν σύσσωμη η Νέα Δημοκρατία τον χειροκροτούσε, τον Κώστα Αχιλλέως Καραμανλή, ο οποίος είχε τις προειδοποιήσεις από τους συνδικαλιστές. Γι’ αυτό δεν θέλετε τον συνδικαλισμό, γι’ αυτό τον μισείτε. Και πάλι ο άνθρωπος αυτός παραιτήθηκε μεν και τρεις ημέρες μετά από το δυστύχημα δήλωσε ότι θα είναι πάλι υποψήφιος.

Δεν θέλω να σκέφτομαι αυτό το χριστουγεννιάτικο πάρτι στις Σέρρες. Τιμώ τις Σέρρες, έχω φίλους από εκεί πολλούς. Αλλά κάπως χτύπησε όλο αυτό το πράγμα.

Μεταφέρθηκαν 300 κυβικά χώματος σε ιδιωτικό οικόπεδο. Και οι άνθρωποι μετά, οι συγγενείς, έβρισκαν οστά από τους δικούς τους ανθρώπους. Τους ειρωνεύονταν γι’ αυτό. Ένα κράτος και θεσμοί οι οποίοι κατέρρευσαν εξαιτίας αυτής της Κυβέρνησης και της συγκάλυψης ενός εγκλήματος.

Τι εννοώ ότι κατέρρευσαν; Είναι δυνατόν να μην ξέρει κανένας, απολύτως κανένας, τι μετέφερε η εμπορική αμαξοστοιχία -είναι δυνατόν;- και να βγαίνει ο Πρωθυπουργός και να λέει δεν υπήρχε κανένα υλικό –δηλαδή, να προκαταλαμβάνει- το οποίο να προκάλεσε την φωτιά; Και είναι δυνατόν να μην έχει καταγραφεί πουθενά το φορτίο αυτής της εμπορικής αμαξοστοιχίας;

Ξέρετε τι φώναξε ο κόσμος; «Πού ζούμε; Γιατί βουλιάζει αυτή η χώρα;». Αυτό φώναξε.

Και θέλω να πω και κάτι άλλο που δεν περιποιεί τιμή σε κανέναν, να ακούει κάποιος Υπουργούς, Βουλευτές παρατρεχάμενους δημοσιογράφους να επιτίθενται με χυδαίο τρόπο σε συγγενείς θυμάτων. Θα έπρεπε κανονικά να κάνουμε μήνυση όλοι μαζί σε αυτούς τους ανθρώπους. Να βγαίνει ο Άδωνις Γεωργιάδης και «να τους φτύνει» ότι για τα λεφτά τα κάνουν όλα με το πρόσχημα ότι οι δικηγόροι θέλουν λεφτά.

Δεν λέω ότι και πριν έλεγε πως εάν ήταν στις Σέρρες, θα ψήφιζε τον Κώστα Καραμανλή. Δεν λέω για άλλα πρόσωπα. Δεν λέω για το ότι τα Τέμπη είναι «μπαγιάτικο θέμα». Μιλάμε για νεκρά παιδιά, νεκρούς νέους ανθρώπους, τους συγγενείς τους που κουβαλάνε αυτόν τον πόνο. Δεν λέω για χίλια δυο ούτε λέω άλλες χυδαιότητες. Δεν αρμόζει σε αυτήν την Βουλή. Αν και θα έπρεπε να τα πούμε ονομαστικά. Πρέπει σε αυτήν τη χώρα, στα Πρακτικά της Βουλής να μείνουν για τους επόμενους.

Γι’ αυτό ο κόσμος βρέθηκε στους δρόμους. Δεν βρέθηκε επειδή είναι κάποιοι ακροδεξιοί. Δεν βρέθηκε επειδή τα κόμματα προσπαθούν να εκμεταλλευτούν αυτή την υπόθεση. Δεν βρέθηκε γι’ αυτούς τους λόγους. Ίσα, ίσα τα κόμματα, οι Βουλευτές, οι Βουλεύτριες όλων των κομμάτων και της Νέας Δημοκρατίας έπρεπε να είναι εκεί. Έπρεπε να είναι εκεί!

Αλλά τώρα ο Πρωθυπουργός θα δώσει σήμερα συνέντευξη. Υποψιαζόμαστε τι θα πει.

Είπε ο κ. Φλωρίδης ότι θα «τρέξει» η δικαιοσύνη. Πού το ξέρει ο κ. Φλωρίδης ξαφνικά ότι θα «τρέξει» η δικαιοσύνη; Είδαμε ότι άρχισαν να μαζεύονται. Και εκεί φαίνεται αυτό το τεράστιο πράγμα που φοβούνται οι δεξιές νεοφιλελεύθερες κυβερνήσεις. Όταν ο δρόμος και οι πλατείες μιλάνε, οι θεσμοί θα ακούσουν τι λένε οι πλατείες -εννοώ κατ’ εξοχήν τη Βουλή, το Κοινοβούλιο- ή από εκεί και πέρα, έχουμε πολύ άσχημα ξεμπερδέματα, γιατί οδηγείται μία κοινωνία στην απόγνωση. Και στην απόγνωση δεν πρέπει να φτάσει.

Θα πω ένα τελευταίο πράγμα για τα Τέμπη. Είμαστε υποχρεωμένοι εδώ μέσα στο Κοινοβούλιο, είναι υποχρέωση του Κοινοβουλίου, να γίνει ό,τι είναι δυνατόν να ανέβει στα μάτια του κόσμου το Κοινοβούλιο. Εδώ πρέπει να έρθει ο Πρωθυπουργός να μιλήσει, εδώ πρέπει να έρθουν οι εμπειρογνώμονες να μιλήσουν. Εδώ πρέπει να γίνει προανακριτική. Εδώ πρέπει να γίνουν όλα. Το οφείλουμε στη δημοκρατία και στη λαϊκή εντολή που έχουμε.

Έρχομαι τώρα στα Ωνάσεια Σχολεία. Άκουσα προσεκτικά τον κ. Πιερρακάκη. Δεν είναι εδώ, αλλά θα τα ακούσει, φαντάζομαι, ή θα του τα πουν. Ξεκίνησε μιλώντας για τους μεγάλους ευεργέτες, για το Μετσόβιο Πολυτεχνείο κ.λπ..

Αυτή η συσκότιση δεν είναι αποδεκτή από τον Υπουργό Παιδείας. Απλώς, δεν είναι αποδεκτή. Άλλο πράγμα οι μεγάλες ευεργεσίες του 19ου αιώνα. Και ειδικά για το Μετσόβιο Πολυτεχνείο μπορεί να δει πώς έγινε η δωρεά από Αβέρωφ και Στουρνάρη για τα κτίρια του Πολυτεχνείου. Άλλες, λοιπόν, εκείνες οι ευεργεσίες, για άλλες εποχές μιλάμε. Γιατί μας λέει να κοιτάμε μπροστά, μας λέει για κίνηση κ.λπ., και τα χρησιμοποιεί τώρα ως επιχείρημα στο σήμερα. Καμία σχέση!

Μας είπε ότι η αριστεία είναι συμπερίληψη. Αυτό είναι το μότο του νεοφιλελευθερισμού: Η αριστεία συμπερίληψη! Συμπερίληψη η αριστεία είναι όταν όλα τα παιδιά έχουν ίσες ευκαιρίες και θέλουν να γίνουν άριστοι και το δημόσιο τους προσφέρει τα εργαλεία για να γίνουν άριστοι.

Ξέρετε τι έλεγε αυτός που εμπνεύστηκε τα πειραματικά σχολεία στο Σικάγο το 1896; Ότι αυτά τα σχολεία πρέπει να γίνουν με πραγματικούς μαθητές σε πραγματικό κόσμο, όχι να ξεχωρίζεις παιδιά. Οι εξετάσεις για να μπεις κάπου είναι αποκλεισμός, δεν είναι συμπερίληψη. Είναι πραγματικά ο ορισμός του αποκλεισμού. Άρα, λοιπόν, μην το χρησιμοποιούμε, γιατί δεν έχει κανένα νόημα.

Χρησιμοποίησε την Πολωνία ως παράδειγμα και την εκπαιδευτική μεταρρύθμιση. Ας κοίταγε λίγο προσεκτικά ή οι σύμβουλοί του για την Πολωνία και τις παρατηρήσεις που γίνονται σε αυτή την εκπαιδευτική υπόθεση, για να καταλάβει τι έχει γίνει και στην Πολωνία και τι παραδείγματα έχει.

Είπε, όμως, και κάτι άλλο. Είπε ότι θα δώσουμε 250 εκατομμύρια ευρώ στους δήμους για τα σχολεία της χώρας, δηλαδή 250 εκατομμύρια ευρώ για δώδεκα χιλιάδες σχολεία. Το Ωνάσειο δίνει 160 εκατομμύρια για είκοσι δύο σχολεία. Εδώ πέρα ο Υπουργός παραδέχτηκε ένα πράγμα, ότι η δημόσια εκπαίδευση στην Ελλάδα είναι στα τάρταρα.

Ξεκινάω όμως με το ίδιο το περιεχόμενο της σύμβασης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα καθυστερήσω λίγο, κύριε Πρόεδρε, όχι πολύ.

Τι είναι ότι μέσα στο ίδιο το δημόσιο φτιάχνω μια άλλη δημόσια επικράτεια; Γιατί περί αυτού πρόκειται. Μέσα στο ίδιο το δημόσιο ξεχωρίζετε μία επικράτεια στο όνομα των λαϊκών στρωμάτων, των υποβαθμισμένων περιοχών και όλα αυτά. Δηλαδή, στις υποβαθμισμένες περιοχές χάνεται η συνοχή, η ύλη της συνοχής, που είναι οι ίδιοι οι μαθητές και οι οικογένειές τους, και φτιάχνεται μία νησίδα αριστείας, όπου κατά ένα ποσοστό -μεγάλωσε το ποσοστό, αλλά δεν αλλάζει την πραγματικότητα- οι μαθητές θα έρχονται και από άλλες περιοχές. Δηλαδή, χάνεται η γειτονιά, χάνεται η ουσία αυτού που είναι ένα σχολείο.

Τι είναι ένα σχολείο; Δηλαδή, θα μάθουμε γράμματα τώρα από την αρχή; Ένα σχολείο είναι το συμβολικό και υλικό σημείο που συνδέει όλα τα παιδιά, όλους τους γονείς, με ένα εθνικό σύνολο, με ίσες ευκαιρίες, όπου ξεκινάμε ίσα τη ζωή μας και η όλη προσπάθεια πρέπει να πέσει ακριβώς σε αυτές τις ίσες ευκαιρίες. Με τα Ωνάσεια, δεν θα έχουμε ίδιες ευκαιρίες. Θα έχουμε παιδιά τα οποία θα ξεχωρίζονται από την αρχή με εξετάσεις.

Θα μου πείτε, όμως, μα, και αυτά τα παιδιά να σωθούν στα είκοσι δύο σχολεία, δεν είναι σημαντικό; Ζητάνε οι άνθρωποι και από τα πρότυπα βλέπουμε πόσοι συμμετείχαν. Βεβαίως, οι γονείς όταν υποβαθμίζεται το δημόσιο σχολείο ψάχνουν να βρουν κάτι άλλο. Βεβαίως! Εγώ δεν θα τα βάλω με τους γονείς. Εγώ τα βάζω με ένα σύστημα, το οποίο τι λέει; Άκουσα προσεκτικά τον εισηγητή της Νέας Δημοκρατίας κ. Λοβέρδο, ο οποίος είπε: «Τι θα παίρνουμε στο Πέραμα;» -δεν ξέρω ποιο σχολείο χρησιμοποίησε- «Τα γνήσια ελληνόπουλα». Προσέξτε τις εκφράσεις. Δεν είναι καθόλου αστείο. Εδώ δεν ευθύνεται το Ωνάσειο, καθόλου. Είναι η αντίληψη, η φιλοσοφία για την οποία μας μίλησε ο κύριος Υπουργός.

Επειδή μας είπε να μιλήσουμε με συναίσθημα και όχι με την ιδεολογία μας και επειδή είμαι γέννημα θρέμμα της πιο λαϊκής γειτονιάς της Πάτρας, θα με πείραζε και με πειράζει βαθιά μέσα μου, σε αυτή τη γειτονιά, όπου όλα τα παιδιά πηγαίναμε σε εκείνο το δημόσιο σχολείο, να φτιαχτεί ένα άλλο σχολείο δίπλα, της αριστείας και τα παιδιά που δεν πέρναγαν, να στοιβάζονταν σε ένα δημόσιο, υποβαθμισμένο πια και να κοιτάνε έξω από τα κάγκελα την αριστεία που δεν τους αφορά.

Διαβάζω στη σύμβαση -και πολύ σωστά λέει η σύμβαση- ότι θα έχουμε μαθήματα και θα επιμείνουμε στις ανθρωπιστικές και κοινωνικές επιστήμες και στις τέχνες. Ωραία! Πάρα πολύ ωραία! Μήπως ξέρετε ποιος πέταξε έξω από τα δημόσια σχολεία τις κοινωνικές επιστήμες, όταν σας λέμε ότι πάτε να φτιάξετε μία ταξική διάκριση μέσα στην έτσι κι αλλιώς ταξική διάκριση; Η Νέα Δημοκρατία. Έβγαινε ο πολύς, ο απύλωτος, κ. Γεωργιάδης, να μας λέει, ναι, την πετάμε έξω την Κοινωνιολογία, γιατί είναι μάθημα που φτιάχνει αριστερούς. Ο Θεός και η ψυχή του! Ποιος πέταξε τα καλλιτεχνικά μαθήματα από τα δημόσια σχολεία; Άρα, υπάρχει συγκεκριμένο σχέδιο. Δεν είναι αλλαγή φιλοσοφίας. Υπάρχει συγκεκριμένο σχέδιο από αυτή την Κυβέρνηση όσοι αντέξουν να πληρώσουν, για να είναι άριστοι -να πληρώσουν εξετάσεις, να πληρώσουν με χίλια δυο-, θα έχουν και καλύτερα σχολεία.

Να ρωτήσω εγώ ένα πράγμα; Τα παιδιά που δεν μπορούν να μπουν μέσα σε αυτά τα σχολεία, πού θα πηγαίνουν; Πάρτε την Κυψέλη, πάρτε το Πέραμα, πάρτε τις διαμαρτυρίες των ίδιων των μαθητών και μαθητριών -νομίζω τα κατέθεσε ο κ. Δελής στη Βουλή- που μας ήρθαν από όλα τα σχολεία, απ’ όλες τις περιοχές που θα γίνουν Ωνάσεια, από τους καθηγητές, από τους συλλόγους. Με ποιους συζητήθηκε αυτό το σχέδιο; Με ποιους συζητήθηκε; Συζητήθηκε με τους καθηγητές, συζητήθηκε με τους μαθητές, με ποιον συζητήθηκε;

Ρώτησα πριν, λοιπόν, τα παιδιά που δεν θα περνάνε, πού θα πηγαίνουν; Δηλαδή, μέσα σε μία γειτονιά, στην Κυψέλη, για παράδειγμα, θα γίνει ένας ιδιότυπος εποικισμός. Κάποια παιδιά από τη γειτονιά και μετά από άλλες γειτονιές της Αθήνας, θα εποικίσουν τη γειτονιά, αλλά θα είναι ξεκομμένα από τη γειτονιά. Σας είπα, είναι η ύλη της γειτονιάς, αυτό που την κάνει να είναι συνεκτική και με τον πρώτο και τον τελευταίο μαθητή.

Πάντα συγκινούμαι με τους συμμαθητές μου, γιατί θέλει ο κύριος Υπουργός να μιλήσουμε με συναίσθημα. Στο δημόσιο σχολείο μου, επειδή ήμουν η πρώτη μαθήτρια, στους τελευταίους μαθητές που με είχαν για παράδειγμα και σήκωναν πρώτοι το χέρι τους από μένα και περίμεναν να τους πω -ήταν φορές που δεν ήξερα, βέβαια, να τους πω- τους έλεγα να μη σηκώνετε τα χέρια σας, πριν με δείτε. Να, αυτή η ώσμωση, αυτή η ζύμωση!

Αντί, λοιπόν, να πηγαίνουμε συνολικά σε καλύτερα δημόσια, στη λογική της Κυβέρνησης είναι το νεοφιλελεύθερο σχέδιο. Και ξέρετε δεν είναι μόνο λογική της Κυβέρνησης. Αυτό το νεοφιλελεύθερο σχέδιο το έχουμε δει παντού, όπως είναι τα charter schools, τα academy στη Βρετανία και γίνεται ολόκληρη σύγκρουση των παιδαγωγών γι’ αυτά τα θέματα.

Ας διαβάσει ο κύριος Υπουργός -δεν είναι αριστερός, νομίζω, δεν τον ξέρω τον άνθρωπο, αλλά τον διαβάζω- τον κ. Ματσαγγούρα, τον καθηγητή Παιδαγωγικής, ο οποίος μας έχει δώσει μία διεθνή βιβλιογραφία και λέει ότι όταν ξεχωρίζεις τα παιδιά έτσι, μέσω εξετάσεων, αυτό που κάνεις είναι να ενισχύεις τη σχολική διαρροή και να μην κάνεις και καλύτερους μαθητές. Άρα, λοιπόν, το πρόβλημα είναι τεράστιο.

Είναι εδώ ο κ. Παπαδημητρίου. Δεν έχω κανένα πρόβλημα με κανένα κοινωφελές ίδρυμα. Άλλο είναι κάνω χορηγία και λέω ότι οι υποδομές πρέπει να φτιαχτούν και δίνω χορηγία εγώ. Αυτό είναι εντελώς άλλο πράγμα. Και τώρα τι θα έχουμε; Δίνει το Ωνάσειο -και μπράβο- 160 εκατομμύρια για τις υποδομές και αυτά. Άρα, οι υποδομές είναι κρίσιμο σημείο για τη δημόσια εκπαίδευση. Τα άλλα σχολεία; Τα άλλα σχολεία τι θα γίνουν; Θα είναι κάτι ερειπωμένα, κατεστραμμένα και όποιος μπορεί θα μπει στα Ωνάσεια, στα πρότυπα, δεξιά και αριστερά;

Κι άλλο πράγμα είναι εντελώς να λέει η σύμβαση -και άκουσα τον κ. Παπαδημητρίου στην επιτροπή- το ίδρυμα δεν δίνει δωρεά έτσι, χορηγία, γιατί έχει ολιστικό σχέδιο για την παιδεία. Και έχει και τους ανθρώπους και τους ακαδημαϊκούς και είμαι σίγουρη και θα είναι πάρα πολύ καλό. Εξετάστηκε αυτό; Το ολιστικό σχέδιο δεν πρέπει να είναι ολιστικό για όλα τα παιδιά;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Αναγνωστοπούλου, παρακαλώ ολοκληρώστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, έχετε δίκιο. Θα κλείσω με ένα πράγμα, να θυμηθούμε κάτι: Μας είπε ο Υπουργός να είμαστε εξωστρεφείς, να βλέπουμε, να είμαστε σε κίνηση. Το θέμα είναι σε ποια κίνηση πηγαίνουμε. Εγώ θα κλείσω με τα λόγια δύο μεγάλων ούτε αριστεροί ήταν ούτε τίποτα. Με τα λόγια Παπατρέχα από το ομώνυμο βιβλίου του Κοραή όταν είπε «Η παιδεία -το κατάλαβα ο δυστυχής μεγάλος- είναι ο μοιρασμός αναλόγως στο έθνος ολόκληρο». Και με τα λόγια του Ρήγα Βελεστινλή στο υπέροχο κείμενό του είπε: «Τα δίκαια του ανθρώπου η πατρίς οφείλει να καταστήσει σχολεία σε όλα τα χωριά, για αγόρια και κορίτσια, για αρσενικά και θηλυκά παιδιά, διότι μόνο όταν έχουνε ίση εκπαίδευση - παιδεία, όλα τα παιδιά, λαμπρύνεται ένα έθνος».

Τι να κάνουμε; Μερικά πράγματα είναι αξεπέραστα. Γι’ αυτά παλεύουμε.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και τον λόγο έχει τώρα η κ. Μαρία Νεφέλη Χατζηιωαννίδου από τη Νέα Δημοκρατία. Μετά είναι ο κ. Χήτας, Κοινοβουλευτικός Εκπρόσωπος και μετά η κ. Αλεξοπούλου.

**ΧΡΙΣΤΙΝΑ ΑΛΕΞΟΠΟΥΛΟΥ:** Τουλάχιστον δύο Βουλευτές είχαμε πει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ε, μέχρι τώρα τηρείται αυτό.

**ΧΡΙΣΤΙΝΑ ΑΛΕΞΟΠΟΥΛΟΥ:** Τώρα γιατί να μην τηρηθεί;

**ΠΡΟΕΔΡΕΥΩΝ (Γεώργιος Λαμπρούλης):** Τηρείται. Επειδή ήρθε η σειρά σας…

**ΧΡΙΣΤΙΝΑ ΑΛΕΞΟΠΟΥΛΟΥ:** Έχουμε κάνει έναν προγραμματισμό.

**ΠΡΟΕΔΡΕΥΩΝ (Γεώργιος Λαμπρούλης):** Προγραμματισμό κάνουμε. Οι Κοινοβουλευτικοί προηγούνται, τι να κάνουμε τώρα; Θα κάνουμε τώρα ολόκληρη συζήτηση;

Ορίστε, κυρία Χατζηιωαννίδου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Συγγνώμη, αλλά έχουμε κάνει έναν προγραμματισμό με αυτό το «δύο Βουλευτές».

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο, κυρία Αλεξοπούλου.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες Υφυπουργοί, κυρίες και κύριοι συνάδελφοι, κάθε νομοσχέδιο που συζητάμε όσο μικρή ή μεγάλη κι αν είναι η αλλαγή που φέρνει, είναι σημαντικό. Όμως, το συναίσθημα του να συζητάς κάτι που αφορά τα όνειρα, τις ίσες ευκαιρίες, αλλά και την προοπτική των παιδιών, είναι μοναδικό.

Σήμερα καλούμαστε να κάνουμε αυτό ακριβώς, να επικυρώσουμε με μια σύμβαση που φέρνει στο προσκήνιο το μέλλον της παιδείας στη χώρα μας. Είναι μια πρωτοβουλία που πηγαίνει πολύ πιο πέρα από μια τυπική νομοθετική διαδικασία.

Σήμερα μιλάμε, λοιπόν, για ένα όραμα, ένα όραμα που δίνει ελπίδα σε χιλιάδες γονείς και σε χιλιάδες παιδιά. Το πρόγραμμα για τα Δημόσια Ωνάσεια Σχολεία δεν είναι απλώς μια νέα σειρά σχολικών μονάδων, αλλά είναι μια δήλωση ότι η δημόσια παιδεία μπορεί και πρέπει να συμβαδίζει με αυτές των χωρών που θέλουμε να μοιάσουμε, ότι τα παιδιά μας αξίζουν την καλύτερη δυνατή εκπαίδευση ανεξαρτήτως της περιοχής όπου μεγαλώνουν ή τις συνθήκες τις οικονομικές της οικογένειάς τους. Αυτή η πρωτοβουλία είναι αρωγός της κοινωνικής κινητικότητας. Γιατί όταν δίνεις στα παιδιά ίσες ευκαιρίες, τους δίνεις τη δυνατότητα να ανέβουν ψηλότερα, να γίνουν ό,τι μπορούν να ονειρευτούν και η δωρεάν ποιοτική παιδεία είναι και το πιο δυνατό εργαλείο που έχουμε στα χέρια μας για να σπάσουμε τον κύκλο της φτώχειας και να δημιουργήσουμε μια κοινωνία με πραγματική ισότητα.

Δεν είναι το πρώτο βήμα που γίνεται προς αυτή την κατεύθυνση. Τα Δημόσια Ωνάσεια Σχολεία έρχονται να συμπληρώσουν αυτά των προτύπων σχολείων και των πειραματικών, σχολεία που γνωρίζουμε καλά ότι πλέον τα αναζητούν τόσο οι γονείς όσο και οι μαθητές.

Πάμε να δούμε τώρα τι κάνουν ακριβώς τα Δημόσια Ωνάσεια Σχολεία. Τα Ωνάσεια Σχολεία είναι δημόσια, αποτελούν μια πρωτοβουλία του Ιδρύματος Ωνάση σε συνεργασία με το Υπουργείο Παιδείας, με στόχο την ενίσχυση της δημόσιας εκπαίδευσης σε περιοχές που αντιμετωπίζουν συγκεκριμένες προκλήσεις. Το Ίδρυμα Ωνάση θα αναλάβει εξ ολοκλήρου την εξυγίανση είκοσι δύο Ωνασείων Σχολείων τόσο σε επίπεδο υποδομών όσο και σε επίπεδο προγραμμάτων σπουδών, ενώ θα επιβλέπονται πάντα από το Υπουργείο Παιδείας. Θα δημιουργηθούν έντεκα γυμνάσια και έντεκα λύκεια και μάλιστα τον Σεπτέμβρη του 2025 θα λειτουργούν ήδη τα πρώτα έξι, τρία γυμνάσια και τα λύκεια.

Να πούμε στο σημείο αυτό ότι δεν μιλάμε για καινούργια σχολεία, αλλά για την αναβάθμιση είκοσι δύο υφιστάμενων τα οποία θα απορροφούν έξι χιλιάδες μαθητές ανά έτος και στο σύνολο της δωδεκαετίας είκοσι δύο χιλιάδες μαθητές. Από το σύνολο των είκοσι δύο σχολείων, τα δέκα θα λειτουργήσουν στην Περιφέρεια Αττικής και τα δώδεκα στην υπόλοιπη Ελλάδα. Στην Αττική θα έχουμε Ωνάσεια Σχολεία στον Κολωνό, την Κυψέλη, το Μενίδι, τις Αχαρνές, το Πέραμα, το Περιστέρι, στην Κοζάνη, στην Ξάνθη, στη Ρόδο, στο Ηράκλειο και είμαι ιδιαίτερα χαρούμενη που θα έχουμε και δύο στη Θεσσαλονίκη, ειδικά στο τμήμα της δυτικής Θεσσαλονίκης, στον Εύοσμο και στην Ξηροκρήνη.

Το Ίδρυμα Ωνάση θα διαθέσει συνολικά 160 εκατομμύρια σε βάθος δώδεκα ετών για κτιριακή αναβάθμιση των σχολείων, τον εξοπλισμό τους και κάλυψη μέρους των λειτουργικών τους εξόδων. Επιπλέον, θα υποστηρίξει την επιμόρφωση και του εκπαιδευτικού προσωπικού και θα παρέχει υποτροφίες για διάφορα εκπαιδευτικά προγράμματα.

Τα Δημόσια Ωνάσεια Σχολεία δίνουν έμφαση σε καινοτόμες πρακτικές. Η εισαγωγή μαθητών στην Α΄ Γυμνασίου και Α΄ Λυκείου θα γίνεται μέσω γραπτών εξετάσεων γνώσεων, αλλά και δεξιοτήτων παρόμοιες με αυτές που έχουμε δει στα πρότυπα σχολεία, αλλά όχι οι ίδιες. Το εκπαιδευτικό προσωπικό θα επιλέγεται έπειτα από τα δύο πρώτα χρόνια λειτουργίας με αντίστοιχη διαδικασία.

Τι επιθυμούμε να προάγουμε με τα Δημόσια Ωνάσεια Σχολεία, όπως κάνουμε και με τα πρότυπα και τα πειραματικά; Θέλουμε να προάγουμε την αναζήτηση, την κριτική ανάλυση, τη φαντασία, την καλλιέργεια σύγχρονων δεξιοτήτων που τόσο έχουμε δει ότι λείπουν από τη σημερινή κοινωνία, τον διάλογο, την ελεύθερη σκέψη, τη δημιουργικότητα, την καινοτομία, αλλά και τις γλώσσες, την τέχνη, τον πολιτισμό και τον αθλητισμό.

Αυτό είναι αυτό που θέλουμε και για κάθε δημόσιο σχολείο της Ελλάδας. Αυτός είναι και ο μακροπρόθεσμος στόχος μας, όλη η δημόσια παιδεία να αποκτήσει τα χαρακτηριστικά των πρότυπων, των πειραματικών και των Ωνασείων Σχολείων.

Κλείνοντας, θα ήθελα να σκεφθούμε για μια στιγμή πόσες φορές ως γονείς έχουμε σκεφτεί τη φράση «θα ήθελα να έχει το παιδί μου τις ευκαιρίες που ενδεχομένως δεν είχα εγώ». Η εκπαίδευση, λοιπόν, δεν είναι απλώς δικαίωμα. Είναι η γέφυρα που ενώνει όνειρα και πραγματικότητα. Και σήμερα συζητάμε αυτό ακριβώς, την κατασκευή μιας τέτοιας γέφυρας για χιλιάδες παιδιά, σε γειτονιές που το έχουν ανάγκη, ώστε να εξασφαλίσουμε ότι κάποια στιγμή κάθε παιδί σ’ αυτή τη χώρα θα έχει τη δυνατότητα να φτάσει όσο μακριά επιθυμεί.

Έχουμε την ευθύνη με κάθε πρωτοβουλία και με κάθε σχέδιο νόμου να βελτιώνουμε όχι μόνο το παρόν, αλλά να χτίζουμε γερά θεμέλια για το μέλλον, ένα μέλλον όπου κάθε παιδί, κάθε γονιός και κάθε οικογένεια θα ξέρει πως υπάρχει μια θέση για όλους σε ένα σύστημα εκπαίδευσης υψηλής ποιότητας.

Σας καλώ, λοιπόν, να στηρίξουμε όλοι μαζί ομόφωνα αυτή την πρωτοβουλία που ανοίγει τον δρόμο για τη λειτουργία των Δημόσιων Ωνασείων Σχολείων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος από την Ελληνική Λύση, ο κ. Χήτας, μετά είναι η κ. Αλεξοπούλου από τη Νέα Δημοκρατία, μετά η Υφυπουργός η κ. Μακρή και θα ακολουθήσει μετά την Υφυπουργό ο κ. Δημητριάδης, Κοινοβουλευτικός Εκπρόσωπος των Σπαρτιατών.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, σας ευχαριστώ πάρα πολύ.

«Κρίση». Κρίση! Κρίση των Ιμίων ονόμασε το πολιτικό σύστημα για λόγους ωραιοποίησης την ένοπλη αμφισβήτηση πριν από είκοσι εννέα χρόνια της Τουρκίας ελληνικού εδάφους που είχε ως αποτέλεσμα τον θάνατο τριών Ελλήνων αξιωματικών και είχε επίσης ως αποτέλεσμα το γκριζάρισμα του Αιγαίου. Καραθανάσης, λοιπόν, Βλαχάκος, Γιαλοψός. Δεν θυσιάστηκαν, όπως αρέσκονται να λένε. Έπεσαν υπέρ πατρίδος στον ακήρυχτο πόλεμο του Αιγαίου. Αθάνατοι.

Κύριοι Υπουργοί και κύριοι της Νέας Δημοκρατίας, κύριε Υπουργέ, κυρία Υφυπουργέ, οι μέρες είναι πολύ δύσκολες και φορτισμένες, ιδίως από την Κυριακή και μετά, εγώ δεν θα πω περισσότερο για εσάς, απλά τώρα θορυβηθήκατε περισσότερο ως Κυβέρνηση. Έχουμε το εξής φαινόμενο. Από τη μια σιγή ασυρμάτου μέσα στη Βουλή για τα όσα έγιναν την Κυριακή, για το μεγαλειώδες συλλαλητήριο των Ελλήνων πολιτών για το έγκλημα των Τεμπών και από την άλλη σιγή ασυρμάτου εδώ μέσα, δεν μιλάει κανείς από εσάς. Ως και ο λαλίστατος Υπουργός Υγείας, ο κ. Γεωργιάδης, ήρθε χθες τελευταίος να κλείσει το νομοσχέδιο και δεν είπε κουβέντα. Προφανώς θορυβηθήκατε. Προφανώς αργά ξυπνήσατε. Προφανώς τώρα θυμηθήκατε ότι πρέπει να το πάρετε αλλιώς, ότι δεν σας βγαίνει έτσι το έργο.

Από την άλλη, όμως, έχετε ρίξει στην τηλεοπτική μάχη, παίρνει σβάρνα όλα τα κανάλια τις τελευταίες μέρες -το ΣΚΑΪ το παίζει τηλεόραση - ραδιόφωνο, τηλεόραση - ραδιόφωνο τις ίδιες μέρες- ο κ. Φλωρίδης. Κρατήστε τον κ. Φλωρίδη, θα επιστρέψω σε λιγάκι. Ξαφνικά μαθαίνουμε σήμερα ότι θα εμφανιστεί και ο Πρωθυπουργός να μιλήσει για τα Τέμπη, στο ίδιο κανάλι που είχε δώσει εκείνη την περίφημη συνέντευξη στον κ. Θεοδωράκη. Θυμάστε. Θα πούμε και εκεί τι είχε πει εκείνη την ημέρα ο Πρωθυπουργός. Να δούμε τι θα πει σήμερα.

Πάμε λίγο να δούμε τι έχει συμβεί, τι έχει κάνει ο καθένας. Στις 28-2-2023 έχουμε το έγκλημα Τεμπών. Αλλάζει ο μήνας. Στις 3-3-2023, τρεις μέρες μετά, η Ελληνική Λύση καταθέτει ερώτηση για το τι μετέφερε η εμπορική αμαξοστοιχία. Αυτό το λέμε, γιατί εμφανίστηκαν πολλοί που πραγματικά -και είναι άσχημο- προσπαθούν να εκμεταλλευτούν το τραγικό αυτό γεγονός. Είχαμε μια ενημέρωση, ότι αυτή η εμπορική αμαξοστοιχία κάτι μετέφερε. Καταθέσαμε την ερώτηση και το θέσαμε στη Βουλή το θέμα τρεις μέρες -όχι μήνες- μετά το έγκλημα των Τεμπών. Το τι άκουσε ο Πρόεδρός μας! «Ψεκασμένος», «θεωρίες συνομωσίας», τι γελούσαν οι περισσότεροι εδώ κ.λπ.. Στις 28 Μαΐου του 2023 -είμαστε ακόμα στο 2023- η μέρα ορκωμοσίας της Βουλής -για όσους θυμάστε- άνοιξε η Βουλή για μια μέρα. Ορκιστήκαμε, έκλεισε την ίδια μέρα για να πάμε σε επαναληπτικές εκλογές, σε διπλές εκλογές. Την ημέρα, λοιπόν, που άνοιξε η Βουλή για την ορκωμοσία, εμείς φύγαμε από εκεί και πήγαμε και καταθέσαμε στη Βουλή τη μήνυση της κ. Καρυστιανού και των υπόλοιπων σαράντα τεσσάρων συγγενών των θυμάτων του εγκλήματος στα Τέμπη. Την ημέρα εκείνη στον Πρόεδρο της Βουλής καταθέσαμε τη μήνυση. Για μια μέρα, για μια ώρα ήταν ανοιχτή η Βουλή. Το κάναμε εκείνη την ημέρα.

Στις 4 Ιουλίου του 2023, ημέρα συγκρότησης της νέας Βουλής σε Σώμα -έχουν γίνει και οι επόμενες εκλογές- με εκλογή Προεδρείου εκείνη την ημέρα, καταθέσαμε -την ίδια μέρα εκείνη, την πρώτη μέρα, ενώ έβγαιναν φωτογραφίες και selfie οι υπόλοιποι- πρόταση σύστασης εξεταστικής επιτροπής στην οποία ενσωματώσαμε και την ανωτέρω μήνυση στην οποία αναφέρθηκα πριν.

Η πρόταση σύστασης εξεταστικής επιτροπής δεν ήρθε ποτέ για συζήτηση στην Ολομέλεια από τον τότε Πρόεδρο της Βουλής -που θα τον στηρίξατε οι περισσότεροι εδώ και η Νέα Δημοκρατία- και αυριανό Πρόεδρο της Δημοκρατίας, κ. Τασούλα ως όφειλε να φέρει το θέμα να συζητηθεί στην Ολομέλεια και ας απορρίπτονταν. Ήταν υποχρεωμένος να το φέρει προς συζήτηση, έτσι ορίζει ο Κανονισμός της Βουλής. Η απάντηση ήταν «δεν διαφαίνονταν στον ορίζοντα συμφωνία». Ας το φέρεις εδώ για να αναμετρηθούμε και να δει ο κόσμος ποιοι δεν στηρίζουν την πρόταση αυτή. Στις 18 Ιουλίου και κλείνω του 2023, ερώτηση και αίτηση κατάθεσης εγγράφων για το τι μετέφερε η εμπορική αμαξοστοιχία.

Γιατί τα λέμε αυτά; Στις εκδηλώσεις προχθές ήταν όλη η Ελληνική Λύση, χωρίς να βγούμε φωτογραφίες, χωρίς σέλφι, με το κεφάλι σκυμμένο, ακολουθήσαμε τη λαοθάλασσα, χωρίς να καπηλευτούμε, χωρίς σημαίες, χωρίς κασκόλ, χωρίς σήματα, χωρίς φωτογραφίες, χωρίς κάμερες, χωρίς Twitter, χωρίς τίποτα, όπως δυστυχώς είδαμε να κάνουν πολλοί.

Ξέρετε μοιραία, κύριε Πιερρακάκη, έρχεται μια σύγκριση. Και δείτε τώρα πώς τα φέρνει η μοίρα. Έχουμε από τη μία μια Κυβέρνηση η οποία αδιαφορεί. Και ξέρετε κάτι; Αν η δικαιοσύνη αποφασίζει για όλα, πάμε λίγο στο κομμάτι αντιμετώπισης της υπόθεσης του εγκλήματος των Τεμπών από την Κυβέρνηση. Ήταν απαράδεκτος ο τρόπος με τον οποίον το αντιμετωπίζει η Κυβέρνησή σας και το Μαξίμου τα τελευταία αυτά δύο χρόνια. Απαράδεκτος πραγματικά, προκλητικός, ασεβής. Αυτό έκαναν πολλά στελέχη σας και πολιτικά, αλλά και έμμισθα στελέχη της Νέας Δημοκρατίας, της Κυβέρνησης και του Μαξίμου.

Δείτε τώρα, ο Πρωθυπουργός της Σερβίας από τη μία -είναι φρέσκο- ο Μίλος Βούτσεβιτς, παραιτήθηκε την Τρίτη εν μέσω αντικυβερνητικών διαδηλώσεων οι οποίες ξέσπασαν μετά την κατάρρευση στέγης σε σιδηροδρομικό σταθμό στο Νόβισαντ που προκάλεσε τον θάνατο δεκαπέντε ανθρώπων. Παραιτήθηκε ο Πρωθυπουργός! Εδώ στην Ελλάδα, σε τραγικότερα συμβάντα όχι μόνο δεν παραιτείται κανείς, αλλά κουνάτε και το δάχτυλο στους Έλληνες πολίτες. Και γιατί να παραιτηθείτε; Αφού υπάρχουν τόσοι βολεμένοι εκεί έξω που μέχρι και χειροφιλήματα σας κάνουν. Δεν θα ξεχάσουμε ποτέ την προεκλογική εικόνα στας Σέρρας, να φιλάνε τα χέρια του κ. Καραμανλή προεκλογικά. Τώρα είναι λάθος που τον κατεβάζατε τότε. Τότε, καλώς τον κατεβάζατε. Τέτοια λέτε. Οι Σέρβοι φοιτητές στη Σερβία έβγαλαν τη χώρα τους για τρεις μήνες στους δρόμους, κάτι που δεν ισχύει εδώ.

Σήμερα θα εμφανιστεί ο Πρωθυπουργός στον Alpha. Το παίρνει επ’ ώμου το θέμα γιατί πλέον σφίξατε, δυσκολεύεστε. Φωνή λαού, οργή Θεού. Θα βγει ο κ. Μητσοτάκης, είπε στον Alpha να μιλήσει για τα Τέμπη. Να σας πω τι είπε εκείνη την ημέρα που βγήκε, όταν εδώ εμείς φωνάζαμε το 2023 για το τι κουβαλούσε η αμαξοστοιχία και για όλα αυτά, ξυλόλιο, τολουόλιο κ.λπ.; Ξέρετε τι έλεγε ο κ. Μητσοτάκης εκτός από «ψεκασμένους» στον κ. Θεοδωράκη; «Γνωρίζουμε με βεβαιότητα τι ακριβώς μετέφερε», λέει ο Πρωθυπουργός, «Τίποτα εύφλεκτο, απαντάω κατηγορηματικά», «Ακούω θεωρίες συνωμοσίας», «Τίποτα το ύποπτο δεν είχε η εμπορική», «Εγώ ξέρω ότι όλα αυτά είναι ανυπόστατα», «Είμαι σίγουρος», «Εγώ γνωρίζω ότι είναι αναληθή, ότι είναι τερατουργίες, ότι είναι σαχλαμάρες». Σήμερα τι θα πει; Για να δούμε τι θα πει στον Alpha.

Ξέρετε στην Ελλάδα, κύριε Υπουργέ, δυστυχώς συμβαίνει αυτό, είναι μην σου κάτσει η στραβή. Λέτε δηλαδή, μεταξύ μας τώρα εδώ, ότι ήταν η πρώτη φορά στην Ελλάδα που διακινήθηκε σιδηροδρομικώς παράνομο φορτίο χημικών διαλυτών για νόθευση καυσίμων; Ελάτε τώρα! Απλά έκατσε η στραβή και το μάθαμε! Λέτε η πρώτη φορά να ήταν; Λέτε η πρώτη φορά να ήταν που ένας αχθοφόρος του ΟΣΕ με κυβερνητικό βύσμα προήχθη σε σταθμάρχη γιατί ήθελε πριν βγει στη σύνταξη να πάρει κάτι παραπάνω; Όχι! Βύσματα παντού! Απλά εδώ έκατσε η στραβή! Η πρώτη φορά είναι που μένουν στην Ελλάδα στη μέση δημόσια έργα; Πάω στην 717 τώρα, που δεν μιλάει κανείς εδώ και τόσες μέρες, που έχουν ευθύνες τρία κόμματα, Νέα Δημοκρατία, ΣΥΡΙΖΑ για την 717, που πήγαν τα εκατομμύρια και δεν έγινε τίποτα. Πρώτη φορά είναι μήπως που μένουν ημιτελή έργα εκσυγχρονισμού και ασφάλειας σε οδικά σιδηροδρομικά δίκτυα και λοιπά ή που καταβροχθίζονται τα κονδύλια; Όχι. Απλά τώρα έκατσε η στραβή.

Λέτε πρώτη φορά κρατικές αρχές να παραποιούν ανακριτικό υλικό ή να μπαζώνουν τα ευρήματα για να συγκαλύψουν πολιτικούς και διαπλεκόμενους; Όχι. Βλέπε Μάτι, βλέπε Μάνδρα. Ποιοι τιμωρήθηκαν; Κανείς. Απλά έκατσε η «στραβή». Σας είπα και πριν ότι προκαλέσατε πάρα πολύ τον κόσμο, τους Έλληνες, τις Ελληνίδες. Ήσασταν προκλητικοί είτε εσείς ως Κυβέρνηση και στελέχη του κόμματός σας και της Κυβέρνησης είτε πληρωμένοι «παπαγάλοι» σας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Έχω μπροστά μου μια σειρά δηλώσεων εδώ για τα Τέμπη, που αν τις ακούσετε τώρα εσείς, που είστε και ένας άνθρωπος ήπιος, θα εκνευριστείτε. Τι να σας πω; Ότι «δεν θα πέσει η κυβέρνηση για ένα τρένο»; Τι να σας πω; «Αν ψήφιζα στις Σέρρες, θα ψήφιζα Καραμανλή» είπε ο Γεωργιάδης. Επίσης, Γεωργιάδης: «Θέλω να συγχαρώ τα δεκαέξι μέλη της Νέας Δημοκρατίας που συμμετείχαν στην εξεταστική για τα Τέμπη. Ρωμανός: «Βαρεθήκαμε να λέμε συλλυπητήρια». Τι να σας θυμίσω; Βορίδης: «Τα Τέμπη κρίθηκαν στις εκλογές του 2023». Τέλος όμως! Πάνε τα Τέμπη, το 2023 εκλογές, Κυβέρνηση η Νέα Δημοκρατία, προχωράμε, κανένα θέμα! Προκαλείτε. Η κ. Αδειλίνη, η Εισαγγελέας του Αρείου Πάγου, έκατσε και είπε στη χαροκαμένη μάνα: «Συνεχίστε τη ζωή σας και βρείτε παρηγοριά στην Εκκλησία». Αυτά ειπώθηκαν, δεν είναι δικά μας δημιουργήματα. Η κ. Βούλτεψη είπε ότι: «Τα Τέμπη είναι ένα μπαγιάτικο θέμα». Ο κ. Ταμήλος, ο πρώην Βουλευτής σας: «Δεν θα πάρουμε μαντήλια να κλαίνε όλα τα Τρίκαλα». Ο κ. Μαρκόπουλος, ο πρόεδρος της Εξεταστικής: «Το διασκεδάζω. Η εξεταστική μας είναι γουρλίδικη». Ο κ. Φλωρίδης -ήρθε τώρα η ώρα η δική του!- είπε ότι: «΄Οποιος μιλάει για μπάζωμα, είναι για τα μπάζα»! Τι να σας πρωτοπώ;

Κύριε Πρόεδρε, πάμε στον Φλωρίδη. Αφορά και το ΚΚΕ. Άλλαξε ο Πρόεδρος, τώρα είναι το ΠΑΣΟΚ εδώ. Και εσάς σας αφορά αυτό. Για καλό είναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Να είστε καλά!

**ΚΩΝΣΤΑΝΤΙΝΟΣ ΧΗΤΑΣ:** Έχει ξαμοληθεί τις τελευταίες μέρες, ο κ. Φλωρίδης και τι λέει; «Η Αντιπολίτευση, η οποία φωνάζει για τα Τέμπη, όταν εγώ έφερα τη διάταξη για άρση απορρήτου των επικοινωνιών για τα τρένα» -για τα αεροπλάνα υπήρχε- «καταψήφισε». Και βγαίνει στο «φιλόξενο» περιβάλλον του ΣΚΑΪ, του Οικονόμου και του άλλου εκεί πέρα ή του Πορτοσάλτε στο ραδιόφωνο και του λένε: «Α, ναι, κύριε Φλωρίδη; Πείτε τα να σας ακούσει ο κόσμος, ότι η Αντιπολίτευση καταψήφισε τη διάταξη αυτή». Είναι πολιτικός ψεύτης ο Γιώργος Φλωρίδης. Έχει πάρει σβάρνα τα κανάλια και λέει ψέματα.

Έχω μπροστά μου τον ν.5046/2023. Τι λέει η συγκεκριμένη διάταξη στο άρθρο 25 περί επικίνδυνων παρεμβάσεων στην οδική συγκοινωνία, περί επικίνδυνων παρεμβάσεων στη συγκοινωνία μέσων σταθερής τροχιάς, πλοίων και αεροσκαφών; Λέει ότι προσθέτουμε και τον σιδηρόδρομο μέσα για άρση απορρήτου των επικοινωνιών. Αυτό που λέμε εμείς να γίνει. Μάλιστα. Τι λέει ο Φλωρίδης; Ότι η Αντιπολίτευση το καταψήφισε. Τι είναι αυτό; Πώς βάζει συλλήβδην την Αντιπολίτευση μέσα;

Πάμε να δούμε, λοιπόν, τι ψήφισαν τα κόμματα εκείνη την ημέρα. Άρθρο 25: Η Νέα Δημοκρατία την ψήφισε, είναι δική της διάταξη. Ελληνική Λύση: «ΝΑΙ». Την υπερψηφίσαμε. Προφανώς και το νομοσχέδιο, που ήταν κάτι άσχετο -του Υπουργείου Υγείας ήταν- το είχαμε καταψηφίσει, αλλά τη συγκεκριμένη διάταξη την είχαμε υπερψηφίσει, όπως και εσείς την είχατε υπερψηφίσει. Όλοι οι υπόλοιποι όχι. «ΟΧΙ» ο ΣΥΡΙΖΑ, «ΟΧΙ» οι Σπαρτιάτες, «ΟΧΙ» η Νίκη. Εμείς την ψηφίσαμε.

Να βγει, λοιπόν, ο κ. Φλωρίδης και να επανορθώσει.

Ξέρετε, κύριε Φλωρίδη, που είστε και λαλίστατος τις τελευταίες μέρες, αν δεν θέλετε να ακούτε εμάς που ξεσκεπάσαμε σήμερα τα ψέματά σας, ακούστε έναν χαροκαμένο πατέρα, τον κ. Πλακιά. Τι ψήφισε η Κυβέρνηση; Άρση απορρήτου επικοινωνιών. Άρα να ακούσουμε τι λεγόταν στα τηλέφωνα εκείνη την ημέρα. Και λέει ο κ. Πλακιάς, ο χαροκαμένος πατέρας: «Παρακολουθώντας το πρωί τη συνέντευξη του κ. Φλωρίδη για τα Τέμπη, αναρωτήθηκα: Αυτά που λέτε, κύριε Υπουργέ, τα σκεφτόσαστε και τα λέτε ή λέτε ό,τι σας έρθει εκείνη την ώρα; Λέτε επακριβώς: Κανένα τμήμα από τα υλικά και τα χώματα τα οποία πάρθηκαν από εκεί δεν εξαφανίστηκε, απλά πήγαν λίγο παραπέρα. Είναι ό,τι πιο ανήθικο έχω ακούσει μαζί με το άλλο το αλησμόνητο ότι: «΄Οποιος μιλάει για τα μπάζα, είναι για τα μπάζα». Αυτά τα έχει πει η Κυβέρνησή σας, ο κ. Φλωρίδης.

Κύριε Φλωρίδη, σας έχω νέα: Είστε για τα μπάζα εσείς! Είστε Υπουργός για τα μπάζα, που δεν σέβεστε τη μνήμη των νεκρών!

Και συνεχίζει ο κ. Πλακιάς: Και ωραία, αφού γνωρίζατε ότι ήταν λίγο παραπέρα, γιατί δεν πήγατε στον ανακριτή να καταθέσετε εσείς ο ίδιος που το ξέρατε, και να του πείτε: «Τα μεταφέραμε, χριστιανέ μου, λίγο πιο εκεί. Δεν πας για να μην περάσουν δεκατέσσερις μήνες έτσι να βρεις κάποια στοιχεία εκεί μέσα;»

Γιατί δεν το είπατε, κύριε Φλωρίδη; Δεν σας ρωτάει ο Πορτοσάλτε, δεν τον συμφέρει, γιατί εκεί είναι κομμένα και ραμμένα όλα στα δικά σας μέτρα. Έτσι σας συμφέρει.

Η άρση, λοιπόν, τηλεφωνικού απορρήτου όλων των εμπλεκομένων εκείνων των ημερών δεν έγινε ποτέ. Δύο αιτήματα κατέθεσαν οι οικογένειες: άρση απορρήτου εκείνης της ημέρας, που δεν έγινε ποτέ, και το αίτημα για εκταφή που θα έριχνε άπλετο φως για την αιτία του θανάτου των νεκρών, μιας και οι ιατροδικαστές δεν έκαναν τότε, όπως λέτε και εσείς, σωστά τη δουλειά τους. Ούτε αυτό κάνατε ούτε την άρση κάνατε. Τζάμπα νόμο ψηφίσατε. Εμείς την υπερψηφίσαμε τη διάταξη αυτή. Έπρεπε να την υπερψηφίσουμε, ήμασταν υποχρεωμένοι με όλη αυτή την πορεία των πραγμάτων που έχουμε κάνει και θα συνεχίσουμε.

Ξαναλέμε: Ούτε για τις σέλφι είμαστε εδώ, ούτε για να σκυλεύουμε το θέμα αυτό, ούτε να το εκμεταλλευόμαστε, ούτε συναντάμε τους γονείς, ούτε φωτογραφίες βγαίνουμε μαζί τους, ούτε με πλακάτ πάμε στις πορείες, πάμε ήσυχα, όπως πρέπει, όλα τα στελέχη, όλοι οι άνθρωποι.

Αποκαλύψαμε μια σειρά πραγμάτων. Το λένε πλέον όλοι, ότι έπαιξε πολύ μεγάλο ρόλο τον Μάρτιο του 2023 η Ελληνική Λύση και προσωπικά ο Πρόεδρος, ο Κυριάκος ο Βελόπουλος, και θα συνεχίσουμε. Το είπε η κ. Καρυστιανού. Όταν ήρθε στην εξεταστική είπε ότι: «Την επόμενη ημέρα κατέθεσε ο κ. Βελόπουλος ερώτηση για το τι κουβαλούσε η αμαξοστοιχία». Και μας απαντήσατε ότι κουβαλούσε ακτινίδια και μπίρες. Είναι αυτά τα ακτινίδια τα οποία εκρήγνυται, που κάνουν χαμό!

Είναι χρέος μας να προχωρήσουμε και θα προχωρήσουμε και θα το πάμε μέχρι τέλους γιατί είναι χρέος μας. Εσείς τώρα το παίρνετε αλλιώς. Θα ακούσουμε έναν άλλον Μητσοτάκη σήμερα. Είμαστε βέβαιοι γι’ αυτό. Θα αρχίσουν πάλι οι κυβιστήσεις. Όπως έκανε κυβίστηση για την πράσινη απάτη -τώρα το πάει το 2050-, όπως άρχισε κυβιστήσεις για την woke ατζέντα και τα δύο φύλα, τώρα θα αρχίσουν οι κυβιστήσεις για τα Τέμπη. Τώρα είστε όλοι τεθλιμμένοι και το βγάζετε. Εγώ δεν λέω ότι δεν ήσασταν. Απλά σας ξέφυγε η κατάσταση και έβγαιναν όλοι αυτοί που σας είπα πριν με ονόματα και προκαλούσαν καθημερινά τον κόσμο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» τριάντα εννέα μαθήτριες και μαθητές και δύο συνοδοί εκπαιδευτικοί από το Γενικό Λύκειο Κρεμαστής Ρόδου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα μιλήσει τώρα η κ. Αλεξοπούλου από τη Νέα Δημοκρατία και αμέσως μετά η Πρόεδρος της Κοινοβουλευτικής Ομάδας της Πλεύσης Ελευθερίας.

Κυρία Αλεξοπούλου, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, ας αναλογιστούμε για λίγο τη σημασία της παιδείας όχι μόνο ως θεμελιώδες δικαίωμα, αλλά ως το ισχυρότερο μέσο διαμόρφωσης προσωπικοτήτων, κοινωνιών και βέβαια ολόκληρων των εθνών.

Σήμερα καλούμαστε να κάνουμε ένα ακόμα πιο τολμηρό βήμα προς το αύριο, στηρίζοντας μια πρωτοβουλία που γεφυρώνει το όραμα με την υλοποίηση για μια κοινωνία, στην οποία ουσιαστικά θα υπάρχει περισσότερη ευημερία. Όπως άλλωστε είχε πει ο Πλάτωνας: «Η παιδεία, καθάπερ ευδαίμων χώρα, πάντα τα αγαθά φέρει», δηλαδή «η παιδεία είναι η βάση πάνω στην οποία χτίζεται μια ευημερούσα κοινωνία».

Τα Δημόσια Ωνάσεια Σχολεία δεν αποτελούν απλώς μια πρωτοβουλία για την εκπαιδευτική αναβάθμιση, αλλά μια ουσιαστική επένδυση στο παρόν και στο μέλλον της χώρας μας.

Αυτή η Κυβέρνηση, η Κυβέρνηση του Κυριάκου Μητσοτάκη έχει αποδείξει ότι η παιδεία είναι ακρογωνιαίος λίθος της κοινωνικής συνοχής και της βιώσιμης ανάπτυξης, ένας στόχος που υπηρετούμε όλα αυτά τα χρόνια αδιάλειπτα.

Ως εκ τούτου, το νομοσχέδιο που συζητούμε σήμερα δεν αφορά μόνο στον εκσυγχρονισμό σχολικών υποδομών, ενσαρκώνει ένα νέο καινοτόμο μοντέλο δημόσιας εκπαίδευσης που εναρμονίζει τις ανάγκες της κοινωνίας με την εξειδίκευση και βέβαια με την αριστεία. Έτσι ανοίγουμε τον δρόμο για μια ποιοτικότερη εκπαίδευση που ενισχύει όχι μόνο τους μαθητές, αλλά και τις τοπικές κοινωνίες. Αναμφίβολα αυτή η πρωτοβουλία υιοθετεί τη φιλοσοφία της διαρκούς αναβάθμισης.

Μέσα από τη συνεργασία του Υπουργείου Παιδείας και με το Ίδρυμα Ωνάση οι υποδομές μετασχηματίζονται και η εκπαιδευτική διαδικασία εμπλουτίζεται με νέα εργαλεία και νέες μεθοδολογίες. Το πρόγραμμα λειτουργίας δε των σχολείων αυτών προσομοιάζει με εκείνο των πρότυπων σχολείων, ενώ εισάγονται καινοτομίες, όπως η συνεργασία με πανεπιστήμια και ερευνητικά κέντρα. Ως εκ τούτου, δεν πρόκειται για απομονωμένες νησίδες αριστείας, αλλά για γέφυρες που ενώνουν το σύνολο του δημοσίου εκπαιδευτικού συστήματος.

Υπάρχουν αντίστοιχα παραδείγματα στο εξωτερικό; Ασφαλώς και υπάρχουν. Ένα χαρακτηριστικό παράδειγμα είναι τα charter schools στις Ηνωμένες Πολιτείες. Αυτά τα δημόσια χρηματοδοτούμενα σχολεία λειτουργούν με μεγαλύτερη αυτονομία, συνδυάζοντας δημόσια χρηματοδότηση με ιδιωτική διαχείριση. Το εγχείρημα των Δημόσιων Ωνάσειων Σχολείων αντλεί έμπνευση από αυτές τις διεθνείς εμπειρίες, ενσωματώνοντας τα θετικά στοιχεία και βέβαια τα προσαρμόζει με τις ελληνικές ανάγκες.

Επιπροσθέτως, η συγκεκριμένη πρωτοβουλία φέρει έντονο κοινωνικό πρόσημο. Εστιάζει σε περιοχές που αντιμετωπίζουν σημαντικές κοινωνικές και οικονομικές προκλήσεις -είναι μια θετική έννοια η λέξη προκλήσεις-, προσφέροντας ίσες ευκαιρίες για όλους, αφού η επιλογή των περιοχών έγινε με διαφανή κριτήρια που εξασφαλίζουν τη δίκαιη κατανομή των πόρων και την αποδοτική χρήση τους. Ειδικά σε μια εποχή που η ανισότητα εξακολουθεί να αποτελεί πρόκληση, τέτοιες παρεμβάσεις αποτελούν δείγμα δικαιοσύνης και προόδου.

Δεν μπορούμε όμως να μιλάμε για εκπαιδευτική αναβάθμιση χωρίς να εστιάζουμε στο ανθρώπινο δυναμικό. Άρα, πέραν των νέων προσλήψεων, το εκπαιδευτικό προσωπικό αυτών των σχολείων θα επιλέγεται με πολύ αυστηρά κριτήρια, διασφαλίζοντας υψηλή κατάρτιση και πάθος για τη διδασκαλία. Παράλληλα, μέσα από εξειδικευμένα προγράμματα επιμόρφωσης θα έχουν τη δυνατότητα να αξιοποιούν πλήρως τις δυνατότητες που προσφέρει το σύγχρονο εκπαιδευτικό περιβάλλον.

Κυρίες και κύριοι συνάδελφοι, η δημιουργία των σχολείων αυτών εντάσσεται σε μια ευρύτερη στρατηγική για τη μεταρρύθμιση της δημόσιας εκπαίδευσης. Ο στόχος μας δεν είναι απλώς η ακαδημαϊκή αριστεία, αλλά η διαμόρφωση ολοκληρωμένων πολιτών καθώς τα εν λόγω σχολεία θα παρέχουν δωρεάν εκπαίδευση πολύ υψηλής ποιότητας, εστιάζοντας στις ανθρωπιστικές και θετικές επιστήμες, στις τέχνες, στην ψηφιακή εκπαίδευση και στη συναισθηματική νοημοσύνη.

Μέσα από εξειδικευμένους ομίλους και δραστηριότητες, οι μαθητές αυτοί που θα παρακολουθούν σε αυτά τα σχολεία θα έχουν την ευκαιρία να αναπτύξουν δεξιότητες και να προετοιμαστούν για τις ευκαιρίες του μέλλοντος που είναι βέβαιο ότι θα είναι πολλές. Εξάλλου η έννοια της ώσμωσης είναι κρίσιμη για την επιτυχία αυτού του εγχειρήματος.

Τα νέα σχολεία δεν θα λειτουργούν απομονωμένα, αλλά θα δημιουργούν συνεργασίες με τα υπόλοιπα. Αυτή ακριβώς η αλληλεπίδραση ενισχύει και την εκπαιδευτική διαδικασία συνολικά, καλλιεργώντας παράλληλα ένα πνεύμα συλλογικότητας και κοινής προσπάθειας.

Στο σημείο αυτό αξίζει να αναφερθούμε στην καθοριστική συμβολή του Ιδρύματος Ωνάση. Με δωρεά ύψους 160 εκατομμυρίων ευρώ το ίδρυμα δεν παρέχει μόνο οικονομική στήριξη, αλλά αποτελεί στρατηγικό εταίρο. Οι πόροι διατίθενται για την αναβάθμιση των υποδομών, την τεχνολογική ενίσχυση και την επιμόρφωση των εκπαιδευτικών, καθιστώντας τα σχολεία πρότυπο για τις επόμενες γενιές.

Παραμένουμε προσηλωμένοι στο όραμα μιας παιδείας που ενώνει, που ενισχύει, που εμπνέει. Από το 2019 εργαζόμαστε διαρκώς για τη δημιουργία ενός εκπαιδευτικού συστήματος που να ανταποκρίνεται στις προκλήσεις του 21ου αιώνα και με αυτήν την πρωτοβουλία κάνουμε ένα αποφασιστικό βήμα προς την υλοποίηση αυτής της φιλοδοξίας.

Με την ψήφιση λοιπόν του νομοσχεδίου επενδύουμε σε μια κοινωνία ισότητας, δικαιοσύνης και βέβαια, αριστείας. Σας καλώ λοιπόν να το υπερψηφίσουμε και να συμβάλουμε στη διαμόρφωση ενός καλύτερου μέλλοντος για τα παιδιά μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα αφιερώσω τα πρώτα λεπτά της ομιλίας μου σε θέματα που δεν μπορούμε να τα παρακάμψουμε και το κυρίως μέρος της ομιλίας μου στην παιδεία που επίσης δεν μπορούμε να την παρακάμψουμε.

Το πρωί έγινε επετειακή εκδήλωση για τα Ίμια με τήρηση ενός λεπτού σιγής σε μια άδεια Βουλή. Η επέτειος των Ιμίων δεν είναι σήμερα, είναι στις 31 Γενάρη, τότε καταρρίφθηκε το ελικόπτερο με τον Χριστόδουλο Καραθανάση, τον Παναγιώτη Βλαχάκο, τον Έκτορα Γιαλοψό και από τότε μέχρι σήμερα η υπόθεση αυτή δεν έχει φωτιστεί. Παρουσιάστηκε ως ατύχημα. Πιστεύω βαθιά ότι δεν ήταν. Ήταν αποτέλεσμα κατάρριψης και επίθεσης ο θάνατος των τριών ανθρώπων.

Η Πλεύση Ελευθερίας ζήτησε στη Διάσκεψη των Προέδρων να γίνει ειδική και κανονική επετειακή αναφορά από τους εκπροσώπους των κομμάτων, κάτι που δεν έγινε δεκτό, γιατί δυστυχώς μέχρι σήμερα η αλήθεια, ενώ είναι γνωστή στον κόσμο και στη συνείδησή του, δεν έχει ειπωθεί σε δημόσια συνεδρίαση.

Καταθέτω στα Πρακτικά τα πρακτικά της Διάσκεψης των Προέδρων και το αίτημα της Πλεύσης Ελευθερίας, υπογραμμίζοντας ότι και προσωπικά στην πολιτική μου διαδρομή και πολιτικά η Πλεύση Ελευθερίας είναι πάντα υπέρ της διαφάνειας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπήρξα η Πρόεδρος της Βουλής που άνοιξα μαζί με τον ομόλογό μου το 2015 τον Φάκελο της Κύπρου και είμαι εκείνη που επιμένω ότι και για τα Ίμια θα έπρεπε να γίνει μια διαδικασία πλήρους δημοσιοποίησης της αλήθειας. Βέβαια δεν ζούμε στην εποχή της αποκάλυψης της αλήθειας. Ζούμε στην εποχή της συγκάλυψης.

Σήμερα δημοσιεύεται ότι ο πολύς κ. Αχιλλέας Ζήσης, Αντεισαγγελέας του Αρείου Πάγου και Πρόεδρος της Ένωσης Εισαγγελέων Ελλάδας, πάλι δεν βρήκε τίποτε αξιόποινο για την υπόθεση των υποκλοπών, για την υπόθεση των παρακολουθήσεων, πάλι δηλαδή έβαλε τη σφραγίδα της η δικαιοσύνη που θα έπρεπε να λειτουργεί ανεξάρτητα, αλλά πολλές φορές υποκινείται στη συγκάλυψη ενός ακόμη σκανδάλου.

Κι όλα αυτά την ώρα που εγκλήματα, τα χείριστα εγκλήματα συγκαλύπτονται από την Κυβέρνηση, την ώρα που για το έγκλημα των Τεμπών ακόμη και σήμερα το πρωί ακούσαμε ψέματα από τον Κυβερνητικό Εκπρόσωπο που απάντησε στον Βουλευτή μας κ. Καζαμία, ψέματα για το έγκλημα των Τεμπών, ψέματα για τις τακτικές συγκάλυψης, ακόμη και απόκρυψης της μεγαλειώδους διαμαρτυρίας που έγινε την Κυριακή, ακόμη και τον ισχυρισμό -απορώ πως δεν ντράπηκε να πει- ότι δεν έχει φτάσει εδώ δικογραφία για ποινικές ευθύνες Υπουργών από τη δικαιοσύνη.

Όλες οι ποινικές δικογραφίες που έχουν φτάσει στη Βουλή έχουν διαβιβαστεί από τη δικαιοσύνη, με τη διαδικασία του Συντάγματος που λέει ότι αμελλητί ο Εισαγγελέας του Αρείου Πάγου διαβιβάζει τις ποινικές δικογραφίες όταν διαγιγνώσκει ευθύνες κυβερνητικών προσώπων. Τι ψέματα ήταν αυτά ξεδιάντροπα που ακούσαμε το πρωί; Αλλά και τι αλγεινή προσπάθεια αλλοίωσης της αλήθειας;

Όλοι οι Βουλευτές της Νέας Δημοκρατίας ψήφισαν να μη γίνει ποινική διερεύνηση με βάση το αίτημα της Ευρωπαϊκής Εισαγγελίας για τη σύμβαση 717 και προστάτευσαν τρεις Υπουργούς, τον κ. Καραμανλή, τον κ. Χρυσοχοΐδη και τον κ. Χατζηδάκη, σημερινούς Υπουργούς της Κυβέρνησης και έναν πρώην Υπουργό της προηγούμενης κυβέρνησης, τον κ. Σπίρτζη. Σε όλο της το μεγαλείο η παρέμβαση στη δικαιοσύνη και η παρεμπόδιση της δικαιοσύνης από το να διερευνήσει, εξ ου και η Ευρωπαία Εισαγγελέας, η κ. Λάουρα Κιοβέσι, έκανε δημόσια δήλωση λέγοντας ότι θέλουμε να ερευνήσουμε και μας εμποδίζετε. Πόσα ψέματα; Πόσα ψέματα; Πόσα ψέματα;

Όσο για τον Μάριο Λώλο, τον εμβληματικό φωτογράφο, πρώην πρόεδρο της Ένωσης Φωτορεπόρτερ Ελλάδας, τον οποίο τον υπερασπίζομαι από το 2012, όταν του κατάφεραν πλήγμα σχεδόν θανατηφόρο, δολοφονικό, με κλομπ, στο πίσω μέρος του κεφαλιού του. Για κλάσματα του χιλιοστού επέζησε.

**ΧΡΗΣΤΟΣ ΓΙΑΝΝΟΥΛΗΣ:** Και έχασε και την ακοή του νομίζω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και την Κυριακή ξαναέγινε θύμα στοχευμένης επίθεσης και μάλιστα ευθείας βολής. Ένα παιδί, ένας φοιτητής, ο Δημήτρης Μυρογιάννης από το Πάντειο, βιντεοσκόπησε την επίθεση, έτυχε να είναι εκεί, και έδωσε το βίντεο στον Μάριο.

Δεν είναι αυτή η δουλειά της ενημέρωσης; Δεν είναι αυτή η δουλειά των δημοσιογράφων; Δεν πρέπει να έχουμε πρόσβαση στο τι πραγματικά γίνεται; Ή πρέπει να ακούμε έναν Υπουργό να μας λέει ότι από αμέλεια τα ΜΑΤ επιτέθηκαν στην πιο μεγαλειώδη διαδήλωση των τελευταίων ετών και από αμέλεια χτύπησαν τον φωτογράφο;

Μπορεί να ακούγονται άσχετα με το νομοσχέδιο αυτά που μόλις είπα, είναι όμως και σχετικά και είναι σχετικά γιατί η αλήθεια και η γνώση είναι πολύ σημαντικά όπλα για τον κόσμο, για τους πολίτες, για τους ανθρώπους, για τα νέα παιδιά και η παιδεία, που είναι ένα μέσο κατάκτησης της αλήθειας και της γνώσης αλλά και άλλων αρετών, είναι ένα εξαιρετικά σημαντικό εργαλείο, ένα εφόδιο, αλλά ταυτόχρονα και ένα οικουμενικό δικαίωμα, στο οποίο πρέπει να έχουν ακώλυτη πρόσβαση όλα τα παιδιά.

Η Πλεύση Ελευθερίας -το γνωρίζετε- είναι εκείνη η δύναμη που έχει στην κορυφή της ιεράρχησης των σκοπών της την προστασία της παιδείας και του πολιτισμού, από την ιδρυτική μας διακήρυξη, που την υπογράψαμε το 2016, στις 19 Απριλίου, την Παγκόσμια Ημέρα Φιλελληνισμού και Διεθνούς Αλληλεγγύης, που είναι ταυτόχρονα και η ημέρα θανάτου ενός πολύ σημαντικού πνευματικού ανθρώπου και επαναστάτη, του Λόρδου Βύρωνα.

Πιστεύουμε πάρα πολύ ότι η παιδεία και ο πολιτισμός είναι εκείνα τα μέσα που μπορούν να συμβάλουν καθοριστικά στο να αλλάξουμε τον κόσμο και στο να αλλάξουν πρώτα απ’ όλα τον κόσμο οι νέοι άνθρωποι, τα παιδιά πρώτα απ’ όλα, που είναι πάντα στην πρώτη γραμμή της αμφισβήτησης, της πρωτοπορίας, της διεκδίκησης, της δημιουργίας.

Κάνατε, κύριε Υπουργέ, κάποιες προσωπικές αναφορές στην ομιλία σας και ο εισηγητής μας, ο Διαμαντής Καραναστάσης, μίλησε επίσης προσωπικά, και νομίζω ότι όταν μιλάμε για την παιδεία πρέπει να μιλάμε με ειλικρίνεια, πρέπει να μιλάμε προσωπικά, να λέμε ποιοι είμαστε, τι πιστεύουμε, τι υπερασπιζόμαστε και γιατί, με ειλικρίνεια και χωρίς υποκρισία.

Έχει χορτάσει ο κόσμος από τους πολιτικούς που υπερασπίζονται τη δημόσια δωρεάν παιδεία, δεν προτείνουν πώς θα ενισχυθεί και στέλνουν τα παιδιά τους σε ιδιωτικά σχολεία. Δεν τους ψέγω που τα στέλνουν σε ιδιωτικά σχολεία. Είναι όμως μεγάλη υποκρισία να μη συνομολογούμε ποια είναι τα ζητήματα. Έχει χορτάσει ο κόσμος από υποκρισία.

Ακούσαμε μεγάλες φανφάρες για την παιδεία από τον κ. Τσίπρα στο παρελθόν. Είναι ο Πρωθυπουργός που έκανε τη σύζυγό του καθηγήτρια πανεπιστημίου με φωτογραφικές τροπολογίες. Είναι ο Πρωθυπουργός που έκανε όλα τα ΤΕΙ ΑΕΙ σε μια νύχτα για ιδιοτελείς σκοπιμότητες.

Έτσι κι εγώ θέλω να πω από ποια αφετηρία λέω όσα λέω, με ποιο πρίσμα προσεγγίζουμε αυτό το νομοσχέδιο και τι διεκδικούμε από εσάς, κύριε Υπουργέ, για την παιδεία. Όταν σκέφτομαι την παιδεία κι όταν σκέφτομαι τους μαθητές ευάλωτων περιοχών, που δεν έχουν προσβάσεις, δεν μπορώ να μη σκεφτώ πόσο διαχρονικά και οικουμενικά είναι αυτά τα ζητήματα, που στη χώρα μας είναι οξύτατα.

Εμβληματικές ταινίες του διεθνούς κινηματογράφου: «To Sir, with Love, “Στον Κύριό μας με αγάπη”», «Dangerous minds, “Η ασυμβίβαστη γενιά”». Ο Σίντνεϊ Πουατιέ στην πρώτη ταινία, η Μισέλ Φάιφερ στην άλλη.

Αλλά και εμβληματικά τραγούδια. Οι Pink Floyd τραγούδησαν: «Δεν θέλουμε άλλη εκπαίδευση, δεν θέλουμε άλλο επιβεβλημένο έλεγχο, “We don’ t need no education, we don’ t need no forced control”».

Οι διανοητές των τελευταίων δεκαετιών μίλησαν για την ανάγκη ελευθερίας στο σχολείο. Πολύ σημαντικό το βιβλίο του Τζον Χολτ: «Το σχολείο φυλακή». Εγώ προσωπικά μεγάλωσα σε ένα διαμέρισμα όπου οι τοίχοι ήταν γεμάτοι από βιβλία σε τρεις σειρές και ένα από τα πράγματα που μου άρεσε να κάνω ήταν να τα κοιτάζω και να σκέφτομαι ποιο θα διαβάσω πρώτο.

Κι ανάμεσα στα πολλά βιβλία ήταν και τα βιβλία που η μητέρα μου πήγαινε στον πατέρα μου επί χούντας στη φυλακή, τα βιβλία που υποβάλλονταν στη λογοκρισία της χούντας, και συνήθως είχαν τη σφραγίδα -που δείχνει ποιο ήταν το πνευματικό επίπεδο των χουντικών- «Δεν εγκρίνεται διότι δεν επιτρέπεται». Αυτή ήταν η αιτιολόγηση. Κι ανάμεσα στα βιβλία αυτά ήταν και το βιβλίο του Κέσλερ: «Το μηδέν και το άπειρο». «Εγκρίνεται.» Ρώτησα τη μητέρα μου -όσοι τη γνωρίζουν είναι μια εμβληματική αγωνίστρια και δημοσιογράφος- «Αυτό πώς το πέρασες από τη λογοκρισία της χούντας;». Και μου απάντησε «Τους είπα ότι είναι διαστημικό».

Αυτό καταδεικνύει από τη μια πλευρά την υπεροχή της μόρφωσης, της παιδείας αλλά και την αναγκαιότητά της και υπογραμμίζει πόσο σημαντική είναι η ανοιχτωσιά για την κοινωνία.

Κύριε Παπαδημητρίου, χαίρομαι που είστε στην Αίθουσα. Με ρώτησαν κάποιοι δημοσιογράφοι: «Μα είναι σωστό που είναι ο κ. Παπαδημητρίου στην Αίθουσα;». Εγώ χαίρομαι, είναι σημαντικό που παρακολουθεί και είναι σημαντικό να υπάρχει διαφάνεια σε ό,τι κάνουμε. Εμείς έτσι λειτουργούμε.

Πρέπει να πω ότι ο κ. Παπαδημητρίου με κάλεσε από τα τέλη Δεκέμβρη για να με ενημερώσει για αυτήν την πρωτοβουλία. Δυστυχώς δεν κατάφερα να τον συναντήσω παρά μόνον χθες, αλλά το θεωρώ μια κίνηση διαφανή, την οποία εμείς καλωσορίζουμε. Και συνολικά θα ήθελα οι διάφοροι που παρουσιάζονται ως ευεργέτες -γιατί δεν είναι όλοι οι ευεργέτες, ούτε είναι όλοι ανιδιοτελείς, ούτε κοινωφελείς οι σκοποί τους- να επιδιώκουν και τον διάλογο και τη διαφάνεια και φυσικά θα πρέπει σε αυτό να εγγυηθούμε μια συνέπεια.

Όπως χάρηκα, όταν την ώρα που κάποιοι κατακεραύνωναν τη ροζ σημαία της Γεωργίας Λαλέ, της εμβληματικής καλλιτέχνιδας που έκανε αυτό το έργο για τις γυναικοκτονίες με τα σεντόνια γυναικών -θυμίζοντας τη σημαία των Sex Pistols, που βεβήλωνε άραγε τη σημαία του Ηνωμένου Βασιλείου ή διεκδικούσε ελευθερία και δημιουργία;-και ακούγονταν κάποιες κραυγές ότι βεβηλώνει τη σημαία, ήμουν από εκείνους που υπερασπίστηκα το έργο και την καλλιτέχνιδα. Χάρηκα που το ίδιο έκανε και η Στέγη Ωνάση, η Στέγη του Ιδρύματος.

Εγώ είμαι με αυτούς που αμφισβητούν και με κάθε πρωτοβουλία που αμφισβητεί, με την πολυπολιτισμικότητα, τη συμπερίληψη και την ανοχή με το όνειρο του Μάρτιν Λούθερ Κινγκ που αναφερόταν στα παιδιά, γιατί από εκεί οφείλουμε να ξεκινάμε, με εμβληματικές εκπαιδευτικούς, την Στέλλα Πρωτονοταρίου και την Ντενάντα Καρκάλο, που πριν από πολλά χρόνια στη δεκαετία του 2000 έχτισαν ένα πρότυπο πολυπολιτισμικό σχολείο στην Γκράβα, διδάσκοντας στα παιδιά μεταναστών τη μητρική τους γλώσσα και τους γονείς ελληνικά για να διευκολύνουν την πρόσβαση γονιών και παιδιών. Την υπερασπίστηκα την Στέλλα Πρωτονοταρίου και την Ντενάντα Καρκάλο, όταν το τότε Υπουργείο Παιδείας και ο Γενικός Γραμματέας του, ο κ. Πλατής, άσκησαν διώξεις στις εκπαιδευτικούς της δημόσιας εκπαίδευσης, γιατί έχτισαν ένα άλλο πρότυπο, ένα υπόδειγμα λειτουργίας πολυπολιτισμικών σχολείων και επέμειναν στο δικαίωμα του παιδιού στην εκπαίδευση, στην παιδεία. Και αθωώθηκαν. Και τις υπερασπιστήκαμε με τον Νίκο Κωνσταντόπουλο αφιλοκερδώς. Είναι αυτή η δικηγορία που δεν γνωρίζει ο κ. Γεωργιάδης και δεν την αναγνωρίζει. Φαντάζομαι ότι δεν θα γνώριζε και δεν θα αναγνώριζε ούτε την κοινωνική ιατρική του Γρηγόρη Λαμπράκη, ούτε τα κοινωνικά φροντιστήρια, που στήνουν στις γειτονιές οι πολίτες και οι εκπαιδευτικοί για να συμπληρώνουν αυτά τα οποία λείπουν.

Είμαι –γιατί σας είπα ότι θα μιλήσω προσωπικά πριν μπω στις διατάξεις και στη θέση μας που είναι θετική- η εγγονή της Ζωής, κόρης αγρότη από τους Γαργαλιάνους. Στους Γαργαλιάνους δεν υπήρχε γυμνάσιο. Και στα δώδεκά της χρόνια είπε στον αγρότη πατέρα της ότι εγώ θέλω να πάω στο γυμνάσιο και πήγε για έξι χρόνια με τη συνονόματή της Ζωή στα Φιλιατρά. Δύο κορίτσια μόνα τους τελείωσαν το γυμνάσιο. Και όταν τελείωσε το γυμνάσιο, είπε πάλι στον πατέρα της «εγώ δεν θέλω προίκα, δώστην στις αδελφές μου. Θέλω να σπουδάσω». Η Ζωή Κοντοσθένους, εν συνεχεία Κωνσταντόπουλου, έγινε μία από τις πρώτες φιλολόγους στην Ελλάδα. Και μια από τις μεγάλες περηφάνιες μου ήταν όταν συναντούσα μέχρι τέλους τους μαθητές της και μιλούσαν με τον τρόπο που μιλούσαν.

Η παιδεία είναι ένα αγαθό, που ο ελληνικός λαός αναγνωρίζει ως περιουσία. Γι’ αυτό και πρώτα απ’ όλα οι φτωχοί άνθρωποι είναι εκείνοι που στερούνται για να έχουν τα παιδιά τους μια καλύτερη παιδεία. Προσωπικά πήγα σε ιδιωτικό σχολείο και τσακωνόμουν με τους γονείς μου, γιατί ήθελα να πάω σε δημόσιο σχολείο. Δεν είχα συμμαθητές μόνο παιδιά πλουσίων οικογενειών. Είχα πολλούς συμμαθητές που οι γονείς τους στερούνταν για να πάνε τα παιδιά τους σε αυτό που θεωρούσαν ένα καλύτερο σχολείο. Πήγα στα δημόσια πανεπιστήμια της Αθήνας, στη Νομική της Γαλλίας, στη Nanterre στη Σορβόννη και στο μη κρατικό Πανεπιστήμιο στις Ηνωμένες Πολιτείες, στο Columbia.

Και μέσα από όλη αυτή τη διαδρομή έχω αποκομίσει ότι εκείνο στο οποίο πρέπει να συμφωνήσουμε, είναι αν θέλουμε, κύριε Υπουργέ -και τώρα θα έρθω σε εσάς- να ενισχύσουμε την παιδεία, τη δημόσια και δωρεάν εκπαίδευση έτσι όπως ορίζεται στο άρθρο 16 του Συντάγματος, την προσβάσιμη σε όλους δημόσια και δωρεάν εκπαίδευση.

Κύριε εισηγητά της Νέας Δημοκρατίας, σφάλατε που μας είπατε για τις ανισότητες που υπάρχουν στη φύση. Στη φύση υπάρχουν μοναδικότητες. Υπάρχουν διαφορετικότητες. Η ισότητα είναι ζήτημα της πολιτείας και είναι ζήτημα του κατά πόσο η πολιτεία αναγνωρίζει όλους τους ανθρώπους ως ίσους, ανεξαρτήτως φύλου, φυλής, εθνότητας, καταγωγής, ταυτότητας φύλου, σεξουαλικού προσανατολισμού -αυτά ίσως ενοχλούν τώρα που τα λέω, γιατί έχει πάρει άλλη κατεύθυνση η Νέα Δημοκρατία- ασθένειας, αναπηρίας, θρησκείας και ούτω καθεξής.

Είναι ευτύχημα, λοιπόν, ότι στη σύμβαση αυτή, όπως την είδαμε, γίνεται ειδική αναφορά στην προστασία της ισότητας, στην προστασία και στη διαφύλαξη της δημιουργικότητας και της ετερότητας, στην ενθάρρυνση της δημιουργικότητας. Εμείς δεν θέλουμε κρατικά σχολεία που πειθαναγκάζουν και περιορίζουν τα παιδιά. Δεν θέλουμε σχολεία που κάνουν τα παιδιά στρατιωτάκια ακίνητα, αμίλητα και αγέλαστα. Θέλουμε σχολεία που ενθαρρύνουν τα παιδιά να σκέφτονται, να αμφισβητούν, να διεκδικούν, να κάνουν καταλήψεις, να κάνουν κινητοποιήσεις, να κάνουν πορείες, γιατί μέσα από αυτά αλλάζει η ιστορία.

Έχουμε, λοιπόν, μπροστά μας μια πρωτοβουλία. Είναι μια πρωτοβουλία για να δημιουργηθούν είκοσι δύο νέου τύπου σχολεία, που σε πάρα πολλά πεδία λειτουργούν με βάση την ήδη υφιστάμενη νομοθεσία για τα πρότυπα και πειραματικά σχολεία και σε πάρα πολλά άλλα πεδία έχουν ειδικές διατάξεις.

Εγώ θα ξεκινήσω από το ποιοι ωφελούνται από αυτήν την πρωτοβουλία, γιατί με ενδιαφέρει. Και με βάση τους υπολογισμούς που έκανα σύμφωνα και με τη σύμβαση και το παράρτημά της, σε αυτά τα σχολεία θα φοιτήσουν -αν διαρκέσει δώδεκα χρόνια η σύμβαση και δεν παραταθεί και θα ήθελα να μιλήσουμε και γι’ αυτό- περίπου είκοσι δύο χιλιάδες μαθητές. Είναι είκοσι δύο χιλιάδες μαθητές, που δεν θα φοιτούσαν σε τέτοια σχολεία. Θα διατεθούν 160 εκατομμύρια ευρώ, που δεν τα διαθέτει το κράτος, κύριε Υπουργέ. Το ότι δεν τα διαθέτει το κράτος, είναι πρόβλημα. Το ότι το κράτος έχει αποδεκατισμένο προϋπολογισμό για την παιδεία είναι πρόβλημα.

Εμείς καταψηφίσαμε τον προϋπολογισμό σε όλα του τα πεδία, γιατί διεκδικούμε εντελώς διαφορετική κατανομή, προτεραιότητα στην παιδεία, γενναία αύξηση των κονδυλίων για την παιδεία. Και θεωρούμε -θα σας το πω πολύ ειλικρινά- ότι αυτή η σύμβαση είναι μια δημόσια ομολογία ότι χρειάζονται περισσότερα κονδύλια για την παιδεία. Και είναι και μια δική σας δημόσια δέσμευση ότι θα αναζητήσετε και θα διαθέσετε περισσότερα κονδύλια για την παιδεία.

Είναι επίσης η σύμβαση αυτή μια ομολογία ότι χρειάζονται μεγαλύτεροι μισθοί για το εκπαιδευτικό προσωπικό. Προβλέπονται και αυξήσεις στους μισθούς για το εκπαιδευτικό προσωπικό, τις όποιες αυξήσεις αναλαμβάνει το ΄Ιδρυμα που έκανε τη δωρεά.

Εμείς θα σας καλέσουμε να επεκτείνετε αυτές τις ρυθμίσεις και αυτές τις αυξήσεις στους μισθούς. Είναι μία ομολογία η σύμβαση αυτή ότι χρειάζεται ενίσχυση η δημόσια διδασκαλία, γιατί προβλέπονται στη σύμβαση «Όμιλοι» και «Σύνολα». Προβλέπονται δηλαδή, πέραν του ωραρίου της εκπαίδευσης, εργαστήρια, στα οποία τα παιδιά θα συμμετέχουν δωρεάν. Θα έχουν πρόσβαση σε αυτά όχι μόνο τα παιδιά που θα φοιτούν στα Δημόσια Ωνάσεια Σχολεία αλλά όλα τα παιδιά της περιοχής. Αυτό εμείς το θεωρούμε θετικό, το θέλουμε. Θα έχουν πρόσβαση στις υποδομές τα εσπερινά σχολεία και οι ενήλικες μαθητές που κάνουν μαθήματα…

Θα με διορθώσετε, εάν λέω, κύριε Παπαδημητρίου, κάτι λάθος. Είναι έτσι.

Θα έχουν, λοιπόν, οι ενήλικες μαθητές που καταφεύγουν στο σχολείο μετά την ενηλικίωσή τους, εργαζόμενοι, άνθρωποι που στρέφονται προς την παιδεία, πρόσβαση σε αυτές τις υποδομές μετά το τέλος ωραρίου. Εμείς το θέλουμε αυτό. Στηρίζουμε τα εσπερινά σχολεία.

Όπως πιστεύουμε στη στήριξη των ειδικών σχολείων αλλά και των μουσικών και καλλιτεχνικών σχολείων. Πήγα την περασμένη εβδομάδα στη διαμαρτυρία των μαθητών -κύριε Υπουργέ, θα με ακούσετε καλά, γιατί ξέρετε ότι εμείς και σας στηρίζουμε, όταν υπάρχουν θετικά και σας πιέζουμε, όταν πρέπει-, πήγα στη διαμαρτυρία των μουσικών και καλλιτεχνικών σχολείων, στην οποία θα έπρεπε όλοι να πάτε, γιατί ήταν ένα μάθημα δημιουργίας και διεκδίκησης. Τα παιδιά στα μουσικά σχολεία είναι περίπου…

Πόσα είναι, Τζώρτζια;

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ**: Είναι πενήντα δύο σχολεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πενήντα δύο σχολεία τα μουσικά και εννέα τα καλλιτεχνικά. Κάνουν μάθημα με τρομακτικές ελλείψεις. Πήρα μηνύματα από τα παιδιά και μίλησα με πολλά από αυτά.

Έλλειψη καθηγητών. Πολλά σχολεία λειτουργούν με τεράστια κενά σε καθηγητές μουσικής και καλλιτεχνικών μαθημάτων. Ανυπαρξία βιβλίων για τα μουσικά μαθήματα. Κακές κτιριακές υποδομές. Απαράδεκτο φαγητό. Έλλειψη αιθουσών. Οι μαθητές στεγάζονται σε λίγες αίθουσες, που δεν επαρκούν για τα μαθήματα, δημιουργώντας προβλήματα στη διεξαγωγή των μαθημάτων. Μου έγραψαν από τα Χανιά ότι χωρίζουν τις αίθουσες στα τρία και κάνουν μάθημα ακόμα και στα μπαλκόνια.

Όλα αυτά θα τα πούμε και θα σας δεσμεύσουμε και θα σας πιέσουμε να αναλάβετε και πρωτοβουλίες και να γίνουν ρυθμίσεις για τη χρηματοδότηση της μουσικής εκπαίδευσης, της καλλιτεχνικής εκπαίδευσης, πάντα -και εδώ θα κάνω μία παρατήρηση- με διάλογο με την εκπαιδευτική κοινότητα, με τους μαθητές, με τους φοιτητές όταν πρόκειται για πανεπιστήμια, με τους εκπαιδευτικούς, με τους γονείς και τους συλλόγους τους. Πιστεύω βαθιά ότι θα έπρεπε να έχει γίνει πολύ πιο εκτεταμένος κοινωνικός διάλογος για αυτή την πρωτοβουλία, που θα διασκέδαζε και κάποιες εντυπώσεις που έχουν προκληθεί.

Πιστεύω επίσης βαθιά ότι για να εφαρμοστεί αυτή η πρωτοβουλία θα πρέπει να ενταχθεί η λειτουργία αυτών των σχολείων σε μία διαδικασία κοινοβουλευτικής ακρόασης.

Εμείς, κύριε Υπουργέ, προτείνουμε με βάση αυτό το πρόγραμμα της λειτουργίας των σχολείων, για το οποίο πρέπει να πω ότι θεωρώ σημαντικό σαν ένα δείγμα λειτουργίας ότι στη διοικούσα επιτροπή το Ωνάσειο Ίδρυμα ως δωρητής διατηρεί τη μειοψηφία και όχι την πλειοψηφία. Αυτό είναι μία εγγυητική συνθήκη και για το Ελληνικό Δημόσιο και για τους μαθητές, αλλά είναι και μία στάση αρχής που θα έπρεπε να την ακολουθήσει και ο Πρωθυπουργός που θέλει όλα να τα ελέγχει και σε όλα να έχει ορισμένους και δικούς του. Μειοψηφία, τέσσερις από τους εννέα. Να το υιοθετήσετε αυτό το παράδειγμα και σε άλλα επίπεδα.

Εμείς, λοιπόν, ζητάμε να θεσμοθετηθεί -και νομίζω ότι μπορεί να γίνει και διαρκούσης της συζήτησης-, να ενταχθεί μία τέτοια διάταξη, να θεσμοθετηθεί η ακρόαση των παραγόντων και της διοικούσας επιτροπής και του Ιδρύματος και των εκπροσώπων των εκπαιδευτικών και των εκπροσώπων των μαθητών στην Επιτροπή Μορφωτικών Υποθέσεων, κατά τα πρότυπα του κοινοβουλευτικού ελέγχου. Μία φορά το έτος, στο τέλος της σχολικής χρονιάς, να γίνεται μια αποτίμηση, μια συζήτηση, μια ώσμωση, προτάσεις. Είναι ξεκάθαρο ότι θα χρειαστούν αλλαγές. Στο παράρτημα ειδικά που έχει τις διαδικαστικές διατάξεις είναι ξεκάθαρο ότι θα χρειαστούν αλλαγές.

Είναι ξεκάθαρο ότι θα χρειαστεί να διασφαλίσετε όλα τα παιδιά και σε σχέση με την πρόσβασή τους στο σχολείο. Είναι θετική η τροπολογία που φέρατε και οφείλω να είμαι δίκαιη, την είχε προτείνει και καταθέσει το ΠΑΣΟΚ. Έτσι δεν είναι, κύριε Γερουλάνο; Μην παρεξηγηθούμε που αναφέρομαι σε εσάς.

**ΠΑΥΛΟΣ ΓΕΡΟΥΛΑΝΟΣ:** Άλλες οι συνθήκες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την είχε, λοιπόν, προτείνει, τα είχε καταθέσει αυτά ένα κόμμα της Αντιπολίτευσης. Είναι σημαντικό που τα καταθέτετε ως υπουργική τροπολογία. Είναι σημαντικό, γιατί διασφαλίζεται το γεωγραφικό κριτήριο, δηλαδή ότι αυτά τα σχολεία δεν θα γίνονται σε μια περιοχή για παιδιά μιας άλλης περιοχής, αλλά θα γίνονται σε μια περιοχή, και μάλιστα υποβαθμισμένη, για τα παιδιά αυτής της περιοχής.

Εγώ θέλω πραγματικά να αυξήσουμε τις εκπαιδευτικές ευκαιρίες και να τις κάνουμε οικουμενικές. Όταν μιλάμε για πρότυπα σχολεία και για τέτοιου είδους εγχειρήματα, βεβαίως πρέπει να μιλάμε και για την υποχρέωση της πολιτείας να ακολουθήσει στα πρότυπα αυτά, να ακολουθήσει και στην αντίληψη για τη διοίκηση. Θεωρώ θετικό ότι στη διοίκηση στην επιτροπή του σχολείου αυτού θεσμοθετείται εκπροσώπηση και από τους καθηγητές και από τους μαθητές, με εκπρόσωπο από το δεκαπενταμελές. Πιστεύω βαθύτατα στη συμμετοχή των μαθητών στην εκπαιδευτική διαδικασία και στη διαμόρφωσή της. Πάρα πολλές φορές οι μαθητές είναι εκείνοι που έχουν να εισφέρουν τα περισσότερα και τις πιο ουσιαστικές προτάσεις.

Είναι, κατά τη γνώμη μου, η πιο σοφή ηλικία η εφηβεία, η ηλικία στην οποία δηλαδή αναφέρεται αυτό το νομοσχέδιο. Έτσι εγώ θεωρώ ένα από τα πιο ωραία μου πονήματα ένα άρθρο που έγραψα για την παιδεία ως μαθήτρια της Γ΄ λυκείου. «Ζωή δέσμια» λεγόταν. Το έγραψα στο περιοδικό του σχολείου μας «Το καμίνι». Το διηύθυνε ο Σταύρος Ζουμπουλάκης, ένας εμβληματικός πραγματικά δάσκαλος. «Ζωή δέσμια», και πολλές ζωές είναι δέσμιες από τα ελλείμματα και τις ελλείψεις στη δημόσια παιδεία.

Εμείς, λοιπόν, κύριε Υπουργέ, θα συνεχίσουμε να αναφερόμαστε στις προτάσεις μας για την ενίσχυση της δημόσιας και δωρεάν εκπαίδευσης, προσβάσιμης σε όλα τα παιδιά. Θα συνεχίσουμε να υπερασπιζόμαστε τα δικαιώματα των εκπαιδευτικών.

Εδώ να πω και σε εσάς ότι η Πλεύση Ελευθερίας έχει καταθέσει από τον Δεκέμβριο του 2023 πρόταση νόμου για την επαναφορά του 13ου και 14ου μισθού στον δημόσιο τομέα. Αφορά τους εκπαιδευτικούς αυτή η ενίσχυση και πρέπει και εσείς να πιέσετε προς αυτή την κατεύθυνση, της επαναφοράς δηλαδή ενός κεκτημένου εργασιακού δικαιώματος. Οι συνθήκες στις οποίες παρέχουν τις υπηρεσίες τους οι εκπαιδευτικοί είναι πάρα πολλές φορές συνθήκες αυτοθυσιαστικές και είναι βέβαια συνθήκες που πολλές φορές στερούν από τα παιδιά σε απομακρυσμένες περιοχές την πρόσβαση στον δάσκαλο, την ώρα που τα παιδιά διψούν για εκπαίδευση.

Και ξέρετε, τα παιδιά των πολύ ευάλωτων οικογενειών πολλές φορές διψούν για εκπαίδευση.

Ένα από τα πιο τραυματικά μου βιώματα της τελευταίας περιόδου ήταν όταν ο Δήμος Λιοσίων ξήλωσε το παιδικό δωμάτιο των παιδιών μιας οικογένειας Ρομά, ξήλωσε και το κομπιούτερ από το οποίο παρακολουθούσαν μέσω τηλεκπαίδευσης το σχολείο και επιχείρησε να βγάλει έξω από το σπίτι όλη την οικογένεια.

Κάποια πράγματα πρέπει να είναι απαραβίαστα και η παιδική ηλικία και το παιδί πρέπει να είναι και παραμένει ιερό.

Κύριε Υπουργέ, εμείς θα στηρίξουμε το νομοσχέδιο αυτό, όχι θεωρώντας το τέλειο -θεωρώντας ότι πρέπει πολλά ακόμη να γίνουν- αλλά θεωρώντας ότι σαφώς είναι ένα νομοσχέδιο και μια σύμβαση που θα ωφελήσει παιδιά τα οποία διαφορετικά δεν θα είχαν αυτή την πρόσβαση. Θα ωφελήσει όλα τα παιδιά; Όχι. Και αυτό είναι πρόβλημα. Αυτό, όμως, δεν είναι λόγος να λέμε «να πεθάνει και ο γάιδαρος του γείτονα». Είναι λόγος να πιέζουμε για να ωφεληθούν όλα τα παιδιά.

Εμείς σε αυτό είμαστε ξεκάθαροι και τα είπε και ο εισηγητής μας, ο Διαμαντής Καραναστάσης, που σας επικουρεί το τελευταίο διάστημα και με τις προτάσεις και όλη του τη δουλειά για την καλλιτεχνική εκπαίδευση, για αυτό που δεν έχει γίνει εδώ και δεκαετίες και πρέπει να γίνει. Εμείς θα το πούμε με όλες μας τις δυνάμεις: Δεν θέλουμε την εξίσωση προς τα κάτω. Θέλουμε την εξίσωση προς τα πάνω, αυτό που οι Γάλλοι ονομάζουν «nivellement par le bas». Την ισοπέδωση δηλαδή για να είμαστε όλοι ίσοι με λιγότερα δικαιώματα, το κρίνουμε και το καταγγέλλουμε. Θέλουμε την εξίσωση προς τα πάνω, την ίση πρόσβαση και ελπίζουμε ότι αυτό το πρότυπο, αυτή η πρωτοβουλία θα αποτελέσει την κινητήρια δύναμη, το κίνητρο, το άνοιγμα για περαιτέρω ενίσχυση της δημόσιας εκπαίδευσης, της δημόσιας και δωρεάν εκπαίδευσης σε μια χώρα όπου ακόμη οι ανισότητες είναι τρομακτικές.

Εμείς, λοιπόν, δεν θα σταματήσουμε να είμαστε οι πιο ισχυροί πολέμιοι των πολιτικών της συγκάλυψης, της διαφθοράς, της αδιαφάνειας. Δεν θα σταματήσουμε, όμως και να είμαστε εκείνοι που, όταν υπάρχει κάτι θετικό, θα το στηρίξουμε.

Ως προς αυτό το νομοσχέδιο και προσωπικά, το συζητήσαμε εκτενώς και φυσικά, εκφράστηκαν και επιφυλάξεις. Όλοι έχουμε αγωνίες και γι’ αυτό θέλουμε να θεσμοθετηθεί η διαδικασία της ακρόασης. Θέλουμε να μας πείτε πώς θα διασφαλίσετε τη μεταφορά των μαθητών σε όλα τα σχολεία και σε αυτά, δηλαδή, όπου θα είναι πιο απομακρυσμένα, αλλά και σε όλη την επικράτεια όπου υπάρχει πρόβλημα για τη μεταφορά μαθητών.

Κυρίες και κύριοι, η παιδεία είναι δύσκολο πράγμα: «και πόνου πολλού και χρόνου μακρού και τύχης δείσθαι λαμπράς». Είναι δύσκολο πράγμα και το παράδειγμα της παιδείας. Είναι, επίσης, επίπονη διαδικασία. Δεν είναι τυχαίο ότι η ημιμάθεια, η αμάθεια και η αχρειότητα πολλές φορές συγκροτούν ένα δημόσιο παράδειγμα προς αποφυγή.

Εμείς θα επιμείνουμε στο παράδειγμα προς μίμηση και σας καλούμε, κύριε Υπουργέ, σε αυτήν την διαδικασία να αναλάβετε και άλλες πρωτοβουλίες για τη διαφάνεια, για τη συμμετοχή, να εξασφαλιστεί η ουσιαστική συμμετοχή της εκπαιδευτικής κοινότητας στη λειτουργία αυτών των σχολείων και να εγγυηθείτε τη διαχρονική ενίσχυση των σχολείων αυτών. Δεν ξέρουμε τι θα γίνει μετά τη δωδεκαετία. Εγώ δεν συμφωνώ με το «δεν ξέρουμε».

Θα πρέπει το Δημόσιο να αναλάβει τη συνέχιση της λειτουργίας αυτών των σχολείων μετά τη λήξη της σύμβασης στην περίπτωση που δεν ανανεωθεί. Και είναι και αυτό μια δική μας πρόσκληση προς την πολιτεία.

Κυρίες και κύριοι, σήμερα δεν μιλήσαμε με μαθητές στα θεωρεία. Είναι πάντα πολύ ωραιότερη η ατμόσφαιρα, όταν έχουμε γεμάτα τα θεωρεία. Είναι πάντα σημαντικό και σωστό, όπως τραγούδησε ο Παύλος Σιδηρόπουλος, να υπερασπιζόμαστε τα παιδιά: «Υπερασπίσου το παιδί, γιατί, αν γλιτώσει το παιδί, υπάρχει ελπίδα».

Εμείς για την υπεράσπιση, λοιπόν, των παιδιών είμαστε θετικοί στο νομοσχέδιο.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βέβαια, κύριε Υπουργέ και μετά θα έχει τον λόγο η κυρία Υφυπουργός.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κυρία Πρόεδρε, κυρία Κωνσταντοπούλου, σας άκουσα με πολύ μεγάλη προσοχή, όπως κάνω πάντα -και το γνωρίζετε καλά- και ήθελα να ξεκινήσω, ευχαριστώντας σας για τη στάση του κόμματός σας και τη δική σας προσωπικά για τις εποικοδομητικές προτάσεις, που έχουμε συνολικά σε αυτή τη συζήτηση του νομοσχεδίου ακούσει και εισπράξει από εσάς.

Και το ευχαριστώ είναι ειλικρινές υπό την εξής έννοια: Όταν μια κυβέρνηση θέλει να προκαλέσει τη συναίνεση, οφείλει να συμμετάσχει στη συναίνεση. Και αυτό πρακτικά τι σημαίνει; Σημαίνει ότι οποιαδήποτε πρόταση ακούς από την Αντιπολίτευση, λες ότι προήλθε από εκεί και την υιοθετείς με παρρησία, ακριβώς επειδή αυτή είναι και η βούληση του δωρητή. Θα αδικούσε το Ίδρυμα Ωνάση και τον δωρητή, αν δεν προσπαθούσαμε να δημιουργήσουμε τη μεγαλύτερη δυνατή συνθήκη συναίνεσης σήμερα.

Ακριβώς επειδή θέλουμε να πετύχουμε αυτό το οποίο είπατε ότι σας απασχολεί και στο τέλος της ομιλίας σας, η δωδεκαετία -πρέπει να είναι κάτι το οποίο θα διαρκεί στο διηνεκές- εμείς θα εγγυηθούμε τη διαδικασία, αλλά, όπως μας έχει διαβεβαιώσει και ο κ. Παπαδημητρίου, ο Πρόεδρος του ιδρύματος, όταν το ίδρυμα μπαίνει σε μια τέτοιου τύπου δωρεά και μια τέτοιου τύπου σχέση, όπως έχει αποδειχθεί και στον χώρο της υγείας, αυτό είναι κάτι που διαρκεί πολύ περισσότερο από αυτή την αρχική τοποθέτηση. Η βούληση είναι αυτή. Θα πρέπει, όντως, να αποτυπωθεί στην πορεία. Θα ξεκινήσουμε τώρα, αλλά θα πρέπει στην πορεία, νομίζω, να βρούμε και τους μηχανισμούς να το αποτυπώσουμε.

Και ακριβώς σε αυτό το πνεύμα το οποίο ανέφερα πριν, όπως κάναμε και με την τροπολογία του ΠΑΣΟΚ, που στην πορεία πήγαμε σε ακόμη μεγαλύτερο ποσοστό από αυτό που ήταν η πρόταση, έτσι και εδώ αναφέρατε τρία πράγματα: Διασφάλιση μεταφορών, κοινοβουλευτικές ακροάσεις, μέγιστη δυνατή πρόσβαση των παιδιών των τοπικών κοινωνιών στους ομίλους και στα σύνολα.

Λοιπόν, θα κάνουμε και τα τρία. Ήδη έχω ζητήσει από τους συνεργάτες μου να δούμε αν αυτή η ετήσια αποτίμηση πρέπει να γίνεται κοινοβουλευτικά και μπορούμε να την περάσουμε με μια νομοτεχνική τώρα. Διαφορετικά, θα βρούμε τον μηχανισμό να το κάνουμε αργότερα. Βλέπω ότι και το ίδρυμα το θεωρεί επιβεβλημένο. Αυτός νομίζω ότι θα είναι και ο καλύτερος μηχανισμός για να διασφαλίσουμε και ότι όλα τα άλλα συμβαίνουν και οι μεταφορές και όλα τα υπόλοιπα σημεία.

Θέλουμε να κατακτήσουμε στην παιδεία τη μεγαλύτερη δυνατή συναίνεση και ηθικά, αλλά εγώ θα σας έλεγα και κυρίως ρεαλιστικά. Μόνο έτσι θα μπορέσουν κάποια πράγματα να στεριώσουν στον χρόνο, πέρα από το φάσμα του αμιγώς κοινοβουλευτικού βίου μιας κυβέρνησης. Αυτό είναι και το σωστό για τα παιδιά τα οποία ήταν πριν, αυτό είναι το σωστό για όλους μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κυρία Υφυπουργός έχει τώρα τον λόγο και αμέσως μετά, ο κ. Δημητριάδης έχει ζητήσει τον λόγο.

Θα έχετε τον μισό χρόνο. Έχει μιλήσει ο Πρόεδρός σας.

Κυρία Υπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρία Πρόεδρε, κυρίες και κύριοι συνάδελφοι, νομίζω ότι είναι πάρα πολύ ευχάριστο η λελογισμένη κριτική και οι προσεκτικές τοποθετήσεις να αποδεικνύουν ότι η παιδεία μάς ενώνει, γιατί υπάρχουν πολλά άλλα που μας χωρίζουν.

Νομίζω ότι οι προηγηθείσες τρεις συνεδριάσεις των επιτροπών ανέδειξαν και με άνεση χρόνου τις ρυθμίσεις για το δίκτυο των Δημοσίων Ωνασείων Προτύπων Σχολείων και σε αυτό συνέβαλε πολύ και η τοποθέτηση του Υπουργού, καθώς επίσης και οι απαντήσεις που έδωσε, όπως και η τελευταία που έδωσε στην Πρόεδρο.

Γνωρίζουμε, λοιπόν, όλοι τώρα ότι η σύμβαση που υπεγράφη μεταξύ του Ελληνικού Δημοσίου και του Κοινωφελούς Ιδρύματος «Αλέξανδρος Σ. Ωνάσης» ανοίγει τον δρόμο για την ίδρυση του δικτύου των είκοσι δύο σχολείων, έντεκα γυμνασίων και έντεκα λυκείων. Καθορίζονται οι περιοχές που θα λειτουργήσουν. Διευκρινίζονται τα κριτήρια επιλογής. Και περιγράφεται δεσμευτικά ο στόχος, που είναι να δώσουν σε χιλιάδες μαθητές και μαθήτριες τα εφόδια, τη γνώση και το περιβάλλον που χρειάζονται για να εξελιχθούν. Θα λειτουργούν υπό την επίβλεψη του Υπουργείου μας, σε στενή συνεργασία με τον δωρητή που αναλαμβάνει την κτηριακή αναβάθμισή τους, την αναβάθμιση του εξοπλισμού και την κάλυψη μεγάλου μέρους των λειτουργικών εξόδων, με ωρολόγιο πρόγραμμα όπως των προτύπων, με πρόσθετες καινοτομίες, με ενίσχυση των τοπικών κοινωνιών, με αύξηση της ώσμωσης μεταξύ δημοσίων σχολείων, πανεπιστημίων και ιδρυμάτων, και με τελικό στόχο τη συνολική αναβάθμιση της εκπαίδευσης μέσω της διάχυσης της παιδαγωγικής εμπειρίας.

Με την τροπολογία που κατατέθηκε, διευκρινίζονται και συμπληρώνονται τα διαλαμβανόμενα στη σύμβαση. Υπάρχουν μεταβατικές, συμπληρωματικές και διευκρινιστικές διατάξεις. Όλα αυτά τα ανέφερα περιληπτικά, γιατί είχα την ευκαιρία να τοποθετηθώ στις συνεδριάσεις των επιτροπών και δεν θέλω να κουράσω το Σώμα επαναλαμβάνοντας τις ίδιες διαπιστώσεις. Και εννοείται ότι η αναφορά που έκανα και τώρα και τότε, είναι στις ρυθμίσεις, που υπάρχουν και όχι σε αναφορές συναδέλφων που έγιναν, που φαίνεται ότι δεν διάβασαν προσεκτικά τι διαλαμβάνει η σύμβαση.

Κατατοπιστικότατος, με αποτέλεσμα να διευκολύνει σημαντικά την κατανόηση των όρων της σύμβασης, ήταν ο παρών στην ακρόαση των φορέων Πρόεδρος του Κοινωφελούς Ιδρύματος «Αλέξανδρος Σ. Ωνάσης» κ. Παπαδημητρίου -που είναι παρών και αυτή τη στιγμή- που με τις ειλικρινείς, αναλυτικές και δεσμευτικές απαντήσεις του, όπως έχουν καταγραφεί και στα Πρακτικά, διασκέδασε και απάντησε σε κάθε δικαιολογημένη και σε κάθε ενδεχομένως υπερβολική ανησυχία.

Και δεν καταγράφηκε απλώς η διάθεση το ίδρυμα να βοηθήσει και όχι να παρέμβει, καταγράφηκε η διάθεση να επεκτείνει τη συνεργασία με το Υπουργείο μας, χωρίς, όπως κατηγορηματικά αναφέρθηκε και διαβεβαιώθηκε, να έχει κάποια διάθεση επέμβασης στην εκπαιδευτική διαδικασία και στα θέματα ευθύνης του Υπουργείου. Καμία δωρεά δεν υποκαθιστά τις υποχρεώσεις της πολιτείας να μεριμνά για την παιδεία. Αυτό ειπώθηκε από πολλούς συναδέλφους. Τελευταίος ήταν ο κ. Γερουλάνος. Θα συμφωνήσουμε απόλυτα. Αλλά και κανένας δωρητής δεν αξίζει τέτοια αντιμετώπιση για τις αιτιάσεις τις οποίες άκουσε σήμερα στην Ελληνική Βουλή ο εκπρόσωπος του ιδρύματος.

Στην επιθυμία του Υπουργείου μας να έχουμε ένα σχολείο που να διαμορφώνει μαθητές και μαθήτριες με δυναμική, ανεξάρτητη, υπεύθυνη προσωπικότητα, που θα στηρίζονται αφενός στην ανθρωπιστική καλλιέργεια και αφετέρου στην ουσιαστική γνώση των σύγχρονων τεχνολογικών επιτευγμάτων, εννοείται με τη σωστή κοινωνικά, περιβαλλοντικά, εργασιακά και πολιτισμικά χρήση τους, η συνεργασία αυτή είναι πολύτιμη. Πρέπει να εξασφαλίσουμε στα παιδιά μας στέρεη μελλοντική προοπτική σε ένα σύγχρονο περιβάλλον, που εξελίσσεται ραγδαία και ανατρεπτικά, που απαιτεί ισορροπίες ανάμεσα στις σύγχρονες εξελίξεις και στην επιτακτική ανάγκη διατήρησης των πάντα επίκαιρων ανθρωπιστικών αρχών και αξιών.

Το «μέτρον άριστον» και το «μηδέν άγαν» δεν έχουν να κάνουν μόνο με την παιδεία που δίνουμε στα παιδιά μας, έχουν να κάνουν και με τη δική μας συμπεριφορά είτε υποστηρίζουμε είτε απορρίπτουμε τέτοιες πρωτοβουλίες. Και αναφέρομαι σε συναδέλφους που επαινούν την παιδεία, αλλά με πολλή ευκολία την εγκατέλειψαν για να στραφούν στην πολιτική.

Γι’ αυτό άλλωστε κανείς από τους ομιλητές μας -και αυτό το λέω επειδή κατηγορηθήκαμε από κάποιον συνάδελφο ότι διαχειριστήκαμε με υπερβολή αυτή τη δωρεά- δεν διατύπωσε μεγαλοστομίες, όπως verbatimτο αναφέρω: «Εδώ δεν μιλάμε ουσιαστικά μόνο για μια δωρεά η οποία προσφέρεται από ένα ίδρυμα όπως το Ωνάσειο, αλλά για μια σαφή πολιτική θέση του ιδρύματος». Δεν χρησιμοποιήσαμε, λοιπόν, πομπώδεις διατυπώσεις, αλλά με πληρότητα και ειλικρίνεια, με τις διευκρινιστικές και μεταβατικές διατάξεις που θα κυρώσει η σημερινή Βουλή, αποδώσαμε τις δικές μας προθέσεις, καταγράψαμε τις δικές μας ευθύνες, καθώς και τις αντίστοιχες δεσμεύσεις του δωρητή.

Η ζήτηση που υπάρχει από χιλιάδες οικογένειες να φοιτήσουν τα παιδιά τους στα πρότυπα σχολεία, σχολεία ποιότητας και αριστείας στη δημόσια εκπαίδευση, η ζήτηση αυτή αποδεικνύει την ορθότητα της απόφασης για την ίδρυση δικτύου πρότυπων σχολείων και την ενίσχυσή τους με τα ΔΗΜ.Ω.Σ.. Η δε δέσμευση του Υπουργείου και του δωρητή να ενισχύσουν την προετοιμασία των μαθητών δωρεάν, ανακουφίζει την ελληνική οικογένεια.

Και καταλήγοντας, δεν θέλω να πω ότι πρέπει να ενθαρρύνουμε τα παιδιά να προσπαθούν να πετύχουν δύσκολους στόχους, να μην τα αποτρέπουμε από τον φόβο μιας πιθανής αποτυχίας. Θα μάθουν από την αποτυχία τους. Και, αν θέλουν, θα προσπαθήσουν ξανά. Ακόμη και αν δεν φτάσουν στον τελικό τους στόχο να εισαχθούν σε ένα από τα σχολεία, θα έχουν δυναμώσει σε γνώσεις αλλά και σε θάρρος, για να αντιμετωπίσουν τις προκλήσεις στο μέλλον. Τα λόγια αυτά δεν είναι δικά μου, είναι της μητέρας μιας υποψήφιας που ενίσχυσε με αυτό τον τρόπο τα παιδιά της.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Δημητριάδης. Και αμέσως μετά θα συνεχίσουμε με συναδέλφους Βουλευτές.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω και εγώ με μια σύντομη αναφορά στη «μαύρη επέτειο» των Ιμίων.

Πριν από είκοσι εννιά χρόνια, κυρίες και κύριοι συνάδελφοι, η Ελλάδα υπέστη μια εθνική ταπείνωση, όταν εμείς επί πρωθυπουργίας Κωνσταντίνου Σημίτη υποχωρήσαμε έναντι Τούρκων, και δόθηκε μάλιστα και μια ατιμωτική εντολή υποστολής της ελληνικής σημαίας εντός ελληνικού εδάφους, για πρώτη φορά από τον Β΄ Παγκόσμιο Πόλεμο, από τη γερμανική κατοχή. Αυτή, λοιπόν, η εθνική ταπείνωση ξεκίνησε με αμφισβήτηση του Αιγαίου από τους Τούρκους και τις «γκρίζες ζώνες», πράγμα το οποίο εμείς δεν το ξεχνάμε και θα θέλαμε με αφορμή αυτό να πούμε ότι κάποια στιγμή θα πρέπει να σταματήσει το φοβικό σύνδρομο έναντι των Τούρκων και θα πρέπει η Ελλάδα να ασκήσει τα κυριαρχικά της δικαιώματα στο Αιγαίο, να ασκήσουμε επιτέλους το Διεθνές Δίκαιο και να επεκτείνουμε τα χωρικά μας ύδατα στα δώδεκα ναυτικά μίλια. Πρέπει να γίνει.

Εκείνη η βραδιά βέβαια είχε και μια φωτεινή αναλαμπή, αυτή του ηρωισμού των τριών αξιωματικών, του Καραθανάση, του Γιαλοψού και του Βλαχάκου, οι οποίοι έπεσαν υπέρ πατρίδος, εν ώρα καθήκοντος. Αυτούς, λοιπόν, τους ανθρώπους θα πρέπει να τους τιμάμε και να μην τους ξεχνάμε. Και μάλιστα θα ήθελα να πω πως κάποια στιγμή θα πρέπει να γίνει μια έρευνα για το πώς έπεσε το ελικόπτερο, διότι υπάρχουν πολλές μαρτυρίες ότι κατερρίφθη, και θα πρέπει να διερευνηθεί. Αυτό για μας είναι εθνικό χρέος. Και θα πρέπει κάθε πόλη να έχει και μια πλατεία προς τιμήν αυτών των ηρώων που θυσιάστηκαν για το εθνικό συμφέρον, προασπιζόμενοι την Ελλάδα και μόνον αυτή.

Δεύτερον, επειδή μιλάμε για εθνικά θέματα, θέλω να πω το εξής. Συμπληρώνονται αυτή την περίοδο επτά χρόνια από τα μεγάλα συλλαλητήρια για το μακεδονικό, εναντίον της Συμφωνίας των Πρεσπών. Λίγες ημέρες πριν, λοιπόν, το κόμμα Νίκη κατέθεσε μια πρόταση για καταγγελία της Συμφωνίας των Πρεσπών. Εμείς, λοιπόν, πιστοί στο πνεύμα των συλλαλητηρίων και εναντίον της Συμφωνίας των Πρεσπών, προσυπογράφουμε αυτό το αίτημα -έχουμε και πέντε υπογραφές, κυρίες και κύριοι συνάδελφοι- και ζητάμε επίσης από το Υπουργείο Εξωτερικών να καταγγείλει αυτή την επαίσχυντη συμφωνία, μια συμφωνία επιζήμια, μια συμφωνία που οι Σκοπιανοί την έχουν κάνει πραγματικά κουρελόχαρτο και μας εμπαίζουν παραβιάζοντάς την.

Μάλιστα, ο κ. Μίτσκοσκι, ο νέος Πρωθυπουργός των Σκοπίων, δηλώνει συνεχώς Μακεδών και τίποτα άλλο, και λέει συνεχώς για Μακεδονία. Πρέπει να σταματήσει ο εμπαιγμός. Αυτή η συμφωνία πρέπει να καταγγελθεί και να ακυρωθεί. Γι’ αυτόν τον λόγο εμείς στηρίζουμε το αίτημα του κόμματος Νίκη. Και δεν το κάνουμε μικροκομματικά. Θεωρούμε πως στα εθνικά ζητήματα δεν υπάρχει μικροκομματικό συμφέρον, υπάρχει εθνικό συμφέρον, και αυτό υπερέχει έναντι των κομμάτων.

Λοιπόν, τώρα θα περάσω και λίγο στα Τέμπη. Επειδή ειπώθηκε πως θα πρέπει να γίνει σύσταση προανακριτικής, θέλω να πω ότι εμείς, το κόμμα των Σπαρτιατών, καλωσορίζουμε οποιαδήποτε πρόταση για σύσταση προανακριτικής επιτροπής. Να γνωρίζουν λοιπόν όλοι οι συνάδελφοι εδώ μέσα πως όποια πολιτική δύναμη επιθυμεί να συγκεντρώσει τριάντα υπογραφές, έχει πέντε υπογραφές δικές μας. Διότι εμείς από την αρχή είχαμε πει πως πρέπει αυτό το έγκλημα να διαλευκανθεί και να έρθουν όλα στο φως, διότι για εμάς είναι πάρα πολύ σημαντικό να αποδοθεί δικαιοσύνη στη μνήμη των θυμάτων των Τεμπών. Εδώ, μάλιστα, ήθελα να πω πως θεωρώ απαράδεκτο να γίνονται λεκτικές επιθέσεις εναντίον συγγενών των θυμάτων των Τεμπών, διότι αυτοί οι άνθρωποι έχουν χάσει τους δικούς τους, είναι χαροκαμένοι και δεν θα πρέπει να τους επιτιθέμεθα, πρέπει να σεβόμαστε και τη μνήμη των θυμάτων, αλλά και τον πόνο των συγγενών.

Τώρα θα αναφερθώ και λίγο στο νομοσχέδιο. Όπως είπε και ο αγορητής μας, δεν είμαστε ενάντια σε δωρεές προς το ελληνικό κράτος από οποιοδήποτε ίδρυμα. Και για αυτόν τον λόγο είχαμε υπερψηφίσει πριν από λίγες μέρες τη δωρεά του Ιδρύματος Νιάρχος για το ΕΚΑΒ. Είχαμε πει, όμως, πως αυτή η δωρεά του Ιδρύματος Ωνάση, ουσιαστικά θα γίνει σε λίγα σχολεία και θα δημιουργήσει μια ανισότητα στα δημόσια σχολεία, θα δημιουργήσει δηλαδή σχολεία δύο ταχυτήτων. Εμείς δεν το επιθυμούμε αυτό.

Εμείς θέλουμε να αναβαθμιστούν όλα τα δημόσια σχολεία. Μάλιστα, ο αγορητής μας, ο κ. Κόντης, είχε προτείνει πως καλό θα είναι το Ίδρυμα Ωνάση, εφόσον θέλει να κάνει μια δωρεά, να δώσει αυτά τα χρήματα στα σχολεία των ΑΜΕΑ, στα ειδικά σχολεία, να δώσει σε σχολεία για παιδιά που έχουν αυτισμό. Να βοηθήσει παιδιά που έχουν σοβαρά προβλήματα. Ας γίνει έτσι. Ας γίνει πιο δίκαια. Με το να ενισχύσουμε μόνο κάποια σχολεία και να αφήσουμε τα υπόλοιπα χωρίς ενίσχυση, τι θα συμβεί; Ουσιαστικά, θα δημιουργήσει μια ανισότητα και σχολεία δύο ταχυτήτων. Αυτό για εμάς είναι άδικο.

Δεν απαξιώνουμε τις δωρεές. Μάλιστα, έχουμε πει πολλές φορές ότι ο ιδιωτικός τομέας και οι εθνικοί ευεργέτες στο παρελθόν έχουν βοηθήσει την Ελλάδα. Θα πρέπει, όμως, να γίνει με σωστό τρόπο, να υπάρξει μια σωστή κατανομή των κονδυλίων. Γι’ αυτό μάλιστα και ο Δήμαρχος Κορδελιού κ. Αλεξανδρίδης είχε αναφέρει πως δέχεται τις δωρεές, αρκεί όμως να λυθεί το πρόβλημα της σχολικής στέγης που είναι πάρα πολύ σοβαρό σε πάρα πολλούς δήμους.

Μάλιστα, επειδή άκουσα τον κύριο Υπουργό να λέει ότι δεν υπάρχουν υποβαθμισμένες περιοχές, να πω ότι, κύριε Υπουργέ, αν θέλετε κάποια στιγμή, επειδή έχω ζήσει στη δυτική Θεσσαλονίκη, μπορούμε να πάμε στον Δενδροπόταμο Θεσσαλονίκης και σε άλλες περιοχές της δυτικής Θεσσαλονίκης που δυστυχώς υπάρχει υποβάθμιση και το έχω ζήσει από πρώτο χέρι, γιατί έχω ζήσει στο Κορδελιό.

Γι’ αυτό, λοιπόν, θα ήθελα να πω ότι εμείς δεν θα υπερψηφίσουμε το νομοσχέδιο. Δεν θεωρούμε αρνητικό το να γίνονται δωρεές, όμως θα πρέπει να γίνονται λελογισμένα και να υπάρχει ίση κατανομή των κονδυλίων.

Αυτά ήθελα να πω και ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Κυριαζίδη από τη Νέα Δημοκρατία.

Θα μιλήσει ακόμα ένας συνάδελφος Βουλευτής και αμέσως μετά έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Αύριο είναι η εορτή των Τριών Ιεραρχών, εορτασμός των σχολείων και βεβαίως συμπίπτει με τη συζήτηση ενός νομοσχεδίου με ιδιαίτερο περιεχόμενο.

Κύριε Υπουργέ, συναδέλφισσες και συνάδελφοι, το συζητούμενο νομοσχέδιο φέρει μια καινοτόμα και μοναδική μέχρι και σήμερα πρωτοβουλία ενός συνεργατικού σχήματος μεταξύ του Ελληνικού Δημοσίου και του Ιδρύματος Ωνάση για τη δημιουργία είκοσι δύο σχολείων δευτεροβάθμιας εκπαίδευσης, έντεκα γυμνασίων και έντεκα γενικών λυκείων που θα λειτουργήσουν σε διάφορες περιοχές της ελληνικής επικράτειας που είναι αντιμέτωπες με οικονομικής και κοινωνικής φύσης προκλήσεις. Οφείλουμε, βεβαίως, για μια ακόμη φορά να εκφράσουμε την ευαρέσκειά μας στο Ίδρυμα Ωνάση, το οποίο προχώρησε σε μια σεβαστού ύψους δωρεά προς όφελος των λιγότερο προνομιούχων συμπολιτών μας και οφείλουμε να το αναγνωρίσουμε.

Πρόκειται για μια δωρεά συνολικού ύψους 160 εκατομμυρίων ευρώ, η οποία θα καλύψει την κτιριακή αναβάθμιση και τον εξοπλισμό υφιστάμενων κτιριακών υποδομών των δώδεκα σχολικών μονάδων. Ήδη με το πρόγραμμα «Μαριέττα Γιαννάκου» από πλευράς του Υπουργείου υπάρχει διασφάλιση για αναβάθμιση των κτιριακών υποδομών των σχολικών κτιρίων της πατρίδος μας ύψους 250 εκατομμυρίων, όπως τονίστηκε και από πλευράς της κυρίας Υφυπουργού. Παράλληλα, θα καλύπτει την πρόσθετη αμοιβή των εκπαιδευτικών για την πέραν του ωραρίου τους απασχόληση, όπως και τις δαπάνες για την επιμόρφωση ως προς τις σύγχρονες εκπαιδευτικές μεθόδους που θα πρέπει να ισχύσουν σε όλα τα σχολεία. Επίσης, τα σχολεία αυτά θα τελούν υπό την επίβλεψη του Υπουργείου Παιδείας, Θρησκευμάτων και Αθλητισμού σε στενή συνεργασία με το Ίδρυμα Ωνάση.

Τα Δημόσια Ωνάσεια Σχολεία θα λειτουργήσουν με πυξίδα τη δομή, τη λειτουργία και το ωρολόγιο πρόγραμμα των πρότυπων και πειραματικών σχολείων, που ήδη έχουμε φροντίσει να αυξήσουμε την παρουσία τους ανά την επικράτεια. Η εισαγωγή γίνεται με αξιοκρατικά κριτήρια, ύστερα από γραπτές εξετάσεις γνώσεων και τεστ δεξιοτήτων, ενώ η φοίτηση θα είναι απολύτως δωρεάν για όλους τους μαθητές. Ιδιαίτερη συνεισφορά στη διαμόρφωση μιας σύγχρονης, σφαιρικής και ολοκληρωμένης παιδείας θα έχουν οι «Όμιλοι» και τα «Σύνολα» με πρόσθετες δραστηριότητες σε αντικείμενα, όπως οι θετικές και ανθρωπιστικές επιστήμες, η εκμάθηση ξένων γλωσσών, οι τέχνες, ο πολιτισμός και ο αθλητισμός, αναβαθμίζοντας τη συνολική μαθησιακή εμπειρία. Το όραμα και ο προγραμματισμός του νομοσχεδίου για τα Δημόσια Ωνάσεια Σχολεία είναι ότι δεν θα αποτελέσουν μεμονωμένες και απομονωμένες εκπαιδευτικές νησίδες, αλλά θα υπάρχει δημιουργική αλληλεπίδραση με τους μαθητές άλλων σχολείων της ίδιας περιοχής, ιδιαίτερα με τη συμμετοχή τους στους «Ομίλους» και τα «Σύνολα».

Κρίσιμο στοιχείο για την εκκίνηση αυτού του θεσμού είναι και τα κριτήρια επιλογής των σχολείων που θα μετασχηματιστούν σε Ωνάσεια. Θεμελιώδες κριτήριο επιλογής είναι η ενίσχυση περιοχών που αντιμετωπίζουν κοινωνικές και οικονομικές προκλήσεις. Παράλληλα, δεν θα έπρεπε να βρίσκονται άλλα πρότυπα ή πειραματικά σχολεία στη γύρω περιοχή, ενώ ρόλο έπαιξε η γεωγραφική εγγύτητα των γυμνασίων και των λυκείων που επελέγησαν, ώστε να διευκολύνεται η μεταξύ τους συνεργασία, όπως η συνεργασία με ερευνητικά κέντρα και ανώτατα εκπαιδευτικά ιδρύματα.

Η ίδρυση των Δημοσίων Ωνασείων Σχολείων στις περιοχές με αυτόν τον ιδιαίτερο χαρακτήρα, πέραν της εκπαιδευτικής αποστολής, αποτελεί ένα γεγονός με ευρύτερες και βαθύτερες κοινωνικές προεκτάσεις. Λαμβάνοντας υπ’ όψιν την αύξηση των κρουσμάτων βίας και παραβατικής συμπεριφοράς μεταξύ των νέων που βρίσκονται ακόμη σε σχολική ηλικία, τα σχολεία αυτά με το σύνολο των επιμορφωτικών και ψυχαγωγικών δράσεών τους θα αποτελέσουν φάρους που θα αντανακλούν τις αξίες της γνώσης, της μάθησης, των ίσων ευκαιριών και της άμιλλας στο σύνολο του νεανικού πληθυσμού της περιοχής. Σκοπός τους είναι να προσελκύσουν όλους τους νέους και να τους εντάξουν σε ένα περιβάλλον και μια νοοτροπία όπου η μάθηση, η εξέλιξη δεξιοτήτων, ο σεβασμός προς τον συνάνθρωπο και η ευγένεια είναι αξίες που θα κάνουν κάτι το ξεχωριστό.

Έχουμε βαθιά πίστη και ακλόνητη πεποίθηση ότι ο θεσμός των Δημοσίων Ωνασείων Σχολείων θα στεφθεί σύντομα με απόλυτη επιτυχία, αλλά και σταδιακά θα επεκταθεί και σε άλλες, περισσότερες περιοχές και ενότητες που αντιμετωπίζουν τις ίδιες ή και επιπρόσθετες προκλήσεις και ζητήματα όπως ο τόπος μου, η Δράμα. Επιπρόσθετα, πιστεύουμε ότι θα αποτελέσουν την αφορμή, ώστε να υπάρξουν και άλλα ιδρύματα και δωρητές, εντός και εκτός της χώρας, που θα αναλάβουν αντίστοιχες πρωτοβουλίες. Κατά τη διάρκεια των συζητήσεων στην επιτροπή και όταν κλήθηκαν βεβαίως και οι φορείς, αναφέρθηκε από πλευράς μου ότι υπάρχουν ανάλογα ιδρύματα που συνεισέφεραν στην παιδεία, το Μπενάκειο, το Μαράσλειο, το Αβερώφειο, το Ζάννειο, το Ιωαννίδειο, τα οποία, αν θέλετε, αποτέλεσαν ένα παράδειγμα.

Βεβαίως, πλέον έχουμε ένα καινούργιο σύστημα, θα έλεγα, που προσφέρεται από πλευράς του Ωνασείου. Οφείλουμε να ευχαριστήσουμε και τον παριστάμενο Πρόεδρο του Ωνασείου, τον κ. Παπαδημητρίου. Αναφέρομαι δε στο ότι υπήρξαν και παρατηρήσεις και επεμβάσεις από πλευράς των φορέων, οι οποίες έγιναν αποδεκτές. Ήταν παρατηρήσεις που είχαν να κάνουν με την εντοπιότητα, με τη μεταφορά των μαθητών, όπως και τα χρονικά όρια που θα συνεχίσει η συνεισφορά από πλευράς του Ωνασείου Ιδρύματος.

Βεβαίως, είμαι υποχρεωμένος, κύριε Πρόεδρε, να καταθέσω και δημοσιεύματα του τοπικού Τύπου της Δράμας, όπου γίνεται έκκληση έτσι ώστε επιτέλους και η Δράμα να αποτελέσει ένα στοιχείο, προκειμένου να υπάρξουν ιδρύματα αντίστοιχα και ανάλογα και από πλευράς του Ωνασείου, καθότι μέχρι σήμερα δεν υπήρξε ούτε πρότυπο ούτε κάτι αντίστοιχο που να βοηθάει την παιδεία στον τόπο μου.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προς δε οφείλω να σημειώσω ότι υπήρξε και ένας έλεγχος και των Βουλευτών του τόπου μου, αλλά και της αυτοδιοίκησης και του Α΄ και του Β΄ βαθμού, διότι δεν υπήρξε από πλευράς μας ένα ενδιαφέρον. Επειδή παρακολουθούσαμε και υπήρξαν αντιδράσεις από διάφορους τόπους και νομούς της χώρας μας ότι δεν επιθυμούν, κυρία Υφυπουργέ, την ίδρυση αντιστοίχων ιδρυμάτων και λειτουργιών, θα ήθελα να πω ότι στην Δράμα είναι ευπρόσδεκτα. Αναφέρομαι και στον παριστάμενο Πρόεδρο του Ωνασείου.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Ιωάννης Γιώργος από τη Νέα Δημοκρατία.

Μετά μπορεί να μιλήσει ο κ. Κωνσταντινίδης στη θέση του κ. Κουλκουδίνα.

**ΙΩΑΝΝΗΣ ΓΙΩΡΓΟΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αξιότιμη κυρία Υφυπουργέ, κυρίες και κύριοι συνάδελφοι, το παρόν νομοσχέδιο πραγματεύεται την ίδρυση δικτύου Δημόσιων Ωνάσειων Σχολείων, ένα φιλόδοξο εγχείρημα συνεργασίας του Ελληνικού Δημοσίου με το Ίδρυμα Ωνάση.

Η σύμβαση δωρεάς για τη δημιουργία των Δημόσιων Ωνάσειων Σχολείων υπεγράφη πρόσφατα και φιλοδοξεί με σεβασμό στις αρχές λειτουργίας του δημόσιου σχολείου να φέρει στον χώρο της δημόσιας παιδείας την καινοτομία που έφερε στον χώρο της υγείας με το Ωνάσειο Νοσοκομείο.

Ο Αριστοτέλης Ωνάσης συγκαταλέγεται στους σύγχρονους ευεργέτες και το Ίδρυμα Ωνάση εδώ και πενήντα χρόνια έχει καταγράψει ένα εξαιρετικά πλούσιο κοινωφελές έργο, που υποστηρίζει την ανάπτυξη και την εξέλιξη του ανθρώπου μέσα από πρωτοποριακές δράσεις στην παιδεία, την υγεία και τον πολιτισμό. Ειδικά δε όταν αυτό το κοινωφελές έργο στοχεύει σε ομάδες πληθυσμού που βιώνουν μια δύσκολη καθημερινότητα, τότε έχει ακόμη μεγαλύτερη αξία.

Τι είναι τα Δημόσια Ωνάσεια Σχολεία και πώς θα λειτουργούν; Έχει ακουστεί κατά κόρον ότι πρόκειται για είκοσι δύο υφιστάμενα σχολεία -δώδεκα γυμνάσια και δώδεκα λύκεια, γενικά λύκεια-, τα οποία με χρηματοδότηση του ιδρύματος θα μετατραπούν σε Δημόσια Ωνάσεια Σχολεία υπό την εποπτεία του Υπουργείου Παιδείας.

Οι μαθήτριες και μαθητές, που κατά την έναρξη λειτουργίας των Δημόσιων Ωνάσειων Σχολείων θα φοιτούν στη δεύτερη και την τρίτη τάξη του γυμνασίου και του λυκείου, παραμένουν και ολοκληρώνουν τη φοίτησή τους σε αυτά. Ο συνολικός αριθμός δε των μαθητών και μαθητριών των ΔΗΜ.Ω.Σ. θα φτάσει τις έξι χιλιάδες ανά έτος και πάνω από είκοσι δύο χιλιάδες με ορίζοντα μια δωδεκαετία.

Προσπαθούμε, όπως διαφαίνεται από τα παραπάνω, ειδικά τα δύο πρώτα χρόνια να μην επέλθει κανένα είδος αναστάτωσης στη μαθητική κοινότητα, απεναντίας να υπάρξει μια ομαλή προσαρμογή στο νέο καθεστώς λειτουργίας των σχολείων.

Σε ποιες περιοχές θα λειτουργήσουν; Επελέγησαν οι περιοχές. Από το σύνολο των είκοσι δύο σχολείων, τα δέκα θα λειτουργήσουν στην Περιφέρεια της Αττικής και τα δώδεκα στην υπόλοιπη Ελλάδα. Στη Θεσσαλονίκη οι περιοχές που επελέγησαν είναι η Ξηροκρήνη και ο Εύοσμος. Στην υπόλοιπη Ελλάδα θα τα υποδεχθούν η Κοζάνη, η Ξάνθη, η Ρόδος και το Ηράκλειο και στην Αττική περιοχές σχετικά υποβαθμισμένες, όπως ο Κολωνός, το Μενίδι, το Πέραμα, το Περιστέρι.

Βασικό κριτήριο επιλογής ήταν η ενίσχυση περιοχών που αντιμετωπίζουν κοινωνικές και οικονομικές προκλήσεις και έχουν πληθυσμό άνω των εβδομήντα χιλιάδων κατοίκων. Προϋπόθεση ήταν, επίσης, να μην υπάρχουν άλλα πρότυπα ή πειραματικά σχολεία σε κοντινή απόσταση, ενώ ρόλο έπαιξε και η γεωγραφική εγγύτητα των γυμνασίων και λυκείων που επελέγησαν, ώστε να διευκολύνεται η μεταξύ τους συνεργασία, καθώς και η συνεργασία με τα ανώτατα εκπαιδευτικά ιδρύματα και τα ερευνητικά κέντρα.

Ο στόχος των ΔΗΜ.Ω.Σ. ποιος είναι; Μεταξύ άλλων είναι η υλοποίηση των αρχών και κατευθύνσεων του σύγχρονου σχολείου του 21ου αιώνα με έμφαση στις ανθρωπιστικές, θετικές και κοινωνικές επιστήμες και τις καλές τέχνες, η παροχή υψηλής δημόσιας δωρεάν παιδείας, η προαγωγή της επιστημονικής έρευνας στην εκπαίδευση και της εφαρμογής της στην πράξη, η προαγωγή της κατάρτισης των μαθητών στην ψηφιακή τεχνολογία και την τεχνητή νοημοσύνη, η προαγωγή της δημιουργικότητας, της καινοτομίας και της αριστείας τόσο μέσω του υποχρεωτικού ημερήσιου προγράμματος όσο και με τη δημιουργία των ομίλων και συνόλων.

Και πώς θα εισάγονται οι μαθητές και οι μαθήτριες; Μετά και την υπουργική τροπολογία που κατατέθηκε προβλέπεται ειδική μέριμνα για τους υποψήφιους μαθητές που προέρχονται από την περιοχή στην οποία λειτουργεί το ΔΗΜ.Ω.Σ., προκειμένου να διαμορφωθεί η τελική κατάταξη. Η συμμετοχή στις εισαγωγικές εξετάσεις δε επιτρέπεται ανεξάρτητα από τον τόπο διαμονής του μαθητή εντός της ίδιας περιφερειακής διεύθυνσης εκπαίδευσης στην οποία βρίσκεται το σχολείο.

Ωστόσο, προς εξυπηρέτηση του σκοπού της σύμβασης δωρεάς, δηλαδή της λειτουργίας του Δικτύου Δημόσιων Ωνάσειων Σχολείων σε περιοχές που αντιμετωπίζουν κοινωνικές και οικονομικές προκλήσεις, για την τελική κατάταξη προβλέπεται ελάχιστο ποσοστό εισαγωγής επί τη βάσει του γεωγραφικού παράγοντα, κατ’ ελάχιστον 40%, κατ’ ανώτερο στο 60%. Με τον τρόπο αυτό χωρίς να παραβιάζεται η διαγωνιστική διαδικασία, η οποία στηρίζεται στις βασικές αρχές λειτουργίας των δημόσιων πρότυπων σχολείων, δίνεται η δυνατότητα σε ικανό αριθμό μαθητών της περιοχής που επιλέχτηκε ως έδρα του ΔΗΜ.Ω.Σ. να φοιτήσουν στο σχολείο του τόπου διαμονής τους. Επίσης, υποστηρίζεται ο θεσμός της οικογένειας, καθώς προβλέπεται να μη φοιτούν σε διαφορετικές σχολικές μονάδες αδέρφια, γεγονός το οποίο προκαλεί σημαντική οικονομική επιβάρυνση στον προϋπολογισμό της οικογένειας.

Γνωρίζουμε ποιες είναι οι υποχρεώσεις του Ωνασείου Ιδρύματος και γνωρίζουμε ότι συνεισφέρει οικονομικά με τη στήριξή του και οι δήμοι κάνουν ακριβώς το ίδιο.

Ποιες είναι οι υποχρεώσεις του Ελληνικού Δημοσίου; Πέρα από τη δωρεά του Ιδρύματος Ωνάση, το χρηματοδοτικό πλαίσιο του ΔΗΜ.Ω.Σ. θα είναι ίδιο με αυτό των πρότυπων σχολείων. Η μισθοδοσία του εκπαιδευτικού και διοικητικού προσωπικού θα καλύπτεται από το Υπουργείο Παιδείας και τα πάγια λειτουργικά έξοδα από τους δήμους στους οποίους ανήκουν.

Κυρίες και κύριοι συνάδελφοι, η πρωτοβουλία των Δημόσιων Ωνάσειων Σχολείων απαντά στη διαρκώς αυξανόμενη ζήτηση για πρότυπα και πειραματικά σχολεία στην Ελλάδα. Καθημερινά γινόμαστε δέκτες τέτοιων αιτημάτων από γονείς μαθητών ιδίως απομακρυσμένων περιοχών. Ίσως στο μέλλον θα πρέπει να δούμε επέκταση αυτής της πρωτοβουλίας σε περιοχές, όπως αυτές του δικού μου νομού, της βορειοανατολικής Χαλκιδικής, από την οποία προέρχομαι και είναι συν τοις άλλοις και η πατρίδα του Αριστοτέλη.

Ως μαθητές κάποτε διψούσαμε για τέτοιες ευκαιρίες αναζητώντας τρόπους διαφυγής από το δύσκολο περιβάλλον στο οποίο ζούσαμε, αναζητώντας δε ένα καλύτερο μέλλον. Και σήμερα, όμως, οι ελληνικές οικογένειες αναζητούν εκπαιδευτικές μονάδες υψηλής ποιότητας που προάγουν την αριστεία και την καινοτομία, με αποτέλεσμα οι αιτήσεις να ξεπερνούν κατά πολύ τις διαθέσιμες θέσεις. Την τάση αυτή καταδεικνύει το γεγονός ότι μόνο το 2024 κατατέθηκαν περισσότερες από είκοσι χιλιάδες τριακόσιες αιτήσεις για περίπου τέσσερις χιλιάδες οχτακόσιες διαθέσιμες θέσεις σε πρότυπα και πειραματικά σχολεία.

Τέλος, κυρίες και κύριοι συνάδελφοι, η δημιουργία των είκοσι δύο Δημόσιων Ωνάσειων Σχολείων στοχεύει στη δημιουργία ενός δυναμικού και σύγχρονου εκπαιδευτικού περιβάλλοντος που προάγει την ίση πρόσβαση, την αριστεία και την καινοτομία.

Για τους ανωτέρω λόγους σας καλώ να ψηφίσετε το υπό συζήτηση νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γιαννούλης και μετά ο κ. Κωνσταντινίδης. Μετά θα μιλήσουν δύο Βουλευτές ή τρεις και μετά θα μιλήσει κάποιος άλλος Κοινοβουλευτικός Εκπρόσωπος και συγκεκριμένα ο κ. Βορύλλας.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θέλω να ξεκινήσω λέγοντας ότι προσυπογράφω όλα όσα ανέπτυξε η Πρόεδρος της Πλεύσης Ελευθερίας για το ιδανικό της παιδείας, για την αξία της γνώσης, αλλά και για τις θεμελιώδεις δημοκρατικές αξίες της ισηγορίας, της ισότητας, της ισονομίας, που πρέπει να ξεκινούν και να αντιστοιχίζονται κυρίως στην εκπαίδευση.

Δεν αφορά εσάς, κυρία Πρόεδρε, αλλά θα αποφύγω τη σειρήνα του διαγωνισμού κολακείας προς χορηγούς, ευεργέτες, ιδρύματα και φορείς, οι οποίοι συμβάλλουν με βάση τις καλές προθέσεις τους, κάτι που έχει άμεση σχέση και με την τέχνη, το θέατρο, την έκφραση, όπου η καλή πρόθεση είναι η καλύτερη εγγύηση για το καλύτερο δυνατό αποτέλεσμα.

Αυτό γιατί το λέω; Γιατί στη δημοσιογραφική μου πορεία, μικρή ή μεγάλη, είχα την τύχη και την ευκαιρία να συζητήσω με ανθρώπους, των οποίων το απόσταγμα της εμπειρίας και της διαδρομής τους συνοψίζεται σε κάτι που είπε ίσως πιο χαρακτηριστικά ο Γιώργος Βέλτσος. Όταν έμπαινε στα αμφιθέατρα απευθυνόμενος στους φοιτητές του, έλεγε -υπήρχε ένας θρύλος για έναν καθηγητή δυσνόητο πολλές φορές, ακατανόητο, δύσκολο άνθρωπο- κάτι χαρισματικά σπουδαίο. Έλεγε: «Κοιτάξτε να δείτε. Εγώ δεν βρίσκομαι εδώ για να κατέβω στο επίπεδό σας. Εγώ βρίσκομαι εδώ για να ανέβετε εσείς στο δικό μου επίπεδο».

Και αυτό είναι αν θέλετε το ισχυρότερο σημείο κριτικής που ασκούμε στο συγκεκριμένο νομοσχέδιο, όχι γιατί θεωρούμε ότι είναι παραβατική ή εκφυλιστική συνεργασία της ελληνικής πολιτείας με το Ίδρυμα «Αλέξανδρος Ωνάσης». Τολμώ να πω ότι η κυβέρνηση ΣΥΡΙΖΑ, την οποία με πολύ σθένος και πίστη υπερασπίζομαι, είχε δώσει ένα χαρακτηριστικό δείγμα γραφής για τη συμφωνία που τελικά ναυάγησε σε σχέση με την ένταξη του Νοσοκομείου «Ερρίκος Ντυνάν» στη δημόσια δομή της υγείας σε αυτή τη χώρα.

Κυρία Υπουργέ -και θα ήθελα να απευθυνθώ και προς τον κύριο Υπουργό κ. Πιερρακάκη- επειδή πολλές φορές η τέχνη συνδέεται με την παιδεία, με τον πολιτισμό, με την κουλτούρα, την αισθητική, το όνειρο και το όραμα, δεν φιλοδοξούμε να κάνουμε τους έξυπνους, αλλά μέσα από τα κοινωνικά βιώματά μας, μέσα από μικρές ψηφίδες και κουκίδες της κουλτούρας του καθενός μας επιλέγουμε κάτι που καθορίζει τη ζωή μας.

Εμείς, λοιπόν, σε αυτό το νομοσχέδιο βλέπουμε να λείπει αυτό που μας άφησε ως παρακαταθήκη ο Νίκος Καββαδίας και ο Θάνος Μικρούτσικος για τους ανθρώπους που είναι υποχρεωμένοι, είναι μονόδρομος ζωής να χορεύουν πάνω στο φτερό του καρχαρία. Αυτό σημαίνει ότι θα θέλαμε, πάρα πολύ, να υπερψηφίσουμε το συγκεκριμένο νομοσχέδιο εάν είχε τις προϋποθέσεις και τις πραγματικές δικλείδες ασφαλείας για να μην υπάρχει ή για να μη μεγεθύνεται το στοιχείο της κοινωνικής ανισότητας. Θα θέλαμε πάρα πολύ να ισχύει αυτό που περιέγραψε η κ. Κωνσταντοπούλου, ότι η εξίσωση πρέπει να έχει ανοδική πορεία όχι προς τη μετριότητα ή προς την υποβάθμιση.

Και ξέρετε γιατί δεν το βλέπουμε αυτό; Διότι εμείς θεωρούμε ότι είναι ειλικρινής η στάση και των πολιτών και των καθηγητών που αυτή την ώρα βρίσκονται λίγα μέτρα απέναντί μας στην πλατεία Συντάγματος και λένε, κυρία Μακρή, μερικά απλά πράγματα. Λένε ότι η παιδεία είναι ένα πολιτισμικό και κοινωνικό αγαθό, είναι το οξυγόνο και το αίμα ενός οργανισμού που δεν μπορεί να περιέχει ανισότητες και αδύναμες ευκαιρίες, δεν μπορεί να περιέχει την ταξική και οικονομική διάκριση των μαθητών και των οικογενειών και ότι η πολιτεία θα πρέπει να είναι πολύ ευαίσθητη ακόμη και στις συνεργασίες που προωθεί με ιδρύματα που κατατάσσονται στην καλή πλευρά της ιστορίας, θα πρέπει να μην έχει κενά και ασάφειες.

Αυτή τη στιγμή, κυρία Μακρή, εάν συνομιλήσετε με τους γονείς, τους μαθητές και τους καθηγητές των είκοσι δύο επίδικων σχολείων, θα σας πουν ένα πράγμα. Θα σας πουν πως δεν έχουν τη βεβαιότητα και την εμπιστοσύνη -και εκεί θα επικαλεστώ πάλι την κ. Κωνσταντοπούλου- ότι θα υλοποιηθούν αυτά που εγγράφονται στο νομοθετικό κείμενο που σήμερα καλείται να ψηφίσει η Βουλή. Το έλλειμμα εμπιστοσύνης δεν έχει προκύψει άνευ αιτίας. Το έλλειμμα εμπιστοσύνης αφορά το αν θα υπάρξει αυτή η διετία προσαρμογής, αν θα υπάρξει η δωδεκαετία και αν όντως θα ληφθούν πρόνοιες για τα άτομα με ειδικές ανάγκες που καλύπτονται από τη λειτουργία των υφιστάμενων σχολικών συγκροτημάτων. Το έλλειμμα εμπιστοσύνης αφορά αν όλα αυτά θα είναι η πραγματικότητα ή ένας δρόμος παρελκυστικός, ένας δρόμος «bypass», για να αντλήσουμε μόνο το πολιτικό όφελος μιας εξαγγελίας.

Επαναλαμβάνω ότι δεν μπαίνω σε διαγωνισμό κολακείας προς το Ίδρυμα Ωνάση. Το έλλειμμα εμπιστοσύνης είναι κάτι που αφορά κυρίως την Κυβέρνηση για το αν δεσμεύσεις που αναλαμβάνει σήμερα θα είναι και συμβόλαιο τιμής και ευθύνης απέναντι σε όλους αυτούς τους συμπολίτες μας, μικρούς και μεγάλους, που τα τελευταία χρόνια χορεύουν στο φτερό του καρχαρία για να επιβιώσουν. Δεν είμαστε, λοιπόν, βέβαιοι ότι θα συμβεί αυτό.

Η καχυποψία δεν είναι κατηγορία ούτε αντιπολιτευτικός δογματισμός. Είναι ανησυχία, είναι αγωνία. Διότι ξέρετε κάτι; Όσο κι αν οι σειρήνες της εξουσίας θέλουν να μας παρασύρουν σε ένα κλίμα τεχνητής ευφορίας, δεν θα απωλέσουμε το γεγονός ότι τα πεπραγμένα μιας κυβέρνησης είναι και ο καθρέφτης της πραγματικότητας. Μπορεί να μην ακούγεται έντονα αντιπολιτευτικό, αλλά σας διαβεβαιώ ότι είναι έντονα ειλικρινές από την καρδιά ενός Βουλευτή, ενός γονιού, ενός οικογενειάρχη, ενός ανθρώπου που και αυτός προσπάθησε και φρόντισε κόντρα στην οικονομική του κατάσταση να λάβει το παιδί του καλή εκπαίδευση στο δημοτικό φοιτώντας στο Αρσάκεια Εκπαιδευτήρια της Θεσσαλονίκης. Δεν ήμουν πλούσιος. Μάλιστα, εκείνη την εποχή ήμουν άνεργος. Και αυτό σας το λέω όχι για να θυματοποιήσω ή για να ωραιοποιήσω τον εαυτό μου, αλλά για να σας δείξω ότι υπάρχει και αυτή η πτυχή στην κοινωνία. Η κοινωνία έχει ανάγκη την ελπίδα για καλύτερα σχολικά συγκροτήματα, έχει ανάγκη την ελπίδα και τη στήριξη για καλύτερες παρεχόμενες εκπαιδευτικές υπηρεσίες και για καλύτερα καταρτισμένους εκπαιδευτικούς. Η κοινωνία δεν θεωρεί ότι είναι απόκληρη και παρίας της κοινωνίας μας η καλλιτεχνική και μουσική μόρφωση.

Θέλω να σας επισημάνω ότι σήμερα υπάρχουν εκπαιδευτικά και σχολικά συγκροτήματα ανά την Ελλάδα που είναι διαμάντια και τα οποία δεν μπορούν να κουρδίσουν τα όργανά τους, γιατί τους εμποδίζει η υγρασία. Αυτή είναι η Ελλάδα του σήμερα! Κι αν πιστεύετε ότι αυτό είναι κάτι που δεν πρέπει να το συζητήσουμε τώρα που συζητάμε για τα είκοσι δύο ιδανικά πρότυπα σχολεία, τα οποία όμως αφήνουν ένα μεγάλο μέρος των τοπικών κοινωνιών απ’ έξω, με συγχωρείτε, αλλά κάνετε λάθος.

Δεν υποτιμώ ούτε τη δυναμική των 160 εκατομμυρίων και πολιτικά δεν εκτιμώ την ανοχή της πολιτείας να λέει ότι εγώ αδυνατώ να εξασφαλίσω πόρους, ώστε αυτό να διαχυθεί στο μεγαλύτερο δυνατό ποσοστό. Ξέρετε, το 60%-40% είναι ποσοστό στοιχήματος και όχι ποσοστό κοινωνικής ευαισθησίας. Το να καλύπτεις το 60% είναι όντως σημαντικό. Όμως, και το υπόλοιπο 40% αφορά παιδιά, πολύτεκνες οικογένειες και οικογένειες μεταναστών. Και δεν αναφέρομαι τυχοδιωκτικά μόνο στην εκλογική μου περιφέρεια, στη Θεσσαλονίκη, τον Εύοσμο και την Ξηροκρήνη. Αναφέρομαι και στο Πέραμα, αλλά και σε όλα τα υπόλοιπα σχολεία που κάτι μας λένε. Δεν μας λένε ότι αυτό που ξεκινάει πρέπει να σταματήσει, να κοπεί μαχαίρι, γιατί συγκρούεται με κάποια ιδεοληψία, αλλά ότι δεν αρκεί για να φέρει μια ισορροπία που μειώνει τις κοινωνικές ανισότητες και φέρνει δικαιοσύνη, μία αξία που, όπως ξέρετε, την αναζητούμε τις τελευταίες ώρες και σε άλλα πεδία της επικαιρότητας.

Εάν ο δημόσιος λόγος προσαρμόζεται μέσα από το φτιασίδωμα, τον καλλωπισμό ή το αμπαλάρισμα των γεγονότων, δεν νιώθω ότι προσφέρουμε σημαντικές υπηρεσίες σε αυτούς που διατυπώνουν αγωνιώδη, πρακτικά και υπαρκτά ζητήματα σε σχέση με τις αμοιβές των εκπαιδευτικών και τις ταχύτητες που δημιουργούν, σε σχέση με την τύχη των δομών που σήμερα εξυπηρετούν και άτομα με αναπηρία.

Αυτό που θέλω να σας πω, χωρίς να θέλω να κάνω διαγωνισμό ευαισθησίας υπονοώντας ότι εσείς δεν το αντιλαμβάνεστε, είναι ότι είναι πολύ διαφορετικό για τον έφηβο που θα πάει στο 3ο Γενικό Λύκειο Ευόσμου να παρακολουθήσει τα μαθήματά του στο σχολείο και πολύ διαφορετικό για ένα παιδί με αναπηρία και την οικογένειά του που το σχολείο δεν είναι το εκπαιδευτήριο, αλλά είναι το σπίτι του, είναι η έξοδός του στη ζωή, είναι το οξυγόνο και η ελπίδα του για να ξεπεράσει τα μειονεκτήματα που δημιουργούν τα προβλήματα που αντιμετωπίζει. Είναι, λοιπόν, πιο σύνθετο από μια πολιτική ή κομματική αντιπαράθεση.

Καταθέσαμε στις αρμόδιες επιτροπές με βάση την εισηγήτριά μας Πόπη Τσαπανίδου προτάσεις-ρυθμίσεις οι οποίες θεωρητικά θα γινόταν αποδεκτές από την Κυβέρνηση στο τελικό κείμενο της συμπληρωματικής ρύθμισης, της τροπολογίας. Όμως, δεν αποτυπώνονται με ευκρινή τρόπο, κάτι που ελπίζω να αλλάξει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ωστόσο, αυτό που σίγουρα θέλουμε να αλλάξει -και με αυτό κλείνω, κύριε Πρόεδρε, σεβόμενος και τον χρόνο των συναδέλφων- είναι ότι δεν μπορεί να αλλάξει περιστασιακά μία συνθήκη και ένας αξιακός στόχος που έγκειται στο ότι η δημόσια παιδεία με ισότητα και κοινωνική ευαισθησία για όλους όσοι εμπλέκονται στην αλυσίδα οικογένεια - κοινωνία - εκπαίδευση - σχολείο - δάσκαλοι - κουλτούρα-πολιτισμός - μόρφωση είναι ίσως η πιο ηχηρή πρόκληση που έχουμε να αντιμετωπίσουμε μπροστά μας ως πολιτικοί σε θέση ευθύνης και όχι ως αγοραίοι τυχοδιώκτες εντυπώσεων.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ακολουθήσει ο κ. Κωνσταντινίδης που είπαμε ότι είναι στη θέση του κ. Κουλκουδίνα, μετά ο κ. Συντυχάκης, ο κ. Βορύλλας, έπειτα ο κ. Παππάς, η κ. Δεληκάρη και ο κ. Κατσαφάδος.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, απέναντι σε μία τέτοιου μεγέθους και τέτοιας αξίας -και δεν εννοώ την οικονομική- ευεργεσία από το Ωνάσειο Ίδρυμα προς την ελληνική κοινωνία η λέξη που ταιριάζει στα κόμματα που την καταψηφίζουν είναι η «αχαριστία», ενώ σε εκείνα που μέχρι να την υπερψηφίσουν την αμφισβήτησαν σε σημείο που να την απαξιώνουν, να απαξιώνουν δηλαδή το αποτέλεσμα και το αποτύπωμά της, είναι η «μικροψυχία».

Και το λέω αυτό διότι εδώ δεν έχουμε μία δωρεά 160 εκατομμυρίων ευρώ προς την πολιτεία για να τα διαχειριστεί όπως θέλει, όπως νομίζει, αλλά έχουμε μία προσφορά, έχουμε μία δωρεά με συγκεκριμένο πλαίσιο και στόχο. Και όταν κάποιος αμφισβητεί αυτά, το πλαίσιο και τον στόχο, τελικά αμφισβητεί τη σημασία και την αξία της και υπονομεύει την αποδοχή της από την κοινωνία. Τα ελατήρια και για τις δύο περιπτώσεις είναι λίγο πολύ κοινά: Πολιτική μισαλλοδοξία, ιδεοληπτική εμπάθεια και μικροκομματική σκοπιμότητα.

Μισαλλοδοξία, γιατί στο πρόσωπο του δωρεοδόχου αντισυμβαλλόμενου δεν βλέπετε το Ελληνικό Δημόσιο, τη χώρα και το γεγονός ότι μέσα από μία δωρεά ύψους 160 εκατομμυρίων ευρώ, ενός ασύλληπτου ποσού, εκσυγχρονίζονται είκοσι δύο δημόσιες δομές, αλλά βλέπετε την πιθανότητα, τον κίνδυνο -κατά την άποψή σας- να επωφεληθεί από αυτό η Κυβέρνηση με τη δημιουργία είκοσι δύο ολοκαίνουργιων σχολείων.

Εμπάθεια που δεν σας επιτρέπει να δείτε το κέρδος για τους χιλιάδες μαθητές, που μέσα από διαδικασίες αδιάβλητες και κριτήρια αντικειμενικά θα φοιτήσουν δωρεάν σε ένα τόσο αναβαθμισμένο εκπαιδευτικό περιβάλλον με σύγχρονα μέσα και υψηλότατα standards, αλλά αντ’ αυτού ανακαλύπτετε ταξικές διακρίσεις, ανισότητες και ελιτισμούς –πού;- σε μία πρωτοβουλία που επιχειρεί το ακριβώς αντίθετο, να καταστήσει δηλαδή είκοσι δύο σχολικές μονάδες προσβάσιμες σε παιδιά μη προνομιούχων οικογενειών, περιοχών με ευαλωτότητες και σε παιδιά της ελληνικής υπαίθρου, της ελληνικής περιφέρειας, για την οποία κατά τα άλλα όλοι τόσο πολύ κοπτόμεθα. Θα είναι σχολεία που θα λειτουργήσουν ως πρότυπα και θα αποτελέσουν τον μπούσουλα για την αναβάθμιση και των άλλων σχολικών μονάδων.

Και τρίτον, σκοπιμότητα, γιατί τα κόμματα εκείνα που για διαφόρους λόγους συμφωνούν κατά βάθος και έχουν στο παρελθόν κυβερνήσει και αποδεχθεί παρόμοιες δωρεές σήμερα στέκονται αντίθετα και εναντιώνονται στη σχετική πρωτοβουλία, το κάνουν αυτό για λόγους σκοπιμότητας, προκειμένου να προσεταιριστούν με αυτόν τον τρόπο -αν θέλετε- την ανασφάλεια -αν θέλετε- την ευαισθησία, ίσως ακόμα και την ανησυχία -τη δικαιολογημένη, την ανθρώπινη, θα πω εγώ- που συνήθως συνεπάγεται για τους ανθρώπους που επηρεάζονται από αυτές τις αλλαγές και προκαλείται σε αυτούς.

Είναι, όμως, όλη αυτή η συμπεριφορά τόσο λυπηρή όχι μόνο γιατί εκδηλώνεται σε έναν ευαίσθητο χώρο όπως είναι η εκπαίδευση και μπαίνει τελικά τροχοπέδη στην πρόοδο και αναβάθμισή της, αλλά και επειδή επιχειρεί να μας γυρίσει σε παρωχημένες λογικές, καταστάσεις και αντιδράσεις.

Κυρίες και κύριοι συνάδελφοι, με την ενδεικνυόμενη για τις περιστάσεις μετριοπάθεια η πολιτική ηγεσία και με την απλότητα που πάντοτε χαρακτηρίζει τον λόγο του ο εισηγητής της Πλειοψηφίας παρουσίασαν το πλαίσιο και τις ειδικότερες διατάξεις της σύμβασης, τον δημόσιο χαρακτήρα των σχολείων που δεν θίγεται, τις βελτιώσεις που αναλαμβάνει να εφαρμόσει στις υποδομές ο δωρητής, το αναβαθμισμένο εκπαιδευτικό πρόγραμμα, τις δραστηριότητες, τον τρόπο εισαγωγής και τους όρους φοίτησης, τους χιλιάδες ωφελούμενους μαθητές που δεν περιορίζονται μόνο σε εκείνους που θα φοιτήσουν στα συγκεκριμένα σχολεία, αφού πολλές από τις δράσεις που θα αναλάβουν, που θα πραγματοποιήσουν απευθύνονται και σε μαθητές όμορων σχολείων, καθώς και άλλα λειτουργικά ζητήματα που ρυθμίζει το σχέδιο νόμου και δεν έχει αξία, δεν έχει νόημα να τα επαναλάβω λεπτομερώς.

Θα αναφερθώ, όμως, στην κατανόηση που έδειξε η πολιτική ηγεσία στις δικαιολογημένες ανησυχίες εκπαιδευτικών και γονέων για τη διασφάλιση των θέσεων διδασκόντων και μαθητών. Συντάχθηκα από την αρχή με το αίτημα και με την από 23-1 επιστολή μου ζήτησα την εναρμόνιση του πλαισίου των Ωνασείων με τα ήδη λειτουργούντα πρότυπα σχολεία και οφείλω να ευχαριστήσω τον Υπουργό και τις Υφυπουργούς για την ανταπόκρισή τους, την οποία -ας σημειωθεί, γιατί εδώ έγινε και μία προσπάθεια να το καρπωθεί αυτό το ΠΑΣΟΚ- την είχε προαναγγείλει η παριστάμενη κυρία Υφυπουργός κατά την επεξεργασία του νομοσχεδίου στην οικεία επιτροπή. Είχε, λοιπόν, αναφερθεί στις αλλαγές που επίκεινται σε αυτήν την κατεύθυνση. Πήγε, λοιπόν, άλλη μία φορά το Κίνημα Αλλαγής, το ΠΑΣΟΚ, να φάει ψάρι χωρίς να βρέξει το πόδι του.

Έτσι, σύμφωνα με τη συγκεκριμένη τροπολογία, εισάγεται κριτήριο εντοπιότητας για τους μαθητές της περιοχής όπου βρίσκονται αυτά τα σχολεία σε ποσοστό από 40% έως 60%. Διευκολύνεται η εισαγωγή στα Δημόσια Ωνάσεια Σχολεία για τα μικρότερα αδέρφια μαθητών που φοιτούν σε αυτά τα σχολεία. Ρυθμίζεται η παραμονή εκπαιδευτικών και υποδιευθυντών στις θέσεις τους για δύο χρόνια και τους παρέχεται η δυνατότητα να παραμείνουν εκεί μετά την παρακολούθηση προγραμμάτων επιμόρφωσης.

Πρωτίστως, όμως, οφείλω να ευχαριστήσω το ίδρυμα και την πολιτική ηγεσία για την ιδιαίτερη μέριμνα τα δύο από τα είκοσι δύο Ωνάσεια Σχολεία να ιδρυθούν και να λειτουργήσουν στην Κοζάνη, γεγονός που αποτελεί έμπρακτη απόδειξη του ενδιαφέροντος για το μέλλον ενός τόπου και μίας κοινωνίας που βιώνει τις κοινωνικοοικονομικές, κυρία Υφυπουργέ, επιπτώσεις της απολιγνιτοποίησης και στην οποία ο τομέας της εκπαίδευσης με ποιοτικά και αναβαθμισμένα σχολεία και ένα δυναμικά αναπτυσσόμενο πανεπιστήμιο καλείται να αποτελέσει ισχυρό πυλώνα ανάπτυξης και προόδου.

Κλείνω την τοποθέτησή μου σημειώνοντας ότι προέρχομαι από έναν τόπο γνωστό για τους μεγάλους εθνικούς ευεργέτες του, ιστορικά τον Νικόλαο Δούμπα από τη Βλάστη, τον Κωνσταντίνο Μαμάτσιο από την Κοζάνη και τους πιο σύγχρονους, Μποδοσάκη, Παπαγεωργίου, Παπανικολάου και άλλους πολλούς απόδημους Έλληνες από το Βελβεντό και τα Σέρβια, που στηρίζουν ακόμα και σήμερα τοπικές κοινωνίες. Κάποιους από αυτούς είχα και έχω την τιμή να τους γνωρίζω, άνθρωποι που μεγάλωσαν σε ανέχειες και κακουχίες, μεγαλούργησαν στην Ελλάδα και στο εξωτερικό, έμειναν ταπεινοί σε όλη τους τη ζωή και έκαναν τον πλούτο τους αγάπη και προσφορά για την πατρίδα, για τον τόπο και την κοινωνία. Φρόντισαν παιδιά, ανήμπορους, ανθρώπους της τρίτης ηλικίας, έκτισαν σχολεία, νοσοκομεία και εκκλησίες. Τους οφείλουμε ευγνωμοσύνη, όπως οφείλουμε και στο Ίδρυμα Ωνάση και σε όλους τους ευεργέτες του έθνους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Ο κ. Συντυχάκης από το Κομμουνιστικό Κόμμα Ελλάδας έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Η Κυβέρνηση συστηματικά, συνειδητά και κάτω από τον φόβο της κατακραυγής για την πολιτική που ακολουθεί επιμένει να κάνει το μαύρο άσπρο και με τη μετατροπή των είκοσι δύο σχολείων σε Ωνάσεια Σχολεία, με πρόσχημα τη μείωση της ομοτυπίας των σχολείων και την αύξηση της πολυτυπίας των δημοσίων σχολείων, σερβίροντας το παιδαγωγικό αυτό έγκλημα με τη γνωστή γαρνιτούρα περί ίσων ευκαιριών για τους μαθητές.

Το έργο, βέβαια, το έχουμε ξαναδεί, αυτή η πολυτυπία αποτελεί συστατικό στοιχείο των καπιταλιστικών εκπαιδευτικών συστημάτων, όπως στην Αγγλία και αλλού, η οποία απέτυχε, οδηγώντας στην ταξική διαφοροποίηση και κατηγοριοποίηση των σχολείων. Από πολύ μικρές ηλικίες διαχωρίζουν ταξικά τους μαθητές σε διαφορετικά σχολεία και προγράμματα σπουδών, διδάσκοντάς τους ουσιαστικά ότι κάποιοι μπορούν να μάθουν λίγα και άλλοι πολύ περισσότερα. Το ποιος θα μάθει τι και πόσα καθορίζεται τελικά από την τσέπη των γονιών του και όχι για τι γεννήθηκε, έτσι όπως μας είπε και ο εισηγητής της Νέας Δημοκρατίας.

Μεταξύ των είκοσι δύο γυμνασίων και λυκείων που μετατρέπονται σε Ωνάσεια Σχολεία βρίσκεται το 9ο Γυμνάσιο και το 10ο Λύκειο Ηρακλείου και αφορούν μια σειρά από εργατοπεριοχές των δυτικών προαστίων του Ηρακλείου, Δειλινά, Τρεις Βαγιές, Φοινικιά, Μαλάδες και ίσως και άλλες. Τα σχολεία τα οποία θα επιβαρυνθούν είναι τουλάχιστον πέντε γυμνάσια, 2ο, 4ο, 8ο, 10ο, 11ο και τέσσερα γενικά λύκεια, 2ο, 4ο, 7ο, 13ο, τα οποία είναι ήδη ασφυκτικά γεμάτα, ενώ το πιο κοντινό είναι πάνω από ένα χιλιόμετρο μακριά.

Ήδη οι αντιδράσεις φουντώνουν σε ολόκληρη τη χώρα. Για παράδειγμα, στο Ηράκλειο είναι υπό κατάληψη το 10ο Ημερήσιο Γυμνάσιο Ηρακλείου που θα υποστεί τις συνέπειες λόγω της μετατροπής του 9ου Γυμνασίου και 10ου Λυκείου σε Ωνάσεια. Οι μαθητές σ’ αυτό το σχολείο θα διασκορπιστούν στα τέσσερα σημεία του ορίζοντα. Ήδη πέφτουν τηλέφωνα από τις σχολικές επιτροπές και ρωτούν εάν υπάρχει χώρος να δεχτούν πρόσθετους μαθητές, που φυσικά βέβαια δεν υπάρχει.

Τι ντροπή όντως! Στο μυαλό μαθητών, εκπαιδευτικών, γονιών και κυρίως στην καρδιά όλων, αυτή η δήθεν αναβάθμιση του σχολείου, που όμως δεν θα είναι το σχολείο τους, αφού δεν θα έχει τους μαθητές της περιοχής, καταγράφεται ως διάλυση και κατάργηση μιας εκπαιδευτικής κοινότητας που είχε καταφέρει μέσα σε μια ανθρώπινη και ζεστή ατμόσφαιρα, που δύσκολα συναντά κανείς στα αστικά σχολεία, να διδάσκει αξίες, ήθος και αγάπη για τη μάθηση.

Κατέθεσε ο εισηγητής μας κ. Δελής στα Πρακτικά τις επιστολές γονέων και διδασκόντων από διάφορες περιοχές της Ελλάδας, όπως και της Κρήτης, που εκφράζουν την αντίθεσή τους για τη μετατροπή αυτών των σχολείων σε Ωνάσεια, καθώς και την ανησυχία τους για το όφελος της περιοχής, των Δειλινών του Ηρακλείου στην προκειμένη περίπτωση, της οποίας οι γονείς και οι μαθητές θα βιώσουν την ταλαιπωρία και τον αποκλεισμό. Μια ολόκληρη περιοχή μιας μεγάλης πόλης, όπως είναι το Ηράκλειο, μένει χωρίς σχολείο και αυτή είναι η πραγματικότητα. Καταργείται το Γυμνάσιο και το Λύκειο και απειλείται και το μέλλον του Δημοτικού. Η λειτουργία τους ως πρότυπα και η εισαγωγή των μαθητών σε αυτά με εξετάσεις έρχεται σε πλήρη αντίθεση με την πρόβλεψη για λειτουργία τους σε περιοχές με κοινωνικά και οικονομικά προβλήματα, αφού στην πράξη θα είναι ελιτίστικα σχολεία που θα δέχονται μαθητές από οποιαδήποτε περιοχή ανάλογα με τις επιδόσεις τους στις συγκεκριμένες εξετάσεις. Πρόκειται για σχολεία για λίγους και εκλεκτούς και όχι για τα παιδιά των ευάλωτων περιοχών, με δικό τους πλαίσιο λειτουργίας, διαφορετική πηγή χρηματοδότησης, διαφορετικό τρόπο εισαγωγής με εξετάσεις, κάτι που θα αναγκάζει τους γονείς -όσους έχουν- να καταφεύγουν από το δημοτικό στη «βιομηχανία» των φροντιστηρίων, που ήδη φυσικά έχουν βγει παγανιά, διαφορετικό ανώτερο αριθμό παιδιών στην τάξη, 25 και όχι 27 έως 29 που ισχύει για όλα τα υπόλοιπα, διαφορετικό απολυτήριο, ακόμα και διαφορετικό ωράριο λειτουργίας, μέχρι και θερινά μαθήματα, διαφορετικό αναλυτικό πρόγραμμα και διδακτικό ωράριο για τους εκπαιδευτικούς.

Άρα, λοιπόν, για ποια στήριξη των ευάλωτων περιοχών μιλάει η Κυβέρνηση, ο Υπουργός και στηρίζει το ΠΑΣΟΚ, όπως και η Πλεύση Ελευθερίας, «ναι μεν, αλλά» ο ΣΥΡΙΖΑ και να δούμε και οι υπόλοιποι μέχρι το τέλος που όλο πάνε δεξιά- αριστερά, αλλά δεν μας έχουν πει τελικά τι ψηφίζουν στο νομοσχέδιο;

Ο ελιγμός, λοιπόν, της Κυβέρνησης για ποσόστωση εντοπιότητας στην επιλογή των μαθητών που θα πάρουν το πολυπόθητο εισιτήριο για το Ωνάσειο Σχολείο είναι κατά την άποψή μας εμπαιγμός. Επιδιώκει τον κοινωνικό αυτοματισμό μεταξύ μαθητών και οικογενειών διαφορετικών περιοχών για το ποιος θα πάρει αυτό το πολυπόθητο εισιτήριο.

Το ΚΚΕ λέει «όχι» στους ταξικούς κόφτες. Όλα τα παιδιά -και όχι μόνο το 60% έως 40% της ποσόστωσης- έχουν δικαίωμα σε σχολικές υποδομές σύγχρονες και ασφαλείς, με πλήρως στελεχωμένες οργανικές θέσεις, με μόνιμο εκπαιδευτικό και άλλο επιστημονικό και βοηθητικό προσωπικό, με πραγματικά ισότιμους όρους για όλα τα παιδιά ανεξαιρέτως, ώστε να ικανοποιηθεί το αναφαίρετο δικαίωμά τους στην ολόπλευρη μόρφωση, χωρίς εικοσιοκτάρια τμήματα, συγχωνεύσεις και καταργήσεις σχολείων, με έμφαση στη στήριξη των μουσικών καλλιτεχνικών σχολείων με υποδομές και την πολυπόθητη πιστοποίηση -που ακόμα δεν έχει επιτευχθεί- στην ειδική αγωγή για ειδικά σχολεία του 21ου αιώνα και όχι παραπήγματα και παράγκες, για παράλληλη στήριξη με επιστημονικά και όχι οικονομικίστικα κριτήρια, ειδικό προσωπικό, νοσηλευτές, εργοθεραπευτές, άλλες ειδικότητες για όσα παιδιά το έχουν ανάγκη, με σχολικά γεύματα για όλα τα παιδιά. Σχολείο που θα μορφώνει και δεν θα εξοντώνει, με εκπαιδευτικούς όρθιους και όχι ταπεινωμένους, παραπεταμένους και απαξιωμένους.

Στην εξυπνάδα που εκστομίστηκε εδώ μέσα και από τον εισηγητή της Πλεύσης Ελευθερίας και πήρε γραμμή και Βουλευτής της Νέας Δημοκρατίας του τύπου «γάιδαρο του χαρίζανε και αυτός στα δόντια τον κοιτούσε», ως επιχείρημα σε όσους διαφωνούν με τον χαρακτήρα αυτών των σχολείων, λέμε λοιπόν ότι ναι, εσάς χαρακτηρίζει για το τι είδους εκπαίδευση θέλετε. Η απόκτηση της γνώσης δεν είναι γάιδαρος. Κατά τα άλλα, συμπαθέστατα τετράποδα. Όλοι το ξέρουμε αυτό. Αλλά, αυτοί είστε. Τι να κάνουμε; Συστηματικά και με κάθε αφορμή καλλιεργείτε τη λογική ότι μόνο με τη χρηματοδότηση των χορηγών μπορεί να λειτουργήσει το σχολείο.

Το ίδιο επιδιώκει το κράτος και με το πρόγραμμα «Μαριέττα Γιαννάκου» 250 εκατομμυρίων ευρώ για την ενίσχυση των σχολικών υποδομών, με την Κυβέρνηση να κάνει έκκληση σε ιδιώτες για χορηγίες, ώστε να αυξηθεί το ποσόν, ομολογώντας ότι είναι «ψίχουλα» σε σχέση με τις ανάγκες. Στον ίδιο δρόμο σπρώχνει συνολικά τα σχολεία να αναζητούν χορηγούς και να διαχειρίζονται τη μιζέρια τους.

Καλούμε λοιπόν -και κλείνω με αυτό, κύριε Πρόεδρε- τους συλλόγους γονέων, τις ΕΛΜΕ, την ΟΛΜΕ, αλλά και όλους τους μαθητές να πάρουν όλες τις απαραίτητες αγωνιστικές πρωτοβουλίες για ένα αναβαθμισμένο δημόσιο και δωρεάν σχολείο που να μορφώνει ολόπλευρα τα παιδιά και όχι σχολεία για λίγους. Να μην περάσει στην πράξη καμία μετατροπή του σχολείου σε Ωνάσειο, να μην προχωρήσει η ταξική κατηγοριοποίηση των σχολείων, να απαιτήσουν άμεση και ουσιαστική ενίσχυση του δημόσιου σχολείου, για να καταργηθεί κάθε επιχειρηματική δράση στον χώρο της εκπαίδευσης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κυρία Υπουργός για να καταθέσει κάποιες νομοτεχνικές βελτιώσεις και μετά θα συνεχίσουμε.

Ορίστε, κυρία Υπουργέ.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Στο άρθρο πρώτο του σχεδίου νόμου, οι λέξεις εντός παρενθέσεως «ΑΡΙΟΝΑ Α.Ε.» αντικαθίστανται από τις λέξεις «ΑΡΙΟΝΑ ΕΛΛΑΣ Α.Ε.».

Στο άρθρο 4 της υπ’ αρ. 310/23/27.1.2025 υπουργικής τροπολογίας, πρώτον, στο τελευταίο εδάφιο της παρ. 3 του άρθρου 4 μετά από τις λέξεις «Πιστοποίησης Επιμόρφωσης» προστίθεται η λέξη «Επιπέδου» και δεύτερον, προστίθεται παρ. 5 ως εξής: «5. Κατά τα έξι (6) πρώτα έτη λειτουργίας των ΔΗΜ.Ω.Σ., η Διοικούσα Επιτροπή ΔΗΜ.Ω.Σ. υποβάλλει μέχρι την 31η Δεκεμβρίου εκάστου έτους έκθεση πεπραγμένων του Δικτύου ΔΗΜ.Ω.Σ. του προηγούμενου σχολικού έτους στον Υπουργό Παιδείας, Θρησκευμάτων και Αθλητισμού, ο οποίος τη διαβιβάζει στη Βουλή, προκειμένου να ενημερωθεί η αρμόδια Διαρκής Επιτροπή. Μετά την παρέλευση των έξι (6) πρώτων ετών, η Διοικούσα Επιτροπή ΔΗΜ.Ω.Σ. τηρεί την παρούσα ανά διετία».

Σας ευχαριστώ.

(Στο σημείο αυτό η Υφυπουργός Παιδείας, Θρησκευμάτων και Αθλητισμού κ. Ζωή (Ζέττα) Μακρή καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 341)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θεωρούμε πολύ θετική αυτήν την τροποποίηση, που μόλις ανέγνωσε η κυρία Υφυπουργός, στο πνεύμα της πρότασης που έκανα πριν από λίγο για τη θεσμοθέτηση και εμπέδωση μιας κοινοβουλευτικής εποπτείας και κυρίως μιας υποχρέωσης και της Βουλής -αυτό είναι κάτι για το οποίο θα ζητήσουμε και από τον κ. Κακλαμάνη να αναλάβει πρωτοβουλία αλλαγής του Κανονισμού- να οργανώνει ετήσια ακρόαση φορέων με συμμετοχή της εκπαιδευτικής κοινότητας, των διδασκόντων, των εκπαιδευτικών, των μαθητών και των γονέων, προκειμένου η διαδικασία εφαρμογής αυτών των προβλέψεων από τη μία πλευρά να προχωρά με διαφάνεια, από την άλλη πλευρά να προχωρά με ακρόαση των ενδιαφερομένων φορέων, από τους οποίους έχουμε μόνο να μάθουμε.

Αυτή είναι η θέση της Πλεύσης Ελευθερίας και γι’ αυτό πιστεύουμε βαθιά ότι είναι απολύτως ζωτικό και υποχρεωτικό να ακούγονται οι φορείς και νομίζω ότι αυτό θα δώσει και τη δέουσα βάση να γίνουν εκείνες οι οφειλόμενες βελτιώσεις στις διαδικασίες και στις προβλέψεις, που θα οδηγήσουν σε εκπαιδευτικές διαδικασίες τέτοιες για τις οποίες το Υπουργείο θα πρέπει να δεσμευτεί και για την εξάπλωσή τους σε όλα τα σχολεία, ακριβώς διότι πρότυπο δεν σημαίνει διαφορετικό και ξεχωριστό, αλλά σημαίνει εκείνο στη βάση του οποίου οφείλουν να εγγυώνται οι πολιτειακές εξουσίες ότι θα μπορούν να λειτουργήσουν όλα τα σχολεία για όλα τα παιδιά.

Συνεπώς χαίρομαι που και ο Υπουργός τίμησε τη δέσμευση ότι θα ενσωματώσει αμέσως αυτήν την πρότασή μας και περιμένουμε και τις προβλέψεις που έχουν να κάνουν με τη μεταφορά των μαθητών.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Νίκης κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν αναφερθώ στην κύρωση της σύμβασης, θα ήθελα να σας θυμίσω με τη σειρά μου ότι συμπληρώνονται είκοσι εννέα χρόνια από τη θλιβερή επέτειο των Ιμίων. Εκείνη τη νύχτα ελληνικό ελικόπτερο που περιπολούσε στην περιοχή κατέπεσε, με αποτέλεσμα τον θάνατο των τριών ηρώων Ελλήνων αξιωματικών, του Χριστόδουλου Καραθανάση, του Παναγιώτη Βλαχάκου και του Έκτορα Γιαλοψού. Τα αίτια της πτώσης παραμένουν αμφιλεγόμενα. Την αλήθεια για το τι έγινε εκείνη τη νύχτα, ίσως τη μάθουμε μετά από πολλά χρόνια.

Δεν θα ξεχάσουμε ποτέ τον αείμνηστο ναύαρχο Λεωνίδα Βασιλικόπουλο, Αρχηγό της ΕΥΠ, που όπως είχε αναφέρει ο τύπος της εποχής βρέθηκε στο Μαξίμου, ζητώντας από τη γραμματέα του Πρωθυπουργού κ. Σημίτη συνάντηση για να τον ενημερώσει για τις πληροφορίες που είχε στη διάθεσή του. Η συνάντηση με τον Πρωθυπουργό δεν έγινε ποτέ.

Δεν θα ξεχάσουμε ποτέ τον Υπουργό Εξωτερικών κ. Θεόδωρο Πάγκαλο, που όταν ρωτήθηκε για την τύχη της ελληνικής σημαίας που έχει υψωθεί στα Ίμια δήλωσε ότι «την πήρε ο αέρας».

Με αφορμή τη θλιβερή επέτειο θα θέλαμε να κρούσουμε τον κώδωνα κινδύνου για την εξωτερική πολιτική που ακολουθεί η Κυβέρνηση απέναντι στην Τουρκία. Πρόκειται για μια λανθασμένη πολιτική κατευνασμού, που φοβόμαστε πως θα έχει αντίθετα αποτελέσματα. Η κρίση των Ιμίων άφησε ανοιχτά ζητήματα σχετικά με τις «γκρίζες ζώνες», δηλαδή τις περιοχές των οποίων την κυριαρχία αμφισβητεί η Τουρκία. Από τότε μέχρι σήμερα οι «γκρίζες ζώνες» έχουν γιγαντωθεί. Έγιναν «γαλάζια πατρίδα» και περιλαμβάνουν το μισό Αιγαίο και δεκάδες νησιά του.

Για να μην έχουμε και πάλι ελληνικές σημαίες «που τις πήρε ο αέρας», καλούμε την Κυβέρνηση να αντιληφθεί, έστω και σήμερα, ότι ο διάλογος με την Τουρκία είναι ατελέσφορος. Πέραν μιας φαινομενικής ηρεμίας στο Αιγαίο, μακροχρόνια δεν μπορεί να έχει αποτέλεσμα δεδομένης της αναθεωρητικής στάσης της γειτονικής μας χώρας.

Κυρίες και κύριοι συνάδελφοι, η Κυβέρνηση φέρνει προς συζήτηση την κύρωση της σύμβασης δωρεάς μεταξύ του ελληνικού δημοσίου και του Κοινωφελούς Ιδρύματος «Αλέξανδρος Ωνάσης» για τη λειτουργία των δημοσίων Ωνασείων Σχολείων.

Το Σύνταγμά μας, θέλοντας να προστατεύσει την παιδεία, στο άρθρο 16 αναφέρει τα εξής:

«Η παιδεία αποτελεί βασική αποστολή του κράτους και έχει σκοπό την ηθική, πνευματική, επαγγελματική και φυσική αγωγή των Ελλήνων, την ανάπτυξη της εθνικής και θρησκευτικής συνείδησης και τη διάπλασή τους σε ελεύθερους και υπεύθυνους πολίτες.

Όλοι οι Έλληνες έχουν δικαίωμα δωρεάν παιδείας σε όλες τις βαθμίδες στα κρατικά εκπαιδευτήρια».

Με βάση τα παραπάνω, το Σύνταγμά μας καθορίζει ρητά ότι η παιδεία αποτελεί βασική αποστολή του κράτους.

Η κύρωση της εν λόγω σύμβασης δεν παραβιάζει προφανώς το Σύνταγμά μας. Πιστεύουμε όμως ότι το κράτος μας δεν θα πρέπει να στηρίζεται σε δωρεές, όσο γενναιόδωρες και αν είναι, για την παροχή δωρεάν και υψηλού επιπέδου εκπαίδευσης.

Η σύμβαση περιλαμβάνει όρους και δεσμεύσεις για τη συνεργασία των εμπλεκόμενων μερών με σκοπό τη στήριξη της εκπαιδευτικής και πολιτιστικής ανάπτυξης μέσω των σχολείων αυτών.

Σύμφωνα με τη σύμβαση τα δημόσια Ωνάσεια Σχολεία θα αποτελούν ένα δίκτυο είκοσι δύο σχολικών μονάδων, έντεκα γυμνάσια και έντεκα λύκεια, που ιδρύονται σε συνεργασία του Υπουργείου Παιδείας, Θρησκευμάτων και Αθλητισμού με το Ίδρυμα Ωνάση. Στόχος τους είναι η ενίσχυση της εκπαίδευσης σε περιοχές με κοινωνικές και οικονομικές προκλήσεις, προσφέροντας στους μαθητές ένα αναβαθμισμένο εκπαιδευτικό περιβάλλον.

Η εισαγωγή των μαθητών στα δημόσια Ωνάσεια Σχολεία θα γίνεται μέσω κλήρωσης με στόχο την ισότιμη πρόσβαση όλων των ενδιαφερομένων.

Το ωρολόγιο πρόγραμμα θα προσομοιάζει με αυτό των πρότυπων σχολείων και θα περιλαμβάνει καινοτομίες, όπως τη σύνδεση με πανεπιστήμια και ερευνητικά κέντρα, καθώς και τη λειτουργία εκπαιδευτικών ομίλων και συνόλων, όπου θα έχουν πρόσβαση και μαθητές από γειτονικά σχολεία.

Η επιλογή του διδακτικού προσωπικού για τα δημόσια Ωνάσεια Σχολεία θα πραγματοποιείται μέσω προκήρυξης θέσεων, με κριτήρια όπως η επιστημονική και η παιδαγωγική κατάρτιση, το επιστημονικό και συγγραφικό έργο, η διδακτική εμπειρία και η συμμετοχή σε προγράμματα επιμόρφωσης και εφαρμογής καινοτόμων διδακτικών μεθόδων.

Η θέση του κινήματός μας είναι πως τέτοιες πρωτοβουλίες προφανώς έχουν πολλά θετικά, αλλά και αρνητικά στοιχεία, τα οποία θα πρέπει να λάβουμε σοβαρά υπ’ όψιν μας, δεδομένου ότι έχουμε να κάνουμε με την παρεχόμενη εκπαίδευση των παιδιών μας.

Τα θετικά σημεία της σύμβασης είναι σαφώς ευδιάκριτα. Τα δημόσια Ωνάσεια Σχολεία θα λειτουργούν επί της ουσίας ως πρότυπα σχολεία με την παροχή του απαραίτητου εξοπλισμού και των απαραίτητων υποδομών και φυσικά τη σοβαρή χρηματοδότηση.

Ωστόσο υπάρχουν και πιθανά αρνητικά σημεία της σύμβασης που θα μπορούσαν να εντοπιστούν στα εξής:

Εξάρτηση από ιδιωτικούς πόρους. Η λειτουργία των είκοσι δύο σχολείων βασίζεται σε ιδιωτική δωρεά, γεγονός που μπορεί να προκαλέσει αβεβαιότητα για την εύρυθμη λειτουργία τους σε βάθος χρόνου.

Περιορισμένη αυτονομία. Η εμπλοκή τρίτων φορέων στη διαχείρισή τους ενδέχεται να περιορίσει την αυτονομία του δημόσιου τομέα στην εκπαιδευτική διαδικασία.

Ασυμβατότητα με δημόσιες προτεραιότητες. Οι στόχοι και οι προτεραιότητες του ιδρύματος μπορεί να μην ευθυγραμμίζονται πλήρως με τις ανάγκες και τις στρατηγικές του ελληνικού εκπαιδευτικού συστήματος.

Ο εποπτικός ρόλος του δημοσίου δεν καθορίζεται επαρκώς, οπότε μπορεί να προκύψουν προβλήματα στη διαφάνεια και την εποπτεία.

Ενίσχυση κοινωνικών ανισοτήτων. Κριτική ασκείται ότι τα σχολεία αυτά, αντί να υποστηρίζουν ευάλωτες κοινωνικές ομάδες, θα απευθύνονται σε μαθητές που μπορούν να ανταποκριθούν σε απαιτητικές εξετάσεις και στα έξοδα προετοιμασίας, ενισχύοντας έτσι τις κοινωνικές ανισότητες.

Αλλοίωση του δημόσιου χαρακτήρα της εκπαίδευσης. Εκφράζονται ανησυχίες ότι η συνεργασία με ιδιωτικούς φορείς, όπως το Ίδρυμα Ωνάση, μπορεί να οδηγήσει σε εμπορευματοποίηση της εκπαίδευσης και σε απομάκρυνση από τον δημόσιο χαρακτήρα της.

Όλα τα παραπάνω σημεία δεν μπορούμε να τα παραβλέψουμε και θα έπρεπε να τα λάβουμε σοβαρά υπ’ όψιν μας. Κατά τη γνώμη μας θα έπρεπε να έχει προηγηθεί η σύσταση μιας επιτροπής διακεκριμένων επιστημόνων, να δούμε τι συμβαίνει σε άλλες χώρες με τις χορηγίες ιδιωτών προς την εκπαίδευση, ποιο νομικό πλαίσιο έχουν θεσμοθετήσει, ποια είναι τα πλεονεκτήματα και τα μειονεκτήματα από την εμπειρία τους. Στη συνέχεια η επιτροπή να καταθέσει προτάσεις, να τις μελετήσουμε και να νομοθετήσουμε ένα πλαίσιο προσαρμοσμένο στις ανάγκες μας, με το οποίο μεγάλοι χορηγοί θα μπορούν να στηρίξουν την πρωτοβάθμια και τη δευτεροβάθμια εκπαίδευση, μεγιστοποιώντας τα οφέλη και ελαχιστοποιώντας τα αρνητικά σημεία που αναφέραμε παραπάνω, διατηρώντας την ισορροπία μεταξύ δημόσιου και ιδιωτικού τομέα στην εκπαίδευση.

Φανταστείτε το χάος που θα προκληθεί στην κοινωνία μας, αν μεγάλα ιδρύματα, εφοπλιστές και όμιλοι επιχειρήσεων εμφανιστούν με παρόμοιες προσφορές προς το κράτος μας, που αφενός δεν θα μπορεί να αρνηθεί μεγάλες δωρεές και αφετέρου δεν θα έχει ένα καθορισμένο πλαίσιο για να τις αξιοποιήσει με τον καλύτερο δυνατό τρόπο.

Να θυμίσουμε ότι το κόμμα της Νέας Δημοκρατίας είχε στο πρόγραμμά του από το 2019 την αξιολόγηση των σχολείων και των εκπαιδευτικών. Το πλαίσιο και οι διαδικασίες αξιολόγησης έχουν αλλάξει αρκετές φορές και οι αντιδράσεις από την εκπαιδευτική κοινότητα παραμένουν έντονες δικαίως ή και αδίκως. Τα παράπονα γονέων και εκπαιδευτικών για την κακή κατάσταση που επικρατεί στην εκπαίδευση είναι πολλά και συνεχώς πολλαπλασιάζονται, με κοινό παρονομαστή ότι η σχολική εκπαίδευση σε όλες τις βαθμίδες συνεχώς υποβαθμίζεται.

Το κίνημά μας στηρίζει την αξιολόγηση σχολείων και εκπαιδευτικών ως προαπαιτούμενο για τη συνολική αναβάθμιση της παρεχόμενης εκπαίδευσης σε όλες τις σχολικές μονάδες και όχι μόνο σε ορισμένες, που θα λειτουργούν άριστα με ιδιωτικές δωρεές.

Τέλος, τα μέτρα που έχει υιοθετήσει το Υπουργείο Παιδείας για την πρόληψη και την αντιμετώπιση της ενδοσχολικής βίας και του εκφοβισμού δεν φαίνεται να αποδίδουν τα αναμενόμενα. Σχεδόν σε καθημερινή βάση ακούμε για φαινόμενα νεανικής βίας, γεγονός που δείχνει πως πρέπει να γίνουν ακόμη περισσότερα, τόσο στην πρόληψη, όσο και στη διαχείρισή της. Θα πρέπει να στηρίξουμε ακόμα περισσότερο τον ιερό θεσμό της παραδοσιακής οικογένειας, που βάλλεται ποικιλοτρόπως εδώ και αρκετά χρόνια. Η ενδοσχολική βία είναι ένα σημάδι ότι σήμερα στην οικογένεια δεν γίνεται σωστή επιμέλεια των παιδιών, κάτι που αν δεν αντιμετωπιστεί άμεσα, τα πράγματα θα χειροτερέψουν.

Συμπερασματικά, το κίνημά μας υποστηρίζει ότι οι δωρεές μπορούν να έχουν θετικά αποτελέσματα, εφόσον συνοδεύονται από διαφάνεια, ίσες ευκαιρίες για όλους τους μαθητές και σαφή εποπτεία από τους δημόσιους φορείς. Επίσης, θα πρέπει να διαφυλάσσεται η ισορροπία μεταξύ ιδιωτικής πρωτοβουλίας και δημόσιου ελέγχου, για να έχουμε τα καλύτερα αποτελέσματα. Κατά τη γνώμη μας η ύπαρξη θεσμικού πλαισίου για τις δωρεές στην εκπαίδευση είναι απαραίτητη για την επίτευξη των παραπάνω στόχων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παππάς, αμέσως μετά η κ. Δεληκάρη και μετά ο κ. Κατσαφάδος.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω να κάνω απλά μια μικρή αναφορά για το δυστύχημα των Τεμπών. Δεν υπάρχει άνθρωπος, που έχει σώας τας φρένας, που δεν θέλει να βρεθεί η άκρη, να πέσει άπλετο φως στην υπόθεση των Τεμπών και δεν θα έπρεπε να υπάρχει επίσης άνθρωπος, που να έχει σώας τας φρένας, που να θέλει να καρπωθεί πολιτικά οφέλη. Αν και για το δεύτερο δυστυχώς δεν είμαι σίγουρος, όχι για τα πολιτικά οφέλη, αλλά για το σώας τας φρένας.

Κυρίες και κύριοι συνάδελφοι, η σημερινή μέρα θα μπορούσε να είναι μια μέρα που θα γραφτεί στα μελλοντικά βιβλία ιστορίας για την εξέλιξη της παιδείας στην Ελλάδα. Είναι η μέρα που συζητούμε το σχέδιο νόμου του Υπουργείου Παιδείας, Αθλητισμού και Θρησκευμάτων για το δίκτυο Δημοσίων Ωνασείων Σχολείων.

Σας καλώ να εξετάσουμε το ζήτημα της παιδείας αποκλειστικά με εθνικό πρόσημο. Η παιδεία δεν είναι απλά ένας θεσμός, είναι η βάση για την εθνική πρόοδο, την κοινωνική ισότητα και την ανάπτυξη, είναι το θεμέλιο πάνω στο οποίο χτίζουμε το μέλλον της πατρίδας μας. Για να γίνει αυτό, η παιδεία μας πρέπει να είναι αξιόπιστη, δυναμική και ποιοτική. Και είναι θετικό πως σήμερα κάποια κόμματα της Αντιπολίτευσης βάζουν το συμφέρον της κοινωνίας πάνω από το κομματικό. Και μακάρι και σε άλλες πρωτοβουλίες της Κυβέρνησης να δούμε αυτό να συνεχίσει να γίνεται.

Σήμερα μιλάμε για μια σημαντική πρωτοβουλία, κυρίες και κύριοι συνάδελφοι, τα Δημόσια Ωνάσεια Σχολεία, ένα σχολείο ανοιχτό, ένα σχολείο που στηρίζει τα παιδιά μας, τους εκπαιδευτικούς και το μέλλον της πατρίδας μας. Τα Δημόσια Ωνάσεια Σχολεία δεν είναι απλώς σχολεία, είναι ευκαιρίες, είναι υποδομές που δίνουν στα παιδιά μας τα εργαλεία για να γίνουν η καλύτερη εκδοχή του εαυτού τους. Είναι ένας θεσμός που θα ανεβάσει τον πήχη για όλα τα δημόσια σχολεία της χώρας μας.

Θα μου επιτρέψετε να επισημάνω κάτι σημαντικό. Αυτή η πρωτοβουλία δεν αφορά μόνο τα μεγάλα αστικά κέντρα. Απευθύνεται σε κάθε γωνιά της πατρίδας μας, σε κάθε γωνιά της Ελλάδας, σε μαθητές που ζουν σε ακριτικές περιοχές, σε μαθητές που ζουν στα νησιά, όπως η Ρόδος μας, σε παιδιά που έχουν ταλέντο και όρεξη να προχωρήσουν, αλλά στερούνταν μέχρι σήμερα ευκαιριών, σε οικογένειες που θέλουν το καλύτερο για τα παιδιά τους χωρίς να καταφεύγουν σε ιδιωτικά σχολεία.

Η Κυβέρνηση μάς αποδεικνύει με πράξεις ότι φέρνει αλλαγές που κάνουν τη μεγάλη διαφορά. Προχωράμε μπροστά με τόλμη, με έργα που ξεπερνούν τις αγκυλώσεις του παρελθόντος. Και εδώ η απάντηση ποια είναι; Όχι σε κάθε αλλαγή; Όχι σε κάθε πρόοδο, κυρίες και κύριοι συνάδελφοι; Σκεπτικισμός, άγονη κριτική και ιδεολογικές εμμονές.

Τα κόμματα της Αντιπολίτευσης που διαφωνούν, αντί να δουν την ευκαιρία, μένουν πίσω για μια ακόμη φορά προσκολλημένα σε παλιές δυστυχώς νοοτροπίες, παρωχημένες. Ακούμε ξανά και ξανά τις ίδιες κατηγορίες για ιδιωτικοποίηση, αλλά η αλήθεια είναι μία. Τα Ωνάσεια Σχολεία είναι δημόσια, χρηματοδοτούνται από το κράτος, λειτουργούν για το καλό όλων και φέρνουν την αριστεία εκεί που ανήκει, στο δημόσιο σχολείο.

Ρωτάμε λοιπόν: Μήπως ενοχλεί η αριστεία; Μήπως ενοχλεί η καινοτομία; Γιατί όταν μιλάμε για παιδεία, κάποιοι φοβούνται τις αλλαγές που φέρνουν πρόοδο. Ξέχασα βέβαια ότι κάποιοι ήταν κατά της αριστείας.

Κυρίες και κύριοι συνάδελφοι, η ποιότητα στην εκπαίδευση δεν είναι πολυτέλεια, είναι δικαίωμα και τα δημόσια σχολεία αποδεικνύουν ότι ποιότητα και ευκαιρίες δεν είναι προνόμιο λίγων, αλλά κτήμα όλων. Αυτά τα σχολεία δίνουν ευκαιρίες εκεί που υπάρχουν κενά, σε περιοχές που αντιμετωπίζουν κοινωνικές και οικονομικές προκλήσεις, χωρίς να υπάρχουν άλλα πρότυπα ή πειραματικά σχολεία σε κοντινή απόσταση, σε παιδιά που ζουν σε νησιά και ακριτικές περιοχές, σε μαθητές με ταλέντο και όρεξη που δεν είχαν τις υποδομές για να προχωρήσουν, για να το αναδείξουν.

Δίνουμε στα παιδιά μας τη δυνατότητα να ονειρεύονται, να σχεδιάζουν και να πετυχαίνουν και κυρίως, να γίνονται οι καλύτεροι πολίτες του αύριο, έτοιμοι να συμβάλουν στην ανάπτυξη και την ευημερία της πατρίδας μας. Αυτό σημαίνει πραγματική κοινωνική πολιτική. Αυτή είναι η διαφορά μας με εσάς, κυρίες και κύριοι της αντιπολίτευσης. Εμείς διαμορφώνουμε το μέλλον μαζί με την κοινωνία. Εσείς είστε εγκλωβισμένοι στο παρελθόν με τις ελλείψεις και τις παθογένειές του. Ξέρετε όμως ποιο το χειρότερο; Θέλετε την κοινωνία όμηρο αυτών των καταστάσεων.

Κυρίες και κύριοι συνάδελφοι, οι μεγάλοι ευεργέτες στην ιστορία της Ελλάδος έχουν διαδραματίσει καθοριστικό ρόλο στη διαμόρφωση της κοινωνίας επενδύοντας στην παιδεία, την υγεία, τον πολιτισμό και τις υποδομές. Από τον Συγγρό, τον Ζάππα, τον Σίνα, τον Ριζάρη, τον Μπενάκη, τον Μποδοσάκη, τον Αβέρωφ μέχρι τον Αριστοτέλη Ωνάση η παράδοση της εθνικής ευεργεσίας αποδεικνύει πως η ατομική πρωτοβουλία μπορεί να αφήσει ένα διαχρονικό αποτύπωμα στην πρόοδο της χώρας μας. Μέσα από τις δωρεές τους δεν προσέφεραν απλώς οικονομικούς πόρους, αλλά δημιούργησαν ευκαιρίες, στήριξαν γενιές και διαμόρφωσαν ένα καλύτερο μέλλον για την Ελλάδα και τους Έλληνες πολίτες.

Σε αυτό το πλαίσιο θέλω να εκφράσω τον σεβασμό και την ευγνωμοσύνη μου τόσο στο Ίδρυμα Ωνάση όσο και στον Πρόεδρο κ. Παπαδημητρίου και στα μέλη του Διοικητικού Συμβουλίου για τη σπουδαία τους συμβολή στην παιδεία με τη δημιουργία των Δημοσίων Ωνασείων Σχολείων. Η δωρεά αυτή αποτελεί μια επένδυση στο μέλλον της χώρας, δίνοντας σε μαθητές από κάθε γωνιά της Ελλάδος τη δυνατότητα να αποκτήσουν υψηλού επιπέδου εκπαίδευση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η δωρεά των 160 εκατομμυρίων μαζί και με τα 100 εκατομμύρια από τις τράπεζες δεν είναι απλώς μια οικονομική ενίσχυση, αλλά μια πράξη ευθύνης και όραμα για μια κοινωνία που βασίζεται στη γνώση, την αριστεία και τις ίσες ευκαιρίες, μια εκπαίδευση που συνδυάζει την αριστεία με την κοινωνική προσφορά.

Τα Δημόσια Ωνάσεια Σχολεία δεν είναι μόνο κτήρια και εξοπλισμός. Είναι ιδέες, είναι σύγχρονες μέθοδοι, είναι δεξιότητες για το μέλλον, είναι ουσιαστική πρόοδος. Δημιουργούν δεσμούς ανάμεσα σε σχολεία, πανεπιστήμια και ερευνητικά κέντρα, προετοιμάζουν τους μαθητές με έναν διαφορετικό τρόπο για τις προκλήσεις του 21ου αιώνα και μέσα από αυτές τις πρωτοβουλίες οι μαθητές μας θα αποκτήσουν τα εφόδια που χρειάζονται για να αντιμετωπίσουν έναν κόσμο που αλλάζει ραγδαία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Παππά.

**ΙΩΑΝΝΗΣ ΠΑΠΠΑΣ:** Ένα λεπτό, κύριε Πρόεδρε.

Η παιδεία δεν μπορεί, κυρίες και κύριοι συνάδελφοι, να μένει στάσιμη, πρέπει να εξελίσσεται, να προσαρμόζεται στις ανάγκες της κοινωνίας. Τα Δημόσια Ωνάσεια Σχολεία είναι η απόδειξη ότι η Κυβέρνησή μας δεν μένει στα λόγια. Εφαρμόζει σχέδιο, προχωρά μπροστά με όραμα και αποφασιστικότητα.

Κυρίες και κύριοι συνάδελφοι, θα μου επιτρέψετε να σταθώ στα Δημόσια Ωνάσεια Σχολεία του νησιού μου, του νησιού όπου γεννήθηκα, μεγάλωσα και εκπροσωπώ, τη Ρόδο -και όλα τα Δωδεκάνησα βέβαια.

Το 6ο Γυμνάσιο Ρόδου-Οικοκυρική και το 3ο Γενικό Λύκειο Ρόδου-Καπνοβιομηχανία αποτελούν δύο ιστορικά κτίρια για το νησί μας, δυο συμβολικά σχολεία για τους κατοίκους και τα Δωδεκάνησα, αναπόσπαστα κομμάτια της μακράς ιστορίας του τόπου μας από την τουρκοκρατία στις αρχές του 20ού αιώνα μέχρι και σήμερα. Η ένταξή τους στο δίκτυο Δημοσίων Ωνασείων Σχολείων τα αναβαθμίζει, όπως το ίδιο κάνει και συνολικά στην παρεχόμενη παιδεία στο νησί μας, τα Δωδεκάνησά μας.

Σε όσους, λοιπόν, αντιδρούν από συνήθεια έχουμε να πούμε το εξής. Ο κόσμος αλλάζει, ή τον ακολουθείτε ή μένετε πίσω. Εμείς επιλέγουμε πάντως να πάμε μπροστά μαζί με τον κόσμο, με τόλμη, σχέδιο και πίστη στις δυνατότητες της Ελλάδας. Η παιδεία είναι το κλειδί για το μέλλον της πατρίδας μας. Γιατί η επένδυση στην παιδεία είναι επένδυση στη δύναμη της Ελλάδας. Διασφαλίζουμε, λοιπόν, ότι οι επόμενες γενιές θα είναι έτοιμες να δημιουργήσουν, να καινοτομήσουν και να προοδεύσουν.

Κλείνοντας, θα ήθελα να αναφέρω μια φράση του μεγάλου Έλληνα φιλοσόφου Αριστοτέλη, «Η τύχη των εθνών εξαρτάται από την εκπαίδευση των νέων». Έχοντας όλα αυτά κατά νου σάς καλώ να κινηθείτε εθνικά και να υπερψηφίσετε το σχέδιο νόμου.

Σας ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Τον λόγο έχει η κ. Δεληκάρη κι αμέσως μετά η κ. Διγενή.

Κυρία Δεληκάρη, έχετε τον λόγο.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, το νομοσχέδιο του Υπουργείου Παιδείας, Θρησκευμάτων και Αθλητισμού, το οποίο συζητούμε σήμερα, προάγει την αναβάθμιση του εκπαιδευτικού μας συστήματος, εμπλουτίζοντας τη δημόσια και δωρεάν εκπαίδευση με Δημόσια Ωνάσεια Σχολεία, έντεκα γυμνάσια και ισάριθμα λύκεια, τα οποία θα λειτουργούν όπως και τα αντίστοιχα πρότυπα σε όλη τη χώρα.

Το Ίδρυμα Ωνάση θα αναλάβει να καλύψει μέσω δωρεάς το κόστος του εξοπλισμού των σχολείων αυτών, καθώς και την κτιριακή αναβάθμιση των είκοσι δύο σχολικών μονάδων με ένα κονδύλι που φτάνει τα 160 εκατομμύρια ευρώ για δώδεκα σχολικά έτη. Είναι μια υποχρέωση μακρόπνοη, που πηγάζει από το όραμα του Ιδρύματος για κοινωνική προσφορά.

Αυτό διαπιστώνεται αν παρατηρήσουμε στον χάρτη τις σχολικές μονάδες που θα ενταχθούν στο δίκτυο Δημόσιων Ωνασείων Σχολείων και ευχαριστούμε πολύ το Ίδρυμα Ωνάση και τον Πρόεδρό του κ. Παπαδημητρίου. Εκτός από την Αττική και τη Θεσσαλονίκη, το δίκτυο θα συμπεριλάβει σχολικές μονάδες από την Ξάνθη, την Κοζάνη, τη Ρόδο και το Ηράκλειο.

Το Υπουργείο Παιδείας, ακολουθώντας ένα σαφές και προσεκτικά οργανωμένο σχέδιο, έχει φροντίσει να επεκτείνει τη διασπορά των πρότυπων σχολείων σε όλη τη χώρα. Η υλοποίηση καινοτόμων εκπαιδευτικών προγραμμάτων, η σύνδεση της εκπαιδευτικής διαδικασίας με την επιστημονική έρευνα, η ανάπτυξη ψηφιακών δεξιοτήτων αλλά και η προώθηση βιωματικών μεθόδων διδασκαλίας δεν αποτελούν ένα «προνόμιο» για λίγους τυχερούς της πρωτεύουσας, ή της Θεσσαλονίκης, ή ακόμη περισσότερο κάποιων μεγάλων αστικών κέντρων της ηπειρωτικής χώρας. Όχι, η πολιτεία επιθυμεί η πρόσβαση να είναι ανοιχτή σε παιδιά, σε μαθητές σε όλο το γεωγραφικό εύρος της χώρας μας.

Καταργεί στην πράξη τους αποκλεισμούς και τις ανισότητες. Προωθεί την αριστεία με πραγματικές μεταρρυθμίσεις για τους πολλούς. Κι αυτή η σύμβαση που καλούμαστε σήμερα να υπερψηφίσουμε υπηρετεί πιστά το δόγμα αυτό.

Δεν ιδιωτικοποιούμε την παιδεία. Δεν αλλοιώνουμε τον δημόσιο και δωρεάν χαρακτήρα της. Συμπράττουμε με το Ίδρυμα Ωνάση, έχοντας ως γνώμονα τη βελτίωση της εκπαίδευσης για τα παιδιά μας. Στόχος να καλύψουμε όσο το δυνατόν περισσότερες περιοχές ανά την επικράτεια.

Κυρίες και κύριοι συνάδελφοι, υπήρξαν αντιδράσεις στις συνεδριάσεις της Επιτροπής Μορφωτικών Υποθέσεων. Ο διάλογος, οι ενστάσεις, οι αντιπροτάσεις είναι πάντα καλοδεχούμενες, εφόσον δεχόμαστε πως όλοι υπηρετούμε το δημόσιο συμφέρον, το καλό των πολιτών, και έχουμε το βλέμμα στραμμένο στο μέλλον, όχι για μας αλλά για τις επόμενες γενιές.

Η στείρα άρνηση σε κάθε αντίστοιχη πρωτοβουλία δεν υπηρετεί όλα τα παραπάνω. Πρέπει να ξεφύγουμε από μικροκομματικές αγκυλώσεις και ιδεοληψίες άλλων δεκαετιών, να αντικρίσουμε την πραγματικότητα με ρεαλισμό, δίχως παρωπίδες.

Εξάλλου η διαδικασία εισαγωγής των μαθητριών και των μαθητών στην Α΄ Γυμνασίου και στην Α΄ Λυκείου θα γίνεται με διαδικασία παρόμοια με εκείνη που ισχύει και για τα υπόλοιπα πρότυπα σχολεία. Τα Δημόσια Ωνάσεια Σχολεία δεν θα είναι θύλακες εκπαίδευσης αποκομμένοι από τις υπόλοιπες σχολικές μονάδες. Αντιθέτως, θα βρίσκονται σε ευθεία επικοινωνία με τα δημόσια σχολεία της ευρύτερης περιοχής όπου θα δημιουργηθούν.

Τέλος, το προσωπικό των Ωνασείων Σχολείων θα επιλέγεται με τις ίδιες διαδικασίες που ακολουθούνται και για τα υπόλοιπα πρότυπα σχολεία, ενώ ασφαλώς η μισθοδοσία του εκπαιδευτικού και διοικητικού προσωπικού θα καλύπτεται από το Υπουργείο Παιδείας.

Κυρίες και κύριοι συνάδελφοι, ας συμφωνήσουμε πως η παιδεία είναι από τους τομείς όπου όλες και όλοι μας θέλουμε το καλύτερο και ο αγώνας, η προσπάθεια για την αναβάθμισή της είναι διαρκής, ένας αγώνας δρόμου, ώστε να είμαστε εναρμονισμένοι με τις βέλτιστες πρακτικές που ακολουθούνται στο εξωτερικό αλλά και με τις τεχνολογικές εξελίξεις και τις κοινωνικές αλλαγές, που επιτάσσουν και νέες προσεγγίσεις στην εκπαιδευτική διαδικασία. Οφείλουμε να σκεπτόμαστε μακροπρόθεσμα, με ορίζοντα δεκαετιών, με λύσεις συνολικές και όχι με σπασμωδικές κινήσεις και κυρίως όχι προσκολλημένοι σε στείρες αρνήσεις.

Το σημερινό νομοσχέδιο του Υπουργείου Παιδείας με την κύρωση της σύμβασης για τη δωρεά εκ μέρους του Ιδρύματος Ωνάση είναι, μέσα από την υπερψήφισή του, μια πράξη ευθύνης απέναντι στα παιδιά μας, στο μέλλον της ελληνικής κοινωνίας. Γι’ αυτό και σας καλώ να το στηρίξετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Είπαμε να προσπεράσουμε λίγο τον κ. Σταυρόπουλο και να βάλουμε την κ. Διγενή για να σπάσουμε λίγο τη σειρά των κομμάτων και μετά να ξεκινήσουμε με τον κ. Κατσαφάδο και τον κ. Σταυρόπουλο. Νομίζω ότι όλοι συμφώνησαν.

Κυρία Διγενή, έχετε τον λόγο.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε.

Όταν ο κ. Μητσοτάκης μιλούσε για ίσες ευκαιρίες και για καλύτερη δυνατή εκπαίδευση εννοούσε τελικά την εισαγωγή σε δομές που έρχονται να ενισχύσουν την πολυτυπία και την ταξική πολυκατηγοριοποίηση των σχολείων και των μαθητών. Διότι εκεί ακριβώς οδηγούν τα μέτρα της Κυβέρνησης και η δημιουργία τέτοιων τύπων σχολείου.

Όσο και αν διαρρηγνύουν τα ιμάτιά τους οι Βουλευτές της Νέας Δημοκρατίας και όσο κι αν υπερασπίζονται με πολύ πάθος το απαράδεκτο και το άδικο, τελικά δεν πείθουν κανέναν. Χορτάσαμε από το πρωί σήμερα οσφυοκαμψία. Τι να πω, μόνο ετεροντροπή.

Δείτε τι συμβαίνει στη Βρετανία, όπου η διαφοροποίηση και η κατηγοριοποίηση των σχολείων ξεκίνησε εδώ και χρόνια. Στα σχολεία της λεγόμενης «πρώτης κατηγορίας» φτάνουν να φοιτούν αποκλειστικά σχεδόν τα παιδιά των πλουσίων και αυτών που έχουν ένα ανώτερο μορφωτικό επίπεδο οι οικογένειές τους, ενώ στα σχολεία της χαμηλότερης κατηγορίας φοιτούν στην πλειοψηφία τους τα παιδιά των εργατικών και φτωχών λαϊκών στρωμάτων.

Αυτό ακριβώς θα γίνει κι εδώ. Όχι μόνο δεν θα αντιμετωπιστούν φαινόμενα εκπαιδευτικών αποκλεισμών και ανισοτήτων, αλλά θα αυξηθούν οι κοινωνικές και ταξικές ανισότητες στο δικαίωμα στη μόρφωση. Τα παιδιά των πλουσίων θα διδάσκονται σε βάθος για να στελεχώσουν τα ανώτερα ερευνητικά, οικονομικά, πολιτικά κρατικά κλιμάκια και στα σχολεία των λαϊκών στρωμάτων θα προσφέρονται επιφανειακές γνώσεις και δεξιότητες, όσες δηλαδή αρκούν για ένα φθηνό εργατικό δυναμικό. Όμως, η καλύτερη δυνατή εκπαίδευση αποτελεί δικαίωμα κάθε παιδιού και ανάγκη της εποχής και όχι όσων θα εισαχθούν.

Σήμερα βέβαια η εκπαίδευση συνδέεται με σχολικές υποδομές που καταρρέουν σχεδόν καθημερινά, με σχολεία που ασφυκτιούν από την υποχρηματοδότηση, με το περιεχόμενο της μόρφωσης να φτωχαίνει και τους φραγμούς να μεγαλώνουν. Για τη λαϊκή οικογένεια δεν υπάρχουν πρότυπες και μη πρότυπες ανάγκες στη μόρφωση των παιδιών. Η σύγχρονη αναβαθμισμένη εκπαίδευση που ανταποκρίνεται στις ανάγκες της εποχής μας είναι -ξαναλέμε- δικαίωμα όλων και όχι ευκαιρία για όποιον μπορεί να επενδύσει σε κόπο και χρήμα, όπως απαιτούν οι νόμοι του κέρδους και του ανταγωνισμού.

Ιδιαίτερη έμφαση δίνεται από την Κυβέρνηση στο ότι θα λειτουργήσουν σε περιοχές της χώρας που αντιμετωπίζουν κοινωνικές και οικονομικές προκλήσεις. Αυτό γίνεται για να πλασαριστεί η δωρεά ως μέτρο άμβλυνσης των κοινωνικών ανισοτήτων. Στην πραγματικότητα η εισαγωγή μαθητών με εξετάσεις και η λειτουργία των σχολείων ως προτύπων δείχνουν ότι μιλάμε για σχολεία για λίγους, για όσους μπορούν να ανταποκριθούν στις απαιτήσεις προετοιμασίας και του ανταγωνισμού, με φροντιστήρια και ιδιαίτερα μαθήματα, όπως ήδη γίνεται για την εισαγωγή στα πρότυπα, όπου λιγότερο από 20% όσων αιτούνται επιλέγεται.

Την ίδια ώρα, καταργείται -τουλάχιστον για τη μεγάλη πλειοψηφία των μαθητών της περιοχής- το σχολείο της γειτονιάς.

Με το να καταργούνται τα σχολεία της γειτονιάς και να μετατρέπονται σε πρότυπα, με τη χρηματοδότηση του Ωνασείου, ανοίγεται ακόμα περισσότερο ο δρόμος για την αποποίηση του κράτους για τη χρηματοδότηση των σχολείων. Διαμορφώνονται, δηλαδή, σχολεία με διαφορετικό ωρολόγιο πρόγραμμα. Για την εισαγωγή σε αυτά θα γίνονται εξετάσεις και άρα ήδη το φροντιστήριο θα ξεκινάει από το Δημοτικό.

Μη γελιόμαστε, όμως. Κανένα ευαγές ίδρυμα δεν επενδύει, απλά, για προσφορά στο κοινωνικό σύνολο. Η εξέλιξη αυτή είναι ευθύ χτύπημα στον διαχωρισμό της μόρφωσης των παιδιών μας. Είναι άμεση παρέμβαση των ιδιωτών στη μορφή και στο περιεχόμενο του σχολείου και του ρόλου που θέλουν oi ιδιώτες να επιτελέσει το σχολείο.

Οι εξαγγελίες της Κυβέρνησης για τα είκοσι δύο Δημόσια Ωνάσεια Σχολεία που θα φέρουν -τάχα- κοσμογονία στην εκπαίδευση είναι απλώς παραμύθια. Στην ουσία πρόκειται ξεκάθαρα για λεόντεια σύμβαση. Ένας ιδιωτικός φορέας με αντίτιμο τη συντήρηση ορισμένων ελάχιστων σχολείων έρχεται να επιβάλει τελικά τους δικούς του όρους και κανόνες στη λειτουργία τους, καθορίζοντας μέχρι και τα σχολικά αναλυτικά προγράμματα και βιβλία, ένα είδος δηλαδή παιδαγωγικής των επιχειρήσεων.

Σύμφωνα με τα όσα ανακοινώθηκαν, τα Δημόσια Ωνάσεια Σχολεία θα διασυνδέονται με πανεπιστημιακά ιδρύματα, με στόχο την εισαγωγή και την εφαρμογή εκπαιδευτικών καινοτομιών, ενώ ερώτημα παραμένει σε ποιο βαθμό το Ίδρυμα Ωνάση θα έχει λόγο για την εκπαιδευτική διαδικασία, καθώς αναφέρεται ότι για τη λειτουργία τους θα συσταθεί διοικούσα επιτροπή, με πλειοψηφία του Δημοσίου και οι λεπτομέρειες θα ρυθμιστούν με σύμβαση μεταξύ του Ελληνικού Δημοσίου και του Ιδρύματος, κατά το πρότυπο του Ωνασείου Καρδιοχειρουργικού Κέντρου.

Συστηματικά, λοιπόν -και με κάθε αφορμή- καλλιεργούν τη λογική ότι μόνο με τη χρηματοδότηση των χορηγών θα μπορέσει να λειτουργήσει κάτι στα σχολεία. Σπρώχνονται συνολικά τα σχολεία να αναζητούν χορηγούς, για να διαχειρίζονται τη μιζέρια τους, επειδή, όπως λένε, το δημοσιονομικό ταμείο είναι μείον όταν πρόκειται για τις ανάγκες της λαϊκής οικογένειας, ακόμα και τις πιο στοιχειώδεις. Όταν όμως πρόκειται για τις επιδοτήσεις των ομίλων και τις εξοπλιστικές δαπάνες στην υπηρεσία του ΝΑΤΟ, τα λεφτά τότε φτάνουν και περισσεύουν!

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Σήμερα, στον εικοστό πρώτο αιώνα, υπάρχουν όλες οι δυνατότητες να είναι Πρότυπα όλα τα σχολεία, με καθηγητές που να επαρκούν για τις ανάγκες, με ασφαλείς και σύγχρονες υποδομές, εκσυγχρονισμό βιβλίων και μέσων διδασκαλίας, υποδομές με αθλητισμό και πολιτιστική δημιουργία, αναψυχή, διδακτικές εκδρομές και άλλα.

Εμείς ως ΚΚΕ στεκόμαστε απέναντι στην ίδρυση των Ωνάσειων Σχολείων. Δεν ανεχόμαστε οι χορηγοί να μορφώνουν τα παιδιά μας. Αγωνιζόμαστε για ένα αναβαθμισμένο δημόσιο και δωρεάν σχολείο, που θα μορφώνει ολόπλευρα όλα τα παιδιά και όχι σε σχολεία για λίγους.

Το ΚΚΕ, μαζί με τους συλλόγους γονέων, τους εκπαιδευτικούς και τους μαθητές, διεκδικούμε αύξηση της χρηματοδότησης σε όλα τα σχολεία, μαζικούς διορισμούς μόνιμων εκπαιδευτικών, δεκαπέντε μαθητές ανά τμήμα, ολόπλευρη μόρφωση για όλα τα παιδιά.

Στην κοινωνία -το ξέρουμε, το βλέπουμε- υπάρχει αναβρασμός και γίνονται κινητοποιήσεις, για να μην προχωρήσει αυτή η ταξική κατηγοριοποίηση των σχολείων τους. Γίνονται κινητοποιήσεις, για να αναβαθμιστούν όλα τα σχολεία και σε αυτές τις κινητοποιήσεις το ΚΚΕ είναι στο πλευρό τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μια τελευταία κουβέντα: Σε αυτό το ιστορικό ρήγμα που ζούμε εμείς ονειρευόμαστε έναν άλλον κόσμο. Διότι αν συμβιβαστούμε με αυτόν -όπως έλεγε ο Μπρεχτ- δεν θα καταφέρουμε αυτή η εποχή της εκμετάλλευσης να συντομευτεί.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Διγενή και για τη συνέπεια στον χρόνο.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Κωνσταντίνος Κατσαφάδος.

Ορίστε, κύριε Κατσαφάδε, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, με αφορμή την επετειακή αναφορά της Βουλής σήμερα για την τραγική νύχτα των Ιμίων, επιτρέψτε μου να ξεκινήσω την τοποθέτησή μου λέγοντας ότι η θυσία των τριών Ελλήνων Αξιωματικών του Πολεμικού Ναυτικού, του Καραθανάση, του Βλαχάκου και του Γιαλοψού, αποτελούν έναν φάρο και μια πυξίδα απέναντι σε όλους εμάς, ότι οφείλουμε και πρέπει να κάνουμε τα πάντα προκειμένου να διασφαλίσουμε την εθνική ακεραιότητα της χώρας μας, την ανεξαρτησία και την ελευθερία μας. Αυτό είναι το ελάχιστο το οποίο μπορούμε να κάνουμε απέναντι σε όλους αυτούς που θυσίασαν ακόμη και το πολυτιμότερο αγαθό το οποίο είχαν και ήταν η ίδια τους η ζωή.

Όμως, θα μου επιτρέψετε να ανοίξω μια παρένθεση με βάση αυτό και να πω κάτι το οποίο μου προξένησε εντύπωση, γιατί ο Κοινοβουλευτικός Εκπρόσωπος του ΠΑΣΟΚ έκανε μια αναφορά ακόμα και στο 1987, όταν θεμελίωσε το Ωνάσειο Καρδιοχειρουργικό Κέντρο ο Ανδρέας Παπανδρέου και να πω ότι οι εκπρόσωποι του ΠΑΣΟΚ δεν είπαν μια κουβέντα σήμερα για την νύχτα των Ιμίων, με αφορμή την επετειακή αναφορά. Ίσως δεν το θυμόντουσαν; Μπορεί να αισθάνονται ότι με αυτόν τον τρόπο ξεχνιέται η Ιστορία; Μπορεί να αισθάνονται τύψεις; Διότι όλοι θυμόμαστε τους ατυχείς χειρισμούς οι οποίοι έγιναν εκείνο το βράδυ από την κυβέρνηση του ΠΑΣΟΚ και τα οδυνηρά αποτελέσματα τα οποία είχαν και για την εξωτερική πολιτική της χώρας μας, αλλά και με τον χαμό των τριών Ελλήνων Αξιωματικών.

Κυρίες και κύριοι συνάδελφοι, μιλάμε για ένα πολύ σημαντικό νομοσχέδιο και πραγματικά αν καθόταν κάποιος από το πρωί σε αυτήν την Αίθουσα, θα έβλεπε τις τεράστιες αντιφάσεις τις οποίες έχουμε, αλλά και κατά βάση τη σύγκρουση με την πραγματικότητα και τον ρεαλισμό, που κάποιοι εμφατικά μέσα σ’ αυτήν εδώ την Αίθουσα επιδιώκουν.

Ειλικρινά, με απόλυτο σεβασμό απέναντι στις γνώμες των συναδέλφων, θέλω να σταθώ στον ακόμα μεγαλύτερο σεβασμό τον οποίο έδειξε το Διοικητικό Συμβούλιο του Ωνασείου Ιδρύματος, το οποίο τόσες ώρες κάθισε και παρακολούθησε τη συνεδρίαση και άκουσε όλα αυτά τα πράγματα, τα οποία δεν έχουν καμία σχέση με την πραγματικότητα.

Ας μιλήσουμε λίγο με νούμερα. Υπάρχει ανάγκη για να έχει η χώρα μας Πρότυπα και Πειραματικά Σχολεία; Δεν το λέω εγώ, δεν το λένε οι συνάδελφοι της Νέας Δημοκρατίας. Το μαρτυρούν οι δεκάδες χιλιάδες αιτήσεις οι οποίες γίνονται κάθε χρόνο. Επειδή λέτε ότι ακούτε την κοινωνία, αυτή δεν είναι η κοινωνία; Αυτή είναι η ελίτ; Κάθε χρόνο έχουμε πάνω από είκοσι χιλιάδες αιτήσεις παιδιών, τα οποία συμμετέχουν στη διαδικασία των εξετάσεων για να ενταχθούν σε Πρότυπα και Πειραματικά Σχολεία. Δυστυχώς, ξέρετε πόσα παιδιά γίνονται δεκτά; Γύρω στα τέσσερις χιλιάδες οκτακόσια τον χρόνο.

Με αυτήν την πρωτοβουλία η οποία λαμβάνεται σήμερα, για να μπορέσουν να δημιουργηθούν είκοσι δύο νέα σχολεία, έντεκα γυμνάσια και έντεκα λύκεια, τα Ωνάσεια Δημόσια Σχολεία, τα οποία θα είναι κάτω από το πρίσμα και τη λειτουργία των Πρότυπων Σχολείων, ξέρετε πόσους εισακτέους θα έχουμε μόνο από αυτά τον χρόνο; Περισσότερους από ό,τι παίρνουν, έξι χιλιάδες, και υπολογίζουμε ότι πάνω από είκοσι δύο χιλιάδες θα είναι αυτοί οι οποίοι θα φοιτήσουν σε αυτά τα σχολεία.

Καταλαβαίνετε, λοιπόν, τώρα πόσο σημαντική είναι αυτή η δωρεά; Όταν το κράτος, ανταποκρινόμενο στην ανάγκη την οποία έχει η κοινωνία, όχι στις ιδεοληψίες μας -το τονίζω, στην ανάγκη-, με τις αιτήσεις τις οποίες καταθέτουν οι μαθητές για να ενταχθούν στα Πρότυπα και Πειραματικά Σχολεία μπορεί και απορροφά τον χρόνο τέσσερις χιλιάδες οκτακόσιους μαθητές και μέσα από αυτήν τη δωρεά αυτοί θα είναι πάνω από έξι χιλιάδες τον χρόνο μόνο σε αυτά τα σχολεία, δεν είναι σπουδαία;

Ξέρετε είπα για το 1987, γιατί μου προξένησε εντύπωση αυτό το οποίο είπε ο Κοινοβουλευτικός Εκπρόσωπος του ΠΑΣΟΚ. Εμείς δεν αλλάζουμε τη στάση μας, κυρίες και κύριοι συνάδελφοι, ανάλογα με το σε ποια θέση βρισκόμαστε στο πολιτικό στερέωμα, αν είμαστε στην Κυβέρνηση ή στα έδρανα της Αξιωματικής Αντιπολίτευσης. Εμείς και το 1987 ήμασταν υπέρ της ίδρυσης του Ωνασείου Καρδιοχειρουργικού Κέντρου και όταν ο ΣΥΡΙΖΑ -χωρίς αστερίσκους και ερωτηματικά- έφερε, όπως πολύ σωστά είπε ο Υπουργός, 70 εκατομμύρια τα οποία έδωσε πάλι το Ωνάσειο Ίδρυμα για την αναβάθμιση του Ωνασείου, πάλι στηρίξαμε. Όταν ο ΣΥΡΙΖΑ έφερε τη Σύμβαση με το Ίδρυμα Σταύρος Νιάρχος για την ενίσχυση του Εθνικού Συστήματος Υγείας, πάλι στηρίξαμε, γιατί πιστεύουμε ότι κάτω από κανόνες διαφάνειας οφείλουμε και πρέπει να εκμεταλλευτούμε όλους αυτούς τους μεγάλους ευεργέτες της χώρας, οι οποίοι ήταν στυλοβάτες από την αρχή που δημιουργήθηκε το νεοσύστατο ελληνικό κράτος.

Αν θέλετε, αυτό το οποίο θα πρέπει να επιδιώκουμε όλοι μαζί συλλογικά είναι να μπορέσουμε να αντλήσουμε όσο το δυνατόν περισσότερους πόρους μέσα από όλα αυτά τα ιδρύματα, ούτως ώστε να μπορέσουμε να στηρίξουμε όσο το δυνατόν καλύτερα την ελληνική κοινωνία, χωρίς να παραιτούμαστε από την υποχρέωση την οποία έχουμε ως κράτος και ως πολιτεία να κάνουμε αυτό που πρέπει να κάνουμε. Το λέω, γιατί άκουσα πάλι μια κριτική.

Ξέρετε, εμείς δεν λέμε ότι όλα τα έχουμε κάνει τέλεια. Εμείς δεν λέμε ότι έχουμε λύσει όλα τα προβλήματα. Όμως, πείτε μου, κυρίες και κύριοι συνάδελφοι, έχουν γίνει πάνω από σαράντα χιλιάδες προσλήψεις εκπαιδευτικών τα τελευταία πέντε χρόνια, μονίμων εκπαιδευτικών; Τα προηγούμενα δεκαπέντε χρόνια μπορείτε να μου πείτε πόσες είχαν γίνει; Σχεδόν μηδενικές και τουλάχιστον επί ΣΥΡΙΖΑ μηδέν! Έγιναν για πρώτη φορά χιλιάδες προσλήψεις στο κομμάτι της ειδικής αγωγής; Για πρώτη φορά!

Δεν μπορεί να ερχόμαστε εδώ και να μιλάμε συνέχεια για ελλείψεις, ότι έχει καταρρεύσει η δημόσια παιδεία. Σοβαρά μιλάτε; Από τη μία, μας λέτε ότι έχει καταρρεύσει η δημόσια παιδεία και από την άλλη, κάποιοι εκπρόσωποι εδώ των κομμάτων έρχονται και μας λένε ότι μέσα από αυτή τη διαδικασία θα καταρρεύσουν αυτά τα είκοσι δύο σχολεία που πάνε να γίνουν πρότυπα. Μην τα πειράξετε, λένε, μην τα αγγίξετε, λειτουργούν εξαιρετικά. Προφανώς αυτά τα είκοσι δύο, που δεν θέλετε να πειράξουμε, λειτουργούν εξαιρετικά και όλα τα υπόλοιπα έχουν καταστραφεί.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Δεν είπε κανείς…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ**: Θέλετε να μου πείτε πότε έχει ξαναγίνει -γιατί και εσείς συμμετείχατε επί πέντε χρόνια στην κυβέρνηση του ΣΥΡΙΖΑ, άσχετα που τώρα έχετε αλλάξει-, να υπάρχει ένα γενναίο πρόγραμμα ανακαίνισης και εξωραϊσμού των κτιριακών εγκαταστάσεων σε ό,τι έχει να κάνει με τις σχολικές μονάδες; Πόσα χρήματα δαπανήθηκαν κατά το παρελθόν; Πόσα χρήματα δαπανώνται τώρα μέσω του προγράμματος «Μαριέττα Γιαννάκου» και μέσα από τη συνδρομή και άλλων, όπως είναι οι τράπεζες;

Σας ξαναλέω, εμείς δεν λέμε ότι λύσαμε όλα τα προβλήματα. Εμείς λέμε ότι δίνεται ένας αγώνας. Προσπαθούμε να φέρουμε νέα εργαλεία, για να βοηθήσουμε και να βοηθήσουμε κυρίως αυτούς που είναι πιο αδύναμοι και πιο ευάλωτοι. Γι’ αυτό τον λόγο επιλέχτηκαν αυτά τα είκοσι δύο σχολεία από ευάλωτες περιοχές.

Στην περιφέρειά μου έχω ένα πρότυπο σχολείο, κυρίες και κύριοι συνάδελφοι και είναι η Ιωνίδειος Σχολή. Δεν έχω δει κανέναν πλούσιο να πηγαίνει και να φοιτά. Και οι παλαιότεροι από εμένα εδώ αλλά και όσοι είμαστε στην ίδια ηλικία, ξέρουμε ότι στα πρότυπα σχολεία δεν πάει η ελίτ. Πάνε τα παιδιά της μέσης ελληνικής οικογένειας, πάνε οι οικογένειες οι οποίες αναγνωρίζουν ότι ο μεγαλύτερος πλούτος που μπορούν να δώσουν στα παιδιά τους, το μεγαλύτερο εφόδιο, όχι μόνο για την επαγγελματική τους σταδιοδρομία αλλά και για την ποιότητά τους ως άνθρωποι, ως χαρακτήρες, ως πολίτες, ως χρήσιμοι πολίτες στην κοινωνία, με αρχές και αξίες, είναι μόνο η παιδεία. Γι’ αυτόν τον λόγο η ελληνική οικογένεια, η Ελληνίδα μάνα, ο Έλληνας πατέρας κάνουν ό,τι μπορούν, για να δώσουν όσο το δυνατόν καλύτερες δυνατότητες στο παιδί τους.

Εμείς έχουμε εντοπίσει το πρόβλημα της παραπαιδείας, που δεν μιλάει κανείς γύρω από αυτό, με τα φροντιστήρια. Γι’ αυτό κάναμε και το ψηφιακό φροντιστήριο που ήταν μια καινοτομία. Δεν το δεχτήκατε, όμως, οι περισσότεροι μέσα σε αυτήν εδώ την Αίθουσα.

Δηλαδή, με έναν μαγικό τρόπο θέλετε να λυθούν τα προβλήματα; Πώς θα λυθούν; Καταθέστε προτάσεις. Ποιες είναι οι προτάσεις; Να αυξήσουμε τον προϋπολογισμό; Τον αυξάνουμε, στις δημοσιονομικές δυνατότητες τις οποίες έχει η χώρα. Μήπως εσείς δίνατε περισσότερα χρήματα από ό,τι δίνει η Κυβέρνηση του Κυριάκου Μητσοτάκη για την παιδεία;

Πάλι λέμε ότι δεν φτάνει. Γι’ αυτό ζητάμε συνέργειες και συνεργασίες. Αυτή είναι μια χρυσή -ειλικρινά το λέω-, είναι μια πολύ ωφέλιμη συνεργασία μεταξύ ενός ιδρύματος με ένα αυξημένο κύρος, μεταξύ ενός ιδρύματος που έχει ένα σημαντικό κοινωνικό αποτύπωμα να έρθει και να ενσκήψει επάνω στα προβλήματα της παιδείας και να στηρίξει το εκπαιδευτικό σύστημα της χώρας και τη νέα γενιά αυτής της χώρας. Το πιο εύκολο πράγμα για αυτούς τους ανθρώπους θα ήταν να φτιάξουν δύο σχολεία δικά τους και τρία και τέσσερα. Θα μπορούσαν; Θα μπορούσαν. Θα μπορούσαν να βάλουν και δίδακτρα στα δικά τους σχολεία, μειωμένα δίδακτρα; Νομίζετε ότι δεν θα έβρισκαν μαθητές; Φυσικά και θα έβρισκαν. Τι επέλεξαν, όμως; Να βοηθήσουν την ελληνική κοινωνία. Να βοηθήσουν όσο μπορούν ένα κομμάτι της ελληνικής νεολαίας. Σε ποιες περιοχές; Σε ευάλωτες περιοχές.

Φυσικά, είναι πολύ σημαντικό ότι το 60% αυτών οι οποίοι θα φοιτήσουν -γιατί εδώ πρέπει να λέμε αλήθειες… Δεν υπάρχει κάποιος μαθητής, ο οποίος αυτή τη στιγμή να είναι σε αυτά τα σχολεία και του χρόνου να φύγει. Δεν θα φύγει κανένας μαθητής. Ποιοι μαθητές ξεσηκώνονται που θα φύγουν; Δεν υπάρχει κάποιος μαθητής από αυτούς που φοιτά τώρα σε αυτά τα σχολεία, ο οποίος θα αναγκαστεί να πάει σε άλλο σχολείο. Να λέμε αλήθειες. Γιατί ξεσηκώνονται; Για αυτούς που θα έρθουν;

Σταματήστε να χαϊδεύετε αυτιά. Σταματήστε να είστε «προστάτες» και «πατερούληδες» όποιος διαφωνεί με την πρόοδο, την ίδια ώρα που το παίζετε και επικαλείστε ότι είστε προοδευτικοί.

Δεν υπάρχει μεγαλύτερο όπλο για έναν νέο άνθρωπο από τις γνώσεις, από την παιδεία. Οφείλουμε, λοιπόν, να κάνουμε το καλύτερο γύρω από τη νεολαία μας. Οφείλουμε να κάνουμε το καλύτερο απέναντι στα νέα παιδιά. Ναι, με συνεργασίες, ναι, με συνέργειες.

Εδώ είμαστε, για να ακούμε προτάσεις. Εδώ είμαστε, όπως βλέπετε μέσα από αυτή τη συζήτηση, να αποδεχόμαστε και προτάσεις. Να λειτουργήσουμε συνθετικά, για να περάσουμε και ένα μήνυμα, ότι δεν μπορεί να είμαστε αντίθετοι. Δεν είμαστε σε μια πολεμική κατάσταση. Μπορούμε να συμφωνήσουμε στο αυτονόητο.

Αυτό ζητά η ελληνική κοινωνία και αυτό θα είναι το μήνυμα, αν θέλετε. Το σημαντικότερο μήνυμα για τη χώρα και για τη δημοκρατία θα είναι να μπορέσουμε να περάσουμε στον ελληνικό λαό ότι δεν είμαστε εδώ για να τσακωνόμαστε για οτιδήποτε. Είμαστε εδώ και για να συμφωνούμε. Αυτό εδώ το νομοσχέδιο είναι μία χρυσή ευκαιρία για να συμφωνήσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για την οικονομία και του χρόνου.

Θα καλέσω στο Βήμα τον Βουλευτή της Νέας Δημοκρατίας κ. Αθανάσιο Σταυρόπουλο. Αμέσως μετά τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδος κ. Παφίλης.

Κύριε Σταυρόπουλε, έχετε τον λόγο.

**ΑΘΑΝΑΣΙΟΣ ΣΤΑΥΡΟΠΟΥΛΟΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το υπό ψήφιση νομοσχέδιο είναι μια εξαιρετική προσπάθεια αναβάθμισης και εξέλιξης του εκπαιδευτικού μας συστήματος.

Τα Δημόσια Ωνάσεια Σχολεία έρχονται να προσθέσουν κοινωνική αξία και να βελτιώσουν το υπάρχον εκπαιδευτικό σύστημα. Πρόκειται για είκοσι δύο σχολεία, έντεκα γυμνάσια και έντεκα γενικά λύκεια, που θα λειτουργήσουν σε περιοχές της χώρας που αντιμετωπίζουν κοινωνικές και οικονομικές δυσκολίες. Μέσω της ίδρυσής τους θα δοθεί η ευκαιρία σε χιλιάδες μαθητές να εμπλουτίσουν και να ενισχύσουν τις γνώσεις τους μέσα από καινοτόμες δράσεις.

Τα Δημόσια Ωνάσεια Σχολεία θα λειτουργήσουν υπό την επίβλεψη του Υπουργείου Παιδείας σε στενή συνεργασία με το Ίδρυμα Ωνάση, το οποίο με τη σειρά του θα αναλάβει την κτιριακή αναβάθμιση και την κάλυψη μέρους των λειτουργικών εξόδων. Το πρόγραμμα σπουδών θα περιλαμβάνει πρόσθετες καινοτομίες, που θα ενισχύσουν το επιστημονικό υπόβαθρο, τόσο των καθηγητών όσο και των μαθητών. Έτσι θα δημιουργηθεί ένα σύγχρονο βελτιωμένο περιβάλλον γνώσης, όπου οι μαθητές θα μπορούν να εντοπίσουν και να αξιοποιήσουν τις δεξιότητές τους.

Στο σημείο αυτό να τονίσουμε πως οι μαθήτριες και οι μαθητές, που κατά την έναρξη λειτουργίας των Δημόσιων Ωνάσειων Σχολείων θα φοιτούν στη Β΄ και στη Γ΄ τάξη Γυμνασίου και Λυκείου, θα παραμείνουν και θα ολοκληρώσουν τη φοίτησή τους σε αυτά.

Βασικό κριτήριο επιλογής ήταν η ενίσχυση περιοχών που αντιμετωπίζουν οικονομικά προβλήματα και κοινωνικές παθογένειες. Επιπλέον, μία ακόμα σημαντική προϋπόθεση ήταν να μην υπάρχουν άλλα πρότυπα ή πειραματικά σχολεία σε κοντινή γεωγραφική απόσταση. Επίσης, ρόλο έπαιξε και η γεωγραφική εγγύτητα των γυμνασίων και λυκείων που επελέγησαν, ούτως ώστε να διευκολύνεται η μεταξύ τους συνεργασία, καθώς και η συνεργασία με ανώτατα εκπαιδευτικά ιδρύματα και ερευνητικά κέντρα. Επομένως, η οριστική απόφαση επήλθε κατόπιν πολύωρων συζητήσεων, με λεπτομερή αναζήτηση των βασικών κριτηρίων, μεταξύ του Υπουργείου Παιδείας και του Ιδρύματος Ωνάση.

Η εξέχουσα συνεργασία του Υπουργείου με το Ίδρυμα Ωνάση αποτυπώνεται ακόμα και στον τρόπο διοίκησης. Το δίκτυο των Δημοσίων Ωνάσειων Σχολείων θα διοικείται από μια εννεαμελή επιτροπή, στην οποία πέντε μέλη θα ορίζονται από το Υπουργείο Παιδείας και τέσσερα μέλη από το Ίδρυμα Ωνάση. Στην επιτροπή, που έλαβε χώρα τη Δευτέρα, δόθηκε η ευκαιρία να παραστούν και να διατυπώσουν τις απόψεις τους επί του σχεδίου νόμου τόσο ο Πρόεδρος του Ιδρύματος Ωνάση, όσο και άλλοι σημαντικοί εκπρόσωποι φορέων του εκπαιδευτικού συστήματος. Μέσω των προβληματισμών που ειπώθηκαν, αλλά και των απαντήσεων που δόθηκαν από την πλευρά του Ιδρύματος και της κυρίας Υφυπουργού, ξεκαθάρισε το τοπίο και οι στόχοι του εν λόγω νομοσχεδίου.

Τα Δημόσια Ωνάσεια Σχολεία έρχονται να εκσυγχρονίσουν το εκπαιδευτικό σύστημα και να προσθέσουν αξία στο σύνολό του. Είναι μια ευκαιρία να ανοίξει ο δρόμος για ένα πιο εξελιγμένο εκπαιδευτικό σύστημα, που ακολουθεί τις σύγχρονες κοινωνικές νόρμες. Η σημαντικότητά τους έγκειται στο γεγονός ότι θα πολλαπλασιαστούν οι εκπαιδευτικές ευκαιρίες, θα ενισχυθούν οι τοπικές κοινωνίες και θα δημιουργηθεί ένας παραγωγικός δεσμός ανάμεσα στα δημόσια σχολεία με τα πανεπιστημιακά ιδρύματα.

Το εκπαιδευτικό σύστημα είναι η πηγή της κοινωνίας και η αφετηρία για ένα καλύτερο αύριο. Επομένως, με τη σειρά μου καλωσορίζω το νομοσχέδιο αυτό, που θα δώσει το δικό του στίγμα στο σύγχρονο εκπαιδευτικό σύστημα.

Η εκπαίδευση είναι ο κύριος πυλώνας που ευθύνεται για τη συλλογική εξέλιξη της κοινωνίας. Η Κυβέρνησή μας με κάθε εργαλείο που διαθέτει προσπαθεί να βελτιώσει και να εξασφαλίσει ένα καλύτερο αύριο για τους νέους. Το παρόν νομοσχέδιο υπόσχεται να τονώσει το εκπαιδευτικό σύστημα, προσφέροντας νέες εξελιγμένες μορφές επιστημονικής επιμόρφωσης, στα πλαίσια μιας ανταγωνιστικής αγοράς εργασίας.

Μέσω των σχολείων αυτών θα ευνοηθούν και τα υπόλοιπα δημόσια σχολεία της περιοχής, καθώς στους ομίλους και στα σύνολα θα έχουν την ευκαιρία να συμμετάσχουν και οι μαθητές άλλων δημόσιων σχολείων της ίδιας γεωγραφικής περιοχής. Επομένως, με τη συνεργασία αυτή θα επωφεληθούν ουσιαστικά οι τοπικές κοινότητες.

Κλείνοντας, θα ήθελα να εισηγηθώ μια μελλοντική ίδρυση Ωνασείου Σχολείου και στον τόπο μου, τα Γρεβενά. Είναι ένας νομός που αντιμετωπίζει κοινωνικές και οικονομικές προκλήσεις. Επίσης, δεν υπάρχουν πρότυπα και πειραματικά σχολεία, οπότε θα ήταν μια εξαιρετική πρωτοβουλία για την αναβάθμιση του εκπαιδευτικού συστήματος της περιοχής.

Επιπροσθέτως, τα Γρεβενά βρίσκονται σε κοντινή απόσταση με την Κοζάνη, όπου θα λειτουργήσει Ωνάσειο Σχολείο. Με αυτόν τον τρόπο, τα σχολεία θα έχουν την ευκαιρία να συνεργαστούν και να βελτιώσουν τις δράσεις τους μέσω κοινών καινοτόμων δραστηριοτήτων.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ τον κ. Σταυρόπουλο και για τη συνέπεια στον χρόνο.

Καλώ στο Βήμα τον Κοινοβουλευτικό Εκπρόσωπο του Κομμουνιστικού Κόμματος Ελλάδος κ. Αθανάσιο Παφίλη.

**ΑΘΑΝΑΣΙΟΣ ΠΑΦΙΛΗΣ:** Οι εκατοντάδες χιλιάδες λαού που διαδήλωσαν την Κυριακή 26 Γενάρη στην Αθήνα και σε όλη την Ελλάδα, σε συγκλονιστικές πράγματι διαδηλώσεις και συλλαλητήρια, από τα μεγαλύτερα που έχουν γίνει, όπως κάνουν εδώ και δυο χρόνια, απαιτούν να πληρώσουν όλοι όσοι ευθύνονται για το τραγικό έγκλημα στα Τέμπη. Απαιτούν να μη συγκαλυφθούν οι πραγματικές αιτίες που οδήγησαν σε αυτό, που παραμένουν και που προετοιμάζουν «νέα Τέμπη».

Με τα τελευταία στοιχεία φαίνεται ότι η συγκάλυψη είναι ολοφάνερη, αλλά δεν θα περάσετε καλά ούτε η Κυβέρνηση ούτε και άλλοι πολιτικά. Παραμένουν, λοιπόν, οι αιτίες που προετοιμάζουν τα «νέα Τέμπη».

«Τέμπη» υπάρχουν παντού. Τον μήνα Ιανουάριο, πέντε εργαζόμενοι έχασαν τη ζωή τους. Δολοφονούνται, στην πραγματικότητα. Αυτούς δεν τους μετράτε. Γιατί; Διότι δεν υπάρχουν μέτρα ασφάλειας, διότι υπάρχουν τα δωδεκάωρα και τα δεκατριάωρα, τα οποία τσακίζουν κυριολεκτικά τους εργαζόμενους. Γιατί όλα αυτά και πού γίνονται; Εδώ, στο καπιταλιστικό σύστημα, όπου βασιλεύει το κέρδος και που θυσιάζει τη ζωή των ανθρώπων.

Για αυτούς τι έχετε να πείτε η Κυβέρνηση και οι υπόλοιποι, αλλά κυρίως η Κυβέρνηση που είναι σήμερα;

Σε ό,τι αφορά το ΚΚΕ, ήμασταν οι πρώτοι που μιλήσαμε για προδιαγεγραμμένο έγκλημα, όταν στις 7 Φεβρουαρίου η παράταξή μας στους σιδηροδρόμους έγραψε και ανακοίνωσε ότι έρχεται νέο μεγάλο έγκλημα, αν δεν παρθούν άμεσα μέτρα. Και, φυσικά, τα γράψατε στα παλαιότερα των υποδημάτων σας! Εμείς χωρίς φανφάρες κάναμε και θα κάνουμε ό,τι μπορούμε αυτές οι κινητοποιήσεις, η λαϊκή οργή, που ταυτόχρονα εκφράζει και τη δυσαρέσκεια του λαού απέναντι στην αντιλαϊκή πολιτική της Κυβέρνησης, να κλιμακωθούν και να συνεχιστούν.

Σε ό,τι αφορά το νομοσχέδιο, τι ακούμε, κυρίες και κύριοι; Τι ακούμε; Ακούμε ότι είκοσι δύο, όπως θέλετε πείτε τα -να τα πούμε ιδιωτικοποιημένα ή οτιδήποτε άλλο- πρότυπα Ωνάσεια Σχολεία τι θα κάνουν; Θα αναβαθμίσουν την παιδεία.

Τι λέτε; Είστε καλά; Δώδεκα χιλιάδες εξακόσια σχολεία υπάρχουν και τα είκοσι δύο τι είναι; Πυρηνικό μίγμα που θα λειτουργήσει για όλα τα υπόλοιπα; Ποιον κοροϊδεύετε, αλήθεια, όλοι σας που συμφωνείτε; Θα αναβαθμίσει το εκπαιδευτικό σύστημα -είμαστε σοβαροί τώρα;- που βρίσκεται στην κατάσταση που τη γνωρίζουν όσοι έχουν σχέση με τις λαϊκές οικογένειες κυρίως.

Είναι τομή, λέει. Τι τομή, δηλαδή; Άμα φτιάξεις ένα Ωνάσειο Σχολείο στο Πέραμα, θα ζουν χαρούμενοι και ευτυχισμένοι όλοι οι υπόλοιποι μαθητές; Τι λέτε στον κόσμο; Και τα λέω για αυτούς που μας βλέπουν και μας ακούν. Όταν θα φτιάξετε στον Εύοσμο, θα λυθούν τα προβλήματα, που είναι τεράστια στην περιοχή;

Και, τέλος πάντων, δώστε μας μια εξήγηση: Γιατί όλοι οι εκπαιδευτικοί, γονείς, μαθητές και εργαζόμενοι που εμπλέκονται στο θέμα της παιδείας που αφορά όλον τον λαό και κυρίως, τους εργαζόμενους και τα λαϊκά στρώματα, είναι αντίθετοι; Μα, τι είναι αυτοί; Τέλειοι είναι; Δεν θέλουν το καλό, αν πίστευαν και αυτοί ότι θα γίνει με αυτή την αναβάθμιση; Με είκοσι δύο σχολεία στα δώδεκα χιλιάδες εξακόσια -το ξαναλέω- προσπαθείτε να κάνετε το μαύρο άσπρο.

Και μας λέει ο κύριος Υπουργός -να απαντήσω κιόλας- ότι ο μεγαλύτερος εχθρός στην εκπαίδευση είναι η ακινησία. Θέλετε, λέει, ή θέλουν αυτοί που διαμαρτύρονται να παραμείνουν όλα όπως είναι. Τι λέτε τώρα;

Δεν είναι ο κ. Πιερρακάκης να του τα σύρω. Τι λέτε; Ότι θέλουν όλοι αυτοί να παραμείνουμε στα ίδια ή έχουν αιτήματα για δημόσια, δωρεάν, αναβαθμισμένη παιδεία, πρωτοβάθμια, δευτεροβάθμια κ.λπ., κ.λπ.. Τα αιτήματά τους, λοιπόν, είναι να παραμείνουμε στα ίδια ή είναι να προχωρήσει μπροστά, για να καλύψει τις αυξανόμενες ανάγκες που υπάρχουν σε αυτόν τον τομέα, που έχετε τσακίσει κυριολεκτικά την εκπαίδευση;

Τώρα λέτε: Ίσες ευκαιρίες για όλους τους μαθητές, οριζόντια για όλους, ιδιαίτερα για τις ευάλωτες ομάδες. Τι ίσες ευκαιρίες; Από πού και ως πού βγαίνει αυτό; Από τα είκοσι δύο σχολεία; Όλοι οι υπόλοιποι έχουν ίσες ευκαιρίες -αν και δεν έχει κανένα νόημα, γιατί αυτοί πάνε στα κολέγια έξω κ.λπ., κ.λπ.- με αυτούς που έχουν δυνατότητα; Έχουν, λοιπόν, ίδιες δυνατότητες τα παιδιά της εργατικής τάξης, τα παιδιά των φτωχών λαϊκών στρωμάτων, τα παιδιά των αγροτών με εκείνους που έχουν;

Τι είναι αυτό; Μπορείτε να μας το εξηγήσετε, γιατί εμείς δεν το καταλαβαίνουμε. Ίδιο είναι ένα παιδί που δουλεύει ο πατέρας του στα Οινόφυτα, φεύγει το πρωί και γυρνάει στις έξι το απόγευμα, η μάνα του δουλεύει εμποροϋπάλληλος από το πρωί μέχρι το βράδυ με εκείνο που έχει πολύ χρήμα ή περισσότερο; Όχι, βέβαια.

Έχει προκαλέσει αυτό και την οργή όλων αυτών και μάλιστα, αφού είναι τέτοια τομή, κυρία Υπουργέ, αυτό και είναι τόσο φοβερό, γιατί εκεί που πάτε και κάνετε τα Ωνάσεια Σχολεία έχουν κινητοποιήσεις κάθε μέρα. Δείτε σήμερα -δεν ξέρω αν θα τα δείξει η ΕΡΤ- τις κινητοποιήσεις στο Πέραμα. Τι νομίζετε, δηλαδή; Στο Πέραμα, μια φτωχοσυνοικία, με το που θα φτιάξετε το Ωνάσειο, θα είναι όλα καλά και άγια; Ποιον κοροϊδεύετε, αλήθεια;

Και, βέβαια, τι είπατε; Κάνατε μια υποχώρηση. Μέχρι 60% θα είναι ντόπιοι. Ακριβώς αυτό πώς μεταφράζεται, αφού θα δίνουν εξετάσεις όλοι; Μπορείτε να μας πείτε πώς μεταφράζεται πρακτικά, όχι τις θεωρίες που πουλάτε;

Δηλαδή τι θα γίνει; Θα βαθμολογούνται διαφορετικά οι ντόπιοι; Πώς θα περάσουν οι ντόπιοι; Και αν περάσει το 60%, πόσους μαθητές θα έχει το Ωνάσειο; Οι υπόλοιποι πού θα πάνε; Θα πάνε στα σχολεία που έχουν όλο αυτό το χάλι.

Και σας λέμε το εξής. Απέναντι στη μεγαλύτερη εντατικοποίηση που υπάρχει -και είναι τραγική, όσοι έχουν παιδιά το ξέρουν- απέναντι στο άγχος που γεννάει το σχολείο, εσείς μιλάτε για δημόσια δωρεάν παιδεία; Το λέτε όλοι σας χωρίς ντροπή. Πόσα δισεκατομμύρια δίνουν οι γονείς στα φροντιστήρια; Χωρίς φροντιστήριο περνάει κάποιος στο πανεπιστήμιο; Τότε για ποια δημόσια δωρεάν παιδεία μιλάτε; Τώρα έχουμε και το καινούργιο. Έχουμε φροντιστήρια από το δημοτικό. Ήδη μερικά είχαν αρχίσει, τώρα θα γενικευτούν. Ποιος θα μπορεί να πληρώνει το φροντιστήριο; Αυτό είναι ένα ερώτημα.

Εμείς λέμε ότι με τη σημερινή σύμβαση ενισχύετε την κατηγοριοποίηση των σχολείων και την τοξικότητα της εκπαίδευσης. Είμαστε υπερβολικοί; Μπορείτε να μας πείτε αν ενισχύεται η κατηγοριοποίηση ή όχι; Εσείς τι λέτε; Δεν ενισχύεται; Για παράδειγμα, θα υπάρχει στο Πέραμα το λουξ σχολείο με πλήρες προσωπικό με, με, με, με, και δίπλα η συντριπτική πλειοψηφία θα είναι σε αυτά τα υποβαθμισμένα σχολεία που ήδη υπάρχουν.

Δεύτερο και σοβαρό είναι το ότι από μικρά τα παιδιά πρέπει να μάθουν την αξία του άριστου. Όλοι να γίνουν άριστοι δηλαδή! Αυτό πρακτικά είναι αδύνατο. Είναι αδύνατο, όχι γιατί η ζωή και η φύση έχει αυτά που είπε ο κ. Λοβέρδος και που τα είχε πει και ο κ. Μητσοτάκης, αλλά λόγω των οικονομικών συνθηκών. Άρα πώς εξελίσσεται; Θα είμαι σε αυτό το σχολείο, σε ένα πιο ασφαλές κτίριο και σε καλύτερες συνθήκες, αλλά για να γίνει αυτό πρέπει να ανταγωνιστώ τον διπλανό μου -η αλληλεγγύη αντικαθίσταται με τον ανταγωνισμό- και να κάνω στάση μου το «ο θάνατός σου, η ζωή μου».

Εμείς -θα πω κάτι από αυτά που τα ξέρουν όλοι- βάζαμε τον διπλανό μας να αντιγράψει. Του δείχναμε και με κίνδυνο να μην περάσουμε. Υπήρχε μια αλληλεγγύη, και πρέπει να υπάρχει. Τώρα είναι εχθρός ο διπλανός μου, για να περάσω εγώ και όχι ο διπλανός μου. Τι ωραία παιδαγωγική είναι αυτή! Είναι βάρβαρη. Βάρβαρη! Είναι παιδαγωγική και με τις επιλογές της Ευρωπαϊκής Ένωσης, που αναβλύζουν την μπόχα αυτής της κοινωνίας που έχει σαπίσει.

Δεν μπορεί από το δημοτικό, από το γυμνάσιο και από το λύκειο να ξεχωρίζετε τα παιδιά -θα το πω απλά- σε χαζά και σε έξυπνα. Εμείς θέλουμε ένα εκπαιδευτικό σύστημα –θα το πω και παρακάτω- που να μπορεί να ξεδιπλώσει τις δυνατότητες σε όλα τα παιδιά, όλους. Εσείς τα ξεχωρίζετε γιατί έχετε άλλους στόχους.

Να μην πω ποια είναι η κατάσταση, με αυτά που είπατε για «τα μπρος και τα πίσω». Εσείς τα διαφημίζατε όταν φτιάξατε τα εικοσιπεντάρια και τα εικοσιεπτάρια. Πόσα φτάνουν, Γιάννη;

**ΙΩΑΝΝΗΣ ΔΕΛΗΣ:** Μέχρι είκοσι εννιά.

**ΑΘΑΝΑΣΙΟΣ ΠΑΦΙΛΗΣ:** Μέχρι είκοσι εννιά. Τι λέγατε; Λέγατε -να μπει αυτό εντός εισαγωγικών- ότι: «Είναι καλύτερα αυτά, γιατί είναι πιο ανταγωνιστικά και άρα πιο αποδοτικά από τα ολιγομελή». Τι λέτε; Αυτά εσείς τα έχετε πει. Αυτή είναι η σύγχρονη απάνθρωπη παιδαγωγική αρχή που υιοθετείτε και βάζετε και σε αυτό το νομοσχέδιο.

Να συνεχίσουμε με την πορεία αυτών των παιδιών. Και όταν περάσουν, λοιπόν, το κατώφλι των πρότυπων ιδιωτικοποιημένων Ωνάσειων Σχολείων, τότε θα καταλάβουν ακόμα περισσότερο τι σημαίνει να γίνεσαι ανταγωνιστικός για να παραμείνεις εκεί.

Είναι εξοργιστικό όταν αναφέρεστε σε μαθητές που δεν έχουν περάσει αυτές τις δοκιμασίες και δηλώνουν συμμετοχή σε Ομίλους ή στα Σύνολα και να λέτε ότι αν δεν είναι αποδοτικοί, θα απομακρύνονται. Τι σημαίνει αποδοτικοί; Μπορείτε να μας το εξηγήσετε; Ποιος το καθορίζει και με ποια κριτήρια; Και σκεφτείτε ότι μιλάτε στους εφήβους, σε μαθητές σε δύσκολη ηλικία, και τους λέτε τέτοια πράγματα. Είναι παιδαγωγική αρχή αυτή; Πού τη βρήκατε; Είναι βέβαια παιδαγωγική αρχή του δικού σας συστήματος. Άριστοι λοιπόν! Άριστοι με ποιους όρους; Αναλώσιμοι, αποδοτικότεροι, με τα δικά σας κριτήρια, γιγαντώνοντας το χάσμα για το υπόλοιπο 95% των μαθητών στα γυμνάσια και τα λύκεια.

Η σημερινή αντιδραστική τομή αυτής της σύμβασης αφορά πλέον και την ανοιχτή εμπλοκή των ιδιωτών στο σχολικό πρόγραμμα -τη λειτουργία, το περιεχόμενο- ενώ εσείς, το Υπουργείο της παιδείας δηλαδή, και την Κυβέρνησή σας, για ξεκάρφωμα θα έχετε την εποπτεία. Εμάς μπορεί να μας κατηγορήσει κάποιος για πάρα πολλά πράγματα, αλλά στις προβλέψεις μας -και άλλα κόμματα τα λένε κατ’ ιδίαν- δεν έχουμε πέσει έξω. Ανοίγει ο δρόμος πλέον. Ανοίγει περισσότερο.

Για να μην πω για τους εθνικούς ευεργέτες, γιατί είναι μεγάλη η κουβέντα, για το ποιοι ήταν και τι ρόλο έπαιξαν. Και τώρα το ότι κάνουν ευεργεσίας, δεν μπορεί να τους ξεπλύνει ποτέ από το τι έκαναν παράδειγμα ορισμένοι συνεργάτες των Γερμανών. Να μην πω ονόματα, γιατί πρέπει να τα πω όλα. Και άμα τα πω όλα, θα γίνει και σεισμός εδώ μέσα στη Βουλή. Λέω ένα παράδειγμα μόνο, για αυτούς που έπνιγαν τα καράβια για να εισπράξουν τριπλή αποζημίωση, γιατί τα είχαν ασφαλισμένα για τις εμπόλεμες περιοχές. Εισέπρατταν τριπλή αποζημίωση. Αν έκανε εκατό, έπαιρναν τριακόσια. Να πω για όλους αυτούς που στηρίξανε τη Χούντα και την είχαν σημαία και σήμερα παρουσιάζονται εθνικοί ευεργέτες; Ποιοι είναι αυτοί; Αυτοί που έχουν πενήντα επτά φοροαπαλλαγές, που πληρώνουν το 5% της φορολογίας, ενώ έχουν πάνω από 60% του ΑΕΠ, και το 95% το πληρώνει ο ελληνικός λαός, που τους παρουσιάζετε σήμερα ότι είναι οι μεγάλοι ευεργέτες και ότι κάνουν φιλανθρωπίες.

Βέβαια πώς θα διαμορφωθεί -αλήθεια- η κατάσταση με αυτά τα σχολεία που λέτε ότι θα κάνουν την έκπληξη, λίγο ως πολύ, και θα αναβαθμίσουν την παιδεία; Το 95% των μαθητών σε εικοσιπεντάρια και εικοσιεννιάρια τμήματα. Έτσι δεν θα είναι; Ας κάνουμε, λοιπόν, μια επιστημονική, όπως λέμε, αφαίρεση και ας πάμε στο Πέραμα. Θα είναι δίπλα τα σχολεία που είναι έτοιμα να πέσουν πολλά, που στάζουν, που κάνουν, που φτιάχνουν, και θα είναι και στη μέση ένα που θα είναι λουξ. Τι σημαίνει αυτό πρακτικά; Σημαίνει ίσες δυνατότητες για την παιδεία; Τι σημαίνει αυτό πρακτικά, όταν ήδη οι περισσότεροι μαθητές έχουν χάσει χιλιάδες διδακτικές ώρες, όταν λείπουν οι καθηγητές, όταν βαδίζουμε στο δεύτερο ημίχρονο -θα το πω έτσι- της σχολικής χρονιάς και ακόμα υπάρχουν κενά; Ισοτιμία είναι αυτή; Στα Ωνάσεια θα έχετε κενά ή θα τα έχετε καλύψει από την αρχή του χρόνου, και υπερκαλύψει μάλιστα με καλλιτεχνικά μαθήματα και λοιπά και λοιπά και λοιπά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το συνολικό θέμα που υπάρχει στην παιδεία, ποιο είναι; Γιατί οι μαθητές είναι δυσαρεστημένοι; Είναι από τη φύση τους; Γιατί οι μαθητές είναι απηυδισμένοι, κουρασμένοι από την κατάσταση που υπάρχει; Λέω για τη δευτεροβάθμια εκπαίδευση: μαθήματα, εξετάσεις, σχολικό πρόγραμμα. Αδιαφορούν για τις γνώσεις που τους δίνετε -και δεν έχω χρόνο για να μιλήσω για αυτά -και πάνω από όλα γιατί μέσα από αυτή την παιδαγωγική που ακολουθείτε δεν μπορείτε και δεν θέλετε να αξιοποιήσετε αυτά τα διαμάντια που υπάρχουν. Όλες οι έρευνες λένε ότι όλοι οι μαθητές, ανεξάρτητα από το πώς είναι, κρύβουν διαμάντια μέσα τους, έχουν μέσα τους πάρα πολλές δυνατότητες. Τις αξιοποιείτε; Όχι, κεφαλή δεξιά και «βήμα χήνας»! Αυτό θέλετε εσείς.

Και βέβαια, εκεί φωνάζετε «οι ευθύνες της οικογένειας». Είστε καλά; Ξέρετε πώς ζει η πλειοψηφία του λαού μας; Ευθύνες για τα ναρκωτικά, ευθύνες για την παιδεία, ευθύνες για την υγεία, για τα πάντα η οικογένεια. Τι θα πρωτοκάνει; Σας είπα το παράδειγμα πριν για την οικογένεια. Εκτός από εκείνους που έχουν λυμένα τα οικονομικά τους προβλήματα. Άλλοι δουλεύουν, αυτοί κλέβουν. Κλέβουν εννοώ τον ιδρώτα τους, δεν λέω ότι κάνουν ληστείες. Εκείνοι τα έχουν λυμένα. Ο απλός ο κόσμος συνειδητοποιείτε σε τι κατάσταση ζει; Ότι περνάει υπνωτισμένος και μπορεί να τον πατήσεις γιατί σκέφτεται τα χίλια προβλήματα πώς θα τα αντιμετωπίσει; Γι’ αυτά τι κάνετε; Τίποτα. Ξέρετε πόσα ταλέντα -δεν έχω χρόνο να τα αναπτύξω- έχουν αναπτυχθεί από παιδιά που θεωρούνταν του πεταμού, σύμφωνα με τη δική σας αντίληψη;

Κλείνω, κύριε Πρόεδρε. Δώδεκα και έξι, δεκαοκτώ. Και τρία, είκοσι ένα. Θα το χαρίσουμε.

Εμείς για τι παλεύουμε; Για μια εκπαίδευση στο μέτρο των δυνατοτήτων και των αναγκών των μαθητών, γνωρίζοντας πολύ καλά ότι το καθένα από αυτά -ξαναλέω- κρύβει διαμάντια μέσα του, όταν τα αξιοποιήσεις, όταν του δώσεις τη δυνατότητα. Αλλά για να του δώσεις τη δυνατότητα, δεν μπορεί να λείπουν οι καθηγητές. Δεν μπορεί με αυτό το εκπαιδευτικό πρόγραμμα. Δεν μπορεί με αυτήν την ένταση, που όσοι έχουμε παιδιά ξέρουμε τι περάσαμε και τι περνάμε ακόμα. Ξέρουμε τι σημαίνει εξόντωση σε ένα παιδί σε τρυφερή ηλικία, με φροντιστήρια, με όλα τα υπόλοιπα. Εμείς θέλουμε μια εκπαίδευση που θα βρίσκει τα διαμάντια, θα τα κατεργάζεται, θα τα βγάζει στην επιφάνεια. Αυτό είναι υποχρέωση του κράτους να το παρέχει σε όλα τα παιδιά και είναι και δικαίωμα όλων των παιδιών.

Και πετάω το γάντι. Λείπει ο κ. Πιερρακάκης. Είπε για τη Σοβιετική Ένωση ότι είχαν κάποια σχολεία επιλεγμένα. Αυτά έγιναν μετά το 1970 βέβαια. Δεν συμφωνούμε εμείς με αυτό που έγινε. Όμως, ανεξάρτητα από αυτό, «το εκπαιδευτικό σύστημα της Σοβιετικής Ένωσης και των σοσιαλιστικών χωρών...» -έγραφε έκθεση του ΟΗΕ, που κανένας δεν ήταν κομμουνιστής- «…ο καπιταλισμός δεν μπορεί να το δώσει ποτέ». Ήταν δημόσια και δωρεάν η παιδεία. Ό,τι ήθελες γινόσουν. Ό,τι ήθελες και είχες ταλέντο. Δεν υπήρχε κανένα απαγορευτικό. Έπαιρνες τα πάντα και κάθε παιδί που τέλειωνε ήξερε δύο γλώσσες, ένα μουσικό όργανο, ήταν σε ένα άθλημα και σε ένα σπορ. Και αυτό αποδείχθηκε με το τι θαύματα έκαναν αυτές οι χώρες και μέσα σε συνθήκες ιμπεριαλιστικής περικύκλωσης.

Τώρα, λοιπόν, που έχουμε και αυτήν την εμπειρία, δεν ξανακάνουμε λάθη. Ο σοσιαλισμός είναι επίκαιρος και αναγκαίος. Δεν μπορεί ο καπιταλισμός να λύσει τέτοιου είδους προβλήματα -και αφήστε τις φανφάρες εδώ- είτε με δωρεές είτε με τίποτε άλλο. Αυτήν την αναγκαιότητα τη συνειδητοποιεί και θα τη συνειδητοποιεί όλος ο κόσμος. Άλλωστε, στις Ηνωμένες Πολιτείες της Αμερικής, επειδή πάνω από 20%, σύμφωνα με δημοσκοπήσεις, στους νέους είναι υπέρ του σοσιαλισμού και του κομμουνισμού, τώρα έβαλαν στα σχολεία υποχρεωτικά μάθημα αντικομμουνισμού. Αυτό δείχνει και τον φόβο τους. Ο φόβος τους, όσο κι αν είναι δύσκολα τα πράγματα, θα γίνει πραγματικότητα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παφίλη που ξέρει άριστα τους χρόνους του Κανονισμού και κάνει πρόσθεση.

Έχουν μείνει ακόμα έξι συνάδελφοι. Μετά θα πάμε σε όποιον εκ των εισηγητών και ειδικών αγορητών θέλει κάποια πολύ μικρή δευτερολογία, γιατί τώρα είναι συγκεκριμένο το θέμα. Η κυρία Υπουργός θα κλείσει και θα πάμε στην ψηφοφορία για την ολοκλήρωση του σχεδίου νόμου.

Θα καλέσω τώρα στο Βήμα τη Βουλευτή του ΠΑΣΟΚ-Κινήματος Αλλαγής, την κ. Κατερίνα Σπυριδάκη.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Σας ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, επιτρέψτε μου πριν ξεκινήσω την ομιλία μου για το νομοσχέδιο, να αναφερθώ στους αγρότες της Κρήτης που σήμερα το πρωί βρέθηκαν στο Υπουργείο Αγροτικής Ανάπτυξης και Τροφίμων για τη συνάντησή τους με τον Υπουργό. Αγωνίζονται για τα δίκαια αιτήματά τους, για τη δυνατότητα να συνεχίσουν να παράγουν με αξιοπρέπεια, να ζουν από τη δουλειά τους και να διασφαλίσουν ένα βιώσιμο μέλλον, τόσο για τον κλάδο που ο καθένας υπηρετεί, όσο και για εκείνους και τις οικογένειές τους. Η αγροτική μας παραγωγή είναι ο θεμέλιος λίθος της οικονομίας μας, αλλά είναι και ένα ζήτημα ταυτοτικό για τον τόπο μας. Όταν, όμως, ο πρωτογενής τομέας εγκαταλείπεται, η ύπαιθρος ερημώνει και οι συνέπειες είναι σοβαρές, όχι μόνο για τις τοπικές κοινωνίες, αλλά και για την οικονομία συνολικά. Δυστυχώς, όμως, η Κυβέρνηση εξακολουθεί να κωφεύει στις ανάγκες των αγροτών, των κτηνοτρόφων, των μελισσοκόμων, των αλιέων, παρά τις επανειλημμένες εκκλήσεις μας να ακούσει τις προτάσεις τις δικές μας και να στηρίξει τον πρωτογενή τομέα. Χωρίς μια ισχυρή και βιώσιμη αγροτική παραγωγή, δεν μπορεί να υπάρξει ούτε οικονομική ανάπτυξη ούτε ζωντανή ύπαιθρος. Δεν υπάρχουν ευκαιρίες, κίνητρα και ασφάλεια για τον άνθρωπο που θέλει να εργαστεί στον πρωτογενή τομέα. Και δεν υπάρχει πλάνο, έτσι ώστε να αποφύγουμε μια επισιτιστική κρίση. Τώρα, λοιπόν, είναι η στιγμή, τώρα είναι καιρός να αφουγκραστούμε τη φωνή των ανθρώπων αυτών, γιατί από τον κόπο τους εξαρτάται το μέλλον της χώρας. Και αν δεν πράξετε τώρα ουσιαστικά και αποτελεσματικά, θα έχετε τεράστια ευθύνη. Γιατί και το να μην πράξεις τίποτα, είναι επιλογή η οποία φέρει ευθύνη και έχει και συνέπειες.

Κυρίες και κύριοι συνάδελφοι, για να είμαστε ακριβείς, για να περάσω και στο νομοσχέδιο, σήμερα δεν καλούμαστε να νομοθετήσουμε όπως συνήθως οφείλει να γίνεται στην Ολομέλεια. Αυτό που έχουμε μπροστά μας είναι μια συμφωνία ανάμεσα στο ελληνικό δημόσιο και το Ίδρυμα Ωνάση, την οποία απλά καλούμαστε να επικυρώσουμε με ισχύ νόμου. Μάλιστα, αυτή η συμφωνία έρχεται έτοιμη σε εμάς, χωρίς να έχει περάσει από την προβλεπόμενη κοινοβουλευτική επεξεργασία που θα περίμενε κανείς. Δηλαδή δεν υπήρξε καμία εισήγηση από το Υπουργείο ούτε και η διαδικασία της διαβούλευσης. Και δεν είναι η πρόθεσή μας να καταψηφίσουμε τη συμφωνία μόνο και μόνο για τυπικούς και συνάμα ουσιαστικούς για τη δημοκρατία μας λόγους. Θέλουμε να εξετάσουμε την ουσία της.

Κυρίες και κύριοι συνάδελφοι, κατ’ αρχάς, ας μην ξεχνάμε τις τεράστιες ελλείψεις που μαστίζουν τη δημόσια παιδεία στη χώρα μας εδώ και χρόνια, ούτε και τις διαχρονικές πολιτικές ευθύνες για την κατάσταση αυτή. Η ιδιωτική πρωτοβουλία που συζητάμε σήμερα, όσο καλοδεχούμενη κι αν είναι, δεν πρέπει να μας αποπροσανατολίζει. Δεν μπορούμε να πιστέψουμε ότι τα Σχολεία Ωνάση θα καλύψουν τα μεγάλα κενά της δημόσιας παιδείας που εξακολουθούν να αποτελούν ανοιχτές πληγές. Ενδεικτικά αναφέρω ότι στο Γενικό Λύκειο Σητείας δεν υπάρχει ακόμα και σήμερα καθηγητής Χημείας. Ακόμα και σήμερα οι μαθητές της Β΄ Λυκείου δεν έχουν διδαχθεί ούτε μία ώρα Χημεία -ούτε γενικής ούτε κατεύθυνσης- και στην Γ΄ είναι με έναν αναπληρωτή κάποιες ώρες.

Και αναρωτιέμαι: Οι μαθητές αυτοί θα δώσουν πανελλήνιες εξετάσεις ανταγωνιζόμενοι επί ίσοις –υποτίθεται- όροις με τους μαθητές της υπόλοιπης Επικράτειας; Και σας ρωτώ, διότι έχουμε αρχές Φεβρουαρίου. Φυσικά κανείς δεν θα αναγνωρίσει το άδικο βάρος που κουβαλούν και ιδιαίτερα όταν δεν φέρουν καμία ευθύνη για τις ελλείψεις αυτές. Το ίδιο ισχύει και στο ΕΠΑΛ Σητείας, όπου δεν υπάρχουν καθηγητές στις ειδικότητες Μηχανολόγου, Ηλεκτρολόγου και Φυσικού. Δεν θα μιλήσω δε για τις υλικοτεχνικές ελλείψεις, οι οποίες καταδεικνύουν τη σοβαρή ανάγκη χρηματοδότησης για βασικές λειτουργίες, όπως συμβαίνει στα λύκεια του Αγίου Νικολάου, της Ιεράπετρας και της Σητείας εξαιτίας της κατάργησης των Σχολικών Επιτροπών.

Επιπλέον, για να καταλάβετε, στο 1ο Γενικό Λύκειο Αγίου Νικολάου οι υποδομές εξαρτώνται από τις πρωτοβουλίες των Συλλόγων Γονέων, οι οποίοι φροντίζουν για τις βασικές ανάγκες, όπως είναι φίλτρα καθαρισμού αέρα για παράδειγμα. Το ίδιο συμβαίνει φυσικά και στα σχολεία της Ιεράπετρας και της Σητείας. Παράλληλα, η απουσία σχολικών νοσηλευτών αναγκάζει γονείς να είναι ακόμα και σήμερα έξω από τα σχολεία και να εργάζονται με τον υπολογιστή από εκεί, ενώ η έλλειψη σε παράλληλη στήριξη δημιουργεί κενά στην υποστήριξη των μαθητών με ειδικές μαθησιακές δυσκολίες.

Αυτή είναι, κυρίες και κύριοι της Κυβέρνησης, η κατάσταση στα δημόσια σχολεία και σήμερα μας φέρνετε εδώ ως απάντηση σε όλα τα παραπάνω τα είκοσι δύο σχολεία που θα μετατραπούν σε Ωνάσεια. Πολύ ωραία πρωτοβουλία, αλλά αρκεί; Δεν πάμε απέναντι στην πρωτοβουλία. Όμως, αυτό δεν σημαίνει ότι συμφωνούμε με τη νοοτροπία της Κυβέρνησης που παρουσιάζει τον ιδιώτη ως «από μηχανής θεό» που θα σώσει ό,τι το κράτος και οι θεσμοί αδυνατούν να διαχειριστούν.

Επί της ουσίας, η ίδρυση των Ωνασείων Σχολείων μας βάζει μπροστά σε μια σειρά από προκλήσεις. Και εδώ είναι το δίλημμα. Αν τις προκλήσεις αυτές το Υπουργείο και η Κυβέρνηση τις διαχειριστεί σωστά, τότε ναι, θα έχουμε μια παρέμβαση η οποία θα δώσει θετικά στοιχεία στο εκπαιδευτικό σύστημα. Αν όμως τις προκλήσεις αυτές δεν τις διαχειριστεί σωστά, τότε ίσως και να μην είναι τόσο θετική η παρέμβαση.

Και τι εννοώ; Καλούμαστε ως κράτος να ισορροπήσουμε, ώστε από τη μία να μην τραβάμε τους ικανούς μαθητές προς τα κάτω και από την άλλη να μην καλλιεργούμε συνθήκες ελιτισμού ειδικά σε παιδιά που βρίσκονται σε ευαίσθητη σχολική ηλικία οξύνοντας περαιτέρω τον αποκλεισμό.

Ξέρετε, κυρία Υπουργέ, δεν είναι δουλειά του ιδιώτη να αμβλύνει τις ανισότητες, γιατί η άμβλυνση των ανισοτήτων οφείλει να εντοπίζεται, να διαχειρίζεται και να εξαλείφεται από το Υπουργείο Παιδείας και από την ίδια την Κυβέρνηση. Ακόμα και τη συμπληρωματική στήριξη που έρχεται να δώσει ο ιδιώτης, το Υπουργείο Παιδείας είναι αυτό που πρέπει να την ενσωματώσει σε ένα συνολικό σχεδιασμό για την παιδεία, κάτι το οποίο δεν βλέπουμε να υπάρχει.

Η ιδιωτική πρωτοβουλία που ενισχύει τη δημόσια παιδεία και, μάλιστα, με αφιλοκερδή τρόπο, με μη κερδοσκοπικό χαρακτήρα, όπως τόνισε και ο εισηγητής μας, ο κ. Παραστατίδης, είναι καλοδεχούμενη. Όμως, επειδή μιλάμε για τη δημόσια εκπαίδευση -ένα από τα πιο ευαίσθητα ζητήματα- θεωρούμε σημαντικό να κάνουμε ορισμένες παρατηρήσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο παραπάνω χρόνο, κύριε Πρόεδρε.

Η πρώτη παρατήρηση αφορά τις περιοχές που επιλέχθηκαν για την ίδρυση αυτών των σχολείων. Σύμφωνα με τις εξαγγελίες της Κυβέρνησης, ο στόχος των Ωνασείων Σχολείων είναι να στηριχθούν μαθητές που είναι σε κοινωνικές και οικονομικές περιοχές με κοινωνικές και οικονομικές δυσκολίες, δίνοντάς τους εφόδια για να αναπτυχθούν και να χτίσουν γνώση και δεξιότητες. Όπως βλέπουμε, όμως, δεν είναι μόνο περιοχές που έχουν ανάγκη αυτές που μπαίνουν και αντίθετα συμπεριλαμβάνονται περιοχές που δεν θεωρούνται υποβαθμισμένες. Για παράδειγμα, ακριτικές και άλλες περιοχές, όπως η Λέσβος, η Χίος, η Αιτωλοακαρνανία, η Ευρυτανία, το Λασίθι μένουν εκτός. Αξίζει να σημειωθεί ότι επειδή το κείμενο που καλούμαστε να ψηφίσουμε σήμερα δεν έχει περάσει τη συνήθη νομοπαρασκευαστική διαδικασία, ο προβληματισμός αυτός μας έχει μείνει άλυτος. Δεν γνωρίζουμε τα κριτήρια με τα οποία επιλέχθηκαν οι συγκεκριμένες περιοχές, ενώ το αν θα συμπεριληφθούν τελικά περιοχές που πραγματικά αντιμετωπίζουν κοινωνικές και οικονομικές προκλήσεις φαίνεται πως αφήνεται για άλλη μια φορά σε μελλοντικές υπουργικές αποφάσεις, κάτι το οποίο πλέον είναι προσφιλή τακτική σας.

Κυρίες και κύριοι συνάδελφοι, να παραδεχτούμε ότι ένα αναβαθμισμένο σχολείο από μόνο του δεν φτάνει για να αλλάξει μια ολόκληρη περιοχή. Είναι θέμα συνολικής πολιτικής βούλησης, σωστού ολοκληρωμένου και ολιστικού σχεδιασμού, που πρέπει, όμως, να έχει ως επίκεντρο τον μαθητή, τον οποίο σχεδιασμό δεν μας έχετε παρουσιάσει μέχρι τώρα. Ό,τι έχουμε δει από το Υπουργείο Παιδείας είναι κυρίως επικοινωνιακής φύσεως που δεν έχει ούτε επίκεντρο τον μαθητή ούτε τον γονέα ούτε τον εκπαιδευτικό, αλλά έχει ως κύριο στόχο να αυξήσει τις επιτυχίες του Υπουργείου, όπως ακριβώς έγινε και με τις συγχωνεύσεις των τμημάτων.

Και εδώ σας παρουσιάζω μια πρόκληση: Έρχονται τα είκοσι δύο σχολεία, τα Ωνάσεια, τα οποία είναι ολιγομελή. Άρα, κάποιοι μαθητές μένουν εκτός. Αυτοί οι μαθητές θα κληθούν να πάνε στα δημόσια σχολεία τα υπόλοιπα, που δεν είναι ούτε πρότυπα ούτε Ωνάσεια. Εκεί είναι μια πρόκληση που πρέπει να διαχειριστεί το Υπουργείο αν θα έρθει τον Σεπτέμβρη και θα πει συγχωνεύσεις τμημάτων και μεγαλύτερα τμήματα. Αυτό προσπαθώ να εξηγήσω με την έννοια της πρόκλησης. Δεν δημιουργούν το πρόβλημα τα είκοσι δύο σχολεία, δημιουργεί το πρόβλημα το αν εσείς θα διαχειριστείτε ή όχι σωστά τα υπόλοιπα δημόσια σχολεία. Από εκεί ξεκινάει και το αν θα υπάρχουν ανισότητες ή όχι. Από εκεί ξεκινάει και το αν το κάθε παιδί θα έχει ισότιμη πρόσβαση σε ένα αξιοπρεπές δημόσιο σχολείο.

Εμείς κάναμε το χρέος μας. Εκεί προειδοποιήσαμε ότι υπάρχει πρόβλημα. Φέραμε τις προτάσεις μας, φέραμε τροπολογία την οποία η Κυβέρνηση υιοθέτησε, γιατί χωρίς αυτήν την τροπολογία παιδιά υποβαθμισμένων περιοχών θα έμεναν εκτός αυτών των σχολείων.

Είναι πολλά τα σημεία που θέλω να θίξω. Γι’ αυτό θα τα περάσω απλά επιγραμματικά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, τώρα. Μην πάτε σε όλα τα θέματα.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Όχι βεβαίως.

**ΠΡΟΕΔΡΕΥΩΝ (Αθανάσιος Μπούρας):** Είναι ένα συγκεκριμένο θέμα και εστιάστε σε αυτό. Είπαμε ότι δίνουμε μια ανοχή, αλλά ολοκληρώστε.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Υπάρχουν πολλές ανησυχίες κυρίως από τον εκπαιδευτικό κόσμο, τον κόσμο των καθηγητών, οι οποίες αφορούν κυρίως το αν θα συνεχίσουν οι εκπαιδευτικές διαδικασίες να γίνονται σωστά. Τις αφουγκραζόμαστε. Όμως, κάθε φορά που υπάρχει μια ανησυχία ως ΠΑΣΟΚ πιστεύουμε ότι πρέπει να γίνει πλαίσιο που να προστατεύει τον νόμο για να μην έχουμε ανισότητες.

Δεν θα θίξω άλλα θέματα. Κλείνοντας θέλω απλά να πω ότι με δεύτερη παρέμβαση του ΠΑΣΟΚ αυτή τη στιγμή οι εκπαιδευτικοί δεν έμειναν στον αέρα. Τους δίνεται η δυνατότητα μέσα σε δύο χρόνια να μπορούν να διεκδικήσουν σε αυτά τα ιδρύματα να έχουν μια θέση εκπαιδευτή.

Κλείνοντας, λοιπόν, θα πω ότι το ΠΑΣΟΚ έχει αποδείξει και αποδεικνύει καθημερινά ότι είναι παραγωγική Αξιωματική Αντιπολίτευση και όσο κι αν θέλετε να μας κατηγορείτε που κάνουμε στείρα πολιτική, αυτό δεν σημαίνει ότι αγνοούμε ή δεν βλέπουμε σοβαρές ελλείψεις, που εσείς με πλήρη ευθύνη αφήνετε να διαιωνίζονται σε βάρος κυρίως των μαθητών και των παιδιών. Κανένα ίδρυμα δεν μπορεί να αναλάβει καθήκοντα που εσείς αρνείστε να εκπληρώσετε και επαναλαμβάνουμε ότι είμαστε εδώ παρόντες και έτοιμοι να κάνουμε όλα όσα εσείς επιλέγετε να αποφύγετε κρυπτόμενοι πίσω από τον κάθε καλοπροαίρετο ιδιώτη.

Εμείς δεν τρέφουμε αυταπάτες. Δεν βλέπουμε την ιδιωτική πρωτοβουλία ως δεκανίκι για τη δημόσια παιδεία. Αντίθετα, πρωτοβουλίες σαν κι αυτές μας θυμίζουν με ακόμα πιο ξεκάθαρο τρόπο ότι έχουμε ακόμα πολύ μα πολύ δρόμο μπροστά μας μέχρι να αμβλύνουμε τις ανισότητες και μέχρι να έχουμε όντως δωρεάν, δημόσια, ποιοτική παιδεία.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τη Βουλευτή της Νέας Αριστεράς, την κ. Θεανώ Φωτίου.

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε να κυρώσουμε τη σύμβαση δωρεάς μεταξύ του ελληνικού δημοσίου και του Ιδρύματος Ωνάση, σύμβαση που προβλέπει τη μετατροπή έως και είκοσι δύο σχολικών μονάδων δευτεροβάθμιας εκπαίδευσης σε ένα δίκτυο πρότυπων σχολείων υπό την επωνυμία Δημόσια Ωνάσεια Σχολεία.

Το δίκτυο αυτό συνιστά παράλληλη δομή που χρηματοδοτείται εν μέρει και υπό όρους από το Ίδρυμα Ωνάση επί δώδεκα χρόνια με δυνατότητα παράτασης. Το δίκτυο διοικείται από εννεαμελή διοικούσα επιτροπή όπου τα τέσσερα μέλη της τα ορίζει το Ίδρυμα Ωνάση. Επιπλέον, για κάμποσα ζητήματα που αφορούν τη λειτουργία του δικτύου, η σύμβαση προβλέπει ότι δεν αρκεί απόφαση του Υπουργού Παιδείας -αν είναι δυνατόν-, αλλά απαιτείται και η ομόφωνη και σύμφωνη γνώμη του Προέδρου του Ιδρύματος Ωνάση.

Και ερωτώ τον κ. Πιερρακάκη: Και αν διαφωνήσουν ο Υπουργός με όποιον είναι τότε πρόεδρος του Ιδρύματος Ωνάση ποιανού η άποψη υπερισχύει για να μας πει και εμάς; Παραχωρεί έτσι η Κυβέρνηση της Νέας Δημοκρατίας κρίσιμα ζητήματα εκπαιδευτικής πολιτικής σε ιδιώτες, παρόλο που η παράγραφος 1 του άρθρου 16 του Συντάγματος ρητά ορίζει μεταξύ άλλων ότι η ανάπτυξη και η προαγωγή της διδασκαλίας είναι υποχρέωση του κράτους αποκλειστικά.

Αρχικά, θα ήθελα να επαναλάβω το ερώτημα που θέτει η έκθεση της Επιστημονικής Υπηρεσίας της Βουλής και η οποία μάλλον πέρασε έτσι υποδορίως. Θυμίζω ότι η σύμβαση λύεται, όπως η ίδια η έκθεση αναφέρει, εάν δεν τηρηθούν οι όροι της ή αν κριθεί μη νόμιμη η ίδια ή οι όροι του παραρτήματος α΄ μερικά ή ολικά με αμετάκλητη δικαστική απόφαση.

Το ερώτημα, επομένως, είναι τι θα συμβεί με αυτές τις είκοσι δύο σχολικές μονάδες ανά την ελληνική επικράτεια σε περίπτωση που δεν ανανεωθεί μετά την προβλεπόμενη δωδεκαετή διάρκειά της ή γενικώς η σύμβαση. Τι θα γίνει με τα παιδιά και με τους καθηγητές;

Βέβαια, αυτό δεν είναι το μόνο πρόβλημα της σύμβασης. Το πρόβλημα, κατά την άποψή μου, διαρθρώνεται σε τρία επίπεδα:

Το πρώτο επίπεδο είναι ότι με αυτό το νομοθέτημα συνεχίζεται η αντιεκπαιδευτική ταξική πολιτική της Κυβέρνησης Μητσοτάκη, πολιτική που ενώ ενισχύει τους ταξικούς φραγμούς και διευρύνει τις εκπαιδευτικές ανισότητες, προωθείται υπό τις επικοινωνιακές πομφόλυγες των δήθεν νησίδων αριστείας, της πολυτυπίας των σχολείων και της ενίσχυσης περιοχών όπου διαβιούν ευάλωτες ομάδες. Φούσκες.

Γιατί; Θα εξηγήσω. Διότι τι άλλο από ταξικός φραγμός είναι η δημιουργία σχολείων δύο ταχυτήτων όπου στην πρώτη ταχύτητα θα έχουν πρόσβαση δωδεκάχρονοι και δεκαπεντάχρονοι μαθητές και μαθήτριες, που είτε οι γονείς τους έχουν δυνατότητα να πληρώνουν φροντιστήρια προετοιμασίας για τις εισαγωγικές εξετάσεις; Γιατί μη φανταστείτε ότι ούτε ένα από τα παιδιά που θα μπουν εκεί δεν έχουν πληρώσει μέχρι θανάτου οι γονείς τους χρήματα για αυτή την είσοδο. Μην το φανταστείτε. Αυτό είναι αυτό που προσπαθείτε να κάνετε αυτή τη στιγμή.

Το δεύτερο επίπεδο είναι ότι η πολιτική της Νέας Δημοκρατίας υπονομεύει ευθέως και εσκεμμένα την ποιότητα της δημόσιας παιδείας, εν προκειμένω του γυμνασίου και του λυκείου, διότι η κατηγοριοποίηση σχολείων με βάση επιδόσεις μαθητών είναι αντιπαιδαγωγική και έχει αντίθετα ακριβώς αποτελέσματα από τα επιδιωκόμενα. Αυτό έχει τεκμηριωθεί θεωρητικά και εμπειρικά. Σας είπε και η αγορήτρια μας, αλλά και η Κοινοβουλευτική μας Εκπρόσωπος αντίστοιχα Μερόπη Τζούφη και Σία Αναγνωστοπούλου τι συνέβη στις ΗΠΑ και στο Ηνωμένο Βασίλειο που επέβαλαν αστόχαστα τέτοια συστήματα κατακερματισμού του εκπαιδευτικού συστήματος.

Ερωτώ, λοιπόν, το εξής: Αν οι «καλύτεροι» -εντός εισαγωγικών το “καλύτεροι”- μαθητές μιας περιοχής, όπως για παράδειγμα της Κυψέλης, στην οποία θα δημιουργηθεί Ωνάσειο Σχολείο, συγκεντρωθούν σε αυτό, δηλαδή το 60% από την Κυψέλη και το 40% από το υπόλοιπο Λεκανοπέδιο, τι θα συμβεί με την ποιότητα των υπόλοιπων σχολείων που είναι και η συντριπτική τους πλειοψηφία;

Το παράδειγμα της Κυψέλης είναι χαρακτηριστικό, γιατί προ ημερών έγινε σύσκεψη εκπαιδευτικών, γονιών, των πάντων και είπαν ότι κατ’ αρχάς είναι κατηγορηματικά αντίθετοι στην ίδρυση Ωνάσειων Σχολείων που θα γινόταν με τη συγχώνευση του 60ου Γυμνασίου και του 15ου Γυμνασίου και την ίδρυση του 15ου Λυκείου αντίστοιχα, διότι τα παιδιά που δεν θα καταφέρουν να περάσουν στις εξετάσεις και δεν θα γραφτούν στο σχολείο της γειτονιάς τους, θα μεταφερθούν σε γειτονικά σχολεία στα οποία οι διαθέσιμες θέσεις είναι από ελάχιστες έως μηδαμινές ή ακόμη χειρότερα θα αναγκαστούν να αλλάξουν και γειτονιά.

Λέμε, λοιπόν, στους γονείς που μπαίνετε σε αυτήν την τεράστια φάκα να πιέζετε τα παιδιά σας για έναν σκληρό ανταγωνισμό δήθεν αριστείας από τη μία και από την άλλη, οι ίδιοι να μην μπορείτε να ζήσετε με τα χρήματά σας και να νομίζετε ότι κάτι προσφέρετε στα παιδιά σας, ότι αν τα παιδιά σας δεν μπουν σε αυτά τα σχολεία, θα αναγκαστούν να αλλάξουν και περιοχή, αλλά κι εσείς να βρείτε σπίτι σε άλλη περιοχή.

Και θα συνεχίσω με κάτι που ίσως να μην έχει αναφερθεί μέχρι στιγμής. Έχετε αναρωτηθεί, συνάδελφοι, αλλά και εσείς οι γονείς που ακούτε με καλό τρόπο αυτή την ιστορία, πόσο ψυχοφθόρο, πέρα από αντιπαιδαγωγικό, είναι αυτό το σύστημα στο οποίο πάτε να βάλετε τα παιδιά σας; Ακούστε! Είμαι αυτή που το ’58 έδωσα εξετάσεις από δημόσιο -προσέξτε!- δημοτικό σχολείο σε δημόσιο γυμνάσιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θέλω λίγο χρόνο ακόμα. Σας ευχαριστώ.

Έδωσα, λοιπόν, εξετάσεις, γιατί τότε επικρατούσε η άποψη ότι αν δεν έπαιρνες τη βάση, δεν έμπαινες στο γυμνάσιο άσχετα με τον βαθμό που είχες στο δημοτικό και ότι όποιος δεν έμπαινε στο γυμνάσιο, μπορούσε να γίνει κοπτοραπτού κ.λπ., δεδομένου ότι τότε έδωσα σε γυμνάσιο θηλέων. Τότε υπήρχαν σχολεία θηλέων και αρρένων. Στο δημοτικό ήμουν άριστη μαθήτρια. Έδωσα, λοιπόν, εξετάσεις και όταν πήγα σπίτι μου, ήμουν άρρωστη για τρεις μέρες χωρίς να ξέρουν τι έχω. Αυτό που είχα ήταν αγωνία και είχα καταρρεύσει, διότι νόμιζα ότι δεν θα μπω στο γυμνάσιο. Μπήκα πρώτη ανάμεσα σε τριακόσια εξήντα παιδιά που πέρασαν στο δημόσιο γυμνάσιο. Αυτό βάζετε τα παιδιά σας να πάθουν; Είναι μία εμπειρία που εμένα θα με κυνηγάει σε όλη μου τη ζωή.

Αν το Ίδρυμα Ωνάση ήθελε να συμβάλει αποτελεσματικά στην ενίσχυση της δημόσιας εκπαίδευσης, θα έπρεπε να κατευθύνει τη δωρεά -την οποία και δεν αρνούμαστε- των 13,3 εκατομμυρίων ευρώ ετησίως -τόσα είναι τα χρήματα, 13,3 εκατομμύρια ετησίως!- σε πραγματικές ανάγκες, όπως παραδείγματος χάριν, στην ενίσχυση των καλλιτεχνικών και μουσικών σχολείων που αυτή τη στιγμή βρίσκονται σε αναβρασμό, καθώς η Κυβέρνηση τα έχει αφήσει να παραπαίουν. Θα έπρεπε να ενισχύσει τα δημόσια καλλιτεχνικά και μουσικά σχολεία. Προφανώς και η Κυβέρνηση τα γνωρίζει όλα αυτά και γι’ αυτό μίλησα και για εσκεμμένη πολιτική υποβάθμιση του δημόσιου συστήματος, για υποβάθμιση που ανοίγει τον δρόμο σε ιδιωτικές δομές εκπαίδευσης, όπως κάνουν μείζονες κυβερνητικές παρεμβάσεις.

Θυμίζω ότι η βάση του «10» απέκλεισε δεκάδες χιλιάδες μαθητές από τα δημόσια πανεπιστήμια, για να στείλει όσους από αυτούς μπορούσαν να αντέξουν τα δίδακτρα στα ιδιωτικά κολλέγια ή στα ιδιωτικά πανεπιστήμια.

Το τρίτο επίπεδο…

**ΠΡΟΕΔΡΕΥΩΝ (Αθανάσιος Μπούρας):** Και με αυτό να ολοκληρώσετε, κυρία Φωτίου, σας παρακαλώ.

**ΘΕΑΝΩ ΦΩΤΙΟΥ:** Τελειώνω πολύ γρήγορα, κύριε Πρόεδρε.

Αυτή η αντιεκπαιδευτική πολιτική της Νέας Δημοκρατίας δεν είναι μόνο κοινωνικά άδικη, καθώς στερεί από την πλειοψηφία της νεολαίας τη δημόσια, δωρεάν και ποιοτική παιδεία, αλλά είναι και άκρως αντιαναπτυξιακή. Τα αποτελέσματά της φαίνονται ήδη στις ελλείψεις ειδικευμένου εργατικού δυναμικού στον ψηφιακό τομέα, στον ενεργειακό τομέα, στις κατασκευές και το νοσηλευτικό προσωπικό.

Η Νέα Αριστερά -και τελειώνω, κύριε Πρόεδρε- δεν θέλει νησίδες δήθεν αριστείας, αλλά ένα αρχιπέλαγος ποιοτικής εκπαίδευσης, κάτι που μπορεί να παρέχει μόνο ένα δημόσιο δωρεάν σύστημα ποιοτικής εκπαίδευσης. Γι’ αυτό παλεύουμε και αυτό είναι που μας ενδιαφέρει να κάνουμε σήμερα. Ωστόσο, για να γίνουν αυτά, όπως και πολλά άλλα, χρειάζεται να φτιαχτεί ένα μέτωπο αριστερών προοδευτικών και οικολογικών δυνάμεων που θα αμφισβητήσει την κυριαρχία της Νέας Δημοκρατίας και θα ανακόψει την άνοδο της ακροδεξιάς.

Για τους λόγους αυτούς, όπως και για όλους τους άλλους που ανέφερα καταψηφίζουμε αυτό το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Καλώ τώρα στο Βήμα την Ανεξάρτητη Βουλευτή κ. Αθηνά Λινού. Αμέσως μετά θα πάρει τον λόγο για τον μισό χρόνο ο Κοινοβουλευτικός Εκπρόσωπος της Πλεύσης Ελευθερίας κ. Αλέξανδρος Καζαμίας. Στη συνέχεια, έχουν μείνει από τον κατάλογο των ομιλητών τρεις συνάδελφοι, ο κ. Δελβερούδης, ο κ. Βρεττός και ο κ. Λιβανός, με τους οποίους και θα ολοκληρωθεί ο κατάλογος. Μετά θα έχουμε τις δευτερολογίες όσων συναδέλφων επιθυμούν, ώστε να κλείσουμε με την κυρία Υπουργό.

Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κυρία Υπουργέ, θα ήθελα να πω από την αρχή ότι πιθανόν να δυσαρεστήσω πολλούς από τους συναδέλφους μου στα αριστερά κόμματα, γιατί έχω αντίθετη άποψη για το θέμα των σχολείων που προτίθεται να κάνει η Κυβέρνηση με χρηματοδότηση του Ιδρύματος Ωνάση.

Έχουμε μια σημαντική δωρεά και μια επένδυση στην παιδεία. Ξέρετε, υπάρχει μία κλασική ρήση στη γαλλική και αγγλική πολιτική που λέει «πες μου ποιος είναι ο προϋπολογισμός σου, για να σου πω ποιες είναι οι αξίες σου». Και για να πω και κάτι ελληνικό-θρησκευτικό, ο Άγιος Κοσμάς ο Αιτωλός όταν πάλευε για την παιδεία, είπε ότι αν χρειαστεί, είναι καλύτερο να γκρεμίσετε μία εκκλησία για να χτίσετε ένα σχολείο.

Ας δούμε, λοιπόν, τι προτείνεται στο παρόν νομοσχέδιο. Προτείνεται, λοιπόν, 50% αύξηση των πρότυπων σχολείων. Θα είναι σχολεία που θα φέρουν το όνομα «Ωνάσειο». Όμως, αν δούμε τα πράγματα αναδρομικά, θα διαπιστώσουμε ότι αρκετά από τα δημόσια πρότυπα σχολεία που λειτουργούν έχουν ονόματα ευεργετών, όπως «Βαρβάκειο», «Ζάννειο», «Ιωνίδειος», «Ευαγγελική Σχολή». Επομένως, δεν μπορεί να πει κανείς ότι είναι κάτι ανήκουστο και μη υπάρχον στη χώρα μας.

Απευθύνεται σε παιδιά με λίγες ευκαιρίες, σε παιδιά που είχαν λιγότερα ακαδημαϊκά ερεθίσματα στην οικογένειά τους, ενώ έχει αποδειχθεί ότι τον κύριο ρόλο για την πρόοδο στην παιδεία, στα σχολεία, παίζουν τα ερεθίσματα που έχει κανείς στην οικογένειά του.

Το ιδανικό, λοιπόν, θα ήταν να μπορούσαν όλα τα παιδιά να ενταχθούν σε ένα σχολείο τύπου προτύπων. Όμως, ξεκινάμε με αυτά τα σχολεία προσθέτοντας είκοσι δύο στα σαράντα δύο που ήδη υπάρχουν, κάτι που εγώ βλέπω σαν μια ευκαιρία μελέτης και σαν μια πιλοτική εφαρμογή. Άλλωστε, νομίζω πως αυτός είναι και ο στόχος των πρότυπων σχολείων, να δούμε δηλαδή τι δουλεύει και τι δεν δουλεύει σε ένα σχολείο και να το εφαρμόσουμε μετά καθολικά.

Και είναι ευχής έργον αν είτε η Κυβέρνησή μας αποφασίσει να επενδύσει ουσιαστικά στην παιδεία και να έχουμε κατάλληλα σχολεία είτε υπάρξουν και άλλοι δωρητές. Εμένα προσωπικά δεν θα με πείραζε.

Η πιλοτική εφαρμογή πού θα οδηγούσε; Θα μπορούσαμε να δούμε τι αποδίδει πραγματικά στην παιδεία και δεν έχουμε τέτοιες έρευνες στη χώρα μας. Είναι το ωράριο που βελτιώνει τα πράγματα; Είναι οι όμιλοι και οι ομάδες; Είναι η εκπαίδευση των εκπαιδευτικών; Και δυστυχώς και εκεί πάσχουμε. Είναι τα αξιοπρεπή κτίρια και οι δυνατότητες; Είναι κάτι άλλο;

Υπάρχει η αντίρρηση ότι τα παιδιά θα δίνουν εξετάσεις. Και εγώ υπέστη τις εισαγωγικές εξετάσεις της Α΄ Γυμνασίου, όπως και η κ. Φωτίου. Ήμασταν στην εποχή όπου υπήρχαν θηλέων και αρρένων σχολεία. Το Σχολείο Θηλέων, όπου έδινα εξετάσεις και μπήκα και εγώ με καλή σειρά, ήταν κλασικό, δηλαδή δεν διδάσκονταν Μαθηματικά, Φυσική, Χημεία και το Σχολείο Αρρένων όπου υπήρχε στην περιοχή αρνήθηκε να με δεχθεί γιατί θα «χαλούσα» –λέει- τα αγόρια του σχολείου.

Όμως, η επιλογή υπάρχει. Υπάρχει η επιλογή για τα μουσικά σχολεία, υπάρχει η επιλογή για τα καλλιτεχνικά σχολεία, υπάρχει ή υπήρχε όταν υπήρχαν επιλογή για τα αθλητικά σχολεία. Τι θα γινόταν, αν δεν υπήρχαν αυτές οι επιλογές; Πιθανόν να μην είχαμε Ολυμπιονίκες, να μην είχαμε Νομπελίστες, να μην είχαμε καλλιτέχνες παγκόσμιας εμβέλειας, δεν ξέρω τι άλλο μπορεί να μην είχαμε.

Ως Βουλή και ως Βουλευτές οφείλουμε να παλεύουμε για μέγιστες ευκαιρίες για όλους τους μαθητές και ελπίζουμε ότι τα πρότυπα είναι μόνο μια αρχή, μια αρχή για να επεκταθεί σε όλα τα σχολεία.

Κάθισα και έψαξα ποια είναι αυτά τα είκοσι δύο σχολεία, σε ποιες περιοχές είναι. Είχα τη δυνατότητα -και θα καταθέσω τα στοιχεία- να μελετήσω τα σχολεία στην περιοχή των οποίων σιτίζονται με τα σχολικά γεύματα όλοι οι μαθητές και τα σχολεία που τα τελευταία δεκαπέντε χρόνια συμμετέχουν στο πρόγραμμα «Διατροφή». Εκτός από ένα, δύο σχολεία που προτείνονται ως πιθανά Ωνάσεια Πρότυπα Σχολεία, όλα τα άλλα για ένα ή πολύ περισσότερα χρόνια παίρνουν δωρεάν φαγητό. Τι σημαίνει αυτό; Αφού δεν έχουμε ακόμα, δυστυχώς, καθολική σίτιση για όλα τα σχολεία, σημαίνει ότι είναι σχολεία που όντως βρίσκονται σε δύσκολες περιοχές, ή υπάρχουν τα νηπιαγωγεία, ή υπάρχουν τα γυμνάσια που μερικά από αυτά είχαν σιτιστεί. Είναι σχολεία που έχουν ανάγκη, αλλά κάποιοι λένε ότι θα έρθουν και παιδιά από άλλες περιοχές που μπορεί να είναι πλουσιόπαιδα. Αυτό είναι πιθανό, αλλά όλες οι μελέτες διεθνώς δείχνουν ότι η συνύπαρξη παιδιών που βιώνουν διαφορετικό επίπεδο ευκαιριών ωφελεί και τις δύο ομάδες. Επομένως, αυτό θα ωφελήσει τα παιδιά.

Και το άλλο είναι πώς θα εξασφαλίσουμε ίσες ευκαιρίες, αφού θα δώσουν εξετάσεις. Υπάρχει η μία δικλείδα να υπάρχουν κάποια μπόνους για την εντοπιότητα και εγώ θα έλεγα το Υπουργείο να ξανασκεφτεί αν μπορούμε να δώσουμε μπόνους σε παιδιά ευάλωτων οικογενειών, ας πούμε, όταν και οι δύο γονείς είναι άνεργοι, ή είναι πολύτεκνοι, όταν υπάρχουν μονογονεϊκές οικογένειες, όταν υπάρχουν Ρομά παιδιά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σας παρακαλώ, αν μπορούσα, να έχω ένα λεπτό ακόμα, κύριε Πρόεδρε.

Και αυτό είναι ένας πόνος που με απασχολεί, γιατί όταν μπορούσα, προσπάθησα να βάλω στα δημόσια σχολεία τρία Ρομά παιδιά και δεν τα κατάφερα. Πήγα και στο δικαστήριο γιατί πέρασα αυτή την οδηγία. Αν μπορούμε, να βάλουμε παιδιά από τις θρησκευτικές μειονότητες, αν μπορούμε, να βάλουμε προσφυγόπουλα. Όλα αυτά τα παιδιά μπορεί να μπορούν να αποδώσουν και να ωφεληθούν πολύ περισσότερο, αν τους δώσουμε την ευκαιρία με κάποιο μπόνους.

Η συνύπαρξη, λοιπόν, παιδιών από όλες τις κοινωνικές τάξεις δεν θα συνεισφέρει μόνο στην κοινωνική κινητικότητα, που είναι ο μόνος τρόπος στη χώρα μας με τον οποίο άνθρωποι άλλαξαν επίπεδο, αλλά θα είναι και ένα εξαιρετικό μέσο κοινωνικής συνοχής, αλληλοκατανόησης και προόδου στην επόμενη γενιά.

Για αυτά προσωπικά εγώ θεωρώ ότι είναι θετικό και ευχαριστώ το Ίδρυμα Ωνάση. Πήγα και εγώ σε δημόσιο σχολείο σε δύσκολες εποχές και όταν ήρθα στην Αθήνα ως φοιτήτρια και γνώρισα παιδιά που είχαν τελειώσει πρότυπα σχολεία –Αρσάκειο, Βαρβάκειο- τότε κατάλαβα τι είχα στερηθεί και αυτή η στέρηση με ακολουθεί.

Σας ευχαριστώ πάρα πολύ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Λινού.

Έχουμε κάποιες διαπραγματεύσεις ως προς τη σειρά. Γι’ αυτό καλώ τώρα στο Βήμα τον κ. Κομνηνό Δελβερούδη από την Κοινοβουλευτική Ομάδα της Νίκης. Μετά θα πάρει τον λόγο ο κ. Λιβανός από τη Νέα Δημοκρατία, για να μην είναι δύο από το ίδιο κόμμα. Έπειτα, ή θα μου ζητήσει τον λόγο ο κ. Καζαμίας ή ο κ. Βρεττός, θα τα βρούμε. Θα μιλήσει ο κ. Καζαμίας και θα κλείσει ο κ. Βρεττός, πριν πάμε στις δευτερολογίες. Όλα τα βρίσκουμε με καλή συνεννόηση.

Ορίστε, κύριε Δελβερούδη, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστούμε πολύ, κύριε Πρόεδρε και για την –ας το πούμε- εξυπηρέτηση, για την τακτοποίηση, για τη διευθέτηση.

Ο λόγος που μας ανησυχεί αυτή η ώσμωση μεταξύ του Ωνάσειου και των δημοσίων σχολείων έχει να κάνει με τον πολιτισμικό προσανατολισμό που θα τους επιβληθεί. Δεν είναι κρυφό ότι το Ίδρυμα αυτό αποτελεί τον πιο μαχητικό φορέα προώθησης της woke ατζέντας στην Ελλάδα.

Δεν πρέπει, επίσης, να μας διαφεύγει ότι το Ίδρυμα αυτό έχει μια ιδιαίτερη αδυναμία να προβάλλει την «queer theory». Ενδεικτικά σας προσκομίζω εκτύπωση από την ιστοσελίδα του, όπου προβάλλεται η εκδήλωση «Queer Archive Festival», που σκοπό έχει να προβάλει τη διαρκώς αναπτυσσόμενη queer καλλιτεχνική σκηνή των τρανσέξουαλ ατόμων. Αυτές τις ιδέες προωθεί το Ίδρυμα Ωνάση και είναι γνωστό τοις πάσι.

(Στο σημείο αυτό ο Βουλευτής κ. Κομνηνός Δελβερούδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το θέμα, όμως, είναι τι κάνετε εσείς. Ποιο είναι το δικό σας όραμα; Υπάρχει εθνική στρατηγική για την παιδεία μας; Ή μήπως υπάρχει εθνική στρατηγική μόνο για τη ΛΟΑΤΚΙ κοινότητα; Το όραμά σας για το ελληνικό δημόσιο σχολείο στις λαϊκές περιοχές είναι να διδάσκουν παραμύθια σε ανήλικα παιδάκια οι τραβεστί, οι queer, οι ιντερσέξουαλ και οι ΛΟΑΤΚΙ; Αν είναι έτσι, πείτε το, να το ξέρει ο ελληνικός λαός. Άλλωστε, οι εκπρόσωποί τους ξεκάθαρα είχαν θέσει το δημόσιο σχολείο ως επόμενο στόχο τους, όταν ψηφιζόταν ο νόμος για τα ομοφυλόφιλα ζευγάρια πέρυσι τον Φεβρουάριο.

Και παραθέτω εδώ τα λόγια της κ. Νάνσυ Παπαθανασίου, που είναι η επιστημονική υπεύθυνη του φορέα «Orlando LGBT+», όπως καταγράφτηκαν στα πρακτικά της 7ης Φεβρουαρίου του 2024. Λέει: «Ένας νόμος δεν φτάνει, εάν δεν έχουμε συνεχιζόμενη επιμόρφωση όλων των θεσμών και όλων των φορέων που εμπλέκονται στη συνεχή και συνεπή εφαρμογή του νόμου». Άρα, εδώ θα πρέπει να περιμένουμε σειρά εγκυκλίων στα σχολεία.

Εσείς, λοιπόν, τι κάνετε; Τους δίνετε πολύ περισσότερα από εγκυκλίους στα σχολεία, τους δίνετε τα ίδια τα σχολεία. Γίνεται, λοιπόν, προφανές ότι ο στόχος της woke ατζέντας δεν είναι απλώς να αποκατασταθεί κάποια αδικία. Θέλουν να ελέγξουν τα μυαλά των ανηλίκων και αθώων παιδιών και το ομολογούν. Σε αυτά θέλουν να απευθυνθούν για να περάσουν τη δική τους ιδεολογία και την κοσμοθεωρία τους.

Το Ίδρυμα Ωνάση είναι πρωταγωνιστής σε αυτή την επέλαση του «ροζ ολοκληρωτισμού» και η συνεργασία μαζί του θα βαθύνει την προπαγάνδα του στις πιο υποβαθμισμένες και λαϊκές περιοχές των επιλεγμένων είκοσι δύο δημοσίων σχολείων.

Είμαστε, λοιπόν, έτοιμοι, είσαστε, λοιπόν, έτοιμοι να παραδώσετε τις ψυχές αυτών των ανηλίκων μαθητών σε μια ΜΚΟ, η οποία έχει τα εξής χαρακτηριστικά: Βλέπει το σώμα και το φύλο ως κατηγορίες ρευστές, ανοιχτές πολιτικές και διοργανώνει φεστιβάλ υπέρ της ελεύθερης μετανάστευσης, καλώντας μας να φανταστούμε –λέει- το κοινό μας μέλλον μέσα σε έναν ανοιχτό κόσμο, πέρα από σύνορα, φυλετικούς και έμφυλους περιορισμούς. Χρηματοδότησε τον πλήρως αποχριστιανοποιημένο εορταστικό στολισμό της Αθήνας επί δημαρχίας Κώστα Μπακογιάννη. Συνεργάζεται σταθερά και στενά με την κ. Λένα Κιτσοπούλου, η οποία έγινε πανελληνίως γνωστή όταν σε θεατρικό έργο της παρουσίαζε τον Αθανάσιο Διάκο ως διεστραμμένο σουβλατζή που δολοφονεί την έγκυο γυναίκα του επειδή τον κεράτωσε –λέει- με Κούρδο λαθρομετανάστη. Αισχρόν εστίν και λέγειν αυτά. Κατά τα άλλα, η woke κουλτούρα των ΗΠΑ δεν υπάρχει στην Ευρώπη, όπως είπε ο κ. Μητσοτάκης.

Κύριε Υπουργέ, υπάρχουν δεκάδες ιδρύματα στην Ελλάδα και στο εξωτερικό που δεν ενστερνίζονται τη woke κουλτούρα. Αν η ελληνική οικονομία είναι τόσο εξαντλημένη εξαιτίας των οικονομικών πολιτικών σας και δεν μπορούν να βρεθούν ούτε 33 εκατομμύρια γι’ αυτά τα είκοσι δύο σχολεία, θα μπορούσατε να απευθυνθείτε σε αυτά τα ιδρύματα. Το γεγονός όμως ότι επιμένετε να παραδώσετε είκοσι δύο ελληνικά δημόσια σχολεία στα νύχια της woke ιδεοληψίας ενός ιδρύματος που έχει δώσει τα διαπιστευτήριά του στον εθνομηδενισμό, τον αντιχριστιανισμό και τη woke παράνοια, δείχνει ότι είστε στρατευμένος σε ένα όραμα το οποίο όμως γκρεμίζεται, όπως ακριβώς ο κομμουνισμός το 1989.

Δεν μπορεί οι γείτονές μας να διδάσκουν στα σχολεία τους ότι το Αιγαίο είναι η γαλάζια πατρίδα τους και η δική μας απάντηση σε αυτές τις προκλήσεις να είναι το να διδάσκουμε εμείς τα Ελληνόπουλα να βλέπουν το σώμα τους και το φύλο τους ως κατηγορίες ρευστές και ως ανοιχτές πολιτικές.

Κυρίες και κύριοι συνάδελφοι, βρέθηκα την Κυριακή στην Κάλυμνο στην επιμνημόσυνη δέηση και την κατάθεση στεφάνου για τους τρεις ήρωες των Ιμίων, τον Χριστόδουλο, τον Παναγιώτη και τον Έκτορα. Επιτρέψτε μου σε ένα λεπτό να σας μεταφέρω τη γεύση της εμπειρίας αυτής.

Ενώ είχε εκδηλωθεί η πρόθεσή μας με σχετική υπηρεσιακή αλληλογραφία με τις αρμόδιες αρχές να προσεγγίσουμε τη θαλάσσια περιοχή όπου συνέβη η μοιραία πτώση του ελικοπτέρου και να ρίξουμε στεφάνι και να αποδώσουμε φόρο τιμής στους πεσόντες αξιωματικούς, αμφότερα δυστυχώς δεν κατέστησαν δυνατά λόγω τυπικών προσκομμάτων, εν είδει προφάσεων δηλαδή, από τις αρμόδιες αρχές. Μη υλοποίηση της προγραμματισμένης θαλάσσιας μετάβασης σε συνδυασμό με τη διά γυμνού οφθαλμού διαπίστωση ότι οι νησίδες των Ιμίων και η περιοχή πέριξ αυτών φρουρούνται από τουρκικό λιμενικό σκάφος.

Βλέπετε τι δείχνει αυτή η φωτογραφία; Δείχνει τα Ίμια και το τουρκικό σκάφος να κάνει μπροστά από τα Ίμια περιπολία. Την καταθέτω για τα Πρακτικά.

(Στο σημείο αυτό ο Βουλευτής κ. Κομνηνός Δελβερούδης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά επιβεβαιώνουν τους φόβους και τις ανησυχίες μας ότι ελληνικά εδάφη και χωρικά ύδατα έχουν όχι μόνο γκριζαριστεί, αλλά υποτελικά μαυρίσει.

Την ίδια στιγμή οι Τούρκοι κομπάζουν, με αποκορύφωμα δημοσίευμα της εφημερίδας «Sozcu», η οποία με περισσή έπαρση υποστηρίζει ότι «η Ακτοφυλακή μας» -λένε- «δεν άφησε να πετάξει ούτε μύγα στα Ίμια».

Η τιμή στους ήρωες δεν συνοψίζεται σε λόγια προφορικά και σε ρομαντικές υπενθυμίσεις του ηρωισμού τους, αλλά απαιτεί έμπρακτες αποδείξεις ότι οι αγώνες και οι θυσίες τους δεν κατέστησαν εις μάτην.

Η αδυναμία προσέγγισης σε ελληνικότατη περιοχή ενός μέλους του Ελληνικού Κοινοβουλίου, όπως αυτή των νήσων των Ιμίων είκοσι εννέα χρόνια μετά την θυσία των τριών αξιωματικών, διατρανώνει την οσφυοκαμψία της Ελληνικής Κυβέρνησης, την αποτυχημένη εξωτερική της πολιτική και τη ρεαλιστική έλλειψη σεβασμού στις θυσίες των ηρώων. Να παρατηρείς την πατρίδα σου από μακριά, ζώντας στην πατρίδα σου, τίποτα δεν είναι πιο πικρό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Δελβερούδη.

Καλώ στο Βήμα τον Βουλευτή της Νέας Δημοκρατίας κ. Μιχαήλ Λιβανό. Αμέσως μετά θα πάρει τον λόγο ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας και θα κλείσει ο κατάλογος με τον κ. Βρεττό. Μου έχει ζητήσει μια παρέμβαση που δικαιούται η Πρόεδρος της Πλεύσης Ελευθερίας. Μετά τον κ. Καζαμία θέλετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να προηγηθεί ο κ. Βρεττός, μετά ο κ. Καζαμίας και μετά εγώ.

**ΠΡΟΕΔΡΕΥΩΝ (Αθανάσιος Μπούρας):** Εντάξει.

Ορίστε, κύριε Λιβανέ, έχετε τον λόγο.

**ΜΙΧΑΗΛ ΛΙΒΑΝΟΣ:** Ευχαριστώ πολύ, κύριε Πρόεδρε.

Κυρίες Υπουργοί, αγαπητοί συνάδελφοι, η δημιουργία πρότυπων σχολείων σε μια λαϊκή περιοχή με κοινωνικές προκλήσεις, περιοχές δηλαδή στις οποίες, αν και εργατουπόλεις κατά κανόνα, οι κάτοικοι ανέκαθεν αναδείκνυαν παιδιά τα οποία αναζητούσαν και πετύχαιναν υψηλότερο μορφωτικό επίπεδο και κοινωνική ανέλιξη, η δημιουργία λοιπόν τέτοιων σχολείων σε τέτοιες περιοχές βοηθά σε αυτό που είναι σταθερός στόχος των νέων ανθρώπων, στην πρόοδο και την κοινωνική κινητικότητα. Ο συμβολισμός και η ουσία του προγράμματος κλείνεται μέσα στη λέξη «σχολεία», μια λέξη που κρύβει μέσα της προσδοκίες και δυνατότητες για αλλαγή και πρόοδο προς όφελος όχι μόνο των ίδιων των νέων παιδιών, αλλά και όλης της κοινωνίας.

Έτσι, η δημιουργία πρότυπων σχολείων σε περιοχές όπως είναι και το Πέραμα, είναι μια πρωτοβουλία, ένα πρόγραμμα υποστήριξης των μαθητών που ονειρεύονται την πρόοδό τους, που θέλουν να πειραματιστούν, που θέλουν με τον νεανικό τους ενθουσιασμό να μιλήσουν με την εποχή τους, που θέλουν να πραγματώσουν τα όνειρά τους.

Θα ήθελα όμως, κλείνοντας σιγά-σιγά τη συζήτηση, να απαντήσω σε κάποια ερωτήματα και ανησυχίες που μπορεί να απασχολούν την κοινή γνώμη, αλλά και όλους μας και αρκετά από τα οποία είναι εύλογα.

Πρώτο ερώτημα: Με ποια κριτήρια επιλέχθηκαν οι περιοχές; Όπως είπα, βασικό κριτήριο ήταν να επιλεγούν περιοχές που αντιμετωπίζουν κοινωνικές προκλήσεις, περιοχές με πληθυσμό άνω των πενήντα χιλιάδων κατοίκων. Προϋπόθεση επίσης ήταν να μην υπάρχουν κοντά άλλα πρότυπα ή πειραματικά σχολεία, καθώς επίσης και η γεωγραφική σύνδεση μεταξύ γυμνασίων και λυκείων που επελέγησαν, ώστε να διευκολύνεται και η μεταξύ τους συνεργασία, αλλά και η συνεργασία με άλλα ανώτατα εκπαιδευτικά ιδρύματα.

Δεύτερη ερώτηση: Αλλοιώνεται ο χαρακτήρας της ανώτατης εκπαίδευσης στα σχολεία αυτά; Όχι, γιατί είναι και παραμένουν δημόσια γυμνάσια και λύκεια, με τους καθηγητές τους να παραμένουν λειτουργοί της δημόσιας δευτεροβάθμιας εκπαίδευσης και το πρόγραμμα σπουδών τους να είναι αυτό που ισχύει για όλα τα δημόσια πρότυπα σχολεία.

Τρίτο ερώτημα: Ιδιωτικοποιείται η δημόσια δωρεάν ειδική παιδεία; Δεν είναι η πρώτη φορά και ούτε η τελευταία που κάποιο ίδρυμα ή δωρητής-ευεργέτης κάνει μια τέτοια δράση με γνώμονα την ωφέλεια των μαθητών και του σχολείου. Είναι προφανές ότι δεν υπάρχει κέρδος ή ωφέλεια για τον ίδιο. Να μη φτάσουμε στο σημείο να δαιμονοποιούμε την προσφορά και τη δωρεά ανθρώπων και ιδρυμάτων.

Τέταρτο ερώτημα: Tο πρότυπο σχολείο είναι ελίτ; Αποκλείει παιδιά; Όχι. Συμβαίνει ακριβώς το αντίθετο. Δίνει τη δυνατότητα σε παιδιά που δεν ανήκουν σε καμία ελίτ, αλλά αντίθετα δεν έχουν οι γονείς τους την οικονομική δυνατότητα να έχουν ίσες ευκαιρίες και προοπτικές με τα παιδιά άλλων ήδη υπαρχόντων προτύπων ή και ιδιωτικών σχολείων.

Πέμπτο ερώτημα: Χρειάζεται δαπανηρή προετοιμασία για ένα παιδί, προκειμένου να περάσει τις εξετάσεις; Όχι. Εδώ είναι η καινοτομία και των Δημόσιων Ωνάσειων Σχολείων, μια καινοτομία δύσκολη –η αλήθεια είναι-, στην οποία τα παιδιά θα δίνουν εξετάσεις που θα δίνουν έμφαση όχι τόσο στις γνώσεις, αλλά κυρίως στις γενικότερες δεξιότητές τους και στην προσωπικότητα του παιδιού, γιατί θέλουμε να πριμοδοτηθούν τα παιδιά της γειτονιάς, να έχουν προτεραιότητα στο σχολείο της γειτονιάς τους, άρα και τα θέματα της εξέτασης να είναι τέτοια που να μπορεί να απαντήσει ένα παιδί ακόμα και χωρίς προετοιμασία. Άρα θα δημιουργηθεί ένα τέτοιο εξεταστικό πλαίσιο από τους επιστήμονες και τους ακαδημαϊκούς συμβούλους που θα λαμβάνει υπ’ όψιν πρωτίστως τις δεξιότητες κάθε παιδιού και την εντοπιότητα και λιγότερο τις γνώσεις.

Έκτο ερώτημα: Τι θα γίνει με τα παιδιά που φοιτούν ήδη στα σχολεία αυτά; Εύλογη η ανησυχία. Θα παραμείνουν στο ίδιο σχολείο μέχρι την τρίτη τάξη του σχολείου τους, για να μπορούν να αποφοιτήσουν χωρίς εξετάσεις και χωρίς κανένα πρόβλημα. Θα απολαμβάνουν όλα τα οφέλη και την υλικοτεχνική αναβάθμιση, καθώς και την επιμόρφωση των καθηγητών τους, χωρίς να χρειαστεί να κάνουν κάτι είτε οι ίδιοι οι μαθητές είτε οι γονείς τους.

Έβδομο ερώτημα: Χάνουν τις οργανικές τους θέσεις οι καθηγητές των σχολείων; Όχι, δεν τις χάνουν. Δύνανται να παραμείνουν στη θέση τους όλοι με διετή θητεία από την έναρξη λειτουργίας του σχολικού προγράμματος κατόπιν αίτησής τους και προκειμένου να παραμείνουν περαιτέρω στις θέσεις τους, επιμορφώνονται ώστε να προσαρμοστούν στις νέες απαιτήσεις, με χρηματοδότηση μάλιστα του Ωνάσειου Ιδρύματος.

Όγδοο ερώτημα: Έχουν ωφέλεια τα γειτονικά σχολεία από την πρωτοβουλία αυτή; Και βέβαια έχουν. Πρώτα απ’ όλα το αυτονόητο: Εξοικονομούνται πόροι που θα διατεθούν στα υπόλοιπα δημόσια σχολεία της περιοχής και όλοι οι μαθητές όλων των βαθμίδων έχουν κίνητρο να συναγωνιστούν και να βελτιωθούν, αναπτύσσοντας άμιλλα με τους μαθητές και των ιδίων και των άλλων σχολείων.

Κλείνοντας, κυρίες και κύριοι συνάδελφοι, το συγκεκριμένο πρόγραμμα θα ωφελήσει μακροπρόθεσμα τις τοπικές κοινωνίες με κοινωνικές προκλήσεις. Δεν μπορεί η γεωγραφία μιας περιοχής να ορίζει τις τύχες μας. Δεν πρέπει το γεωγραφικό κριτήριο να γίνεται αίτιο δημιουργίας ανισοτήτων.

Τα Ωνάσεια Σχολεία απευθύνονται στα παιδιά που ονειρεύονται, στα παιδιά που αναζητούν περισσότερες ευκαιρίες, στα παιδιά που θέλουν να προοδεύσουν και να μιλήσουν με την εποχή τους, δηλαδή σε όλα τα παιδιά, ανεξαρτήτως οικονομικών δυνατοτήτων από το σπίτι τους.

Το Πέραμά μας -και θα ήθελα να ευχαριστήσω και την ηγεσία του Υπουργείου Παιδείας και το Ίδρυμα Ωνάση που ενέταξαν δύο σχολεία της περιοχής αυτής στο πρόγραμμα αυτό-, εκτός από πόλη της ναυτοσύνης, ανέκαθεν έβγαζε πολλά μορφωμένα νέα παιδιά, νέους επιστήμονες και ανθρώπους με αξίες και αρχές. Τώρα θα έχουν την ευκαιρία περισσότερα παιδιά να μορφωθούν, να σπουδάσουν και να διαπλάσουν χαρακτήρα με αρχές και ήθος. Γι’ αυτούς τους λόγους υπερψηφίζω το παρόν νομοσχέδιο και σας καλώ να πράξετε το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Λιβανό και για την οικονομία του χρόνου.

Τον λόγο έχει ο Βουλευτής της Νίκης, ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ**: Ευχαριστώ, κύριε Πρόεδρε.

Το νομοσχέδιο που συζητάμε θεωρώ ότι είναι από τα πιο σημαντικά. Έχει να κάνει με την κύρωση της δωρεάς του Ιδρύματος Ωνάση. Όμως θα σταθώ σε κάποιες παρατηρήσεις και αναφορές. Συγκεκριμένα, αναφέρθηκε από ομιλητή Βουλευτή της Νέας Δημοκρατίας πως όσοι αντιδρούμε σε αυτό το νομοσχέδιο δεν έχουμε σώας τας φρένας. Αγόρευσε δηκτικά ο κυβερνητικός συνάδελφος και θα έλεγα υποτιμητικά, προσβλητικά, γιατί αντιδρούμε σε αυτό το πραξικοπηματικό νομοσχέδιο που έφερε από την πίσω πόρτα η Κυβέρνηση χωρίς διαβούλευση. Το έφερε κρυφά και αντικανονικά, γιατί φοβήθηκε η Κυβέρνηση τις αντιδράσεις της εκπαιδευτικής κοινότητας και του γονεϊκού κινήματος.

Κυρίες και κύριοι της Κυβέρνησης, η διαδικασία της διαβούλευσης είναι υποχρεωτική για όλα τα εισερχόμενα νομοσχέδια. Όμως εσείς «πονηρούλικα» στην αρχή το φέρατε ως κύρωση και μετά το μεταλλάξατε ως νομοσχέδιο.

Κυρίες και κύριοι της Κυβέρνησης, όντως -αναφέρθηκε από συνάδελφό σας- ο κόσμος αλλάζει ραγδαία και μετά την εκλογή Τραμπ ραγδαιότατα. Αυτό που δεν καταλάβατε ακόμα όμως είναι πως αλλάζει προς αντίθετη κατεύθυνση από αυτήν που προπαγανδίζετε. Κανείς δεν μπορεί να συμφωνήσει με την απαίσια, χυδαία έκφραση που ακούστηκε εδώ από τον συνάδελφο της Νέας Δημοκρατίας -το ξαναλέω- σχετικά με το ποιοι έχουν σώας τας φρένας. Εγώ από αυτή την έκφραση θα σταθώ στη λέξη «φρένας». Μετά τα παλλαϊκά συλλαλητήρια σε όλο τον κόσμο για τη συγκάλυψη του εγκλήματος των Τεμπών, κυρίες και κύριοι της Κυβέρνησης, η Κυβέρνηση Μητσοτάκη έχει πάρει την κατηφόρα ανεπιστρεπτί και με σπασμένα μάλιστα τα φρένα. Σήμερα, όμως, θα έπρεπε να πούμε μια άλλη έκφραση που ταιριάζει: Η πόλις εάλω. Παραδίδεται η εκπαίδευση των ελληνοπαίδων. Σε ποιους και σε ποια μέρα μάλιστα; Τη μέρα που, όταν το Υπουργείο ήταν Εθνικής Παιδείας, η σχολική γιορτή των Τριών Ιεραρχών ήταν μέρα τιμής των προτύπων της Ορθοδοξίας μας και της ελληνικής κλασικής παιδείας, τη μέρα που εκχωρήθηκε στα Ίμια η ελληνική κυριαρχία, αυτή τη μέρα διάλεξε το Υπουργείο Παιδείας να εκχωρήσει και το μέλλον της πατρίδας σε κάποιους οικονομικούς παράγοντες που με τα έργα τους πιστεύουν στην «πολύχρωμη» Ελλάδα, που δεν πιστεύουν στην έννοια της εθνικής παιδείας, σε ένα ίδρυμα που κάνει τα χατίρια της Κυβέρνησης και η Κυβέρνηση αποδέχεται τις προτάσεις του. Πάντως κανείς από τους δύο δεν πιστεύει στις παραδόσεις του γένους, δεν πιστεύει στον πολιτισμό του Ελληνισμού, δεν πιστεύει στη στήριξη των ισχυρών δεσμών της παραδοσιακής φυσικής ελληνικής οικογένειας. Βέβαια πιστεύουν σε κάτι και γι’ αυτό είναι σίγουροι: πως με λίγα χρήματα, για λίγο χρόνο, μπορούν να εκμεταλλευτούν ένα αδύναμο κράτος, που εκχωρεί τα πάντα για να αγοράσει χρόνο και υποστήριξη.

Με την υπογεγραμμένη σύμβαση αναγνωρίζει η Κυβέρνηση πως αρκετές περιοχές της χώρας είναι υποβαθμισμένες, αντιμετωπίζοντας κοινωνικές και οικονομικές προκλήσεις. Αυτή είναι η «σικ» ορολογία της φτώχειας. Σε ένα κράτος που αυξάνεται η φτώχεια, έρχονται οι «σωτήρες», για να αναβαθμίσουν την εκπαίδευση των ελληνοπαίδων, με αντάλλαγμα τη διοίκηση και τον καθορισμό του προγράμματος σπουδών, επιβάλλοντας έναν νέο υβριδικό ταξικό διαχωρισμό μαθητών, καθώς δεν έχουν όλοι οι γονείς τα χρήματα να πληρώσουν τα φροντιστήρια όπως συμβαίνει με όλες τις εισαγωγικές εξετάσεις στα πρότυπα σχολεία.

Ο Μπερνάρ Κασέν, ένας Γάλλος διανοούμενος, διευθυντής επί χρόνια της «Le Monde Diplomatique», ειδικός στα ευρωπαϊκά θέματα, όχι δεξιός, έλεγε: Το να αποδυναμώνεις έναν λαό από τον πολιτισμό του, ισοδυναμεί με το να τον απογυμνώσεις από τις πρώτες ύλες του ή την αυτονομία του. Αυτό πιστεύουμε πως θα συμβεί και με τη συγκεκριμένη περίπτωση συνεργασίας του Ιδρύματος Ωνάση για τα είκοσι δύο δημόσια Ωνάσεια Σχολεία. Και φυσικά όχι κατά λάθος, όχι από ανάγκη, αλλά από συνειδητή επιλογή συμβαίνει αυτό από εσάς ως ριζοσπάστες των παραδόσεων του Γένους. Τα μαθήματα θα παραδίδονται με έμφαση ειδικά στις τέχνες και τον πολιτισμό. Όμως από την ελληνική νέα γενιά δεν λείπει η επιστημοσύνη, η εκπαίδευσή τους. Αυτό είναι το πρόβλημα. Τους έχουμε στείλει στο εξωτερικό, στελεχώνουν όλα τα σχολεία. Άρα τι ερχόμαστε να τους δώσουμε; Να τους δώσουμε περισσότερη έμφαση στις τέχνες και πολιτισμό που προκαλεί τρόμο. Όσοι άνθρωποι σκέπτονται υγιώς, ακόμα και τώρα, που δεν έχουν πάρει τα μηνύματα από την Κυβέρνηση, δεν μπορούν να αισθανθούν και να παρακολουθήσουν αυτήν την woke παράνοια που υπερασπίζεται η Kυβέρνηση. Μέσα από το πολύχρωμο σχολείο που τόσο αγαπά η Kυβέρνηση Mητσοτάκη αμετανόητα και ακάθεκτα προωθεί μια σεξουαλική διαπαιδαγώγηση στη βάση του ότι τα φύλα είναι πενήντα δύο, εξήντα δύο ή ποιος ξέρει, καθώς έχουμε χάσει το μέτρημα! Έχουμε περιπέσει στην κατάντια να προωθείται η διδασκαλία ότι το κοινωνικό φύλο, δηλαδή το άφυλο, είναι μια δομημένη επιστημονική πραγματικότητα και όχι απλά μια άποψη ακροαριστερή βεβαίως, των δημοκρατικών και των αδερφών ιδρυμάτων του τύπου Σόρος. Αυτού του τύπου το woke σχολείο αγαπά πολύ και η Στέγη του Ιδρύματος Ωνάση, έτσι ώστε να μας λέει πόσο σημαντική είναι η μεγάλη γιορτή της πλούσιας και ζωηρής queer κουλτούρας της πόλης. Θα τρελαθούμε; Aυτό προάγετε; Τελικά δεν θα χρησιμοποιήσουν τα εκπαιδευτικά τους προγράμματα; Και σε αυτά ποιος θα κάνει κουμάντο; Στην εννεαμελή επιτροπή πιστεύει κανείς ότι τα τέσσερα μέλη της επιτροπής που θα οριστούν από το Ίδρυμα Ωνάση θα είναι μειοψηφία; Εδώ αποδέχεται το κράτος ότι δεν μπορεί να συντηρήσει τα σχολεία του, δηλαδή το αφήγημα του εκσυγχρονισμού, της ανάπτυξης πάει στα σκουπίδια και θα έρθει τώρα να αντισταθεί σε ένα ισχυρό ίδρυμα το οποίο ασχολείται με το να προωθεί -ας πούμε- ατζέντες και πρόσωπα, όπως την κ. Κιτσοπούλου που αναφέρθηκε; Αλήθεια, αυτή την αγαπημένη σκηνοθέτιδα δεν θα την εντάξει το ίδρυμα ως κατάλληλη δημιουργό που μπορεί να ανοίξει νέους πολύχρωμους ορίζοντες στο καλλιτεχνικό ξεβλάχεμα των παιδιών μας;

Κυρίες και κύριοι, είμαστε εδώ ως Νίκη ακριβώς για να υπερασπιστούμε σθεναρώ τω τρόπω την αρχή ότι το Υπουργείο Εθνικής Παιδείας όχι μόνο ως τίτλος, αλλά ως σκοπός πρέπει να εκπαιδεύει τα ελληνόπουλα σύμφωνα με τις αξίες και τις αρχές του Γένους. Αυτό το δικαίωμα δεν μπορεί να το εκχωρείς σε κανέναν ιδιώτη λεφτά. Θα έλεγα μάλιστα ότι είμαστε εδώ ως Νίκη για να δεχτούμε τις δωρεές, όπως αυτών των παλαιών προκομένων μεγάλων εθνικών ευεργετών, χωρίς ανταλλάγματα και όρους και όχι των σύγχρονων διαχειριστών, των ιδρυμάτων της αποδόμησης του έθνους.

Το νομοσχέδιο που φέρατε προς ψήφιση στοχεύει, κυρίες και κύριοι της Κυβέρνησης, στην εφαρμογή της αντεθνικής σας πολιτικής στον τομέα της εκπαίδευσης, στοχεύει στην απαξίωση του δημοσίου σχολείου, στοχεύει στην παραχώρηση της εκπαίδευσης σε όσους σας πετάνε μερικά λεφτά.

Γι’ αυτό και το κίνημά μας δεν θα συναινέσει και θα το καταψηφίσει με λόγους συνειδήσεως καθαρούς και λόγους ευθύνης απέναντι στον λαό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Μόνο να σας κάνω μια διευκρίνιση γιατί κάτι κατάλαβα ότι «ήρθε κύρωση και έγινε σχέδιο νόμου». Εδώ σχέδια νόμου συζητάμε και ο τίτλος…

**ΝΙΚΟΛΑΟΣ ΒΡΕΤΤΟΣ:** Δεν είχε διαβούλευση, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ο τίτλος του σχεδίου νόμου λέγεται «Κύρωση της από 20.1.2025…

**ΝΙΚΟΛΑΟΣ ΒΡΕΤΤΟΣ:** Έγινε διαβούλευση;

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, οι κυρώσεις συμφωνούνται και έρχονται εδώ. Δεν ξέρω αν καταλάβατε.

**ΝΙΚΟΛΑΟΣ ΒΡΕΤΤΟΣ:** Δεν έγινε διαβούλευση.

**ΠΡΟΕΔΡΕΥΩΝ (Αθανάσιος Μπούρας):** Εγώ τώρα πρέπει να σας πω και να σας θυμίσω ότι ακούγοντας αυτό μου ήρθε στο μυαλό, καθήμενος εδώ, το 2009 που εγώ καθόμουν σε εκείνα τα έδρανα ως Υφυπουργός Οικονομίας και Οικονομικών και κυρώσαμε τη σύμβαση για το Κέντρο Πολιτισμού Σταύρος Νιάρχος. Ποιος δεν ξέρει το Κέντρο Πολιτισμού Σταύρος Νιάρχος; Ποιος δεν το έχει επισκεφθεί να δει τη Λυρική Σκηνή που ήταν πριν ένα κινηματοθέατρο στην οδό Ακαδημίας; Ποιος δεν ξέρει την Εθνική Βιβλιοθήκη που ήταν στην οδό Πανεπιστημίου και τώρα ποιος δεν επισκέφτηκε τη Λυρική Σκηνή;

Τότε λοιπόν έγινε κύρωση της συμφωνίας μεταξύ της Ελληνικής Κυβέρνησης -της τότε- και του Ιδρύματος Σταύρος Νιάρχος -νομίζω ότι ζείτε στα νότια προάστια και δεν λέω για το πόσο βρίσκει όαση σε όλο τον χώρο- με ομόφωνη απόφαση του Δήμου Καλλιθέας τότε, με δήμαρχο τον Ασκούνη, που είναι και σήμερα δηλαδή, και έγινε αυτό κέντρο. Και τα λέω αυτά εγώ που κατοικώ στην περιοχή, στη Νέα Σμύρνη συγκεκριμένα, και πάω και τον εγγονό μου εκεί και παίζει.

Λοιπόν απλά να σας πω ότι εδώ συζητάμε σχέδια νόμου και το σχέδιο νόμου αυτό είναι κύρωση τής από τάδε σύμβασης.

Κυρία Αναγνωστοπούλου, δεν μπορώ να σας δώσω τον λόγο. Έχετε μιλήσει μάλιστα αρκετό χρόνο.

Τον λόγο θα πάρει μόνο ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας, στη συνέχεια, όπως είπα και όπως δικαιούται, η παρέμβαση από την Πρόεδρο της Πλεύσης Ελευθερίας, οι δευτερολογίες όσων εκ των εισηγητών και ειδικών αγορητών επιθυμούν και θα κλείσει η Υπουργός Παιδείας, όποια εκ των δύο κυριών Υφυπουργών.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Σήμερα το πρωί η Βουλή έκανε επετειακή αναφορά στη μνήμη των τριών αξιωματικών που έχασαν τη ζωή τους στις 31 Ιανουαρίου του 1996 στα Ίμια, των Αξιωματικών Βλαχάκου, Καραθανάση και Γιαλοψού. Η Πλεύση Ελευθερίας τιμά τη μνήμη τους και πρότεινε να γίνει εκτενέστερη επετειακή αναφορά με ομιλίες από όλα τα κόμματα, όπως θα άρμοζε σε αυτήν την επέτειο.

Οι μεγαλειώδεις συγκεντρώσεις, κυρίες και κύριοι Βουλευτές, που κατέκλυσαν την περασμένη Κυριακή τις πλατείες στις μεγάλες πόλεις και στις πιο απόμακρες γωνιές της χώρας, καθώς και τα κέντρα των παροικιών του εξωτερικού, είναι ένα σημαντικό γεγονός που δεν μπορεί να υποβαθμιστεί όσο και αν προσπαθεί η Κυβέρνηση και η ωμή προπαγάνδα της να το κάνει.

Το παλλαϊκό αίτημα για δικαιοσύνη και απόδοση ευθυνών στους υπαίτιους του εγκλήματος των Τεμπών δεν είναι ένα ζήτημα που αφήνει απέξω την Κυβέρνηση, όπως υπαινίσσεται με τις πρόσφατες δηλώσεις του ο κ. Γεωργιάδης και άλλοι Υπουργοί. Οι παρελκυστικές τακτικές της Κυβέρνησης που πάνε να πετάξουν στάχτη στα μάτια των πολιτών δεν εξαπατούν κανέναν και δεν θα εξαπατήσουν κανέναν. Αναπόσπαστο μέρος του εγκλήματος των Τεμπών είναι η εμπλοκή της Κυβέρνησης σε αυτό σε πλείστα επίπεδα και σκοτεινά σημεία, όπως είναι και η συστηματική προσπάθεια συγκάλυψής του από την Κυβέρνηση από την πρώτη στιγμή.

Συνεπώς, η γραμμή της Κυβέρνησης τώρα που είδε τις εκατοντάδες χιλιάδες πολιτών στους δρόμους ότι δήθεν όλα πάνε καλά, αρκεί να κινηθεί λίγο πιο γρήγορα η δικαιοσύνη και να μην μιλάει για τα Τέμπη η Ζωή Κωνσταντοπούλου, εντάσσεται και αυτή στην ίδια επιχείρηση συγκάλυψης. Σκοπός της είναι να επιτρέψει στην Κυβέρνηση να συνεχίζει να προσποιείται ότι δήθεν δεν υπάρχουν πολιτικές και ποινικές ευθύνες υπουργών και ότι τάχα δεν υπάρχει καμία κυβερνητική ανάμειξη στο γεγονός ότι η αλήθεια για το έγκλημα των Τεμπών δεν έχει ακόμη αποκαλυφθεί.

Αλλά ποιος ακόμη πιστεύει ότι δεν υπάρχει κυβερνητική ανάμειξη και συγκάλυψη σε αυτήν την επίπονη υπόθεση που εδώ και δύο χρόνια ταλανίζει την ελληνική κοινωνία; Σχεδόν κανείς. Όλες οι έρευνες κοινής γνώμης από τον περασμένο Μάρτιο, λίγο πριν την πρόταση δυσπιστίας κατά της Κυβέρνησης που κατέθεσε τότε η αντιπολίτευση, με την Πλεύση Ελευθερίας στην πρώτη γραμμή, δείχνουν ότι οκτώ στους δέκα Έλληνες πιστεύουν πως η Κυβέρνηση συγκαλύπτει την αλήθεια και χειραγωγεί τη δικαιοσύνη για την υπόθεση των Τεμπών.

Σήμερα, μετά την αποκάλυψη του νέου ηχητικού υλικού που δείχνει ότι οι περισσότεροι από τους πενήντα επτά νεκρούς των Τεμπών έχασαν τη ζωή τους από την έκρηξη και τη φωτιά μετά τη σύγκρουση των δύο τρένων, είναι πλέον σε όλους φανερό ότι το πόρισμα της εξεταστικής επιτροπής που κατέθεσαν πέρυσι οι Βουλευτές της Νέας Δημοκρατίας, οι οποίοι έχουν όλοι αποχωρήσει από την Αίθουσα, υπήρξε ένα ηθελημένο ξέπλυμα ευθυνών με μόνο σκοπό να χειραγωγηθεί και να συγκαλυφθεί η αλήθεια.

Αυτά τα νέα δεδομένα που συγκλόνισαν το πανελλήνιο είναι που ενθάρρυναν τις εκατοντάδες χιλιάδες των συμπολιτών μας να διαδηλώσουν ακόμη πιο τρανταχτά τη βαθιά και έντονη οργή τους στις μεγάλες προχθεσινές συγκεντρώσεις. Όλοι αυτοί οι άνθρωποι ανάμεσα στους οποίους δεν μπορούσαμε παρά να είμαστε και εμείς παρόντες δεν βγήκαν έξω να διαδηλώσουν δήθεν διότι η δίκη αργεί, όπως διατείνεται τώρα η Κυβέρνηση και ο κ. Γεωργιάδης.

Οι άνθρωποι αυτοί διαμαρτύρονται, διότι, ενώ βγαίνουν στο φως νέα και συντριπτικά στοιχεία, η Κυβέρνηση αντί να σιωπήσει και να αναγνωρίσει ότι το πόρισμα των Βουλευτών της Νέας Δημοκρατίας στην Εξεταστική των Τεμπών ήταν ένα μαύρο πέπλο συγκάλυψης, τις τελευταίες μέρες κάνει το παν για να αμφισβητήσει τα στοιχεία αυτά με ανυπόστατα επιχειρήματα και επικοινωνιακά τεχνάσματα.

Έτσι ο κ. Γεωργιάδης, αφού προσπάθησε να απαξιώσει το νέο ηχητικό υλικό, βγήκε πάλι στα κανάλια, όπου φαίνεται πως κατοικεί πλέον, για να μας πει ότι κατανοεί πλήρως τα αισθήματα του κόσμου που διαδήλωσε την οργή του την περασμένη Κυριακή. Αν πράγματι τον καταλαβαίνει ο κ. Γεωργιάδης, γιατί δεν βγήκε και εκείνος και άλλοι Υπουργοί της Κυβέρνησης, όπως έκαναν οι Βουλευτές της Πλεύσης Ελευθερίας και άλλων κομμάτων της Αντιπολίτευσης, για να διαδηλώσουν μαζί με τον κόσμο αυτόν; Αλλά βεβαίως φοβάστε να το κάνετε και φυσικά είναι αδύνατο να βγείτε έξω για να διαδηλώσετε ενάντια στον εαυτό σας.

Επομένως, καλό είναι να λείπουν τα κούφια λόγια περί κατανόησης των αισθημάτων των ανθρώπων που ξεχύθηκαν προχθές στις πλατείες. Είναι υποκρισία να προσποιείται η Κυβέρνηση ότι καταλαβαίνει και συναισθάνεται την οργή τους. Οι ίδιοι οι χειρισμοί της Κυβέρνησης είναι ο πόνος και η οργή αυτών των ανθρώπων.

Το μόνο που έκανε πραγματικά το κυβερνητικό επιτελείο την ώρα των συγκεντρώσεων της περασμένης Κυριακής ήταν να υποβαθμίσει τη μετάδοση της είδησης από τη δημόσια τηλεόραση, ένα θέμα για το οποίο με παρρησία διαμαρτυρήθηκαν οι εργαζόμενοι της ΕΡΤ και για το οποίο η Πλεύση Ελευθερίας κατέθεσε επίκαιρη ερώτηση που συζητήθηκε εδώ σήμερα το πρωί.

Ήρθε ο κ. Μαρινάκης και εμμέσως πλην σαφώς παραδέχτηκε ότι η Κυβέρνηση φτιάχνει το πρόγραμμα της ΕΡΤ, το οποίο βεβαίως και υπερασπίστηκε. Είπε και ότι δεν είχε κόσμο στο Σύνταγμα στις 12 το μεσημέρι, ενώ εμείς που ήμασταν ήδη εκεί δεν μπορούσαμε να κουνηθούμε από τη μεγάλη παρουσία του κόσμου.

Τις τελευταίες μέρες για μια ακόμη φορά άλλαξαν πάλι ριζικά τα δεδομένα γύρω από την υπόθεση των Τεμπών, επιβεβαιώνοντας ακόμη πιο ξεκάθαρα ότι υπήρχε επιχείρηση συγκάλυψης της αλήθειας. Η Πλεύση Ελευθερίας στηρίζει τα αιτήματα διεξαγωγής συζήτησης προ ημερησίας διατάξεως για τις τελευταίες αποκαλύψεις για τα Τέμπη και βρίσκεται σε συνεχή συντονισμό με τα κόμματα της Αντιπολίτευσης για τις επόμενες κινήσεις γύρω από το ζήτημα αυτό, ενώ θα αναλάβει και περαιτέρω πρωτοβουλίες.

Δεν θα σταματήσουμε μέχρι να αποκαλυφθεί όλη η αλήθεια και να αποδοθεί η δικαιοσύνη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Καλείται στο Βήμα για την παρέμβασή της η Πρόεδρος της Κοινοβουλευτικής Ομάδας της Πλεύσης Ελευθερίας κ. Ζωή Κωνσταντοπούλου. Μετά νομίζω όποιος θέλει, ξεκινώντας από το τέλος, από τα μικρότερα προς τα μεγαλύτερα, θα δώσουμε μια δευτερολογία της τάξεως των πέντε λεπτών περίπου.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Όταν ιδρύθηκε η Πλεύση Ελευθερίας εξηγήσαμε ότι έχουμε ως έμβλημά μας ένα καράβι με έξι πανιά σε σχήμα δέλτα, που σηματοδοτούν τη δημοκρατία, τη δικαιοσύνη, τη διαφάνεια, τα δικαιώματα, τη διαγραφή του χρέους και τη διεκδίκηση των γερμανικών οφειλών.

Λίγους μήνες μετά ο κ. Μητσοτάκης ως Αρχηγός της Αξιωματικής Αντιπολίτευσης νεοεκλεγείς εξήγγειλε τα πέντε άλφα που σηματοδοτούν τις δράσεις της Νέας Δημοκρατίας και αυτά τα πέντε άλφα -που δεν ξέρω ποιος τον συμβούλεψε να τα εξαγγείλει- αυτά τα πέντε άλφα λοιπόν σκέφτηκα ακούγοντας τη συνέντευξη που έδωσε πριν από λίγη ώρα ο κ. Μητσοτάκης στον κ. Σρόιτερ στον «ALPHA» για να απαντήσει στις κραυγές αγωνίας, στις διαμαρτυρίες, στις διεκδικήσεις, στις καταγγελίες, όχι μόνον των συγγενών, αλλά ολόκληρης της ελληνικής κοινωνίας για το έγκλημα των Τεμπών.

Πέντε άλφα λοιπόν, κύριε Μητσοτάκη. Αδίστακτος. Αδίστακτος. Έφτασε να επικαλείται τα παιδιά του και την ιδιότητά του ως πατέρα για να δικαιολογηθεί για τα ακραία ψέματα που είπε, και τότε, το 2023, και σήμερα στο πανελλήνιο για να αποσείσει τις ευθύνες του. Αμετανόητος. Δεν σκέφτεται να παραιτηθεί. Το έχει ξαναδηλώσει αυτό. Και δηλώνει ανερυθρίαστα ότι δεν έκανε λάθος. Δεν έκανε λάθος, κάποιοι τον παραπληροφόρησαν. Ανάλγητος. Δεν ορρωδεί προ ουδενός. Δεν λυπάται.

Και την κ. Καρυστιανού και τους υπόλοιπους γονείς τούς απαξιώνει, λέγοντας: «Είναι μητέρα, έχασε το παιδί της.» και εκεί πέφτουν οι τίτλοι τέλους, «Μπορεί να λέει ό,τι θέλει». Δεν λέει ό,τι θέλει η κ. Καρυστιανού. Λέει πολύ συγκεκριμένα, πολύ συγκροτημένα πράγματα, τα οποία καταγγέλλουν πραγματογνώμονες, ειδικοί, τα οποία φυσικά ο κ. Μητσοτάκης δεν έχει απαντήσει. Ασυγχώρητος. Δεν κάνω κανένα σχόλιο. Και κοινός πολιτικός απατεώνας.

Τι είπε σήμερα ο κ. Μητσοτάκης; Είπε ό,τι του έλεγαν. «Ήμουν απόλυτα βέβαιος, διότι γι’ αυτό με είχαν διαβεβαιώσει οι εμπλεκόμενοι, ότι δεν υπήρχαν παράνομα υλικά, παράνομες ουσίες και λαθραία υλικά. Μου είπαν αυτά που ήξεραν και οι ίδιοι». «Σας παραπλάνησαν;» τον ρωτάει ο κ. Σρόιτερ. «Μου είπαν αυτά που ήξεραν κι οι ίδιοι.» «Κάνατε λάθος;» «Όχι, δεν έκανα λάθος. Είπα ό,τι μου είπαν».

Ακούστε τι είπε όμως το 2023. Τον ρωτάει ο κ. Θεοδωράκης «Τι περιείχε το εμπορικό τρένο; Δηλαδή η μεγάλη φωτιά είχε σχέση με την ουσία, με τα υλικά που μετέφερε;».

Κυριάκος Μητσοτάκης, «Καμία. Το γνωρίζουμε αυτό πια με βεβαιότητα. Γνωρίζουμε ακριβώς τι μετέφερε το εμπορικό τρένο. Δεν υπήρχε τίποτα εύφλεκτο. Η σύγκρουση ήταν τόσο βίαιη και τόσο σφοδρή που προκάλεσε -αυτό μας λένε οι ειδικοί- μια πρώτη ανάφλεξη και προφανώς στη συνέχεια υπήρχαν εύφλεκτα υλικά, λάδια, τα οποία πήραν φωτιά όταν έγινε η σύγκρουση. Άρα, σε αυτό θέλω να το απαντήσω κατηγορηματικά, γιατί ξέρετε -όχι μόνο στη χώρα μας- πια παντού ευδοκιμούν οι θεωρίες συνωμοσίας. Δεν υπήρχε τίποτα ύποπτο στην εμπορική αμαξοστοιχία.».

Κύριε Μητσοτάκη, αυτό δεν είναι «είπα ό,τι μου έλεγαν», αυτό δεν είναι «αυτά μου μετέφεραν και αυτά είπα». Αυτό είναι η επιτομή των απατηλών, ψευδών δηλώσεων, για τις οποίες θα έπρεπε να σας ρωτήσει ο κ. Σρόιτερ γιατί τα είπατε, γιατί είπατε τέτοια ψέματα.

Η απάντηση είναι προφανής. Γιατί έλκετε συμφέρον από τα ψέματα. Έχετε συμφέρον να καλύψετε τις ευθύνες σας. Έχετε συμφέρον να συγκαλύπτετε την υπόθεση και γι’ αυτό και δεν παραιτείστε.

Είναι αδιανόητο να δηλώνει για δεύτερη φορά πρωθυπουργός ότι δεν θα παραιτηθεί και να επιδιώκει τελικά να υπαγορεύσει και στον ανακριτή. Διότι αυτό παρακολουθήσαμε -και ως συλλειτουργός της δικαιοσύνης είμαι σοκαρισμένη- είδα έναν πρωθυπουργό να υπαγορεύει στον ανακριτή τις επόμενες κινήσεις του, εμμέσως πλην σαφέστατα να του λέει ότι δεν θα πρέπει βέβαια να διαβιβάσει τη δικογραφία στη Βουλή. Φυσικά αν το κάνει δεν θα σταθούμε εμπόδιο, αλλά το ζητούμενο είναι να γίνει γρήγορα η δίκη. Άρα να μη διαβιβάσει.

Και όλα κρίνονται από αυτόν τον εφέτη ανακριτή και τον εισαγγελέα. Ποιον εισαγγελέα; Ποιον εισαγγελέα; Και περίμενα να κάνει μια ερώτηση ο κ. Σρόιτερ. Την εισαγγελέα που της έχουν εξαφανίσει ή έχει εξαφανισθεί το παιδί της. Από ποιον ανακριτή; Από τον ανακριτή που μέχρι τώρα έπαιρνε αποφάσεις σε συνεργασία με την εισαγγελέα που τώρα έχει εξαφανιστεί το παιδί της.

Δεν καταγγέλλουν, κύριε Μητσοτάκη, ότι έχει αργήσει η δικαιοσύνη οι γονείς. Αυτές είναι οι δικές σας ευσεβείς επιθυμίες. Οι γονείς καταγγέλλουν ότι εσείς αρνείστε να υποβληθείτε ο ίδιος και οι αρμόδιοι και ενεχόμενοι Υπουργοί σας στην ποινική διαδικασία. Οι διαδηλώσεις των προηγούμενων ημερών και της περασμένης Κυριακής δεν ήταν για αυτά που είπατε, προσπαθώντας με λαθροχειρία να παραποιήσετε τα αιτήματα, δεν ήταν για να ζητούν αλήθεια, δικαιοσύνη, να τιμωρηθούν οι ένοχοι και ότι δεν θα ξαναγίνει.

Ζητούν να δικαστείτε. Ζητούν να λογοδοτήσετε. Αυτά είναι τα αιτήματα. Και ζητούν επιπλέον να λογοδοτήσει και ο κ. Τασούλας για τις δικογραφίες τις ποινικές που βρίσκονται εδώ στη Βουλή και τις έκρυβε σε όλη του τη θητεία στο συρτάρι του.

Ποιος είναι ο Πρωθυπουργός που πιστεύει ότι φτάνουμε στο τέλος της ανάκρισης και δεν το ξέρουν οι συγγενείς και δεν το ξέρουν οι νομικοί τους παραστάτες; Ποιος είναι ο Πρωθυπουργός που λέει: «Είναι σοβαρός άνθρωπος ο ανακριτής»; Τι επαφή έχει επιδιώξει με τον ανακριτή;

Λέει: «Δώσαμε στη δικαιοσύνη όλη τη στήριξη που έπρεπε». Ποια είναι αυτή η στήριξη και δεν την έχουμε πάρει είδηση; Είναι μήπως οι φωτογραφικές παρεμβάσεις για να περιοριστεί η αρμοδιότητα και να πάνε στα χέρια ενός και μόνο λειτουργού οι αποφάσεις, του οποίου εξαφανίζεται το παιδί;

Ο κύριος Πρωθυπουργός νομίζω ότι έκανε πολύ καλά που έδωσε αυτή τη συνέντευξη, γιατί έδωσε άλλη μία σαφέστατη εικόνα ενός ενόχου που προσπαθεί να αποσείσει την ευθύνη του, που δεν έρχεται στη Βουλή και που μέχρι τέλους με νύχια και με δόντια θα προσπαθήσει να αυτοπροστατευθεί και να προστατεύσει αλλήλους.

Ήταν πολύ κυνικό αυτό που τον άκουσα να λέει: «Άνθρωποι που πέθαναν όχι ως αποτέλεσμα της σύγκρουσης. Πόσοι δεν θα το μάθουμε ποτέ.».

Δεν θα το μάθουμε ποτέ; Γιατί; Ποιος το θέλησε να μην το μάθουμε ποτέ; Ποιος θέλησε την αλλοίωση του τόπου του εγκλήματος; Ποιος θέλησε την παραποίηση του ηχητικού; Ποιος κρατάει στη θέση του τον Τερεζάκη, διευθύνοντα σύμβουλο του ΟΣΕ, που ενέχεται στην παραποίηση του υλικού, που ενέχεται στην εξαφάνιση του βιντεοληπτικού υλικού, που είναι ελεγχόμενος; Ποιος κρατάει στη θέση τους ελεγχόμενα πρόσωπα; Και ποιος καλύπτει τα εμπλεκόμενα πρόσωπα; Και ποιος προάγει τον κ. Τασούλα της συγκάλυψης των δικογραφιών σε θέση Προέδρου της Δημοκρατίας, αρμόδιου για να δίνει χάρες;

Υπάρχουν θέματα και με την Αστυνομία, είπε ο κ. Μητσοτάκης. Ποιος κράτησε τη δικογραφία στην Αστυνομία, στην Τροχαία Λάρισας, για δύο εικοσιτετράωρα σχεδόν, τα πιο κρίσιμα; Δεν το ήξερε η Κυβέρνηση; Είναι εκτελεστική αρχή η Αστυνομία. Ποιος αστυνομικός, αδελφός Βουλευτή; Δεν είναι ο κ. Χαρακόπουλος, που ελέγχεται για την εμπλοκή του στην αλλοίωση του τόπου του εγκλήματος; Γιατί δεν τα είπε αυτά ο κ. Μητσοτάκης; Ποιος θα ελέγξει; Το FBI, λέει, θα ελέγξει. Εκεί, δηλαδή, όπου προάγεται ο αστυνομικός, ο οποίος ελέγχεται.

Είναι ασύλληπτο, πραγματικά, την ώρα που σε μια χώρα…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κυρία Πρόεδρε, γιατί σήμερα συζητάμε το σχέδιο νόμου του Υπουργείου Παιδείας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, αναφέρθηκα αναλυτικά στο σχέδιο νόμο και από ό,τι ξέρω δεν θα δευτερολογήσει και ο εισηγητής μας, μάλλον.

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Είναι, λοιπόν, σαφές για εμάς.

Θα κλείσω, κύριε Πρόεδρε, με κάτι που σας αφορά. Δεν είναι, φυσικά, ο πιο εξοργισμένος και ο πιο θλιμμένος ο κ. Μητσοτάκης μετά τους γονείς, όπως δήλωσε. Αυτό είναι ύβρις να αρθρώνεται. Είναι, όμως, αδιανόητο -είναι αδιανόητο- να παρακολουθεί η ελληνική κοινωνία τη μεθόδευση της συγκάλυψης σε ζωντανή μετάδοση κατ’ αυτόν τον τρόπο.

Εμείς γι’ αυτόν τον λόγο -και με αυτό θα κλείσω, κύριε Πρόεδρε-, επειδή ειπώθηκαν τερατώδη πράγματα και επειδή ξέρετε και προεδρεύετε στην Επιτροπή Θεσμών και Διαφάνειας της Βουλής, που είναι η αρμόδια για τα θέματα συγκάλυψης, όπως και για τα θέματα διαφάνειας -ήδη έχω ενημερώσει τον Πρόεδρο της Βουλής τον κ. Κακλαμάνη, με τον οποίο συναντήθηκα χθες-, θα αναλάβουμε περαιτέρω κοινοβουλευτικές πρωτοβουλίες.

Ανακοινώνω από εδώ ότι αύριο θα καταθέσω αίτηση στον Πρόεδρο της Βουλής να διαβιβαστούν όλες οι ποινικές δικογραφίες και οι δικογραφίες και τα στοιχεία της εξεταστικής επιτροπής για τα Τέμπη στην Επιτροπή Θεσμών και Διαφάνειας της Βουλής, προκειμένου να ανοίξει για διερεύνηση εκεί η υπόθεση. Υπάρχει σχετικό προηγούμενο με τη δική μου πράξη διαβίβασης των ποινικών δικογραφιών για τη Siemens και για τη λίστα Λαγκάρντ όταν ήμουν Πρόεδρος της Βουλής. Εφόσον υπάρχει η βούληση, μπορεί να γίνει πράξη, όπως αρέσκεται να λέει ένα σημαντικό κομμάτι του πολιτικού προσωπικού. Όταν υπάρχει βούληση, υπάρχει η οδός, υπάρχει και ο τρόπος.

Εγώ θα καταθέσω για τα Πρακτικά την επιστολή που έστειλε η κ. Καρυστιανού στον τηλεοπτικό σταθμό ALPHA. Ελπίζω να καλέσει και εμάς να πούμε αυτά που δεν είπε ο Μητσοτάκης.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θα καταθέσω για τα Πρακτικά την επίκαιρη ερώτηση που περιμένω να απαντήσει ο κ. Μητσοτάκης την Παρασκευή, με τίτλο: «Δεν έχω οξυγόνο. Το λαθρεμπόριο στον σιδηρόδρομο και οι ενέργειες της Κυβέρνησης».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επίκαιρη ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο ζήτησε, προκειμένου να απαντήσει, η Υφυπουργός Παιδείας κ. Ζέττα Μακρή.

Ορίστε, κυρία Υφυπουργέ, έχετε τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Θα είμαι πολύ σύντομη, γιατί, πράγματι, άλλο είναι το θέμα της σημερινής συνεδρίασης.

Κυρία Πρόεδρε, σας άκουσα, όπως σας ακούω πάντοτε, με σεβασμό και με προσοχή. Θα μου επιτρέψετε να κάνω κάποιες παρατηρήσεις.

Δεν είπε ο Πρωθυπουργός ειρωνευόμενος στην κ. Καρυστιανού ότι μπορεί να λέει ό,τι θέλει, υπαινισσόμενος ότι λέει ανοησίες. Θα σας πω αυτό που λέμε όλοι. Ότι η κ. Καρυστιανού, ο κ. Πλακιάς, όλοι οι γονείς δικαιούνται να βιώσουν αυτή τη μεγάλη απώλεια όπως εκείνοι θέλουν και εμείς υποχρεούμαστε να το σεβαστούμε και να σιωπούμε.

Είπε, επίσης, με απόλυτη ειλικρίνεια ότι απάντησε με βάση εκείνα που γνώριζε εκείνη τη στιγμή. Σήμερα, κυρία Πρόεδρε, απάντησε με βάση αυτά που γνωρίζει αυτή τη στιγμή και όταν έρθει το πόρισμα του Εθνικού Μετσόβιου Πολυτεχνείου μπορεί να αλλάξουν τα δεδομένα και τότε θα είναι διαφορετικές οι απαντήσεις.

Είπε, επίσης, ξεκάθαρα ότι η Βουλή θα πράξει το καθήκον της και εάν έρθει δικογραφία που αφορά σε πολιτικό πρόσωπο, βεβαίως και θα πράξει το καθήκον της. Ήταν ξεκάθαρος.

Είπε ότι ακόμα και εάν ένας άνθρωπος έχει χάσει τη ζωή του από άλλο λόγο εκτός από τη σύγκρουση, τον ενδιαφέρει πάρα πολύ και ανθρώπινα και πολιτικά, οπότε και αυτό πρέπει να διερευνηθεί.

Θα μου επιτρέψετε να τελειώσω -και δεν θέλω να με χαρακτηρίσετε ανάλγητη, γιατί το είπατε για τον Πρωθυπουργό-, με το εξής: Μας πονά όλους. Εγώ είμαι και μητέρα και γιαγιά. Με πονά πάρα πολύ, γιατί χρησιμοποιούσα, κυρία Πρόεδρε, αυτό το τρένο για να μεταφέρω τα παιδιά μου όταν ήταν μικρά με ασφάλεια στην Αθήνα. Εμείς στον Βόλο έχουμε τον μοναδικό επιζώντα, τον Γεράσιμο. Το ίδιο με πονάει και το τρίχρονο αγοράκι γιατί ένα από τα εγγόνια μου είναι τριών ετών. Μη θεωρείτε ότι αυτά είναι υποκριτικά.

Δεν θα πω περισσότερα. Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ την κυρία Υπουργό.

Πάμε στη διαδικασία των δευτερολογιών, καλώντας τον κ. Κόντη.

Κοίταξε, από τη θέση σας, αν είναι δυνατόν. Να μην ερχόμαστε στο Βήμα για πέντε λεπτά -ήρθατε αρκετή ώρα στην πρωτολογία σας- διότι ήδη έχουμε φύγει και από τον χρόνο.

Όταν μιλούσα, τον περισσότερο καιρό ως Βουλευτής, μου άρεσε και ο κόσμος έβλεπε καλύτερα το Κοινοβούλιο. Τώρα θα βλέπει και εμένα.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Απλώς εδώ χρειάζεται να σκύβω.

Ήθελα να κάνω μία αναφορά που ξέχασα το πρωί και δεν θα έχουμε τη δυνατότητα μεθαύριο, γιατί δεν υπάρχει συνεδρίαση, για τα Ίμια.

Τιμούμε αυτή τη μνήμη ως Βουλή, την τιμήσαμε σήμερα με μια συνεδρίαση η οποία δεν τους έπρεπε, μια συνεδρίαση πολύ κάτω από αυτή που θα έπρεπε να υπάρχει για την περίσταση αυτή. Είχαμε και έχουμε ένα εθνικό πένθος, δυστυχώς, σε μια άδεια Βουλή όπου δεν μπόρεσαν να μιλήσουν οι εκπρόσωποι των κομμάτων.

Πιστεύουμε ότι σε αυτά τα θέματα θα πρέπει να υπάρχει η πιο συναισθηματική προσέγγιση. Θα πρέπει όλοι να είμαστε εδώ και να αποτίσουμε αυτόν τον φόρο, όπως καλύτερα μπορούμε, γιατί δεν αρκούν μόνο τα λόγια, κύριε Πρόεδρε. Αρκεί και η σύμπνοια, το πνεύμα και ο τρόπος που όλοι θέλουμε να προσεγγίσουμε αυτή την εθνική απώλεια των τριών ηρώων μας. Ελπίζουμε στο μέλλον να υιοθετηθεί αυτός ο τρόπος και όχι με μία ψυχρή τέτοια τελετή κάθε χρόνο να κάνουμε ότι δεν θέλουμε να τους θυμηθούμε.

Να θυμίσουμε ότι δεν πρόκειται για ατύχημα, όπως κακώς έχει τόσο καιρό ειπωθεί και υιοθετηθεί. Δεν είναι ατύχημα. Είναι δολοφονία από τους Τούρκους σε εμπόλεμη πράξη. Ο γιος ενός από τα θύματα είχε βγει και είχε τη στολή του πατέρα του η οποία ήταν διάτρητη από σφαίρες. Κάποτε πρέπει να παραδεχθούμε, λοιπόν, ότι τους δολοφόνησαν οι Τούρκοι οι οποίοι σήμερα, το Υπουργείο Εξωτερικών τους, χωρίς ντροπή -καλά είναι γνωστή η τακτική τους- έβγαλε έναν χαρτί και είπε ότι γιορτάζουν την επέτειο των επαναστατών Τούρκων της δυτικής Θράκης και ότι διεκδικούν τη δυτική Θράκη, εννοεί τους Έλληνες οι οποίοι ζουν εκεί και είναι μουσουλμανικού θρησκεύματος.

Θέλω να ξέρω, πραγματικά, εάν απάντησε το Υπουργείο Εξωτερικών μας σε αυτή την προσβολή που ακόμα μία φορά έγινε. Οι Τούρκοι -θυμίζω- σήμερα συζητάνε να αποκτήσουν τους πυραύλους Meteor, κάτι που δείχνει πως θέλουν να ισοσκελίσουν τη δυναμική που έχει σήμερα η Ελλάδα στο Αιγαίο και δείχνει ότι πάντα στο βάθος του μυαλού τους έχουν να επιτεθούν στην Ελλάδα μια μέρα και εμείς καθόμαστε και τους χαϊδεύουμε και τηρούμε ακόμα την περσινή σύμβαση της Αθήνας, τη Συνθήκη των Αθηνών, η οποία είναι μια συνεχής υποχώρηση στα κελεύσματα και στις προκλήσεις των Τούρκων.

Δεν θέλω να πω κάτι άλλο, ούτε για τα Τέμπη να αναφερθώ. Αναφέρθηκε ο ελληνικός λαός προχθές. Σίγουρα περιμένουμε όλοι μας από τη δικαιοσύνη, τουλάχιστον, να κάνει το καθήκον της -εμείς δεν είμαστε δικαστές- και να βγάλει ποιοι πραγματικά είναι υπεύθυνοι, εάν και ευθύνες διαχρονικά υπάρχουν από τις κυβερνήσεις. Μην ξεχνάμε και την κυβέρνηση του ΣΥΡΙΖΑ, τον κ. Σπίρτζη, που ανερυθρίαστα είχε πει ότι δεν εφάρμοσε τη σύμβαση 717, αλλά και εάν εφαρμοζόταν πάλι θα είχε γίνει το γεγονός αυτό -δεν θα το πω ατύχημα.

Λυπόμαστε, λοιπόν, που περνώντας ο καιρός κάποιοι ξεχνούν και θέλουν να μας πουν ότι τίποτα δεν έγινε. Είναι διαχρονική η ευθύνη και πρέπει κάποια μέρα να πληρώσουν όλοι αυτοί.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κόντη.

Πριν σας δώσω τον λόγο, κύριε Καραναστάση, για τη δική σας δευτερολογία να διευκρινίσω κάτι. Έφυγε η Πρόεδρος. Να το ακούσει γιατί το διευκρίνισε και το πρωί ο ίδιος ο Πρόεδρος της Βουλής, ο κ. Κακλαμάνης, στην κοπή της πίτας των κοινοβουλευτικών συντακτών.

Όλες οι δικογραφίες που έρχονται -και το βλέπετε κάθε φορά- ανακοινώνονται από τον Προεδρεύοντα την αμέσως επόμενη και αυτό έχει γίνει για όλες. Δεν ξέρω αν έχετε τύχει που λέει ο Πρόεδρος ότι «ο Υπουργός Δικαιοσύνης διαβίβασε δικογραφία που αφορά τον…». Αυτό γίνεται μέσα στην επόμενη συνεδρίαση από τότε που τη λαμβάνει η Βουλή.

Με μία μόνο δεν έγινε που ήρθε τον Αύγουστο, στις 8 ή 10 Αυγούστου -δεν θυμάμαι- η οποία βρέθηκε στη διαδικασία τότε όπου ήταν η Βουλή σε διακοπή…

Αν θέλετε να τα ξαναπώ, κυρία Κωνσταντοπούλου, επειδή είπατε για τις δικογραφίες.

Ο Πρόεδρος της Βουλής, ο κ. Κακλαμάνης, το ανακοίνωσε και το πρωί στην κοπή της πίτας των κοινοβουλευτικών συντακτών -για να μη λέγεται, γιατί έχουμε μια διαχρονική ευθύνη, γιατί ανήκουμε στο Προεδρείο της Βουλής διαχρονικά- ότι όλες οι δικογραφίες ανακοινώνονται από τον Προεδρεύοντα στην πρώτη συνεδρίαση της Ολομέλειας, με εξαίρεση μόνο τον Αύγουστο, που ήταν σε διακοπή και η οποία ανακοινώθηκε μόλις άνοιξε η Βουλή στη συνεδρίαση αρχές Σεπτεμβρίου. Δεν ενθυμούμαι ακριβώς.

Από εκεί και μετά, οι δικογραφίες αυτές είναι στο αρμόδιο γραφείο και μπορεί ο κάθε Βουλευτής να πάει να τις δει -το διευκρινίζω, όχι να τις φωτοτυπήσει- και από εκεί και πέρα είναι κοινοβουλευτικό του δικαίωμα να κάνει οτιδήποτε. Αυτό για να υπάρχει πλήρης ενημέρωση.

Αυτό ισχύει και εσείς το ξέρετε πολύ καλά, γιατί ήσασταν και Πρόεδρος στη Βουλή. Το διευκρινίζω αυτό.

Καλώ τον κ. Καραναστάση Αδαμάντιο, ειδικό αγορητή της Πλεύσης Ελευθερίας, για τη δική του δευτερολογία.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Είπατε, κύριε Πρόεδρε, ότι μιλάμε για άλλο πράγμα και τελικά και εσείς την πατήσατε και μιλάτε και εσείς για άλλο πράγμα. Συζητάμε για άλλο πράγμα σήμερα. Για το νομοσχέδιο συζητάμε.

**ΠΡΟΕΔΡΕΥΩΝ (Αθανάσιος Μπούρας):** Δεν με καταλάβατε.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Κατάλαβα, κατάλαβα.

**ΠΡΟΕΔΡΕΥΩΝ (Αθανάσιος Μπούρας):** Η κυρία Πρόεδρος ανέφερε κάτι.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Εντάξει.

**ΠΡΟΕΔΡΕΥΩΝ (Αθανάσιος Μπούρας):** Αυτό το κάτι αφορά στο Προεδρείο.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Πολύ ωραία.

**ΠΡΟΕΔΡΕΥΩΝ (Αθανάσιος Μπούρας):** Το Προεδρείο οφείλει να εξηγήσει, όπως και πρωτύτερα έκανα εγώ, με την έννοια ότι σήμερα συζητάμε σχέδιο νόμου. Τίτλος: «Κύρωση… κ.λπ.».

Απλώς, είπα και κάτι, αλλά να μην ανοίγουμε κουβέντα και σας παίρνω τον λόγο, γι’ αυτό, λοιπόν, ορίστε, έχετε τον λόγο.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ πάρα πολύ, κύριε Πρόεδρε.

Δεν έχω να πω κάτι παραπάνω σε σχέση με αυτά που είπα στην ομιλία μου. Είπα αυτά που αισθάνομαι όπως τα αισθάνομαι, όπως κάνω πάντα εδώ πέρα μέσα, με τον τρόπο που τα αισθάνομαι και τον τρόπο που μπορώ να εκφραστώ, είτε με χιούμορ είτε με παραδείγματα είτε με την προσωπική μου αλήθεια, όπως την αισθάνομαι.

Θέλω μόνο να σταθώ με την ευκαιρία αυτή και να πω ότι ήταν ιδιαίτερα κολακευτικό να λέει ο Υπουργός ότι κοσμώ με την παρουσία μου το Ελληνικό Κοινοβούλιο. Μακάρι να είναι έτσι! Τι να πω; Ίσως -και είμαι σίγουρος όπως το είδα να το λέει- το είπε για τον τρόπο μου και όχι για την ψήφο μου. Όπως και να έχει, ευχαριστώ πολύ. Να είστε καλά!

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πάρα πολύ τον κ. Καραναστάση για την οικονομία του χρόνου.

Θα δώσω τον λόγο στον ειδικό αγορητή της Κοινοβουλευτικής Ομάδας Νίκη, τον κ. Σπυρίδωνα Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ήθελα άλλα να πω στη δευτερολογία, αλλά υπάρχει και η επικαιρότητα και πρέπει να αναφερόμαστε και σε αυτή.

Σας άκουσα, κυρία Υφυπουργέ, να λέτε όσα είπε ο Πρωθυπουργός στη συνέντευξη -στη φιλική συνέντευξη, θα πω εγώ, γιατί δεν ερωτήθηκαν πολλά πράγματα από αυτά που ο κόσμος θα ήθελε να ρωτήσει, αλλά και ένας δημοσιογράφος πιστεύω ότι θα ήθελε να τον ρωτήσει. Είπε πολλά. Δεν είπε ένα, αυτό που περίμενε πάρα πολύς κόσμος, ότι παραιτείται, γιατί το φιλότιμο μια ελληνική λέξη που δύσκολα μεταφράζεται σε άλλες γλώσσες, δυστυχώς, μετακόμισε στη Σερβία, εκεί που ο Πρωθυπουργός για τον ίδιο λόγο παραιτήθηκε.

Άκουσα στην πρωτολογία του τον Υπουργό να λέει πράγματα τα οποία δεν μπορώ να αφήσω ασχολίαστα. Είπε ότι δεν έχουμε κουλτούρα δωρεών. Λάθος. Έχουμε πει ναι σε δωρεές και δεν λέμε όχι, δεν είμαστε ενάντια στις δωρεές. Γιατί, όμως, σε αυτή την περίπτωση λέμε όχι; Διότι είναι γνωστή η εμμονή της Κυβέρνησης να ιδιωτικοποιήσει τα πάντα και το κάνει με συγκεκριμένο τρόπο σε όλα. Είναι η μέθοδος του «ώριμου φρούτου». Ξεκινά η υποχρηματοδότηση, συνεχίζεται με υποστελέχωση και όταν ρημάξει οτιδήποτε δημόσιο, τότε έρχεται ως μάννα εξ ουρανού ο ιδιωτικός φορέας να καλύψει τα κενά.

Όμως, αυτό που δεν έχω δει από τη Βουλή είναι ένας Υπουργός να πανηγυρίζει και να παραδέχεται την παραδοχή του για την ανεπάρκεια του κράτους, ότι χρειάστηκε ο ιδιωτικός τομέας να παρέμβει στην ανεπάρκεια του κράτους. Αυτό δεν το έχω ξαναδεί.

Είπε, επίσης, όπως και αρκετοί άλλοι συνάδελφοι της Νέας Δημοκρατίας και όχι μόνο, γιατί ειπώθηκε και από αλλού, το εξής με λίγα λόγια: Όταν σου χαρίζουν έναν γάιδαρο, γιατί τον κοιτάς στα δόντια; Τον παίρνεις και δεν τον κοιτάς στα δόντια.

Όμως, θεωρώ ότι υπάρχουν και άλλες ρήσεις. Υπάρχει και το «φοβού τους Δαναούς και δώρα φέροντας». Εάν είχαμε βάλει τον Υπουργό -γιατί αυτό ειπώθηκε στην Τροία για τον Δούρειο Ίππο- να προστατεύει την Τροία, θα είχε πάρει και τον Δούρειο Ίππο και τον γάιδαρο μέσα. Ακριβώς αυτό δείχνει την επικινδυνότητα του να προστατεύετε την εθνική παιδεία. Ακριβώς αυτό δείχνει, ότι δεν μπορείτε να ξεχωρίσετε μια δωρεά από μια παρέμβαση, έναν «Δούρειο Ίππο» στην παιδεία, εκτός και αν τον αναγνωρίζετε και τον προωθείτε, συναινείτε σε αυτό.

Και είπε παρακάτω: Να περάσουμε από τη βεβαιότητα στην περιέργεια και να αμφιβάλλουμε συνεχώς για τους εαυτούς μας. Ο Υπουργός το είπε. Και τέλος είπε ότι η ακινησία είναι προβληματική επιλογή.

Η ακινησία στους στόχους της παιδείας δεν είναι προβληματική. Είναι σταθεροί και από το Σύνταγμα οι στόχοι της παιδείας. Αυτό μου μοιάζει σαν διαφήμιση ρευστότητας και έρχεται ακριβώς αυτή η παραδοχή να ταιριάξει με το Ίδρυμα Ωνάση για αυτή τη ρευστότητα. Και να γιατί εμείς θεωρούμε ότι είναι παρέμβαση στην παιδεία και όχι δωρεά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στο άρθρο 2 παράγραφος 1 εδάφιο γ) της σύμβασης αναφέρει: Η προαγωγή του διαλόγου, της ελεύθερης σκέψης, της ισότητας και του σεβασμού της ετερότητας σε όλες τις μορφές.

Για να δούμε με στοιχεία πώς θεωρεί αυτή την ετερότητα το Ίδρυμα Ωνάση. Έχει μια ιδιαίτερη αδυναμία στην queer θεωρία. Σας διαβάζω από το 2ο Queer Festival: Για άλλη μια χρονιά ένα ενδιαφέρον, πρωτότυπο, παιγνιδιάρικο και τολμηρό πρόγραμμα πολυμεσικών εμπειριών, ανοιχτό και προσβάσιμο σε όλους». Αυτό φέρνετε στην παιδεία; Αυτό προωθείτε; Λέει για το φύλο: Το σώμα και το φύλο, ως κατηγορίες ρευστές, ανοιχτές, πολιτικές. Μα, βέβαια και είναι πολιτική. Βεβαίως και είναι πολιτική η woke κουλτούρα.

Και σας διαβάζω από το ίδρυμα: Αν κάποτε θεωρούσαμε τα όρια του ανθρώπινου σώματος στεγανά και τη σχέση του με το φύλο δεδομένη, σήμερα, περισσότερο από ποτέ, σκεπτόμαστε ξανά και το σώμα και το φύλο ως κατηγορίες ρευστές, ανοιχτές, πολιτικές. Ως εκ τούτου η σχέση φύλου και σώματος βρίσκεται πλέον στο επίκεντρο πολιτικών διεκδικήσεων, κοινωνικών αναλύσεων, προσωπικών και συλλογικών διαδρομών, νομοθετικών αλλαγών -αυτό που γίνεται σήμερα- και επιστημονικών κατακτήσεων. Και την επιστήμη, δηλαδή, να χειραγωγήσουμε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Τελειώνω, κύριε Πρόεδρε.

Να θυμίσω, επίσης, ότι το Ίδρυμα Ωνάση είχε φωταγωγηθεί πέρυσι και με τα χρώματα του ουρανίου τόξου, έχει υπάρξει υπέρμαχος και του γάμου των ομοφυλοφίλων και ήταν υποστηρικτής του Athens Pride.

Να πω μόνο ότι η Νίκη δεν είναι κατά των δωρεών, αλλά εδώ μιλάμε για παρέμβαση στην εθνική παιδεία. Και η εθνική παιδεία δεν αποτιμάται ούτε χαρίζεται, όσο μεγάλο και αν είναι το ύψος της δωρεάς. Εμείς τον Δούρειο Ίππο στην παιδεία δεν τον επιτρέπουμε, τον βλέπουμε. Και αυτό που προωθείται, δυστυχώς, σήμερα δεν είναι Ωνάσεια Σχολεία, αλλά ανόσια σχολεία. Αυτό προωθείται. Και θα είχε φτάσει η κοινωνία στα επίπεδα που έχει φτάσει η αμερικάνικη για να σιχαθεί επιτέλους αυτή την παράνοια, εάν δεν υπήρχε ένας μεγάλος άνδρας, ένα πνευματικό ανάχωμα, ένας βράχος πνευματικός, να το καθυστερήσει για περίπου είκοσι χρόνια, και δεν είναι άλλος από τον μακαριστό αρχιεπίσκοπο Χριστόδουλο που τη μνήμη του είχαμε εχθές.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η ειδική αγορήτρια της Νέας Αριστεράς, η κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, οι μεγαλειώδεις συγκεντρώσεις στο κάλεσμα του Συλλόγου των Συγγενών των θυμάτων σε εκατόν εβδομήντα μία πόλεις στην Ελλάδα και στο εξωτερικό αποδεικνύουν ότι το συγκλονιστικό «δεν έχω οξυγόνο» δόνησε τις καρδιές μιας ολόκληρης κοινωνίας. Σήμερα φάνηκε αυτός ο εύθραυστος καθρέφτης της παντοδυναμίας του κ. Μητσοτάκη ότι έχει σπάσει.

Ο Μητσοτάκης, λοιπόν, σήμερα στη συνέντευξη αδειάζει τον Μητσοτάκη για την τραγωδία των Τεμπών και παραδέχεται ότι ίσως κάτι ύποπτο υπήρχε στο τρένο. Επομένως, ο φόβος αλλάζει πλευρά. Οι εκατοντάδες χιλιάδες πολίτες που βγήκαν στους δρόμους όλης της χώρας έστειλαν ένα σαφές ηχηρό μήνυμα: «Ανοχή τέλος. Δικαιοσύνη τώρα. Η συγκάλυψη δεν θα περάσει».

Ζητήσαμε και εμείς και άλλα κοινοβουλευτικά κόμματα, ο κ. Μητσοτάκης να έρθει στη Βουλή για να υπάρξει ουσιαστική συζήτηση. Επιπλέον, ζητήσαμε τον συντονισμό των Κοινοβουλευτικών Ομάδων, γιατί εμείς δεν έχουμε αυτή τη δύναμη για κλιμάκωση του κοινοβουλευτικού έργου και πρόταση δυσπιστίας. Βλέπουμε ότι αυτό δεν το επιλέγει ο κ. Μητσοτάκης, δηλαδή να παραιτηθεί, ενώ το ίδιο συμβαίνει στη γειτονική Σερβία για ένα παρόμοιο, μικρότερης έκτασης, δυστύχημα.

Έρχομαι στο νομοσχέδιο. Και βεβαίως στο νομοσχέδιο αυτό, όπως είπα αναλυτικά, δεν θα υπάρξει η συναίνεσή μας. Και δεν θα υπάρξει η συναίνεσή μας διότι έχουμε ιδεολογικές διαφορές. Δεν υπάρχει καμιά αμφιβολία ότι και το νομοσχέδιο αυτό υλοποιεί τη νεοφιλελεύθερη επιχειρηματολογία του διαχωρισμού των παιδιών, βάσει των επιδόσεών τους, λέγοντας ότι τότε θα έχουμε παιδαγωγικό όφελος, γιατί η μαθησιακή διαδικασία θα προσαρμοστεί στο θεωρούμενο επίπεδο ή στις ικανότητες των παιδιών. Και αυτός ο διαχωρισμός μπορεί να είναι είτε εξωτερικός μεταξύ διαφορετικών σχολείων, όπως τα πρότυπα, τα Ωνάσεια, ή εσωτερικός, στο ίδιο σχολείο, με τμήματα αρίστων, καλών, μετρίων, αδυνάτων.

Υπάρχει -και αυτή αποδεχόμαστε- μια ισχυρή παιδαγωγική αντιεπιχειρηματολογία που συνοδεύεται και από αντίστοιχη παιδαγωγική έρευνα που δείχνει ότι ο ισχυρισμός αυτός στον πυρήνα του δεν έχει βάση. Η αφαίμαξη που υφίστανται τα υποβαθμισμένα σχολεία από μαθητικό και εκπαιδευτικό δυναμικό και από οικονομικούς και άλλους πόρους, αποβαίνει σε βάρος των παιδιών αυτών, ενώ στην άλλη πλευρά και τα παιδιά που τοποθετούνται σε σχολεία ή τμήματα υψηλών επιδόσεων δεν βελτιώνουν τις επιδόσεις τους κατά τρόπο που να δικαιολογεί τις πολιτικές του διαχωρισμού. Και αυτά δεν τα λέμε μόνο εμείς, τα λένε πολύ σημαντικοί επιστήμονες με επιχειρηματολογία, όπως, για παράδειγμα ο καθηγητής παιδαγωγικής Ηλίας Ματσαγγούρας.

Τι μας είπε ο Υπουργός; Μας είπε ότι δεν θέλουμε να τρέξουμε. Και μάλιστα για παράδειγμα ανέφερε την Πολωνία. Εδώ πρέπει να πω ότι εκεί όταν επιχειρήθηκε η μεταρρύθμιση το 2017 - 2018 αυτό που έγινε στη συνέχεια με την αντίδραση της εκπαιδευτικής κοινότητας είναι ότι όταν αυτά τα παιδιά το 2019 επαναξιολογήθηκαν, φάνηκαν στον διαγωνισμό PISA, με όσες επιφυλάξεις μπορεί να έχει κανείς, να σκοράρουν πολύ χαμηλότερα και στα μαθηματικά και στη φυσική όπου ήταν πρωταγωνιστές. Επομένως, αυτού του τύπου τα παραδείγματα είναι απολύτως αποτυχημένα.

Μας είπε να τρέξουμε γιατί υπάρχει διχασμός και ότι η αριστεία είναι συμπερίληψη. Θα έλεγα ότι αυτό είναι ένας πλήρης παραλογισμός. Η συμπερίληψη δεν έχει εξετάσεις, δεν έχει προσωπικές συνεντεύξεις. Απαιτεί διαφοροποιημένη και εξατομικευμένη διδασκαλία, ανοχή και αλληλεγγύη. Και αυτό, δυστυχώς, δεν υπηρετείται με αυτού του τύπου την επιλογή, διότι όταν υπάρχουν εξετάσεις με ποσοστό ή όχι των εισαγομένων από τις υποβαθμισμένες περιοχές, δεν παύει να λειτουργεί ως μηχανισμός αλλοτρίωσης και μετάλλαξής τους σε ελιτίστικους μηχανισμούς εξωτερικής διαφοροποίησης, κάτι που παιδαγωγικά είναι απαράδεκτο.

Επομένως, η σύμπραξη του Υπουργείου και του Ιδρύματος Ωνάση θα μπορούσε, αν ήθελε, να προσφέρει σημαντικό κοινωνικό έργο, καταργώντας εξ ολοκλήρου τις εισαγωγικές εξετάσεις από τα Ωνάσεια, γιατί ξέρει ότι θα αποκλειστούν ακριβώς εκείνα τα παιδιά που έχουν μεγαλύτερη ανάγκη υποστήριξης και θα μπορούσε να στηρίξει σχολεία και θεσμούς, που ήδη λειτουργούν με σοβαρά προβλήματα στη λειτουργία τους που έχουν την έννοια της συμπερίληψης, όπως είναι τα διαπολιτισμικά σχολεία, οι ζώνες εκπαιδευτικής προτεραιότητας και άλλα. Δεν το επιχειρεί, όμως.

Και εδώ θα ήθελα να αναφέρω την επιτυχία του στο 142ο Δημοτικό Σχολείο με τελείως διαφορετικές μεθόδους και αρχές, που δούλεψαν μαζί μεταναστάκια και ελληνάκια, χωρίς χρήματα, χωρίς τον αποκλεισμό κανενός. Και βεβαίως η Νέα Δημοκρατία πολέμησε το σχολείο αυτό, επειδή το φοβήθηκε, και καρατόμησε τη διευθύντρια κ. Πρωτονοταρίου από διευθύντρια μέσω αξιολόγησης. Αντίθετα διεθνείς οργανισμοί και παιδαγωγοί το θεώρησαν σημαντικό καινοτομικό και παιδαγωγικό πρότυπο.

Άρα, θέλετε προτάσεις; Στηρίξτε σχολεία με τις αρχές και τις μεθόδους του 142ου Δημοτικού Σχολείου. Διότι, όπως λέει και μια επιστολή που μας έστειλαν οι καθηγητές και οι καθηγήτριες του 9ου Γυμνασίου Ηρακλείου: «Η δημόσια εκπαίδευση είναι ένας ακρογωνιαίος λίθος της κοινωνίας μας, ένας πυλώνας που οφείλει να διασφαλίζει την κοινωνική συνοχή και την πρόοδο. Δεν μπορεί να είναι προνόμιο λίγων αλλά δικαίωμα όλων», και οι οποίοι λένε -και αυτό υποστηρίζουμε και εμείς- ότι η υπεράσπιση αυτού του δικαιώματος δεν είναι μόνο επιλογή, αλλά καθήκον μας.

Και ένα τελευταίο θα αναφέρω για τα ζητήματα του Ωνασείου Καρδιοχειρουργικού Κέντρου, διότι ειπώθηκε εδώ ότι εμείς είμαστε απέναντι στις δωρεές. Και αυτή τη συγκεκριμένη την ψηφίσαμε. Δεν ήταν η μόνη. Είχε, όμως, προδιαγραφές και προϋποθέσεις που εκείνη τη συγκεκριμένη χρονική στιγμή ήταν απολύτως απαραίτητες σε πολύ μεγάλες δυσκολίες δημοσιονομικές, την εξασφάλιση της νοσηλείας ανασφάλιστων και την ίδρυση του Ωνάσειου Μεταμοσχευτικού Κέντρου από μια μη κερδοσκοπική ιδιωτική πρωτοβουλία που ήρθε να καλύψει μια νέα δομή, με νέες πρόσθετες δυνατότητες, με σημαντικό έλλειμμα του ΕΣΥ και που δεν υπήρχαν οι δημοσιονομικές δυνατότητες για να καλυφθεί και η οποία έφερνε πρόσβαση σε αναγκαίες υπηρεσίες για όσο το δυνατόν περισσότερους συμπολίτες και όχι μια παρέμβαση αποκλεισμού των περισσότερων, όπως δυστυχώς με την απόφαση της Κυβέρνησης είναι τα Ωνάσεια Σχολεία ως πρότυπα για λίγους και εκλεκτούς, εξορίζοντας de facto ακόμη και εκτός τοπικής κοινότητας τους μαθητές που μειονεκτούν.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ να ολοκληρώσετε γιατί έκλεισα και το χρονόμετρο.

**ΜΕΡΟΠΗ ΤΖΟΥΦΗ:** Μία φράση να πω, κύριε Πρόεδρε. Το ζητούμενον αλωτόν, εκφεύγειν δε το ευάλωτον.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε;

**ΜΕΡΟΠΗ ΤΖΟΥΦΗ:** Ναι, κύριε Πρόεδρε, τελείωσα. Δεν ξέρω το τελευταίο αν έχει καταγραφεί αλλά δεν πειράζει.

**ΠΡΟΕΔΡΕΥΩΝ (Αθανάσιος Μπούρας):** Όλα καταγράφηκαν.

Τον λόγο τώρα έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Η Βουλή είναι ένας ζωντανός οργανισμός και δεν μπορούμε να κλείνουμε τα μάτια μας, τα αφτιά μας, ούτε να μένουμε άπραγοι σε όλα όσα συμβαίνουν εκεί έξω.

Είπαμε πάρα πολλά σήμερα, ιδίως στην πρωτολογία για την υπόθεση και το έγκλημα των Τεμπών. Και είχαμε προαναγγείλει την προσπάθεια αναδίπλωσης απόψε του Πρωθυπουργού σε μια συνέχεια αναδιπλώσεων που αφορά, για παράδειγμα την «woke ατζέντα» που το παίρνει αλλιώς, την πράσινη απάτη που το παίρνει αλλιώς.

Υπόθεση Τεμπών. Είναι φοβερό το ότι από τη Νέα Δημοκρατία και την Κυβέρνηση επικρατεί μια εκκωφαντική σιγή εντός του Κοινοβουλίου για το θέμα αυτό. Δεν μιλάει άνθρωπος από χθες. Ως και ο λαλίστατος Υπουργός Υγείας ήρθε τελευταίος, μίλησε δέκα λεπτά και έφυγε χθες σαν να μη συμβαίνει τίποτα.

Όμως, επειδή είπαμε ότι η Βουλή παρακολουθεί τα πάντα και εδώ είχαμε εξελίξεις, είχαμε προαναγγείλει τη σημερινή παρουσία του Πρωθυπουργού σε τηλεοπτικό σταθμό, σε δελτίο ειδήσεων. Κοιτάξτε, αν βάζαμε έναν τίτλο, θα βάζαμε «στο ίδιο έργο θεατές». ένας, πραγματικά, πανικόβλητος Πρωθυπουργός ο οποίος τώρα τι είπε σήμερα; Σήμερα ισχυρίζεται ο πανικόβλητος Πρωθυπουργός ότι παραπλανήθηκε. Παραπλανήθηκε -ακούστε- για ένα θέμα που έχει συγκλονίσει την Ελλάδα, ένα από τα μεγαλύτερα εγκλήματα στη σύγχρονη ιστορία μας. Ο Πρωθυπουργός, ο άρχων της χώρας, εδώ και δύο χρόνια έχει παραπλανηθεί. Αυτό μας είπε σήμερα και επέρριψε την ευθύνη σε όλους τους υπόλοιπους. Δηλαδή ο πρώτος τη τάξει δεν έχει καμία ευθύνη, φταίνε όλοι οι άλλοι.

Ο κ. Μητσοτάκης, πραγματικά, σε μια θλιβερή εμφάνιση ισχυρίστηκε -δείτε τώρα- ότι δεν έκανε λάθος τότε όταν συκοφαντούσε την Ελληνική Λύση και χαρακτήριζε τις αποκαλύψεις της Ελληνικής Λύσης και του Κυριάκου Βελόπουλου για το παράνομο φορτίο αλλά και για την αλλοίωση του τόπου του εγκλήματος ως «σαχλαμάρες». «Σαχλαμάρες, κύριε Βελόπουλε», έλεγε. Δεν βρήκε μια κουβέντα σήμερα να ζητήσει συγγνώμη γι’ αυτά που έλεγε τότε. Γιατί δεν ζήτησε συγγνώμη σήμερα; Επειδή παραπλανήθηκε. Κοτζάμ Πρωθυπουργός παραπλανήθηκε. Όλοι το είχαμε τούμπανο κι αυτός κρυφό καμάρι. Παραπλανήθηκε. Άλλα του λέγανε και άλλα είπε.

Πρόκειται, λοιπόν, για την επανάληψη της ίδιας -πραγματικά λυπούμαστε που το λέμε- θλιβερής ιστορίας ότι πάντα φταίνε οι άλλοι, ποτέ δεν φταίει ο Πρωθυπουργός. Τα ίδια συνέβησαν με τις πυρκαγιές. Τα ίδια συνέβησαν με τις πλημμύρες. Το ίδιο συμβαίνει και με το έγκλημα των Τεμπών. Ο αμετανόητος Κυριάκος Μητσοτάκης κράδαινε τότε, αν θυμάστε, την απάντηση της Hellenic Train ότι δήθεν το τρένο μετέφερε αναψυκτικά και σίδερα. Δεν τόλμησε να αναφέρει ότι μόνον η Ελληνική Λύση έφερε το θέμα στο Κοινοβούλιο στις 3-3-2023 με ερώτησή μας κατατεθειμένη από τον Πρόεδρό μας. Η απάντηση ήταν ότι μπύρες, ακτινίδια κ.λπ. κουβαλούσε η αμαξοστοιχία. Αντιλαμβανόμαστε τι γίνεται. Πανικός. Φόβος. Ο πανικός, λοιπόν, και ο φόβος αποδεικνύει κάτι, ότι εμείς έχουμε ήσυχη τη συνείδησή μας, ότι εμείς, η Ελληνική Λύση, κάνουμε πολύ σωστά τη δουλειά μας και θα συνεχίσουμε να την κάνουμε μέχρι να βάλουμε τους ενόχους φυλακή.

Το μόνο -και κλείνω- που, πραγματικά, μας θλίβει μετά και τη σημερινή παρωδία-παρουσία τηλεοπτικής εμφάνισης του κ. Μητσοτάκη, το μόνο που μας κάνει να αγανακτούμε, αν θέλετε, είναι ότι δεν ακούσαμε μία συγγνώμη. Δεν ακούσαμε μία συγγνώμη προς τους συγγενείς που έχασαν τα παιδιά τους. Μία συγγνώμη σε όλους αυτούς που κατηγόρησε ο Πρωθυπουργός ότι «έλεγαν σαχλαμάρες», όταν μιλούσαν για έκρηξη, όταν μιλούσαν για δολοφονία δεκάδων παιδιών από την έκρηξη. Μία συγγνώμη δεν ακούσαμε. Η μοναδική έντιμη πράξη που μπορεί να κάνει ο Κυριάκος Μητσοτάκης -πραγματικά θα είναι μια έντιμη πράξη αυτή- είναι να ανακοινώσει την παραίτησή του, όπως έκανε ο Πρωθυπουργός της Σερβίας. Ας το κάνει έστω και τώρα.

Και κλείνω, γιατί αναφέρθηκε και σε άλλα ζητήματα. Εδώ δεν είναι μόνο η αναξιοπιστία του Πρωθυπουργού, ο οποίος πιάστηκε εξαπίνης -δεν γνώριζε καν- στην ερώτηση του δημοσιογράφου ότι οι Τούρκοι θα πάρουν τους πυραύλους Meteor. Ξαφνιάστηκε. Και επιμένει ότι o δημοσιογράφος και του λέει: «Μα, ο Υπουργός Άμυνάς μας, ο κ. Δένδιας…» -ο δελφίνος Δένδιας- «…κάλεσε την Γαλλίδα Πρέσβειρα για να συζητήσουν για το ενδεχόμενο αυτό, ότι οι γαλλικοί πύραυλοι Meteor θα πουληθούν στους Τούρκους, όταν η Ελλάδα έχει κάνει μία μεγάλη αμυντική συμφωνία με τη Γαλλία, έχουμε πάρει τις Belharra, έχουμε πάρει τα Rafale, τα έχουμε πάρει γυμνά και αντί να πάρουμε εμείς τους Meteor, τους παίρνουν οι Τούρκοι».

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ)**

Εκεί, λοιπόν, ο κ. Μητσοτάκης απάντησε ότι «προφανώς προληπτικά ο κ. Δένδιας την κάλεσε». Ο δελφίνος Υπουργός Άμυνας Δένδιας προληπτικά κάλεσε τους Γάλλους. «Μας ξεγέλασαν…» -είπε ο κ. Δένδιας, αν θυμάστε πάρα πολύ καλά- «…οι Αμερικανοί…» -το είχαμε πει, το είχαμε κουβεντιάσει εδώ και πριν από λίγους μήνες- «…με τη λεόντειο συμφωνία που έχουμε υπογράψει με τους Αμερικανούς». Είπε ότι τότε μας ξεγέλασαν οι Αμερικανοί.

Ένας ανίκανος, απ’ ό,τι φαίνεται, να πραγματοποιήσει και να υπογράψει μία συμφέρουσα αμυντική συμφωνία είναι ο κ. Δένδιας για την Ελλάδα. Αυτόν πραγματικά έχετε για δελφίνο; Ο άνθρωπος δεν μπορεί να υπογράψει μια συμφωνία. Τους Meteor τους παίρνουν οι Τούρκοι. Οι Αμερικανοί, όπως είπε ο ίδιος, μας ξεγέλασαν. Κάτι πιο σοβαρό δεν έχετε; Αναξιοπιστία ακόμη και εκεί. Αναξιόπιστος ο Πρωθυπουργός -και είναι πραγματικά μια τραγική φιγούρα σήμερα- αναξιόπιστος και ο δελφίνος Υπουργός Άμυνας Δένδιας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα της Ελλάδος ο ειδικός αγορητής, ο κ. Δελής.

Παρακαλώ, κύριε συνάδελφε.

**ΙΩΑΝΝΗΣ ΔΕΛΗΣ:** Ακούσαμε, κυρίες και κύριοι, σήμερα τον κύριο Υπουργό να απαντά στην κριτική του κόμματός μας, του ΚΚΕ, επικαλούμενος τη Σοβιετική Ένωση. Θέλουμε να τον ευχαριστήσουμε ειλικρινά που θέτει ως πρότυπο την εκπαιδευτική πολιτική της Σοβιετικής Ένωσης, της οποίας βέβαια να πούμε εδώ ότι το κεντρικό στοιχείο δεν ήταν η πολυτυπία. Το κεντρικό στοιχείο της εκπαιδευτικής πολιτικής της Σοβιετικής Ένωσης ήταν το «όλα για τους πολλούς» και όχι «κάποια στους λίγους». Αυτή ήταν η κεντρική πολιτική γραμμή.

Αφού το ξεκίνησε όμως ο κύριος Υπουργός, θα τον καλούσαμε να μελετήσει και όλη την πείρα από την εκπαιδευτική πολιτική της Σοβιετικής Ένωσης στα χρόνια του σοσιαλισμού δηλαδή, όπου για παράδειγμα η προσχολική αγωγή ήταν γεγονός και αφορούσε όλα τα παιδιά χωρίς να εξαιρείται ούτε ένα, τη στιγμή που σήμερα στη χώρα μας τα μισά παιδιά τουλάχιστον και στην Ευρωπαϊκή Ένωση -οι ίδιες οι μελέτες της Eurostat το λένε- το ένα στα τρία παιδιά δεν έχουν πρόσβαση στην προσχολική αγωγή.

Θα τον καλούσαμε να μελετήσει την πείρα στην ειδική αγωγή, όπου το σημείο στο οποίο έφτασε η ειδική αγωγή στη Σοβιετική Ένωση ακόμη δεν το έχει φτάσει το καπιταλιστικό σύστημα, σαράντα-πενήντα χρόνια μετά, όπου όλα τα παιδιά είχαν όλη την αμέριστη φροντίδα και την ειδική αγωγή από το κράτος και την κοινωνία και δεν ήταν όλα αφημένα στη λεγόμενη «οικογενειακή ευθύνη», που οι άνθρωποι αυτοί ανεβαίνουν τον δικό τους γολγοθά. Επίσης, στα σχολεία τα γενικά δεν υπήρχε σχολείο χωρίς γυμναστήριο, χωρίς κολυμβητήριο, χωρίς αίθουσες μουσικής. Τι να λέμε τώρα και τι να συγκρίνουμε με τα δικά μας σχολεία, σαράντα και πενήντα χρόνια μετά, όπου πραγματικά πολλές φορές γίνονται επικίνδυνα για τα παιδιά.

Τώρα, ξέρετε, τα όσα λέτε εδώ, τα όσα ακούγονται από το πρωί από τους υποστηρικτές αυτού του νομοσχεδίου -και υποστηρικτές δεν είναι μόνο η Κυβέρνηση, είναι και το ΠΑΣΟΚ, είναι και η Πλεύση Ελευθερίας- τα έχουν απαντήσει ήδη οι μαζικότατες κινητοποιήσεις σε όλα σχεδόν τα σχολεία τα οποία μετατρέπονται σε Ωνάσεια. Κινητοποιήσεις γονιών, εκπαιδευτικών, μαθητών, καταλήψεις σε Κοζάνη, Ηράκλειο, Θεσσαλονίκη, Πέραμα. Αυτήν τη στιγμή, τώρα που μιλάμε, είναι μαζεμένος κόσμος στο Δημοτικό Συμβούλιο του Περάματος με αυτό το γεγονός. Τι πάθανε όλοι αυτοί; Τρελάθηκαν ξαφνικά; Δεν ξέρουν ποιο είναι το συμφέρον τους; Δεν ξέρουν ποιο είναι το καλό τους;

Κάτι άλλο συμβαίνει εδώ, λοιπόν. Αντιλαμβάνονται πάρα πολύ καλά ότι αντί η Κυβέρνηση να σκύψει και να λύσει τα προβλήματα όλων των σχολείων, τι κάνει; Αντί να αυξήσει, δηλαδή, τη χρηματοδότηση, τι κάνει; Αντί να στείλει όλους τους εκπαιδευτικούς και άλλα πολλά, αντί,, λοιπόν να δώσει ό,τι έχει και δεν έχει η Κυβέρνηση για να εξασφαλίσει την ολόπλευρη μόρφωση, τι κάνει η Κυβέρνηση και με αυτό το νομοσχέδιο; Δεν είναι η μόνη της προσπάθεια. Επιλέγει να οξύνει τους ταξικούς φραγμούς και να βάλει κόφτες για τα παιδιά των λαϊκών οικογενειών στην πρόσβασή τους στη μόρφωση.

Γιατί αυτό ακριβώς είναι το νομοσχέδιο το οποίο συζητάμε, η κύρωση της συμφωνίας δηλαδή για τα Ωνάσεια Σχολεία. Είναι ένα βήμα ακόμη παραπέρα στην ταξική διαφοροποίηση και στην κατηγοριοποίηση των σχολείων. Γιατί, ας μη γελιόμαστε, η διαφοροποίηση των σχολείων στον καπιταλισμό και παντού οδηγεί στην ταξική κατηγοριοποίηση και αυτό το μαρτυρούν οι ίδιες οι εξετάσεις που αποτελούν ένα καραμπινάτο ταξικό φίλτρο για το ποιοι θα περάσουν τελικά από αυτές τις εξετάσεις: Αυτοί οι οποίοι έχουν τα χρήματα για να προετοιμαστούν ή το αντίστοιχο μορφωτικό κεφάλαιο.

Περί αυτού πρόκειται και αυτό, βεβαίως, όχι μόνο δεν συνιστά πρόοδο -το αντίθετο-, συνιστά οπισθοδρόμηση. Πρόοδο συνιστά εκείνη η πολιτική η οποία εξασφαλίζει και παρέχει σε όλα τα παιδιά χωρίς καμία εξαίρεση το αγαθό της μόρφωσης που υπάρχει αυτή τη στιγμή και αυτό η πολιτική σας όχι μόνο δεν το εξασφαλίζει, αλλά το αντιμάχεται κιόλας. Γι’ αυτό και καταψηφίζουμε φυσικά αυτό το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τον ΣΥΡΙΖΑ ο ειδικός αγορητής, ο κ. Ζαμπάρας.

Παρακαλώ, κύριε συνάδελφε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Πριν λίγες μέρες χιλιάδες πολίτες κατέκλυσαν τις πλατείες όλης της χώρας ζητώντας δικαιοσύνη, ζητώντας δικαίωση, ζητώντας να πληρώσουν οι ένοχοι.

Σήμερα, κυρία Υπουργέ, είναι φανερή η αναδίπλωση του Πρωθυπουργού σε συνέντευξη που έδωσε πριν από λίγη ώρα όπου βγήκε σαν βρεγμένη γάτα και είπε ότι «εγώ θέλω μετά τους συγγενείς περισσότερο από τον καθένα να μάθω την αλήθεια».

Πού πήγε το αφήγημα του ανθρώπινου λάθους; Πού είναι το ανθρώπινο λάθος; Ποια αλήθεια θέλει να μάθει τώρα;

Είναι φανερό ότι και μετά τη μεγάλη κινητοποίηση, ανταπόκριση και τη μαχητική, διεκδικητική ιστορία να λάμψει η αλήθεια από αυτή την ιστορία, κυρίως από τους συγγενείς των θυμάτων, ο φόβος έχει αλλάξει στρατόπεδο και νομίζω ότι το επόμενο διάστημα αυτή η αναδίπλωση του κ. Μητσοτάκη θα λάβει συνθήκες χιονοστιβάδας.

Παραδέχτηκε στη συνέντευξη ότι το μπάζωμα έγινε δήθεν για καλό σκοπό, παραδέχτηκε ότι η εξεταστική επιτροπή που έγινε δεν πήγε καλά και δεν είχε αποτελέσματα. Σε λίγο θα παραδεχτεί ότι η Αντιπολίτευση θέλει να κάνει τη δουλειά της και να αποδοθεί δικαιοσύνη και δικαίωση και το αφήγημα περί εργαλειοποίησης πλέον δεν μπορεί να πείσει κανέναν, δεν πείθει ούτε τον τελευταίο Έλληνα.

Σε σχέση με το νομοσχέδιο τοποθετήθηκα, κύριε Πρόεδρε, και στην πρωτολογία μου, αλλά νομίζω ότι δεν έγινα αντιληπτός. Ξεκινώ από ορισμένα πράγματα που ακούστηκαν εδώ, κυρίως, από τον εισηγητή της Συμπολίτευσης, στεκόμενος σε μια φράση που μου έκανε ιδιαίτερη εντύπωση μιλώντας για παιδιά καλά και άριστα. Το τόνισε κιόλας όπως και άλλοι συνάδελφοι από τη Νέα Δημοκρατία: παιδιά καλά και άριστα. Δηλαδή, αυτό τι σημαίνει πρακτικά; Ότι υπάρχουν παιδιά καλά και κακά; Γίνεται δηλαδή εξ ορισμού μια τέτοια κατηγοριοποίηση; Υπάρχουν τα καλά παιδιά και τα παιδιά ενός κατώτερου θεού;

Αυτές, κατά την άποψή μου, οι εκφράσεις δείχνουν και μια ορισμένη εμμονή και, κατά την άποψή μου, το μυαλό μου πάει σε άλλες εποχές και σε άλλες ιδεολογίες που πραγματικά με τρομάζουν.

Κατά την άποψή μας, παιδιά που η πολιτεία, η κοινωνία και η οικογένεια τα φροντίζουν έτσι ώστε να γίνουν ευτυχισμένα και να μπορέσουν να επιλέξουν αυτό που θέλουν να κάνουν στη ζωή τους είναι το πραγματικό νόημα της παιδείας και της εκπαίδευσης.

Θα ήθελα, επίσης, κύριε Πρόεδρε, να σταθώ και στην κριτική που άσκησε ο Υπουργός σε σχέση με τον ΣΥΡΙΖΑ σε μια προσπάθεια να αποδομήσει την κριτική του ΣΥΡΙΖΑ προς την Κυβέρνηση για το συγκεκριμένο νομοσχέδιο σε σχέση με τη σύμβαση που είχε κάνει ο ΣΥΡΙΖΑ με το Ωνάσειο Καρδιοχειρουργικό Κέντρο. Είναι άλλης τάξης ζήτημα. Συγκρίνει ανόμοια πράγματα. Είναι άσχετο το ένα με το άλλο και θα ήθελα να το ξεκαθαρίσω αυτό γιατί είναι πολύ σημαντικό.

Εμείς δεν ασκούμε κριτική και δεν απευθυνθήκαμε στο Ίδρυμα Ωνάση σε κανένα σημείο της τοποθέτησής μας.

Η κριτική μας απευθύνεται στην Κυβέρνηση, σε εσάς, κύριε Υπουργέ, και μόνο στην Κυβέρνηση που αξιοποιείτε αυτή τη δωρεά με συγκεκριμένο τρόπο δημιουργώντας κοινωνικές ανισότητες, αμβλύνοντας τις κοινωνικές ανισότητες και στην εκπαίδευση.

Είπε ο Πρωθυπουργός, ο κ. Μητσοτάκης, σε μια δήλωσή του πριν λίγες μέρες ότι τα Ωνάσεια Σχολεία θα δώσουν το στίγμα της συνολικής αναβάθμισης της εκπαίδευσης. Από πού προκύπτει αυτό; Ποιο στίγμα θα δώσουν τα Ωνάσεια Σχολεία από τη στιγμή που μοιραία δημιουργούνται δύο ταχύτητες σχολείων, χωρίς ταυτόχρονα να ενισχύουμε το δημόσιο σχολείο;

Είναι φανερό, λοιπόν -και κλείνω, κύριε Πρόεδρε, και ευχαριστώ- ότι οδηγούμαστε, κατά την άποψή μας, σε μια εκπαιδευτική πραγματικότητα η οποία θα χαρακτηρίζεται στο μέλλον εμφατικά από την κυριαρχία των ανισοτήτων με τη δημιουργία ορισμένων διάσπαρτων νησίδων αριστείας.

Αυτό, λοιπόν, για εμάς δεν μπορεί να είναι ένα με αρχή, μέση και τέλος σοβαρά διαρθρωμένο μοντέλο εκπαίδευσης για τη δευτεροβάθμια εκπαίδευση.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Τον λόγο τώρα έχει ο εισηγητής του ΠΑΣΟΚ - Κίνηματος Αλλαγής, ο κ. Παραστατίδης.

Παρακαλώ, κύριε συνάδελφε.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κυρίες και κύριοι συνάδελφοι, αναρωτιέμαι σε τι χώρα ζούμε. Αναρωτιέμαι σε τι χώρα ζούμε όταν δύο χρόνια μετά το τραγικό δυστύχημα των Τεμπών αναζητείται ακόμα η αιτία θανάτου αυτών των πενήντα επτά παιδιών. Αναζητείται ακόμη η αλήθεια και αναζητείται εξαιτίας της επιμονής των γονέων και όλων ημών ως πολιτών, όχι ως πολιτικών, ως πολιτών. Αναζητείται η αλήθεια.

Και σήμερα από τα πιο επίσημα χείλη, αυτά του Πρωθυπουργού της χώρας, μαθαίνουμε ότι αλλάζουν τα δεδομένα.

Δηλώνει, λοιπόν, σήμερα σε συνέντευξή του ο κ. Μητσοτάκης: «Δεκαπέντε ημέρες μετά το ατύχημα, με βάση τις πληροφορίες που είχα…» -λες και ο Πρωθυπουργός της χώρας είναι μεταφορέας πληροφοριών…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πληροφορίες.

**ΣΤΕΦΑΝΟΣ ΠΑΡΑΣΤΑΤΙΔΗΣ:** «…είχα πει ότι η αμαξοστοιχία δεν μετέφερε τίποτα ύποπτο, γιατί για αυτό με είχαν διαβεβαιώσει οι εμπλεκόμενοι, η Hellenic Train και η Πυροσβεστική. Αυτό λέει που έμοιαζε τότε απίθανο σενάριο σήμερα είναι πιθανό.

Δηλαδή, ο Πρωθυπουργός της χώρας δύο χρόνια πριν τοποθετήθηκε για αποδεικτικό υλικό, το οποίο αφορούσε στη δικογραφία, υποκαθιστώντας την ίδια τη δικαιοσύνη και, βεβαίως, με αυτά τα δεδομένα προχωρήσαμε, κάναμε και εκλογική διαδικασία, πήρε η Νέα Δημοκρατία και το 41% και όλα καλά, όλα ωραία.

Σήμερα ο Πρωθυπουργός της χώρας δηλώνει παραπλανημένος αλλά και αμετανόητος, καθώς προσπαθεί να αποδράσει από τις ευθύνες αδειάζοντας τον ίδιο του τον εαυτό. Αυτό αδειάζει, τον ίδιο του τον εαυτό. Το μόνο που δεν ζήτησε απόψε ο Κυριάκος Μητσοτάκης ήταν την παραίτηση του Πρωθυπουργού –επαναλαμβάνω την παραίτηση του Πρωθυπουργού- κατηγορώντας τον ότι παραπλάνησε τους γονείς, παραπλάνησε τους πολίτες, παραπλάνησε τα κόμματα, τις πολιτικές δυνάμεις, παραπλάνησε τη δικαιοσύνη, παραπλάνησε την ίδια τη χώρα. Πραγματικά αναρωτιέμαι σε τι χώρα ζούμε.

Ως προς το νομοσχέδιο κλείνοντας δεν έχω να πω κάτι. Νομίζω ότι έχουμε καλυφθεί από τα όσα είπαμε στην εισήγηση και, βεβαίως, και ο Κοινοβουλευτικός μας Εκπρόσωπος και οι ομιλητές μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνουμε τη συζήτηση με την τοποθέτηση από τη Νέα Δημοκρατία του κ. Ιωάννη Λοβέρδου.

Παρακαλώ, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κύριε Πρόεδρε, δεν είχα σκοπό να μιλήσω για το θέμα της συνέντευξης του Πρωθυπουργού. Άλλωστε, δεν είναι ο ρόλος της Βουλής σήμερα να απαντήσει στη συνέντευξη του Πρωθυπουργού σε ένα τηλεοπτικό κανάλι. Όμως, από τη στιγμή που η Αντιπολίτευση, με εξαίρεση το ΚΚΕ, επέλεξε να χρησιμοποιήσει τον χρόνο αυτό για τη συνέντευξη, είμαι υποχρεωμένος να απαντήσω σε αυτά που άκουσα.

Συντεταγμένη συζήτηση για την απίστευτη, την πρωτοφανή και φρικιαστική τραγωδία που έπληξε τη χώρα μας πριν από δύο χρόνια στα Τέμπη θα γίνει σε επίπεδο Αρχηγών κομμάτων, όπως έχει ζητηθεί από τους πολιτικούς Αρχηγούς της Αντιπολίτευσης, τις επόμενες μέρες εδώ στη Βουλή, όπου και θα δοθούν οι απαντήσεις που χρειάζονται συγκροτημένα από τον ίδιο τον Πρωθυπουργό.

Ο Πρωθυπουργός έδωσε σήμερα μία συνέντευξη για διάφορα ζητήματα, ανάμεσα στα οποία κυριάρχησε φυσικά η υπόθεση των Τεμπών, η οποία αποτελεί εθνικό πένθος, εθνική τραγωδία που προκαλεί σε όλους μας, σε όλη την ελληνική κοινωνία αποτροπιασμό, θλίψη, οδύνη, πόνο και θυμό. Πράγματι την περασμένη Κυριακή χιλιάδες άνθρωποι, χιλιάδες συμπολίτες μας βγήκαν στους δρόμους για να διαδηλώσουν για την ανάγκη να υπάρξει κάθαρση σε αυτή την υπόθεση που μας στοιχειώνει όλους.

Στο σημείο αυτό, θα ήθελα να πω ότι αντιπαρέρχομαι τους χαρακτηρισμούς, όπως «πολιτικός απατεώνας», «πανικόβλητος», «αναξιόπιστος», «ψεύτης», και ούτω καθεξής, που άκουσα από τους εκπροσώπους της Αντιπολίτευσης. Οι χαρακτηρισμοί δεν μου αρέσουν και τελικά χαρακτηρίζουν αυτόν που τους κάνει. Ωστόσο, εγώ θα μείνω στην ουσία των πραγμάτων.

Ο Πρωθυπουργός, λοιπόν, έδειξε την ευαισθησία του λέγοντας ότι ο ίδιος βιώνει το ίδιο εθνικό πένθος που βιώνουν όλοι οι Έλληνες ως γονιός τριών παιδιών που λατρεύει. Κι εγώ ως γονιός δύο παιδιών που λατρεύω, κάτι που είπα και το πρωί, δεν δίνω το δικαίωμα σε κανέναν να θεωρεί πως έχει την αποκλειστικότητα της ευαισθησίας και του συναισθήματος. Όλοι το ίδιο αισθανόμαστε, όλοι είμαστε άνθρωποι, όλοι είμαστε γονείς και όλοι υποφέρουμε από την τραγωδία αυτή με τον ίδιο ακριβώς τρόπο που υποφέρουν οι εκπρόσωποι της Αντιπολίτευσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως οι γονείς…

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Κυρία Κωνσταντοπούλου, δεν σας διέκοψα. Σας παρακαλώ να μη με διακόπτετε. Σας απαγορεύω να με διακόπτετε! Δεν έχετε το δικαίωμα! Σεβαστείτε τον Κανονισμό!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε στο Προεδρείο την παρατήρηση.

Παρακαλώ, κύριε Λοβέρδο, συνεχίστε.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Τότε, κύριε Πρόεδρε, να παρέμβετε και να επιβάλλετε την τάξη!

**ΠΡΟΕΔΡΕΥΩΝ (Γεώργιος Γεωργαντάς):** Ξέρω πότε να παρέμβω.

Παρακαλώ, κύριε Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Όταν μιλάω εγώ, δεν θα με διακόπτει κανείς!

Από εκεί και πέρα, θέλω να πω ότι ο Πρωθυπουργός είχε τη γενναιότητα να παραδεχθεί και τα λάθη του. Παρακολουθώ την κοινοβουλευτική διαδικασία ως επαγγελματίας δημοσιογράφος από το 1985 και πρέπει να σας πω ότι σπάνια έχω δει πρωθυπουργό να αναγνωρίζει τα λάθη του και να προσπαθεί να τα διορθώνει. Σας βεβαιώ ότι αυτό που θα γίνει στην υπόθεση των Τεμπών είναι σαφέστατα η πλήρης αποκάλυψη και η πλήρης κάθαρση της αλήθειας, γιατί αυτό ζητά όλος ο ελληνικός λαός και φυσικά όλοι εμείς στη Νέα Δημοκρατία. Και οι εκατόν πενήντα έξι Βουλευτές της Νέας Δημοκρατίας αυτό ζητούμε και αυτό θέλουμε με πρώτο τον ίδιο τον Πρόεδρό μας Κυριάκο Μητσοτάκη.

Είναι σαφές ότι αυτή η υπόθεση, αυτή η τραγωδία, ο πόνος των ανθρώπων, η οδύνη, η οργή και ο θυμός της κοινωνίας δίνει ή νομίζουν ότι τους δίνει την ευκαιρία -και το λέω μετά λύπης μου, γιατί δεν ήθελα να το παρατηρήσω αλλά το παρατήρησα για ακόμα μία φορά εδώ- στα κόμματα της Αντιπολίτευσης, επειδή δεν μπορούν να ανατρέψουν τον Μητσοτάκη και τη Νέα Δημοκρατία με άλλο τρόπο, με το αντιπολιτευτικό τους έργο, να προσπαθήσουν να τον ανατρέψουν εκμεταλλευόμενοι και καπηλευόμενοι το εθνικό μας πένθος.

Γι’ αυτό και ακούσαμε από όλους ακόμα και από εκπροσώπους κομμάτων που θεωρητικά δεν έχουν τίποτα κοινό μεταξύ τους, κάτι που μου έκανε εντύπωση, τα ίδια ακριβώς λόγια: Να παραιτηθεί ο Μητσοτάκης όπως έκανε ο Πρωθυπουργός της Σερβίας. Αυτό το ακούσαμε από τη Νέα Αριστερά μέχρι τη Νίκη και από την Πλεύση Ελευθερίας μέχρι την Ελληνική Λύση. Επαναλαμβάνω, αυτό εμένα μου έκανε πολύ μεγάλη εντύπωση.

Δεν θα παραιτηθούμε. Αντιθέτως, θα κυβερνήσουμε την Ελλάδα με την εμπιστοσύνη του ελληνικού λαού και θα οδηγήσουμε στην κάθαρση την τραγωδία που στοιχειώνει την ελληνική κοινωνία εδώ και δύο χρόνια.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ.ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Άρθρο πρώτο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Υπ. τροπ. 310/23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση της από 20.1.2025 Σύμβασης Δωρεάς μεταξύ του Ελληνικού Δημοσίου, του Κοινωφελούς Ιδρύματος με την επωνυμία «Κοινωφελές Ίδρυμα «ΑΛΕΞΑΝΔΡΟΣ Σ. ΩΝΑΣΗΣ» (ΑLEXANDER S. ONASSIS PUBLIC BENEFIT FOUNDATION)» και της εταιρείας με την επωνυμία «ΑΡΙΟΝΑ ΕΛΛΑΣ ΑΝΩΝΥΜΗ ΕΤΑΙΡΕΙΑ ΚΑΛΛΙΤΕΧΝΙΚΩΝ ΚΑΙ ΠΟΛΙΤΙΣΤΙΚΩΝ ΕΚΔΗΛΩΣΕΩΝ ΤΕΧΝΙΚΗ ΟΙΚΟΔΟΜΙΚΗ» για τη λειτουργία των Δημοσίων Ωνασείων Σχολείων» έγινε δεκτό κατά πλειοψηφία, σε μόνη συζήτηση, επί της αρχής, επί των άρθρων, της τροπολογίας και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 487α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 21.31΄ λύεται η συνεδρίαση για την Παρασκευή 31 Ιανουαρίου 2025 και ώρα 10.00΄, με αντικείμενο εργασιών του Σώματος: νομοθετική εργασία: Διεξαγωγή δεύτερης ονομαστικής ψηφοφορίας για την εκλογή Προέδρου της Δημοκρατίας, σύμφωνα με τις διατάξεις του Συντάγματος και του Κανονισμού της Βουλής, σύμφωνα με την ειδική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**